
1 skyrius 


Paryžiuje kovo mėnesį be dvidešimt minučių septynios ryto 
šalta, bet kai kareivių būrys ruošiasi sušaudyti žmogų, atro- 
do dar šalčiau. Tą 1963 metų kovo vienuoliktosios rytmetį 
d'Ivri forto pagrindiniame kieme stovėjo Prancūzijos gink- 
luotųjų oro pajėgų papulkininkis, kurio rankos buvo pririš- 
tos prie stulpo, įkasto jam už nugaros į apšarmojusį žvyrą, ir 
su pamažu besisklaidančiu netikėjimu žvelgė į kareivių bū- 
rį, išsirikiavusį prieš jį už dvidešimties metrų. 

Batas, sugurgždinęs žvyrą, mažumą sušvelnino įtampą, kai 
trisdešimt penkerių metų papulkininkiui Žanui Mari Bast- 
jenui Tiri ant akių buvo užrištas juodas raištis, paskutinį kartą 
užtemdęs jam šviesą. Kunigo niurnėjimas buvo pernelyg silp- 
nas kontrapunktas dvidešimties karabinų spynų barškėjimui, 
kareiviams juos užtaisant ir pakeliant. 

Anapus forto sienų skardžiai supypsėjo į centrą važiuo- 
jantis sunkvežimis, reikalaudamas praleisti kelią užkirtusią 
kažkokią mažesnę mašiną; tilstantis jo pypsėjimas užgožė 
būriui vadovaujančio karininko įsakymą: „Taikyk!“ Pasigir- 
dęs šautuvų driokstelėjimas nė kiek nesutrikdė bundančio 
miesto, tik karveliai po to kurį laiką plasnojo į dangų. Vie- 
nintelį „pokšt“ po kelių sekundžių, kai karininkas pistoletu 
iššovė į galvą nubaustajam, nustelbė automobilių triukšmas 
anapus forto sienų. 

Mirtis karininko, vadovavusio OAS (Organisation Armėe Sec- 
rėte*) gaujai, siekusiai nužudyti Prancūzijos prezidentą, turė- 
jo padaryti galą tolesniems pasikėsinimams į prezidento gy- 
vybę. Per lemties užgaidą ji tapo kito pasikėsinimo pradžia, 
bet, norint paaiškinti kaip, pirmiau būtina paaiškinti, kodėl 
karinio kalėjimo kieme Paryžiaus priemiestyje tą kovo rytą 
ant virvių pakibo kulkų išvarpytas vyro lavonas... 


Pagaliau saulė nusileido už rūmų Eliziejaus laukuose sie- 
nos, ir ilgi šešėliai nusidriekė jų kieme, atnešdami laukiamą 
palengvėjimą. Šią karščiausią metų dieną net septintą va- 
landą vakaro buvo per dvidešimt penkis laipsnius šilumos. 
Visame išgeibusiame nuo kaitros mieste paryžiečiai grūdo į 
automobilius ir traukinius suirzusias žmonas ir spiegiančius 
vaikus, išvykdami savaitgaliui į užmiestį. Buvo 1962 metų 
rugpjūčio 22-oji; keli vyrai, laukiantys Paryžiaus pakraštyje, 
buvo nusprendę, kad šią dieną prezidentas, generolas Šar- 
lis de Golis, privalo mirti. 

Tuo metu, kai miestiečiai rengėsi sprukti iš šitos tvanku- 
mos prie upių ir paplūdimių, kur buvo palyginti vėsiau, už 
puošnaus Eliziejaus rūmų fasado tebevyko vyriausybės po- 
sėdis. Kieme priešais, vėstančiame išganingame pavėsyje, 
vienas prie kito ratu stovėjo šešiolika juodų sitroenų DS, 
uždengdami bemaž tris ketvirčius gelsvai rudu žvyru kloto 
kiemo. Jų vairuotojai, sulindę į pačią paunksnę prie vakari- 
nės sienos, kur pirmiausia nusileido šešėliai, laidė juokus, 
kaip įpratę tie, kurie bemaž visas savo darbo dienas tenkina 
viršininkų įgeidžius. 

Vairuotojai kurį laiką dar pabambėjo apie neįprastai už- 
sitęsusį kabineto posėdį, bet prieš pat pusę aštuonių gran- 


* Slapta ginkluotoji organizacija (čia ir toliau vertėjo pastabos). 

dinėmis ir medaliais apsikarstęs durininkas išėjo pro rūmų 
veidrodinio stiklo duris, prie kurių vedė šeši laiptai, ir mos- 
telėjo sargybiniams. Vairuotojai numetę sumynė į žvyrą iki 
pusės surūkytas Gaulloise. Apsaugos darbuotojai ir sargy- 
biniai įsitempė savo būdelėse abipus masyvių virbuotų prie- 
kinių vartų, ir šie atsivėrė. 

Pirmajai ministrų grupelei pasirodžius už veidrodinio stiklo 
durų, vairuotojai jau sėdėjo prie savo limuzinų vairų. Duri- 
ninkas atidarė duris, ir kabineto nariai pakriko laiptais, lin- 
kėdami vieni kitiems gero poilsio savaitgalį. Sitroenai pagal 
savininkų viršumą važiavo prie laiptų, durininkas nusilenk- 
damas atidarinėjo užpakalines jų dureles, ministrai lipo kiek- 
vienas į savo automobilį ir buvo išvežti pro pagarbą atiduo- 
dančius Respublikos gvardiečius į Sent Onorė priemiestį. 

Nė dešimčiai minučių nepraėjus jie išvažinėjo. Kieme li- 
ko du ilgi sitroenai DS; vienas paskui kitą jie iš lėto privažia- 
vo prie laiptų. Pirmąjį, su Prancūzijos Respublikos prezi- 
dento vėliavėle, vairavo Fransua Maru, policijos vairuotojas 
iš Nacionalinės žandarmerijos mokymo ir vadovybės stovyk- 
los Satori. Būdamas tylenis, jis laikėsi atokiai nuo šmaikš- 
taujančių ministrų vairuotojų; asmeniniu de Golio vairuo- 
toju jis tapo dėl savo šaltų lyg ledas nervų bei mokėjimo 
vairuoti greitai ir saugiai. Automobilyje jis sėdėjo vienas. Jam 
iš paskos privažiavo antras DS-19, kurį taip pat vairavo Žan- 
daras iš Satori. 

Be penkiolikos minučių aštuonios už stiklinių durų šmės- 
telėjo dar vienas būrelis, ir vėl vyrai kieme pagarbiai įsitem- 
pė. Už durų pasirodė Šarlis de Golis, kaip paprastai apsi- 
rengęs pilkšvai juodu dvieiliu kostiumu, su tamsiu kaklary- 
šiu. Europietiškai mandagus, jis pirma praleido pro duris 
ponią Ivoną de Gol, o paskui, paėmęs ją už parankės, nusi- 
vedė laiptais prie laukiančio sitroeno. Prie automobilio jis 

paleido jos ranką; prezidento žmona atsisėdo kairėje užpa- 
kalinės sėdynės pusėje, paskui ją įlipęs generolas įsitaisė de- 
šinėje. 

Jų žentas pulkininkas Alenas de Buasjė, tuometinis Pran- 
cūzijos armijos šarvuotųjų ir kavalerijos dalinių vyriausiasis 
vadas, patikrinęs, ar abejos užpakalinės durelės patikimai 
uždarytos, atsisėdo ant priekinės sėdynės greta Maru. 

Į antrąjį automobilį įlipo du iš grupelės pareigūnų, lydė- 
jusių prezidentą su žmona laiptais. Anri d'Žudė, dramblo- 
tas tuometinis asmens sargybinis, kabilas iš Alžyro, atsisėdo 
ant priekinės sėdynės greta vairuotojo, atsisegė sunkų re- 
volverį po kaire pažastimi ir atsilošė į atkaltę. Nuo šiol jo akys 
be perstojo lakstys, dairydamosi ne į pirmą važiuojantį auto- 
mobilį, bet į lekiančius pro šalį šaligatvius ir namų kampus. 
Davęs paskutinius nurodymus vienam iš pasiliekančių apsau- 
gos budėtojų, ant užpakalinės sėdynės įsitaisė antras vyras — 
komisaras Žanas Diukrė, prezidento apsaugos vadas. 

Prie vakarinės sienos du motociklininkai baltais šalmais 
garsiai užbirbino savo variklius ir iš lėto išvažiavo iš paunks- 
nės vartų link. Ten jie sustojo per trejetą metrų vienas nuo 
kito ir metė žvilgsnį per petį. Pirmasis Maru vairuojamas 
sitroenas pajudėjo nuo laiptų, pasuko prie vartų ir sustojo 
už motociklininkų palydos. Antrasis automobilis nuvažiavo 
jam pavymui. Buvo be dešimt minučių aštuonios. 

Vėl atsivėrė virbuoti vartai, ir šis nedidutis kortežas nurū- 
ko pro sustingusius sargybinius į Sent Onorė priemiestį, o 
paskui į De Marinji prospektą. Jaunas vyras su baltu šalmu 
po kaštonais prie kelkraščio apsižergęs motorolerį stebėjo 
kortežą, kol jis pravažiavo, tuomet pasileido jam iš paskos. 
Kaip rugpjūčio penktadienio pavakarę, eismas nebuvo per 
daug intensyvus, tad apie prezidento išvykimą iš anksto nie- 
kam nebuvo pranešta. Tik motociklininkų sirenų kauksmas 

perspėdavo budinčius policininkus, jog artinasi kortežas, tad 
jiems teko pašėlusiai mostaguoti ir švilpti, kad spėtų sustab- 
dyti transportą. 

Įsibėgėjęs medžių užtemdyta alėja, kortežas įlėkė į saulės 
nutviekstą Klemenso aikštę ir pasuko tiesiai per Aleksan- 
dro III tiltą. Vyras su motoroleriu sekė paskui prezidento 
mašinas jų pravalytu keliu. Pervažiavus tiltą, Maru pasuko pas- 
kui motociklininkus į Generolo Gajeni prospektą, o iš jo - į 
platų Invalidų bulvarą. Čia motorolerio vairuotojas jau ga- 
vo atsakymą į jam rūpimą klausimą - kuriuo keliu de Golio 
kortežas išvažiuos iš Paryžiaus. Invalidų bulvaro ir Vareno 
gatvės sankryžoje jis sumažino greitį ir pasuko prie kavinės 
gatvės kampe. Įėjęs į vidų, išsitraukė iš kišenės nedidelį me- 
talinį žetoną, nužirgliojo į kavinės gilumą, kur buvo telefo- 
nas, ir surinko miesto numerį. 

Papulkininkis Žanas Mari Bastjenas Tiri laukė Medono 
priemiestyje. Jis buvo vedęs, turėjo tris vaikus ir dirbo Avia- 
cijos ministerijoje. Po eilinio darbuotojo ir šeimos vyro fasa- 
du slypėjo pagieža Šarliui de Goliui, jo manymu, išdavu- 
siam Prancūziją ir tuos, kurie 1958 metais grąžino jį į val- 
džią, atiduodami Alžyrą vietiniams nacionalistams. 

Netekus Alžyro, jis pats nieko neprarado; veikti jį skatino 
ne asmeniniai motyvai. Jis pats laikė save patriotu, žmogu- 
mi, įsitikinusiu, kad padarys savo mylimai tėvynei gera, nu- 
žudydamas, jo manymu, ją išdavusį žmogų. Tuo metu dau- 
gelis tūkstančių žmonių manė taip kaip jis, tik, skirtingai nei 
jis, retas buvo fanatiškas OAS narys, prisiekęs nužudyti de 
Golį ir nuversti jo vyriausybę. Vienas iš tokių buvo Bastje- 
nas Tiri. 

Suskambus telefonui, jis gurkšnojo alų. Barmenas pa- 
davė jam ragelį ir nuėjo reguliuoti televizoriaus kitame ba- 
ro gale. Kelias sekundes Bastjenas Tiri klausėsi, paskui 

suniurnėjo į ragelį: „Puiku, ačiū“ ir padėjo jį. Už alų jis jau 
buvo sumokėjęs. Neskubėdamas išėjo iš baro laukan, išsitrau- 
kė iš po pažasties sulankstytą laikraštį ir rūpestingai jį išlankstė. 

Antro aukšto bute anapus gatvės mergina paleido nertą 
užuolaidą ir, atsigręžusi į dvylika kambaryje dykinėjančių vy- 
rų, tarė: „Antras maršrutas“. Penki jaunuoliai, žudymo me- 
no naujokai, liovėsi mankštinę rankas ir pašoko ant kojų. 

Kiti septyni buvo vyresni ir ne tokie nervingi. Viršiausias 
tarp šių pasikėsinimo dalyvių buvo leitenantas Alenas Bug- 
renė de la Toknajis, dešinysis ekstremistas iš dvarininkų šei- 
mos. Jis buvo trisdešimt penkerių metų, vedęs, turėjo du 
vaikus. 

Pavojingiausias iš vyrų, susirinkusių šiame kambaryje, bu- 
vo trisdešimt devynerių metų Žoržas Vatenas - plačiapetis, 
kampuotu smakru, fanatiškas oasininkas, buvęs agronomas 
iš Alžyro, per dvejus metus tapęs vienu pavojingiausių OAS 
galvažudžių. Kadaise jam buvo sužeista koja, tad visi jį vadi- 
no Šlubiu. 

Merginai pranešus naujieną, dvylikos vyrų būrys nulipo 
laiptais ir pro užpakalines duris išėjo į šalutinę gatvelę, kur 
jau laukė šeši automobiliai, visi vogti ar išsinuomoti. Buvo 
be penkių minučių aštuonios. 

Pats Bastjenas Tiri ištisas dienas praleido rinkdamas vie- 
tą pasikėsinimui, matuodamas šaudymo kampus, važiuojan- 
čių automobilių greitį ir atstumus, skaičiuodamas, kokio tan- 
kumo ugnis reikalinga jiems sustabdyti. Jis išsirinko ilgą, tiesų 
kelią — Išsivadavimo prospektą, vedantį į pagrindinę Pti Kla- 
maro sankryžą. Sumanymas buvo toks: pirmoji grupė šaulių 
pradės šaudyti į prezidento automobilį, kai šis privažiuos per 
šiek tiek mažiau nei du šimtus metrų nuo tos sankryžos. Jie 
slėpsis už kelkraštyje pastatyto furgono ir ims šaudyti bemaž 
180 laipsnių kampu į besiartinančius automobilius. 

Bastjeno Tiri skaičiavimais, kol pirmasis automobilis susi- 
lygins su furgonu, jį bus pervėrusios 150 kulkų. Sustabdžius 
prezidento automobilį, antroji oasininkų grupė atlėks iš ša- 
lutinės gatvelės ir iš nedidelio atstumo ištaškys apsaugos sit- 
roeną. Per kelias sekundes abi grupės pribaigs prezidento 
svitą, 0 tuomet paspruks, susėdusios į kitoje šalutinėje gat- 
velėje laukiančius automobilius. 

Pats Bastjenas Tiri, tryliktasis pasikėsinimo dalyvis, turėjo 
duoti ženklą. Penkios minutės po aštuonių abi grupės jau 
buvo užėmusios savo pozicijas. Gal šimtas metrų į Paryžiaus 
pusę nuo pasalos Bastjenas Tiri stoviniavo prie autobusų 
stotelės su laikraščiu rankoje. Mostelėjęs juo, duos ženklą 
Seržui Bernjė, pirmosios grupės vadui, kuris stovės prie fur- 
gono. Šis perduos įsakymą šauliams, išsitiesusiems ant žolės 
jam prie kojų. Bugrenė de la Toknajis vairuos automobilį, 
kuris atkirs prezidento apsaugą; šalia jo su automatu ran- 
koje sėdės Šlubis Vatenas. 


Tuo metu, kai vyrai netoli Pti Klamaro sankryžos nuleido 
šautuvų saugiklius, generolo de Golio kortežas išsprūdo iš 
mašinų knibždėlyno Paryžiaus centre ir išvažiavo į tuštesnes 
priemiesčių alėjas; čia greitis pasiekė devyniasdešimt penkis 
kilometrus per valandą. 

Keliui ištuštėjus, Fransua Maru dirstelėjo į savo laikrodį 
ir, pajutęs irzlų už nugaros sėdinčio senojo generolo nekan- 
trumą, dar labiau padidino greitį. Abu palydos motocikli- 
ninkai atsilikę įsitaisė kortežo gale. De Goliui niekad nepa- 
tikdavo, kad šitie visiškai nereikalingi motociklininkai važiuo- 
ja priešakyje vien dėl prestižo, ir, kada tik būdavo galima, 
apsieidavo be jų. Šitokia tvarka kortežas įvažiavo į Leklerko 
divizijos alėją Pti Klamare. Buvo 17 minučių po aštuonių. 

Už pusantro kilometro Bastjenas Tiri buvo baudžiamas 

už savo didžiąją klaidą. Tai jis sužinos tik iš policijos, kai po 
kelių mėnesių sėdės mirtininkų kameroje. Sudarydamas pa- 
sikėsinimo grafiką, iš kalendoriaus jis sužinojo, kad rugpjū- 
čio dvidešimt antrąją saulė leidžiasi 20.35 — pažiūrėti gan 
vėlai net tuo atveju, jei de Golis išvažiuos vėliau nei papras- 
tai, kaip iš tikrųjų ir nutiko. Tačiau Ginkluotųjų oro pajėgų 
papulkininkis naudojosi 1961 metų kalendoriumi, o 1962 
metų rugpjūčio dvidešimt antrąją saulė nusileido 20.10. 
Šioms dvidešimt penkioms minutėms buvo lemta pakeisti 
Prancūzijos istoriją. Aštuoniolika minučių po aštuonių Bast- 
jenas Tiri išvydo kortežą, skriejantį jo link Išsivadavimo pro- 
spektu šimto dešimties kilometrų per valandą greičiu, ir ėmė 
pašėlusiai mojuoti laikraščiu. 

Už devyniasdešimt metrų kitoje gatvės pusėje Bernjė prie- 
blandoje piktai prisimerkęs žvelgė į vos matomą Žžmogystą 
prie autobusų stotelės. „Ar papulkininkis mostelėjo laikraš- 
čiu?“ — paklausė jis tarsi kalbėdamas pats su savimi. Vos iš- 
taręs šiuos žodžius, jis išvydo į ryklio snukį panašų prezidento 
automobilio priekį pralekiant pro autobusų stotelę ir pasiro- 
dant prieš pat akis. „Ugnis!“ — suriko jis prie kojų gulintiems 
vyrams. Šie ėmė šaudyti tuo metu, kai kortežas susilygino su 
jais —- devyniasdešimties laipsnių kampu į taikinį, lekiantį šim- 
to dešimties kilometrų per valandą greičiu. 

Garbė sąmokslininkams, kad nors dvylika kulkų pataikė į 
automobilį, didžiuma — sitroenui iš užpakalio. Kulkos per- 
šovė dvi padangas, tad nors jos užsiklijuodavo automatiš- 
kai, staiga kritus slėgiui, didžiuliu greičiu lekiantis automo- 
bilis ėmė blaškytis, paskui slysti šonu. Tuomet Fransua Ma- 
ru išgelbėjo de Goliui gyvybę. 

Tuo metu, kai meistriškas šaulys, buvęs legionierius Var- 
ža, šaudė į padangas, kiti tuštino savo apkabas į pranyks- 
tantį užpakalinį stiklą. Kelios kulkos prakirto automobilio 

kėbulą, o viena, sudaužiusi užpakalinį stiklą, pralėkė per kelis 
colius prezidentui nuo nosies. Pulkininkas de Buasjė atsi- 
gręžė nuo priekinės sėdynės ir užkriokė savo uošviams: 
„Lenkitės!“ Ponia de Gol palenkė galvą vyrui prie kelių. 
jo pro užpakalinį langą. 

Sugniaužęs rankose drebantį vairą, Maru atleido akcele- 
ratorių ir automobilis slystelėjo. Trumpam netekęs greičio, 
sitroenas vėl šovė į priekį link sankryžos su Bua prospektu, 
paskui šalutine gatve, kurioje laukė antroji oasininkų gru- 
pė. Apsaugos automobilis važiavo jam iš paskos nė kiek ne- 
atsilikdamas, nepaliestas nė vienos kulkos. 

Automobiliai lėkė tokiu greičiu, kad Bugrenė de la Tok- 
najis, užvestu varikliu laukiantis Bua prospekte, suvokė, 
jog pasirinkimas aiškus: atkirsti antrąjį automobilį ir pa- 
guldyti galvą, kai atsitrenkusi metalo krūva suraižys jį į ga- 
balus, arba atleisti sankabą pusę sekundės per vėlai. Jis 
pasirinko antrąją išeitį. Išsukęs automobilį iš šalutinės gat- 
vės, jis prisivijo prezidento kortežą, bet ne de Golio auto- 
mobilį, o tą, kuriuo važiavo asmens sargybinis d'Zudė ir 
komisaras Diukrė. 

Ligi juosmens išlindęs pro dešinįjį langą, Vatenas ištušti- 
no savo kulkosvaidžio apkabą į užpakalį važiuojančiam sit- 
roenui DS, kuriame pro išdaužtą stiklą matė arogantišką de 
Golio profilį. 

— Ko tie mulkiai neatsišaudo?! — irzo de Golis. D'Žudė 
bandė šaudyti į oasininkus, iki kurių automobilio tebuvo trys 
metrai, bet juos jam užstojo policijos vairuotojas. Diukrė 
sušuko vairuotojui neatsilikti nuo prezidento, ir po akimir- 
kos oasininkai liko už nugaros. Palydos motociklininkai, ku- 
rių vienas ko nenuvirto, de la Toknajui šitaip staiga išlėkus 
iš šalutinės gatvės, atsitokėjo ir prisivijo automobilius. Visas 

kortežas nurūko į aplinkinį kelią, paskui į sankryžą ir ją per- 
kirtęs nuvažiavo tolyn karinio Vilakublė aerodromo link. 

Oasininkai, likę savo pasaloje, neturėjo kada kaltinti vie- 
ni kitus. Tai jie padarys vėliau. Palikę tris operacijoje nau- 
dotus automobilius, jie sušoko į pabėgti skirtas mašinas ir 
pranyko tirštėjančioje prieblandoje. 

Automobilyje įrengtu siųstuvu komisaras Diukrė trumpai 
pranešė Vilakublė vadovybei, kas nutiko. Kai po dešimties 
minučių kortežas ten atvyko, generolas de Golis pareikala- 
vo vežti tiesiai į aikštelę, kur jau laukė sraigtasparnis. Susto- 
jusį automobilį apspito pulkas karininkų ir pareigūnų; ati- 
darę dureles jie padėjo išlipti sukrėstai poniai de Gol. Ge- 
nerolas išlipo iš šukių prikritusio automobilio pro kitas du- 
reles ir iškratė stiklus iš už švarko atlapų. Nekreipdamas dė- 
mesio į paniškai susirūpinusius juos apspitusius karininkus, 
jis apėjo automobilį ir paėmė žmoną už rankos. 

— Eikš, brangioji, keliausime namo, - tarė jis jai ir tik da- 
bar paskelbė Ginkluotųjų oro pajėgų kariškiams savo nuosp- 
rendį OAS: — Jie nemoka taikliai šaudyti. 

Tai taręs, jis nusivedė žmoną į sraigtasparnį ir atsisėdo 
šalia jos. D'Žudė įlipo jam iš paskos, ir jie išskrido praleisti 
savaitgalio užmiestyje. 

Betonuotoje aikštelėje likęs Fransua Maru papilkėjusiu 
veidu sėdėjo prie vairo. Abi automobilio dešiniosios padan- 
gos po kurio laiko vis dėlto subliūško, ir sitroenas važiavo 
ant ratlankių. Diukrė suniurnėjo keletą sveikinimo žodžių 
ir toliau tvarkė mašiną. 


Viso pasaulio žurnalistai spėliojo apie šį pasikėsinimą tr, 
neturėdami nieko geresnio, skelbė laikraščiuose savo prie- 
laidas, o Prancūzijos policija, vadovaujama Nacionalinio 
saugumo ir Slaptosios tarnybos bei padedama žandarme- 

rijos, pradėjo didžiausią Prancūzijos istorijoje policijos ope- 
raciją. 

Netrukus ji virs didžiausia šioje šalyje žmonių medžiokle, 
tik vėliau ją pranoks paieškos kito žudiko, kurio istorija lie- 
ka nežinoma, bet kuris vis dar figūruoja policijos bylose Ša- 
kalo slapyvardžiu. 

Pirmąsyk laimė policijai nusišypsojo rugsėjo trečiąją ir, kaip 
dažnai pasitaiko jos darbe, rezultatų davė eilinis patikrini- 
mas. Policijos postas Paryžiaus-Marselio magistralėje už Va- 
lensos miesto į pietus nuo Liono sustabdė asmeninį auto- 
mobilį, kuriuo važiavo keturi vyrai. Tądien čia jau buvo su- 
stabdyta šimtai automobilių keleivių dokumentams patik- 
rinti, bet šį kartą vienas iš keturių neturėjo jokio asmens liu- 
dijimo. Jis tikino pametęs savo dokumentus. Visi keturi bu- 
vo nuvežti į Valensą apklausti. 

Valensoje buvo išsiaiškinta, jog anie trys vyrai neturi nie- 
ko bendra su ketvirtuoju, tik tiek, kad pasisiūlė jį pavėžėti, ir 
jie buvo paleisti. Buvo paimti ketvirtojo pirštų atspaudai ir 
nusiųsti į Paryžių nustatyti, ar jis tikrai tas, kuo sakosi esąs. 
Atsakymas atėjo po dvylikos valandų: pirštų atspaudai pasi- 
rodė besą iš Svetimšalių legiono dezertyravusio dvidešimt 
dvejų metų kareivio, kuriam grėsė teismas už karo įstatymų 
pažeidimą. Tačiau savo vardą jis nurodė teisingai. Tai buvo 
Pjeras Deni Magadas. 

Magadą išgabeno į Liono teismo policijos rajono tarny- 
bą. Prieškambaryje laukiant tardytojo vienas iš jį saugančių 
policininkų žaismingai paklausė: 

— Na, ką pasakysi apie Pti Klamarą? 

Magadas bejėgiškai gūžtelėjo pečiais ir paklausė: 

— Gerai, o ką jūs norite išgirsti? 

Aštuonias valandas „giedojo“ Magadas. Policijos karinin- 
kai apstulbę klausėsi jo, o stenografuotojai margino vieną 

sąsiuvinį po kito. Per tą laiką jis suminėjo visus Pti Klamaro 
pasikėsinimo dalyvius ir devynis kitus, suvaidinusius men- 
kesnius vaidmenis jį planuojant bei parūpinant ginklus ir 
automobilius, iš viso dvidešimt du žmones. Prasidėjo me- 
džioklė, tik šįkart policija žinojo, ko ieško. 

Galų gale paspruko tik vienas; ligi šiol jis taip ir nėra su- 
gautas. Tai Žoržas Vatenas. Spėjama, kad jis gyvena Ispani- 
joje kartu su dauguma kitų OAS vadeivų. 

Bastjeno Tiri, Bugrenė de la Toknajo ir kitų sąmokslo va- 
deivų tardymas ir kaltinimų jiems rengimas buvo baigti gruo- 
dį, 0 1963 metų sausį visi jie stojo prieš teismą. 

Vykstant teismui, OAS dar kartą visomis jėgomis puolė 
de Golio vyriausybę, o Prancūzijos slaptoji tarnyba iš pas- 
kutiniųjų smogė OAS. Paryžiuje, po apgaulinga kultūros ir 
civilizacijos skraiste gyvenimui maloniai slenkant įprasta va- 
ga, vyko vienas aršiausių ir Žiauriausių šiuolaikinėje istorijo- 
je pogrindinių karų. 

Prancūzijos slaptoji tarnyba, SDECE (Service de Documnen- 
tation Extėrieure et de Contre-Espionage“ ), atlieka dvi funkci- 
jas: šnipinėjimo už šalies ribų ir kontržvalgybos šalies viduje, 
bet retkarčiais šios dvi atskiros tarnybos pažeidžia viena kitos 
valdas. Pirmoji tarnyba yra grynai žvalgybinė ir padalyta į biu- 
rus, kurių kiekvieno pavadinimas prasideda pirmąja žodžio 
Renseignement (žvalgybiniai duomenys) raide. Tai R1 — žval- 
gybinių duomenų analizavimo, R2 — Rytų Europos, R3 - Va- 
karų Europos, R4 - Afrikos, R5 - Artimųjų Rytų, R6 - Toli- 
mųjų Rytų, R7 - Amerikos ir Vakarų pusrutulio - biurai. Ant- 
roji tarnyba užsiima kontržvalgyba. Trečioji ir ketvirtoji po vie- 
nu stogu tvarko visus komunistinio sektoriaus reikalus. Šeš- 
toji tarnyba — finansų, septintoji - administracija. 


* Užsienio dokumentacijos ir kontržvalgybos tarnyba. 

Penktoji tarnyba vadinama vienu žodžiu — Action (veik- 
la). Ji ir vadovavo karui su OAS. Iš štabo, įsikūrusio eilėje 
beveidžių pastatų Mortjė bulvare, netoli Port de Lila - ap- 
rūkusio Paryžiaus šiaurrytinio priemiesčio, — šimtai Veiklos 
tarnybos žaliūkų išėjo į karą. Šie vyrai, bemaž visi korsikie- 
čiai, buvo fiziškai idealiai parengti, o paskui išvežti į Satori 
stovyklą, kur atskirti nuo kitų buvo mokomi visko, kas tik 
žinoma apie naikinimą. Jie išmoko meistriškai naudotis 
šaunamaisiais ginklais ir kautis be ginklo — karatė ir dziudo 
imtynių. Jie išėjo radijo ryšio, sprogdinimo, diversijų, tardy- 
mo naudojant kankinimus ir be jų, žmonių grobimo, padegi- 
nėjimo ir žudymo kursus. Kai kurie jų mokėjo tik prancūziš- 
kai, kiti laisvai kalbėjo keliomis kalbomis ir bet kurioje pasau- 
lio sostinėje jautėsi kaip namie. Jiems buvo duotas leidimas 
atliekant pareigą žudyti ir jie dažnai juo pasinaudodavo. 

OAS ėmus veikti nuožmiau ir brutaliau, SDECE direkto- 
rius generolas Juženas Gibo galop paleido šiuos vyrus nuo 
grandinės ir užsiundė ant OAS. Kai kurie jų užsiverbavo 
OAS ir įsiskverbė į aukščiausiąją jos vadovybę. Tokie galėjo 
be vargo perdavinėti žinias, kuriomis naudodamiesi kiti ga- 
lėjo veikti, tad nemažai OAS emisarų, pasiųstų su užduoti- 
mi į Prancūziją ar kitur, kur juos galėjo pasiekti policija, bu- 
vo sučiupti remiantis į šią teroristinę organizaciją įsiskver- 
busių Veiklos tarnybos žmonių pateikta informacija. Kitų 
ieškomų oasininkų nebuvo įmanoma įvilioti į Prancūziją, tad 
jie buvo negailestingai nužudyti. Daugelis giminių tų o0asi- 
ninkų, kurie paprasčiausiai pradingo, dar ir dabar įsitikinę, 
kad juos likvidavo Veiklos tarnyba. | 

Negali sakyti, kad ir oasininkus būtų reikėję mokyti smur- 
to. Veiklos tarnybos darbuotojų (dėl jų slaptos veiklos va- 
dinamų barbūzais, t. y. barzdočiais) jie nekentė labiau ne- 
gu bet kurio policininko. Paskutinėmis kovos dėl valdžios 

Alžyre tarp oasininkų ir de Golio šalininkų vyriausybės die- 
nomis OAS gyvus sučiupo septynis barbūzus. Vėliau žmo- 
nės pamatė jų lavonus, pakartus ant balkonų ir Žibintų stul- 
pų, nupjaustytomis ausimis ir nosimis. Šitaip vyko pogrindi- 
nis karas, ir niekas niekad iki galo nesužinos, kas kieno ir 
kokiame rūsyje buvo negyvai nukankintas. 

Kiti barbūzai nelindo į OAS, bet buvo pasirengę kiekvie- 
ną akimirką padėti SDECE. Kai kurie jų, prieš užsiverbuo- 
dami į Slaptąją tarnybą, priklausė nusikaltėlių pasauliui ir 
buvo profesionalūs galvažudžiai. Jie palaikė senas pažintis 
ir ne kartą pasitelkė į pagalbą buvusius draugus atlikti itin 
nešvarių darbų, kurių reikėjo vyriausybei. Kaip tik dėl šios 
jų veiklos Prancūzijoje ir pasigirdo kalbos apie „lygiagre- 
čią“ (neoficialią) policiją, pavaldžią, kaip spėjo Žmonės, vie- 
nam iš artimiausių de Golio pagalbininkų — Žakui Fokarui. 
Iš tikrųjų jokios „lygiagrečios“ policijos nebuvo; jai priskirti 
darbeliai buvo atlikti Veiklos tarnybos smurtininkų ar laiki- 
nai užverbuotų pogrindinių gaujų vadeivų. 

Korsikiečiai, kurių tiek Paryžiaus ir Marselio nusikaltėlių 
pasaulyje, tiek Veiklos tarnyboje buvo dauguma, neblogai 
nusimanė apie vendetą ir po to, kai septyni C misijos Alžyre 
barbūzai buvo nužudyti, paskelbė OAS kraujo kerštą. Kaip 
korsikiečiai iš nusikaltėlių pasaulio padėjo sąjungininkams 
išsilaipinti pietų Prancūzijoje 1944 metais (savanaudiškais 
tikslais: vėliau jie kaip užmokestį susigriebs į savo rankas be- 
maž visus nešvarius darbelius Viduržemio jūros pakrantė- 
je), taip ir septintojo dešimtmečio pradžioje korsikiečiai ko- 
vėsi Prancūzijos pusėje vykdant vendetą prieš OAS. Dau- 
geliui OAS juodakojų (Alžyre gimusių prancūzų) buvo bū- 
dingi tie patys bruožai kaip ir korsikiečiams, tad retkarčiais 
kildavo kone brolžudiškas karas. | 

"Tuo metu, kai vyko užsitęsęs Bastjeno Tiri ir jo bendri- 

ninkų teismo procesas, OAS pradėjo savo kampaniją. Jos 
kelrodis, užkulisinis Pti Klamaro sąmokslo įkvėpėjas, buvo 
pulkininkas Antuanas Argu. Argu, Ecole Polytechnigue - vie- 
nos iš respektabiliausių Prancūzijos aukštųjų mokyklų - auk- 
lėtinis, turėjo gerą galvą ir buvo nepaprastai veiklus. Būda- 
mas leitenantas, jis priklausė de Golio vadovaujamai „Lais- 
vajai Prancūzijai“, kuri kovėsi už tėvynės išvadavimą iš na- 
cių, vėliau vadovavo kavalerijos pulkui Alžyre. Šis žemas, 
liesas, tvirtas vyras buvo puikus, bet negailestingas karys; 1962 
metais jis buvo OAS operacijų vadas tremtyje. 

Turėdamas psichologinio karo patirties, jis suprato, jog 
kovoti prieš de Golio Prancūziją reikia visais lygiais, pasitel- 
kiant į pagalbą terorą, diplomatiją ir reklamą. Vykdydamas 
šią kampaniją, jis, be kita ko, sutarė, kad Žoržas Bido, Nacio- 
nalinės pasipriešinimo tarnybos — OAS politinės atšakos - va- 
dovas, buvęs Prancūzijos užsienio reikalų ministras, duos 
daug interviu visų Vakarų Europos šalių laikraščiams ir te- 
levizijoms, kuriuose „respektabiliai“ išaiškins OAS konfron- 
taciją su de Goliu. | 

Dabar Argu paleido į darbą tą nepaprastą benšiiikės, dėl 
kurio kadaise tapo jauniausiu pulkininku Prancūzijos armi- 
joje, o dabar - pavojingiausiu OAS žmogumi. Jis organiza- 
vo Bido gausybę interviu su didžiausių televizijos kompani- 
jų ir laikraščių korespondentais. Juose senasis politikas su- 
gebėjo blaivaus dorumo skraiste pridengti mažiau malonius 
OAS darbelius. 

Argu inspiruotos Bido propagandos operacijos sėkmė su- 
kėlė Prancūzijos vyriausybei ne mažesnį nerimą negu teroro 
taktika ir plastikinių bombų sprogimai visos Prancūzijos kino 
teatruose ir kavinėse. Paskui, vasario keturioliktąją, buvo at- 
skleistas dar vienas sąmokslas nužudyti de Golį. Rytojaus dieną 
jis turėjo sakyti kalbą Karo akademijoje Marso lauke. Pagal 


24 FREDERICK FORSYTH m ŠAKALO DIENA 


sąmokslininkų sumanymą, įeinant į salę jam į nugarą turėjo 
šauti žmogžudys, pasislėpęs gretimo namo pastogėje. 

Vėliau už šį sąmokslą prieš teismą stojo Žanas Bišonas, 
artilerijos kapitonas Roberas Puanaras ir Karo akademijos 
anglų kalbos dėstytoja ponia Pol Ruselė de Lifjak. Šauti tu- 
rėjo Žoržas Vatenas, bet ir šįsyk Šlubis paspruko. Puanaro 
bute buvo rastas šautuvas su optiniu taikikliu, ir trijulė buvo 
suimta. Per jų teismą buvo konstatuota, jog nesumodami, 
kaip nepastebimai įtaisyti Vateną su šautuvu akademijoje, 
jie pasitarė su puskarininkiu Marijumi To, o tas nieko ne- 
laukdamas pranešė policijai. Generolas de Golis neatsisakė 
dalyvauti karinėse iškilmėse paskirtu laiku, vasario penkio- 
liktąją, tačiau nusileido, kad į jas būtų atvežtas neperšauna- 
mu automobiliu, o tai jam baisiai nepatiko. 

Šis sąmokslas buvo neįtikėtinai mėgėjiškas, tačiau de Go- 
lį jis supykdė. Kitą dieną išsikvietęs vidaus reikalų ministrą 
Frėjų, jis trenkė kumščiu į stalą ir pareiškė ministrui, atsa- 
kingam už valstybės saugumą: 

— Šie pasikėsinimai baigia pabosti! 

Buvo nutarta kelis aukščiausio rango OAS sąmokslinin- 
kus nubausti taip, kad jų pavyzdys sulaikytų kitus. Frėjus ne- 
abejojo, kuo pasibaigs Bastjeno Tiri byla, kuri vis dar vyko 
Aukščiausiajame karo teisme, nes papulkininkis iš teisiamų- 
jų suolo išsijuosęs aiškino, kodėl, jo manymu, de Golis pri- 
valo mirti. Vis dėlto reikėjo kokios galingesnės įbauginimo 
priemonės. 

Vasario 22 dieną Veiklos tarnybos vadovui ant stalo buvo 
padėta kopija rašto, kurį antrosios SDECE tarnybos virši- 
ninkas išsiuntė vidaus reikalų ministrui. Štai jo ištrauka: 


Mums pavyko sužinoti, kur yra vienas iš pagrindinių ar- 
domojo judėjimo vadeivų — buvęs Prancūzijos armijos pul- 

kininkas Antuanas Argu. Jis pabėgo į Vokietiją ir, mūsų te- 
nykštės žvalgybos žiniomis, ketina ten pabūti keletą dienų... 

Turint tai galvoje, ko gero, įmanoma Argu aptikti ir galbūt 
net sučiupti. Vokietijos saugumo tarnybos nepatenkino mū- 
sų oficialiosios kontržvalgybos tarnybos prašymo, tad opera- 
cija, bent jau nukreipta prieš Argu, privalo būti atlikta kuo 
greičiau ir atsargiau, nes minėtos Vokietijos tarnybos dabar 
nujaučia, kad mūsų agentai seka Argu ir kitus OAS vadovus. 


Ši užduotis buvo patikėta Veiklos tarnybai. 

Vasario 25-osios pavakare Argu grįžo į Miuncheną iš Ro- 
mos, kur susitiko su kitais OAS vadovais. Užuot važiavęs 
tiesiai į Unertlštrasę, jis nuvyko taksi į viešbutį Eden-Wolff, 
kur buvo užsisakęs kambarį, matyt, norėdamas su kažkuo 
pasimatyti. Tačiau į pasimatymą jis taip ir neatėjo. Vestibiu- 
lyje prie jo priėjo du vyriškiai ir užkalbino jį nepriekaištinga 
vokiečių kalba. Jis pamanė, kad tai vokiečių policininkai, ir 
įkišo ranką į švarko kišenę, norėdamas parodyti pasą. Stai- 
ga abi jo rankas sugniaužė lyg žnyplėmis, kojos atsiplėšė nuo 
grindų, ir jis buvo žaibiškai nutemptas laukan prie laukian- 
čio skalbinių furgono. Jis pratrūko keiktis, o jam atsakė pran- 
cūziškų keiksmų papliūpa. Sudiržusi ranka tvojo per nosį, 
kita smogė į pilvą, kažkas pirštu spustelėjo nervą po ausimi, 
ir jis akimirksniu prarado sąmonę. 

Po dvidešimt keturių valandų Orfevro krantinėje 36, 
Teismo policijos kriminalinėje brigadoje, suskambo tele- 
fonas. Ragelį pakėlusiam seržantui kimus balsas pranešė 
kalbąs OAS pavedimu ir kad Antuanas Argu „gražiai su- 
rištas“ esąs furgone, pastatytame priešais policijos pasta- 
tą. Po kelių minučių furgono durys buvo atplėštos, ir į ap- 
stulbusių policininkų ratą klupdamas išlipo Argu. Jis matė 
lyg pro miglą, nes akys visą parą išbuvo užrištos, ant kojų 

be pagalbos nesilaikė. Jo nosis buvo sumušta, veidas išter- 
liotas kraujo krešuliais; burną jam skaudėjo nuo kaiščio, kurį 
ištraukė policininkai. Kažkieno paklaustas: „Ar jūs pulkinin- 
kas Antuanas Argu?“, jis suniurnėjo: „Taip“. Veiklos tarnyba 
įsigudrino praeitą naktį nepastebimai pergabenti jį per sieną, 
ir anoniminis telefono skambutis į policiją, pranešantis apie 
jos pačios automobilių aikštelėje laukiantį siuntinį, tebuvo jų 
iškrėstas pokštas. Argu buvo išlaikytas iki 1968 metų birželio 
ir paleistas. 

Veiklos tarnybos darbuotojai nenumatė vieno dalyko: nu- 
šalindami Argu, jie sukėlė OAS didžiausią sąmyšį, kita ver- 
tus, sudarė galimybes jo šešėlyje buvusiam pavaduotojui, 
menkai žinomam, bet tokiam pat sumaniam papulkininkiui 
Markui Rodenui, imtis vadovauti operacijoms, kurių tikslas 
buvo nužudyti de Golį. Daugeliu atžvilgių tai buvo ne į nau- 
dą Veiklos tarnybai. 

Kovo ketvirtąją Aukščiausiasis karo teismas perskaitė 
nuosprendį Žanui Mari Bastjenui Tiri. Jis ir dar du buvo 
pasmerkti myriop, taip pat dar trys laisvėje tebesą sąmoksli- 
ninkai, tarp jų ir Šlubis Vatenas. Kovo aštuntąją generolas 
de Golis nepraverdamas burnos tris valandas klausėsi pa- 
smerktųjų advokatų malonės prašymų. Dviem jis pakeitė mir- 
ties bausmę kalėjimu iki gyvos galvos, bet Bastjeno Tiri 
nuosprendį paliko.* | 

Tą vakarą Ginkluotųjų oro pajėgų papulkininkio advo- 
katas pranešė jam apie nuosprendį. 

— Bausmė paskirta kovo vienuoliktai, — tarė jis savo klien- 
tui, bet kai šis netikėdamas toliau sau šypsojosi, be jokių 
užuolankų pridūrė: — Jus sušaudys. 

Bastjenas Tiri vis dar šypsodamasis papurtė galvą. 

— Jūs nesuprantate, - paaiškino jis advokatui. - Nė vienas 

prancūzas nepakels šautuvo prieš mane. 

Jis klydo. Pirmoji Europos radijo stotis aštuntą ryto pran- 
cūzų kalba pranešė, kad nuosprendis įvykdytas. Bemaž vi- 
soje Vakarų Europoje pranešimą išgirdo kiekvienas besiklau- 
sąs šios stoties. Nedideliame Austrijos viešbučio kambarėly- 
je ši Žinutė sukėlė virtinę minčių ir veiksmų, dėl kurių gene- 
rolas de Golis atsidūrė taip arti mirties, kaip dar nebuvo 
niekad per visą savo politinę karjerą. Kambarėlyje gyveno 
papulkininkis Markas Rodenas, naujasis OAS operacijų va- 
dovas. 


2 skyrius 


Markas Rodenas išjungė tranzistorinį imtuvą ir pakilo nuo 
stalo, bemaž nelietęs ant padėklo atneštų pusryčių. Jis pri- 
ėjo prie lango, užsidegė eilinę nesibaigiančios virtinės ciga- 
retę ir įbedė akis į sniegu nuklotą žemę, kurios vėluojantis 
pavasaris dar nebuvo pradėjęs nuoginti. 

— Šunsnukiai, - jis burbtelėjo šį žodį patyliukais, su di- 
džiausiu apmaudu, pridurdamas seriją kitų negarsiai ištartų 
daiktavardžių ir epitetų, rodančių, ką jis mano apie Prancū- 
zijos prezidentą, jo vyriausybę ir Veiklos tarnybą. 

Rodenas bemaž niekuo nepanėšėjo į savo pirmtaką. Aukš- 
tas, liesas, išbalusiu lyg numirėlio veidu, įkritusiu nuo viduje 
liepsnojančios neapykantos, paprastai jis maskuodavo jaus- 
mus romanams nebūdingų abejingumu. Jis nebuvo baigęs 
Ecole Polytechnigue, kuri būtų atvėrusi jam duris į karjerą. 
Jis, batsiuvio sūnus, žvejų laiveliu pabėgo į Angliją taikiais, 
laimingais savo gyvenimo metais, dar neturėdamas nė dvi- 
dešimties, kai vokiečiai užėmė Prancūziją, ir užsiverbavo ei- 
liniu po Lotaringijos kryžiaus* vėliava. 

Paaukštinimą į seržantus, paskui į puskarininkius Rode- 
nas pelnė per prakaitą, kruvinuose mūšiuose Šiaurės Afri- 


* Prancūzijos pasipriešinimo pajėgų vokiečių okupacijai II pasaulinio karo metais sim- 
bolis. 

koje, Kenigo* daliniuose, vėliau Normandijos laukuose va- 
dovaujamas Leklerko**. Mūšyje dėl Paryžiaus įvykdęs kovi- 
nę užduotį, jis gavo karininko antsiuvus, kuriems jo išsilavi- 
nimo ir išsiauklėjimo niekad nebūtų pakakę. Karui pasibai- 
gus, Prancūzijoje reikėjo rinktis viena iš dviejų: pasilikti ar- 
mijoje ar grįžti į civilio gyvenimą. 

Bet kur jam grįžti? Jis išmanė vien tik batsiuvio amatą, 
kurio kadaise išmokė tėvas, be to, pamatė, kad jo tėvynės 
darbininkijoje dominuoja komunistai, kurie paėmė į savo 
rankas Pasipriešinimo judėjimą ir „Laisvąją Prancūziją“. Taigi 
jis pasiliko armijoje ir vėliau patyrė apmaudą iš eilinių iški- 
lusio karininko, kuris mato, kaip naujos apsišvietusios kar- 
tos vaikinai baigia karininkų mokyklas ir neišeidami iš audi- 
torijų teorinėse paskaitose pelno tuos pačius antsiuvus, dėl 
kurių jis liejo kruviną prakaitą. Žiūrint, kaip jie lenkia jį ran- 
gu ir privilegijomis, jį ėmė graužti kartėlis. 

Jam beliko viena: stoti į vieną iš kolonijinių dalinių, prisi- 
dėti prie šaunių, užsigrūdinusių kareivių, kurie kovėsi mū- 
šiuose tuo metu, kai reguliarioji armija paradiniu žingsniu 
marširavo po muštro aikštes. Jam pavyko pasiekti, kad jį per- 
vestų į kolonijinės armijos parašiutininkų-desantininkų da- 
lį. Nepraėjus nė metams, jis ėmė vadovauti kuopai Indoki- 
nijoje, gyvendamas tarp vyrų, kurie kalbėjo ir mąstė taip kaip 
jis. Vyras, mokantis tik mosuoti batsiuvio plaktuku, pakilti 
tarnyboje galėjo vien per kautynes ir dar kartą kautynes. 
Karui Indokinijoje baigiantis, jis buvo majoras; praleidęs 


* Pierre'as Koenigas (1898-1970) - prancūzų generolas, pasižymėjęs mūšiuose prie Bir 
Hakeimo (Libijoje) 1942 metų gegužės-birželio mėnesiais, kur vadovavo „Laisvosios 
Prancūzijos“ brigadai. 
** Philippe'as Marie Leclercas (1902-1947) - generalinis prancūzų armijos Šiaurės 
Afrikoje inspektorius. 

vienus metus Prancūzijoje, kur pasijuto nelaimingas ir nusi- 
vylęs, jis buvo nusiųstas į Alžyrą. 

Anksčiau jame ruseno apmaudas, o dabar, Prancūzijai 
pasitraukus iš Indokinijos, po metų, praleistų tėvynėje, jis 
visa esybe ėmė nekęsti politikų ir komunistų, tarp kurių ne- 
matė skirtumo. Jo įsitikinimu, Prancūzijos visuomeniniame 
gyvenime klestėjo išdavikai ir padlaižiai (vienų ir kitų jis ma- 
nė nesant tik armijoje), tad iš jų nagų ją pavyks išplėšti tik 
tuomet, kai ją ims valdyti kariškis. 

Kaip didžiuma mūšiuose dalyvavusių karininkų, kurie ma- 
tė, kaip žūva jų vyrai ir kuriems buvo tekę laidoti klaikiai 
sumaitotus lavonus tų nelaimėlių, kuriuos priešai sučiupo 
gyvus, Rodenas garbino kareivius kaip vertingiausius žmo- 
nių padermės atstovus; jo akimis žiūrint, tie vyrai negailėjo 
savo kraujo tam, kad buržujai galėtų be rūpesčių gyventi gim- 
tinėje. Po aštuonerių metų mūšių Indokinijos miškuose iš ci- 
vilių tėvynainių išgirdus, kad daugumai jų nusispjauti į karei- 
viją, perskaičius straipsnius, kuriuose kairuoliai intelektualai 
smerkė kariškius už tokius menkniekius kaip belaisvių kanki- 
nimas siekiant iš jų išgauti gyvybiškai svarbias žinias, Markui 
Rodenui sukilo įniršis, kuris, sumišęs su nuoširdžiu kartėliu 
dėl paties neturėtų galimybių, virto fanatizmu. Jis vis dar tvir- 
tai tikėjo, kad prancūzų armija galėjo įveikti Vietminą, jeigu 
tik tenykštė civilinė valdžia, taip pat Prancūzijos vyriausybė ir 
liaudis būtų ją deramai parėmusios. Atsisakydama Indokini- 
jos, Prancūzija siaubingai išdavė tūkstančius šaunių vyrų, pa- 
guldžiusių ten galvas — iš pažiūros veltui. Rodenas pasiryžo — 
daugiau jis neleis, nebegalės leisti jokių išdavysčių. Alžyras 
tai įrodys. Jis išplaukė iš Marselio 1956 metų pavasarį, laimin- 
gas, koks vargu kada dar bus, įsitikinęs, kad tolimojo Alžyro 
kalnai išvys apogėjų to, ką jis laikė svarbiausiu savo gyvenimo 
darbu, Prancūzijos armijos apoteozę pasaulio akyse. 

Per dvejus atkaklių, nuožmių kautynių metus nutiko ne- 
daug, kas būtų palaužę jo įsitikinimus. Tiesa, sukilėliai nesi- 
leido taip lengvai numalšinami, kaip jis lig tol manė. Kad ir 
kiek felagų“* jis su savo vyrais nušovė, kad ir kiek kaimų nu- 
šlavė nuo žemės paviršiaus, kad ir kiek FLN** teroristų Žu- 
vo nukankinti, maištas plito, kol galop apėmė visą kraštą ir 
jo ugnyje pleškėjo miestai. 

Ko stigo — aišku: didesnės Paryžiaus pagalbos. Dabar 
bent jau niekas negalėjo priekaištauti, kad karas vykstąs 
kažkokiame tolimame imperijos pakraštyje. Juk Alžyras — 
tai Prancūzija, jos dalis, jame gyvena trys milijonai pran- 
cūzų. Už Alžyrą reikia kautis kaip už Normandiją, Breta- 
nę ar Pajūrio Alpes. Gavęs papulkininkio laipsnį, Markas 
Rodenas persikėlė iš provincijos į miestą, pirma į Boną, 
paskui į Konstantiną. | 

Provincijoje jis kovėsi su ALN*** kariais. Nors tai buvo 
ne reguliariosios armijos kareiviai, vis dėlto jie buvo kariai. 
Jo neapykanta jiems buvo vieni niekai, palyginti su ta, kuri 
suliepsnojo, įsitraukus į pasalūnišką, niekšingą karą miestų 
gatvėse, karą, kuriame buvo naudojamos plastiko bombos, 
valytojų pakišamos prancūzų mėgstamose kavinėse, preky- 
bos centruose ir atrakcionuose. Už priemones, kurių jis ėmėsi 
išvalyti iš Konstantinos padugnes, dėdavusias tas bombas 
tarp civilių prancūzų, jis buvo vietinių pramintas Skerdiku. 

Tereikėjo didesnės Paryžiaus pagalbos, ir FLN bei jo ar- 
mija, ALN, būtų galutinai sunaikintos. Kaip didžiuma fana- 
tikų, Rodenas sugebėdavo taip save įtikinti, kad nebematy- 
davo tikrovės. Augančios karo išlaidos, Prancūzijos ekono- 


* Ginkluoto pasipriešinimo Alžyre dalyvis. 
** Nacionalinio išsivadavimo frontas. 

Nacionalinio išsivadavimo armija. 

mika, šlubuojanti nuo karo, kurį laimėti juo toliau, juo 1a- 
biau darėsi neįmanoma, armijos naujokų kovinės dvasios 
smukimas — visa tai Rodenui atrodė menkniekiai. 

1958 metų birželį generolas de Golis grįžo į valdžią, tapęs 
Prancūzijos ministru pirmininku. Deramai likvidavęs korup- 
cijos apimtą, leisgyvę Ketvirtąją respubliką, jis sukūrė Penk- 
tąją. Kai ištarė žodžius, kurie generolų laikais grąžino jį į 
Matinjoną, o paskui, 1959 metų sausį, į Eliziejų, - „prancū- 
zų Alžyras“, - Rodenas nuėjo į savo kambarį ir apsiverkė. 
De Goliui apsilankius Alžyre, Rodenas pasijuto, tartum 
Dzeusas būtų nusileidęs iš savo Olimpo. Jis neabejojo, kad 
prasideda nauja politika: komunistai bus išmesti iš savo tar- 
nybų, Žanas Polis Sartras būtinai bus sušaudytas už tėvynės 
išdavimą, profsąjungoms bus įvaryta nuolankumo, Prancū- 
zija suteiks galutinę, nuoširdžią paramą savo tėvynainiams 
Alžyre ir savo armijai, saugančiai prancūziškosios civilizaci- 
jos sienas. | 

Rodenas tuo buvo įsitikinęs lygiai kaip tuo, kad saulė te- 
ka rytuose. Kai de Golis ėmėsi priemonių savaip atkurti 
Prancūziją, Rodenas pamanė čia būsiant kažkokią klaidą... 
Reikia duoti Seniui laiko. Prasiskverbus pirmiesiems gan- 
dams apie parengiamąsias derybas su Ben Bela* ir FLN, 
Rodenas negalėjo jais patikėti. Nors jis prijautė Didžiojo Džo 
Ortezo vadovaujamiems 1960 metais sukilusiems kolonis- 
tams, vis dėlto manė, kad de Golis tyčia nesistengia galuti- 
nai sutriuškinti felagų — tai viso labo taktinis žingsnis. Jis ne- 
abejojo, kad Senis žino ką darąs. Argi ne jis ištarė tuos auk- 
so žodžius — „prancūzų Alžyras“? 

Galutinai išsisklaidžius visoms abejonėms, įsitikinus, kad 


* Alžyro politinis veikėjas, 1963 metais tapęs prezidentu. Buvo prancūzų armijos 
puskarininkis. Vienas iš Alžyro sukilimo vadų. 

Šarlio de Golio įsivaizduojama atgaivinta Prancūzija bus be 
prancūzų Alžyro, Rodeno pasaulis sudužo lyg porceliano va- 
za, užvažiavus traukiniui. Iš tikėjimo ir vilties, lūkesčių ir drą- 
sių svajų neliko nieko — vien neapykanta. Neapykanta siste- 
mai, politikams, intelektualams, alžyriečiams, profsąjungoms, 
žurnalistams, užsieniečiams, bet visų didžiausia - Tam Žmo- 
gui. 1961 metų balandį Rodenas sukėlė visą savo batalioną, 
išskyrus keletą parako neragavusių mulkių, kariniam pučui. 

Pučas nepavyko. Vienu paprastu, skaudžiai gudriu ėjimu 
de Golis jį sužlugdė dar nė neprasidėjusį. Nė vienas kari- 
ninkų neatkreipė didesnio dėmesio, kai tūkstančiai papras- 
tų puslaidininkių imtuvų buvo išdalyti kareiviams kelios sa- 
vaitės prieš paskelbiant apie derybų pradžią. Atrodė, kad 
imtuvai — nekalta paguoda kareiviams, tad daug karininkų 
ir vyresniųjų puskarininkių pritarė šiam sumanymui. Estra- 
dinė muzika, oru atskriejusi iš Prancūzijos, maloniai veikė 
vaikinus, sklaidė nuobodulį, atitraukė jų dėmesį nuo karš- 
čio ir musių. 

De Golio balsas nebuvo toks nekaltas. Kai galop atėjo 
metas armijai apsispręsti, su kuo jinai, dešimtys tūkstančių 
naujokų, išsibarsčiusių po kareivines visame Alžyre, įsijun- 
gė imtuvus, kad išgirstų žinias. Po Žinių jie išgirdo tą patį 
balsą, kurio 1940-ųjų birželį klausėsi Rodenas. Ir pats pra- 
nešimas buvo bemaž toks pat: „Jums reikia pasirinkti, su 
kuo jūs. Aš esu Prancūzija, jos likimo įnagis. Sekite paskui 
mane. Klausykite manęs.“ 

Kai kurie batalionų vadai atsibudę pamatė, kad su jais 
beliko pulkelis karininkų, o kareiviai ir dauguma seržantų 
pabėgę. 

Maištas buvo sutriuškintas kaip iliuzijos - per radiją. Ro- 
denui pasisekė labiau negu kai kuriems kitiems. Šimtas dvi- 
dešimt jo karininkų, puskarininkių ir seržantų liko su juo, 


34 FREDERICK FORSYTH m ŠAKALO DIENA 


nes jis vadovavo batalionui, kuriame Indokinijoje ir Alžyre 
kariavusių vyrų buvo daugiau negu daugelyje kitų. Kartu su 
kitais pučistais jie organizavo OAS, prisiekusią nuversti Eli- 
ziejaus rūmų Judą. 

Trimituojančiam FLN ir ištikimajai Prancūzijos armijai li- 
ko mažai laiko niokojimo orgijai. Per paskutines septynias 
savaites, kai prancūzų kolonistai, pusvelčiui pardavę tai, ką 
uždirbo viso savo gyvenimo triūsu, bėgo iš karo draskomos 
pakrantės, OAS pareikalavo kraupaus paskutinio keršto tam, 
ką buvo priversta palikti. Jį įvykdžius, vadeivoms, kurių pa- 
vardės buvo žinomos de Golio valdžios atstovams, beliko 
tremtis. | 

Rodenas tapo Argu pavaduotoju tremtyje veikiančios 
OAS operacijoms 1961 metų žiemą. Išpuolių, kuriuos nuo 
tol prieš metropoliją, tai yra Prancūziją, rengė OAS, talen- 
tas, genijus ir įkvėpėjas buvo Argu. Rodenas juos organi- 
zuodavo, prisidėdavo prie jų savo gudrumu, įžvalgumu ir 
sveiku protu. 

Jeigu Rodenas būtų buvęs tik nuožmus fanatikas, jis būtų 
buvęs pavojingas, bet ne vienintelis toks. Septintojo dešimt- 
mečio pradžioje nemažai kitų tokio rango vyrų šlaistėsi su 
šautuvais, vykdydami OAS užduotis. Rodenas pasižymėjo 
dar ir kitkuo. Senajam batsiuviui gimė berniukas, turintis 
guvų protą, bet jo taip ir neišlavino mokykla ar tarnyba ar- 
mijoje. Rodenas išlavino jį pats, savaip. 

Prancūziją ir armijos garbę Rodenas vaizdavosi taip pat 
fanatiškai kaip ir kiti oasininkai, bet iškilus grynai praktinei 
problemai jis galėjo sukaupti visą savo pragmatizmą, visą 
savo logiką, ir tai duodavo geresnių rezultatų nei didžiau- 
sias lengvabūdiškas entuziazmas ar beprasmiškas smurtas. 

Štai kuo kovo vienuoliktosios rytą jis galėjo prisidėti spren- 
džiant Šarlio de Golio nužudymo problemą. Jis nebuvo toks 

kvailas, kad manytų šią užduotį esant lengvą, priešingai: jis 
suprato, jog Pti Klamaro ir Karo akademijos nesėkmės smar- 
kiai ją apsunkins. Surasti žudiką nebuvo sudėtinga; proble- 
ma buvo, kaip surasti tinkamą žmogų ar sugalvoti tokį pla- 
ną, kuris remtųsi vieninteliu, ganėtinai neįprastu veiksniu, 
leidžiančiu prasiskverbti pro apsaugos sieną, koncentriniais 
žiedais dabar išstatytą aplink prezidento asmenį. 

Pulkininkas metodiškai vardijo mintyse sunkumus. Dvi va- 
landas, stovėdamas prie lango, vieną po kitos rūkė cigare- 
tes, kol kambarį aptraukė žydra migla, keldamas problemas, 
o paskui kurdamas planus, kaip jas išspręsti ar apeiti. Net ir 
kritiškiausiai išnagrinėtas, kiekvienas planas atrodė įgyven- 
dinamas, tačiau galutinio išbandymo neatlaikė nė vienas. Iš 
tos minčių virtinės viena problema pasirodė iš esmės neiš- 
sprendžiama — apsaugos klausimas. 

Po Pti Klamaro pasikėsinimo daug kas pasikeitė. Veiklos 
tarnybos žmonių skverbimasis į OAS vadovų ir eilinių gre- 
tas suintensyvėjo, įzaudamas nerimą keliantį mastą. Ką tik 
įvykdytas jo paties viršininko Argu pagrobimas parodė, kad 
Veiklos tarnyba pasiryžusi čiupti ir kvosti OAS vadovus, ne- 
siskaitydama su priemonėmis. Jinai nepabūgo net plačiai 
nuskambėjusio skandalo su Vakarų Vokietijos vyriausybe. 

Argu keturiolika dienų tardė; per tą laiką visa OAS vado- 
vybė gavo sprukti. Bido ūmai ėmė nepatikti pasirodymai te- 
levizijoje ir apskritai žmonėse, kiti CNR* nariai paniškai iš- 
silakstė į Ispaniją, Ameriką ir Belgiją. Vos ne peštynės kilo 
dėl netikrų dokumentų ir bilietų į tolimus kraštus. 

Matant tai, stulbinamai smuko eilinių OAS rėmėjų dva- 
sia. Tėvynainiai Prancūzijoje, anksčiau pasirengę padėti, pri- 
glausti ieškomus žmones, pergabenti ginklų siuntas, perduo- 


* Nacionalinio pasipriešinimo taryba. 

ti pranešimus ar bent suteikti Žinių, paskambinus dėdavo 
ragelį, burbtelėję kokią nors dingstį. | 

Nepasisekus Pti Klamaro sąmokslui, po to, kai suimtieji 
buvo ištardyti, teko uždaryti Prancūzijoje ištisus tris OAS 
tinklus. Gavusi Žinią iš agentų, įsiskverbusių į OAS, Prancū- 
zijos policija vykdė kratas viename name po kito, atskleis- 
dama vis daugiau ginklų ir šaudmenų saugyklų. Buvo išaiš- 
kinti dar du sąmokslai nužudyti de Golį; vienu atveju polici- 
ja užplūdo kambarį, sąmokslininkams susėdus antrą kartą 
pasitarti. 

"Tuo metu, kai CNR posėdžiaudama sakė kalbas, tarškėjo 
apie demokratijos atkūrimą Prancūzijoje, Rodenas paniuręs 
žvelgė į akis gyvenimo faktams, kuriuos atskleidė išsipūtęs port- 
felis prie jo lovos. OAS, stokojanti lėšų, netenkanti tautos ir 
tarptautinės paramos, narių ir pasitikėjimo, byrėjo įnirtingai 
puolama Prancūzijos slaptosios tarnybos ir policijos. 

Baigdamas diskusiją su savimi, Rodenas suniurnėjo: 
„Žmogus, kurio niekas nepažįsta...“ Jis permetė akimis są- 
rašą žmonių, kurie, žinojo, nepabūgs nužudyti prezidentą. 
Kiekvienam jų Prancūzijos policijos būstinėje buvo užvesta 
byla storio sulig Biblija. Antraip kam jis, Markas Rodenas, 
slapstytųsi negirdėto Austrijos kalnų kaimelio viešbutyje? 

Atsakymas dingtelėjo jam prieš pat vidudienį. Iš pradžių 
jis metė jį iš galvos, bet netrukus, skatinamas neįveikiamo 
smalsumo, vėl grįžo prie jo. Jeigu pavyktų rasti tokį žmo- 
gų... jeigu tik tokio žmogaus esama. Iš lėto, kruopščiai jis 
sukūrė dar vieną planą, paremtą tokiu žmogumi, o paskui 
iškėlė visus jo įgyvendinimo prieštaravimus ir kliūtis. Visus 
juos šis planas įveikė, netgi apsaugos klausimą. 

Prieš pat pietus Markas Rodenas užsimetė apsiaustą ir 
nulipo laiptais. Vos išėjus pro viešbučio duris, į jį tvoskė ap- 
ledėjusia gatve atskriejusio vėjo gūsis. Nuo vėjo teko gūžtis, 

bet jis numalšino buką galvos skausmą, sukeltą rūkymo per- 
kūrentame miegamajame. Gurgždindamas sniegą, jis pasu- 
ko į kairę, link pašto Adlerštrasėje, ir išsiuntė pluoštą trum- 
pų telegramų. Jose jis pranešė kolegoms, kurie prisidengę 
slapyvardžiais buvo išsibarstę po visą pietų Vokietiją, Aust- 
riją, Italiją ir Ispaniją, kad kelias savaites jo nebūsią, nes jis 
išvykstąs su užduotimi. 

Kėblinant atgal į kuklų viešbutį, jam dingtelėjo, kad kai 
kas gali pamanyti, esą jis taip pat sprunka į krūmus, slepiasi 
nuo pavojaus būti pagrobtas ar nužudytas Veiklos tarnybos. 
Apie tai pagalvojęs, jis abejingai gūžtelėjo pečiais. Tegul jie 
mano ką nori - praėjo laikas ilgiems aiškinimams. 

Pietums viešbučio restoranėlyje jis gavo troškintos jautie- 
nos su makaronais. Nurijo valgį sunkiai, nors metai džiunglė- 
se ir Alžyro dykumose padarė jį neišrankų maistui. Į pavaka- 
rę jis išvyko. Susikrovęs lagaminus, apmokėjęs sąskaitas, jis 
vienas leidosi vykdyti užduoties — surasti žmogų, tiksliau sa- 
kant, tipą žmogaus, dėl kurio egzistavimo jis nebuvo tikras. 


Tuo metu, kai jis lipo į traukinį, iš Beiruto atskridęs BOAC* 
lėktuvas nusklendė į Londono oro uosto ketvirtą taką. Tarp 
keleivių, vorele traukiančių per atvykimo salę, buvo aukštas 
šviesiaplaukis anglas. Jo veidas buvo sveikai įdegęs Artimųjų 
Rytų saulėje. Jis jautėsi pailsėjęs, geros sveikatos, nes du mė- 
nesius mėgavosi neginčijamais Libano malonumais, nors dar 
didesnį malonumą jis patyrė rūpindamasis, kad graži pinigų 
suma būtų pervesta iš Beiruto banko į kitą, Šveicarijoje. 

Toli, Egipto smėlynuose, liko dviejų vokiečių raketų kon- 
struktorių lavonai, vienas ir kitas su dailia kulkos skylute 


* British Overseas Airways Corporation - Didžiosios Britanijos užsienio oro linijų 
kompanija. 


38 FREDERICK FORSYTH m ŠAKALO DIENA 


krūtinėje, jau seniai palaidoti suglumusios ir įsiutusios Egipto 
policijos. Jų iškeliavimas į aną pasaulį keleriais metais atito- 
lino Nasero* raketos „Al Zafira“ sukūrimą, tad vienas mili- 
jonierius sionistas Niujorke nusprendė, kad jo pinigai išleis- 
ti naudingai. Lengvai perėjęs muitinę, anglas išsinuomojo 
automobilį ir nuvažiavo į savo butą Meifere**. 


Rodenas baigė savo paieškas tik už trijų mėnesių, ir visi jų 
rezultatai buvo trys plonytės bylos, kiekviena įdėta į vynio- 
jamojo popieriaus aplanką ir nuolat laikoma jo portfelyje. Į 
Austriją jis grįžo birželio vidury ir apsistojo nedideliame 
Kleisto pensione Vienoje, Bruknerio alėjoje. 

Iš centrinio miesto pašto Rodenas išsiuntė dvi glaustas 
telegramas, vieną — į Bolcaną Italijos šiaurėje, kitą - į Ro- 
mą. Jose jis kvietė pagrindinius savo padėjėjus į neatidėlio- 
tiną pasitarimą jo kambaryje Vienoje. Per parą abu vyrai 
atvyko. Renė Monkleras atvažiavo išsinuomotu automobi- 
liu iš Bolcano, Andrė Kasonas atskrido iš Romos. Abu ke- 
liavo netikromis pavardėmis, su klastotais dokumentais, nes 
tiek Italijoje, tiek Austrijoje SDECE rezidentai buvo užrašę 
abiejų pavardes savo bylose tarp pirmųjų ir dabar negailėjo 
pinigų papirkinėti agentams ir informatoriams pasienio kon- 
trolės punktuose bei oro uostuose. 

Pirmas į Kleisto pensioną septynios minutės iki nustatyto 
laiko — vienuoliktos valandos — atvyko Andrė Kasonas. Jis 
paliepė taksistui išleisti jį Bruknerio alėjos pradžioje, kelias 
minutes taisėsi kaklaryšį, žiūrėdamas į savo atspindį gėlių 
parduotuvės vitrinoje, ir tik tada greitai nužingsniavo į vieš- 
bučio vestibiulį. Rodenas kaip paprastai buvo užsiregistra- 


* Gamalis Abdelis Naseras (1918-1970) — to meto Egipto prezidentas. 
** Prabangus Londono gyvenamasis rajonas. 

vęs netikra pavarde, viena iš dvidešimties, žinomų tik arti- 
miausiems kolegoms. Abu iškviestieji išvakarėse gavo teleg- 
ramas, pasirašytas Šulco - tai buvo Rodeno slapyvardis šioms 
dvidešimčiai dienų. 

— Herr Schulz, bitte?* — paklausė Kasonas jauną vyrą, sto- 
vintį už portjė stalo. Šis pasižiūrėjo į registracijos knygą. 

— Šešiasdešimt ketvirtas kambarys. Ar jis jūsų laukia, pone? 

— Tikrai taip, - atsakė Kasonas ir nieko nelaukdamas užli- 
po laiptais. 

Antrame aukšte jis nuėjo koridoriumi, dairydamasis še- 
šiasdešimt ketvirto kambario. Jis buvo dešinėje, koridoriaus 
vidury. Kai jis pakėlė ranką belsti, ją iš užpakalio kažkas su- 
čiupo. Jis apsisuko ir nustebęs įsmeigė akis į masyvų veidą 
pamėlusiais skruostais. Akys iš po vientisos juodų plaukų 
juostos, atstojančios antakius, spoksojo į jį iš viršaus be jo- 
kio smalsumo. To vyriškio nusekta jam įkandin, kai jis ėjo 
pro nišą už keturių metrų nuo durų, ir nors kilimas, kuriuo 
buvo išklotos grindys, buvo plonytis, Kasonas neišgirdo nė 
menkiausio garso. 

— Vous dėsirez?** — paklausė milžinas, tarsi jam būtų nė 
motais, vis taip pat smarkiai gniauždamas dešinįjį Kasono 
riešą. 

Kasoną suėmė šleikštulys - jam dingtelėjo, kad lygiai taip 
pat prieš keturis mėnesius Argu buvo mikliai pagrobtas iš 
viešbučio Eden-Wolff, bet jis tuoj atpažino Žmogų, stovintį 
už nugaros. Tai buvo lenkas iš Svetimšalių legiono, tarnavęs 
buvusioje Rodeno kuopoje Indokinijoje ir Vietname. Ka- 
sonas prisiminė, kad Rodenas retkarčiais naudodavo Vik- 
torą Kovalskį ypatingoms užduotims. 


* Čia: Prašom pasakyti, kur gyvena ponas Šulcas (vok.). 
** Ko norite? (Pranc.) 

— Man paskirtas pasimatymas pas pulkininką Rodeną, Vik- 
torai, — atsakė jis tyliai. Išgirdus savo paties ir šeimininko 
vardą, Kovalskio antakiai dar labiau užėjo vienas ant kito. — 
Aš esu Andrė Kasonas, - pridūrė. 

Jo žodžiai, rodės, nepadarė Kovalskiui jokio įspūdžio. Iš- 
tiesęs už Kasono kairiąją ranką, jis pabeldė į šešiasdešimt 
ketvirto kambario duris. 

— Oui*, - atsiliepė balsas iš vidaus. 

— Atėjo lankytojas, — suriaumojo Kovalskis, prikišęs bur- 
ną prie medinių durų. 

Jos mažumą prasivėrė, Rodenas dirstelėjo pro plyšį, o pas- 
kui plačiai jas atvėrė. | 

— Brangusis Andrė! Labai apmaudu dėl šito, - jis linktelė- 
jo Kovalskiui. - Viskas gerai, kaprale, aš laukiau šio žmo- 
gaus. 

Kasonas, pajutęs, kad jo riešas pagaliau išsilaisvino, įėjo į 
miegamąjį. Rodenas tarpduryje dar kažką pasakė Kovals- 
kiui, paskui uždarė duris. Lenkas grįžęs vėl atsistojo į prie- 
temoje skendinčią nišą. 

Paspaudęs Kasonui ranką, pulkininkas nusivedė jį prie 
dviejų krėslų, stovinčių priešais dujomis kūrenamą židinį. 
Nors buvo birželio vidurys, už lango dulksnojo žvarbus lie- 
tus, o abu vyrai buvo pripratę prie šiltesnės Afrikos saulės. 
Židinio degikliai buvo atsukti iki galo. Kasonas nusivilko liet- 
paltį ir įsitaisė priešais ugnį. 

— Paprastai tu nesiimi tokių atsargumo priemonių, Mar- 
kai, — tarė jis. 

— Aš ne tiek dėl savęs. Jeigu kas atsitiktų, aš savim suge- 
bėsiu pasirūpinti, bet man gali prireikti šiek tiek laiko po- 
pieriams sunaikinti, - Rodenas mostelėjo ranka į rašomąjį 


* Taip (pranc.). 

stalą palei langą, kur šalia jo portfelio gulėjo storas aplan- 
kas vyniojamojo popieriaus viršeliais. - Tam aš ir atsivežiau 
Viktorą. Kad ir kas atsitiktų, jis duos man šešiasdešimt se- 
kundžių popieriams sunaikinti. 

— Jie turbūt svarbūs. 

— Galbūt, galbūt. - Rodeno balse vis dėlto buvo justi pasi- 
tenkinimo gaidelė. - Tačiau mes palauksime Renė. Liepiau 
jam ateiti penkiolika minučių po vienuolikos, kad judu ne- 
pasirodytumėte kelios sekundės vienas po kito ir nesutrik- 
dytumėte Viktoro. Jis ima nervintis, kai šalia per daug ne- 
pažįstamų Žmonių. 

Pagalvojęs, kas nutiktų, jei Viktoras su galingu koltu po 
kairiąja pažastimi susinervintų, Rodenas leido sau nusišyp- 
soti — tai jis darydavo retai. Kažkas pabeldė į duris. Rode- 
nas perėjo per kambarį ir prikišo burną prie durų. 

— Oui? 

Šįkart pasigirdo Renė Monklero balsas, išsigandęs ir įsi- 
tempęs. 

— Markai, dėl Dievo meilės... 

Rodenas atidarė duris. Prieš jį lyg nykštukas, lyginant su 
milžinu lenku jam už nugaros, stovėjo Monkleras. Viktoras 
laikė apglėbęs apskaitininką kairiąja ranka, prispaudęs abi 
rankas jam prie šonų. 

— Ca va*, Viktorai, - burbtelėjo Rodenas savo asmens sar- 
gybiniui, ir šis paleido Monklerą. 

Tas su palengvėjimu akyse įėjo į kambarį ir išsiviepė pasi- 
sveikindamas su Kasonu, kuris ironiškai šypsojosi, sėdėda- 
mas krėsle prie židinio. Durys vėl užsidarė, Rodenas dabar 
atsiprašė Monklerą. 

Apskaitininkas priėjo prie jo, ir juodu paspaudė vienas 


* Viskas gerai (pranc.). 

kitam ranką. Svečias nusivilko apsiaustą ir liko su raukšlėtu 
tamsiai pilku prastai pasiūtu kostiumu, kurį vilkėjo nevalyvai. 
Juodu su Rodenu, kaip ir dauguma buvusių kariškių, pripra- 
tusių prie uniformos, visada negražiai vilkėjo drabužius. 

Būdamas šeimininkas, Rodenas pasirūpino, kad abu sve- 
čiai atsisėstų krėsluose, kurių miegamajame tebuvo du, o sau 
pasiliko kėdę aukšta atkalte prie paprasto stalo, kuris atstojo 
jam rašomąjį. Iš spintelės prie lovos jis ištraukė butelį konja- 
ko ir klausiamai jį iškėlė; abu svečiai pritariamai linktelėjo. 
Rodenas dosniai pripylė tris stiklus ir du padavė Monklerui ir 
Kasonui. Abu atvykėliai nelaukdami jo gurkštelėjo, kad de- 
ginantis skystis užlietų šiluma sužvarbusį kūną. 

Renė Monkleras, atsirėmęs krėslu į lovos galvūgalį, šiuo 
žemas, kresnas vyras kaip ir Rodenas - profesionalus kari- 
ninkas, tarnavęs armijoje, tik, skirtingai nuo Rodeno, jis nie- 
kad nevadovavo daliniui mūšiuose. Bemaž visą gyvenimą jis 
dirbo karinėje administracijoje, o dešimt metų iki tol —- Sve- 
timšalių legiono atlyginimų skyriuje. 1963 metų pavasarį jis 
jau buvo OAS iždininkas. 

Vienintelis civilis iš jų buvo Andrė Kasonas. Nedidukas, 
pedantiškas, jis vis dar rengėsi kaip banko valdytojas, ku- 
riuo anksčiau dirbo Alžyre. Jis koordinavo OAS ir CNR po- 
grindį Prancūzijoje. 

Abu šie vyrai, kaip ir Rodenas, net tarp oasininkų garsėjo 
kaip kietos linijos šalininkai, tik dėl skirtingų priežasčių. Mon- 
kleras turėjo devyniolikametį sūnų, kuris prieš trejus metus 
tarnavo armijoje Alžyre, kai jo tėvas vadovavo Svetimšalių 
legiono bazės netoli Marselio atlyginimų apskaitos skyriui. 
Majoras Monkleras taip ir neišvydo sūnaus lavono - jis bu- 
vo palaidotas dykumoje legiono patrulių, užėmusių kaimą, 
kuriame partizanai laikė paėmę į nelaisvę šį jaunąjį eilinį. 
Vis dėlto vėliau jam buvo smulkiai papasakota, ką partiza- 

nai padarė sūnui. Legione niekas ilgai neišsaugoma paslap- 
tyje. Žmonėms liežuvių neužriši. 

Andrė Kasono nusiteikimo šaknys buvo gilesnės. Gimęs 
Alžyre, jis visą gyvenimą paskyrė darbui, šeimai ir jos pasto- 
gei. Jo banko būstinė buvo Paryžiuje, tad net atidavus Alžy- 
rą jis nebūtų likęs be darbo, tačiau kai 1960-aisiais kolonis- 
tai sukilo, jis prie jų prisidėjo ir gimtojoje Konstantinoje bu- 
vo vienas sukilimo vadų. Netgi po to jis neprarado darbo, 
tačiau matydamas, kaip viena po kitos uždaromos sąskai- 
tos, o verslininkai viską išpardavę grįžta į Prancūziją, supra- 
to, jog auksiniai laikai prancūzų kolonistams Alžyre baigėsi. 
Netrukus po armijos maišto, kurį įžiebė naujoji degolininkų 
politika, kai suvargę smulkūs regiono ūkininkai bei prekybi- 
ninkai sužlugdyti bėgo į šalį anapus jūros, dažno iki tol nema- 
tytos, jis padėjo OAS pagrobti 30 milijonų senaisiais frankais* 
iš savo banko. Vienas iš jaunesniųjų kasininkų pastebėjo jį 
talkinus nusikaltėliams ir apie tai pranešė, tad jo karjera ban- 
ke baigėsi. Išsiuntęs žmoną su dviem vaikais gyventi pas jos 
tėvus į Perpinjaną, jis įstojo į OAS. Organizacijai jis buvo 
vertingas tuo, kad pažinojo kelis tūkstančius jai prijaučian- 
čių Žmonių, tuo metu gyvenusių Prancūzijoje. 

Markas Rodenas atsisėdo prie savo rašomojo stalo ir nu- 
žvelgė svečius. Jie Žiūrėjo į jį smalsiai, bet nieko neklausė. 

Kruopščiai, metodiškai Rodenas pradėjo savo pranešimą, 
daugiausia dėmesio skirdamas vis dažnėjančioms OAS ne- 
sėkmėms ir pralaimėjimams, patirtiems nuo Prancūzijos 
slaptosios tarnybos per kelis pastaruosius mėnesius. Svečiai 
niūriai spoksojo į savo stiklus. 

— Mes privalome pažvelgti tiesai į akis. Per pastaruosius ke- 
turis mėnesius gavome tris skaudžius smūgius. Sužlugdytas 


* 1963 m. sausio 1 d. frankas buvo sustambintas santykiu 100 : J. 

Karo akademijos bandymas išvaduoti Prancūziją iš diktato- 
riaus tėra paskutinis ilgame sąraše tokių bandymų, kurie pa- 
tyrė nesėkmę dar nė neprasidėję. Vieninteliai dų mėgini- 
mai, per kuriuos mūsų vyrams pavyko prieiti prie jo taip ar- 
ti, kad galėjo apspjauti, žlugo dėl elementarių planavimo ar 
vykdymo klaidų. Nėra reikalo aiškinti smulkmenas - jūs Žžino- 
te jas ne blogiau už mane. 

Antuanas Argu buvo pagrobtas, ir mes netekome vieno 
iš sumaniausių vadų. Nors Antuanas atsidavęs mūsų reika- 
lui, negali būti abejonių, kad, turint omenyje jam taikomus 
šiuolaikinius tardymo metodus, galimas daiktas, naudojant 
ir narkotikus, visos organizacijos saugumui yra iškilęs pavo- 
jus. Mes turime pradėti iš pradžių, beveik nuo nulio. Štai 
kodėl mes sėdime čia, kažkokiame užkampiame viešbutėly- 
76, 0 ne savo būstinėje Miunchene. 

Bet net pradėti nuo nulio nebūtų taip blogai, jei tokia 
padėtis būtų susiklosčiusi prieš metus: tuomet mes galėjo- 
me kreiptis paramos į tūkstančius entuziazmo ir patriotiz- 
mo kupinų šalininkų. Dabar tai nėra taip lengva. Aišku, ne- 
padės ir tai, kad buvo nužudytas Žanas Mari Bastjenas Tiri. 
Aš per daug nekaltinu mūsų rėmėjų. Jie turi teisę tikėtis re- 
zultatų, o ne žodžių. 

— Gerai, gerai. Kur tu suki? — pertraukė jį Monkleras. 

Abu klausytojai suprato Rodeną sakant tiesą. Rodenas 
geriau nei kas kitas žinojo, kad pinigai, gauti apiplėšinėjant 
bankus visame Alžyre, ėjo organizacijai išlaikyti ir kad deši- 
niųjų pramonininkų paaukotos lėšos buvo beišsenkančios. 
Neseniai jis vėl kreipėsi į juos finansinės paramos, tačiau 
buvo sutiktas su prastai slepiama panieka. Kasonas žinojo, 
kad ryšių su Prancūzijos pogrindžiu gijos kas savaitę vis re- 
tėja, kad konspiraciniuose butuose daromos kratos ir kad 
pagrobus Argu dažnas nustojo juos rėmęs. Mirties baus- 

mės įvykdymas Bastjenui Tiri galėjo tik paspartinti šį proce- 
są. Nušviesdamas padėtį, Rodenas sakė tiesą, bet nuo to ji 
nepasidarė malonesnė ausiai. 

Rodenas kalbėjo toliau, tarsi niekas nė nebūtų jo per- 
traukęs: 

— Susidarė padėtis, kai iš esmės nebeįmanoma tradicinė- 
mis priemonėmis pasiekti mūsų svarbiausią tikslą kovoje už 
Prancūzijos išvadavimą — sunaikinti Didįjį Zohrą“, be jo visi 
tolesni mūsų planai neišvengiamai pasmerkti žlugti. Aš ne- 
siryžtu, ponai, ir toliau traukti patriotiškus jaunus žmones į 
planus, kurie turi nedaug vilties likti Prancūzijos gestapo ne- 
atskleisti daugiau nei kelias dienas. Trumpai tariant, mūsų 
organizacijoje per daug skundėjų, per daug atskalūnų, per 
daug nedisciplinuotų. Tuo pasinaudodama slaptoji policija 
dabar prikišo tiek agentų į mūsų judėjimą, kad ji net žino, 
kas buvo svarstoma aukščiausiųjų mūsų organų pasitarimuo- 
se. Kai priimamas koks nutarimas, praėjus vos kelioms die- 
noms, jie jau žino, ką mes ketiname, kokie mūsų planai ir 
kas juos vykdys. Be abejo, nemalonu, kai tenka žvelgti šiai 
tiesai į akis, bet aš esu įsitikinęs, kad jei to nepadarysime, 
tai ir toliau gyvensime iliuzijų pasaulyje. Mano manymu, 
telieka vienintelė priemonė pirmajam mūsų tikslui pasiek- 
ti - nužudyti Zohrą taip, kad būtų apeitas visas šnipų ir 
agentų tinklas, kad iš slaptosios policijos būtų atimti visi 
jos pranašumai ir jai iškiltų problema, apie kurią ji ne tik 
nenujaustų, bet kurią vargu ar galėtų išspręsti netgi apie 
ją sužinojusi. 

Monkleras ir Kasonas iškart pakėlė akis. Miegamajame 
tvyrojo kapų tyla, tik retkarčiais pertraukiama lietaus, bel- 
džiančio į langą. 


* Taip Alžyre buvo pravardžiuojamas Ch. de Gaulle'is. 

— Jeigu sutiksime, kad manasis situacijos vertinimas, deja, 
yra teisingas, - kalbėjo Rodenas, - tuomet taip pat privalo- 
me sutikti, jog visi tie, kuriuos mes Žinome pasiruošus ir ga- 
lint atlikti Didžiojo Zohros sunaikinimo užduotį, yra nė kiek 
ne blogiau žinomi slaptajai policijai. Jeigu kuris iš jų ir gali 
judėti Prancūzijoje, tai tik kaip persekiojamas žvėris, kurio 
pėdsakais seka įprastinės policijos pajėgos ir kurį už nuga- 
ros dar išdavinėja barbūzai bei provokatoriai. Mano nuo- 
mone, ponai, mums lieka vienintelė išeitis - pasinaudoti pa- 
šaliečio paslaugomis. 

Monkleras ir Kasonas apstulbę įsistebeilijo į jį, bet netru- 
kus suvokė jo mintį. | 

— Kokio pašaliečio? — galop paklausė Kasonas. 

— Tas žmogus, kad ir kas jis, turi būti užsienietis, - atsakė 
Rodenas. - Ir kad nebūtų nei OAS, nei CNR narys. Kad jo 
nepažinotų joks Prancūzijos policininkas, jo pavardė nebū- 
tų jokioje kartotekoje. Visų diktatūrų silpnybė yra jų bekraštis 
subiurokratėjimas, visa, ko nesama popieriuose, neegzistuo- 
ja. Žudikas būtų nežinomas ir neegzistuojantis elementas. 
Jis atvyktų su užsienio pasu, atliktų darbą ir vėl pranyktų į 
savo šalį, o Prancūzijos liaudis sukilusi nušluotų išdavikiškų 
de Golio padugnių likučius. Tam Žmogui ne taip jau svarbu 
būtų ir išsidanginti, nes, šiaip ar taip, paėmę valdžią mes jį 
išvaduotume. Svarbiausia, kad jis sugebėtų prasigauti į Pran- 
cūziją, niekam neatkreipus dėmesio ir neįtarus. Šiuo metu 
to padaryti nė vienas iš mūsų negali. 

Abu jo klausytojai tylėjo, paskendę savo mintyse, - jų gal- 
vose taip pat ėmė ryškėti Rodeno planas. 

Monkleras tyliai švilptelėjo. | | 

— Profesionalus žudikas, samdinys. 

— Tikrai taip, - patvirtino Rodenas. - Būtų be galo neiš- 
mintinga tikėtis, kad pašalietis atliks šitokį darbą iš meilės 

mums ar patriotizmo, ar todėl, kad jis velniškai smagus. No- 
rėdami gauti žmogų, pasižymintį kvalifikacija ir drąsa, rei- 
kalinga šitokiai operacijai, turime nusisamdyti tikrą profe- 
sionalą. O toks žmogus sutiktų padirbėti tik už pinigus, už 
daugybę pinigų, — pridūrė jis, metęs žvilgsnį į Monklerą. 

— O iš kur mes žinome, kad galime rasti tokį žmogų? — 
paklausė Kasonas. 

Rodenas iškėlė ranką. 

— Pradėkime nuo pradžių, ponai. Aišku, kad reikės išspręs- 
ti gausybę smulkių klausimų. Pirmiausia aš noriu sužinoti — 
ar jūs iš esmės sutinkate su šiuo sumanymu? 

Monkleras ir Kasonas susižvalgė, paskui abu atsigręžė į 
Rodeną ir iš lėto linktelėjo. 

— Bien.* — Rodenas atsilošė, kiek leido kėdė. — Taigi pir- 
masis klausimas išspręstas — iš esmės sutarėme. Antrasis su- 
sijęs su saugumu ir yra viso sumanymo pagrindas. Mano gal- 
va, tokių, kurių visiškai neįmanoma įtarti teikiant priešui in- 
formaciją, yra labai nedaug ir vis mažėja. Aš tuo nenoriu 
pasakyti, kad mūsų kolegas iš OAS ar CNR laikau išdavikais 
kovoje už mūsų reikalą. Bet sena aksioma teigia: kuo dau- 
giau žmonių žino paslaptį, tuo sunkiau ją išsaugoti. Šio su- 
manymo esmė ir yra visiškas slaptumas. Taigi juo mažiau 
žmonių jį Žinos, juo geriau. 

Netgi OAS esama priešo agentų, kurie iškopė į atsakin- 
gus postus ir vis dar praneša apie mūsų planus slaptajai po- 
licijai. Tie žmonės vieną dieną sulauks liūdno galo, bet kol 
kas jie yra pavojingi. Tarp CNR politikų esama per daug 
skrupulingų ir bailių žmonių, ir jie nepajėgia iki galo įvykdy- 
ti tikslo, kuriam neva atsidavė. Nenorėčiau statyti į pavojų 


* Gerai (pranc.). 

niekieno gyvybės, be priežasties ir reikalo informuodamas 
juos apie minėto Žmogaus egzistavimą. 

Išsikviečiau tave, Renė, ir tave, Andrė, čionai, nes esu vi- 
siškai įsitikinęs jūsų ištikimybe mūsų kovai ir jūsų sugebėji- 
mu saugoti paslaptį. Be to, mano sumanytam planui reika- 
lingas tavo, Renė, iždininko ir kasininko, aktyvus bendradar- 
biavimas, kad galėtume išmokėti nemenką sumą, kurios, be 
abejo, pareikalaus kiekvienas profesionalus žudikas. Tavo ben- 
dradarbiavimo, Andrė, reikės tam, kad įrodytume tokiam 
žmogui, jog Prancūzijoje jis sulauks paramos iš nedidelės gru- 
pelės neabejotinai patikimų žmonių, jei jos prireiktų. 

Bet aš nematau jokio reikalo, kad apie mūsų saugumo 
smulkmenas sužinotų dar kas, be mūsų trijų. Todėl siūlau 
jums sudaryti komitetą vien iš mūsų. Jis prisiimtų visą atsa- 
komybę už šį sumanymą, jo planavimą, vykdymą ir finan- 
savimą. 

Vėl stojo tyla. Pagaliau prabilo Monkleras: 

— Tu nori pasakyti, kad mes atsiribosime nuo visos OAS 
tarybos, nuo visos CNR? Jiems tai nepatiks. 

— Pirma, jie to nesužinos, - ramiai atsakė Rodenas. - Jei- 
gu norėtume pranešti apie savo sumanymą jiems visiems, 
prireiktų plenarinio posėdžio. Vien tuo mes patrauktume 
slaptųjų tarnybų dėmesį, ir barbūzai imtų aktyviai domėtis, 
kam šaukiamas toks posėdis. Galimas daiktas, vienoje iš tų 
dviejų tarybų esama priešų agento. Jeigu mes iš eilės aplan- 
kytume visus jų narius, praeitų savaitės, kol gautume tik pre- 
liminarų pritarimą iš principo. Paskui jie visi užsigeistų Žino- 
ti smulkmenas apie kiekvieną planavimo stadiją. Juk jūs Ži- 
note, kokie tie prakeikti politikieriai ir veikėjai. Jie nori Ži- 
noti grynai iš smalsumo. Jie nieko neveikia, bet kiekvienas 
jų gali sukelti grėsmę visai operacijai, prasitaręs girtas ar per 
neapdairumą. 

Antra, gavę visos OAS ir CNR pritarimą savo sumany- 
mui, mes nė kiek nepasistūmėtume į priekį, tačiau apie jį 
sužinotų beveik trisdešimt žmonių. Kita vertus, jeigu mes, 
prisiėmę atsakomybę, pradėtume planą vykdyti, bet patir- 
tume nesėkmę, tai neatsidurtume blogesnėje padėtyje, ne- 
gu esame dabar. Priekaištų, be abejo, būtų, bet nieko dau- 
giau. Jeigu mūsų planas nusisektų, mes paimtume valdžią, 
ir niekas tuomet nepradėtų ginčytis, konkrečios priemonės 
diktatoriui sunaikinti taptų akademiniu klausimu. Trumpai 
tariant, ar judu sutinkate prisidėti prie manęs ir kad mes 
taptume vieninteliais jums išdėstyto mano pasiūlymo pla- 
nuotojais, organizatoriais ir vykdytojais'? 

Monkleras ir Kasonas vėl susižvalgė, paskui atsigręžė į Ro- 
deną ir linktelėjo. Nuo Argu pagrobimo prieš tris mėnesius 
jie pirmąkart susitiko su Rodenu. Ėmus vadovauti Argu, Ro- 
denas tyliai laikėsi šešėlyje; dabar jis iškilo į savarankiškus 
vadovus. Tai padarė įspūdį pogrindžio vadui ir finansų tvar- 
kytojui. 

Rodenas pasižiūrėjo į juodu, palengva iškvėpė orą ir nu- 
Sišypsojo. | 

— Gerai, — tarė jis, - o dabar pereikime prie smulkmenų. 
Mintis pasitelkti profesionalų samdomą žudiką pirmąkart 
šovė man į galvą tą dieną, kai per radiją išgirdau, jog varg- 
šas Bastjenas Tiri sušaudytas. Nuo tol aš ieškau mums rei- 
kalingo žmogaus. Tokius žmones rasti, žinoma, sunku - jie 
nesireklamuoja. Ieškau nuo kovo vidurio ir rezultatai susu- 
muoti štai čia. 

Jis pakėlė nuo stalo tris aplankus vyniojamojo popieriaus 
viršeliais. Monkleras ir Kasonas vėl susižvalgė su nuostaba 
akyse ir nepratarė nė žodžio. 

— Manding, būtų geriausia, jei jūs išstudijuotumėte šias 
trumpas dosjė, tuomet galėtume aptarti, kuriam suteiksime 

pirmenybę. Aš pats surašiau visus tris pagal pageidaujamu- 
mą tuo atveju, jei pirmasis iš to sąrašo negalėtų ar nenorėtų 
imtis šio darbo. Kiekvienos dosjė tik po vieną egzempliorių, 
tad jums teks jomis keistis. | 

Iš aplanko jis ištraukė tris plonesnes bylas, vieną padavė 
Monklerui, kitą - Kasonui, o trečiąją laikė rankoje, nė ne- 
ketindamas skaityti — visų trijų bylų turinys jam buvo puikiai 
žinomas. 

Skaitymo buvo visai nedaug. Rodenas, deja, sakė tiesą, 
minėdamas „trumpas“ dosjė. Kasonas, pirmasis perskaitęs 
savo bylą, pakėlė akis į Rodeną ir išsišiepė. 

— Tai viskas? 

— Tokie žmonės neskelbia smulkmenų apie save, - atsa- 
kurią laikė rankoje. 

Netrukus Monkleras taip pat baigė skaityti 1r, atidavęs sa- 
vo bylą Rodenui, gavo iš jo tą, kurią ką tik perskaitė Kaso- 
nas. Abu vyrai vėl įniko skaityti. Šįsyk pirmas baigė Monkle- 
ras. Jis pakėlė akis į Rodeną ir gūžtelėjo pečiais. 

— Na, ne per didžiausias pasirinkimas, bet juk mes turime 
penkiasdešimt tokių vyrų. Žudikai pigiau grybų... 

Kasonas jį pertraukė. 

— Luktelk truputėlį, luktelk, kol perskaitysi šitą. 

Jis atvertė paskutinį puslapį ir permetė akimis likusias tris pa- 
straipas. Baigęs užvertė bylą ir pažvelgė į Rodeną. OAS vadas 
neišsidavė, kuriam teikia pirmenybę. Paėmęs iš Kasono per- 
skaitytą bylą, perdavė ją Monklerui, o Kasonui įteikė trečiąjį 
aplanką. Po keturių minučių abu vienu metu baigė skaityti. 

Rodenas surinko aplankus ir vėl padėjo ant rašomojo sta- 
lo. Pasiėmęs kėdę, atsuko ją aukšta atkalte į priekį, pritrau- 
kė arčiau ugnies, apsižergė ją, sudėjo rankas ant atkaltės ir 
šitaip įsitaisęs nužvelgė savo svečius. 

— Taigi aš jums sakiau, kad pasirinkimas negausus. Gal- 
būt esama ir daugiau žmonių, kurie tuo verčiasi, bet netu- 
rint priėjimo prie geros slaptosios tarnybos kartotekų, juos 
velniškai sunku rasti, o geriausieji, ko gero, visai neužregist- 
ruoti jokiose kartotekose. Jūs pasiskaitėte apie visus tris. Kol 
kas pavadinkime juos vokiečiu, afrikiečiu ir anglu. Andrė? 

Kasonas gūžtelėjo pečiais. 

— Man jokių abejonių nekyla. Jeigu šie duomenys teisin- 
gi, anglas visa galva pranoksta anuodu. 

— Renė? | 

— Sutinku. Tokiam darbui vokietis kiek per senas. Politi- 
nėje srityje jis, atrodo, nedaug ką nuveikė, neskaitant kelių 
darbelių išlikusių nacistų labui, nukreiptų prieš juos perse- 
kiojančius Izraelio agentus. Be to, jo antisemitiški motyvai, 
ko gero, yra asmeninio pobūdžio, tai nelabai profesionalu. 
Tas iš Pietų Afrikos gal ir tinka kapoti į gabalus tokiems ni- 
gerių politikams kaip Lumumba“*, bet suvaryti kulką Pran- 
cūzijos prezidentui — visai kas kita. Be to, anglas puikiai kal- 
ba prancūziškai. 

Rodenas lėtai linktelėjo galvą. 

— Aš nemaniau, kad bus daug abejonių. Dar nė nebaigus 
sudarinėti šių dosjė, pirmutinis pretendentas buvo akivaiz- 
džiausias. 

— Ar tu neabejoji tuo anglosaksu? — pasiteiravo Kasonas. — 
Jis tikrai atliko tuos darbus? 

— Aš pats nustebau, - atsakė Rodenas. — Taigi jam sugai- 
šau kur kas daugiau laiko. Galutinių įrodymų nesama, o jei- 
gu jų būtų, tai būtų blogas ženklas. Tokiu atveju jis visur 


* Patrice'as Emery Lumumba (1925-1961), Kongo nacionalinio judėjimo partijos, 
kovojusios už šalies nepriklausomybę, pirmininkas, vėliau šalies ministras pirmininkas, 
buvo nužudytas politinių priešų. 

būtų užfiksuotas kaip nepageidaujamas svetimšalis. Dabar 
prieš jį nėra nieko, išskyrus gandus. Oficialiai jo asmens kor- 
telė baltutėlė kaip sniegas. Net jeigu britų policija yra įtrau- 
kusi jį į sąrašus, ji tegali parašyti klaustuką prie jo pavardės, 
o dėl to į Interpolo kartotekas niekas jo neįrašinės. Tikimy- 
bė, kad britai, net oficialiai paklausti, informuotų SDECE 
veikėjus apie tokį žmogų, yra menka - jūs juk Žinote, kaip 
jie vieni kitų nekenčia. Jie net neprasitarė apie tai, kad Žor- 
žas Bido praeitą sausį buvo Londone. Ne, tokiam darbui šis 
anglas turi visus pranašumus, išskyrus vieną... 

— Kokį? — išsyk paklausė Monkleras. 

— Nieko ypatinga. Jis kainuos nepigiai. Toks žmogus gali 
paprašyti begalės pinigų. Kaip mūsų finansai, Renė? 

Monkleras gūžtelėjo pečiais. 

— Ne per geriausiai. Išlaidos šiek tiek sumažėjo - po isto- 
rijos su Argu visi CNR didvyriai išsislapstė po pigius viešbu- 
čius. Susidaro įspūdis, kad jiems nebepatinka prašmatnūs 
rūmai ir interviu per televiziją. Kita vertus, pajamų sumažė- 
j0 tiek, kad jos vos sruvena. Kaip minėjai, turime kažką nu- 
veikti, antraip mums ateis galas dėl lėšų stokos. Vien už gra- 
žias akis jų negausi. 

Rodenas niūriai linktelėjo. 

— Aš taip ir maniau. Privalome iš kur nors gauti pinigų. 
Antra vertus, nėra prasmės to imtis, nežinant, kiek jų mums 
reikės. | 

— O tai reiškia, - sklandžiai į jo žodžius įsiterpė Kasonas, — 
jog kitas žingsnis — susisiekti su anglu ir paklausti, ar jis at- 
liks šį darbą ir už kiek. 

— Taip. Na ką, ar visi tam pritariate? — Rodenas paeiliui 
nužvelgė vyrus; abu linktelėjo galvas. 

— Dabar kelios minutės po pirmos, - dirstelėjęs į laikrodį 
tarė Rodenas. - Londone turim agentą. Dabar aš jam pa- 

skambinsiu, paliepsiu susisiekti su šiuo žmogumi ir papra- 
šyti, kad jis atvyktų. Jeigu jis sutiks šįvakar išskristi į Vieną, 
ryt po pietų galėtume čia su juo susitikti. Ar jis sutiks, ar 
ne, sužinosime, kai agentas paskambins mums. Leidau sau 
užsakyti jums du kambarius greta manojo. Manau, bus sau- 
giau draugėje Viktoro saugomiems negu skyriumi, tačiau 
be jokių gynybos priemonių. Jūs suprantate — atsarga gė- 
dos nedaro. 

— Tu bemaž neabejojai mūsų pritarimu, ar ne? — paklausė 
Kasonas, kuriam savimeilę užgavo tai, kad Rodenas šitaip 
tiksliai numatė, kaip jis pasielgs. 

Rodenas gūžtelėjo pečiais. 

— Ilgai užtrukau, kol gavau šią informaciją. Juo mažiau 
laiko nuo šiol sugaišime, juo geriau. Jeigu norime pasistū- 
mėti į priekį, veikime sparčiai. 

Jis atsistojo, abu jo svečiai taip pat. Rodenas pasišaukė 
Viktorą ir liepė parnešti iš vestibiulio raktus nuo 65 ir 66 
kambario. Kol laukė, jis pasakė Monklerui ir Kasonui: 

— Turiu paskambinti iš centrinio pašto. Viktorą pasiim- 
siu kartu. Kol manęs nebus, sėdėkite viename kambaryje 
užsirakinę. Aš pabelsiu triskart, padarysiu pali paskui 
dar dusyk. | 

Šis pažįstamas ženklas — trys plius du — atitiko ritmą žo- 
džių Algėrie Francaise, kurį Paryžiaus vairuotojai ankstes- 
niais metais pypsendavo savo automobilių signalais, išreikš- 
dami nepasitenkinimą degolininkų politika. 

— Beje, - pridūrė Rodenas, - ar kuris iš jūsų turite ginklą? 

Abu papurtė galvas. Rodenas priėjo prie sekretero ir iš- 
traukė masyvų devynių milimetrų MAB, kurį laikė sau pa- 
čiam. Jis patikrino apkabą, taukštelėjo ją atgal, nuleido sau- 
giklį ir padavė pistoletą Monklerui. 

— Moki elgtis su šiuo daikčiuku? 

 Monkleras pritariamai linktelėjo. 
— Gan gerai, — atsakė jis ir paėmė ginklą iš Rodeno. 
Grįžęs Viktoras nulydėjo svečius į Monklero kambarį. Jam 
parėjus, Rodenas sagstėsi apsiaustą. 
— Eime, kaprale, mūsų laukia darbas. 


Tąvakarą BEA* kompanijos Vanguard, skrendantis iš Lon- 
dono į Vieną, nusklendė į Švechato oro uostą sutemoms 
baigiant visai sutirštėti. Šviesiaplaukis anglas salono gale, at- 
silošęs savo kėdėje prie iliuminatoriaus, nenuleido akių nuo 
oro uosto žiburių, leidžiantis lėktuvui lekiančių pro šalį. Jis 
visuomet jausdavo malonumą, matydamas, kaip jie vis artė- 
ja, kol imdavo rodytis, jog lėktuvas būtinai pasieks žemę per 
anksti, žolėje prieš nusileidimo taką. Pačią paskutinę minu- 
tę blausiai apšviesta, susiliejančiu lopu virtusi žolė, skydai 
su skaičiais šalia takų ir patys žiburiai pranykdavo, juos pa- 
keisdavo juodų dryžių nugludintas betonas, ir pagaliau ra- 
tai pasiekdavo žemę. Nusileidimo tikslumas jį masino. Ap- 
skritai jam patiko tikslumas. 

Šalia sėdintis jaunas prancūzas iš Prancūzijos turizmo 
agentūros Londone, Pikadilyje, nervingai į jį dirsčiojo. Ner- 
vinosi jis nuo tada, kai per pietų pertrauką jam paskambino 
telefonu. Bemaž prieš metus atostogaudamas Paryžiuje jis 
pasisiūlė padėti OAS, bet netrukus jam buvo liepta papras- 
čiausiai būti savo darbo vietoje Londone. Jis turėjo nedels- 
damas paklusti telefono skambučiui ar laiškui, kuriame į jį 
bus kreipiamasi jo tikruoju vardu - Pjeru, tik pridėjus epite- 
tą „brangusis“, — ir tiksliai vykdyti nurodymus. Per tą laiką 
nieko neįvyko iki šiandien, birželio penkioliktosios. 

Telefonistė pasakė, kad jam skambina asmeniniu klausi- 


* British European Airways - Britanijos aviakompanija. 

mu iš Vienos, ir pridūrė - „Austrijoje“, nes to paties pavadi- 
nimo miestas yra ir Prancūzijoje. Jam bespėliojant, kas čia 
galėtų skambinti, ragelyje pasigirdo „mano brangusis Pje- 
rai“. Jis ne iš karto prisiminė, kad tai jo slapyvardis. 

Po pietų pertraukos, apsimetęs, kad jam užėjo migrenos 
priepuolis, jis nuvažiavo į Pietų Odlio gatvę ir persakė pra- 
nešimą buto duris atidariusiam anglui. Šis neatrodė nuste- 
bęs, kad yra prašomas po trijų valandų išskristi į Vieną. Nie- 
ko nesakęs, jis susikrovė nedidelį lagaminą, ir juodu taksi 
nuvažiavo į Hitrou oro uostą. Prancūzui prisipažinus, kad 
jis nemanęs mokėti grynaisiais ir todėl pasiėmęs tik pasą ir 
čekių knygelę, anglas kuo šalčiausiai išsitraukė pluoštą ban- 
knotų, užtektinai dviem bilietams į abu galus. 

Nuo to laiko juodu neištarė bemaž nė žodžio. Anglas 
nepaklausė, į kokią Vienos vietą jie važiuoja, su kuo ar kodėl 
jie turi susitikti; ir gerai, nes prancūzas to nežinojo. Jam tebu- 
vo prisakyta paskambinti iš Londono oro uosto į Vieną ir pra- 
nešti, kad tikrai atvyksta BEA reisu. Telefonu jam buvo pa- 
liepta atskridus į Švechatą kreiptis į informacijos biurą. Visas 
šis paslaptingumas jį nervino, o šalia esančio anglo savitvarda 
ir ramybė ne tik nepadėjo, bet dar labiau jį trikdė. 

Jis pasakė savo pavardę gražiai jaunai austrei, sėdinčiai 
pagrindinės oro uosto salės informacijos biure, ir suradusi 
spintos skyreliuose ji padavė jam pranešimams skirtą tam- 
siai geltoną popieriaus lapelį, kuriame buvo parašyta tik tiek: 
„Paskambinkit 61-44-03, prašykit Šulco.“ Jis apsisuko ir nu- 
ėjo link telefono automatų salės gilumoje. Anglas patapš- 
nojo jam per petį ir parodė į langelį su užrašu „Wechsel“*. 

— Tau reikės monetų, — tarė jis kuo gražiausia prancūzų 
kalba. - Net austrai nėra tokie dosnūs. 


* Pinigų keitimas (vok. ). 

Prancūzas paraudęs nužirgliojo prie langelio, o anglas tuo 
tarpu patogiai įsitaisė palei sieną stovinčio minkštasuolio 
kampe ir užsirūkė dar vieną anglišką cigaretę su filtru. Po 
minutės jo vedlys grįžo su keliais austriškais banknotais ir 
sauja monetų. Prancūzas nuėjo prie telefonų, radęs tuščią 
kabiną, įėjo vidun ir surinko numerį. Ponas Šulcas, atsilie- 
pęs į jo skambutį, per kelias sekundes glaustai, tiksliai išdės- 
tė nurodymus ir padėjo ragelį. 

Jaunasis prancūzas grįžo prie minkštasuolio. 

— On y va?* - pakėlęs į jį akis, paklausė blondinas. 

— On y va. 

Prieš nueidamas prancūzas suglamžė lapelį su telefono 
numeriu ir numetė jį ant grindų. Anglas jį pakėlė, išskleidė 
ir prikišo prie uždegto žiebtuvėlio. Lapelis akimirksniu su- 
degė ir elegantiškas zomšos batas sumaigė jį į juodus trupi- 
nius. Nesikalbėdami jie išėjo iš oro uosto pastato ir susistabdė 
taksi. 

Žibintų nutviekstas miesto centras springo nuo automo- 
bilių srauto, tad taksi Kleisto pensioną pasiekė tik po ketu- 
riasdešimties minučių. 

— Čia mes turime išsiskirti. Man buvo liepta atvežti jus čio- 
nai, O pačiam važiuoti taksi kur kitur. Jūs privalote eiti tie- 
siai į šešiasdešimt ketvirtą kambarį. Ten jūsų laukia. 

Anglas linktelėjo galvą ir išlipo iš automobilio. Vairuoto- 
jas atsisukęs klausiamai pažvelgė į prancūzą. 

— Važiuok toliau, - paliepė šis, ir taksi pranyko tamsoje. 

Anglas nužvelgė senoviškus gotiškus rašmenis lentelėje 
su gatvės pavadinimu, paskui užrašą taisyklingomis romė- 
niškomis raidėmis virš Kleisto pensiono durų ir tik tada, nu- 
metęs pusiau surūkytą cigaretę, įėjo į vidų. 


* Pirmyn? (Pranc.) 

Portjė buvo nusigręžęs, tačiau durys sugirgždėjo ir jis at- 
sisuko. Parodydamas, kad nė neketina prieiti, anglas pasu- 
ko laiptų link. Portjė buvo beklausiąs, ko jam reikia, bet lan- 
kytojas metė į jį žvilgsnį, atsainiai, kaip eiliniam patarnauto- 
jui, linktelėjo ir šaltai pasisveikino: 

— Guten Abend.* 

— Guten Abend, mein Herr**, — automatiškai atsakė port- 
jė, bet kol jis baigė, blondinas jau buvo pranykęs iš akių. 
Nors žengė per du laiptus iš karto, neatrodė, kad skubėtų. 
Užlipęs į viršų, pažvelgė į vienintelį koridorių. Tolimajame 
gale buvo 68 kambarys. Jis atskaičiavo, kuris turėtų būti še- 
šiasdešimt ketvirtas, nors skaičių nebuvo matyti. 

Kambarys buvo dešinėje, už kokių šešių metrų; iki jo buvo 
dar dvejos durys, o kairėje — nedidelė niša, pridengta rau- 
dona pliušo drapiruote, kabančia ant pigaus bronzinio kar- 
nizo. | 

Jis įdėmiai apžiūrėjo nišą. Iš po drapiruotės, kuri dešim- 
čia centimetrų nesiekė grindų, kyšojo juodo bato galiukas. 
Jis apsisuko ir grįžo į vestibiulį. Šį sykį anglas neužklupo portjė 
netikėtai — šis bent jau sugebėjo prasižioti. 

— Prašom sujungti su šešiasdešimt ketvirtu kambariu, — 
tarė blondinas. 

Tarnautojas pažvelgė jam į veidą ir pakluso. Netrukus jis 
atsigręžė nuo nedidelio komutatoriaus, pakėlė nuo stalo te- 
lefono ragelį ir padavė jį lankytojui. 

— Jeigu tas gorila per penkiolika sekundžių nepranyks iš 
nišos — aš grįžtu namo, - pasakė blondinas ir padėjęs ragelį 
vėl užlipo laiptais. Jis pamatė, kaip šešiasdešimt ketvirto 
kambario durys prasivėrė ir išėjo pulkininkas Rodenas. Jis 


* Labas vakaras (vok.). 
** Labas vakaras, pone (vok.). 

pažvelgė į anglą ir tyliai pašaukė: „Viktorai“. Galiūnas išėjo 
iš nišos ir sustojęs dairėsi čia į vieną, čia į kitą. 

— Viskas gerai, - tarė Rodenas. —- Aš jo laukiau. 

Kovalskis sužaibavo akimis. Anglas nuėjo prie jų. 

Rodenas įsivedė jį į miegamąjį. Šis buvo sutvarkytas lyg 
verbavimo komisijos patalpa. Sekreteras atstojo pirminin- 
ko stalą ir buvo užverstas popieriais. Už jo stovėjo vieninte- 
lė kambario kėdė; kitos dvi, atneštos iš gretimų kambarių, 
buvo pastatytos jai iš abiejų šonų, ant jų sėdintys Monkleras 
ir Kasonas smalsiai nužvelgė lankytoją. Šiapus stalo nebuvo 
kur sėdėti. Anglas apsidairė, išsirinko vieną iš dviejų krėslų 
ir atgręžė jį į stalo pusę. Kai davęs naujų nurodymų Vikto- 
rui Rodenas uždarė duris, anglas jau patogiai sėdėjo ir spok- 
sojo į Kasoną ir Monklerą taip pat smalsiai kaip šiuodu į jį. 
Rodenas įsitaisė ant savo kėdės anapus stalo. 

Kelias sekundes jis įdėmiai žvelgė į londonietį. Jo išvaiz- 
da padarė jam neblogą įspūdį, o apie Žmones jis puikiai 
nusimanė. Svečias buvo daugiau nei metro aštuoniasde- 
šimties centimetrų ūgio, lieso, atletiško sudėjimo, pradė- 
jęs ketvirtą dešimtį. Jis atrodė geros fizinės formos, įdegęs 
veidas buvo taisyklingų, bet niekuo neišsiskiriančių bruo- 
žų; rankas laikė ramiai padėjęs ant krėslo ranktūrių. Ro- 
denui jis pasirodė esąs žmogus, mokantis save kontroliuo- 
ti, nerimą kėlė tik jo akys. Jis buvo matęs švelnių, drėgnų 
ištižėlių akių, bukų, užsisklendusių psichopatų žvilgsnių ir 
budrių kareivių akių, bet plačiai atmerktos anglo akys pa- 
sitiko jo žvilgsnį su tiesmuku atvirumu. Tik vyzdžiai su rai- 
nelėmis: jos buvo pilkos, nubertos taškučiais, tad atrodė 
dulsvos lyg šerkšnas žiemos rytą. Rodenas ne iškart suvo- 
kė, kad akys visai be išraiškos. Pro tą dūmų uždangą ne- 
prasimušė jokios mintys, tad Rodenas pajuto nerimo kir- 
miną. Kaip visi, išugdyti sistemingoje, metodiškoje aplin- 


FREDERICK FORSYTH B ŠAKALO DIENA 59 


koje, jis nemėgo visko, ko neįmanoma nuspėti, taigi ir kon- 
troliuoti. 

— Mes žinome, kad jūs... — be užuolankų prabilo jis. - Ge- 
riau aš prisistatysiu. Aš esu pulkininkas Markas Rodenas... 

— Žinau, - pertraukė jį anglas, - jūs esate OAS operacijų 
vadas. Jūs esate iždininkas, majoras Renė Monkleras, o jūs — 
ponas Andrė Kasonas, metropolijos pogrindžio vadovas. 

Kalbėdamas jis nužvelgė pirma vieną, paskui kitą, o bai- 
gęs išsitraukė cigaretę. 

— Atrodo, jūs jau daug žinote, - įsiterpė Kasonas. 

"Trijulė stebėjo, kaip svečias užsirūko cigaretę. Anglas at- 
silošė ir išpūtė pirmą dūmų kamuolį. 

— Ponai, kalbėkime atvirai. Aš žinau, kas jūs, 0 jūs žino- 
te, kas aš. Ir jūsų, ir mano profesijos yra neįprastos. Jūs 
esate persekiojami, o aš galiu keliauti, kur noriu, niekieno 
nesekamas. Aš dirbu už pinigus, jūs —- vardan idealų, bet 
praktines detales, iškylančias savo veikloje, ir jūs, ir aš spren- 
džiame profesionaliai. Taigi mums nėra reikalo išsisukinė- 
ti. Jūs rinkote apie mane medžiagą. Šitaip darant neįma- 
noma, kad žmogus, apie kurį teiraujamasi, netrukus pats 
to nesužinotų. Aišku, man parūpo, kas šitaip manimi do- 
misi — gal kas nori man atkeršyti ar mane nusisamdyti. Man 
buvo svarbu tai sužinoti. Vos tik sužinojau, kokia organi- 
zacija manimi susidomėjo, man pakako dviejų dienų ir iš 
prancūziškų laikraščių Britų muziejuje aš išsiaiškinau apie 
jus ir jūsų organizaciją. Taigi aš nė kiek nenustebau, kai 
pas mane šiandien apsilankė jūsų pasiuntinukas. Bon.* Aš 
žinau, kas jūs esate ir kam atstovaujate. Man tiktai rūpi, 
ko jūs norite. 

Kelias minutes kambaryje buvo tylu. Kasonas su Mon- 


* Gerai (pranc.). 

kleru žvilgčiojo į Rodeną, tikėdamiesi jo nurodymų. Desan- 
tininkų pulkininkas ir samdomas žudikas varstė žvilgsniais 
vienas kitą. Rodenas neblogai išmanė apie smurtininkus, tad 
suprato, jog priešais jį sėdintis žmogus — kaip tik tas, kurio 
jam reikia. Nuo šiol Monkleras su Kasonu pasidarė tarsi šio 
kambario baldai. 

— Kadangi jūs perskaitėte bibliotekos turimus laikraščius, 
nevarginsiu jūsų, aiškindamas mūsų operacijos paskatas, ku- 
rias jūs taikliai apibendrinote žodžiu „idealai“. Mūsų many- 
mu, Prancūziją šiuo metu valdo diktatorius, išniekinęs mū- 
sų gimtinę ir niekšiškai pardavęs jos garbę. Mūsų nuomo- 
ne, jo režimas gali žlugti, o Prancūzija gali būti grąžinta pran- 
cūzams tik jam mirus. Iš šešių mūsų šalininkų mėginimų jį 
sunaikinti trys buvo išaiškinti dar pradinės planavimo stadi- 
j0s, vienas buvo išduotas pasikėsinimo išvakarėse, o du įvy- 
ko, bet nenusisekė. Mes svarstome, kol kas tik svarstome, ar 
nebūtų galima pasinaudoti profesionalo paslaugomis tam 
darbui. Tačiau mes nenorime leisti pinigų vėjais. Visų pirma 
norėtume sužinoti, ar tai įmanoma. 

Rodenas apsukriai išdėjo savo kortas. Paskutinis sakinys, 
į kurį atsakymą jis jau žinojo, įžiebė pilkose pašnekovo aky- 
se kažkokio jausmo kibirkštėlę. 

— Šiame pasaulyje niekas nėra apsaugotas nuo žmogžu- 
džio kulkos, - atsakė anglas. - De Golis labai dažnai pasiro- 
do viešai, tad jį, be abejo, įmanoma nužudyti. Blogiausia 
tai, kad galimybės pasprukti ne per didžiausios. Fanatikas, 
pasiryžęs pats paguldyti galvą, kad pasikėsinimas pavyktų, 
visuomet yra patikimiausias būdas nušalinti viešai pasiro- 
dantį diktatorių. Aš pastebėjau, — su vos juntama piktdžiu- 
ga balse pridūrė jis, - kad, nepaisant jūsų idealizmo, tarp 
jūsų kol kas neatsirado tokio žmogaus. Ir Pon de Sen, ir Pti 
Klamaro sąmokslai nepavyko todėl, kad niekas nebuvo pa- 

sirengęs rizikuoti savo gyvybe, idant tikslas tikrai būtų pa- 
siektas. 

— Yra patriotiškai nusiteikusių prancūzų, kurie net dabar 
pasiryžę... — karštai ėmė aiškinti Kasonas, bet Rodenas nu- 
tildė jį rankos mostu. Anglas nė nežvilgtelėjo į jo pusę. 

— O pasitelkus profesionalą? — pasutleravo Rodenas. 

— Profesionalas veikia ne iš įkarščio ir todėl yra šaltakrau- 
jiškesnis, galimybė, kad jis padarys elementarių klaidų, yra 
mažesnė. Jis ne idealistas, tad vargu ar apsigalvos paskutinę 
akimirką, išsigandęs, kad per sprogimą ar kurį kitą jo pasi- 
rinktą pasikėsinimą gali nukentėti žmonės, o kadangi jis pro- 
fesionalas, bus apskaičiavęs visus galimus pavojus, net men- 
kiausias smulkmenas, kurias sunku numatyti iš anksto. Taigi 
jis turi didesnių galimybių nei bet kas kitas laiku pasiekti 
tikslą, tačiau jis net nesiims tokios operacijos, pirma nesu- 
kūręs plano, kuris jam leistų ne tik atlikti šią užduotį, bet ir 
sveikam pasprukti. 

— Manote, galima sukurti planą, kuris leistų BISIESiODAEi 
nužudyti Didįjį Zohrą ir pabėgti? 

Kelias minutes anglas rūkė ir nepraverdamas burnos žvel- 
gė pro langą. 

— Iš esmės taip, - galop atsakė jis. - Iš esmės tai visuomet 
įmanoma, jei jis turi pakankamai laiko ir yra pakankamai 
gerai viską suplanavęs. Tačiau šiuo atveju būtų nepaprastai 
sunku, kur kas sunkiau negu tuomet, kai taikinys būtų kitas 
žmogus. 

— Kodėl? — paklausė Monkleras. 

— Todėl, kad de Golis yra perspėtas — ne apie konkretų 
pasikėsinimą, bet apie nusistatymą apskritai. Visi dideli žmo- 
nės turi asmens sargybinių ir jų saugumu besirūpinančių dar- 
buotojų, bet kai per daugelį metų neįvyksta joks rimtas pa- 
sikėsinimas į didelio žmogaus gyvybę, patikrinimai pasidaro 

formalūs, įprastinės saugumo priemonės vykdomos mecha- 
niškai, saugotojų budrumas smunka. Vienintelė kulka, už- 
mušanti pasikėsinimo objektą, būna visiškai netikėta ir to- 
dėl sukelia paniką, kuria prisidengęs žudikas pabėga. O šiuo 
atveju saugotojų budrumas nebus smukęs, įprastos saugu- 
mo priemonės nebus vykdomos mechaniškai, ir jeigu kulka 
kliudys taikinį, dažnas nepuls į paniką, bet šoks ieškoti žudi- 
ko. Nužudyti prezidentą būtų galima, bet tai būtų viena sun- 
kiausių užduočių pasaulyje šiuo metu. Suprantate, ponai, 
jūsų pačių pastangos ne tik kad nedavė vaisių, bet ir pakišo 
koją visiems kitiems. 

— Tuo atveju, jei mes nuspręsime nusisamdyti šiam darbui 
profesionalų žudiką... —- pradėjo Rodenas. 

— Jūs privalote nusisamdyti profesionalą, - ramiai pertarė 
ji anglas. 

— O kodėl, leiskite paklausti? Daug žmonių dar ir dabar 
būtų pasiryžę atlikti šią užduotį iš grynai patriotinių pa- 
skatų. 

— Taip, dar liko Vatenas ir Kiuriučetas, — atkirto blondi- 
nas. — Ir, be abejo. kažkur esama daugiau degeldrų ir bast- 
jenų tiri. Bet jūs trys pasikvietėte mane čionai ne bendrais 
bruožais pasišnekučiuoti apie politinių žmogžudysčių teori- 
ją ir ne todėl, kad jums staiga pristigo mokančių šaudyti vy- 
rų. Jūs mane pasikvietėte čia, nes per vėlai supratote, jog į 
jūsų organizaciją prasiskverbė tiek Prancūzijos slaptosios tar- 
nybos agentų, kad bemaž visa, ką jūs nusprendžiate, ilgai 
neišlieka paslaptyje, ir dar todėl, kad visų jūsų veidai kaip 
gyvi stovi prieš akis kiekvienam Prancūzijos faraonui. Todėl 
jums reikia žmogaus iš šalies. Ir jūs neklystate. Jeigu šį dar- 
bą reikia atlikti, tai padaryti turi pašalietis. Telieka klausi- 
mai, kas ir už kiek. Taigi, ponai, mano manymu, jūs turėjote 
pakankamai laiko susipažinti su preke, ar ne? 

Rodenas sušnairavo į Monklerą, klausiamai pakėlęs antakį. 
Monkleras linktelėjo galvą. Kasonas irgi parodė pritariąs. An- 
glas spoksojo pro langą be menkiausio susidomėjimo. 

— Ar jūs nužudysite de Golį? — pagaliau paklausė Rode- 
nas. Kalbėjo jis tyliai, tačiau visas kambarys persismelkė tuo 
klausimu. Anglas atsigręžė į jį; jo akys vėl buvo be jokios 
išraiškos. 

— Taip, bet tai kainuos labai daug pinigų. 

— Kiek? — pasiteiravo Monkleras. 

— Jūs turite suprasti: per visą savo gyvenimą žmogus gali 
padaryti tik vieną tokį darbą. Tas, kuris jį padarys, jau nie- 
kad nebegalės dirbti. Galimybė išlikti nesučiuptam, o juo 
labiau neišaiškintam labai menka. Toks Žmogus turi gauti 
tiek, kad jam pakaktų gerai gyventi iki pat mirties ir kad jam 
pakaktų užsimokėti už apsaugą nuo degolininkų keršto... 

— Kai Prancūzija bus mūsų, - tarė Kasonas, - mums ne- 
stigs... 

— Grynaisiais, — pertarė jį anglas. - Pusę iš anksto, o kitą 
pabaigus darbą. 

— Kiek? — paklausė Rodenas. 

— Pusę milijono. 

Rodenas dirstelėjo į Monklerą, kuris nutaisė nepatenkin- 
tą miną. 

— Pusė milijono naujųjų frankų — didžiulė suma... 

— Dolerių, - tarė anglas. 

— Pusė milijono dolerių?! — sušuko Monkleras, pašokda- 
mas ant kojų. - Jūs esate pamišėlis?! 

— Ne, - ramiai atsakė anglas, — bet aš geriausias ir todėl 
brangiausias. 

— Mes tikrai galėtume nusisamdyti pigiau, — paniekina- 
mai tarė Kasonas. 

— Taip, — bejausmiu balsu atsakė blondinas, — jūs nusi- 

samdytumėt Žmogų pigiau, 0 jis pasiims penkiasdešimt pro- 
centų užstatą ir pranyks arba vėliau ims teisintis, kodėl ne- 
galėjo atlikti užduoties. Geriausių dykai nenusisamdysite. 
Kaina — pusė milijono dolerių. Turint galvoje, kad tikitės 
gauti visą Prancūziją, jūs labai pigiai vertinate savo gimtinę. 

Rodenas, neištaręs per visą šį pokalbį apie pinigus nė žo- 
džio, pagavo jo mintį. | 

— Touchė.* Reikalas tas, pone, kad mes neturime pusės 
milijono dolerių grynaisiais. 

— Aš puikiai tai Žinau, - atsakė anglas. — Jeigu jūs norite, 
kad darbas būtų atliktas, tai turėsite iš kažkur gauti šią su- 
mą. Supraskite: man šis darbas nereikalingas. Po paskuti- 
nės užduoties turiu pakankamai pinigų pragyventi be rū- 
pesčių keletą metų. Vis dėlto idėja gauti tiek, kad galėčiau 
išeiti į poilsį, mane masina, todėl aš pasirengęs už tokią kai- 
ną ypač smarkiai rizikuoti. Čia esantys jūsų draugai nori gau- 
ti dar didesnį atpildą — pačią Prancūziją, bet jiems baisu, 
pagalvojus apie riziką. Atleiskite man: jeigu jūs negalite gauti 
sumos, apie kurią kalbu, tai vėl pradėkite kurti sąmokslus ir 
žiūrėkite, kaip valdžia vieną po kito juos išardo. 

Jis kilstelėjo nuo savo kėdės, tuo pat metu užgesindamas 
cigaretę. Rodenas irgi atsistojo. 

— Sėskite, pone. Mes gausime tuos pinigus. 

Abu atsisėdo. 

— Gerai, — atsakė anglas, - bet esama dar sąlygų. 

— Taip? 

— Pašalietis jums visų pirma reikalingas todėl, kad infor- 
macija nuolatos nuteka Prancūzijos valdžios atstovams. Kiek 
žmonių iš jūsų organizacijos Žino apie šį sumanymą nusi- 
samdyti pašalietį apskritai ir ypač apie mane? 


* Čia: pataikėte į tikslą (pranc.). 

— Tik mes trys, esantys šiame kambaryje. Aš išmąsčiau šią 
idėją kitą dieną po Bastjeno Tiri egzekucijos. Nuo to laiko 
visą informaciją rinkau pats. Niekas daugiau apie tai nežino. 

— Tuomet taip viskas ir turi likti, - tarė anglas. — Visų pasi- 
tarimų užrašai, visos bylos ir dosjė turi būti sunaikinti. Turi 
likti tik tai, kas yra jūsų trijų galvose. Turint omenyje, kas 
vasarį nutiko Argu, aš pasilieku sau teisę nutraukti operaci- 
ją, jei kuris iš jūsų trijų bus suimtas. Todėl jūs turite likti ko- 
kioje saugioje vietoje ir patikimai saugomi, kol darbas bus 
atliktas. Sutarta? 

— D'accord.* Kas dar? | 

— Operaciją planuosiu aš. Jos detalių neatskleisiu niekam, 
net jums. Trumpai tariant, aš pranyksiu. Apie save jums ne- 
beduosiu jokios žinios. Jūs žinote mano telefono numerį ir 
mano adresą Londone, bet vos tik pasirengsiu veikti, aš iš 
ten išvažiuosiu. Šiaip ar taip, kreipkitės į mane tenai tik pa- 
čiu būtiniausiu atveju. Jokio kito ryšio su manim neturėsite. 
Paliksiu jums savo banko Šveicarijoje pavadinimą. Kai iš jo 
man praneš, kad pirmieji du šimtai penkiasdešimt tūkstan- 
čių dolerių pervesti į mano sąskaitą, arba kai aš būsiu visiš- 
kai pasirengęs, - nelygu, katras iš šių dviejų įvyks vėliau, - aš 
pradėsiu veikti. Aš nesileisiu skubinamas, jei tai prieštaraus 
mano nuomonei, neleisiu kištis į savo reikalus. Sutarta? 

— Dūaccord. Tačiau mūsų agentai Prancūzijoje galėtų jums 
gerokai padėti informacija. Kai kurie iš jų įsitaisę aukštose 
instancijose. 

Anglas susimąstė. 

— Gerai. Kai būsite pasiruošę, atsiųskite man paštu vie- 
nintelį telefono numerį, geriausia Paryžiuje, kad galėčiau 
tiesiogiai paskambinti iš bet kurios Prancūzijos vietovės. Kur 


* Sutarta (pranc.). 


66 FREDERICK FORSYTH I ŠAKALO DIENA 


aš pats esu - niekam nesakysiu; aš tik paskambinsiu tuo nu- 
meriu, kad sužinočiau paskutines naujienas apie preziden- 
to saugumo padėtį. Tačiau tas žmogus, kuriam skambinsiu, 
neturi žinoti, ką veikiu Prancūzijoje. Tepasakysite jam, kad 
atlieku jūsų užduotį ir kad man reikalinga jo pagalba. Kuo 
mažiau jis žinos, tuo geriau. Tegul jis būna tarsi kokia infor- 
macijos agentūra. Jis turi apsiriboti vien tokiais informaci- 
jos teikėjais, kurie sugebėtų perduoti vertingų Žinių iš prezi- 
dento aplinkos, o ne niekų, kurių aš galiu pasiskaityti laik- 
raščiuose. Sutarta? 

— Puiku. Jūs pageidaujate veikti vienut vienas, be draugų, 
be nuolatinės buveinės. Ką gi - veikite savarankiškai. O dėl 
netikrų dokumentų? Mes turime savo žinioje du puikius klas- 
totojus. 

— Ačiū, aš susirasiu jų pats. 

— Prancūzijoje turiu ištisą organizaciją, panašią į Pasiprie- 
šinimo judėjimą vokiečių okupacijos metais, — įsiterpė Ka- 
sonas. — Galiu visą ją atiduoti jūsų žinion, kad jums padėtų. 

— Ne, ačiū. Aš linkęs pasikliauti visišku anonimiškumu. Tai 
geriausias mano ginklas. 

— Bet jeigu kas nepasisektų, jums gali tekti slapstytis... 

— Nesėkmių negali būti, nebent dėl jūsų kaltės. Aš veiksiu 
nesusisiekdamas su jūsų organizacija ir jai apie mane nieko 
nežinant, pone Kasonai, grynai dėl tos pačios priežasties, 
dėl kurios visų pirma aš čia ir esu: jūsų organizacijoje knibž- 
dėte knibžda agentų ir skundėjų. 

Kasonas, rodės, iš pykčio tuoj sprogs. Monkleras paniu- 
ręs spoksojo pro langą, mėgindamas įsivaizduoti, kaip rei- 
kės skubiai surinkti pusę milijono dolerių. Rodenas mąsliai 
žvelgė į anapus stalo sėdintį anglą, šis į jį. 

— Nusiramink, Andrė. Ponas pageidauja veikti vienas. Ie- 
būnie taip. Jis taip įpratęs. Mes mokam pusę milijono dole- 

rių ne už žmogų, kurį reikia paikinti tiek pat kiek mūsų pa- 
čių šaulius. 

— Man rūpi, - suniurnėjo Monkleras, — kaip mes galime 
surinkti tokią didelę sumą šitaip greitai. 

— Panaudokite savo organizaciją ir apiplėškite keletą ban- 
kų, — tarsi juokaudamas patarė anglas. 

— Šiaip ar taip, tai mūsų problema, - tarė Rodenas. - Kol 
mūsų lankytojas dar neišvažiavo į Londoną, ar esama kokių 
kitų klausimų? 

— O kas sutrukdys jums pasiimti pirmąjį ketvirtį milijono ir 
išnykti? — paklausė Kasonas. 

— Aš jums sakiau, ponai, — noriu išeiti į poilsį. Nepageidau- 
ju, kad mane vaikytųsi pusė armijos buvusių desantininkų, 
ginkluotų šautuvais. Man tektų išleisti daugiau pinigų savo 
apsaugai, nei būčiau pasisavinęs, ir netrukus jų neliktų. 

— O kas, - neatlyžo Kasonas, - sutrukdys mums palaukt, 
kol darbas bus atliktas, o paskui atsisakyti išmokėti jums ki- 
tą ketvirtį milijono"? 

— "Ta pati priežastis, - lipšniai atsakė anglas. — Tokiu atve- 
ju aš imčiausi darbo savo iniciatyva, o taikiniu būtumėte jūs 
trys, ponai. Bet aš nemanau, kad šitaip atsitiks — kaip jums 
atrodo? 

— Na, jeigu tai viskas, - įsiterpė Rodenas, - manau, nerei- 
kia ilgiau gaišinti mūsų svečio. A... vienas paskutinis mo- 
mentas. Jūsų vardas. Jeigu norite išlikti anonimu, jums rei- 
kia slapyvardžio. Turite kokių pasiūlymų? 

Anglas kiek pamąstė. 

— Kadangi kalbame apie Ecžoko kaip jūs žiūrite į Ša- 
kalą? Ar tiks? 

Rodenas linktelėjo galvą. 

— Taip, tiks kuo puikiausiai. Tiesą sakant, man jis patinka. 

Jis palydėjo anglą prie durų ir atidarė jas. Viktoras išėjo iš 

savo nišos ir prisiartino prie jų. Pirmą kartą Rodenas nusi- 
šypsojo ir ištiesė ranką žudikui. 

— Mes susisieksime, kaip sutarta, kiek-galėdami greičiau. 
O tuo tarpu ar negalėtumėte pradėti bendro planavimo, kad 
neprarastume per daug laiko? Gerai. Tad bonsoi; monsieur 
Chacal!* 

Lenkas stebėjo lankytoją, kuris išėjo taip pat tyliai kaip 
atėjęs. Anglas praleido naktį oro uosto viešbutyje, o rytą 
pirmu reisu išskrido atgal į Londoną. 

Kleisto pensione Rodeną užgriuvo pavėluota Kasono ir 
Monklero klausimų bei skundų kruša. Tos trys valandos nuo 
devintos vakaro iki vidurnakčio juodu sukrėtė. 

— Pusė milijono dolerių! — be perstojo kartojo Monkle- 
ras. — Velniai griebtų, kaip mes surinksime pusę milijono 
dolerių?! 

— Ko gero, teks pasinaudoti Šakalo pasiūlymu ir apiplėšti 
keletą bankų, — atsakė Rodenas. 

— Tas Žmogus man nepatinka, — kalbėjo Kasonas. — Jis 
dirba vienas, be bendrininkų. Tokie žmonės pavojingi - jų 
neįmanoma kontroliuoti. 

Rodenas užbaigė diskusiją: 

— Judu paklausykite. Mes sukūrėme planą, mes jam prita- 
rėme ir suradome žmogų, pasirengusį ir galintį už pinigus 
nužudyti Prancūzijos prezidentą. Aš šiek tiek išmanau apie 
tokius žmones. Jei kas ir gali tai padaryti, tai jisai. Mes pra- 
dėjome ryžtingai veikti. Darykime toliau, ką privalome, o jis 
tegul vykdo savo įsipareigojimus. 


* Viso gero, pone Šakalai! (Pranc.) 


3 skyrius 


Antrąją 1963 metų birželio pusę ir visą liepą Prancūziją krė- 
tė staiga kilusi bankų, juvelyrinių parduotuvių ir paštų api- 
plėšimų banga, neregėta iki tol ir niekad nepasikartojusi vė- 
liau. Šios nusikaltimų bangos smulkmenos yra užfiksuotos 
dokumentuose. 

Visoje šalyje, nuo vieno krašto iki kito, bemaž kasdien ban- 
kus užpuldavo žmonės, ginkluoti pistoletais, nupjautavamz- 
džiais šautuvais ir automatais. Žaibiški juvelyrinių parduo- 
tuvių antpuoliai tuo metu pasidarė tokie įprasti, kad vietos 
policininkai, dar nespėję užrašyti sukrėstų ir dažnai kruvinų 
juvelyrų bei jų padėjėjų parodymų, jau būdavo kviečiami 
tirti panašaus atsitikimo toje pat apylinkėje. 

Dviejuose miestuose buvo nušauti du plėšikams bandę 
pasipriešinti banko tarnautojai, ir liepos gale padėtis pasi- 
darė tokia kritiška, kad Corps Rėpublicain de Sėcuritė* pa- 
valdūs riaušėms malšinti skirti daliniai, kiekvienam prancū- 
zui pažįstami tiesiog CRS pavadinimu, buvo iškviesti į pa- 
galbą ir pirmąkart apginkluoti automatais. Nieko nebeste- 
bino, kad kiekvienas, įėjęs į banką, turėjo pereiti vestibiuly- 
je pro vieną ar du CRS sargybinius mėlynomis uniformo- 
mis, kurių kiekvienas turėjo užtaisytą automatinį karabiną. 


* Respublikos saugumo korpusas (pranc. J. 

Spaudžiama bankininkų ir juvelyrų, kurie graudžiai skun- 
dėsi vyriausybei dėl šios apiplėšimų bangos, policija sudaž- 
nino naktinius bankų patikrinimus, bet naudos tai nedavė, 
nes plėšikai buvo ne profesionalūs seifų vagys, sugebantys 
tamsoje meistriškai atidaryti bankų saugyklas, o paprasčiau- 
siai kaukėti galvažudžiai, apsiginklavę ir pasiryžę šaudyti, jei 
kas bent krustels. 

Pavojus grėsė ir dieną, kai kiekvieną šalies banką ar juve- 
lyrinę parduotuvę darbo įkarštyje galėjo netikėtai užklupti 
pasirodę du ar trys ginkluoti, po kaukėm veidus paslėpę vy- 
rai, įsakmiai šaukiantys: Haut les mains!* 

Liepos pabaigoje per skirtingus užpuolimus buvo sužeisti 
ir suimti trys plėšikai. Išaiškėjo, kad du iš jų - smulkūs vagi- 
šiai, kuriems OAS egzistavimas buvo dingstis bendrai anar- 
chijai, o trečiasis —- dezertyras iš buvusio kolonijinio dalinio, 
netrukus prisipažinęs priklausąs OAS. Tačiau nors ir kaip 
uoliai juos tardė Vyriausioji policijos valdyba, nė iš vieno 
nepavyko išgauti, kodėl staiga šalį užgriuvo apiplėšimų ban- 
ga. Visa, ką jie pasakė - kad į juos kreipėsi jų patronai (gau- 
jų vadeivos) ir nurodė apiplėšimo objektą, tai yra banką ar 
juvelyrinę parduotuvę. Ilgainiui policija nusprendė, kad su- 
imtieji nežino šių apiplėšimų tikslo — kiekvienam jų buvo 
pažadėta pagrobtos sumos dalis, o kadangi jie buvo „smul- 
kios žuvelės“, vykdė tai, kas jiems buvo liepta. 

Prancūzijos valdžia netrukus suvokė, kad už šio apiplėši- 
mų protrūkio slypi OAS ir kad kažkodėl jai skubiai reikalin- 
gi pinigai, bet kodėl, ji sužinojo tik pirmojoje rugpjūčio pu- 
sėje ir visai kitu būdu. 

Per paskutines dvi birželio savaites bankų ir kitų vietų, 
kuriose buvo galima greitai ir be ceremonijų įsigyti pinigų ir 


* Rankas aukštyn! (Pranc.) 

brangakmenių, apiplėšimų banga įgavo itin didelį mastą ir 
todėl kovoti su ja buvo patikėta komisarui Morisui Buvjė, 
didžiai gerbiamam Teismo policijos kriminalinės brigados 
vadovui. Stebėtinai menkame, bylomis užverstame jo kabi- 
nete Teismo policijos būstinėje Orfevro krantinėje 36 ant 
Senos kranto buvo nubraižyta lentelė, rodanti pagrobtų pi- 
nigų sumas, taip pat pavogtų brangakmenių vertę apytikrė- 
mis kainomis, kurias buvo galima gauti juos pardavus. Ant- 
roje liepos pusėje bendra suma gerokai viršijo du milijonus 
naujaisiais frankais arba 400 tūkstančių dolerių. Net atme- 
tus nemenką sumą tų apiplėšimų organizavimui ir jas įvyk- 
džiusiems gangsteriams bei dezertyrams sumokėti, komisa- 
ro skaičiavimais, vis dar liko didoka pinigų suma, skirta ne- 
žinia kam. 

Paskutinę birželio savaitę ant SDECE viršininko genero- 
lo Gibo stalo atsidūrė jo nuolatinės valdybos Romoje ra- 
portas. Jame buvo rašoma, kad trys aukšti OAS pareigūnai, 
Markas Rodenas, Renė Monkleras ir Andrė Kasonas, kar- 
tu apsistojo viršutiniame viešbučio, esančio prie pat Kon- 
doti gatvės, aukšte. Buvo pridurta, kad nepaisydama tokio 
prašmatnaus viešbučio brangumo trijulė išsinuomojo visą šį 
aukštą sau, 0 žemesnįjį — savo asmens sargybiniams. Ištisą 
parą juos tris saugojo mažų mažiausiai aštuoni itin nuoŽ- 
mūs buvę Svetimšalių legiono kariai, kurie nekėlė nė kojos 
iš viešbučio. Iš pradžių SDECE vyrai pamanė, kad trijulė 
susirinko pasitarti, bet po keleto dienų jie padarė išvadą, 
jog jinai paprasčiausiai ėmėsi neregėtai rimtų atsargumo 
priemonių, kad netaptų dar vieno pagrobimo aukomis, kaip 
nutiko Antuanui Argu. Generolas Gibo niūriai šyptelėjo, 
įsivaizduodamas, kaip teroristinės organizacijos vadeivos pa- 
tys dabar gūžiasi iš baimės Romos viešbutyje, ir kaip pridera 
parašė raportą. Nors dar ir dabar tarp Prancūzijos užsienio 

reikalų ministerijos d'Orsė krantinėje ir Vokietijos užsienio 
reikalų ministerijos Bonoje liepsnojo Žiaurus vaidas dėl to, 
kad praeitą vasarį buvo pažeista Vokietijos teritorijos nelie- 
čiamybė, Gibo turėjo pagrindą būti patenkintas savo vyrais 
iš Veiklos tarnybos, įvykdžiusiais Argu pagrobimą. Jau vien 
vaizdas, kaip OAS vadai išsigandę laksto į visas puses, buvo 
neblogas atpildas. Peržvelgiant Marko Rodeno bylą, gene- 
rolui teko užgniaužti nedidelį nerimo kirminą: kodėl, klau- 
sė jis savęs, toks žmogus kaip Rodenas šitaip lengvai išsigąs- 
ta? Turėdamas nemenką darbo patirtį i1r neblogai išmany- 
damas politikos bei diplomatijos realijas, Gibo žinojo tur- 
būt niekad negausiąs leidimo organizuoti dar vieną tokį pa- 
grobimą. Tikroji svarba tų atsargumo priemonių, kurių trys 
oasininkai ėmėsi savo pačių saugumui užtikrinti, jam išaiš- 
kėjo gerokai vėliau. 


Paskutines dvi birželio ir pirmąsias dvi liepos savaites Lon- 
done Šakalas veikė pagal kruopščiai apgalvotą planą. Nuo 
sugrįžimo dienos jis, be kita ko, nusistatė įsigyti ir perskaity- 
ti bemaž visa, kas parašyta apie Šarlį de Golį, ir visa, pa- 
rašyta jo paties. Labai paprastai, nuėjęs į vietinę biblioteką 
ir perskaitęs Encyclopaedia Britannica straipsnį apie de Go- 
lį, jo gale rado išsamų bibliografijos šiuo klausimu sąrašą. 

Paskui negaišdamas laiko Šakalas išsiuntinėjo laiškus įvai- 
riems garsiems knygynams, pasirašė juos pramanyta pavar- 
de, nurodęs adresą Predo gatvėje Pedingtono rajone, ir rei- 
kalingos knygos jam buvo atsiųstos paštu. Savo bute jis kiek- 
vieną vakarą iki paryčių jas įdėmiai studijavo, kurdamas gal- 
voje be galo detalų Eliziejaus rūmų šeimininko atvaizdą nuo 
paauglystės iki pastarojo meto. Didžioji dalis jo surinktos 
medžiagos neturėjo jokios praktinės reikšmės, bet protar- 
piais išlįsdavo kokia keistenybė ar būdo ypatybė, kurias jis 

pasižymėdavo nedideliame sąsiuvinyje. Ypač daug žinių apie 
Prancūzijos prezidento būdą suteikė trečiasis generolo me- 
muarų tomas „Kardo ašmenys“ (Le Fil de VEpėe), kuriame 
šis itin aiškiai išdėstė savo požiūrį į gyvenimą, tėvynę ir savo 
pašaukimą, kaip jis jį įsivaizdavo. 

Šakalui nestigo nei nuovokos, nei proto. Jis skaitė godžiai, 
planavo smulkmeniškai ir sugebėjo išlaikyti galvoje didžiulį 
faktų kiekį, jei kartais jų ateityje prireiktų. 

Vis dėlto, nors skaitydamas Šarlio de Golio kūrinius ir kny- 
gas apie jį, parašytas jį geriausiai pažinojusių Žmonių, jis su- 
sidarė išsamų išdidaus ir pasipūtusio Prancūzijos preziden- 
to vaizdą, jis taip 17 nerado atsakymo į pagrindinį klausimą, 
kuris nedavė jam ramybės nuo pat birželio penkioliktosios, 
kai Rodeno miegamajame Vienoje sutiko atlikti užduotį. Bai- 
giantis pirmajai liepos savaitei, jis vis dar nebuvo išmąstęs 
atsakymo į šį klausimą: kada, kur ir kaip turi įvykti pasikėsi- 
nimas? Beliko paskutinė viltis. Jis nuėjo į Britų muziejaus 
skaityklą ir, parašęs prašymą leisti naudotis jos fondais įpras- 
tine išgalvota pavarde, pradėjo raustis Le Figaro — centrinio 
Prancūzijos dienraščio — senuose numeriuose. 

Tiksliai nėra žinoma, kada jis surado atsakymą, bet gali- 
ma spėti, jog tai įvyko tarp liepos aštuntosios ir dešimtosios. 
Per tas tris dienas, pradėjęs nuo užuomazgos — minties, ku- 
rią jam pakišo vieno apžvalgininko straipsnis 1962 metų laik- 
raštyje, peržvelgęs spaudą, apimančią visus de Golio prezi- 
dentavimo metus nuo pat 1945-ųjų, žudikas sugebėjo atsa- 
kyti į savo paties klausimą. Jis sužinojo, kurią dieną, nepai- 
sydamas ligos, prasto oro, nekreipdamas nė menkiausio dė- 
mesio į argumentus dėl jam gresiančio pavojaus, Šarlis de 
Golis būtinai pasirodys viešai ir taps pažeidžiamas. Nuo tol 
baigėsi tiriamoji Šakalo pasirengimų stadija ir prasidėjo 
praktinis planavimas. 

Daugelį valandų jis susimąstęs gulėjo aukštielninkas ant 
lovos savo bute, žvelgdamas į kremines lubas, nepaleisda- 
mas iš dantų savo mėgstamų cigarečių su filtru, kol paskuti- 
nė plano smulkmena atsistojo į savo vietą. Jis permąstė ir 
atmetė gerą dešimtį sumanymų, kol galop jam atėjo į galvą 
planas, kurį ir nusprendė įgyvendinti, atsakymas į klausimą 
„kaip“, kurį reikėjo pridurti prie atsakymų „kur“ ir „kada“, 
kuriuos jau buvo išsiaiškinęs. 

Šakalas puikiai žinojo, kad 1963 metais generolas de Go- 
lis buvo ne tik Prancūzijos prezidentas — jis taip pat buvo 
įdėmiausiai ir sumaniausiai saugomas Vakarų pasaulio vei- 
kėjas. Kaip vėliau paaiškėjo, jį nužudyti buvo kur kas sun- 
kiau negu JAV prezidentą Džoną EF Kenedį. Anglų žudikas 
nežinojo, kad Prancūzijos saugumo specialistai, kuriems 
mandagūs amerikiečiai suteikė galimybę artimai susipažinti 
su priemonėmis prezidento Kenedžio gyvybei saugoti, grį- 
žę gan paniekinamai atsiliepė apie šiuos Amerikos slaptosios 
tarnybos taikomus metodus. Tai, kad Prancūzijos saugumo 
specialistai neklydo, šnairai žiūrėdami į amerikiečių metodus, 
pasitvirtino vėliau: 1963 metų lapkrių Džoną Kenedį nužudė 
puskvaišis mėgėjas, o Šarlis de Golis toliau sau gyveno, kuo 
ramiausiai išėjo į pensiją ir galų gale mirė savo namuose. 

Užtat Šakalas žinojo, kad saugumo agentai, prieš kuriuos 
jis eina — vieni geriausių pasaulyje, kad visas de Golį supan- 
tis saugumo aparatas nuolatos laukia galimo pasikėsinimo į 
savo globotinio gyvybę ir kad iš organizacijos, kuriai jis dir- 
ba, informacija į šį aparatą nuteka upeliais. Tarp pranašumų 
buvo tai, kad jis pagrįstai galėjo pasikliauti savo anonimiš- 
kumu, ir tai, kad pasmerktasis tūžmingai atsisako padėti sa- 
vo paties apsaugos pajėgoms. 

Šakalo pasirinktą dieną Prancūzijos prezidento išdidumas, 
užsispyrimas ir visiškas jam gresiančio pavojaus nepaisymas 

privers jį kelias sekundes pasirodyti žmonėse, kad ir kaip 
rizikinga tai būtų. 


SAS laineris, atskridęs iš Kopenhagos Kastrupo oro uos- 
to, padarė paskutinį posūkį priešais Londono oro uosto pa- 
statą, pariedėjo keletą metrų ir sustojo. Varikliai, pakaukę 
dar kelias sekundes, taip pat nutilo. Po kelių minučių priva- 
žiavo trapas, keleiviai vorele patraukė iš salono laiptais ir 
atsisveikindami linksėjo galvomis besišypsančiai prie išėji- 
mo stiuardesei. Blondinas, stovintis stebėjimo terasoje, už- 
sikėlė tamsius akinius ant viršugalvio ir prisikišo prie akių 
žiūronus. Tą rytą jis taip įdėmiai apžiūrinėjo jau šešto lėktu- 
vo keleivius, bet kadangi saulės spiginamoje terasoje buvo 
tiršta žmonių, laukiančių atvykstančių keleivių, kurie sten- 
gėsi išvysti saviškius vos tik šiems išlipus iš lėktuvo, šviesiap- 
laukio elgesys niekam į akis nekrito. 

Kai pro lėktuvo duris išėjęs išsitiesė aštuntas keleivis, tera- 
soje stovintis vyras mažumą įsitempė ir pro žiūronus toliau 
stebėjo atvykėlį lipant laiptais. Keleivis iš Danijos buvo kuni- 
gas ar pastorius, vilkintis pilkais dvasininko apdarais su aukš- 
ta stačia apykakle. Su neilgais žilstelėjusiais plaukais, kuriuos 
nuo kaktos buvo sušukavęs atgal, jis atrodė netoli penkiasde- 
šimties metų amžiaus, bet iš veido - jaunesnis. Jis buvo aukš- 
tas, plačiapetis, iš pažiūros tvirtas vyras, daugmaž to paties 
sudėjimo kaip ir tas, kuris jį stebėjo iš viršaus nuo terasos. 

Keleiviams sugužėjus į atvykimo salę pasų ir muitinės pa- 
tikrinimui, Šakalas įsimetė žiūronus į odinį sakvojažą, sto- 
vintį jam prie kojų, uždarė jį ir pro stiklo duris neskubėda- 
mas nuėjo į pagrindinę salę apačioje. Už penkiolikos minu- 
čių iš muitinės salės išėjo danų pastorius, nešinas kelioniniu 
krepšiu ir lagaminu. Rodės, jo niekas nepasitinka. Pirmiau- 
sia jis nuėjo prie Barklio banko langelio išsikeisti pinigų. 

Sprendžiant iš to, ką pastorius papasakojo Danijos poli- 
cijai, apklaustas po pusantro mėnesio, jis nepastebėjo šalia 
jo prie langelio stovinčio jauno šviesiaplaukio anglo, pažiū- 
rėti laukiančio savo eilės, bet ramiai tyrinėjančio dano vei- 
do bruožus pro tamsius akinius. Bent jau tokio Žmogaus 
dvasininkas neprisiminė. Šiaip ar taip, kai jau išėjęs iš pa- 
grindinės oro uosto salės jis pasuko prie BEA autobuso, 
kursuojančio iki Kromvel Roudo, anglas su sakvojažu ran- 
koje ėjo atsilikęs kelis žingsnius, ir jie turbūt važiavo iki Lon- 
dono vienu autobusu. | 

Atvažiavus danui teko kelias minutes palaukti, kol jo la- 
gaminą iškrovė iš bagažo vagonėlio, prikabinto prie auto- 
buso, o paskui pro registracijos langelius jis nuėjo prie du- 
rų, paženklintų rodykle ir tarptautiniu žodžiu Taxi. Per tą 
laiką Šakalas pro autobuso galą palengva nuėjo į persona- 
lui skirtą stovėjimo aikštelę, kur buvo palikęs savo automo- 
bilį. Padėjęs sakvojažą ant sėdynės savo sportinėje mašino- 
je atviru stogu, jis atsisėdo į ją, užvedė variklį ir pavažiavęs 
sustojo prie kairiosios pastato sienos, iš kur buvo matyti ilga 
eilė taksi, laukiančių po kolonomis paremta arkada dešinė- 
je. Danas įlipo į trečią taksi ir nuvažiavo Kromvel Roudu 
Naitsbridžo link. Sportinis automobilis nuriedėjo iš paskos. 

Nepastabusis pastorius išlipo iš taksi prie nedidelio, bet 
jaukaus viešbučio Haf Mun gatvėje, o sportinis automobilis 
nurūko pro šalį; po kelių minučių Šakalas rado laisvą skai- 
tiklį tolimajame Kerzono gatvės gale. Šakalas užrakino sak- 
vojažą bagažinėje, nusipirko laikraštį Evening Standard Še- 
perd Marketo kioske ir nė penkioms minutėms nepraėjus 
jau buvo viešbučio vestibiulyje. Jam teko palaukti dar dvi- 
dešimt penkias minutes, kol danas nulipo laiptais ir grąžino 
raktą administratorei. Pakabintas raktas keletą sekundžių 
patabalavo ant kabliuko, ir vyriškis, sėdintis vestibiulyje ant 

vieno iš minkštasuolių ir, matyt, laukiantis draugo, nuleido 
laikraštį tuo metu, kai danas nuėjo pro jį į restoraną, ir įsi- 
dėmėjo rakto numerį - 47. Po kelių minučių, administrato- 
rei išlėkus į kabinetą patikrinti, ar užsakytas teatro bilietas 
vienam iš svečių, vyras su tamsiais akiniais tyliai niekieno 
nepastebėtas šmurkštelėjo laiptais aukštyn. 

Keturiasdešimt septinto kambario durų nepavyko atidary- 
ti lanksčia penkių centimetrų pločio žėručio juosta, - jos gan 
tvirtai laikėsi, - bet tereikėjo sustiprinti žėručio juostą stang- 
riu mažučiu mastichinu, ir sklendės liežuvėlis spragtelėjęs su- 
lindo. Pastorius išėjo trumpam, tik užkąsti, tad pasą paliko 
ant staliuko prie lovos. Už pusės minutės Šakalas vėl buvo 
koridoriuje; piniginės su kelionės čekiais jis nelietė, vildama- 
sis, kad, nesant jokių vagystės įrodymų, valdžios atstovai įtiki- 
nės daną, jog jis paprasčiausiai pametė pasą. Taip ir atsitiko. 
Gerokai prieš danui baigiant gerti kavą, anglas niekieno ne- 
pastebėtas pranyko iš viešbučio. Pastorius pranešė viešbučio 
valdytojui apie dingusį pasą kur kas vėliau, jau vakarop, po 
to, kai suglumęs nuodugniai apieškojo visą kambarį. Valdy- 
tojas taip pat jį apieškojo, bet atkreipęs pastoriaus dėmesį į 
tai, kad visi jo daiktai, tarp jų ir piniginė su kelionės čekiais, 
neliesti, kaip įmanydamas įtikinėjo suglumusį svečią nesant rei- 
kalo kviesti į viešbutį policijos, nes jis tikriausiai bus pametęs 
pasą kelionėje. Danas buvo nuolankaus būdo ir prastai išma- 
nė savo teises užsienio šalyje, tad nenoromis sutiko, kad taip 
tikriausiai ir buvo. Taigi kitą dieną jis pranešė apie dingusį pasą 
Danijos generaliniam konsulatui, jam buvo išduoti dokumen- 
tai kelionei atgal į Kopenhagą po dviejų savaičių viešnagės Lon- 
done ir jam visa tai neberūpėjo. Tai neberūpėjo ir konsulato 
raštininkui, kuris išdavė jam dokumentus ir užregistravo paso, 
išduoto Kopenhagos Sankt Kjeldskirkės pastoriui Perui Jen- 
senui, dingimą. Tai nutiko liepos 14 dieną. 

Po dviejų dienų paso pasigedo studentas amerikietis iš 
Sirakūzų miesto Niujorko valstijoje. Atvykęs iš Niujorko į 
Londono oro uosto Oceanic pastatą, jis išsitraukė pasą, no- 
rėdamas išsikeisti savo kelionės čekius prie American Ex- 
press langelio. Išgryninęs čekį, jis įsikišo pinigus į vidinę švar- 
ko kišenę, o pasą — į užtrauktuku uždaromą kapšelį, kurį 
padėjo atgal į nedidelę odinę rankinę. Po kelių minučių, no- 
rėdamas prisišaukti nešiką, jis trumpam pasidėjo rankinę ant 
grindų, ir po trijų sekundžių ji pradingo. Pirmiausia jis pasi- 
skundė nešikui, šis nuvedė jį prie Pan American informaci- 
jos langelio, čia buvo iškviestas terminalo policijos pareigū- 
nas; jis nusivedė studentą į savo kabinetą, ir šis paaiškino, 
kokia bėda jį ištiko. 

Kai apėjus visą pastatą pasidarė aišku, kad rankinės nie- 
kas negalėjo paimti, per klaidą palaikęs sava, buvo surašy- 
tas aktas, kuriame šis įvykis buvo užregistruotas kaip —- 
vagystė. 

Valdžios atstovai atsiprašė jauno, aukšto, sportiškos išvaiz- 
dos amerikiečio, apgailestavo, kad viešose vietose darbuo- 
jasi kišenvagiai bei smulkūs plėšikautojai, ir papasakojo jam 
apie gausias priemones, kurių imasi oro uosto vadovybė, 
kad padarytų galą vagystėms iš atvykstančių užsieniečių. Stu- 
dentas kilniadvasiškai pripažino, kad jo draugą sykį pana- 
šiai apvogė centrinėje Niujorko stotyje. 

Po kurio laiko aktas, kaip visuomet tokiais atvejais, buvo 
išsiuntinėtas visiems Londono policijos poskyriams kartu su 
dingusios rankinės, daiktų joje, taip pat kapšelio ir jame bu- 
vusių dokumentų aprašymu. Aktas, kaip ir derėjo, visur bu- 
vo užregistruotas, bet kadangi savaitės ėjo, o nei rankinės, 
nei jose buvusių daiktų pėdsakai nebuvo aptikti, šis įvykis 
niekam neberūpėjo. 

Martis Šulbergas nuėjo į savo konsulatą ir pranešė apie 

pavogtą pasą. Jam buvo išduoti kelionės dokumentai, su ku- 
riais jis galėjo parskristi į JAV po mėnesio atostogų, praleis- 
tų keliaujant po Škotijos kalnus su savo mergina studente. 
Konsulate paso vagystę užfiksavo, pranešė apie ją Valsty- 
bės departamentui Vašingtone, ir, kaip ir dera, abi įstaigos 
ją pamiršo. 

Niekad nesužinosime, kiek keleivių, atvykusių į du Lon- 
dono oro uosto pastatus, skirtus užsieniečiams, nužvelgė Ša- 
kalas pro žiūronus nuo stebėjimo terasos, jiems išėjus iš lėk- 
tuvo ir lipant trapu. Nepaisant amžiaus skirtumo, abudu ne- 
tekę pasų turėjo kažką bendra. Abu buvo maždaug metro 
aštuoniasdešimties centimetrų ūgio, plačiapečiai, liekni ir 
mėlynom akim, abu iš veido ganėtinai panėšėjo į dėmesio 
nepatraukiantį anglą, kuris juos sekė ir apvogė. Tik pasto- 
rius Jensenas buvo keturiasdešimt aštuonerių metų, žilas ir 
nešiojo skaitymo akinius auksiniais rėmeliais; Martis Šulber- 
gas buvo dvidešimt penkerių metų, kaštoniniais plaukais ir 
nešiojo valdininkiškus akinius storais rėmeliais, kurių nie- 
kad nenusiimdavo. 

Šiuos veidus Šakalas ilgai tyrinėjo, pasidėjęs pasus ant ra- 
šomojo stalo savo bute netoli Pietų Odlio gatvės. Sugaišęs 
visą dieną ir apsilankęs teatro kostiumų, optikos parduotu- 
vėse, vyriškų drabužių krautuvėje Vest Ende, kuri prekiavo 
vien amerikietiško tipo drabužiais, siūtais daugiausia Niu- 
jorke, jis įsigijo mėlyno atspalvio lęšius normaliai regai, dve- 
jus akinius — vienus su auksiniais, kitus — su masyviais juo- 
dais rėmeliais, abejus — su paprastais stiklais, visą komplek- 
tą Niujorke pagamintos aprangos — porą juodų be raištelių 
batų plačiais žemais kulnais, marškinėlius, trumpikes, švie- 
sias, laisvas kelnes ir žydrą nailoninę striukę su užtrauktu- 
ku, raudonos ir baltos vilnos rankogaliais bei apykakle, be to, 
baltus dvasininko marškinius, iškrakmolytą stačią apykaklę ir 

juodą antkrūtinį. Nuo pastarųjų trijų daiktų Šakalas kruopš- 
čiai nuardė gamintojų etiketes. 

Galop tą dieną jis dar apsilankė didelėje vyriškų perukų 
parduotuvėje Čelsio rajone, kurios savininkai buvo du ho- 
moseksualistai. Čia jis įsigijo žilų ir kaštoninių dažų plau- 
kams, o savininkai droviai davė jam tikslių nurodymų, kaip 
per kuo trumpesnį laiką jais pasiekti geriausią ir natūraliau- 
sią efektą. Be to, jis nusipirko keletą nedidelių teptukų plau- 
kams dažyti. Be parduotuvės, kurioje jis nusipirko visą ame- 
rikietiškų drabužių komplektą, visur kitur jis įsigijo ne dau- 
giau kaip po vieną pirkinį. 

Kitą dieną, liepos aštuonioliktąją, vieno iš vidinių Le Fi- 
garo laikraščio puslapių apačioje pasirodė nedidelė žinutė, 
pranešanti, kad Teismo policijos kriminalinės brigados vir- 
šininko pavaduotoją Ipolitą Diupuji jo kabinete Orfevro 
krantinėje ištiko stiprus širdies priepuolis, ir vežamas į ligo- 
ninę jis mirė. Žinutėje buvo paminėtas jo įpėdinis. Juo tapo 
Žmogžudysčių skyriaus viršininkas komisaras Klodas Lebe- 
lis. Kadangi vasaros mėnesiais visi brigados skyriai buvo vers- 
te užversti darbais, Lebelis turėjo nedelsiant imtis naujų pa- 
reigų. Šakalas, kasdien skaitęs visus prancūziškus laikraščius, 
kuriuos buvo galima gauti Londone, perskaitė šią Žinutę, 
nes jo akis užkliuvo už žodžio „kriminalinis“ antraštėje, bet 
jokių minčių jinai jam nesukėlė. 

Prieš pradėdamas kasdienį budėjimą Londono oro uos- 
te, jis nusprendė visą būsimos žmogžudystės laikotarpį veikti 
svetima pavarde. Galima sakyti, nieko nėra lengviau pasau- 
lyje, kaip gauti netikrą Britanijos pasą. Šakalas pasielgė kaip 
dauguma samdomų kareivių, kontrabandininkų ir kitų, no- 
rinčių išvykti už šalies ribų svetima pavarde. Visų pirma jis 
leidosi automobiliu po Temzės slėnį ir sustodavo vien nedi- 
deliuose kaimeliuose. Bemaž kiekviename Anglijos kaime- 

lyje esama gražios bažnytėlės, kurios paunksnėje glaudžiasi 
kapinaitės. Trečiose aplankytose kapinaitėse Šakalas apti- 
ko jam tinkamą paminklinį akmenį Aleksandrui Dagenui, 
kuris mirė 1931 metais, būdamas pustrečių metų. Jeigu Da- 
genas būtų gyvas dabar, 1963 metų liepą, jis būtų keliais 
mėnesiais vyresnis už Šakalą. Kai atvykėlis pasirodė vikaria- 
te ir prisistatė genealogu mėgėju, norinčiu atsekti Dagenų 
šeimos medį, senyvas vikaras buvo jam mandagus ir paslau- 
gus. Jis pranešė svečiui, kad Dagenų šeima gyvenusi kaime- 
lyje nuo seno. Svečias drovokai pasiteiravo, ar parapijos kny- 
gos negalėtų palengvinti jam paieškų. 

Vikaras buvo gerumo įsikūnijimas, o komplimentas nor- 
maniškos bažnytėlės grožiui ir piniginė auka į dėželę jos re- 
monto fondui dar labiau pataisė atmosferą. Iš parapijos kny- 
gų išaiškėjo, kad abu Dageno tėvai mirė per pastaruosius 
septynerius metus, 0 jų vienturtis sūnus, deja, buvo palai- 
dotas tose pat kapinaitėse prieš daugiau nei trisdešimt me- 
tų. Šakalas iš lėto vartė 1929 metų parapijos gimimų, san- 
tuokų ir mirčių knygos puslapius, ir balandžio mėnesio skil- 
tyje jo akį patraukė Dageno pavardė, užrašyta gražiu, bet 
sunkiai įskaitomu braižu. 

Aleksandras Džeimsas Kventinas Dagenas, gimęs 1929 
metų balandžio 3 dieną Šv. Morkaus parapijos Semborn 
Fišlio kaime. | 

Jis įsidėmėjo visas smulkmenas, dosniai atsidėkojo vika- 
rui ir išvažiavo. Grįžęs į Londoną, nuėjo į Centrinę gimimų, 
santuokų ir mirčių registratūrą, kur jaunas, paslaugus tar- 
nautojas nė kiek nesuabejojo vizitine kortele, sakančia, kad 
jis yra vienas iš advokatų firmos Market Draitone, Šropšyro 
grafystėje, pajininkų, ir paaiškinimu, jog jis mėginąs sužino- 
ti, kur gyvena vienos neseniai mirusios firmos klientės vai- 
kaičiai, kuriems jinai palikusi nekilnojamąjį turtą. Vienas iš 

tų vaikaičių esąs Aleksandras Džeimsas Kventinas Dagenas, 
gimęs Šv. Morkaus parapijos Semborn Fišlio kaimelyje 1929 
metų balandžio 3 dieną. 

Dauguma Britanijos valstybinių įstaigų tarnautojų kaip 
įmanydami stengiasi padėti, kai į juos kas kreipiasi su man- 
dagiu prašymu; šis tarnautojas nebuvo išimtis. Peržiūrėjęs 
bylas, jis nustatė, kad minėtas vaikas buvo užregistruotas 
taip, kaip teigė klientas, bet 1931 metų lapkričio 8 dieną pa- 
teko į avariją ir mirė. Už keletą šilingų Šakalas gavo ir gimi- 
mo, ir mirties liudijimus. Prieš grįždamas namo, jis užsuko į 
vietinį Darbo ministerijos skyrių ir gavo pareiškimo pasui 
blanką, į žaislų parduotuvę, kur už penkiolika šilingų nusi- 
pirko vaikišką spausdinimo rinkinį, ir į paštą, kur sumokėjo 
už vieno svaro pervedimą. 

Grįžęs į savo butą, jis užpildė pareiškimo pasui blanką 
Dageno pavarde, tiksliai nurodydamas jo amžių, gimimo da- 
tą ir pan., bei savo paties asmeninius duomenis: ūgį, plaukų 
ir akių spalvą, o profesijos skiltyje įrašė tiesiog „verslinin- 
kas“. Jis taip pat surašė Dageno tėvų pavardes, kurias pač- 
mė iš vaiko gimimo liudijimo. Rekomendacijos davėju jis už- 
rašė kunigą Džeimsą Elderlį, Semborn Fišlio kaimo Šv. Mor- 
kaus parapijoje vikarą, su kuriuo tą rytą kalbėjosi ir kurio 
vardas bei pavardė su teisės daktaro titulu buvo paslaugiai 
išspausdinta ant lentelės prie bažnyčios vartų. Mirkydamas 
laibą plunksną į skystą rašalą, jis suklastojo vikaro parašą, o 
vaikišku spausdinimo komplektu surinkęs antspaudą su už- 
rašu „Šv. Morkaus parapijos bažnyčia, Semborn Fišlis“ tvirtai 
prispaudė greta vikaro pavardės. Gimimo liudijimo kopiją, 
pareiškimą pasui ir pervedimo kvitą jis nusiuntė Pasų tarny- 
bai Peti Franse, o mirties liudijimą sunaikino. Naujutėlis pa- 
sas buvo atsiųstas paštu svetimu adresu po keturių dienų, 
kai jis skaitė rytinį Le Figaro numerį, ir po pietų Šakalas jį 

atsiėmė. Vakarop jis užrakino savo butą, nuvažiavo į Lon- 
dono oro uostą ir išskrido į Kopenhagą, sumokėjęs už bilie- 
tą grynaisiais, kad nereikėtų naudotis čekių knygele. Dvigu- 
bame lagamino dugne, skyrelyje, ne ką storesniame už pa- 
prastą žurnalą, kurį aptikti galėjai tik kuo nuodugniausiai 
visą jį išnaršęs, gulėjo du tūkstančiai svarų, kuriuos tą dieną 
jis išsiėmė iš savo dokumentų seifo advokatų firmos Hol- 
borne rūsyje. 

Vizitas į Kopenhagą buvo trumpas ir dalykiškas. Prieš iš- 
važiuodamas iš Kastrupo oro uosto, jis nusipirko bilietą ki- 
tą dieną skristi į Briuselį Sabena aviakompanijos lėktuvu. 
Atvykus į Danijos sostinę, jau buvo per vėlu apsipirkti, tad 
jis apsistojo viešbutyje d'Angleterre Kongens Nytorve, kara- 
liškai užkirto restorane Seven Nations, mažumą paflirtavo 
su dviem blondinėm danėm, vaikštinėdamas Tivoli sodais, 
ir prieš pirmą nakties nuėjo gulti. 

Kitą dieną jis nusipirko lengvą, pilką dvasininko kostiu- 
mą vienoje įžymiausių vyriškų drabužių parduotuvių Kopen- 
hagos centre, porą solidžių juodų kasdienių batų, porą ko- 
jinių, apatinių komplektą ir trejus baltus marškinius su pri- 
segamomis apykaklėmis. Jis pirko tik apdarus su etiketėmis, 
rodančiomis, kad jie pasiūti Danijoje. Tų trejų marškinių jam 
nereikėjo — jis pirko juos vien tam, kad persiūtų etiketes ant 
dvasininko marškinių, stačios apykaklės ir antkrūtinio, ku- 
riuos pirko Londone, prisistatęs laukiančiu įšventinimo į ku- 
nigus seminaristu. 

Paskutinis Šakalo pirkinys buvo knyga danų kalba apie 
įžymiausias Prancūzijos bažnyčias ir katedras. Priešpiečių 
suvalgęs didelį šaltų užkandžių rinkinį restorane ant ežero 
kranto Tivoli soduose, penkiolika minučių po trijų jis išskri- 
do į Briuselį. 


4 skyrius 


Retus Polio Gosenso draugus, gerokai gausesnius jo klien- 
tus ir Belgijos policiją glumino tai, kad būdamas neabejoti- 
nų gabumų žmogus į senatvę jis nuėjo klystkeliais. Trisde- 
šimt metų išdirbęs Liežo Fabrigue Nationale, jis pelnė visuo- 
met tiksliai dirbančio žmogaus reputaciją technikos srityje, 
kurioje tikslumas yra būtiniausia sąlyga, ir visi bendradar- 
biai juo pasikliovė. Niekas neabejojo ir jo sąžiningumu. Be 
to, per tas tris dešimtis metų jis tapo pagrindiniu ekspertu 
tos puikios kompanijos gaminamų labai plataus asortimen- 
to ginklų, pradedant mažutėliais moteriškais automatiniais 
pistoletais ir baigiant didžiausio kalibro kulkosvaidžiais. 
Kariniai jo nuopelnai buvo įspūdingi. Nors po okupaci- 
jos jis ir toliau dirbo ginklų gamykloje, kuri perėjusi į rankas 
vokiečiams gamino ginklus fašistams, vėliau tiriant jo veiklą 
buvo neginčijamai įrodyta, kad jis atlikinėjo slaptus Pasiprie- 
šinimo pavedimus, dalyvavo padedant pabėgti numuštiems 
sąjungininkų lakūnams, o gamykloje vadovavo sabotažinin- 
kų organizacijai, kurios pastangomis nemaža dalis Lieže 1š- 
leidžiamų pabūklų arba šaudydavo Dievui į langus, arba 
sprogdavo po penkiasdešimto šūvio ir užmušdavo iš jų šau- 
dančius vokiečius. Žmogelis buvo toks kuklus ir drovus, kad 
vėliau visa tai jo advokatai jį gelbėdami traukte iš jo ištraukė 
ir triumfuodami pateikė teisme. Tai gerokai sušvėlnino 

nuosprendį; prisiekusiesiems padarė įspūdį dar ir tai, kad 
jis mikčiodamas prisipažino niekad nepasakojęs apie savo 
veiklą karo metais todėl, kad išvadavus šalį iš hitlerininkų jis 
būtų varžęsis apdovanojimų ir medalių. 

Kai šeštojo dešimtmečio pradžioje iš užsienio kliento per 
pelningą ginklų pirkimo sandėrį buvo nusukta stambi suma 
ir įtarimas krito ant pono Gosenso, jis tuo metu buvo vieno 
firmos skyriaus vadovas, ir jo viršininkai karščiausiai įtikinė- 
jo policiją, kad įtarinėti dorąjį bendradarbį yra absurdiška. 

Net teisme firmos reikalų valdytojas jį užtarė, tačiau teis- 
mo pirmininkas laikėsi nuomonės, kad šitaip apvilti tokį pa- 
sitikėjimą yra juolab smerktina, tad ponas Gosensas buvo 
nuteistas kalėti dešimt metų. Po apeliacijos bausmė buvo 
sušvelninta iki penkerių metų. Iškalėjęs pusketvirtų, jis bu- 
vo paleistas už gerą elgesį. 

Žmona su juo išsiskyrė ir išėjo, pasiėmusi vaikus. Teko 
atsisveikinti su tvarkingu gėlėse skendinčiu nuošaliu namu 
viename iš gražesniųjų Liežo priemiesčių (o tokių negau- 
su), kuriame jis išgyveno daug metų, taip pat su gera tarny- 
ba ginklų firmoje. Jis išsinuomojo nedidelį butą Briuselyje, 
o vėliau, kai suklestėjo jo nuosavas verslas — nelegali preky- 
ba ginklais su puse Vakarų Europos nusikaltėlių — jis persi- 
kėlė į namą užmiestyje. 

Septintojo dešimtmečio pradžioje jį imta pravardžiuoti 
Ginklininku. Kiekvienas belgas gali įsigyti mirtį nešantį gin- 
klą — revolverį arba šautuvą — kiekvienoje šalies sporto pre- 
kių ar ginklų parduotuvėje, pateikęs asmens liudijimą, įro- 
dantį jį esant Belgijos pilietį. Gosensas niekad nesinaudojo 
savuoju asmens liudijimu, nes, kaskart perkant ginklą, o pas- 
kui jam šaudmenis, pirkiniai surašomi apskaitos žurnale, nu- 
rodant pirkėjo pavardę ir jo asmens liudijimo numerį. Go- 
sensas visuomet pateikdavo suklastotus arba vogtus doku- 

mentus. Jis užmezgė glaudžius ryšius su vienu geriausių mies- 
to kišenvagių, vyruku, kuris galėjo lengvai iškrapštyti pinigi- 
nę iš ko tik panorėjęs, jei tik tuo metu nesikamavo kalėjime, 
maloniai paprašytas valstybės. Gosensas nieko nelaukdamas 
už grynuosius supirkdavo iš vagišiaus jo pavogtus asmens 
dokumentus. Be to, jis naudojosi be galo nagingo klastoto- 
jo paslaugomis. Keleri metai po Antrojo pasaulinio karo pas- 
tarajam baisiai nenuskilo: per neapdairumą jis prispausdi- 
no krūvą prancūziškų frankų, praleidęs užraše Bangue de 
France raidę „u“, tad galop ėmė padirbinėti pasus ir šioie 
srityje sulaukė kur kas didesnio pasisekimo. Na ir paskuti- 
nė Gosenso atsargumo priemonė: kai turėdavo gauti klien- 
tui šaunamąjį ginklą, pirkėjas, pateikęs pardavėjui tvarkin- 
gai suklastotą asmens liudijimą, visuomet būdavo ne jis 
pats, o koks smulkus sukčius, ką tik išėjęs iš kalėjimo ir ne- 
randantis darbo, ar koks aktorius, besiilsintis tarp legendi- 
nių vaidmenų. 

Iš Gosenso „personalo“ tik kišenvagis ir klastotojas žino- 
jo, kas jis iš tikrųjų yra. Tai žinojo ir kai kurie jo klientai, 
ypač stambiausieji Belgijos nusikaltėlių pasaulio veikėjai, ku- 
rie ne tik kad nesikišo į jo reikalas, bet netgi jį saugojo, net 
sučiupti nieku gyvu neišduodavo, iš kur gavo savo ginklus, 
vien todėl, kad Gosensas buvo jiems toks naudingas. 

Tai nesukliudė Belgijos policijai sužinoti apie kai kuriuos 
j0 veiklos aspektus, bet jai nepavyko sučiupti jo su ginklais 
ar gauti parodymų, kurie būtų leidę patraukti jį į teismą ir 
pripažinti kaltu. Policija žinojo, kad savo garažą jis yra pa- 
vertęs nedidele, bet puikiai įrengta kalve ir dirbtuve, ir labai 
įtariai į tai žiūrėjo, tačiau ne kartą apsilankiusi pas jį teapti- 
ko reikmenis gaminti metaliniams medalionams ir suveny- 
rams, vaizduojantiems Briuselio paminklus. Policininkams 
apsilankius pas jį paskutinį kartą, jis iškilmingai įteikė vy- 

riausiajam inspektoriui Besišlapinančio berniuko statulėlę, 
pademonstruodamas savo pagarbą įstatymo ir tvarkos sau- 
gotojams. 

Gosensas nejautė jokios baimės, kai 1963 metų liepos dvi- 
dešimt pirmosios rytą laukė atvykstant anglo, kurį telefonu 
rekomendavo vienas iš geriausių jo klientų, 1960-1962 me- 
tais buvęs samdiniu Katangoje*, o paskui vadovavęs Belgi- 
jos sostinės viešnamių globos verslui. 

Lankytojas pasirodė vidurdienį, kaip buvo žadėjęs, ir Go- 
sensas nusivedė jį vestibiuliu į nedidutį kabinetą. 

— Malonėkite nusiimti akinius, — paprašė jis, lankytojui 
atsisėdus. Pamatęs, kad aukštasis anglas dvejoja, jis pridū- 
rė: — Matot, mano manymu, bus geriau, jei mes kiek galime 
vienas kitu pasitikėsime, kol vyks mūsų dalykinis bėndravi- 
mas. Gal norėtumėt ko išgerti? 

Vyriškis, kuris pagal pasą buvo Aleksandras Dagenas, nu- 
siėmė tamsius akinius ir pašaipiai pažvelgė į nediduką gin- 
klininką, kuris pylė alų. Gosensas atsisėdo prie savo stalo ir 
siurbčiodamas alų ramiai paklausė: 

— Kuo galiu būti jums naudingas, pone? 

— Manau, Luji jums paskambino ir pranešė apie mano 
atvykimą? 

— Žinoma, - linktelėjo galvą belgas. - Antraip čia nebū- 
tumėt. 

— Ar pasakė jums, kuo verčiuosi? 

— Ne. Jis tik sakė pažinojęs jus Katangoje, galįs laiduoti, 
jog mokate laikyti liežuvį už dantų, dar sakė, kad jums rei- 
kia šautuvo ir kad jūs pasirengęs mokėti grynaisiais, svarais 
sterlingų. 


* Viena iš Zairo, buvusio Belgijos Kongo, provincijų. Kai 1960 m. Belgijos Kongas buvo 
paskelbtas nepriklausoma Kongo Respublika, Katangoje įvyko kariuomenės maištas. 

Anglas iš lėto linktelėjo galvą. 

— Ką gi, kadangi Žinau jūsų verslą, man nėra reikalo slėp- 
ti, kuo verčiuosi. Tik pridursiu, kad ginklas, kurio man rei- 
kės, turės būti profesionalus ir su tam tikrais neįprastais prie- 
dais. Mano... hm... specializacija — šalinti žmones, kurie tu- 
ri galingų ir turtingų priešų. Tokie žmonės, aišku, patys daž- 
niausiai būna galingi ir turtingi. Tai ne visuomet lengva, nes 
jie savo apsaugai išgali nusisamdyti profesionalus. Tokiam 
darbui reikalingas kruopštus planas ir tinkamas ginklas. Šiuo 
metu aš kaip tik turiu tokį darbą. Man reikės šautuvo. | 

Ponas Gosensas vėl gurkštelėjo alaus, draugiškai linksė- 
damas į svečio žodžius. 

— Puiku, puiku. Specialistas kaip ir aš. Regis, užuodžiu 

— Svarbu ne šautuvo tipas. Didesnės reikšmės čia turi tai, 
kad šis darbas kelia tam tikrų suvaržymų ir kad reikia rasti 
tokį šautuvą, kuris patenkinamai atliktų savo darbą šių su- 
varžymų sąlygomis. 

Pono Gosenso akys švytėjo iš pasitenkinimo. 

— Originalus šautuvas, — susižavėjęs murkė jis. — Pagal užsa- 
kymą pagamintas ginklas, skirtas vienam Žmogui, vienam dar- 
bui, vienoms. aplinkybėms, kurių antrą kartą nebebus. Jūs 
mano brangusis pone. Džiaugiuosi, kad pas mane atėjote. 

Anglas šyptelėjo iš profesoriško belgo entuziazmo. 

— Aš taip pat džiaugiuosi, pone. 

— O dabar pasakykite man, kokie tie suvaržymai? 

— Pagrindinis — dydis, ne ilgis, bet šautuvo mechanizmo 
detalių tūris. Šovinio lizdas ir spyna turi būti ne didesni kaip 
tokie. 

Jis pakėlė dešinę ranką ir sulietęs galais nykštį ir smilių pa- 
rodė mažiau nei penkių centimetrų skersmens apskriūimą. 

— Atrodo, tai negalėtų būti dėtuvinis šautuvas, nes jo du- 
jų kamera būtų didesnė, be to, dėl tos pat priežasties jis ne- 
gali turėti stambaus spyruoklinio mechanizmo, - aiškino an- 
glas. - Taigi, man regis, tai turėtų būti ranka užtaisomas šau- 
tuvas. 

Ponas Gosensas linktelėjo, užvertęs galvą į lubas, įsidė- 
mėdamas smulkmenas to, ką jam sakė svečias, mintyse vaiz- 
duodamasis šautuvą, kurio mechanizmo detalės nepapras- 
tai smulkios. 

— Pasakokite, pasakokite, — suniurnėjo jis. 

— Kita vertus, spynos rankena negali kyšoti iš šono kaip 
mauzerio 7.92 ar Lee Enfield 303. Varant šovinį į lizdą, spy- 
na turi atsitraukti, suėmus smiliumi ir nykščiu, tiesiai atgal 
link peties. Be to, neturi būti saugiklio, o gaidukas turi būti 
nuimamas, kad jį būtų galima pritaisyti prieš pat šaudymą. 

— Kodėl? — paklausė belgas. 

— Todėl, kad visas mechanizmas turi tilpti į cilindrinį dėk- 
lą, kuriame jis būtų laikomas ir nešiojamas, o tas dėklas ne- 
turi kristi į akis. Taigi jo skersmuo negali būti didesnis, negu 
aš ką tik parodžiau, o kodėl — aš paaiškinsiu. Ar įmanoma 
padaryti nuimamą gaiduką? 

— Žinoma, beveik viskas yra įmanoma. Be abejo, galima 
sukonstruoti ir šautuvą, kuris užtaisant atsilaužtų kaip me- 
džioklinis. Tuomet visai nereikėtų spynos, bet tektų pridėti 
lankstus, taigi, ko gero, nieko neišloštum. Tokį šautuvą tek- 
tų sukonstruoti ir pagaminti pačiam, frezuojant visą uoksą 
ir dujų kamerą iš metalo gabalo. Mažoje dirbtuvėje tas už- 
davinys nelengvas, nors įmanomas. 

— Kiek laiko tam prireiktų? — paklausė blondinas. 

Belgas gūžtelėjo pečiais ir skėstelėjo rankomis. 

— Deja, kelių mėnesių. 

— Tiek laiko aš neturiu. 

— Tuomet teks pirkti šautuvą parduotuvėje ir jį perdirbti. 
Prašom pasakoti toliau. 

— Taigi šautuvas, be to, turi būti lengvas. Jis gali būti ir 
nedidelio kalibro - ką reikia, padarys kulka. Jo vamzdis turi 
būti trumpas, ko gero, ne ilgesnis kaip trisdešimties centi- 
metrų... 

— Iš kokio atstumo jums reikės šaudyti? 

— Kol kas neaišku, bet, galimas daiktas, ne iš toliau kaip 
šimto trisdešimties metrų. 

— Šausite į galvą ar krūtinę? 

— Turbūt į galvą. Gal pavyktų ir į krūtinę, bet į galvą dau- 
giau šansų. 

— Taip, didesnė tikimybė nušauti, jei gerai pataikysi, — pri- 
tarė ginklų meistras. - Bet daugiau galimybių gerai pataiky- 
ti į krūtinę, bent jau šaunant iš lengvo trumpavamzdžio šau- 
tuvo, kai atstumas šimtas trisdešimt metrų ir gali būti 
trukdžių. Kadangi jūs dvejojate, kur šausite - į galvą ar krū- 
tinę, spėju, kad kažkas gali kliudyti'? 

— Taip, gali. 

— Ar turėsite galimybę iššauti antrą kartą, atsižvelgiant į 
tai, kad praeis kelios sekundės, kol ištrauksite panaudotą 
gilzę, įkišite naują šovinį, užlaušite vamzdį ir iš naujo nusi- 
taikysite? 

— Tikriausiai ne. Antrą kartą galėčiau iššauti nebent tuo at- 
veju, jei šautuvas būtų su slopintuvu, o pirmąsyk šaučiau taip 
toli pro šalį, kad niekas iš aplinkinių nieko nepastebėtų. Bet 
netgi jei pirmuoju šūviu pataikyčiau į smilkinį, slopintuvas man 
reikalingas, kad spėčiau pabėgti. Kol kas nors iš aplinkinių su- 
sigaudys bent apytikriai, iš kurios pusės atskriejo kulka, tikrai 
praeis kelios minutės, per kurias aš galėsiu pasprukti. 

Belgas ir toliau linksėjo, tik dabar jo akys buvo nudelbtos 
į bloknotą, gulintį ant stalo. 

— Tokiu atveju jums geriau tiktų sprogstamosios kulkos. 
Paruošiu saują kartu su šautuvu. Jūs suprantate, ką turiu 
galvoje? 

Anglas linktelėjo galvą. 

— Glicerininių ar gyvsidabrio? 

— Manau, gyvsidabrio. Jos kur kas dailesnės ir švaresnės. 
Ar yra dar kokių reikalavimų šiam šautuvui'? 

— Deja, taip. Gabaritams sumažinti reikės nuimti visas me- 
dines dalis - iš po vamzdžio šautuvui prilaikyti ir visą buožę. 
Buožė turi būti iš trijų dalių kaip Sten karabino, visos jos — 
du metaliniai strypeliai ir balnelis atremti į petį —- turi būti 
įsriegtos atskirai. Paskutinis reikalavimas — kuo patikimiau- 
sias slopintuvas ir optinis taikiklis; jie abu turi būti nuimami. 

Belgas ilgai mąstė, gurkšnodamas alų, kol stiklas liko tuš- 
čias. Anglas ėmė nekantrauti. 

— Ar galite tai padaryti? 

Atrodė, tarsi ponas Gosensas atitoko. 

— Prašom man atleisti, —- atsiprašomai nusišypsojęs tarė 
jis. - Užsakymas labai sudėtingas. Bet taip, aš galiu jį atlikti. 
Dar nėra taip buvę, kad būčiau nepagaminęs reikiamo daik- 
to. Tiesą sakant, tai, ką jūs apibūdinote, man yra medžiok- 
lė, į kurią ginklas turi būti atsineštas pro tam tikrus patikri- 
nimus taip, kad nesukeltų įtarimo. Medžioklei tinka me- 
džioklinis šautuvas, ir jūs jį gausite. Ne tokį mažą kaip dvi- 
dešimt antro kalibro, nes jis tinka vien triušiams ir kiškiams, 
ir ne tokį didelį kaip Remington 300, nes jis nieku gyvu ne- 
atitiks jūsų reikalaujamų dydžio apribojimų. Aš, ko gero, 
žinau tokį šautuvą, ir jį lengvai galima įsigyti čia, Briuselyje, 
kai kuriose ginklų parduotuvėse. Tai brangus ginklas, labai 
tikslus instrumentas. Jis labai taiklus, gražiai pagamintas, bet 
kartu lengvas ir nedidukas. Dažniausiai jis naudojamas kal- 
nų ožiams ir stirnoms medžioti, bet su sprogstamosiomis 

kulkomis kaip niekas tinka stambesniam grobiui. Sakykite, 
ar šis... hm... ponas judės lėtai, greitai, ar išvis nejudės? 

— Stovės vietoje. 

— Tuomet jokių problemų. Pritaisyti buožę iš trijų atskirų 
plieno strypelių ir įsriegiamą gaiduką nesudėtinga - tai viso 
labo mechanikos dalykai. Aš pats galiu sutrumpinti vamzdį 
dvidešimčia centimetrų ir padaryti jame sriegį slopintuvui. 
Bet sutrumpinus vamzdį dvidešimčia centimetrų mažėja taik- 
lumas. Gaila, gaila. Ar jūs taikliai šaudote? 

Anglas linktelėjo galvą. 

— Tuomet, turint optinį taikiklį, jums nebus sunku aiš 
kyti į nejudantį žmogų iš šimto trisdešimties metrų. Na, o 
slopintuvą aš padarysiu pats, jų konstrukcija nesudėtinga; 
įsigyti gatavą sunku, ypač ilgą, šautuvui, kuris retai naudoja- 
mas medžioklei. Pone, jūs anksčiau užsiminėte apie kažko- 
kius cilindrinius dėklus nešioti išardytam šautuvui. Ką turė- 
jote galvoje? 

Anglas atsistojęs priėjo prie stalo ir lyg koks siižinais iški- 
lo virš nediduko belgo. Jis įsikišo ranką į švarką, ir mažes- 
niojo vyro akyse šmėstelėjo baimė. Jis pirmąkart pastebėjo, 
kad nors ir kokia išraiška būdavo žudiko veide, ji nė kiek 
neatsispindėdavo akyse - atrodė, tarsi jas būtų aptraukę pilki 
rėžiai, it dūmų sruogos, slepiančios kiekvieną emociją, kuri 
galėtų jose pasirodyti. Tačiau anglas išsitraukė viso labo si- 
dabrinį mechaninį pieštuką. Apsukęs į save pono Gosenso 
bloknotą, jis kurį laiką braižė greitais judesiais. 

— Atpažįstate, kas čia? — paklausė jis, vėl nusukęs blokno- 
tą į ginklininko pusę. 

— Žinoma, - atsakė belgas, metęs akį į tikslų piešinį. 

— Gerai. Taigi visas dėklas susideda iš kelių tuščiavidurių 
aliuminio vamzdžių, sujungiamų sriegiais. Štai čia, - jis pieš- 
tuko smaigaliu barkštelėjo į piešinį, — yra vienas buožės stry- 

pas, čia - kitas. Jie abu paslėpti vamzdžiuose, iš kurių suda- 
ryta ši dėklo dalis. Visas buožės balnelis — štai čia, tad tai 
vienintelė dalis, kuri atlieka dvi funkcijas nė trupučio nepa- 
sikeisdama. Štai čia, - bakstelėjęs į kitą piešinio tašką, paro- 
dė jis akis iš nuostabos išpūtusiam belgui, - storiausioje vie- 
toje — didžiausio skersmens vamzdis su uoksu ir į jį įkišta 
spyna. Ši dalis suplonėjusi nepertraukiamai pereina į šautu- 
vo vamzdį. Kadangi bus naudojamas optinis taikiklis, kryp- 
tuko ant vamzdžio, aišku, nereikės, tad visa ši dalis išsitrauks 
iš šio dėklo, jį atsukus. Paskutinėse dviejose dalyse - šitoje ir 
anoje — optinis taikiklis ir slopintuvas. Pagaliau kulkos. Jos 
turi būti įkištos į šį galiuką apačioje. Kai visas šis daiktas bus 
surinktas, jis turi ničniekuo nesiskirti nuo to, ką jis imituos. 
Išardžius jį į septynias sudėtines dalis, kulkos, slopintuvas, 
optinis taikiklis, šautuvas ir trys metaliniai buožės strypeliai, 
surinkti iš naujo, pavirs tinkamu naudoti šautuvu. Sutarta? 

Mažasis belgas keletą sekundžių dar žvelgė į piešinį, pas- 
kui iš lėto atsistojo ir ištiesė lankytojui ranką. 

— Pone, - pagarbiai tarė jis, — čia genialus sumanymas, 
užmaskuota taip, kad neaptiks niekas, 1r taip paprastai. Bus 
padaryta. 

Negalėjai suprasti, anglas patenkintas ar ne. 

— Gerai, — tarė jis. - Dabar — laiko klausimas. Šautuvo 
man reikės už kokių dviejų savaičių. Galėsite padaryti"? 

— Taip. Šautuvą gausiu ne ilgiau kaip per tris dienas. Per 
savaitę turėčiau jį perdirbti. Nupirkti optinį taikiklį nesudė- 
tinga. Galite patikėti tai man, aš Žinau, koks reikalingas šau- 
dant iš šimto trisdešimties metrų atstumo, kaip jūs ketinate. 
Taikiklį geriau nusireguliuosite pats. Padaryti slopintuvą, per- 
dirbti kulkas ir pagaminti dėklą... taip, jeigu plušiu dieną naktį, 
spėsiu padaryti per nurodytą laiką. Vis dėlto būtų geriau, jei 
galėtumėte atvykti čionai pora dienų iki to laiko, jeigu kartais 

reikėtų aptarti kokias detales, išaiškėsiančias paskutinę mi- 
nutę. Ar galėtumėte atvažiuoti už dvylikos dienų? 

— "Taip, galiu pasirodyti čia bet kuriuo metu septynios 
keturiolika dienų nuo šiandien. Bet keturiolika dienų — ga- 
lutinė riba. Iki rugpjūčio ketvirtos turiu grįžti į Londoną. 

— Visos smulkmenos bus sutvarkytos pagal jūsų pageida- 
vimą, ginklą gausite rugpjūčio ketvirtosios rytą, jei pats su- 
gebėsite atvykti čia rugpjūčio pirmąją galutinai viską aptar- 
ti, pone. 

— Gerai. Dabar dėl jūsų išlaidų ir užmokesčio, - tarė an- 
glas. —- Ar nutuokiate, kokia suma susidarys? 

Belgas kurį laiką mąstė. 

— Už tokį darbą, turint omenyje, kiek reikės įdėti triūso, 
už naudojimąsi čia esamomis dirbtuvėmis ir už mano paties 
profesines Žinias turiu užsiprašyti vieno tūkstančio angliškų 
svarų užmokesčio. Prisipažįstu, kad už paprastą šautuvą tiek 
būtų per brangu. Bet tai nėra paprastas šautuvas. Tai turi 
būti meno kūrinys. Mano manymu, aš esu vienintelis žmo- 
gus Europoje, sugebantis deramai atlikti šį darbą, padaryti 
šį ginklą tobulai. Kaip ir jūs, pone, savo srityje aš esu geriau- 
sias, O už geriausią reikia mokėti. Prie šios sumos dar reikia 
pridėti pinigus, kuriuos sumokėsiu, pirkdamas ginklą, kul- 
kas, optinį taikiklį ir žaliavas... tarkime, dar du šimtus svarų. 

— Sutarta, — nesiderėjęs atsakė anglas. Vėl įkišęs ranką į 
vidinę švarko kišenę, jis ištraukė pluoštą penkių svarų ban- 
knotų, surištų krūvelėmis po dvidešimt. Jis atskaičiavo pen- 
kias krūveles. 

— Norėdamas parodyti savo sąžiningumą, — ramiai tarė 
jis, - aš išmoku jums penkis šimtus svarų avansu ir padengti 
išlaidoms. Likusius septynis šimtus atvešiu jums grįžęs po 
vienuolikos dienų. Jums tai priimtina? 

— Pone, - įgudusiu judesiu dėdamasis kišenėn bankno- 

tus, atsakė belgas, - malonu turėti reikalų su profesionalu ir 
dar džentelmenu. 

— Dar vienas nedidelis dalykėlis, —- šnekėjo toliau lankyto- 
jas, lyg niekas jo nebūtų pertraukęs. —- Jūs nemėginsite dar 
sykį susisiekti su Luji ar klausinėti jį ar dar ką nors, kas aš 
arba kokia mano tikroji pavardė. Jūs taip pat nemėginsite 
išsiaiškinti, kam ar prieš ką aš dirbu. Tuo atveju, jei bandysi- 
te tai aiškintis, aš tikrai apie tai sužinosiu, ir tuomet jūs mir- 
site. Jeigu iki mano sugrįžimo jūs pamėginsite susisiekti su 
policija ar paspęsti man pinkles, jūs mirsite. Aišku? 

Ponas Gosensas nutaisė skausmingą miną. Atsistojęs ves- 
tibiulyje, jis žvelgė iš apačios į anglą, ir jam vidurius raižė 
baimės kirminas. Jis buvo matęs akis į akį ne vieną žaliūką 1š 
Belgijos nusikaltėlių pasaulio, kai šie ateidavo pas jį kokio 
ypatingo ar neįprasto ginklo arba paprasčiausio trumpa- 
vamzdžio Special modelio kolto. Visi jie buvo rūstūs vyrai, 
bet šis svečias iš anapus Lamanšo, ketinantis nužudyti kaž- 
kokį Žymų, gerai saugomą asmenį — ne eilinį gangsterių 
gaujos vadą, bet galingą Žmogų, galbūt politinį veikėją — 
buvo kažkoks bejausmis, nepermaldaujamas. Iš pradžių 
ginklininkui kilo mintis aiškintis, prieštarauti, bet paskui 
jis apsigalvojo. 

— Pone, — tyliai tarė jis, - aš nieko nenoriu apie jus Žinoti, 
ničnieko. Šautuvas, kurį jūs gausite, bus be eilės numerio. 
Matote, man visai nerūpi sužinoti apie jus daugiau, nei Ži- 
nau, nes esu nesuinteresuotas, kad būtų atsektas ryšys tarp 
kokių nors jūsų veiksmų ir manęs. Bonjour, monsieur* 

Šakalas išėjo į saulės nutviekstą gatvę ir už poros kvartalų 
susistabdė taksi. Šis nuvežė jį atgal į miesto centrą, į viešbutį 
Amigo. 


* Geros dienos, pone (pranc.). 

Jis nujautė, kad pirkdamas ginklą Gosensas naudojasi ko- 
kio nors klastotojo paslaugomis, bet nusprendė būsiant ge- 
riau susirasti sau kitą. Dar sykį jam padėjo Luji, pažįstamas 
nuo senų Katangos laikų. Tiesą sakant, tai padaryti nebuvo 
sunku. Briuselis nuo seno garsėja kaip asmens dokumentų 
klastojimo centras, o daugelis užsieniečių labai vertina tai, 
kad pagalbą šioje srityje galima gauti be jokių formalumų. 

Septintojo dešimtmečio pradžioje Briuselis tapo „opera- 
cijų baze“ ir samdiniui Luji, mat tuo metu Konge dar nebu- 
vo pasirodę prancūzų ir jungtinių Pietų Afrikos ir Britanijos 
dalinių kareivių, kurie vėliau perėmė klastojimo verslą į sa- 
vo rankas. Katangai žlugus, per tris šimtus be darbo likusių 
senojo Čiombės* režimo „karinių patarėjų“ šlaistėsi po ba- 
rus raudonųjų žibintų rajone, ir dažnas jų turėjo po kelis 
komplektus asmens dokumentų. 

Luji susitarus dėl pasimatymo, Šakalas susitiko su reika- 
lingu žmogumi viename bare netoli Nev gatvės. Jis prisista- 
tė, ir juodu susėdo į nišą baro kampe. Šakalas išsitraukė prieš 
dvejus metus jo paties vardu Londono grafystės tarybos iš- 
duotą vairuotojo pažymėjimą, kurio galiojimo terminas tu- 
rėjo baigtis po kelių mėnesių. 

— Šis pažymėjimas, — paaiškino jis belgui, - priklausė žmo- 
gui, kuris jau miręs. Aš neturiu teisės vairuoti Anglijoje, tam 
man reikia naujo pirmojo puslapio mano paties vardu. 

Jis padėjo priešais klastotoją pasą, išduotą Dageno pa- 
varde. Belgas pirma dirstelėjo į pasą, atkreipė dėmesį į jo 
naujumą - jis buvo išduotas vos prieš tris dienas — paskui 
metė skvarbų žvilgsnį į anglą. 

— En effet**, - suniurnėjo jis, tuomet atsivertė nedidelį 


* Moise Kapenda Tschombe (1919-1969) 1960-1963 m. valdė Katangą, paskelbęs ją 
nepriklausoma valstybe. 
** Iš tikrųjų (pranc.). Čia: aišku. 

vairuotojo pažymėjimą raudonais viršeliais. Kelioms minu- 
tėms praėjus jis pakėlė akis. 

— Nesunku, pone. Anglijos valdžios įstaigos - džentelme- 
niškos. Susidaro įspūdis jas netikint, jog kas galėtų klastoti 
oficialius dokumentus, tad jos imasi mažai atsargumo prie- 
monių. Šitą popieriuką, - jis sprigtelėjo į lapelį, priklijuotą 
ant pirmojo vairuotojo pažymėjimo puslapio, kuriame bu- 
vo užrašytas numeris ir savininko vardas bei pavardė, - gali- 
ma išspausdinti su vaikišku šrifto komplektu. Vandens žen- 
klas irgi nesudėtingas. Dėl šio dokumento - jokių proble- 
mų. Tai ir visa, ko jums reikia? 

— Ne, yra dar du dokumentai. 

— Aaa... Tiesą sakant, man pasirodė keista, kad pagei- 
daujate susitikti su manim dėl tokio paprasto dalyko. Jūsų 
gimtajame Londone turbūt esama žmonių, kurie tai pada- 
rytų per kelias valandas. Kokie tie kiti dokumentai? 

Šakalas kuo smulkiausiai juos apibūdino. Belgas susimąs- 
tęs prisimerkė. Jis išsitraukė pakelį Bastos, pasiūlė cigaretę 
pašnekovui ir šiam atsisakius užsirūkė pats. 

— Tai nėra lengva. Prancūziškas asmens liudijimas — nela- 
bai sudėtingas dalykas. Belgijoje jų gausu, ir jais galima pa- 
sinaudoti dirbant. Jūs suprantate: norint pasiekti geriausių 
rezultatų, reikia naudotis originalu. Bet tas kitas... Manding, 
tokio aš neturiu. Jūs keliate itin neįprastą reikalavimą. 

Jis nuščiuvo, nes Šakalas paprašė pro šalį einančio padavėjo 
pripildyti jiems bokalus. Padavėjui nuėjus, jis aiškino toliau: 

— Ir dar ta fotografija. Tai nebus lengva. Jūs sakote, turi 
būti amžiaus, plaukų spalvos ir ilgio skirtumas. Dauguma 
norinčių suklastoto dokumento pageidauja, kad jame būtų 
jų pačių nuotrauka, tik melagingi duomenys apie juos. Bet 
sukurti naują fotografiją, kurioje būtumėt nepanašus į save 
dabar - tai kelia didelių keblumų. 

Jis nugėrė pusę alaus vis dar neatitraukdamas įdėmaus 
žvilgsnio nuo sėdinčio priešais anglo. 

— Norint tai padaryti, reikia susirasti žmogų, kurio amžius 
būtų panašus į dokumentų savininko; be to, jis turi būti ga- 
nėtinai panašus į jus, bent jau galvos forma bei veidu, ir jam 
reikės nusikirpti plaukus, kad būtų jums reikalingo ilgio. Tuo- 
met šio Žmogaus nuotrauka bus priklijuota tuose dokumen- 
tuose. Nuo tol jau jums teks derinti savo išorę prie tikrosios 
to Žmogaus išorės, o ne atvirkščiai. Ar sekate mano mintį? 

— Taip, — atsakė Šakalas. 

— Tam reikės laiko. Kiek galite pabūti Briuselyje? 

— Neilgai. Aš turiu gan greitai išvykti, bet rugpjūčio pir- 
mąją galiu grįžti ir pabūti čia tris dienas. Aš turėsiu grįžti į 
Londoną rugpjūčio ketvirtą. 

Belgas vėl susimąstė, įsmeigęs akis į nuotrauką prieš jį gu- 
linčiame pase. Galop jis ištraukė iš kišenės popieriaus skiautę, 
nusirašė Aleksandro Džeimso Kventino Dageno pavardę ir 
grąžino pasą anglui. Popieriaus skiautę ir vairuotojo pažy- 
mėjimą įsidėjo į kišenę. 

— Gerai. Tai padaryti galima. Tik reikia geros jūsų portre- 
tinės fotografijos, fiksuojančios jus dabar, iš priekio ir profi- 
lio. Tam reikės laiko... Ir pinigų. Reikės ir papildomų išlai- 
dų... gali tekti leistis į operaciją Prancūzijon su kolega, meist- 
riškai kraustančiu kišenes, kad gaučiau antrą iš jūsų minėtų 
dokumentų. Aš, aišku, pirmiausia paklausinėsiu Briuselyje, 
bet gali tekti griebtis net tokios priemonės... 

— Kiek? - pertarė jį anglas. 

— Dvidešimt tūkstančių Belgijos frankų. 

Šakalas kiek pamąstė. 

— Apie pusantro šimto svarų sterlingų. Gerai. Aš sumokė- 
siu jums šimtą avansu, o likusius - gavęs dokumentus. 

Belgas atsistojo. | 

— Tad gal negaiškime laiko ir padarykime jūsų portretines 
fotografijas. Aš turiu savo studiją. 

Jie sėdo į taksi ir nuvažiavo į nedidelį butą rūsyje už po- 
ros kilometrų. Įėjęs vidun, Šakalas pamatė, kad tai apskre- 
tusi, apleista fotografijos studija, o ženklas lauke skelbė, j0g 
tai komercinė įstaiga, kurios specializacija —- nuotraukos pa- 
sams, atspaudžiamos klientui laukiant. Kaip pridera tokiai 
įstaigai, vitrinoje buvo užkišta tai, kas praciviui turėjo atro- 
dyti aukščiausias studijos savininko pasiekimas - dvi klaikiai 
retušuotos kvailai išsišiepusių merginų nuotraukos, vedybi- 
nė fotografija tokios nesimpatiškos poros, kad į ją Žiūrint 
kiekvienam būtų praėjęs noras tuoktis, ir dviejų kūdikių nuo- 
traukos. Belgas nusivedė svečią laiptais žemyn prie durų, 
jas atrakino ir įleido jį į vidų. 

Fotografavimo seansas truko dvi valandas, per kurias val- 
dydamas kamerą belgas parodė tokį meistriškumą, kokio 
nieku gyvu nebūtum įtaręs turint lange išstatytų portretų 
autorių. Kai jis atrakino didžiulę skrynią, kėpsančią kampe, 
Šakalas išvydo gausybę brangių fotoaparatų, blyksčių ir krū- 
vą rekvizito — dažų plaukams, perukų, visokiausių akinių ir 
dėžę su teatrine kosmetika. 

Seansui įpusėjus, belgui šovė į galvą mintis, kaip apsieiti ne- 
ieškant pozuotojo klientui reikalingų dokumentų nuotraukai. 
Įdėmiai įsižiūrėjęs į Šakalo veidą po pusvalandžio grimavimo, 
jis staiga puolė raustis skrynioje ir ištraukė iš jos peruką. 

— Kaip jums patinka? — paklausė jis. 

Perukas buvo iš geležies pilkumo plaukų, kirptų ežiuku. 

— Kaip jūs manote - ar jūsų plaukai, šitaip trumpai nu- 
kirpti ir nudažyti šitokia spalva, atrodytų taip pat? 

Šakalas paėmė peruką ir įdėmiai jį apžiūrėjo. 

— Galime pabandyti ir pasižiūrėti, kaip atrodys nuotrau- 
koje, - pasiūlė jis. 

Rezultatas buvo puikus. Šešis kartus nufotografavęs savo 
klientą, belgas už pusvalandžio grįžo iš laboratorijos su 
pluoštu atspaudų rankoje. Palinkę prie stalo, jie įniko į nuo- 
traukas. Iš jų į juos žvelgė seno, pailsusio vyro veidas. Oda 
buvo pilka it pelenai, po akimis juodavo nuovargio ar kan- 
čios ratilai. Vyriškis neturėjo nei barzdos, nei ūsų, bet iš Žžilų 
plaukų susidarė įspūdis, kad jis mažų mažiausiai penkiasde- 
šimtmetis ir dar ganėtinai paliegęs penkiasdešimtmetis. 

— Man regis, bus gerai, —- galop tarė klastotojas. 

— Problema ta, - atsakė Šakalas, - kad šitokiam efektui 
pasiekti jūs turėjote triūsti prie manęs su kosmetika pusę 
valandos. Be to, dar uždėjote peruką. Tokio efekto pats vie- 
nas aš neišgausiu. Be to, čia mes buvome elektros šviesoje, 
o kai man teks parodyti dokumentus, kurių prašiau, aš bū- 
siu lauke. | 

— Svarbiausia visai ne tai, - nesutiko klastotojas. - Ne jūs 
būsite šiek tiek nepanašus į fotografiją, bet fotografija mažu- 
mėlę nepanaši į jus. Štai kokiu principu veikia mąstymas to, 
kuris apžiūrinėja kieno nors dokumentus. Pirma, jis pažvel- 
gia į veidą, į tikrą veidą, paskui paprašo dokumentų ir pama- 
to nuotrauką. Vaizduotėje jis jau susikūręs šalia stovinčio žmo- 
gaus atvaizdą, ir tai daro įtaką jo vertinimui. Jis ieško panašu- 
mų, o ne skirtumų. Antra, ši nuotrauka yra dvidešimt iš dvi- 
dešimt penkių centimetrų, o asmens liudijime ji bus trys iš 
keturių. Trečia, reikia vengti panašumo. Jeigu dokumentas 
buvo išduotas prieš kelerius metus, žmogus negalėjo per tą 
laiką nė kiek nepasikeisti. Šioje fotografijoje jūs vilkite dry- 
žuotais marškiniais atviru kaklu, su prisegama apykakle. Jūs, 
pavyzdžiui, galite nesivilkti šių marškinių ar apskritai marški- 
nių atviru kaklu. Pasiriškite kaklaryšį ar šalikėlį ar užsivilkite 
megztinį aukštu kaklu. Paskutinis dalykas: iš to, ką aš dariau, 
nieko neįmanoma lengvai imituoti. Svarbiausia, žinoma, plau- 

kai. Reikia juos nukirpti ežiuku ir nusidažyti žilai, ko gero, 
net žiliau negu fotografijoje, jokiu būdu ne mažiau, tik tuo- 
met galėsite pateikti dokumentą su šia nuotrauka. 

Norėdamas sustiprinti pagyvenusio paliegėlio įspūdį, po- 
rą trejetą dienų paauginkite šerius, o paskui nusiskuskite 
atlenkiamu skustuvu, tik prastai, įsipjaudamas keliose vie- 
tose - pagyvenusiems žmonėms tai dažnai nutinka. Itin svar- 
bu veidas. Kad sukeltų gailestį, jis turi būti pilkas ar vaški- 
nis, atrodyti išvargęs ir liguistas. Ar jūs galite gauti keletą 
gabalėlių kordito? 

Šakalas klausėsi klastotojo aiškinimų susižavėjęs, nors jo 
veidas nieko neparodė. Tą dieną jis antrąsyk susitiko su pui- 
kiai savo darbą išmanančiu profesionalu. Jis priminė sau, kad 
reikės deramai atsidėkoti Luji — po to, kai darbas bus atliktas. 

— Turbūt galėčiau, — atsakė jis be didelio entuziazmo. 

— Sukramčius ir prarijus porą ar trejetą gabaliukų kordi- 
to, po pusvalandžio apima šleikštulys, nemalonus, bet ne- 
pavojingas, be to, oda pablykšta, papilkėja, veidas ima pra- 
kaituoti. Mes naudodavome šią gudrybę armijoje, kai norė- 
davome apsimesti ligoniais ar išsisukti nuo rikiuotės užduo- 
čių ir mokomųjų žygių. 

— Ačiū už informaciją. Dabar apie kitką - kaip jūs mano- 
te, ar galėsite padaryti dokumentus laiku? 

— Techniniu požiūriu jokių abejonių nėra. S išnikiejė lie- 
kanti problema — gauti to antrojo prancūziško dokumento 
originalą. Dėl jo man teks greitai suktis. Bet jeigu jūs atva- 
žiuosite pirmosiomis rugpjūčio dienomis, manau, būsiu vi- 
sus juos paruošęs. Jūs... hm... minėjote avansą išlaidoms 
padengti... 

Šakalas įkišo ranką į vidinę kišenę, ištraukė dvidešimt į 
vieną pluoštą sudėtų penkių svarų vertės banknotų ir pada- 
vė juos belgui. 

— Kaip aš galėsiu jus surasti? — paklausė jis. 

— Siūlyčiau taip pat kaip ir šįvakar. 

— Pernelyg rizikinga. Mano agentas gali būti pradingęs ar 
išvykęs iš miesto, ir aš neturėsiu kaip jus surasti. 

Belgas susimąstė. 

— Tuomet pirmosiomis rugpjūčio dienomis aš kas vakarą 
nuo šešių iki septynių lauksiu bare, kuriame šiandien susiti- 
kome. Jeigu jūs nepasirodysite, aš manysiu, kad sandėris ne- 
begalioja. 

Anglas jau buvo nusiėmęs peruką ir dabar valėsi veidą 
rankšluosčiu, suvilgytu losjonu. Netardamas nė žodžio, jis už- 
sirišo kaklaryšį, apsivilko švarką. Susitvarkęs atsigręžė į belgą. 

— Norėčiau šį bei tą paaiškinti, — tyliai tarė jis. Jo balse ne- 
beliko jokio draugiškumo, o akys, žvelgiančios į belgą, buvo 
blausios it rūkas virš Lamanšo. — Baigęs darbą jūs, kaip žadė- 
jote, pasirodysite bare. Grąžinsite man naująjį vairuotojo pa- 
žymėjimą ir lapelį, išimtą iš pažymėjimo, kurį turite dabar, 
taip pat negatyvus ir visus ką tik padarytų fotografijų atspau- 
dus. Be to, jūs užmiršite Dageno ir tikrojo vairuotojo pažy- 
mėjimo savininko pavardes. Pavardę tiems dviem prancūziš- 
kiems dokumentams, kuriuos padarysite, galite parinkti pats, 
vienintelė sąlyga — tai turi būti paprasta ir paplitusi prancū- 
ziška pavardė. Atidavęs tuos du dokumentus man, pamiršite 
ir tą pavardę. Niekad su niekuo nekalbėsite apie šį užsakymą. 
Jeigu sulaužysite bet kurią iš šių sąlygų — mirsite. Aišku? 

Belgas žvelgė į jį išpūtęs akis. Per trijų valandų bendravi- 
mą jis nusprendė anglą būsiant eiliniu klientu, kuris tenori 
vairuoti automobilį Anglijoje ir dėl kažkokių jam pačiam te- 
žinomų tikslų vaizduoti Prancūzijoje pusamžį vyriškį. Gal 
koks kontrabandininkas, — manė jis, - gabenantis narkoti- 
kus ar deimantus iš kokio nuošalaus Bretanės Žvejybos uos- 
to į Angliją. 

— Aišku, pone. 

Po kelių sekundžių anglas išėjo į sutemų gaubiamą gatvę. 
Perėjęs penkis kvartalus, jis sėdo į taksi ir grįžo į viešbutį 
Amigo. Buvo jau vidurnaktis. Jis užsisakė į kambarį šaltos 
vištienos ir butelį mozelio, gerai išsimaudė, kad neliktų jo- 
kių grimo pėdsakų, ir nuėjo miegoti. 

Kitą rytą jis išsiregistravo 1š viešbučio ir greituoju traukiniu 
Brabant išvažiavo į Paryžių. Buvo liepos dvidešimt antroji. 


SDECE pavaldžios Veiklos tarnybos vadovas tą patį rytą 
sėdėjo prie savo stalo ir įdėmiai skaitė du prieš jį gulinčius 
lapus. Vienas ir kitas buvo eilinių pranešimų, surašytų kitų 
skyrių agentų, kopijos. Abiejų plono žydro popieriaus lapų 
viršuje buvo sąrašas skyrių vadų, kurie privalėjo gauti po 
vieną šių pranešimų egzempliorių. Prieš jo pavardę buvo 
pažymėtas mažas paukščiukas. Abu šie pranešimai atėjo tą 
rytą; šiaip pulkininkas Rolanas būtų užmetęs į juos akį, su- 
vokęs, kas juose sakoma, paskui įtalpinęs kur nors savo įspū- 
dingoje atmintyje ir įsegęs į skirtingas bylas. Bet šįkart abie- 
juose pranešimuose netikėtai pasirodęs vienas žodis sužadino 
jo susidomėjimą. 

Pirmas pranešimas buvo aplinkraštis iš R3 (Vakarų Eu- 
ropos) skyriaus su pranešimo iš nuolatinio biuro Romoje 
santrauka. Pranešime be užuolankų buvo sakoma, kad Ro- 
denas, Monkleras ir Kasonas vis dar tūno viršutiniame vieš- 
bučio aukšte, saugomi aštuonių sargybinių. Nuo birželio 
10-osi0s, kai ten įsikūrė, jie nė sykio neišėjo iš pastato. R3 
parsikvietė iš Paryžiaus daugiau žmonių, kad šie padėtų 
ištisą parą sekti viešbutį. Instrukcijos iš Paryžiaus nepasi- 
keitė: kontakto su jais vengti, stebėti, ir tiek. Jau prieš tris 
savaites viešbutyje gyvenantys oasininkai ryšiams su išori- 
niu pasauliu palaikyti nustatė griežtą tvarką (žr. R3 Romos 

skyriaus pranešimą, datuotą birželio 30 diena), kurios te- 
besilaiko. Kurjeriu ir toliau lieka Viktoras Kovalskis. Pra- 
nešimo pabaiga. 

Pulkininkas Rolanas atvertė bylą tamsiai geltonais virše- 
liais, gulinčią stalo dešinėje greta nupjautos 105 milimetrų 
pabūklo sviedinio tūtos, virtusios talpia pelenine, kuri jau 
dabar buvo iki pusės prikrauta Disgue Bleue nuorūkų. Jis 
perbėgo akimis R3 Romos skyriaus pranešimą, datuotą bir- 
želio 30-ąja, kol aptiko reikalingą pastraipą. 

Joje buvo rašoma, kad kiekvieną dieną vienas iš sargybi- 
nių išeidavo iš viešbučio ir pasukdavo į centrinį Romos paš- 
tą. Čia tokio Puatjė pavarde buvo rezervuotas skyrelis „iki 
pareikalavimo“. Oasininkai nesinaudojo užrakinama pašto 
dėžute, matyt, bijodami, kad į ją nebūtų įsilaužta. Visa ko- 
respondencija OAS vadeivoms buvo adresuojama Puatjė 
vardu, ir budintis „iki pareikalavimo“ skyriaus tarnautojas 
laikydavo ją prie savęs. Bandymas papirkti pirmąjį šio sky- 
riaus pašto tarnautoją, kad šis perduotų korespondenciją 
R3 agentui, nepavyko. Tarnautojas pranešė apie šį mėgini- 
mą savo viršininkams ir buvo pakeistas vyresniu. Galimas 
daiktas, Italijos saugumo policija dabar tikrina Puatjė var- 
du-siunčiamą korespondenciją, bet R3 buvo nurodyta nesi- 
kreipti į italus paramos. Nenusisekus mėginimui papirkti tar- 
nautoją, reikėjo imtis kažko kito. Per naktį į paštą atėjusi 
korespondencija dieną buvo atiduodama sargybiniui; R3 
darbuotojai nustatė, kad tai Viktoras Kovalskis, buvęs Sve- 
timšalių legiono kapralas ir Rodeno kuopos Indokinijoje ka- 
rys. Kovalskis turbūt turėjo neblogus padirbtus dokumen- 
tus, įrodančius pašte, kad jis yra Puatjė, ar įtikinamą įgalio- 
jimą. Jeigu Kovalskis turėdavo išsiųsti laiškus, jis laukdavo 
prie pašto dėžės pagrindinėje pastato salėje, kol likdavo pen- 
kios minutės iki laiškų išėmimo, tuomet juos sumesdavo ir 

sulaukdavo, kol visą dėžę nuimdavo ir nunešdavo į pašto 
gilumą rūšiuoti. Norint perimti OAS vadeivoms atsiųstą ar 
jų išsiųstą korespondenciją, tektų griebtis vienokio ar kito- 
kio smurto, o Paryžius tai uždraudė. Retkarčiais Kovalskis 
paskambindavo užsienio ryšio telefonu, bet ir čia bandymai 
sužinoti užsakyto telefono numerį ar nugirsti pokalbį nenu- 
sisekė. Pranešimo pabaiga. 

Pulkininkas Rolanas užvertė bylos viršelį ir paėmė antrą 
pranešimą, atėjusį tą rytą. Tai buvo Meco teismo policijos 
pranešimas, kuriame buvo sakoma, kad vyriškis, per eilinį 
reidą viename iš barų paprašytas parodyti dokumentus, su- 
simušė su policininkais ir dviejų vos neužmušė. Nugabenus 
į policijos skyrių, iš pirštų atspaudų buvo nustatyta jo asme- 
nybė: Šandoras Kovačas, Svetimšalių legiono dezertyras, 
vengrų kilmės, 1956 metais pabėgęs iš Budapešto. Po šio 
pranešimo iš Meco buvo pridėtas Paryžiaus teismo policijos 
prierašas, kad Kovačas — garsus OAS galvažudys, seniai ieš- 
komas dėl dalyvavimo gausiose teroristinėse įžymių degoli- 
ninkų žudynėse Alžyre, Bonos ir Konstantinos apylinkėse 
1961 metais. Tuo metu jis veikė kartu su kitu OAS banditu, 
vis dar esančiu laisvėje, buvusiu Svetimšalių legiono kapra- 
lų Viktoru Kovalskiu. Pranešimo pabaiga. 

Rolanas dar kartą susimąstė apie ryšį tarp tų dviejų vyrų — 
ši mintis nedavė jam ramybės štai jau visą valandą. Galop jis 
nuspaudė komutatoriaus mygtuką ir, iš garsiakalbio pasi- 
girdus Oui, mon colonel“, paliepė: 

— Atnešk man asmeninę Viktoro Kovalskio bylą. Tučtuojau. 

Už dešimties minučių byla buvo pristatyta iš archyvų, ir vi- 
są valandą Rolanas ją skaitė. Vieną pastraipą jis perbėgo aki- 
mis kelis kartus. Tuo metu, kai ne tokių atsakingų profesijų 


* Taip, mano pulkininke (pranc.). 

paryžiečiai skubėjo šaligatviu po jo kabineto langais pietau- 
ti, pulkininkas Rolanas sušaukė nedidelį pasitarimą, kuria- 
me dalyvavo jis pats, jo sekretorius, braižo specialistas iš 
trimis aukštais žemiau esančio dokumentacijos skyriaus ir 
du galingi vyrukai iš jo paties asmens sargybinių. 

— Ponai, - tarė jis jiems, — nenoriai, bet neišvengiamai pa- 
dedami vieno čia nesančio Žmogaus, mes sukursime, para- 
šysime ir išsiųsime laišką. 


5 skyrius 


Šakalo traukinys atvyko į Šiaurinę stotį apie pusiaudienį. Sė- 
dęs į taksi, jis nuvažiavo į nedidelį, bet labai patogų viešbutį 
Siuren gatvėje, netoli Madlen aikštės. Šis viešbutis buvo že- 
mesnės klasės negu D'Angleterre Kopenhagoje ar Amigo 
Briuselyje, bet anglas ne šiaip sau ieškojo kuklesnės ir ne 
tokios garsios pastogės viešnagei Paryžiuje. Pirma, jis keti- 
no pabūti čia ilgėliau, antra, tikimybė liepos pabaigoje susi- 
durti su kokiu žmogumi, Londone šiek tiek jį pažinojusiu 
tikra pavarde, Paryžiuje buvo kur kas didesnė negu Kopen- 
hagoje ar Briuselyje. Jis buvo ramus, kad lauke pusę veido 
dengiantys tamsūs akiniai, kuriuos visą laiką nešiojo ir kurie 
nieko nestebino saulės nutviekstuose bulvaruose, neleis pa- 
žinti jo veido. Pavojus glūdėjo čia, kad kas nors galėjo jį pa- 
matyti viešbučio koridoriuje ar vestibiulyje. Šioje savo ope- 
racijos stadijoje jis mažiausiai troško, kad jį sustabdytų Žva- 
lus balsas: „Tik įsivaizduokit, kur aš jus sutikau, pone...“ — 
ir pridurtų jo pavardę, girdint administratoriui, kuriam jis 
prisistatė kaip ponas Dagenas. 

Nors negali sakyti, kad gyvendamas Paryžiuje savo elge- 
siu jis galėjo patraukti kieno nors dėmesį. Gyveno tyliai, pus- 
ryčius — bandelę su kava - valgydavo savo kambaryje. Gast- 
ronome kitoje gatvės pusėje jis nusipirko angliško apelsinų 
marmelado stiklainį ir paprašė viešbučio tarnautojų, kad 

pusryčiams vietoj juodųjų serbentų uogienės jam kasryt at- 
neštų tą stiklainį su marmeladu. Su tarnautojais jis buvo san- 
tūriai mandagus, temokėjo kelis prancūziškus žodžius, kuriuos 
ištardavo klaikiai kaip ir visi anglai, o užkalbintas mandagiai 
šypsodavosi. Rūpestingos viešbučio vadovybės paklaustas, už- 
tikrindavo jaučiąsis be galo patogiai ir padėkodavo. 

— Monsieur Duggan est extremėment gentil. Un vrai* džen- 
telmenas, — kartą savo administratoriui tarė viešbučio savi- 
ninkė. Šis neprieštaravo. 

Dienas Šakalas leisdavo mieste, darydamas tai, ką ir visi 
turistai. Pirmą dieną jis nusipirko Paryžiaus planą ir iš ma- 
žos užrašų knygelės sužymėjo jame miesto įžymybes, kurias 
labiausiai norėjo pamatyti... Jas jis lankė ir tyrinėjo su ne- 
apsakomu uolumu, stengdamasis įsidėmėti vienų architek- 
tūros grožybes, kitų istorines asociacijas. 

Tris dienas jis klajojo aplink Triumfo arką ar sėdėdamas 
Eliziejaus kavinės terasoje neatitraukė akių nuo šio monu- 
mento ir Žvaigždės** aikštę supančių didingų pastatų sto- 
gų. Tas, kas būtų pasekęs jį tomis dienomis (bet niekas ne- 
sekė), būtų nustebęs, kad net talentingojo Osmano*** ar- 
chitektūra sulaukė tokio atsidavusio gerbėjo. Niekas tikrai 
nebūtų nujautęs, kad šis ramus, elegantiškas anglų turistas, 
kuris tiek daug valandų spoksojo į Paryžiaus pastatus, mai- 
šydamas kavą, mintyse skaičiuoja šaudymo kampus, atstu- 
mus nuo viršutinių aukštų iki Amžinosios ugnies, plazdan- 
čios po Triumfo arka, ir svarsto, kokios galimybės pasprukti 
atsarginiais laiptais iš kiemo pusės bei nepastebėtam įsimai- 
šyti į knibždančią minią. 


* Ponas Dagenas yra be galo malonus. Tikras (pranc. ). 

** Dabar - Charles'io de Gaulle'io. 

*** Baronas Georges'as Eugėne'as Haussmannas (1809-1891) - Senos departamento 
prefektas, išplėtęs Paryžių ir daug nuveikęs jį tvarkant. 

Ketvirtą dieną Šakalas nėjo į Žvaigždės aikštę, bet aplankė 
kolumbariumą Monvalerjene, kur ilsisi urnos su žuvusių Pa- 
sipriešinimo dalyvių palaikais. Čionai jis atėjo su puokšte gė- 
lių, ir gidas, sujaudintas šio kilnaus anglo poelgio ir dėmesio 
buvusiems jo bendražygiams, surengė jam išsamią ekskursiją 
po šią šventovę ir viską aiškino. Kažin ar jis pastebėjo, kad 
svečio akys vis krypo nuo kolumbariumo vartų į aukštas kalė- 
jimo sienas, trukdančias matyti jo kiemą nuo aplinkinių na- 
mų stogų. Po dviejų valandų anglas atsisveikino, mandagiai 
padėkojęs ir davęs dosnių, nors ne pasakiškų pourboire*. 

Jis apsilankė ir Invalidų aikštėje, kurios pietiniame pa- 
kraštyje dunkso Invalidų rūmai, priglaudę Napoleono ka- 
pą ir šventorių, įamžinusį prancūzų armijos pergales. La- 
biausiai jį domino Faber gatvė vakarinėje didžiulės aikštės 
dalyje, ir vieną rytą jis prasėdėjo kavinėje, kur Faber gatvė 
susieina su trikampe Santjago aikšte. Jis apskaičiavo, kad 
šaulys, įsitaisęs šeštame ar septintame aukšte jam virš gal- 
vos dunksančiame pastate — 146-ajame name Grenel gat- 
vėje, kur ji stačiu kampu kertasi su Faber gatve, - galėtų 
apšaudyti parką priešais Invalidų rūmus, įėjimą į jų vidinį 
kiemą, bemaž visą Invalidų aikštę ir dar dvi ar tris gatves. 
Gera vieta priešintis, kai esi iš visų pusių apsuptas, bet ne 
žmogžudystei — nutarė jis. Pirma, atstumas nuo viršutinių 
langų iki žvyruoto tako, vedančio iš Invalidų rūmų prie laip- 
tų apačios, kur tarp dviejų tankų stovės automobiliai, bu- 
vo per du šimtus metrų. Antra, vaizdą žemyn iš 146-ojo 
namo langų dalinai užstos viršutinės šakos vešlių liepų, au- 
gančių Santjago aikštėje, nuo kurių balandžiai taškė savo 
balsvas dovanas ant pečių nesiskundžiančiai Vobano** sta- 


* Arbatpinigiai (pranc. ). 
** Sėbastienas Le Prestre'as de Vaubanas (1633-1707) - Prancūzijos maršalas, karo 
inžinierius, vadovavęs visiems Prancūzijos karinių įtvirtinimų statybos darbams. 

tulai. Apgailestaudamas jis užsimokėjo už mineralinį van- 
denį ir išėjo. 

Vieną dieną jis praleido prie Paryžiaus katedros. Čia Sitė 
salos namų aukštybėse netrūko į kiemus išeinančių laiptų, 
skersgatvių ir pasažų, bet nuo katedros durų iki automobi- 
lių laiptų apačioje buvo vos keli metrai, atstumas nuo Parvi 
aikštės namų stogų buvo per didelis, o mažytės greta esan- 
čios Karolio Didžiojo aikštės namų stogai buvo pernelyg arti; 
be to, saugumo tarnybos lengvai galėjo prikaišioti ant jų sa- 
vo stebėtojų. 

Galop jis nuėjo į aikštę pietiniame Renė gatvės gale. Tai 
buvo liepos 28-ąją. Aikštė, kadaise vadinta Renė, degolinin- 
kams atėjus į valdžią merijoje, buvo pervardyta į 1940 metų 
birželio 18-osios aikštę. Šakalo žvilgsnis atklydo prie žvilgan- 
čios lentelės su naujuoju aikštės pavadinimu ant namo sie- 
nos, ir jinai jį prikaustė. Jam dingtelėjo kažkas, ką jis buvo 
skaitęs prieš mėnesį. 1940 metų birželio 18-oji, diena, kai 
vienišas, bet išdidus tremtinys Londone, paėmęs į rankas 
mikrofoną, paskelbė Prancūzijai, kad pralaimėtas mūšis, bet 
ne karas. Kažkokios sąsajos su šia karo kartos paryžiečiams 
tiek prisiminimų keliančia aikšte, prie kurios iš pietų pusės 
šliejosi gigantiška Monparnaso stotis, privertė žudiką susto- 
ti. Jis iš lėto nužvelgė dervabetonio plynę, raižomą Mon- 
parnaso bulvaru lekiančių mašinų srauto, susiliejančio su 
transporto upeliais iš Odesos ir Renė gatvių. Šakalo žvilgs- 
nis nuslydo aukštais, siaurais pastatais abipus Renė aikštės, 
kurių langai taip pat išėjo į ją; paskui jis pamažu apėjo aikš- 
tę ir, atsidūręs prie tvorelės pietinėje jos pusėje, įsistebeilijo 
į stoties kiemą. Viena didžiausių ir svarbiausių Paryžiaus sto- 
čių dūzgė nuo spiečiaus automobilių ir taksi, kurie kasdieną 
atveždavo ir išveždavo šimtus tūkstančių priemiestinių trau- 
kinių keleivių. Dar žiemai neatėjus, stotis pavirs nebyliu grioz- 

du, mąstančiu apie istorines asmenybes ir įvykius, regėtus 
plienu dvelkiančioje aprūkusioje paunksnėje. Mat buvo nu- 
matyta 1964-aisiais tą stotį nugriauti ir mažiau nei už puski- 
lometrio pastatyti naują. 

Atsukęs nugarą į tvorelę, Šakalas nužvelgė Renė gatvės 
transporto arteriją. Tiesiai jam prieš akis buvo 1940 metų 
birželio 18-osios aikštė, ir jis neabejojo, kad paskirtą dieną 
Prancūzijos prezidentas ateis į šią vietą paskutinį kartą. Gal 
jis ateis ir į kitas vietas, kurias Šakalas atidžiai apžiūrėjo pas- 
tarąją savaitę, bet į šią — tikrai. Netrukus Monparnaso sto- 
ties nebeliks, tiek daug mačiusios kolonos bus perlietos į prie- 
miesčių tvoreles, o kiemas priešais, matęs, kaip buvo paže- 
mintas Berlynas ir išsaugotas Paryžius, virs eiline tarnautojų 
kavinuke. Tačiau ligi tol jisai, vyras su kepe ir dviem aukso 
žvaigždėmis, pasirodys čia dar sykį. Na, o atstumas nuo kam- 
pinio namo Renė gatvės vakarinėje pusėje viršutinio aukšto 
iki kiemo priešais stotį centro buvo apie 130 metrų. 

Įgudusia akimi Šakalas apžvelgė vietovę. Tinkamiausi at- 
rodė abu kampiniai Renė gatvės namai toje vietoje, kur ji 
išplatėjo į aikštę. Smailiu kampu į kiemą priešais stotį buvo 
galima šaudyti ir iš pirmųjų trijų tolimesnių Renė gatvės na- 
mų, bet toliau šaudymo kampas pernelyg smailėjo. Analo- 
giška buvo padėtis ir pirmų trijų namų, atsigręžusių langais 
į Monparnaso bulvarą, kuris iš rytų į vakarus kirto stoties 
aikštę, o šaudymo kampas iš tolimesnių namų vėl buvo per 
smailus, atstumas — per didelis. Visi kiti namai, pro kurių 
langus buvo matyti kiemas priešais stotį, buvo pernelyg toli, 
išskyrus patį stoties pastatą. Bet jis buvo neprieinamas - vir- 
šutinių jo aukštų languose, išeinančiuose į kiemą, knibždės 
saugumiečių. Šakalas nusprendė pirma apžiūrėti tris kam- 
pinius namus vakarinėje Renė gatvės pusėje ir nuėjo į kavi- 
nę Duchesse Anne rytiniame aikštės kampe. Atsisėdęs jos 

terasoje už kelių žingsnių nuo riaumojančių automobilių, 
jis užsisakė puodelį kavos ir įsmeigė akis į namus anapus 
gatvės. Čia jis išsėdėjo tris valandas. Paskui papietavo alu- 
dėje kitoje aikštės pusėje, žvalgydamas į rytus atgręžtų na- 
mų fasadus. Popietę jis praslampinėjo po tas apylinkes, iš 
arti apžiūrinėdamas įėjimus į gyvenamuosius namus, kuriuos 
jis išsirinko kaip tinkamus savo planui. 

Galop jis nusigavo prie namų su langais į patį Monparna- 
so bulvarą, bet šiuose naujesniuose pastatuose buvo įstai- 
gos, ir gyvenimas čia atrodė intensyvesnis. 

Kitą dieną jis grįžo čia, slampinėjo palei namus, perėjęs į 
kitą gatvės pusę, atsisėsdavo ant suoliuko po medžiais ir var- 
tydamas rankose laikraštį įdėmiai apžiūrinėjo viršutinius 
aukštus. Penkių arba šešių aukštų mūriniai namai viršuje 
baigdavosi parapetais, už kurių kilo statūs juodi čerpių sto- 
gai su žvilgančiais mansardų langais, kur kadaise gyvenda- 
vo tarnai, o dabar glaudėsi vargingesni pensininkai. Jo pasi- 
rinktą dieną stogai, ko gero, ir pačios mansardos tikrai bus 
stebimi. Galimas daiktas, stebėtojų bus net ant stogų; jie 
gūšis už kaminų, nukreipę žiūronus į langus ir stogus ana- 
pus gatvės. Na, bet patys viršutiniai aukštai po mansarda 
šaudyti tiko - jeigu tik sėdėtum kambario gilumoje, kur tam- 
sa ir kur tavęs nebūtų matyti iš anapus gatvės. Atviras lan- 
gas per slopius vasaros karščius Paryžiuje nieko nestebintų. 

Tačiau kuo toliau nuo lango sėdėsi, tuo smailės šaudymo 
į stoties kiemą kampas. Dėl šios priežasties Šakalas atmetė 
kaip netinkamus trečius namus abiejose Renė gatvės pusė- 
se. Taigi beliko keturi namai, iš kurių jis galėjo pasirinkti. 
Kadangi jis ketino šaudyti į pavakarę, kai saulė jau pradės 
leistis, bet kybodama dar ganėtinai aukštai virš stoties pa- 
stato stogo švies į rytinėje gatvės pusėje esančių namų lan- 
gus, jis galop pasirinko du namus vakarinėje pusėje. Norė- 

damas įsitikinti neklystąs, liepos 29-ąją jis sulaukė šešiolik- 
tos valandos ir pamatė, kad viršutinių aukštų langai vaka- 
rinėje pusėje vos paliesti įkypų saulės spindulių, o langai ry- 
tinėje pusėje žerte nužerti šviesos. 

Kitą dieną anglas pamatė durininkę. Jau trečią dieną jis 
sėdėjo arba kavinės terasoje, arba ant suoliuko. Jis išsirinko 
suoliuką ant šaligatvio už poros žingsnių nuo abiejų jį tebe- 
dominančių gyvenamųjų namų durų. Čia pat jam už nuga- 
ros, skiriama nuo jo šaligatvio, kuriuo be perstojo skubėjo 
praeiviai, atsisėdusi tarpduryje mezgė durininkė. Kartą pa- 
plepėti su ja iš gretimos kavinės atėjo padavėjas, kuris pava- 
dino ją ponia Berta. Reginys buvo malonus. Diena buvo 
šilta, skaisčiai švietė saulė, kuri kabojo aukštai danguje piet- 
ryčiuose ar pietuose virš stoties pastato stogo kitoje aikštės 
pusėje, ir jos spinduliai siekė pro tamsų tarpdurį kelis met- 
rus gilyn. Durininkė buvo gyvo būdo, motiniška moteris; iš 
to, kaip ji čirkšteldavo Bonjour monsieur* žmonėms, retkar- 
čiais įeinantiems ar išeinantiems pro duris, ir iš žvalaus Bon- 
jour Madame Berthe**, kuriuo šie atsakydavo, stebėtojas, įsi- 
taisęs ant suoliuko už kokių šešių metrų, nusprendė, kad ji 
yra visų mėgstama. Ir dar: kad jinai yra geros širdies mote- 
ris, kupina užuojautos šio pasaulio nelaimėliams. Mat ke- 
lios minutės po dviejų prisistatė katė, ir ponia Berta, nusku- 
bėjusi į tamsų savo užkaborį pirmo aukšto gilumoje, po ke- 
lių minučių grįžo nešina lėkštele su pienu padarui, kurį ji 
vadino savo mažąja Raine. 

Prieš pat keturias ji sudėjo krūvon savo siūlus ir mezginį, 
susikišo į talpią prijuostės kišenę ir su šlepetėmis nušlerk- 
sėjo į kepyklą. Šakalas neskubėdamas atsistojo nuo savo 


* Laba diena, pone (pranc. ). 
** Laba diena, ponia Berta (pranc.). 

suoliuko ir įėjo į ponios Bertos namą. Užuot kėlęsis liftu, jis 
tyliai užbėgo į viršų laiptais. 

Laiptai ėjo aplink lifto angą ir kaskart, kai jie užsukdavo 
už jos, iš kiemo pusės būdavo nedidelė aikštelė. Kas antra- 
me aukšte iš tų aikštelių pro duris užpakalinėje namo sieno- 
je galėjai patekti ant plieninių avarinio išėjimo kopėčių. Už- 
lipęs į šeštą aukštą, jis pravėrė duris ir pažvelgė žemyn. Plie- 
ninės kopėčios vedė į vidinį kiemą, į kurį išėjo užpakalinės 
durys kitų gyvenamųjų namų, sudarančių už jo esančios aikš- 
tės kampą. Tolimajame kiemo gale tarp namų į šiaurę ėjo 
siauras dengtas pasažas. 

Šakalas patyliukais uždarė duris, užkišo velkę ir pro pas- 
kutinę laiptų aikštelę užlipo į septintą aukštą. Cia korido- 
riaus gale buvo prastesni laiptai į mansardą. Koridoriuje bu- 
vo dvejos durys į butus su langais į vidinį kiemą ir dvejos į 
butus su langais iš fasado pusės. Pastaruosius langus jis taip 
ilgai ir tyrinėjo nuo suoliuko gatvėje. | 

Vienoje iš lentelių šalia šių butų skambučių mygtukų bu- 
vo užrašyta „Panelė Beranžė“, kitoje - „Ponas ir ponia Šar- 
16“. Atsistojęs priešais abejas duris, jis kurį laiką klausėsi, 
bet butuose buvo tylu. Jis įdėmiai apžiūrėjo užraktus. Abu 
buvo įleisti į storus ir tvirtus durų rėmus, o jų liežuvėliai tik- 
riausiai buvo iš storo plieno strypo ir užrakinami dviem rak- 
to pasukimais — prancūzai, kurie taip rūpinasi savo saugu- 
mu, šitokius užraktus labai mėgsta. Jis suprato neišsiversiąs 
be raktų, na, bet ponia Berta savo kambarėlyje tikrai turi 
po vieną raktą nuo kiekvieno buto. 

Už poros minučių jis jau lengvai bėgo žemyn laiptais iš 
kur atėjęs. Name jis neišbuvo nė penkių minučių. Durinin- 
kė jau buvo grįžusi - jos siluetą jis išvydo šmėstelint už mati- 
nio jos kambarėlio durų stiklo. Jis pasisuko ir greitai išėjo 
pro arkos pavidalo duris į gatvę. 

Pasukęs į kairę, Renė gatve jis praėjo pro kitus du gyvena- 
muosius namus ir pro pašto fasadą. Kvartalas baigėsi siaura 
Litr gatvele. Jis pasuko į ją, laikydamasis pašto sienos. Ten, 
kur baigėsi jo pastatas, ėjo siauras dengtas pasažas. Šakalas 
stabtelėjo užsirūkyti cigaretę ir, kol degtukas liepsnojo, pa- 
šnairavo į pasažą. Juo galėjai patekti prie užpakalinių pašto 
durų, skirtų telefono komutatoriaus naktinei pamainai, to- 
liau buvo matyti saulės užlietas kiemas. Tolimajame kiemo 
gale šešėlyje jis įžiūrėjo namo, iš kurio ką tik išėjo, avarinių 
kopėčių apatinius skersinius. Dabar jis žinojo, kaip pabėgti. 

Perėjęs Litr gatve, jis vėl pasuko kairėn į Vožirar gatvę ir 
paržingsniavo į tą vietą, kur ji kirtosi su Monparnaso bulva- 
ru. Jam besidairant laisvo taksi, į sankryžą atlėkė policijos 
motociklas. Pastatęs jį prie šaligatvio, policininkas atsistojo 
sankryžos centre ir ėmė stabdyti eismą. Švilpčiodamas savo 
šaižiu švilpuku, jis sustabdė visą transportą, važiuojantį Vo- 
žirar gatve bei Monparnaso bulvaru iš stoties pusės, ir įsak- 
miais mostais paliepė automobiliams, važiuojantiems bul- 
varu iš Diurok pusės, sustoti dešiniame kelkraštyje. Vos tik 
jis sustabdė visą eismą, tolimoje Diurok pusėje pasigirdo po- 
licijos sirenų kauksmas. Stovėdamas ties sankryža, Šakalas 
pamatė, kaip už kokio puskilometrio iš Invalidų bulvaro į 
Monparnaso bulvarą įsukęs automobilių kortežas ėmė ar- 
tintis jo link. 

Priekyje važiavo du juodos odos drabužiais vilkintys mo- 
tociklininkai su saulėje žvilgančiais baltais šalmais, įsijungę 
kaukiančias sirenas; už jų pasirodė du vienas paskui kitą va- 
žiuojantys sitrognai DS-19, iš priekio panašūs į ryklio nas- 
rus. Priešais Šakalą nugara stovintis policininkas įsitempęs 
lyg styga kaire ranka kampuotais mostais rodė į Mein pro- 
spektą kairėje sankryžos pusėje, o dešinę sulenkęs ties krū- 
tine delnu žemyn suteikė pirmenybę artėjančiam kortežui. 

Pasvirę į dešinę, abu policininkai įlėkė į Mein prospektą, 
O jiems iš paskos abu limuzinai. Ant užpakalinės pirmojo 
sėdynės, už vairuotojo ir adjutanto, sėdėjo tiesus aukštas 
vyras pilkšvai juodu kostiumu, įsmeigęs žvilgsnį tiesiai prieš 
save. Kortežui lekiant pro šalį, Šakalas spėjo dirstelėti į gal- 
vą atkištu į priekį smakru ir nosį, kurios nesupainiotum su 
jokia kita. „Kitą kartą, - mintyse tarė pranykusiam atvaizdui 
Šakalas, - tavo veidą aš pamatysiu ryškiau — pro optinį tai- 
kiklį.“ Netrukus jis susistabdė taksi ir grįžo į viešbutį. 


Kiek tolėliau, prie Diurok metro stoties išėjimo, iš kur ką 
tik pasirodė, pravažiuojantį prezidentą su didesniu nei įpras- 
ta susidomėjimu stebėjo dar vienas žmogus, moteris. Ji bu- 
vo beeinanti per gatvę, bet policininkas mostu paliepė jai 
grįžti. Už keleto sekundžių kortežas iš Invalidų bulvaro pla- 
čia akmenimis grįsta aikšte nurūko į Monparnaso bulvarą. 
Ji taip pat išvydo savitą profilį Žmogaus, sėdinčio ant užpa- 
kalinės pirmojo sitroeno sėdynės, ir jos akyse sužibo nenu- 
maldoma aistra. Automobiliams pranykus, ji dar ilgai spok- 
sojo jiems įkandin, kol pamatė, kad policininkas apžiūrinė- 
j2 ją nuo galvos iki kojų. Nieko nelaukdama ji kaip ketinusi 
perėjo per gatvę. 

Žaklina Diuma buvo dvidešimt šešerių metų ir pasižymėjo 
nemenku grožiu, kurį mokėjo dar labiau pabrėžti, nes buvo 
kosmetologė. Dirbo jinai prašmatniame salone netoli Elizie- 
jaus laukų. Liepos 30-osios vakarą ji skubėjo į nedidelį savo 
butą šalia Bretėj aikštės ruoštis vakare įvyksiančiam pasima- 
tymui. Ji norėjo atrodyti kuo gražiau, nes žinojo, kad už kelių 
valandų nuoga gulės glėbyje meilužio, kurio neapkentė. 

Prieš keletą metų Žaklinai gyvenime nieko nebūdavo svar- 
biau už ateinantį pasimatymą. Jos šeima buvo gera, o narių 
tarpusavio ryšiai glaudūs. Tėvas dirbo raštininku banke ir 

buvo gerbiamas Žmogus, motina — tipiška ne itin turtingoms 
prancūzų šeimoms namų šeimininkė ir mama, Žaklina bu- 
vo bebaigianti kosmetologijos kursus, o Žanas Klodas tar- 
navo armijoje. Šeima gyveno Vezinė priemiestyje pačiame 
miesto pakraštyje; nors vieta ne pati geriausia, namas buvo 
neblogas. 

Ginkluotųjų pajėgų ministerijos telegrama atėjo per pus- 
ryčius 1959 metų pabaigoje. Joje buvo rašoma, kad minist- 
ras su liūdesiu privalo pranešti ponui ir poniai Diuma, jog 
jų sūnus Žanas Klodas, Pirmojo kolonijos oro desantininkų 
junginio eilinis, žuvo Alžyre. Asmeniniai daiktai būsią grą- 
žinti velionio šeimai artimiausiu metu. 

Žaklinos pasaulėlis kuriam laikui subyrėjo į šipulius. Nie- 
kas nebeteko prasmės - ir saugūs, ramybės kupini namai 
Vezinė priemiestyje, ir kitų salono merginų tarškėjimas apie 
žavingąjį Ivą Montaną, ir rokenrolas - iš Amerikos neseniai 
atvežtas šokis, varantis jaunimą iš proto. Jos galvoje lyg sun- 
kus kūjis daužėsi vienintelė mintis: mažasis Žanas Klodas, 
jos numylėtinis broliukas, toks jautrus ir švelnus, nekenčiantis 
karo ir smurto, visuomet norėjęs tik netrukdomas skaityti 
savo knygas, visai dar vaikas, kurį ji baisiausiai mėgo lepinti, 
buvo nušautas mūšyje kažkokioje Dievo apleistoje Alžyro 
sausupėje. Žaklina ėmė nekęsti. Tai padarė arabai, šlykštūs 
apskretę bailiai „arbūzai“. 

Paskui pasirodė Fransua. Vieną Žiemos rytą jis netikėtai 
išdygo prie jų namų durų. Buvo sekmadienis, ir tėvai buvo 
išvažiavę pas gimines. Gatvę, sodo takelį dengė sniego plu- 
ta, nes buvo gruodis. Visi buvo išblyškę, susitraukę nuo šal- 
čio, o Fransua įdegęs ir kupinas jėgų. Ar negalėtų jis šnek- 
telėti su panele Žaklina? „C'est moi-mėme*, - atsakė ji, - ko 


* Tai aš (pranc.). 

jūs norite?“ Jis atsakė esąs vadas būrio, kuriame tarnavo 
žuvęs Žanas Klodas Diuma, ir turįs jo laišką. Žaklina pa- 
kvietė jį į vidų. 

Laišką Žanas Klodas parašė kelios savaitės prieš mirtį; jis 
nešiojosi jį vidinėje kišenėje, kai patruliuodamas po džebel* 
ieškojo felagų, išžudžiusių kolonistų šeimą. Partizanų jie ne- 
rado, užtat susidūrė su FLN apmokytų karių batalionu. Apy- 
aušrio prieblandoje įvyko įnirtingos kautynės, per kurias Ža- 
nui Klodui kulka pervėrė plaučius. Prieš mirtį jis atidavė laiš- 
ką būrio vadui. 

Skaitydama brolio rašytus žodžius, Žaklina nubraukė aša- 
rą. Laiške nieko nebuvo rašoma apie paskutines brolio gy- 
venimo savaites: jis tik plepėjo apie Konstantinos kareivi- 
nes, apie karines pratybas ir griežtą drausmę. Visa kita ji 
sužinojo iš Fransua: kaip jie šešis kilometrus traukėsi per 
brūzgynus, o iš kraštų apėję FLN kareiviai lipo jiems ant 
kulnų, kaip jie be perstojo šaukėsi per radiją pagalbos iš 
oro ir kaip aštuntą valandą kaukdami, griaudėdami raketi- 
niais sviediniais atlėkė smogiamieji lėktuvai. Jis dar papasa- 
kojo, kaip jos brolis, pasisiūlęs savanoriu į vieną sunkiausių 
pulkų, kad įrodytų esąs vyras, mirė kaip vyras, kosėdamas 
kraujais ant kelių kapralui, laikančiam jo galvą. 

Fransua buvo labai švelnus su ja. Šis vyras buvo kietas 
kaip žemė kolonijoje, kur ketveri karo metai nukaldino iš jo 
profesionalų karį. Bet su savo būrio kareivio seserimi jis kal- 
bėjo labai švelniai. Tuo jis patiko Žaklinai, ir jinai priėmė jo 
pasiūlymą pavakarieniauti Paryžiuje. Be to, ji baiminosi, jog, 
tėvai netikėtai sugrįš, 0 ji nenorėjo, kad jie išgirstų, kaip Žu- 
vo Žanas Klodas, nes per praėjusius du mėnesius jie kaž- 
kaip sugebėjo susitaikyti su netektimi ir elgėsi, lyg nieko ne- 


* Kalnai (arab.). 

būtų atsitikę. Vakarieniaujant ji prisaikdino leitenantą nie- 
ko jiems nepasakoti. 

Tačiau jos pačios smalsumas pasidarė nepasotinamas. Jai 
parūpo Alžyro karas, kas ten iš tikrųjų dedasi, ką jis iš tikrų- 
jų reiškia, ko savo žaidimais siekia politikai. Praeitą sausį 
generolas de Golis, iki tol ministras pirmininkas, tapo prezi- 
dentu. Jį, žmogų, kuris užbaigs karą ir vis dėlto išsaugos Al- 
žyrą Prancūzijai, atnešė į Eliziejaus rūmus patriotinio paki- 
limo banga. Ne kas kitas kaip Fransua pirmąsyk jai girdint 
pavadino jos tėvo gerbiamą žmogų Prancūzijos išdaviku. 

Fransua atostogas jie praleido drauge; ji matydavosi su 
juo kas vakarą po darbo salone, kuriame baigusi kursus pra- 
dėjo dirbti 1960 metų sausį. Jis papasakojo jai, kaip buvo 
išduota Prancūzijos armija, kaip Paryžiaus vyriausybė slap- 
ta vedė derybas su įkalintu Achmadu Ben Bela, FLN vado- 
vu, ir kad netrukus Alžyras bus atiduotas „arbūzams“. Jis 
grįžo į savo karą antroje sausio pusėje; paskui jai pavyko 
trumpai pabūti su juo, kai rugpjūtį jį išleido savaitei atosto- 
gų į Marselį. Jo laukdama savo slapčiausiose mintyse ji su- 
kūrė iš Fransua Prancūzijos vaikino — gėrio, doros ir vyriš- 
kumo - simbolį. Jinai laukė jo visą 1960 metų rudenį ir Žie- 
mą. Ištisą dieną ji laikydavo jo nuotrauką pasidėjusi ant sta- 
lelio šalia lovos, o eidama miegoti pasikišdavo po naktiniais 
marškiniais ir prisispausdavo prie pilvo. 

Per paskutines savo atostogas 1961 metų pavasarį jis vėl 
atvažiavo į Paryžių, ir kai juodu vaikštinėdavo bulvarais, jisai — 
vilkėdamas savo uniformą, jinai — savo gražiausiąją suknutę, 
jai atrodė, kad Fransua stipriausias, raumeningiausias ir gra- 
žiausias vyras visame mieste. Viena bendradarbė juos pama- 
tė, ir kitą dieną visas salonas dūzgė nuo kalbų apie gražųjį 
Žaklinos desantininką. Jos pačios darbe nebuvo: ji pasiėmė 
jai priklausančias atostogas, kad galėtų būti su juo visą laiką. 

Fransua buvo susijaudinęs: kažkas brendo. Apie derybas 
su FLN sužinojo visi. Armija, tikroji armija, su tuo nebesi- 
taikstys, - žadėjo jisai. Jie abu — mūšiuose užgrūdintas dvi- 
dešimt septynerių metų karininkas ir jį dievinanti dvidešimt 
trejų metų mergina, būsimoji motina —- karštai tikėjo, kad 
Alžyras turi likti Prancūzijai. 

Fransua taip ir nesužinojo apie kūdikį. 1961 metų kovo 
mėnesį jis grįžo į Alžyrą, o balandžio 21 dieną keliuose Pran- 
cūzijos armijos daliniuose kilo maištas prieš metropolijos vy- 
riausybę. Pirmajame kolonijos oro desantininkų junginyje 
maištavo beveik visi, tik grupelė privalomosios tarnybos ka- 
reivių paspruko iš kareivinių ir susirinko prefektūroje. Sam- 
dyti kareiviai jiems netrukdė. Nė savaitei nepraėjus, kilo 
grumtynės tarp maištininkų ir vyriausybei ištikimų pulkų. Ge- 
gužės pradžioje Fransua buvo nukautas per susirėmimą su 
lojalistų dalinių. 

Žaklina, nuo balandžio nesitikėjusi laiškų, nieko nejįtarė, 
bet liepos mėnesį gavo šią žinią. Ji patyliukais išsinuomojo 
butą kukliame Paryžiaus priemiestyje ir bandė nusinuodyti 
dujomis. Jai nepavyko, nes kambarys buvo per daug nesan- 
darus, bet kūdikio ji neteko. Tėvai pasiėmė ją kartu per sa- 
vo atostogas rugpjūtį ir jinai iš pažiūros atsigavo. Gruodį ji 
tapo aktyvia OAS pogrindininke. Paskatino ją paprasti mo- 
tyvai: Fransua ir Žanas Klodas. Už juos ji privalėjo atkeršy- 
ti, nesvarbu kokiomis priemonėmis, nesvarbu kokia kaina 
sau pačiai ar kam kitam. Ji neturėjo daugiau jokių kitų sie- 
kių šiame pasaulyje, tiktai šį keršto troškimą. Jai apmaudu 
buvo tik tai, kad gaudavo vien ryšininkės pareigas - nešioti 
pranešimus ar kartais pirkinių krepšyje plastikinius sprog- 
menis, įkištus į duonos kepalą. Žaklina buvo įsitikinusi su- 
gebanti daugiau. Juk „faraonai“, tikrinantys praeivius gat- 
vėje po eilinio bombos susprogdinimo kavinėje ar kino te- 

atre, visuomet praleisdavo ją, vos tik jinai mirkteldavo savo 
ilgomis tamsiomis blakstienomis ar nepatenkinta patemp- 
davo lūpas. 

Po Pti Klamaro pasikėsinimo vienas iš sąmokslininkų tris 
naktis praleido jos bute netoli Bretėj aikštės, slapstydama- 
sis nuo policijos. Ji nepaprastai tuo didžiavosi, bet paskui jis 
persikėlė kitur. Po mėnesio jį sugavo, bet jis nieko nepapa- 
sakojo apie tai, kad pas ją gyveno. Galimas daiktas, jis apie 
tai pamiršo, bet dėl viso pikto jos kuopelės vadas paliepė jai 
keletą mėnesių, kol įtampa atslūgs, nesiimti OAS užduočių. 
1963 metų sausį ji vėl tapo ryšininke. 

Ji ir toliau ėjo šias pareigas, kol liepos mėnesį pas ją atėjo 
kažkoks vyriškis. Su juo buvo kuopelės vadovas, rodęs di- 
džiulę pagarbą nepažįstamajam, kuris taip ir nepasisakė sa- 
vo vardo. Ar Žaklina pasirengusi atlikti organizacijai vieną 
ypatingą pavedimą? Žinoma. Galimas daiktas, pavojingą ir 
tikrai nemalonų? Nesvarbu. 

Po trijų dienų jie jai parodė vyriškį, išeinantį iš gyvenamo- 
jo namo. Jie sėdėjo stovinčiame automobilyje. Jai buvo pa- 
sakyta, kas jis, kokias pareigas turi ir ką ji privalo daryti. 

Liepos viduryje juodu susitiko, iš pažiūros — atsitiktinai: 
sėdėdama restorane netoli jo, Žaklina, droviai šyptelėjusi, 
paprašė paskolinti druskinę nuo jo stalo. Jisai ją užkalbino, 
ji atsakinėjo santūriai, kukliai. Jo reakcija buvo tokia, ko- 
kios ir reikėjo — jos santūrumas jį sudomino. Pokalbis neti- 
kėtai klojosi kuo puikiausiai — vyriškis ėmėsi iniciatyvos, ji- 
nai nuolankiai jam pakluso. Nepraėjus dviem savaitėms, tarp 
jų užsimezgė romanas. 

Žaklina pakankamai gerai nusimanė apie vyrus, tad jų ape- 
titus ji sugebėdavo atskirti. Naujasis jos mylimasis buvo pri- 
pratęs prie lengvų pergalių, prie patyrusių moterų. Ji dėjosi 
drovi, dėmesinga, bet tyra; iš išorės santūri, ji retkarčiais 

kokia užuomina parodydavo, jog puikus jos kūnas vieną gra- 
žią dieną liausis ėjęs perniek. Masalas veikė - vyriškiui da- 
bar labiausiai magėjo galutinė pergalė. 

Liepai baigiantis kuopelės vadovas pranešė Žaklinai, kad 
netrukus ji turės tapti to vyriškio sugulove. Tam trukdė žmo- 
na ir du vaikai, gyvenantys kartu su juo. Liepos 29-ąją jie 
išvyko į šeimos vasarnamį Luaros upės slėnyje, o vyras dėl 
darbo reikalų turėjo pasilikti Paryžiuje. Šeimai išvykus, jis 
už kelių minučių jau skambino Žaklinai į saloną ir primygti- 
nai kalbino ją pavakarieniauti vienudu jo bute. 

Parėjusi į savo butą, Žaklina Diuma dirstelėjo į laikrodį. 
Jai liko trys valandos pasiruošti, ir nors ji ketino nepamiršti 
jokių smulkmenų, nusprendė, kad dviejų valandų pakaks. 
Ji nusirengė, išsimaudė po dušu ir šluostydamasi prieš veid- 
rodį ant vidinės spintos durų pusės, kuriame matė save visu 
ūgiu, be jokio jausmo stebėjo, kaip rankšluostis slysta oda; 
ji iškėlė rankas, ir standžios krūtys su rožiniais speneliais kils- 
telėjo į viršų, bet ji nepatyrė jokio džiaugsmo, kuris iš anks- 
to apimdavo ją Žinant, jog netrukus jas glamonės Fransua 
delnai. | | 

Jai dingtelėjo niūri mintis apie besiartinančią naktį, ir jos 
pilvas įsitempė iš pasidygėjimo. Jinai atliks viską iki galo, pri- 
siekė ji sau, kad ir kaip mylėtis jis norės. Iš tualetinio staliu- 
ko ji išėmė Fransua nuotrauką. Jis žvelgė į ją iš rėmelių su ta 
pačia ironiška šypsenėle, kuri visuomet pasirodydavo jo vei- 
de, kai pamatydavo atlekiant ją iš kito perono galo jo pasi- 
tikti. Švelnūs, rusvi plaukai, lengva tamsiai geltona unifor- 
ma, dengianti raumeningą krūtinę, prie kurios kadaise taip 
mėgdavo priglusti veidu, ir plieniniai desantininko antsiu- 
vai lyg ledas įgeldavo jos liepsnojantį skruostą. Visa tai išli- 
ko tik fotografijoje. Ji atsigulė ant lovos, laikydama Fransua 
virš savęs, kad žvelgtų į ją, kaip jiedviem glamonėjantis, kai 

jis iš įpratimo klausdavo: Alors, petite, tu veux? —- Oui, tu sais 
bien...“ — visuomet sušnabždėdavo jinai, ir tuomet tai atsi- 
tikdavo —- užmerkusi akis, ji pajusdavo jį savyje, kietą, karštą, 
pulsuojantį jėga, ir išgirsdavo jį tyliai vapant į ausį meilius 
žodžius, o galop slopų paliepimą: Viens, viens...**, kuriam 
ji visada paklusdavo. 

Ji atsimerkė ir įsmeigė akis į lubas, prispaudusi sušilusį 
portreto stiklą prie krūtų. „Fransua, - sukuždėjo jinai, - pa- 
dėk, būk geras, padėk man šiąnakt“. 


Paskutinę mėnesio dieną Šakalui nestigo rūpesčių. Rytą 
jis prasibastė po sendaikčių turgų, eidamas nuo vieno pre- 
kystalio prie kito su pigiu daiktamaišiu rankose. Jis nusipir- 
ko juodą riebaluotą beretę, porą smarkiai nunešiotų batų, 
ne itin švarias kelnes ir, gerokai paieškojęs, ilgą karišką mili- 
nę. Jam būtų labiau tikusi milinė iš lengvesnio audinio, bet 
jos retai kada būna skirtos vidurvasariui, o prancūzų armi- 
jai jos siuvamos iš vilnonio bajaus. Vis dėlto net jam ji buvo 
pakankamai ilga ir siekė gerokai žemiau kelių, o tai buvo 
svarbu. Beišeinant iš turgaus, jo akys užkliuvo už prekysta- 
lio, nukrauto medaliais, kurių dauguma buvo pajuodę nuo 
senumo. Jis nusipirko visą kolekciją kartu su brošiūra, apra- 
šančia karinius prancūzų medalius ir iliustruota išblukusio- 
mis spalvotomis jų kaspinų nuotraukomis, su paaiškinimais 
skaitytojui, už kokias karines operacijas ar kokius žŽygdar- 
bius buvo apdovanojama visais tais medaliais. 

Lengvai papietavęs restorane Oueenie Ruajal gatvėje, 
stengdamasis nepatraukti niekieno dėmesio, jis grįžo į čia 
pat esantį viešbutį, apmokėjo sąskaitą ir susikrovė daiktus. 


* Na ką, mažyte, nori? — Taip, juk tu žinai (pranc. ). 
** Čia: baigiam, baigiam (pranc.). 

Paskutinius savo pirkinius jis sudėjo vieno iš dviejų brangių 
lagaminų dugne. Pasitelkęs brošiūrą, iš kolekcijos jis sudarė 
juostą medalių, pradėdamas kariniu medaliu „Už drąsą 
priešo akivaizdoje“ ir Išsivadavimo medaliu, pridėjęs prie jų 
penkis medalius už atskiras kovines operacijas, kuriais buvo 
apdovanojami „Laisvosios Prancūzijos“ dalinių kariai Ant- 
rajame pasauliniame kare. Šakalas apdovanojo save meda- 
liais už Bir Hakeimą*, Libiją, Tunisą, už 1944 metų birželio 
6-ąją** ir už tarnybą generolo Filipo Leklerko 2-ojoje šar- 
vuočių divizijoje. 

Kitus medalius ir brošiūrą jis atskirai išmetė į dvi šiukšlia- 
dėžes, pritvirtintas prie žibintų stulpų Malerbo bulvare. Vieš- 
bučio administratorius jį informavo, kad penkiolika minučių 
po penkių iš Šiaurinės stoties į Briuselį išvyksta puikus Etoile 
du Nord ekspresas. Anglas į jį įsėdo, sočiai pavakarieniavo ir 
paskutinėmis liepos valandomis atvažiavo į Briuselį. 


* Vietovė Libijoje, kur prancūzų daliniai 1942 m. gegužę-birželį atrėmė vokiečių 
puolimą. | 
** Tą dieną Šiaurės Prancūzijoje išsilaipino britų ir amerikiečių karinės pajėgos. 


6 skyrius 


Laiškas Viktorui Kovalskiui pasiekė Romą kitą rytą. Kai paš- 
te paėmęs dienos korespondenciją galiūnas kapralas ėjo 
viešbučio vestibiuliu, vienas iš berniukų pasiuntinių sušuko 
jam įkandin: 

— Signor, per favore...* 

Kaip visada surūgęs, jis atsisuko. Šito italpalaikio jis ne- 
pažinojo, ir nieko nuostabaus: jis niekad nepastebėdavo jų, 
kai sunkiai žingsniuodavo vestibiuliu prie lifto. Tamsiaakis 
jaunuolis priėjo prie lenko, laikydamas rankoje laišką. 

— Er una lettera, signor. Per un Signor Kowalski... no cog- 
nosco guesto signor... E forse un francese...** 

Kovalskis iš to itališko vapaliojimo nesuprato nė žodžio, 
bet esmę jis suvokė, be to, atpažino savo pavardę, nors ji 
buvo nevykusiai ištarta. Jis pačiupo laišką vaikinui iš rankų 
ir įsistebeilijo į pavardę bei adresą, iškraigaliotus neraštingo 
žmogaus braižu. Jis buvo užsiregistravęs kita pavarde, o ka- 
dangi retai kada ką skaitydavo, tai nė nepastebėjo, jog vie- 
nas Paryžiaus laikraštis prieš penkias dienas pranešė sensa- 
cingą žinią apie tai, kad trys OAS vadeivos tūno viršutinia- 
me viešbučio aukšte. 


* Atleiskite, pone... (Ital.) 
** Laiškas, pone. Ponui Kovalskiui... nepažįstu to pono... Atrodo, prancūziškai... 
(Ital.) 

Na, o kur yra Kovalskis, neturėjo žinoti niekas. Vis dėlto 
laiškas jį suintrigavo. Laiškų jis gaudavo nedažnai, tad, kaip 
ir daugeliui paprastų žmonių, laiško pasirodymas jam buvo 
svarbus įvykis. Iš italo, kuris atsistojęs šalia žvelgė į jį iš apa- 
čios spanieliškomis akimis, tarsi jis, Kovalskis, būtų didžiau- 
sias išminčius, išspręsiantis jo problemą, jis suprato, kad nė 
vienas iš viešbučio tarnautojų nebuvo girdėjęs svečio tokia 
pavarde ir nežinojo, ką daryti su tuo laišku. 

Kovalskis iš viršaus pažvelgė į jį. 

— Bon. Je vais demander*, - išdidžiai tarė jis, bet italo kak- 
ta liko suraukta. 

— Demander, demander, — pakartojo Kovalskis, durdamas 
iškeltu nykščiu į lubų pusę. 

Italui nušvito protas. 

— Ah, si. Domandare. Prego, Signor. Tante grazie...** 

Kovalskis nužirgliojo prie lifto, palikęs italą, gestais ro- 
dantį savo dėkingumą. Kai liftui atvažiavus į aštuntą aukštą 
jis išėjo iš kabinos, koridoriuje prieš jį išdygo budėtojas su 
automatiniu pistoletu rankoje. Akimirką abu žvelgė vienas į 
kitą, paskui budėtojas nuleido saugiklį ir įsikišo pistoletą į 
kišenę — jis pamatė, kad Kovalskis lifte vienas. Tokia buvo 
tvarka — taip buvo daroma kaskart, kai lemputės virš lifto 
durų parodydavo, kad liftas kyla virš septinto aukšto. 

Be šio budėtojo, vienas vyras saugojo avarinio išėjimo du- 
ris koridoriaus gale ir dar vienas - laiptų viršų. Tiek laiptai, 
tiek avarinis išėjimas buvo užminuoti (viešbučio vadovybei 
nieko nežinant), o minas padaryti nekenksmingas tebuvo 
galima atjungus srovę į jų detonatorius mygtuku, įmontuo- 
tu po koridoriuje stovinčiu stalu. 


* Gerai. Aš paklausiu (pranc.). 
** A, taip. Paklausti. Prašom, pone. Labai ačiū... (/tal.) 

Ketvirtasis dieninės pamainos sargybinis buvo ant stogo 
virš devinto aukšto, kur gyveno vadeivos, bet užpuolimo at- 
veju prie jo būtų prisidėję dar trys, kurie šiuo metu miegojo 
savo kambariuose tame pačiame aukšte, atbudėję naktinę 
pamainą - jei kas nutiktų, jie buvo pasiruošę stoti į kovą per 
kelias sekundes. Devintame aukšte lifto durys iš lauko pu- 
sės buvo suvirintos, kad neatsidarytų; negana to - jeigu lem- 
putė šiame aukšte būtų parodžiusi, jog liftas kyla į patį vir- 
šų, tai būtų buvę visuotinio pavojaus signalas. Tai nutiko 
vos vieną kartą, ir tai atsitiktinai, kai viešbučio patarnauto- 
jas, veždamas padėklą su gėrimais, nuspaudė devinto aukš- 
to mygtuką. Jis buvo greitai nuo to atpratintas. 

Budėtojas telefonu pranešė sargybai viršuje, kad atvyksta 
paštas, o paskui davė ženklą Kovalskiui keltis į viršų. Buvęs 
kapralas jau anksčiau įsikišo jam adresuotą laišką į vidinę 
kišenę, o korespondenciją savo vadams nešė plieno lagami- 
nėlyje, grandine prirakintame prie kairiojo riešo. Grandinė 
nuo riešo ir pats plokščias lagaminėlis atsirakindavo raktais, 
kuriuos turėjo tik Rodenas. Po kelių minučių OAS pulki- 
ninkas abu atrakino ir Kovalskis grįžo į savo kambarį nu- 
migti prieš vakarop pakeisdamas budėtoją. 

Savo kambaryje aštuntame aukšte jis galų gale perskaitė 
gautą laišką. Pradėjęs nuo parašo, jis nustebo, kad laiškas 
nuo Kovačo, kurio nebuvo matęs metus ir kuris prastai mo- 
kėjo rašyti - Kovalskiui sunkiai sekėsi skaityti, bet parodęs 
didelį uolumą jis iššifravo laiško turinį. Laiškas nebuvo ilgas. 

Kovačas pradėjo nuo to, kad laiško parašymo dieną ma- 
tęs laikraštyje straipsnį, kurį jam garsiai perskaitęs draugas. 
Jame buvo sakoma, kad Rodenas, Monkleras ir Kasonas 
slapstosi tame Romos viešbutyje. Kovačas pamanęs, kad jo 
senas draugas Kovalskis būsiąs su jais, tad ir rašąs, turėda- 
mas šiokią tokią viltį su juo susisiekti. 

Paskui kelios pastraipos pasakojo, kad pastaruoju metu 
Prancūzijoje nelengva, „faraonai“ kiekviename žingsnyje tik- 
rina dokumentus, vis dar ateina įsakymai apiplėšinėti juve- 
lyrines parduotuves. Jis pats, —- rašė Kovačas, — dalyvavęs 
keturiuose — menki juokai, bet dar blogiau, kad visą grobį 
tenka atiduoti. Jam geriau klojęsi Budapešte gerais senais 
laikais, bet jie tetruko dvi savaites. 

Paskutinėje pastraipoje Kovačas pasakojo prieš kelias sa- 
vaites sutikęs Mišelį, ir tas sakė kalbėjęs su Žožo, kuris užsi- 
minęs, kad mažoji Silvija serganti kažkokia leuk... šiaip ar 
taip, lyg sugedęs jos kraujas, bet jis, Kovačas, tikisi, jog ji 
greitai pasveiksianti, ir Viktorui nesą ko jaudintis. 

Tačiau Viktoras susijaudino. Jį labai sujaudino, kad ma- 
žoji Silvija serga. Ne tiek jau daug dalykų sugraudino jam 
širdį per trisdešimt šešerius audringo gyvenimo metus. Kai 
vokiečiai įsiveržė į Lenkiją, jam buvo dvylika metų, ir trylika, 
kai tėvus išvežė tamsiu dengtu sunkvežimiu. Jis jau buvo pa- 
kankamai suaugęs, kad suprastų, kuo verčiasi jo sesuo tame 
dideliame viešbutyje už katedros, kurį užėmė vokiečiai ir kurį 
lankė tiek daug jų karininkų - jo tėvus tai taip prislėgė, kad 
jie nuėjo skųstis kariniam gubernatoriui. Pakankamai suau- 
gęs, kad prisidėtų prie partizanų. Pirmąjį vokietį jis užmušė 
būdamas penkiolikos. Jam buvo septyniolika, kai atėjo ru- 
sai, bet visada jų nekentę ir bijoję tėvai pasakojo jam baisias 
istorijas apie tai, ko jie pridarę lenkams, tad jis išėjo iš parti- 
zanų, kuriuos vėliau komisaro įsakymu nubaudė mirtimi, ir 
lyg persekiojamas žvėris patraukė į vakarus, į Čekoslovaki- 
ją. Vėliau tas išstypęs, prakaulus, iš bado nusilpęs jaunuolis, 
kalbėjęs tik lenkiškai, atsidūrė Austrijoje, persikėlėlių sto- 
vykloje. Aplinkiniai manė, kad jis — vienas iš daugelio nie- 
kam žalos nedarančių tėvynės netekusių klajoklių, kurių buvo 
apstu pokario Europoje. Nuo amerikietiško maisto atgavęs 

jėgas, vieną 1946 metų pavasario naktį jis paspruko iš sto- 
vyklos ir patraukė į pietus, į Italiją, o iš ten su kitu lenku, su 
kuriuo susipažino stovykloje ir kuris mokėjo prancūziškai — 
į Prancūziją. Marselyje jis vieną naktį įsilaužė į krautuvę ir 
užmušė jos savininką, bandžiusį jam sukliudyti, tad vėl turė- 
j0 bėgti. Jo bendrakeleivis jį paliko, pataręs, kad vienintelė 
išeitis jam — Svetimšalių legionas. Kitą rytą jis užsiverbavo 
ir, nespėjus karo išdraskytame Marselyje policijai pradėti 
žmogžudystės tyrimą, jau buvo Alžyre, Sidi bi'1 Abo mieste. 
Marselis, Viduržemio jūros uostas, vis dar buvo stambi Ame- 
rikos maisto prekių importo bazė, ir žmogžudysčių, susiju- 
sių su šiomis prekėmis, įvykdavo nemažai. Po kelių dienų, 
neaptikus jokio akivaizdaus įtariamojo, byla buvo nutrauk- 
ta, bet Kovalskis apie tai sužinojo jau būdamas legionieriu- 
mi. Tuo metu jam buvo devyniolika, ir iš pradžių seni karei- 
viai vadino jį petit bonhomme*. Netrukus jis parodė, kaip 
moka žudyti, ir jie ėmė vadinti jį Kovalskiu. 

Šešeri metai Indokinijoje ištrynė jame visus normaliai prie 
visuomenės prisitaikiusio individo likučius. Paskui Kovals- 
kis buvo pasiųstas į Alžyrą, bet prieš tai pusę metų praleido 
stovykloje prie Marselio, kur buvo mokoma naudotis gin- 
klais. Čia jis sutiko Žiuli, nedidutę nuožmaus būdo merge- 
lę, uždarbiaujančią viename iš barų netoli dokų, kuriai ne- 
davė ramybės jos sąvadautojas. Kovalskis taip vožė tam vy- 
rui, kad šis nulėkė šešis metrus anapus baro ir atgavo sąmo- 
nę tik po dešimties valandų. Tas sąvadautojas paskui daug 
metų negalėjo žmoniškai kalbėti, nes apatinis jo žandikau- 
lis buvo Žiauriai sutrupintas. 

Galiūnas legionierius patiko Žiuli, tad jis tapo jos „globė- 
ju“ ir kelis mėnesius vakarais po darbo lydėdavo ją namo į 


* Vaikinukas (pranc.). 

apskretusią palėpę Senajame uoste. Juos siejo stiprus geis- 
mas, ypač iš jos pusės, bet ne meilė, kurios liko dar mažiau, 
kai ji pasijuto nėščia. Žiuli pasakė jam, kad kūdikis nuo jo, ir 
jis, ko gero, tuo tikėjo, nes norėjo tuo tikėti. Ji dar pasakė 
kūdikio nenorinti ir pažįstanti vieną senę, kuri padėsianti jo 
atsikratyti. Kovalskis ją apkūlė ir prigrasino užmušiąs, jei ji 
tai padarysianti. Po trijų mėnesių jis turėjo grįžti į Alžyrą. 
Per tą laiką jis susibičiuliavo su Juzefu Gžibovskiu, lenku, 
buvusiu legionieriumi, kurį visi vadino lenku Žožo. Po su- 
luošinimo jis grįžo iš kolonijos ir apsigyveno pas smagią naš- 
lę, kuri pardavinėjo užkandžius nuo ratukų, stumdomų po 
centrinės Marselio stoties peronus. 1953 metais susituokę, 
jie ėmė prekiauti kartu, ir Žožo, šlubčiodamas šalia pačios, 
imdavo iš pirkėjų pinigus ir duodavo jiems grąžą, kol toji 
paduodavo užkandžius. Tais vakarais, kai nedirbdavo, Žo- 
žo mėgdavo užsukti į barus, kuriuose dažnai lankydavosi 
legionieriai iš gretimų kareivinių, paplepėti su jais apie se- 
nus laikus. Dauguma jų buvo jauni, užsiverbavę jau po jo 
tarnybos Indokinijoje, Turane, bet vieną vakarą jis netikėtai 
susipažino su Kovalskiu. 

Į Zožo Kovalskis ir kreipėsi patarimo dėl kūdikio. Žožo 
jam pritarė — abu kadaise buvo katalikai. 

— Ji nori nugalabyti tą vaikiuką, — pasiskundė Viktoras. 

- Salope*, - atsakė Žožo. | 

— Karvė, - pritarė Viktoras. Jie dar išgėrė, niūriai spokso- 
dami į veidrodį kitapus baro. 

— Nedora to vaikiuko atžvilgiu, - tarė Viktoras. 

— Negerai, - sutiko Žožo. 

— Nesu turėjęs vaikų, - mažumą pamąstęs, prabilo Ko- 
valskis. | 


* Šliundra (pranc.). 


FREDERICK FORSYTH Iš ŠAKALO DIENA 131 


— Ir aš, nors ir esu vedęs, - atsakė Žožo. 

Paryčiais jie girtutėliai sudarė savo planą ir išgėrė už jį 
iškilmingai, kaip temoka smarkiai įkaušę vyrai. Kitą rytą Žo- 
žo prisiminė savo pažadą, bet niekaip nesiryžo pranešti nau- 
jienos savo poniai. Tam prireikė trijų dienų. Porą kartų atsar- 
giai, užuolankomis jis apie tai užsiminė, o paskui viską išpyš- 
kino, kai juodu gulėjo lovoje. Didžiai jo nuostabai, ponia bai- 
siausiai nudžiugo. Šitokiu būdu sandėris buvo atliktas. 

Atėjus laikui, Viktoras grįžo į Alžyrą, dar į vieną karą, ir 
vėl pateko pas majorą Rodeną, kuris dabar vadovavo bata- 
lionui. Tuo tarpu Marselyje Žožo su žmona, tai grasindami, 
tai meilikaudami, globojo nėščią Žiuli. Kai Viktoras išvyko 
iš Marselio, vaisius jau buvo keturių mėnesių, taigi nėštumą 
nutraukti per vėlu - tai Žožo grėsmingai paaiškino sąvadau- 
tojui sulaužytu žandikaulių, kuris netrukus ėmė trainiotis ap- 
link Žiuli. Šis tipas ėmė prisibijoti legionierių, netgi senų šlu- 
bų veteranų, tad nešvankiai iškeikė buvusį savo pajamų šal- 
tinį ir išsidangino. 

Žiuli diegliai surėmė 1955 metų pabaigoje. Ji pagimdė mė- 
lynakę, šviesiaplaukę mergaitę. Žožo su pačia, Žiuli sutikus, 
greitai sutvarkė įdukrinimo dokumentus ir tapo mergaitės 
įtėviais. Žiuli ėmė verstis ankstesniu amatu, o Žožo šeima 
įsigijo dukrelę, kurią pavadino Silvija. Apie tai jie pranešė 
Viktorui laišku, ir skaitydamas jį kareivinių lovoje jis buvo 
keistai patenkintas. Vis dėlto jis niekam apie tai nepasako- 
j0, nes, kaip prisiminė, jei tik kiti sužinodavo jį ką nors tu- 
rint, kaipmat atimdavo. 

Vis dėlto po trejų metų, kai jo laukė ilgi mūšiai Alžyro kal- 
nuose, kapelionas pasiūlė jam parašyti testamentą. Iki tol to- 
kia mintis jam net nebuvo atėjusi — visų pirma jis neturėjo ką 
palikti, jei mirtų, nes visą susikaupusį atlyginimą ištaškydavo 
baruose ir viešnamiuose, kai jį išleisdavo retų atostogų, be 

to, ką jis turėjo, priklausė legionui. Tačiau kapelionas jį įti- 
kino, kad šių laikų legionieriui testamentas tikrai neprošal, 
tad gerokai padedamas Kovalskis surašė dokumentą, ku- 
riuo visą savo turtą šiame pasaulyje paliko tokio Juzefo 
Gžibovskio, buvusio legionieriaus, šiuo metu gyvenančio 
Marselyje, dukrai. Ilgainiui šio dokumento kopija, kaip ir 
visa jo dosjė, buvo įsegta į Ginkluotųjų pajėgų ministerijos 
Paryžiaus bylas. Kai Kovalskio pavardė tapo žinoma Pran- 
cūzijos saugumui dėl teroristinių aktų Bonoje ir Konstanti- 
noje 1961 metais, toji dosjė, kaip ir daugelis kitų, buvo iš- 
traukta iš archyvų, ir su ja susipažino pulkininko Rolano Veik- 
los tarnybos vyrai. Jie apsilankė pas Gžibovskius ir išgirdo 
visą šią istoriją. Kovalskis apie tai niekad nesužinojo. 

Dukterį jis matė dukart per gyvenimą — 1957-aisiais, kai 
gavo kulką į šlaunį ir buvo išsiųstas sveikti į Marselį, o pas- 
kui 1960-aisiais, kai atvyko į šį miestą lydėti papulkininkio 
Rodeno, kuris turėjo dalyvauti kaip liudytojas karo teisme. 
Pirmą kartą mergaitei buvo dveji metai, antrą — ketveri su 
puse. Kovalskis atvežė krūvą dovanų Žožo šeimai ir žaislų 
Silvijai. Mažoji mergaitė ir į meškiną panašus „dėdė Vikto- 
ras“ puikiai sutarė. Kovalskis niekam neužsiminė apie ją, 
net Rodenui. 

O dabar ji serga kažkokia leuk... ir visą pusdienį Kovals- 
kis baisiai nerimavo. Po pietų jis užlipo į devintą aukštą, kad 
jam grandine prirakintų prie riešo metalinį lagaminėlį, nes 
Rodenas laukė svarbaus laiško iš Prancūzijos, kuris turėjo 
pranešti, kokia pinigų suma sukaupta iš naujos apiplėšimų 
serijos, ir norėjo, kad Kovalskis antrąkart apsilankytų pašte — 
gal laiškas bus atėjęs su popietine siunta. 

— Kas yra kažkokia leuk...? — netikėtai paklausė Kovalskis. 

Rodenas, kuris tuo metu rakino grandinę jam prie riešo, 
pakėlė į jį akis. 

““ — Pirmąsyk girdžiu, - atsakė jis. 

— Tokia kraujo liga, — paaiškino lenkas. 

Kasonas, kuris kitame kambario gale tuo metu skaitė žur- 
nalą žvilgančiais viršeliais, nusijuokė. 

— Tu norėjai pasakyti „leukemija“? — paklausė jis. 

— Taigi. Ką tai reiškia, pone? 

— Tai vėžys, —- atsakė Kasonas, — kraujo vėžys. 

Kovalskis pažvelgė į priešais stovinį Rodeną - civiliais jis 
nepasitikėjo. 

— Ar daktarai gali ją išgydyti, mon colonel? 

— Ne, Kovalski. Ji neišgydoma. Kodėl klausi? 

— Šiaip sau, — suniurnėjo Kovalskis, - tiesiog kažkur apie 
tai perskaičiau. 

Lenkas išėjo. Jeigu Rodenas ir nustebo, kad jo asmens 
sargybinis, jo žiniomis, niekad neskaitęs ko nors sudėtinges- 
nio už vadovybės įsakymus, aptiko tą žodį kokioje knygoje, 
jis to neparodė ir tas epizodas jam greit užsimiršo, mat su 
popietine siunta atėjo lauktas laiškas, pranešantis, kad OAS 
sąskaitų Šveicarijos bankuose bendra suma šiuo metu virši- 
ja ketvirtį milijono dolerių. 

Rodenas buvo patenkintas, kai sėdo rašyti nurodymų ban- 
kininkams pervesti šią sumą į savo samdyto žudiko sąskaitą. 
Dėl likusių pinigų jis buvo ramus: kai prezidentas de Golis 
bus negyvas, pramonininkai ir bankininkai — dešiniojo spar- 
no ekstremistai - finansavę OAS ankstesniais, sėkmingesniais 
laikais, tuoj pat sukrapštys dar vieną ketvirtį milijono. Tie pa- 
tys žmonės, kurie vos prieš kelias savaites jo paprašyti avanso 
grynaisiais išsisukinėjo, teisinosi, girdi, „patriotinės jėgos pas- 
taruoju metu stokoja pasiekimų ir iniciatyvos“ ir tai mažina 
jiems viltį, kad anksčiau investuoti pinigai duos pelno, netru- 
kus vienas už kitą garsiau prašys garbės paremti kareivius, 
kurie greitai taps naujaisiais atgimusios Prancūzijos valdovais. 

Temstant jis baigė rašyti, bet Kasonas, pamatęs Rodeno 
nurodymus Šveicarijos bankininkams pervesti pinigus į Ša- 
kalo sąskaitą, pasipriešino. Jis teigė, jog jie trys pažadėję an- 
glui vieną itin svarbų dalyką: kad jis turėsiąs Paryžiuje ryši- 
ninką, kuris galės aprūpinti jį tikslia naujausia informacija 
apie Prancūzijos prezidento žingsnius, taip pat apie visus jo 
apsaugos priemonių pakitimus, jeigu jų būtų padaryta, nes 
jie gali turėti, netgi turės žudikui be galo didelę reikšmę. 
Kasonas tikino, kad, pranešdami anglui apie pinigų perve- 
dimą dabartinėje stadijoje, jie paskatintų jį pirma laiko pra- 
dėti veikti. Aišku, jis pats turįs nuspręsti, kada jam smogti, 
bet dar kelios dienos nieko nepakeisiančios. Sėkmę ar dar 
vieną - tikrai paskutinę — nesėkmę gali nulemti informacija, 
kurią gaus žudikas. Jis, Kasonas, kaip tik tą rytą gavęs su 
paštu žinią, jog pagrindiniam jo atstovui Paryžiuje pavykę 
labai glaudžiai susieti vieną agentą su žmogumi iš de Golio 
artimiausios aplinkos. Kol tas agentas sugebės gauti patiki- 
mos informacijos apie generolo buvimo vietą, svarbiausias 
būsimas keliones ir viešus pasirodymus, — visos šios Žinios iš 
anksto nebeskelbiamos, — praeis kelios dienos. Taigi ar Ro- 
denas nemalonėtų palaukti keletą dienų, kol Kasonas su- 
gebėsiąs perduoti žudikui telefono Paryžiuje numerį, kuriuo 
šis galės gauti informacijos, be galo svarbios jo misijai. 

Rodenas ilgai svarstė Kasono argumentą ir galop su juo 
sutiko. Juodu negalėjo žinoti Šakalo ketinimų; tiesą sakant, 
žudikas nebūtų pakeitęs nė menkiausios savo veiksmų pla- 
no detalės tam, kad sulauktų, kol bus perduoti nurodymai 
bankams, o vėliau atsiųstas laiškas į Londoną su telefono 
Paryžiuje numeriu. Abu Romoje įsitaisę teroristai negalėjo 
žinoti, kad žudikas jau išsirinko dieną ir dabar toliau pla- 
nuoja operaciją bei atsargumo priemones nenumatytiems 
atvejams su laikrodžio mechanizmo tikslumu. 

Sėdėdamas ant stogo karštą Romos naktį su 45-o0 kalibro 
koltu, nejuntamai gulinčiu įgudusioje rankoje, Kovalskis, ku- 
rio didžiulis siluetas susiliejo su oro kondicionierių ventilia- 
cijos angomis, nerimavo dėl mergaičiukės, Marselyje nesi- 
keliančios iš lovos dėl kažkokios leuk... kraujyje. Prieš pat 
švintant jam šovė į galvą mintis: jis prisiminė, kad kai 1960- 
aisiais paskutinį kartą matė Žožo, buvęs legionierius kalbė- 
jo įsivesiąs bute telefoną. 


Tą rytą, kai Kovalskis gavo laišką, Šakalas išėjo iš viešbu- 
čio Amigo Briuselyje ir sėdęs į taksi atvažiavo prie kampo 
gatvės, kurioje gyveno ponas Gosensas. Jis paskambino gin- 
klininkui, prisistatė Dagenu, nes šis pažinojo anglą šia pa- 
varde, ir juodu sutarė susitikti vienuoliktą valandą. Prie gat- 
vės kampo jis atvažiavo pusę vienuoliktos ir pusvalandį pra- 
leido, dairydamasis po gatvę pro laikraščio viršų nuo suo- 
liuko gatvės gale esančiame parke. 

Gatvė atrodė visai rami. Skambutį jis nuspaudė lygiai vie- 
nuoliktą. Ponas Gosensas nusivedė jį į kabinetą kitame ko- 
ridoriaus gale. Šakalui įėjus, Gosensas rūpestingai užraki- 
no lauko duris ir užkabino grandinėlę. 

— Yra kokių sunkumų? — pasisukęs į ginklininką kabinete, 
paklausė anglas. 

Belgas atrodė sutrikęs. 

— Taip, ko gero, taip. 

Žudikas šaltai jį nužvelgė primerktomis niūriomis akimis, 
nors j0 veidas buvo be jokios išraiškos. 

— Jūs sakėt, kad, atvykęs rugpjūčio pirmąją, rugpjūčio ket- 
virtą jau galėsiu pasiimti šautuvą namo. 

— Gryna tiesa, bet aš prisiekiu - sunkumai ne dėl šautuvo, — 
paaiškino belgas. — Tiesą sakant, šautuvas gatavas, ir atvirai 
laikau jį vienu savo šedevrų. Puikus egzempliorius. Sunkumų 


136 FREDERICK FORSYTH m ŠAKALO DIENA 


iškilo dėl to antrojo gaminio, kurį, Žinia, reikėjo padaryti iš 
nieko. Tuoj parodysiu. 

Ant stalo gulėjo plokščias maždaug šešiasdešimties centi- 
metrų ilgio, keturiasdešimt penkių centimetrų pločio ir de- 
šimties centimetrų aukščio dėklas. Ponas Gosensas atvožė 
jį. Dangtis nukrito ant stalo, ir Šakalas pažvelgė vidun. 

Dėklas panėšėjo į plokščią padėklą, padalytą į skyrelius, 
kurių kiekvienas kuo tiksliausiai atitiko jame gulinčio šautu- 
vo detalės formą. 

— Matot, dėklas ne nuo šautuvo, — paaiškino belgas, - jis 
būtų buvęs per ilgas. Aš padariau jį pats. Viskas dabar su- 
dėta glaudžiai. | 

Išties šautuvas buvo sudėtas labai kompaktiškai. Dėklo vir- 
šutinėje dalyje buvo vamzdis su uoksu, kartu ne ilgesni kaip 
keturiasdešimt penkių centimetrų. Šakalas išėmė šią dalį ir 
įdėmiai ją apžiūrėjo. Ji buvo labai lengva ir gerokai panėšėjo 
į kulkosvaidžio vamzdį. Prie vamzdžio buvo pritaisyta užda- 
ryta siaura spyna, kuri baigėsi briaunota rankenėle, ne dides- 
ne už uoksą, į kurį buvo įleista kita spynos dalis. Anglas su- 
ėmė briaunotą spynos rankenėlę tarp dešiniojo nykščio ir smi- 
liaus ir smarkiai pasuko ją prieš laikrodžio rodyklę. Spyna at- 
sirakinusi persivertė griovelyje, o jam truktelėjus rankenėlę į 
save atsivėrė kulkai skirtas žvilgantis latakėlis ir juoda skylė 
vamzdžio gale. Jis įvarė spyną atgal, pasuko ją pagal laikro- 
džio rodyklę, ir ji sklandžiai užsirakino savo vietoje. 

Po spynos užpakaline dalimi prie jos mechanizmo buvo 
meistriškai pritvirtintas dvylikos milimetrų storio ir mažiau 
nei dvigubai didesnio skersmens papildomas plieninis dis- 
kas, kurio viršuje buvo padaryta pusmėnulio formos įpjova, 
kad spyna galėtų laisvai atsitraukti atgal. Užpakalinės disko 
plokštumos centre buvo dvylikos milimetrų skersmens sky- 
lutė su sriegiu viduje. 

— Čia įsisriegia buožės rėmas, - tyliai paaiškino belgas. 

Šakalas pastebėjo, kad ten, kur buvo nuimta medinė pir- 
mykščio šautuvo buožė, neliko nė ženklo, neskaitant nežy- 
maus antbriaunio apatinėje uokso dalyje, prie kurio kadai- 
se buvo prigludusi buožė. Dvi skylės, likusios nuo varžtų, 
kurie kadaise veržė buožę prie šautuvo, buvo meistriškai už- 
lituotos ir nudažytos. Jis apvertė šautuvą ir įdėmiai apžiūrė- 
jo apatinę jo dalį. Žemiau uokso ėjo siauras plyšelis. Pro jį 
anglui buvo matyti spynos apačia ir dužiklis, iššaunantis kul- 
ką. Plyšelyje styrojo sulig plieniniu uoksu nupjauto gaiduko 
galiukas. Prie pirmykščio gaiduko buvo pritvirtintas mažu- 
tis metalo gumbelis, kuriame irgi buvo skylutė su sriegiu. 
Nieko nesakydamas, ponas Gosensas padavė Šakalui lenk- 
tą pustrečio centimetro ilgio plieninę juostelę su sriegiu vie- 
name gale. Jis įkišo tą galą į skylutę ir, suėmęs tarp nykščio 
ir smiliaus, mikliai pasuko. Juostelę užveržus, iš po uokso 
išlindo naujas gaidukas. 

Šalia stovintis belgas šįsyk ištraukė iš dėklo siaurą plieno 
strypą, besibaigiantį sriegiu. 

— Pirmoji surenkamos buožės dalis, — tarė jis. 

Žudikas įstatė įsriegtą strypo galą į skylę uokso užpakali- 
nėje dalyje ir standžiai jį užveržė. Iš šono atrodė, kad plieno 
strypas išlenda iš šautuvo galo, pasviręs žemyn 30 laipsnių 
kampu. Už penkių centimetrų nuo įsriegto galo strypas bu- 
vo šiek tiek suplotas, ir viršutinės suplotos jo dalies centre 
kampu į jį buvo išgręžta skylutė, dabar atgręžta tiesiai atgal. 
Gosensas padavė antrą, trumpesnį, plieno strypelį. 

— Viršutinė atrama, - tarė jis. 

Šakalas įstatė ir ją į vietą. Abu strypai kyšojo atgalios, tik 
viršutinis — gerokai smailesniu kampu vamzdžio atžvilgiu, 
tad abi atramos atrodė lyg dvi šoninės smailiakampio tri- 
kampio kraštinės. Gosensas ištraukė ir trikampio pagrindą. 

Jis buvo lenktas, maždaug penkiolikos centimetrų ilgio, sto- 
rai apmuštas juoda oda. Abiejuose šio balnelio ar šautuvo 
buožės kraštuose buvo po mažą skylutę. 

— Čia niekas neįsisuka, - paaiškino ginklininkas. — Terei- 
kia įspausti jį į strypų galus. 

Anglas įstatė plieno strypų galus į atitinkamas skylutes, 
pliaukštelėjo per balnelį, ir buožė atsidūrė savo vietoje. Iš 
šono šautuvas su gaiduku ir surinkta buože, kurios kontūrą 
sudarė viršutinis ir apatinis strypas bei balnelis, dabar atro- 
dė panašesnis į tikrą. Šakalas įrėmė balnelį į petį, kaire ran- 
ka laikydamas vamzdį iš apačios, sulenktą dešinįjį smilių už- 
kišęs už gaiduko, užmerkęs kairę akį, o primerkta dešiniąja 
žvelgdamas vamzdžio kryptimi. Nusitaikęs į tolimąją sieną, 
jis nuspaudė gaiduką, ir uokse kažkas tyliai spragtelėjo. 

Jis atsigręžė į belgą, kuris abiejose rankose laikė po juodą 
dvidešimt penkių centimetrų ilgio vamzdį. 

— Slopintuvą, — paliepė anglas. | 

Paėmęs ištiestą jam vamzdį, jis apžiūrėjo šautuvo vamz- 
džio galą. Jis buvo smulkiai įsriegtas. Uždėjęs platesnįjį slo- 
pintuvo galą ant vamzdžio, jis greitai ėmė jį sukti, kol stan- 
džiai užveržė. Slopintuvas kyšojo nuo vamzdžio galo lyg 11- 
ga dešrelė. Šakalas atkišo ranką į šoną, ir ponas Gosensas 
įdėjo į ją optinį taikiklį. 

Vamzdžio viršuje poromis buvo iškalta eilė griovelių, į ku- 
riuos sulindo spyruokliniai taikiklio gnybtai, užtikrinantys vi- 
sišką optinio taikiklio ir vamzdžio lygiagretumą. Taikiklio vir- 
šuje ir dešinėje pusėje buvo mažyčiai varžtai be galvučių re- 
guliuoti susikertantiems brūkšneliams jo viduje. Anglas vėl 
pakėlė šautuvą ir taikydamasis primerkė akį. Iš pirmo žvilgs- 
nio jį galėjai palaikyti elegantišku languotos medžiagos ei- 
lute vilkinčiu anglų džentelmenu, Pikadilio ginklų parduo- 
tuvėje išbandančiu naują medžioklinį šautuvą. Bet tai, kas 

prieš dešimt minučių buvo keletas keistos išvaizdos detalių, 
dabar nebebuvo medžioklinis šautuvas. Tai buvo galingas 
visiškai begarsis žudiko šautuvas, galintis pataikyti iš didelio 
atstumo. Šakalas padėjo šautuvą ant stalo ir atsigręžęs į bel- 
gą patenkintas linktelėjo galvą. 

— Gerai, —- pagyrė jis, —- labai gerai. Sveikinu. Puikiai pa- 
daryta. 

Ponas Gosensas švytėjo iš laimės. 

Turite kulkų? 

Belgas įkišo ranką į stalčių ir ištraukė dėželę, kurioje turėjo 
būti šimtas kulkų. Ji jau buvo atplėšta, ir šešių kulkų trūko. 

— Čia bandymui, - tarė ginklininkas. - Šešias aš paėmiau 
perdaryti į sprogstamąsias. 

Šakalas išbėrė saujelę kulkų sau į delną ir pažvelgė į jas. 
Jos atrodė velniškai mažos, turint galvoje darbą, kurį viena 
jų turės atlikti, bet jis pastebėjo, kad jos kur kas ilgesnės, 
negu paprastai būna šio kalibro kulkos; papildomas užtai- 
sas suteikia tokiai kulkai labai didelį greitį, todėl padidėja 
šūvio tikslumas ir smūgio jėga. Be to, jų galiukai buvo smai- 
lūs melchioriniai, o dauguma medžioklinių šovinių yra bu- 
tuvui to paties kalibro kaip medžioklinis, kurį jis ką tik laikė 
rankose. 

— O kur tikrieji šoviniai? — paklausė žudikas. 

Ponas Gosensas vėl priėjo prie stalo ir ištraukė rūkomojo 
popieriaus paketėlį. 

— Ligi šiol aš, žinoma, laikiau jas labai saugioje vietoje, - pa- 
aiškino jis, — bet žinodamas, kad jūs ateisite, parsinešiau čia. 

Jis išvyniojo paketėlį ir išbėrė kulkas ant balto sugeriamo- 
jo popieriaus. Iš pirmo žvilgsnio šoviniai niekuo nesiskyrė 
nuo tų, kuriuos anglas dabar bėrė iš saujos atgal į kartoninę 

dėžutę. Subėręs jis paėmė vieną šovinį nuo sugeriamojo po- 
pieriaus ir atidžiai apžiūrėjo. | 

Aplink patį galiuką nedideliame plote melchioras buvo 
nubrūžintas smulkiu švitriniu popieriumi iki viduje esančio 
švino. Smailus kulkos galiukas buvo šiek tiek nudildytas ir jo 
viduryje išgręžta mažytė šešių milimetrų gylio skylutė. Į ją 
buvo įpiltas lašelis gyvsidabrio, o paskui skylutė užlydyta skys- 
to švino lašu. Sukietėjęs švinas taip pat buvo nudildytas ir 
nulygintas švitriniu popieriumi, kuo tiksliausiai atkuriant 
smailią pirmykštę kulkos galiuko formą. 

Šakalas buvo girdėjęs apie šias kulkas, nors niekad netu- 
rėjo progos jomis pasinaudoti. Jos kur kas pavojingesnės už 
paprastas sprogstamąsias kulkas, kurių būtų galima masiš- 
kai prigaminti fabrikiniu būdu ir kurias draudžia Ženevos kon- 
vencija; šios, atsimušusios į žmogų, sprogsta lyg nedidelė gra- 
nata. Iššovus gyvsidabrio lašelis, kulkai skriejant pirmyn, bus 
prispaustas savo ertmės gale kaip automobilio keleivis, sle- 
giamas prie sėdynės staigaus pagreitėjimo. Vos tik kulka atsi- 
muš į raumenį, kremzlę ar kaulą, jos greitis staigiai kris, todėl 
gyvsidabrio lašelis bus nusviestas į užlydytą kulkos smaigalį. 
Lėkdamas į priekį, jis nuplėš kulkos galiuką, ir švinas ištikš 
lauk, kaip išsiskečia pirštai, atgniaužus kumštį, ar pražydusios 
gėlės vainiklapiai. Šitokią formą įgavusi švino kulka kiaurai 
rėš nervus ir audinius, draskys, pjaustys, raižys juos, palikda- 
ma savo pačios skeveldras plote dydžio sulig lėkštele. Patai- 
kiusi į galvą, užuot išlindusi kiaurai, šitokia kulka sumaitos 
visa, kas yra kiauše, O jį patį sutrupins į šipulius. 

Žudikas rūpestingai padėjo kulką atgal ant rūkomojo po- 
pieriaus. Šalia stovintis ją padaręs romus nedidelio ūgio žmo- 
gelis klausiamai žvelgė į jį. 

— Man atrodo neblogai. Jūs aiškiai esate meistras, pone 
Gosensai. Tad kokia gi problema? 

— Tas kitas dalykas, pone. Vamzdžiai. Juos buvo sunkiau 
padaryti, negu tikėjausi. Iš pradžių naudojau aliuminį, kaip 
jūs patarėte, bet prašau mane suprasti — pirmiausia aš įsigi- 
jau ir perdirbau šautuvą. Štai kodėl pradėjau gaminti kitką 
vos prieš kelias dienas. Pasikliaudamas savo sugebėjimais ir 
įrankiais, kuriuos turiu dirbtuvėje, maniau, jog tai bus gan 
paprasta. Tačiau norėdamas, kad vamzdžiai būtų kuo siau- 
resni, aš nupirkau labai ploną metalą. Jis buvo per plonas. 
Kai savo staklėmis įsriegiau vamzdžius, idant juos būtų gali- 
ma paskui vieną su kitu sujungti, jie linko nuo menkiausio 
spustelėjimo. Taigi man reikėjo imti storesnį vamzdį, be to, 
jo vidinis skersmuo turėjo būti pakankamai didelis, kad tilp- 
tų šautuvo spyna, tad man būtų tekę pagaminti daiktą, ku- 
ris paprasčiausiai nenatūraliai atrodytų. Štai kodėl aš nu- 
sprendžiau naudoti nerūdijantį plieną. Aš neturėjau kitos 
išeities. Jis atrodo visai kaip aliuminis, tik mažumą sunkes- 
nis, bet kadangi jis stipresnis, tai gali būti plonesnis. Net 
įsriegtas jis bus pakankamai tvirtas ir nesilankstys. Žinoma, 
šį metalą sunkiau apdoroti, be to, tam reikia laiko. Aš pra- 
dėjau vakar... 

— Gerai. Tai, ką jūs sakote, yra logiška. Svarbiausia štai 
kas — man jo reikia, ir gatavo. Kada? 

Belgas gūžtelėjo pečiais. 

— Sunku pasakyti. Visus pagrindinius komponentus aš tu- 
riu, tik kad neiškiltų kitų problemų, nors aš tuo abejoju. Tvir- 
tai tikiu, kad paskutines technines problemas jau išspren- 
džiau. Penkios dienos, šešios. Gal savaitė... 

Anglas niekuo neišsidavė suirzęs. Vis tokiu pat bejaus- 
miu žvilgsniu jis tyrė besiaiškinančio belgo veidą. Jam nuš- 
čiuvus, kurį laiką Šakalas dar mąstė. 

— Gerai, - pagaliau prabilo jis. - Tai reiškia, kad man teks 
pakeisti savo kelionės planus, nors gal tai ne taip rimta, kaip 

maniau, paskutinį kartą būdamas čia. Tam tikra dalimi tai 
priklauso nuo manęs laukiančio pokalbio telefonu rezulta- 
tų. Šiaip ar taip, man reikės priprasti prie šautuvo, o tai aš 
galiu lygiai taip pat padaryti Belgijoje kaip ir kur kitur. Man 
reikia šautuvo, neperdirbtų kulkų ir vienos perdirbtos. Be 
to, man reikės ramios, nuošalios vietos pasitreniruoti. Kur 
šioje šalyje Žmogus galėtų visiškai slapčia išmėginti naują šau- 
tuvą? Lauke, 130-250 metrų atstumu? 

Ponas Gosensas susimąstė. 

— Ardėnų miške, - galop atsakė jis. — Ten yra didelių plo- 
tų, kuriuose žmogus gali pabūti vienas keletą valandų. Gali- 
te suvažinėti ten ir atgal per dieną. Šiandien ketvirtadienis, 
rytoj prasidės savaitgalis, tad miškuose gali būti tiršta išky- 
lautojų. Siūlyčiau jums tai padaryti pirmadienį, rugpjūčio 
penktąją, o iki antradienio ar trečiadienio aš tikiuosi baigti 
likusį darbą. 

Anglas patenkintas linktelėjo galvą. 

— Gerai. Gal aš geriau pasiimsiu šautuvą ir šovinius da- 
bar. Su jumis vėl susisieksiu ateinantį antradienį ar trečia- 
dienį. 

Belgas buvo beprieštaraująs, bet klientas užbėgo jam už 
akių. k 

— Manding, aš tebesu skolingas jums apie septynis šimtus 
svarų. Čia, — jis numetė ant sugeriamojo popieriaus keletą 
pluoštelių banknotų, - dar penki šimtai. Kiti du šimtai svarų 
bus atiduoti jums tada, kai gausiu visa kita. 

— Merci, monsieur“, — padėkojo ginklininkas, susišluoda- 
mas penkis dvidešimt penkių svarų banknotų pluoštelius. 
Vieną dalį po kitos jis išardė šautuvą, rūpestingai padėda- 
mas kiekvieną į žaliu bajumi muštą lagaminėlio skyrelį. Žu- 


* Ačiū, pone (pranc.). 2 

diko prašytą sprogstamąją kulką atskirai suvyniojęs į rūko- 
mąjį popierių belgas padėjo į lagaminėlį šalia skudurėlių ir 
šepečių šautuvui valyti. Uždarė lagaminėlį ir padavė jį kartu 
su dėžute šovinių anglui; šis įsikišo šovinius į kišenę, o dailų- 
ji lagaminėlį paėmė į ranką. 

Ponas Gosensas mandagiai jį išlydėjo. 

Šakalas grįžo į viešbutį per pietus. Lagaminėlį su šautuvu 
rūpestingai paguldė spintos apačioje, užrakino ją, o raktą 
įsikišo į kišenę. 

Vakarop jis neskubėdamas nuėjo į centrinį paštą ir užsa- 
kė pokalbį telefonu su Ciurichu. Praėjo pusvalandis, kol su- 
jungė, ir dar penkios minutės, kol ragelį paėmė ponas Ma- 
jeris. Anglas prisistatė — pirma nurodė numerį, paskui pa- 
vardę. Ponas Majeris atsiprašęs nuėjo ir grįžo už poros mi- 
nučių. Jo balse nebebuvo justi to atsargaus santūrumo — 
klientai, kurių sąskaitos doleriais ir Šveicarijos frankais nuolat 
auga, yra verti pagarbaus elgesio. Skambinantis iš Briuselio 
pateikė vieną klausimą, šveicarų bankininkas vėl atsiprašęs 
nuėjo, bet šįkart grįžo mažiau nei už pusės minutės. Matyt, 
jis tyrinėjo jam iš seifo atneštą aplanką su kliento finansi- 
niais dokumentais. 

— Ne, mein Herr*, - pro traškesį pasigirdo balsas Briuselio 
telefono kabinoje. - Štai čia jūsų raštiškas nurodymas, ku- 
riame jūs prašote pranešti jums oro paštu, vos tik ateis nauji 
pervedimai, bet per jūsų minimą laikotarpį jokių įplaukų ne- 
buvo. 

— Man tiesiog įdomu, pone Majeri, nes dvi savaites buvau 
išvykęs iš Londono, o per tą laiką pinigai galėjo ateiti. 

— Ne, nieko nebuvo pervesta. Vos tik kokie pinigai ateis į 
jūsų sąskaitą, mes nedelsdami jums pranešime. 


* Mano pone (vok.). 

Ponui Majeriui prapliupus linkėti geriausios kloties, Ša- 
kalas padėjo ragelį, užmokėjo už pokalbį ir išėjo. | 

Klastotoją susitiko tą vakarą bare netoli Nev aikštės. Kai 
kelios minutės po šešių anglas jame pasirodė, vyrukas jau 
buvo ten. Pamatęs laisvą vietą kampe, galvos mostu Šakalas 
paliepė klastotojui eiti paskui jį. Netrukus, kai jis atsisėdo ir 
užsirūkė cigaretę, belgas prisėdo šalia. 

— Baigėt? — paklausė anglas. 

— Taip, viskas gatava. Ir labai gerai padaryta, nors tai tik 
mano paties įvertinimas. 

Anglas ištiesė ranką. 

— Parodykite, - paliepė jis. 

Belgas užsirūkė savo Bastos ir papurtė galvą. 

— Prašau mane suprasti, pone, ši vieta labai atvira. Be to, 
norint juos, ypač prancūziškus dokumentus, įdėmiai apžiū- 
rėti, reikia gero apšvietimo. Jie studijoje. 

Šakalas šaltai jį nužvelgė, paskui linktelėjo galvą. 

— Gerai. Eime pasižiūrėsime į juos be pašalinių. 

Po kelių minučių jie išėjo iš baro ir taksi nuvažiavo prie 
kampo gatvės, kurioje buvo įsikūrusi studija rūsyje. Vakaras 
buvo šiltas, saulėtas, ir nors gatvelė buvo tokia siaura, jog 
saulės spinduliai jos nesiekė, anglas buvo užsidėjęs didelius 
tamsius akinius, kad nebūtų atpažintas. Juodu prasilenkė 
su vienu senuku, bet šis buvo artrito susuktas ir sliūkino nu- 
delbęs akis sau po kojomis. 

Klastotojas pirmas nulipo laiptais ir atrakino duris. Studi- 
joje buvo tamsu, tarsi už lango jau būtų naktis. Keli pluoš- 
teliai blausios šviesos skverbėsi pro klaikias fotografijas, pri- 
lipdytas iš vidinės šalia durų esančio lango pusės, tad anglas 
įžvelgė kabineto kėdes ir stalo siluetą. Klastotojas nuvedė jį 
pro dvi aksomo užuolaidas į studiją ir įjungė šviestuvą jos 
viduryje. o 

Iš kišenės jis ištraukė plokščią rudą voką, nukirpo jo viršų 
ir paskleidė kas jame buvo ant apskrito juodmedžio staliu- 
ko, stovinčio palei sieną ir naudojamo kaip butaforija por- 
tretinėms fotografijoms. Paskui jis perkėlė staliuką į kamba- 
rio vidurį, po šviestuvu. Dviejų prožektorių virš miniatiūri- 
nės scenos studijos gilumoje jis neuždegė. 

— Prašom, pone, — jis nusišypsojo iki ausų ir mostelėjo į 
tris dokumentus, gulinčius ant staliuko. 

Anglas paėmė pirmąjį ir atsuko į šviesą. Tai buvo jo vai- 
ruotojo pažymėjimas, kurio pirmasis puslapis buvo uždeng- 
tas prisegtu popieriaus lapeliu, skelbiančiu, kad šis doku- 
mentas ponui Aleksandrui Džeimsui Kventinui Dagenui iš 
Londono suteikia teisę vairuoti Ia, Ib, II, III, XI, XII 17 XIII 
kategorijų transporto priemones nuo 1960 metų gruodžio 
10-osi0s iki 1963 metų gruodžio 9-osios imtinai. Virš šio teks- 
to buvo pažymėjimo numeris (aišku, išgalvotas), žodžiai 
„Londono grafystės taryba“ ir „1960 metų kelių eismo ak- 
tas“, bei „VAIRUOTOJO PAŽYMĖJIMAS“ ir „15 šilingų 
mokestis gautas“. Šakalo akimis žiūrint, klastotė buvo kuo 
puikiausia, bent jau jo tikslams tikrai pakankamai gera. 

Antrasis dokumentas buvo paprasčiausias prancūziškas 
asmens liudijimas, išduotas Andrė Martenui, penkiasdešimt 
trejų metų paryžiečiui, gimusiam Kolmare. Iš liudijimo kam- 
pučio žvelgė jo, pasendinto dvidešimčia metų, mažutė foto- 
grafija, kurioje jis buvo apdujęs ir sutrikęs, Žilais ežiuku kirp- 
tais plaukais. Pats liudijimas buvo išmargintas dėmių, ap- 
lamdytais kampais —- darbo žmogaus dokumentas. 

Įdėmiausiai jis apžiūrėjo trečiąjį dokumentą. Nuotrauka 
jame kiek skyrėsi nuo ką tik matytos, nes šių dviejų doku- 
mentų išdavimo data irgi skyrėsi keliais mėnesiais (jeigu 
jie būtų buvę tikri, jų atnaujinimo datos turbūt nebūtų tiks- 
liai sutapusios). Tai irgi buvo jo paties fotografija, daryta 

beveik prieš dvi savaites, tačiau marškiniai atrodė tamsesni, 
be to, jo smakre tarsi buvo matyti barzdos šeriai. Šis įspūdis 
buvo pasiektas meistrišku retušavimu, sudarančiu vaizdą, 
kad tai dvi skirtingos vieno Žmogaus nuotraukos, darytos 
ne vienu metu ir jam vilkint skirtingais drabužiais. Abiejų 
dokumentų tekstai buvo padirbti puikiai. Šakalas pakėlė akis 
ir įsikišo dokumentus į kišenę. 

— Labai gražu, - pagyrė jis. — Kaip tik tai, ko man reikėjo. 
Sveikinu jus. Man regis, aš dar skolingas penkiasdešimt svarų? 

— Tikrai taip, pone. Ačiū, — klastotojas Žiūrėjo į jį laukda- 
mas pinigų. 

Anglas išsitraukė iš kišenės dešimtį į pluoštelį sudėtų pen- 
kių svarų banknotų, bet laikė juos tarp smiliaus ir nykščio. 

— Manding, esama dar kažko, ar ne? 

Belgas nesėkmingai pamėgino nutaisyti nesuprantančio 
Žmogaus miną. 

— Ką jūs turite galvoje, pone? 

— Tikras vairuotojo pažymėjimo pirmasis puslapis. Aš sa- 
kiau, kad turėsite jį man grąžinti. 

Dabar jau nebeliko abejonių, kad klastotojas vaidina. Ne- 
apsakomai nustebęs jis kilstelėjo antakius, lyg toji mintis ką 
tik jam būtų dingtelėjusi, ir nusigręžė. Nuleidęs galvą, tar- 
tum būtų giliai susimąstęs, jis paėjėjo keletą žingsnių į šalį, 
susidėjęs rankas ant nugaros, paskui pasisuko ir vėl priėjo 
prie svečio. 

— Man atrodo, galėtume mažumą šnektelėti apie tą po- 
pierėlį, pone. 

— Taip? | 

Savo tonu Šakalas ničniekuo neišsidavė. Tonas buvo be- 
jausmis, be jokios išraiškos, tik gal vos klausiamas. Jo veidas 
irgi nieko nesakė, o akys atrodė gerokai aptrauktos miglos, 
tarytum žvelgtų vien į savo pačių vidinį pasaulį. 

— Reikalas tas, pone, kad pirmykštis vairuotojo pažymėji- 
mo pirmasis puslapis su, kaip suprantu, jūsų tikrąja pavarde 
ne čia. Ak, atleiskite, atleiskite. — Jis padarė be galo kruopš- 
čiai apgalvotą gestą, tarsi norėtų nuraminti nerimo kamuo- 
jamą Žmogų, nors anglas visiškai neatrodė toks esąs. — Jis 
labai saugioje vietoje - vieno banko privačiame dokumentų 
seife, kurį aš vienas tegaliu atrakinti. Matote, pone, kai užsi- 
imi tokiu rizikingu verslu kaip mano, tenka imtis atsargumo 
priemonių, kitais žodžiais tariant, kažkaip apsidrausti. 

— Ko jūs norite? 

— Matote, mano brangusis sere, aš vyliausi, kad jūs būsite 
pasirengęs atlikti sandėrį, kurio esmė būtų to popierėlio sa- 
vininko pasikeitimas, sandėrį, kurio suma šiek tiek viršytų 
sutartus šimtą penkiasdešimt svarų, mūsų minėtus šiame 
kambaryje. | | 

Anglas tyliai atsiduso, lyg mažumą nustebęs, kad žmonės 
įsigudrina šitaip nereikalingai komplikuoti savo pačių buvi- 
mą šioje žemėje. Šiaip jis niekuo neparodė, kad belgo pa- 
siūlymas jį domina. 

— Ar tai jus domina? — droviai paklausė klastotojas. Savo 
vaidmenį jis vaidino taip, tarsi būtų ilgai jį repetavęs, - tos 
užuolankos, tariamai subtilios užuominos. Pašnekovui tai 
priminė prastą antrarūšį filmą. 

— Man jau yra tekę susidurti su šantažuotojais, — tarė an- 
glas — ne kaltindamas, tiesiog abejingu balsu konstatuoda- 
mas tai, kas jam nė motais. Belgas buvo sukrėstas. 

— Ak, pone, ką jūs! Šantažuotojas? Aš? Tai, ką aš siūlau, 
nėra šantažas, nes šantažas — pasikartojantis procesas. Aš 
paprasčiausiai siūlau sandėrį — visą rinkinuką už tam tikrą 
pinigų sumą. Šiaip ar taip, savo dokumentų seife turiu jūsų 
vairuotojo pažymėjimo originalą, išryškintas plokšteles, vi- 
sų kadrų, kuriuose užfiksavau jus, negatyvus ir, deja, — jis 

nutaisė apgailestaujančią grimasą, parodydamas bijąs, — 
dar vieną jūsų fotografiją, kurią labai mikliai padariau, kai 
jūs stovėjote po prožektoriais be grimo. Aš neabejoju, kad 
patekę į britų ir prancūzų valdžios atstovų rankas šie do- 
kumentai pridarytų jums šiokių tokių keblumų. O jūs aiš- 
kiai esate žmogus, įpratęs mokėti, kad išvengtumėte nepa- 
togumų... 

— Kiek? 

— Tūkstantis svarų, pone. 

Anglas svarstė šį pasiūlymą be garso linksėdamas galvą, 
tartum jis tik truputėlį jį domintų grynai kaip teorija. 

— Man apsimokėtų atiduoti šią sumą, kad susigrąžinčiau 
tuos dokumentus, — pripažino jis. 

Belgas triumfuodamas išsišiepė. 

— Be galo džiaugiuosi tai girdėdamas, pone. 

— Tačiau mano atsakymas yra „ne“, - pasakė anglas, tary- 
tum ir toliau įtemptai mąstytų. Belgo akys susiaurėjo. 

— Bet kodėl? Jūs sakote, kad jums apsimoka atiduoti tūks- 
tantį svarų, kad juos susigrąžintumėte. Tai sąžiningas san- 
dėris. Juk mudu įpratę derėtis dėl geidžiamo daikto ir gauti 
jį už pinigus. | 

— Yra dvi priežastys, - ramiai dėstė jo pašnekovas. - Visų 
pirma aš neturiu jokių įrodymų, kad nebuvo padarytos ne- 
gatyvų kopijos, taigi kad po pirmojo reikalavinio nebus ki- 
tų. Be to, aš neturiu jokių įrodymų, kad jūs neatidavėte šių 
dokumentų kokiam draugui, kuris paprašytas juos“atiduoti 
staiga prisimins jų nebeturįs, nebent ir jam sušvelnintum širdį 
giesmele apie dar vieną tūkstantį svarų. 

Belgas, rodės, lengviau atsiduso. 

— Jeigu tai visa, kas jus jaudina, tai jūsų nuogąstavimai 
nepagrįsti. Aš pats esu suinteresuotas nepatikėti šių doku- 
mentų jokiam partneriui, nes jis gali jų neatiduoti. Aš nega- 

liu įsivaizduoti, kad jūs sumokėtumėte tūkstantį svarų, ne- 
gavęs dokumentų, taigi ir man nėra reikalo tuos dokumen- 
tus kažkam atiduoti. Kartoju: jie yra banko seife. Na, o pa- 
kartotiniai reikalavimai būtų beprasmiai. Fotografinė vai- 
ruotojo pažymėjimo kopija nepadarytų įspūdžio britų val- 
džios atstovams, ir net jeigu jus sučiuptų su padirbtu vai- 
ruotojo pažymėjimu, tai jums tik padarytų šiokių tokių ne- 
patogumų, bet ne tiek, kad tai pateisintų pinigų mokėjimą 
man kelis kartus. Kalbant apie prancūziškus dokumentus, 
jei Prancūzijos policija sužinotų, jog kažkoks anglas apsi- 
meta nesamu prancūzu Andrė Martenu, ji išties galėtų jus 
suimti, jei dėtumėtės juo. Bet jeigu aš pakartotinai reikalau- 
čiau pinigų, jums apsimokėtų išmesti tuos dokumentus ir 
užsakyti naujus kitam klastotojui. Tuomet jums nebereikė- 
tų baimintis, kad Prancūzijoje jus demaskuos kaip Andrė 
Marteną, nes Martenas nebeegzistuoja. 

— Tai kodėl aš negaliu padaryti to dabar? — paklausė an- 
glas. - Juk visi nauji dokumentai tikriausiai nekainuotų man 
daugiau kaip dar pusantro šimto svarų? 

Belgas ėmė mosikuoti išskėstomis, delnais į viršų pasuk- 
tomis rankomis. 

— Aš dedu viltis į tą faktą, kad keblumų išvengimas ir lai- 
kas jums verti pinigų. Mano manymu, tie Andrė Marteno 
dokumentai ir mano tylėjimas jums reikalingi gan greitai. 
Praeitų kur kas daugiau laiko, kol jums kas nors padirbtų 
naujus dokumentus, be to, jie nebūtų tokie geri. Tie, ku- 
riuos jūs gavote, yra tobuli. Taigi jums reikalingi dokumen- 
tai ir mano tylėjimas, viena ir kita - dabar. Dokumentus jūs 
turite. Mano tylėjimas kainuoja tūkstantį svarų. 

— Ką gi, jeigu jūs šitaip viską traktuojate... Bet kodėl jūs 
manote, kad aš turiu čia, Belgijoje, tūkstantį svarų? 

Klastotojas nusišypsojo — atlaidžiai, lyg Žmogus, Žinantis 

visus atsakymus ir neturintis tvirtesnio pagrindo jų neatskleis- 
ti, tenkindamas artimo draugo užgaidas. 

— Pone, jūs esate pasiturintis anglas — tai visiems aišku. 
Bet vis dėlto jūs norite apsimesti pagyvenusiu darbininku 
prancūzu. Prancūziškai jūs kalbate sklandžiai ir bemaž be 
akcento, štai kodėl aš nurodžiau Andrė Marteno gimimo 
vietą Kolmarą - juk elzasiečiai kalba prancūziškai sū šiokiu 
tokiu akcentu, panašiu į jūsų. Po Prancūziją jūs keliaujate 
apsimetęs Andrė Martenu. Puiku, genialus sumanymas: kam 
gali ateiti į galvą apieškoti tokį senį kaip Martenas? Taigi 
tai, ką jūs nešiojatės su savimi, tikriausiai yra vertinga. Gal 
narkotikai? Kai kuriuose aristokratiškuose Anglijos sluoks- 
niuose šiais laikais jie labai madingi. O Marselis - vienas iš 
pagrindinių jų tiekimo centrų. Galbūt deimantai? Nežinau, 
bet jūsų verslas yra pelningas. Anglų milordai negaišta lai- 
ko, kraustydami kišenes hipodromuose. Būkit malonus, po- 
ne, liaukimės žaidę, hein?* Jūs paskambinate savo draugams 
Londone ir paprašote išsiųsti tūkstantį svarų į čionykštį ban- 
ką. Tuomet rytoj vakare mes apsikeičiame paketėliais ir — 
op - jūs leidžiatės į kelią, ar ne? ; 

Anglas keletą kartų linktelėjo galvą, tartum būtų liūdnai 
mąstęs apie kupiną klaidų ligšiolinį gyvenimą. Staiga jis pa- 
kėlė galvą ir žavingai nusišypsojo belgui. Lig tol klastotojas 
nebuvo matęs jo šypsantis, tad jam didžiausias akmuo nuo 
širdies nusirito pamačius, jog šis tykusis anglas sureagavo į 
šį dalyką taip ramiai, nesimuistydamas kaip kiti, kad-išsisuk- 
tų iš padėties. Galų gale problemų nebus. Žmogelis nusilei- 
do. Belgas pajuto, kaip jį slėgusi įtampa atlėgsta. 

— Gerai, - tarė anglas, — jūs laimėjot. Tūkstantį svarų aš 
galėsiu gauti rytoj iki pusiaudienio. Bet yra viena sąlyga. 


* Ką? (Pranc.) 

— Sąlyga? — belgas išsyk vėl pasidarė atsargus. 

— Mes susitiksime ne čia. 

Klastotojas suglumo. 

— Kuo bloga šita studija? Čia tylu, nuošalu... 

— Mano akimis žiūrint, ji bloga viskuo. Jūs ką tik man pa- 
pasakojot slapta mane čia nufotografavęs. Aš nenoriu, kad 
mažytę mūsų apsikeitimo paketėliais ceremoniją pertrauk- 
tų tyliai spragtelėjęs fotoaparatas, nuspaustas apgalvotai pa- 
sislėpusio kokio nors jūsų draugo... 

Belgo palengvėjimas buvo akivaizdus. Jis garsiai nusi- 
juokė. 

— Nereikia šito baimintis, cher ami*. Ši studija mano, ji 
niekam nekrinta į akis ir jeigu kas ateina čionai, tai tik mano 
pakviestas. Matot, man reikia būti apdairiam, nes turiu dar 
ir šalutinį verslą — darau nuotraukas turistams, žinot, labai 
populiarias, bet ne visai tokias, kokias būtų galima spaus- 
dinti Grand aikštės studijoje. 

Jis iškėlė kairiąją ranką, nykščiu ir smiliumi padarė ratu- 
ką, o dešinįjį smilių ėmė kaišioti į tą ratuką, vaizduodamas 
lytinį aktą. 

Anglo akys sutvisko. Jis plačiai išsiviepė, paskui ėmė juok- 
tis. Belgas irgi juokėsi iš savo sąmojo. Tuomet anglas tvirtai 
sugriebė belgą už priešpečių, pirštais sugniaužė jo bicep- 
sus, ir klastotojas, kurio pirštai teberodė erotinius gestus, 
nebūtų galėjęs nė pakrutėti. Belgas vis dar juokėsi, kai pa- 
juto, tarsi lytinius organus jam būtų pervažiavęs greitasis 
traukinys. Jo galva truktelėjo į priekį, rankos liovėsi rodžiu- 
sios pantomimą ir nukrito prie sutraiškytų sėklidžių, nuo ku- 
rių sugniaužęs jį vyras jau buvo spėjęs atitraukti savo dešinįjį 
kelį, ir juokas pavirto spiegimu, gargaliavimu, žiaukčiojimu. 


* Brangusis drauge (pranc.). 

Pusiau be sąmonės jis susmuko ant kelių, paskui šonu pasi- 
vertė į priekį, kad galėtų atsigulti ant grindų ir susiriesti į 
kamuolį. | 

Šakalas jį paleido, ir jis kuo ramiausiai susmuko ant kelių. 
Anglas apsižergė sukniubusio vyriškio nugarą, prakišo deši- 
niąją ranką jam po kaklu ir užlenkęs suėmė bicepsą kairio- 
sios, kurią laikė įrėmęs klastotojui į pakaušį, o paskui trum- 
pu judesiu nuožmiai truktelėjo kaklą atgal, į viršų ir į šoną. 

Lūžtančio sprando trekštelėjimas turbūt nebuvo labai gar- 
sus, bet studijos tyloje jis nuskambėjo kaip šūvis iš nedide- 
lio pistoleto. Klastotojo kūnas paskutinį kartą trūktelėjo ir 
liko tysoti suglebęs lyg skudurinė lėlė, Šakalas truputį dar 
palaikė jo kaklą, paskui paleido, ir lavonas nukrito veidu į 
grindis. Negyvėlio veidas pasisuko ant šono; jo rankos te- 
begniaužė tarpkojį, liežuvio galiukas kyšojo tarp iki pusės 
suleistų į jį dantų, atmerktos akys spoksojo į išblukusį lino- 
leumo raštą. 

Anglas greitai priėjo prie užuolaidų ir įsitikinęs, kad jos 
iki galo užtrauktos, grįžo prie lavono. Apvertęs jį aukštiel- 
ninką, aptapšnojo visas kišenes, kol galop raktus rado kai- 
rėje kelnių kišenėje. Tolimajame studijos kampe kėpsojo di- 
džioji skrynia su rekvizitu ir teatrinės kosmetikos dėžėmis. 
Ketvirtuoju iš išmėgintų raktų jis atidarė jos dangtį ir dešimt 
minučių sugaišo, kol išvertė iš jos viską į netvarkingas krū- 
vas ant grindų. 

Iki galo ištuštinęs skrynią, žudikas pakėlė klastotojo lavo- 
ną už pažastų ir įvertė į skrynią. Sutilpo jis visai lengvai — 
suglebusios galūnės sulinko taip, kad atitiko skrynios vidaus 
kontūrus. Po kelių valandų kūnas sustings ir lavonas šitokia 
poza liks skrynios dugne. Tuomet Šakalas ėmė krauti atgal 
išimtus daiktus. Perukus, moteriškus apatinius ir visus kitus 
nedidelius minkštus daiktus jis sugrūdo tarp galūnių, ant vir- 

šaus uždėjo kelias dėžes su grimo teptukais ir kosmetikos 
tubelėmis, galop suvertė ant lavono likusius buteliukus su 
kremais, du moteriškus ir vieną vyrišką chalatą, keletą įvai- 
rių megztinių ir džinsų, kelias poras juodų tinklinių kojinių, 
kol jį visą uždengė ir skrynia buvo pilnutėlė. Mažumą pa- 
spaudus dangtis užsidarė, tada užšovęs skląstį Šakalas užra- 
kino pakabinamąją spyną. 

Kraudamas daiktus į skrynią, visus buteliukus ir flakonė- 
lius anglas ėmė apsivyniojęs ranką skuduru iš skrynios. Da- 
bar savo nosine jis nušluostė spyną ir visą skrynios išorinį 
paviršių, įsikišo į kišenę pluoštą penkių svarų banknotų, te- 
begulėjusių ant stalo, nuvalė jį ir vėl pastatė prie sienos, kur 
jis stovėjo jam atėjus. Visa tai baigęs, jis užgesino šviesą, at- 
sisėdo ant kėdės palei sieną ir įsitaisė laukti, kol sutems. Po 
kelių minučių jis išsitraukė pakelį cigarečių, vieną užsirūkė, 
o kitas kokias dešimt susidėjo į šoninę švarko kišenę; pele- 
nams kratyti jis naudojo ištuštintą pakelį, į kurį baigęs rū- 
pestingai įdėjo nuorūką. 

Šakalas neturėjo daug iliuzijų, kad klastotojo pražuvimas 
nebus pastebėtas, bet pamanė, jog toks žmogus tikriausiai 
turėdavo gan dažnai eiti į pogrindį ar išvykti iš miesto. Jeigu 
kokie klastotojo draugai pastebėtų, kad jis staiga liovėsi lan- 
kęsis pamėgtose vietose, jie turbūt tuo ir paaiškintų šį faktą. 
Vėliau jie pradėtų ieškoti jo, pirmiausiai tarp Žmonių, susi- 
jusių su padirbinėjimo ar gįornografinių nuotraukų verslu. 
Kai kurie iš jų gali Žinoti apie studiją ir apsilankyti joje, bet 
daugelį sulaikytų užrakintos durys. Tam, kuriam pavyktų pa- 
tekti vidun, tektų apieškoti ją visą, išlaužti skrynios spyną ir 
ją iškraustyti, kol aptiktų lavoną. Tai daręs žmogus iš nusi- 
kaltėlių pasaulio tikriausiai nepraneštų apie šį įvykį polici- 
jai, - samprotavo Šakalas, - pamanęs, kad klastotojas bus 
susipešęs su kokiu gaujos vadeiva. Joks vien pornografija 

besidomintis klientas maniakas nebūtų stengęsis šitaip rū- 
pestingai paslėpti lavono, nužudęs klastotoją iš įniršio. Šiaip 
ar taip, policija galų gale sužinos apie žmogžudystę. Tuo- 
met, be abejo, bus paskelbta padirbinėtojo fotografija, ir 
barmenas, ko gero, prisimins, kad rugpjūčio 1-osios vakarą 
jis išėjo kartu su aukštu blondinu, dėvinčiu languotą kostiu- 
mą ir tamsius akinius. Tačiau vargu ar per artimiausius kelis 
mėnesius kas nors ištirs numirėlio dokumentų seifą, net jei- 
gu jis išsinuomojo jį savo pavarde. Su barmenu Šakalas ne- 
sikalbėjo, tik prieš dvi savaites to paties baro padavėjo pra- 
šė dviejų bokalų alaus. Padavėjas gali prisiminti klientą kal- 
bėjus su vos pastebimu užsieniečio akcentu, tik jeigu turi 
fenomenalią atmintį. Belgijos policija ims be didelio entu- 
ziazmo ieškoti aukšto blondino, tačiau net jeigu tyrimas pri- 
sikastų iki Aleksandro Dageno, jai dar tektų padirbėti iš pe- 
ties, kol aptiktų Šakalą. Viską pasvėręs, anglas nusprendė 
turįs mažų mažiausiai mėnesį laiko — kaip tik tiek, kiek jam 
reikia. Klastotoją jis nužudė grynai mechaniškai, lyg būtų 
sutrypęs tarakoną. Šakalas atsipalaidavo, surūkė antrą ci- 
garetę ir pažvelgė pro langą. Buvo pusė dešimtos, ir siaurą- 
ją gatvelę jau gaubė tiršta prieblanda. Jis patyliukais išėjo iš 
studijos ir užrakino lauko duris. Tyliai eidamas gatve, jis su 
niekuo neprasilenkė. Už kokių septynių metrų jis numetė 
neatpažįstamus raktus pro lietaus kanalizacijos groteles ša- 
ligatvyje ir išgirdo, kaip jie pliumptelėjo į vandenį. Į veSBŲ 
grįžo kiek pavėlavęs ir pavalgė vėlyvą vakarienę. 

Kitą dieną, penktadienį, jis praleido darbininkų gyvena- 
mo Briuselio priemiesčio parduotuvėse. Turizmo prekių par- 
duotuvėje nusipirko porą žygeivio batų, ilgas vilnones koji- 
nes, kelnes iš šiurkštaus medvilninio audeklo, languotus vil- 
nonius marškinius ir kuprinę. Be to, jis dar įsigijo keletą plo- 
nų porolono lapų, regztuką, virvės kamuolį, medžioklinį pei- 

lį, plonus teptukus ir dvi dėželes dažų — rausvų ir rudų. Jam 
buvo kilusi mintis daržovių kioske nusipirkti didelį melioną, 
bet nusprendė, kad per savaitgalį gali sugesti. 

Grįžęs į viešbutį, su naujuoju vairuotojo pažymėjimu, ku- 
riame pavardė dabar buvo ta pati kaip ir pase - Aleksandro 
Dageno, - jis išsinuomojo automobilį kitos dienos rytui ir 
įkalbėjo administratorių užsakyti savaitgaliui jam kambarį 
su vonia arba dušu viename iš pajūrio kurortų. Nors rug- 
pjūčio mėnesį kambarių pajūryje striuka, administratorius 
sugebėjo rasti jam kambarį mažame viešbutėlyje, pro kurio 
langus buvo matyti vaizdingas Zebriugės žvejybos uostas, ir 
palinkėjo jam maloniai praleisti savaitgalį prie jūros. 


7 skyrius 


Tuo metu, kai Šakalas Briuselyje pirko visas šias prekes, Vik- 
toras Kovalskis centriniame Romos pašte grūmėsi su tarp- 
tautinio telefono ryšio painumais. | 

Nemokėdamas itališkai, jis kreipėsi pagalbos į pašto tar- 
nautojus ir galų gale vienas jų prisipažino šiek tiek kalbąs 
prancūziškai. Vargais negalais Kovalskis jam paaiškino no- 
ris paskambinti vienam žmogui Prancūzijos mieste Marse- 
lyje, bet nežinąs jo telefono numerio. 

"Taip, pavardę ir adresą jis žino. Pavardė Gžibovskis. Italą 
ji suglumino, ir jis paprašė, kad Kovalskis ją užrašytų. Len- 
kas taip ir padarė, bet italas, negalėdamas patikėti, jog pa- 
vardė galėtų prasidėti „Grzyb...“, persakė ją telefonistei kaip 
„Grib...“, pamanęs, kad Kovalskio parašyta ne „Zz“, 0 „i“. 
Marselio abonentų knygoje Žozefo Gribovskio pavardės ne- 
sama, — iš kito laido galo pranešė italui telefonistė. Pašto 
tarnautojas atsigręžė į Kovalskį ir paaiškino, kad toks Mar- 
selyje negyvena. Visiškai atsitiktinai, vien todėl, kad pašti- 
ninkas buvo sąžiningas žmogus, kuriam rūpėjo įtikti užsie- 
niečiui, jis paraidžiui perskaitė pavardę, norėdamas pabrėžti 
teisingai ją supratęs. 

— II n'existe pas, monsieur. Voyons: jay, air, eee... * 


* Tokio nėra, pone. Pažiūrėkime: gė, er, i... (Pranc.) 

— Non, jay, air, zed*, - pertarė jį Kovalskis. 

Tarnautojas buvo pritrenktas. 

— Excusez moi, monsieur. Jay, air, zed? Jay, air, zed, ygrec, 
bay?** 

— Oui, - tikino Kovalskis. —- G-R-Z-Y-B-O-W-S-K-1. 

Italas gūžtelėjo pečiais ir vėl kreipėsi į telefonistę. 

— Prašome sujungti mane su tarptautine informacijos tar- 
nyba. | 

Dešimčiai minučių nepraėjus, Kovalskis žinojo Žožo te- 
lefono numerį ir už pusvalandžio buvo su juo sujungtas. Bu- 
vusio legionieriaus balsas aname laido gale buvo iškraipy- 
tas traškesio ir atrodė, jog jis dvejoja, ar patvirtinti blogąją 
naujieną, praneštą Kovačo laiške. Taip, jis džiaugiasi, kad 
Kovalskis paskambino - jis jau trys mėnesiai bando jį suras- 
ti. Deja, taip, Kovačas rašė tiesą apie mažosios Silvijos ligą. 
Ji silpo, lyso ir kai galų gale daktaras nustatė diagnozę, jai 
jau nebebuvo galima keltis iš lovos. Dabar ji gulinti greti- 
mam miegamajame buto, iš kurio kalba Žožo. Ne, tai ne tas 
pat butas, jie išsinuomoję naujesnį, didesnį. Ką? Adresas? 
Žožo iš lėto jį pasakė, o Kovalskis, iškišęs liežuvį tarp su- 
čiauptų lūpų, lėtai jį užsirašė. 

— Kiek laiko tie šundaktariai jai duoda? — suriaumojo jis į 
ragelį. Tik iš ketvirto karto jam pavyko išaiškinti Žožo, ką jis 
turi galvoje. Ragelyje ilgai nieko nebuvo girdėti. 

— Alio! Alio! - šaukė jis, negirdėdamas atsakymo. 

Vėl atskriejo Žožo balsas. 

— Gal savaitę, o gal dvi ar tris, - atsakė Žožo. 

Kovalskis netikėdamas spoksojo į ragelį savo rankoje. Nė 
žodžio netaręs, jis padėjo jį ant aparato ir lyg girtas išsvirdu- 


* Ne, gė, er, zet (pranc.). 
** Atleiskite, pone. Gė, er, zet? Gė, er, zet, igrek, bė? (Pranc.) 

liavo iš kabinos. Sumokėjęs už pokalbį, jis paėmė korėspon- 
denciją, užrakino ją prie riešo prirakintame plieno lagami- 
nėlyje ir parėjo į viešbutį. Pirmąsyk per daugelį metų jo min- 
tyse siautė sąmyšis, ir nebuvo į 54 kreiptis įsakymų, kaip iš- 
spręsti problemą jėga. 

Savo bute Marselyje, tame pat, kuriame visą laiką gyve- 
no, Ždžo taip pat padėjo ragelį, supratęs, kad Kovalskis 
nutraukė pokalbį. Jis atsigręžęs pamatė, kad abu vyrai iš 
Slaptosios tarnybos ten pat, kur buvo iki tol, su Police Spe- 
cial 45-0jo modelio koltais rankose. Vienas ginklas buvo nu- 
kreiptas į Žožo, kitas - į jo žmoną, kuri mirtinai išbalusi gū- 
žėsi sofos kamputyje. 

- Šunsnukiai, — iškošė Žožo. - Šūdžiai. 

— Ar jis atvyks? — paklausė vienas vyrų. 

— Jis nepasakė. Numetė ragelį, ir tiek, — atsakė lenkas. 

Korsikietis įsmeigė į jį juodas, bukas akis. 

— Jis turi atvykti. Taip buvo įsakyta. 

— Jūs girdėjote, ką aš kalbėjau. Aš pasakiau tai, ko jūs 
norėjote. Jis tikriausiai buvo sukrėstas. Jis padėjo ragelį, ir 
tiek. Aš negalėjau sukliudyti jam tai padaryti. 

- Tau bus geriau, jeigu jis atvyks, Žožo, - tikino korsikietis. 

- Jis atvažiuos, - nusiminęs tarė Žožo. - Jeigu galės - at- 
važiuos. Dėl mergaitės. 

— Gerai. Tuomet tu būsi padaręs savo darbą. 

— Tuomet nešdinkitės iš čia, - užriko Žožo. - Palikit mus 
ramybėje! 

Korsikietis atsistojo, nepaleisdamas iš rankų pistoleto. 
Jo bendradarbis sėdėjo atokiau, nenuleisdamas akių nuo 
moters. 

— Mes išeisime, — atsakė korsikietis, - bet judu eisite su 
mumis. Mes negalime leisti, kad jūs dabar imtumėt visiems 
pasakoti ar skambinėti į Romą, ar ne, Žožo? 

— Kur jūs mus išvešite? 

— Mažumą paatostogauti. Į naują malonų viešbutį kalnuo- 
se. Begalė saulės ir gryno oro. Tau bus į sveikatą, Žožo. 

— Ar ilgai? - apatiškai paklausė lenkas. 

— Kol reikės. 

Lenkas pažvelgė pro langą į susiraizgiusius skersgatvius ir 
gausias žuvų krautuvėles po atviru dangumi, užsislėpusias 
už gražaus lyg atviruke Senojo uosto fasado. 

— Dabar pats turistinio sezono įkarštis, traukiniai pilnutė- 
liai. Rugpjūtį mes uždirbam daugiau negu per visą Žiemą. 
Mes kelerius metus būsime elgetos. 

Korsikietis nusikvatojo, tarsi ši mintis būtų jį labai prajuo- 
kinusi. 

— Suprask: tu veikiau išloši, negu praloši, Žožo. Šiaip ar 
taip, tai dėl Prancūzijos, tavo antrosios tėvynės. 

Lenkas atsisuko į jį. 

-—- Man nusišikt ant politikos. Man nė motais, kas valdžio- 
je, kokia partija nori viską sušikti. Bet aš pažįstu tokius kaip 
jūs. Per savo gyvenimą esu sutikęs tokių iki valios. Tokie kaip 
jūs tarnautų Hitleriui. Arba Musoliniui, arba OAS, jei tik 
jums tai būtų į naudą. Ar bet kam. Režimai keičiasi, bet tik 
ne tokie šunsnukiai kaip jūs... 

Jis šaukė, šlubčiodamas link vyriškio su pistoletu, kurį lai- 
kanti ranka nesudrebėjo nė per milimetrą. 

— Žožo, - suspiegė nuo sofos moteriškė, - maldauju, pa- 
lik jį! 

Lenkas sustojo ir nustebęs pažvelgė į žmoną, tarsi būtų 
pamiršęs ją čia esant. Jis apsidairė po kambarį ir vieną po 
kito nužvelgė jame esančius žmones. Jie visi žvelgė į jį, žmo- 
na — maldaudama, o abu Slaptosios tarnybos žaliūkai — be 
pastebimos išraiškos. Jie buvo įpratę girdėti priekaištus, ku- 
rie negali pakeisti to, kas neišvengiama. Viršesnis iš jų moste- 
lėjo galva į miegamojo pusę. 

— Kraukitės daiktus. Pirma tu, paskui žmona. 

— O kaip Silvija? Ji pareis iš mokyklos ketvirtą ir nieko 
neras namie, - rūpinosi moteris. 

— Mes ją paimsime važiuodami pro mokyklą, - neatitrauk- 
damas akių nuo jos vyro atsakė korsikietis. - Dėl to jau susi- 
tarta. Mokyklos direktorei pasakyta, kad jos senelė merdi ir 
visa šeima kviečiama prie jos. Viskas sutvarkyta labai apdai- 
riai. Nagi, judinkis. 

Žožo gūžtelėjo pečiais, dar sykį metė žvilgsnį į žmoną ir 
korsikiečio lydimas nuėjo į miegamąjį krautis daiktų. Jo pati 
toliau glamžė rankoje nosinę. Po kurio laiko ji pakėlė akis į 
antrąjį agentą, sėdintį kitame sofos gale. Jis buvo Baskonas, 
jaunesnis už korsikietį. 

— Ką... ką jie jam padarys? 

— Kovalskiui? 

— Viktorui. 

— Tokie ponai nori su juo pasišnekėti. Štai ir viskas. 

Už valandos didelis sitroenas su Gžibovskių šeimyna ant 
užpakalinės ir dviem Slaptosios tarnybos agentais ant prie- 
kinės sėdynės lėkė į labai slaptą viešbutį aukštai Verkoro 
kalnuose. 


Šakalas praleido savaitgalį prie jūros. Nusipirkęs glaudes, 
šeštadienį jis deginosi Zebriugės paplūdimyje, kelis kartus 
išsimaudė Šiaurės jūroje, o paskui vaikštinėjo po šį nedidelį 
uostamiestį ir po bangolaužį, ten, kur kadaise britų karei- 
viai kovėsi ir guldė galvas kraujo ir kulkų sūkuryje. Kai kurie 
seniai jūrų vėplių ūsais, sėdintys ant molo ir meškeriojantys 
jūrų ešerius, ko gero, būtų prisiminę keturiasdešimt šešerių 
metų senumo įvykius, bet jis apie tai neklausinėjo. Anglų 
tądien tebuvo kelios šeimos, išsibarsčiusios paplūdimyje. Jie 
mėgavosi saule ir žiūrėjo, kaip jų vaikai žaidžia bangose. 

Sekmadienio rytą Šakalas susikrovė daiktus ir išvyko. Jis 
neskubėdamas važiavo Flandrijos kaimo keliais, vaikštinėjo 
siauromis Gento ir Briugės gatvelėmis. Pietums suvalgė ne- 
prilygstamą kepsnį, pačirškintą virš laužo restorane Siphon 
Damo mieste, ir vakarop pasuko automobilį atgal į Briuselį. 
Prieš eidamas gulti paprašė, kad jį anksti pažadintų ir at- 
neštų į lovą pusryčius bei supakuotų pietus, paaiškinęs, kad 
kitą dieną nori nuvažiuoti į Ardėnų mišką aplankyti kapą 
vyresniojo brolio, žuvusio tarp Bastonės ir Malmedi per Ar- 
dėnų operaciją*. Administratorius, be galo įdėmiai jį išklau- 
sęs, pažadėjo būtinai pažadinti prieš šitokią šventą kelionę. 


Viktorui Kovalskiui Romoje savaitgalis buvo toli gražu ne 
toks smagus. Į sargybą — tiek budėti aštunto aukšto laiptų 
aikštelėje, tiek ant stogo naktį - jis ateidavo laiku. Kai nebu- 
dėdavo, miegojo mažai, daugiausia gulėjo ant lovos aštun- 
tame aukšte, rūkydamas ir gerdamas aitrų raudonąjį vyną, 
kuris plokščiais galono talpos buteliais buvo atgabenamas 
aštuoniems buvusiems legionieriams, sudarantiems trijų 
OAS vadeivų sargybą. Gaižus itališkas raudonvynis nė iš to- 
lo neprilygsta raudonajam alžyrietiškam vynui, kuris teliūs- 
kuodavosi skardiniuose visų legionierių puodeliuose, — pa- 
manė jis, — bet vis geriau negu nieko. 

Paprastai Kovalskis savarankiškai pasiryždavo negreit, bet 
pirmadienio rytą jis jau buvo apsisprendęs. 

Jis bus išvykęs neilgai, gal tik dieną, ne, dvi, jei lėktuvų tvar- 
karaštis bus nepalankus. Šiaip ar taip, tai padaryti jis privalo. 
„Patronui“ paaiškins vėliau. Jis neabejojo, kad „patronas“ jį 


* Ardėnų operacija - vokiečių armijos 1944 m. gruodžio pabaigoje įvykdytas kontrpuo- 
limas, per kurį jai pavyko prasiskverbti į Belgijos gilumą. 1945 m. sausį sąjungininkams 
pavyko juos išstumti, bet su didžiuliais - 77 tūkstančių vyrų — nuostoliais. 

supras, nors ir velniškai pyks. Jam buvo šovusi mintis papa- 
sakoti pulkininkui apie iškilusią problemą ir paprašyti dvie- 
jų parų atostogų, bet jis buvo įsitikinęs, kad pulkininkas, nors 
yra geras vadas, visuomet palaikantis patekusius į bėdą sa- 
vo vyrus, neleis jam išvykti. Jis nesupras jo jausmų Silvijai, o 
Kovalskis žinojo niekad nesugebėsiąs jų paaiškinti. Jis nie- 
kuomet nieko nemokėdavo paaiškinti žodžiais. Atsikėlęs pir- 
madienį į rytinę pamainą, lenkas sunkiai atsiduso. Jam kėlė 
didžiulį nerimą mintis, kad pirmąkart per savo tarnybos le- 
gione metus jis savavališkai pasišalina iš posto. 


Šakalas, atsibudęs tuo pat metu, ėmė rūpestingai ruoštis. 
Išsimaudęs ir nusiskutęs, jis suvalgė puikius pusryčius, at- 
neštus ant padėklo jam prie lovos. Paėmęs lagaminėlį su šau- 
tuvu iš užrakintos spintos, jis kruopščiai įvyniojo kiekvieną 
ginklo detalę į kelis sluoksnius porolono, paskui perrišo vir- 
ve ir sukišo į kuprinės dugną. Ant viršaus sukrovė skardines 
su dažais, teptukus, nupirktas kelnes, languotus marškinius, 
kojines ir batus. Regztuką įdėjo į vieną išorinę kuprinės ki- 
šenę, dėžutę su kulkomis - į kitą. 

Jis kaip paprastai apsirengė dryžuotais marškiniais, vietoj 
įprastinio languotos vilnos kostiumo — lengvą melsvai pilką 
eilutę ir apsiavė įsispiriamus juodus odos batus, kuriuos įsi- 
gijo prabangioje parduotuvėje. Ansamblį užbaigė megztas 
juodo šilko kaklaryšis. Jis nuėjo prie savo automobilio, pasta- 
tyto viešbučio aikštelėje, ir užrakino kuprinę bagažinėje. Grį- 
žęs į vestibiulį, pasiėmė atneštus supakuotus pietus, linktelė- 
jo galvą, atsakydamas į administratoriaus palinkėjimą geros 
kelionės, ir devintą ryto jau lėkė iš Briuselio į Namiurą se- 
nuoju plentu E40. Lygumas už miesto jau glostė šilti saulės 
spinduliai, žadantys kaitrią dieną. Iš kelių žemėlapio Šakalas 
sužinojo, kad iki Bastonės yra apie šimtą keturiasdešimt ki- 

lometrų; jis pridėjo dar dešimt, kol ras ramią vietelę miškin- 
guose kalnuose į pietus nuo šio miestelio. Jis apskaičiavo leng- 
vai įveiksiąs tą pusantro šimto kilometrų iki pietų ir įvažiavęs 
į dar vieną ilgą ruožą tiesaus kelio, nusidriekusio per Valonės 
lygumą, iki galo nuspaudė Simca Aronde akceleratorių. 

Saulei dar nepasiekus zenito, jis jau buvo pravažiavęs Na- 
miurą bei Maršą ir dabar sekė ženklus, rodančius, kad artė- 
ja prie Bastonės. Pravažiavęs šį miestelį, kurį 1944-ųjų Žie- 
mą į šipulius sudaužė Haso fon Mantoifelio* „Karališkųjų 
tigrų“ pabūklai, jis pasuko kairėn, į kalnus. Miškai čia buvo 
tankesni, vingiuotą kelią dažniau gaubė didžiulių guobų ir 
bukų šešėliai, vis rečiau jį rėždavo tarp medžių prasimušan- 
tys saulės spinduliai. 

Už aštuonių kilometrų nuo miesto Šakalas pastebėjo siau- 
pusantro kilometro privažiavo dar vieną kelelį, vedantį gi- 
lyn į mišką. Pavažiavęs juo keletą metrų, jis paslėpė auto- 
mobilį už krūmų. Kurį laiką jis lūkuriavo vėsioje medžių pa- 
unksnėje rūkydamas ir klausydamas, kaip vėsdamas ciksi au- 
tomobilio variklis, kaip šlama medžių viršūnėse vėjas ir to- 
lumoje burkuoja balandžiai. 

Neskubėdamas jis išlipo iš automobilio, atrakino bagaži- 
nę ir pasidėjo kuprinę ant variklio gaubto. Sulankstęs pra- 
bangią melsvai pilką eilutę, padėjo ją ant užpakalinės sim- 
kos sėdynės ir apsimovė laisvas šiurkščias medvilnines kel- 
nes, vietoj marškinių su kaklaryšiu užsivilko languotus med- 
kirčio marškinius, o švarką paliko, nes buvo ganėtinai karš- 
ta. Galop vietoj brangių miestietiškų batų jis apsiavė Žygei- 
viškus, prieš tai užsimovęs vilnones kojines, į kurias susikišo 
klešnių apačias. 


* Hasso von Manteuffelis (1897-1978) — šarvuotųjų vokiečių armijos dalinių vadas II 
pasauliniame kare. 

Išvyniojęs šautuvo detales, vieną po kitos jas sujungė, 
tik slopintuvą įsikišo į vieną kišenę, optinį taikiklį - į kitą. 
Dvidešimt šovinių jis susibėrė iš dėželės į vieną marškinių 
kišenę, o vienintelę sprogstamąją kulką, neišvyniojęs iš rū- 
komojo popieriaus, įsidėjo į antrą. 

Surinkęs šautuvą, paguldė jį ant variklio gaubto ir vėl pri- 
ėjęs prie bagažinės išėmė iš jos pirkinį, kurį išvakarėse įsigi- 
jo Briuselio turguje prieš grįždamas į viešbutį ir kuris visą 
naktį išgulėjo bagažinėje. Tai buvo melionas. Užrakinęs ba- 
gažinę, jis įsimetė melioną į tuščią kuprinę, kartu sudėjęs 
dažus, teptukus ir medžioklinį peilį, paskui, užrakinęs auto- 
mobilį, patraukė į mišką. Buvo kelios minutės po dvylikos. 

Dešimčiai minučių nepraėjus jis aptiko ilgą, siaurą lauky- 
mę, iš kurios galo viskas buvo aiškiai matyti 150 metrų atstu- 
mu. Pasidėjęs šautuvą prie medžio, jis atskaičiavo pusantro 
šimto žingsnių ir susirado kitą medį, nuo kurio buvo matyti 
vieta, kurioje paliko šautuvą. Išvertęs viską iš kuprinės ant že- 
mės,-jis atidarė abi dažų skardines ir ėmė dažyti melioną. Tam- 
siai žalią meliono ŽIeVę viršuje ir apačioje išdažė rudai, per 
mi negrabiai oo dvi akis, nosį, ūsus ir lūpas. Įsmeigęs į 
melioną peilį, kad neišsitepliotų dažais pirštų, Šakalas atsar- 
giai įkišo jį į regztuką. Storosios ir plonosios regztuko virvu- 
tės nepaslėpė nei meliono kontūrų, nei piešinio ant jo. 

Galop jis stipriai įbedė peilį į medžio kamieną maždaug 
dviejų metrų aukštyje nuo žemės ir pakabino ant jo koto 
repztuką. Žalios medžio žievės fone rausvai ir rudai dažytas 
melionas kybojo lyg groteskiška bekūnė žmogaus galva. At- 
sitraukęs atgal, jis nužvelgė savo kūrinį ir nusprendė, kad 
savo funkciją iš 150 metrų jis atliks. 

Uždengęs abi dažų skardines, jis nusviedė jas toli į mišką, 
ir jos sutarškinusios brūzgynus pranyko. Teptukus įsmeigė 

žemėn šeriais į apačią ir tol trypė, kol šie dingo iš akių. Pasi- 
ėmęs kuprinę, grįžo prie šautuvo. 

Slopintuvas lengvai užsiveržė ant vamzdžio galo, optinis 
taikiklis glaudžiai prisispaudė prie vamzdžio viršaus. Šaka- 
las atitraukė spyną ir įkišo į lizdą pirmąjį šovinį. Primerkęs 
akį, pro optinį taikiklį ėmė ieškoti tolimajame laukymės ga- 
le kabančio taikinio. Jį aptikęs nustebo, koks didelis ir aiš- 
kus jis atrodė taikiklyje. Atrodė, kad tai Žmogaus, stovinčio 
ne daugiau kaip už trisdešimties metrų, galva. Jis net įžvel- 
gė regztuko virvutes, veržiančias melioną, ką ir kalbėti apie 
jo paties pirštais ištepliotas veido dalis. 

Šakalas mažumą pakeitė pozą, atsirėmė į medį, kad būtų 
tvirčiau, ir vėl primerkė akį. Susikertantys brūkšneliai opti- 
niame taikiklyje atrodė ne visai centre, tad jis dešine ranka 
tol sukiojo reguliuojančius varžtus, kol jie atsidūrė per patį 
vidurį. Likęs patenkintas, jis kruopščiai nusitaikė į meliono 
centrą ir iššovė. p 

Atatranka buvo silpnesnė, negu jis tikėjosi, o prislopintas 
„paf“ toks negarsus, kad vargu ar būtum išgirdęs kitoje ty- 
lios gatvės pusėje. Pasikišęs šautuvą po pažastim, jis perėjo 
per laukymę ir apžiūrėjo melioną. Kulka, pramušusi žievelę 
palei dešinį kraštą ir pertraukusi regztuko virvelę, sulindo į 
medį. Jis grįžo atgal ir iššovė antrą kartą, nė trupučio nere- 
guliavęs optinio taikiklio. 

Kulka įsmigo beveik ten pat, skirtumas tebuvo geras cen- 
timetras. Nejudindamas optinio taikiklio reguliavimo varž- 
tų, jis padarė keturis šūvius, kol įsitikino, kad jo šaudyta taik- 
liai, bet taikiklis ima per daug į viršų ir kiek dešiniau. Tuo- 
met jis sureguliavo varžtus. 

Kitas šūvis buvo per žemai ir kiek kairiau. Kad neliktų 
abejonių, jis vėl perėjo per laukymę ir apžiūrėjo kulkos palik- 
tą skylutę. Ji pramušė kairįjį apatinį „galvos“ lūpų kamputį. 

Su šitaip sureguliuotu taikikliu jis padarė dar tris šūvius, ir 
visus kartus kulkos susmigo tame pat plotelyje. Galop jis šiek 
tiek atsuko taikiklio varžtus atgal. 

Devintoji kulka praskrodė kaktą ten, kur jis ir taikė. Jis 
trečią kartą priėjo prie taikinio; šįsyk, išsitraukęs iš kišenės 
gabaliuką kreidos, apibrėžė kulkų išvarpytus plotelius — de- 
šiniame viršutiniame krašte, palei kairįjį lūpų kamputį ir dai- 
lią skylutę kaktos viduryje. 

Paskui suvarė po kulką į abi akis, į tarpuakį, viršutinę lūpą 
ir smakrą. Apsukęs taikinį šonu, paskutinius šešis šūvius jis 
paleido į smilkinį, ausies kiaurymę, žandą, žandikaulį ir kaklo 
slankstelius; tik vienas jų buvo ne visai taiklus. 

Patenkintas šautuvu, jis įsidėmėjo optinį taikiklį reguliuo- 
jančių varžtų padėtį ir, išsitraukęs tūbelę ochromos medžio 
dervos, išspaudė šio klampaus skysčio ant abiejų varžtų gal- 
vučių ir plastiko paviršiaus šalia jų. Už pusvalandžio, per 
kurį jis surūkė dvi cigaretes, derva sukietėjo. Dabar optinis 
taikiklis buvo pritaikytas jo akiai ir laidavo didžiausią tikslu- 
mą, šaudant šiuo ginklu iš 130 metrų atstumo. 

Iš kitos marškinių kišenės jis ištraukė sprogstamąją kulką, 
išvyniojo ją ir įkišo į šovinio lizdą. Jis itin kruopščiai nusitai- 
kė į meliono vidurį ir nuspaudė gaiduką. 

Paskutinei žydro dūmo sruogai nuvingiavus nuo slopin- 
tuvo galo į orą, Šakalas atrėmė šautuvą į medį ir nuėjo lau- 
kyme prie regztuko. Jis kabojo subliūškęs, bemaž tuščias, 
liesdamas apdraskytą medžio kamieną. Melionas, prieš tai 
priėmęs dvidešimt švino kulkų ir išlikęs sveikas, dabar suby- 
rėjo, jo gabaliukai, išstumti pro regztuko akis, gulėjo išsi- 
barstę ant žemės. Medžio žieve varvėjo meliono sultys, kri- 
to sėklos, o žievės likučiai gabaliukais gulėjo regztuke, kuris 
kybojo ant medžioklinio peilio it suglebusi mašna. 

Nukabinęs regztuką, anglas numetė jį į netoliese augan- 


FREDERICK FORSYTH iš ŠAKALO DIENA 167 


čius krūmus. Iš buvusio jame taikinio teliko neatpažįstama 
košė. Ištraukęs iš medžio peilį, įkišo jį į makštį. Jis grįžo prie 
šautuvo, pasiėmė jį ir nuėjo prie automobilio. Čia stropiai 
įvyniojo kiekvieną šautuvo detalę į poroloną ir sudėjo atgal 
Vėl apsivilkęs miestietiškus drabužius, užrakino kuprinę ba- 
gažinėje ir suvalgė pietums įdėtus sumuštinius. 

Pavalgęs jis išvažiavo iš miško keliuko į pagrindinį kelią ir 
pro Bastonę, Maršą bei Namiurą grįžo į Briuselį. Į viešbutį 
jis parsirado tuoj po šešių ir užnešęs į kambarį kuprinę grį- 
žo sumokėti portjė už išsinuomotą automobilį. Visą valan- 
dą valęs kiekvieną šautuvo detalę, tepęs visas judančias jo 
dalis, jis sudėjo šautuvą į jo lagaminėlį, užrakino spintoje ir 
tik tada išsimaudė prieš vakarienę. Kuprinė, virvė ir kelios 
porolono atraižos vėliau tą vakarą atsidūrė gatvės šiukšlių 
dėžėje, o dvidešimt viena gilzė — kanalizacijoje. 


Tą patį pirmadienio rytą, rugpjūčio penktąją, Viktoras 
Kovalskis Romos centriniame pašte vėl ieškojo pagalbinin- 
ko, kuris mokėtų prancūziškai. Šįkart jis norėjo, kad tar- 
nautojas paskambintų į aviakompanijos Alitalia informa- 
ciją ir sužinotų tos savaitės lėktuvų reisus iš Romos į Mar- 
selį ir atgal. Jis sužinojo į pirmadienio reisą jau pavėlavęs, 
nes lėktuvas išskrenda iš Fjumičino oro uosto už valandos, 
tad jis į jį nebespės. Kitas tiesioginis reisas būsiąs trečia- 
dienį. Ne, kitos aviakompanijos neturi tiesioginių reisų iš 
Romos į Marselį. Esama netiesioginių — gal sinjorą domi- 
na šitoks pasiūlymas? Ne? Trečiadienio reisas? Prašom: jis 
išskrenda 11.15 ir atvyksta į Marinjano oro uostą tuoj po 
vidudienio. Atgalinis reisas —- ketvirtadienį. Užsakyti vieną 
vietą? Tik į Marselį ar ir atgal? Žinoma, pavardė? Kovals- 
kis nurodė pavardę, užrašytą dokumentuose, kuriuos ne- 

šiojosi savo kelnių kišenėje. Kadangi Bendrosios rinkos ša- 
lių ribose pasai panaikinti, pakaks ir prancūziško asmens 
liudijimo. 

Jam buvo pasakyta atvykti prie Alitalia langelio Fjumiči- 
no oro uoste valandą prieš lėktuvui išskrendant trečiadienį. 
Pašto tarnautojui padėjus ragelį, Kovalskis paėmė atėjusius 
laiškus, užrakino juos savo lagaminėlyje ir parėjo į viešbutį. 


Kitą rytą Šakalas paskutinį kartą susitiko su ponu Go- 
sensu. Anglas paskambino jam per pusryčius, ir ginklinin- 
kas pranešė, kad džiaugiasi galįs pasakyti, jog darbas baig- 
tas. Ar ponas Dagenas nenorėtų užsukti vienuoliktą va- 
landą? Ir prašom atsinešti daiktus, reikalingus paskutinį- 
kart primatuoti. 

Šakalas vėl atvyko pusvalandį iki sutarto laiko, įsidėjęs la- 
gaminėlį į kartoninį lagaminą, kurį tą rytą nusipirko naudo- 
tų daiktų parduotuvėje. Trisdešimt minučių jis tyrinėjo gat- 
vę, kurioje gyveno ginklininkas, ir tik tada neskubėdamas 
pasuko priekinių durų link. Ponui Gosensui jį įleidus, ne- 
dvejodamas nuėjo į kabinetą. Užrakinęs lauko duris, belgas 
atėjo į kabinetą ir uždarė duris. 

— Daugiau sunkumų neiškilo? — paklausė anglas. 

— Ne, šįsyk, atrodo, viskas baigta. 

Iš už stalo ginklininkas ištraukė keletą storo maišinio au- 
deklo ritinių ir padėjo juos ant stalo. Išvyniojęs juos, jis su- 
guldė vieną prie kito kelis plonus plieno vamzdžius; jie bu- 
vo taip nušlifuoti, kad panėšėjo į aliumininius. Padėjęs ant 
stalo paskutinį, jis ištiesė ranką, ir Šakalas jam padavė laga- 
minėlį su šautuvo dalimis. Vieną po kitos ginklininkas suki- 
šo jas į vamzdžius. Visos sulindo kuo puikiausiai. 

— Kaip sekėsi šaudyti? — kišdamas detales į vamzdžius, pa- 
siteiravo belgas. 

— Labai neblogai. 

Paėmęs į rankas optinį taikiklį, Gosensas pastebėjo, kad 
reguliavimo varžtai sutvirtinti ochromos medžio derva. 

— Atsiprašau, kad teko daryti reguliavimo varžtelius to- 
kius mažus, — tarė jis. - Geriausia pažymėti taikiklio pada- 
las, bet ir vėl trukdė pirmykščių varžtų galvučių dydis. Taigi 
man teko panaudoti šiuos nedidelius varžtelius, antraip tai- 
kiklis nieku gyvu nebūtų tilpęs į šį vamzdį. 

Jis įkišo taikiklį į jam skirtą plieno vamzdį, ir šis, kaip ir 
kitos šautuvo dalys, kuo puikiausiai į jį sulindo. Kai paskuti- 
niai penki šautuvo komponentai pranyko iš akių, ginklinin- 
kas paėmė į rankas mažytį plieno strypelį —- gaiduką - ir pen- 
kias likusias sprogstamąsias kulkas. 

— Matot, šituos teko sudėti kitur, — paaiškino belgas. Jis 
paėmė juoda oda apmuštą šautuvo buožės balnelį ir paro- 
dė klientui, kur oda buvo perpjauta skutimosi peiliuku. Jis 
įkišo gaiduką į plyšį ir užklijavo jį juoda izoliacine juosta. 
Balnelis atrodė visai natūraliai. Iš stalčiaus belgas ištraukė 
kokių keturių centimetrų skersmens ir penkių centimetrų 
aukščio apskritą gumos gabalą. Iš vieno apskrito galo cen- 
tro kyšojo įsriegtas plieninis strypelis. 

— Šitas daiktas užsideda ant paskutinio vamzdžio galo, — 
paaiškino ginklininkas. 

Aplink plieninį strypelį gumoje buvo išgręžtos penkios sky- 
lutės. Į kiekvieną jų jis rūpestingai įkišo po kulką, teliko ma- 
tyti jų kapsulių galvutės. 

— Pritaisius gumą, kulkų visiškai nebematyti, o guma daro 
šį daiktą panašesnį į tikrą, - paaiškino jis. 

Anglas ir dabar tylėjo. 

— Kokia jūsų nuomonė? —- mažumą SUN paklausė 
belgas. 

Netaręs nė žodžio, anglas paėmė vamzdžius ir vieną po 

kito juos apžiūrėjo. Paskui pakratė, bet iš vidaus nebuvo 
girdėti jokio garso, nes vidinės vamzdžių sienelės buvo iškli- 
juotos dviem sluoksniais bajaus, idant šis apsaugotų nuo 
smūgio ir sugertų garsą. Ilgiausias vamzdis buvo pusmetrio 
ilgio; jame buvo šautuvo vamzdis ir spyna. Kiti vamzdeliai 
buvo maždaug trisdešimties centimetrų ilgio ir juose buvo 
sudėti viršutinis ir apatinis buožės strypai, slopintuvas ir op- 
tinis taikiklis. Atskirai nuo jų buvo buožės balnelis su gaidu- 
ku apmušale, taip pat guminis cilindras su kulkomis. Me- 
džiotojo, juolab žmogžudžio, šautuvo neliko nė padujų. 

— Idealu, - ramiai linksėdamas pagyrė Šakalas. - Kaip tik 
tai, ko man reikėjo. 

Belgas buvo patenkintas. Nors jis buvo savo amato žino- 
vas, kaip ir visi žmonės, mėgo pagyrimus, be to, nujautė, jog 
prieš jį stovintis klientas savo srityje taip pat yra tarp asų. 

Šakalas paėmė penkis plieno vamzdžius su įdėtomis į juos 
šautuvo dalimis, balnelį ir guminį cilindrą, suvyniojo kiek- 
vieną į maišinį audeklą ir sukrovė į palaikį lagaminą. Jį už- 
daręs, atidavė lagaminėlį su skyreliais ginklininkui. 

— Jo man nebereikės. Šautuvas liks ten, kur yra, kol gau- 
siu progą jį panaudoti. — Jis ištraukė iš vidinės kišenės du 
šimtus svarų, kuriuos buvo skolingas belgui, ir padėjo juos 
ant stalo. 

— Manding, mūsų sandėris baigtas, pone Gosensai. 

Belgas įsidėjo pinigus į kišenę. 

— Taip, pone, nebent galėčiau dar kuo nors jums pasitar- 
nauti. 

— Tik vienu dalyku, - atsakė anglas. - Būkite malonus, 
prisiminkite prieš dvi savaites mano sakytą jums nedidelį pa- 
mokslą apie tai, kaip išmintinga tylėti. 

— Aš nepamiršau, pone, - tyliai atsakė belgas. Jam vėl pa- 
sidarė baugu. Ar tik šis lipšniai kalbantis vyras nebandys nu- 

tildyti jo dabar visiems laikams ir šitokiu būdu garantuoti, 
kad jis niekam neprasitars? Tikriausiai ne. Tirdama šitokią 
žmogžudystę, policija sužinotų apie aukšto anglo apsilan- 
kymus jo namuose dar gerokai prieš jam gaunant galimybę 
panaudoti šautuvą, kurį jis dabar turi lagamine. Atrodė, tarsi 
anglas skaitytų jo mintis. 

— Jums nėra ko jaudintis, - šyptelėjęs tarė jis. - Aš neketi- 
nu jūsų skriausti. Be to, mano įsivaizdavimu, toks išmintin- 
gas žmogus kaip jūs bus ėmęsis tam tikrų priemonių, kad jo 
nenužudytų vienas iš jo klientų. Gal iki dvyliktos turite kam 
paskambinti? Draugas, kuris nesulaukęs skambučio atėjęs 
aptiks lavoną? Laiškas, paliktas pas advokatą, kuris turi būti 
atplėštas jūsų mirties atveju? Nužudydamas jus ne tiek pro- 
blemų išspręsčiau, kiek prisidaryčiau. 

Ponas Gosensas buvo apstulbintas. Jis išties buvo palikęs 
pas advokatą laišką, kurį šis turėjo atplėšti jo mirties atveju. 
Jame buvo nurodymas policijai pakelti akmenį darže už jo 
namo. Po akmeniu gulėjo dėželė su sąrašu žmonių, kurie tą 
dieną turėjo apsilankyti namuose. Sąrašą jis keisdavo kiek- 
vieną dieną. Šiandien dėželėje gulėjo lapelis, aprašantis vie- 
nintelį apsilankyti turintį klientą, aukštą, iš pažiūros turtin- 
gą anglą, prisistačiusį Dagenu. Tai buvo viso labo apsidrau- 
dimo forma. 

Anglas ramiai jį stebėjo. 

— Aš taip ir maniau, - tarė jis. - Pavojus jums negresia, bet 
aš jus tikrai užmušiu, jei kada nors paminėsite mano apsilan- 
kymus čia ar apie mano pirkinį kam nors, visai nesvarbu kam. 
Jums aš liausiuosi egzistavęs, vos tik išeisiu iš šių namų. 

— Man tai aišku kaip dieną, pone. Šitokio susitarimo aš 
laikausi su visais klientais. Tiesą sakant, aš tikiuosi panašaus 
diskretiškumo ir iš jų. Štai kodėl šito šautuvo numerį išėsdi- 
nau nuo vamzdžio rūgštimi. Man ir pačiam reikia saugotis. 

Anglas dar sykį nusišypsojo. 

— Taigi mes suprantame vienas kitą. Viso labo, pone Go- 
sensai. 

Netrukus durys užsivėrė, ir belgas, tiek daug žinąs apie 
šautuvus ir šaulius, bet tiek mažai apie Šakalą, su palengvė- 
jimu atsiduso ir nuėjo į savo kabinetą skaičiuoti pinigų. 

Šakalas nenorėjo, kad viešbučio tarnautojai pamatytų jį su 
pigiu lagaminu, tad, nors ir vėluodamas pietų, nuvažiavo tak- 
si tiesiai į pagrindinę geležinkelio stotį ir paliko jį bagažo sau- 
gojimo kameroje. Kvitą įsikišo į ploną driežo odos piniginę. 

Restorane Cygne jis suvalgė gerus, brangius pietus, atšvęs- 
damas planavimo bei pasirengimo stadijos Prancūzijoje ir 
Belgijoje pabaigą, ir pėsčias grįžo į viešbutį Amigo. Susikro- 
vęs daiktus ir apmokėjęs sąskaitą jis išvyko — lygiai taip pat, 
kaip buvo atvykęs — vilkėdamas puikiai sukirptu languotu 
kostiumu, su masyviais tamsiais akiniais ir dviem praban- 
giais lagaminais, kuriuos jam pavymui į laukiantį taksi nu- 
nešė šveicorius. Tiesa, jo piniginė palengvėjo 1600 svarų ster- 
lingų, užtat jo šautuvas saugiai gulėjo kukliame lagamine 
stoties saugojimo kameroje, o vidinėje švarko kišenėje bu- 
vo trys puikiai suklastoti dokumentai. 

Lėktuvas išskrido iš Briuselio į Londoną kelios minutės 
po keturių; ne itin įdėmiai apžiūrėję jo lagaminus Londono 
oro uoste, muitininkai nieko nerado, tad prieš septynias jis 
jau prausėsi po dušu savo bute prieš vakarienę kuriame nors 
Vest Endo restorane. 


8 skyrius 


Kovalskio nelaimei, trečiadienio rytą niekur skambinti iš paš- 
to nereikėjo - jeigu būtų reikėję, jis būtų pavėlavęs į lėktu- 
vą. O laiškai Puatjė laukė jo skyrelyje. Jis paėmė penkis vo- 
kus, užrakino juos savo plieniniame lagaminėlyje, grandine 
prirakintame prie riešo, ir išskubėjo atgal į viešbutį. Pusę 
dešimtos pulkininkas Rodenas išvadavo jį nuo lagaminėlio 
ir grandinės, tad jis galėjo grįžti į savo kambarį numigti — 
dabar jam budėti reikės ant stogo, septintą vakaro.. 

Į savo kambarį jis užėjo tik pasiimti 45-0 kalibro kolto 
(Rodenas niekad neleisdavo neštis jo į gatvę), įsikišo jį į 
dėklą, pakabintą po pažastimi. Jeigu švarkas būtų labiau 
prigludęs, išsipūtimą toje vietoje, kur buvo dėklas su pis- 
toletu, būtum pastebėjęs iš šimto metrų, bet kostiumai, ku- 
riais jis vilkėjo, atrodė lyg ne jo, nes buvo siūti niekam ti- 
kusių siuvėjų ir kabojo ant jo lyg maišai, nors buvo stam- 
bus vyras. Jis įsikišo į švarko kišenę ritinėlį pleistro ir bere- 
tę, nusipirktus išvakarėse, į kitą — pluoštelį lirų bei prancū- 
ziškų frankų, savo pastarųjų šešių mėnesių santaupas, ir 
uždarė duris. 

Prie stalo sėdintis budintysis aukšto sargybinis pakėlė akis. 

— Jie nori, kad aš paskambinčiau, — paaiškino Kovalskis, 
dūręs nykščiu į viršų, į devintą aukštą. 

Sargybinis nieko neatsakė, tik stebėjo jį, kol jis sulaukė 

lifto ir į jį įlipo. Netrukus lenkas jau buvo gatvėje ir dėjosi 
masyvius tamsius akinius. 

Kavinėje kitapus gatvės vyriškis truputėlį nuleido Oggi Žur- 
nalą, kurį laikė rankose, ir nužvelgė pro tamsius akinius tak- 
si besidairantį Kovalskį. Nepamatęs nė vieno, šis pasuko prie 
sankryžos. Vyriškis su žurnalu išėjo iš kavinės terasos ant 
šaligatvio. Nedidutis fiatas išvažiavo iš virtinės automobilių, 
stovinčių toliau toje pat gatvėje, ir sustojo prie jo. Jis įsėdo, 
ir fiatas nušliaužė paskui Kovalskį. 

Sankryžoje Kovalskis sustabdė pravažiuojantį taksi. 

— Fjumičino, - paliepė jis vairuotojui. 

Oro uoste, nepastebimai sekamas Slaptosios tarnybos 
agento, jis priėjo prie Alitalia langelio, grynaisiais sumokėjo 
už bilietą, patikino aptarnaujančią merginą neturįs nei la- 
gamino, nei rankinio bagažo ir sužinojo iš jos, kad keleiviai 
į reisą, išskrendantį į Marselį 11.15, bus pakviesti po valan- 
dos ir penkių minučių. 

"Turėdamas tiek laiko, buvęs legionierius nukėblino į į ka- 
vinę, nusipirko prie prekystalio kavos ir nusinešė ją prie veid- 
rodinio stiklo lango, iš kur buvo matyti nusileidžiantys ir ky- 
lantys lėktuvai. Nors jis negalėjo suprasti, kaip lėktuvai su- 
geba skraidyti, oro uostus be galo mėgo. Didžiąją gyvenimo 
dalį lėktuvų variklių gausmas jam reiškė vokiečių meseršmi- 
tus, rusų štormovikus ar amerikiečių Flying Forts, vėliau - pa- 
ramą iš oro B-26 tipo bombonešiais ar skaireideriais Viet- 
name, Mystere ar Fouga Alžyro kalnuose. Dabar, civilinia- 
me oro uoste, jam buvo malonu stebėti, kaip prislopintais 
varikliais jie sklendžia žemės link tarsi didžiuliai sidabro 
paukščiai ir prieš pat paliesdami ratais taką pakimba ore lyg 
ant kokių virvelių. Nors žmonių bendrijos lenkas vengė, jam 
patiko stebėti nesiliaujantį oro uosto erzelyną. Jam šovė min- 
tis, kad jei gyvenimas būtų susiklostęs kitaip, jis, ko gero, 

dirbtų kokiame oro uoste. Tačiau jis buvo tas, kas buvo, o 
laiko nebepasuksi atgal. Jis vėl prisiminė Silviją, ir vabališki 
jo antakiai surūstėjo nuo įtempto mąstymo. Neteisinga, — 
rimtai tarė jis sau, - neteisinga, kad ji miršta, o visi tie šun- 
snukiai, susėdę Paryžiuje, gyvi. Pulkininkas Rodenas jam pa- 
pasakojo apie juos, kaip jie apvylė Prancūziją, kaip išdavė 
armiją, kaip sunaikino Svetimšalių legioną, kaip atidavė žmo- 
nes Indokinijoje ir Alžyre teroristams į rankas. 

Pranešė jo reisą, ir, su kitais keleiviais išėjęs pro stiklines 
duris, įkaitusiu balto betono taku jis nuėjo prie lėktuvo, lau- 
kiančio beveik už šimto metrų. Du pulkininko Rolano agen- 
tai nuo stebėjimo aikštelės žiūrėjo, kaip jis lipa trapu į lėktu- 
vą. Dabar jis buvo užsimovęs ant galvos juodą beretę, o ant 
žando užsiklijavęs gabaliuką pleistro. Vienas iš agentų iš- 
vargusiu veidu atsigręžė į kitą ir reikšmingai kilstelėjo ant- 
akį. Turbosraigtiniam lėktuvui pakilus, abu vyrai išskubėjo 
iš aikštelės; eidami per pagrindinę salę, jie sustojo prie tele- 
fono būdelės ir vienas iš jų paskambino į Romą. Prisistatęs 
pašnekovui vardu, jis iš lėto tarė: 

— Jis išskrido. Alitalia 451. Marinjane nusileis dvyliktą de- 
šimt. Ciao!* 

Po dešimties minučių žinia buvo perduota į Paryžių, dar 
po dešimties išgirsta Marselyje. 

Alitalia kompanijos lėktuvas apsuko lanką virš neįtikėti- 
nai mėlyno vandens įlankos ir ėmė artėti prie Marinjano 
oro uosto. Graži stiuardesė iš Romos, su šypsena veide per- 
ėjusi visą tarpueilį tikrindama, ar visi keleiviai užsisegę sau- 
gos diržus, atsisėdo į savo kampinę vietą salono gale ir užsi- 
segė diržą. Ji pastebėjo, kad priešais sėdintis keleivis neati- 
traukdamas akių spokso pro iliuminatorių į saulės nutviekstą 


* Viso gero! (Ital.) 

balsvą nykią Ronos upės deltą, tarsi niekad nebūtų matęs jos 
anksčiau. Tai buvo tas pats augalotas drimba, kuris nemokė- 
jo itališkai, o prancūziškai kalbėjo su stipriu akcentu, išduo- 
dančiu jo kilmę iš kažkurios Rytų Europos šalių. Ant galvos 
trumpai kirptais plaukais buvo užsidėjęs juodą beretę, vilkė- 
jo tamsų, suglamžytą kostiumą, o veidą dengė tamsūs aki- 
niai, kurių nėkart nenusiėmė. Pusę žando slėpė didžiulis pleist- 
ro gabalas. Turbūt smarkiai įsipjovė, - pamanė jinai. 

Lėktuvas nusileido tiksliai pagal tvarkaraštį ir privažiavo 
prie pat oro uosto pastato. Keleiviai nuėjo į muitinės salę. 
Jiems einant vorele pro stiklines duris, nedidelis pliktelėjęs 
vyriškis, stovintis šalia pasus tikrinančio policininko, bato galu 
bakstelėjo jam į kulkšnį. 

— Stambus vyrukus su juoda berete ir pleistru, — tarė jis 
ir, ramiai nužingsniavęs į šalį, tą patį pasakė antram polici- 
ninkui. 

Keleiviai sustojo į dvi eiles, kad praeitų pro langelius. Po- 
licininkai sėdėjo už grotelių veidu vienas į kitą, trijų metrų 
atstumu, o tarp jų vorele einantys keleiviai rodė savo pasus 
ir išlipimo talonus. Šie valdininkai priklausė Saugumo poli- 
cijai, kurios pareiga buvo rūpintis visais saugumo reikalais 
šalies viduje ir tikrinti atvykstančius svetimšalius bei iš užsie- 
nio grįžtančius prancūzus. 

Kai Kovalskis sustojo prie langelio, už grotelių sėdinti žmo- 
gysta mėlynu švarku, įdėmiau į jį nepažiūrėjusi, plojo savo 
antspaudu per geltoną išlipimo taloną, metė akį į atkištą as- 
mens liudijimą, linktelėjo galvą ir rankos mostu paliepė dil- 
bai eiti toliau. Lengviau pasijutęs Kovalskis nuėjo prie mui- 
tinės suolų. Keli muitininkai ką tik buvo tylėdami išklausę 
neaukšto pliktelėjusio vyro, kuris pradingo kabinete su stik- 
lo sienomis jiems už nugarų. Vyresnysis muitininkas sušuko 
Kovalskiui: 

— Jūsų bagažas, pone. 

Jis mostelėjo ranka į tą pusę, kur kiti keleiviai laukė prie 
konvejerio juostos pasirodant savo lagaminų iš furgono su 
vieliniu karkasu, pastatyto saulės atokaitoje. 

— Aš neturiu bagažo, - atidrimbinęs prie muitininko, pa- 
reiškė Kovalskis. 

— Neturite bagažo? — suraukęs antakius paklausė šis mar- 
selietiška tarme. — Na, tai gal turite apmuitintinų daiktų? 

— Ne, nieko neturiu, - atsakė lenkas. 

Muitininkas nusišypsojo plačia, draugiška šypsena. 

— Puiku, prašom eiti toliau, pone. 

Jis mostelėjo ranka į duris prie taksi stotelės. Kovalskis 
linktelėjo galvą ir išėjo į saulės užlietą aikštę. Neįpratęs švais- 
tyti pinigų, jis ėmė dairytis oro uosto autobuso, o pamatęs į 
jį įlipo. 

Jam pranykus iš akių, keli muitininkai apspito savo vy- 
resnijį. 

— Kažin, ko jiems iš jo reikia, — tarė vienas. 

— Pasipūtęs tipas. 

— Kai tie šunsnukiai baigs jį tvarkyti, - mostelėjęs galva į 
kabinetą už nugaros, tarė trečias, — toks nebebus. 

— Gana, grįžkime prie darbo, - įsiterpė vyresnysis. - Savo 
pareigą Prancūzijai mes šiandien atlikome. 

— Norėjai pasakyti - Didžiajam Šarliui? - jiems skirstantis 
nusišaipė pirmasis ir panosėje suniurnėjo: — Kad jis skra- 
džiai prasmegtų! 

Kai autobusas pagaliau sustojo prie Air France agentūros 
pačiame miesto centre, buvo jau vidurdienis. Lauke buvo 
dar karščiau negu Romoje. Rugpjūtis Marselyje pasižymi ke- 
liais ypatumais, bet neturi vieno - jis neįkvepia noro smar- 
kiai darbuotis. Karštis slėgė miestą it liga, šliaužė į kiekvieną 
kūno skaidulą, čiulpė jėgas, energiją, ryžtą ką nors veikti, 

nebent tik gulėti vėsiame kambaryje užtraukus užuolaidą ir 
paleidus ventiliatorių didžiausiu greičiu. | 

Net Kanbjer gatvė, centrinė Marselio arterija, paprastai 

triukšminga, kunkuliuojanti, o sutemus virstanti gyva šviesų 
upe, dabar buvo apmirusi. Reti praeiviai ir automobiliai, ro- 
dės, stumiasi metro gylio sirupo upe. Kovalskis sugaišo pu- 
sę valandos, kol surado taksi: dauguma vairuotojų snaudė, 
susiradę parke kokią ūksmingą vietelę. 
* Žožo gyvenamoji vieta, kurią jis nurodė Kovalskiui, buvo 
prie magistralės, vedančios iš Marselio į Kasi. Privažiavus 
Išsivadavimo prospektą, jis paliepė taksistui jį išleisti — to- 
liau eisiąs pėsčias. 

— Si vous voulez*, - atsakė vairuotojas, intonacija kur kas 
aiškiau nei žodžiais parodydamas, ką jis mano apie užsie- 
niečius, kurie rengiasi eiti didesnį nei kelių metrų atstumą 
pėsčiomis, turėdami savo žinioje automobilį. 

Kovalskis stebėjo atgal į miestą pasukantį taksi, kol šis pra- 
nyko iš akių. Gatvelę, užrašytą ant popieriaus skiautės, jis 
surado pasiklausęs padavėjo ant šaligatvio įrengtoje kavi- 
nėje. Gyvenamasis namas atrodė visai naujas, tad Kovalskis 
nusprendė, kad Gžibovskiai neblogai pasipelnė iš prekybos 
maistu stotyje. Ko gero, jie įsigijo tą stacionarų kioską, į kurį 
tiek daug metų varvino seilę ponia Žožo. Tuo bent jau būtų 
galima paaiškinti jų pralobimą. Be to, geriau, kad Silvija augs 
šiame rajone, o ne šalia dokų. Nuo minties apie dukrą ir tos 
kvailos fantazijos, kuri jam ką tik toptelėjo, Kovalskis susto- 
jo gyvenamojo namo laiptų papėdėje. Ką sakė telefonu Žo- 
žo? Savaitė? Gal dvi? Negali būti! 

Jis tekinas užbėgo laipteliais ir stabtelėjo prie dviejų eilių 
pašto dėželių ant koridoriaus sienos. Grzybowski, - buvo pa- 


* Kaip norite (pranc.). 

rašyta ant vienos, — 23 butas. Jis nusprendė lipti laiptais, nes 
butas buvo antrame aukšte. 

Dvidešimt trečio buto durys buvo tokios pat kaip kitų. Šalia 
skambučio mygtuko buvo užkišta balta kortelė, ant kurios 
buvo išspausdinta Grzybowski. Durys buvo koridoriaus ga- 
le, tarp 22 ir 24 butų durų. Kovalskis paspaudė mygtuką. 
Durys priešais jį prasivėrė ir staiga pro plyšį į kaktą iš viršaus 
smogė kaplio rankena. 

Smūgis pradrėskė odą, bet rankena atšoko nuo kaulo, dus- 
liai dunkstelėjusi. Iš abiejų pusių 22 ir 24 buto durys atsida- 
rė į vidų ir pro jas išpuolė vyrai. Visa tai truko sekundės dalį, 
per kurią Kovalskis padūko. Lenkas buvo lėtos mąstysenos, 
bet vieną dalyką - kautis — mokėjo puikiai. 

Siaurame koridoriuje jis negalėjo iki galo pasinaudoti nei 
savo mase, nei jėga. Jis buvo toks aukštas, kad smogdama iš 
viršaus per galvą kaplio rankena nespėjo įgauti maksima- 
lios jėgos. Pro kraują, srūvantį per akis, jis matė, kad tarp- 
duryje priešais jį - du vyrai, o dar po du apsupę iš šonų. Jam 
reikėjo erdvės, kad galėtų judėti, tad puolė į 23 butą. 

Tiesiai prieš jį stovėjęs vyras nuo smūgio svirduliuodamas 
nulėkė atgal, ketvertas iš koridoriaus puolė prie jo iš užpa- 
kalio, stvarstė už švarko apykaklės ir skvernų. Įgriuvęs į kam- 
barį, jis išsitraukė iš po pažasties koltą ir atsigręžęs šovė į 
tarpdurį. Tuo metu kita lazda smogė jam per riešą, ir pisto- 
leto vamzdis truktelėjo žemyn. Kulka perskėlė vienam už- 
puolėjų kelio girnelę ir šaižiai, negarsiai cyptelėjęs šis su- 
smuko ant grindų. Pistoletas išlėkė lenkui iš rankos, nes nuo 
dar vieno smūgio per riešą jam nutirpo pirštai. Kitą akimir- 
ką jėgos pasidarė nelygios, nes penki vyrai puolė ant jo. 
Grumtynės truko tris minutes. Vėliau gydytojas suskaičia- 
vo, kad jis gavo apie dvidešimt smūgių į galvą oda apvynio- 
tais vėzdais, kol pagaliau prarado sąmonę. 

Netaiklus smūgis nurėžė jam gabalą ausies, jo nosis buvo 
sulaužyta, o veidas pavirtęs sodriai raudona kauke. 

Grūmėsi jis bemaž instinktyviai. Dukart jam vos nepavy- 
ko pasiekti savo pistoleto, kol kažkas spyrė jį ir šis sukdama- 
sis nulėkė į kitą svetainės galą. Kai pagaliau jis kniūbsčias 
pargriuvo ant grindų, prie jo testovėjo trys užpuolikai. Jie 
ėmė žvėriškai jį spardyti. 

Kai jie baigė, milžino kūnas tysojo ant grindų bejausmis, — 
tik iš perskeltos galvos trykštanti kraujo čiurkšlė rodė jį dar 
esant gyvą, - trys sveiki likę užpuolikai sunkiai gaudydami 
kvapą ir šiurpiai keikdamiesi atsitraukė nuo jo. Tuo tarpu 
vyras peršauta koja raitėsi prie sienos šalia durų; jo veidas 
buvo perbalęs, žvilgančiomis nuo kraujo rankomis jis spau- 
dė sumaitotą kelį, o pro papilkėjusias nuo skausmo lūpas 
plūdo ilgas, monotoniškas nešvankybių srautas. Dar vienas 
atsiklaupęs iš lėto siūbavo pirmyn atgal, sukišęs ranką giliai 
į perplėštą kirkšnį. Šeštasis kniūbsčias gulėjo ant kilimo ne- 
toli lenko; palei kairįjį smilkinį tamsavo mėlynė - tai Kovals- 
kis sykį pataikė jam visa jėga. 

Grupelės vyresnysis apvertė Kovalskį ant nugaros, pakė- 
lė vieną iš užmerktų vokų, paskui nuėjo prie telefono palei 
langą, surinko Marselio numerį ir ėmė laukti. Jis vis dar sun- 
kiai alsavo. 

— Mes jį sulaikėme, - prašneko jis į ragelį atsiliepusiajam 
kitame laido gale. - Priešinosi? Žinoma, priešinosi, kad jį 
kur nelabasis... Paleido vieną kulką, Geriniui peršovė gir- 
nelę. Kapečiui pataikė į kiaušius, o Visaras guli be sąmo- 
nės... Ką? Taip, lenkas gyvas, juk toks buvo įsakymas, ar 
ne? Antraip jis nebūtų pridaręs tiek bėdos... Sužeistas, ne 
juokais... Nežinau, jis be sąmonės... Klausykit, mums ne- 
reikia mašinos grotuotais langais - mums reikia poros grei- 
tųjų. Ir paskubėkite. 


FREDERICK FORSYTH iš ŠAKALO DIENA 181 


Jis trenkė ragelį ir suniurnėjo Cons* pasauliui apskritai. 
Po visą kambarį mėtėsi baldų nuolaužos, panašios į malkas, 
kurioms dabar tik ir tiks. Jie visi manė sutvarkyti lenką kori- 
doriuje anapus durų, tad neišnešė baldų į gretimą kambarį, 
ir šie sutrukdė. Kovalskio viena ranka sviestas krėslas patai- 
kė jam tiesiai į krūtinę, ir dabar ją skaudėjo. Prakeiktas len- 
kas, — tarė jis mintyse, — tie šmikiai iš valdybos neperspėjo, 
kad jis toks galiūnas. 

Už penkiolikos minučių prie namo privažiavo du greito- 
sios sitroenai, ir į kambarį įėjo gydytojas. Penkias minutes 
jis apžiūrinėjo be sąmonės gulintį Kovalskį, paskui atsmau- 
kė rankovę ir kažką jam suleido. Kai du sanitarai, paguldę 
lenką ant neštuvų, išsvirduliavo prie lifto, daktaras priėjo 
prie sužeisto korsikiečio, kuris varstė jį grėsmingais žvilgs- 
niais, susmukęs prie sienos kraujo klane. Gydytojas atplėšė 
sužeistajam rankas nuo kelio, pažiūrėjo į jį 17 švilptelėjo. 

- Gražu. Morfijaus ir į ligoninę, aš suleisiu tau vaistų, nuo 
kurių prarasi sąmonę. Šičia aš niekuo negaliu padėti. Šiaip 
ar taip, mon petit**, tavo karjera šioje srityje baigta. 

Įsmigus adatai, Gerinis atsakė jam nešvankybių tirada. 

Visaras sėdėjo susiėmęs galvą rankomis, su apstulbusia 
mina veide. Kapetis per tą laiką atsistojo ir dabar žiaukčio- 
j0, atsišliejęs į sieną. Du jo bendradarbiai suėmė jį už pažas- 
tų ir šlubčiojantį išvedė į koridorių. Vyresnysis padėjo Visa- 
rui atsistoti, o tuo metu antros greitosios sanitarai išnešė 
pasliką Gerinį. 

Jau koridoriuje šešeto vyresnysis paskutinį kartą apžvel- 
gė nusiaubtą kambarį. 

— Tai bent tvarkelė! — tarė šalia jo stovintis gydytojas. 


* Kvailiai (pranc. ). 
** Mano mažyti (pranc.). 

— Vietinis skyrius galės apkuopti. Čia jų butas, kad juos 
kur velnias. 

Tai taręs, vyresnysis uždarė duris. Dvidešimt antro ir dvi- 
dešimt ketvirto butų durys taip pat buvo atdaros, bet viduje 
niekas nebuvo paliesta. Jis uždarė jas. 

— Kaimynų nebuvo? — pasiteiravo daktaras. 

— Nebuvo, - atsakė korsikietis, - mes užėmėme visą aukštą. 

Daktaras nulipo laiptais ir nuėjo prie laukiančių automo- 
bilių; korsikietis nusekė jam įkandin, ias kais vis dar 
neatitokusį Visarą. 

Po dvylikos valandų, perskriejęs automobiliu visą Pran- 
cūziją, Kovalskis gulėjo ant lovos kameroje, įrengtoje karei- 
vinių prie Paryžiaus rūsyje. Kaip ir visos kalėjimų kameros, 
baltintos jos sienos buvo išmargintos dėmių, suplėkusios, 
šen bei ten ant jų buvo išbraižyta kokia nešvankybė ar mal- 
da. Joje buvo karšta ir tvanku, trenkė karbolio rūgštimi, pra- 
kaitu ir šlapimu. Lenkas gulėjo aukštielninkas ant siauros 
geležinės lovos, kurios kojos buvo įleistos į betonines grin- 
dis. Lova buvo be patalynės, neskaitant rusvo čiužinio ir Ko- 
valskiui po galva susuktos antklodės. Jo kulkšnys buvo su- 
rištos dviem storais odos diržais, dar dviem buvo surištos 
šlaunys ir riešai, o krūtinė prispausta prie lovos vienu raiš- 
čiu. Jis vis dar buvo be sąmonės, kvėpavo giliai ir su pertrū- 
kiais. Kraujas nuo veido buvo švariai nuvalytas, ausis ir kak- 
ta susiūtos. Sulaužytą nosį dengė pleistras, o pražiotoje bur- 
noje, iš kurios sklido šaižus kvėpavimas, buvo matyti dviejų 
priekinių dantų nuolaužos. Visas jo veidas buvo nusėtas mė- 
lynių. Po juodų plaukų kaltūnu, dengiančiu krūtinę, pečius 
ir pilvą, vos galėjai įžiūrėti violetines kraujosruvas, kurias pa- 
liko kumščiai, batai ir vėzdai. Dešinysis riešas buvo storai 
apvyniotas tvarsčiais ir užklijuotas pleistru. 

Vyras baltu chalatu, baigęs apžiūrinėti gulintijį, atsitiesė 

ir įsikišo stetoskopą į krepšį. Jis atsigręžė ir linktelėjo už jo 
stovinčiam vyriškiui, kuris pabeldė į duris. Jos atsidarė, ir jie 
šovė dvi storiausias plienines sklendes. 

— Kuo jūs jam trenkėte — greituoju traukiniu? — einant 
koridoriumi, paklausė gydytojas. 

— Tam prireikė šešių vyrų, — atsakė pulkininkas Rolanas. 

— Ką gi, jie neblogai pasidarbavo. Vos neužmušė, velniai 
juos griebtų. Būtų užmušę, jei jis nebūtų stiprus kaip jautis. 

— Kitaip nebuvo galima, - paaiškino pulkininkas. - Jis su- 
tvarkė tris maniškius. 

— Turbūt grūmėsi ne juokais? 

— Tai jau tikrai. Na, kokie sužalojimai'? 

— Paaiškinsiu jums kaip nespecialistui: galimas dešiniojo 
riešo lūžis - nepamirškite, kad negalėjau peršviesti rentge- 
nu, — be to, nuplėšta kairioji ausis, perskelta galva, sulaužyta 
nosis. Gausybė įdrėskimų ir mėlynių, nedidelis vidinis krauja- 
vimas, kuris gali sustiprėti ir jį pribaigti arba susitvarkyti savai- 
me. Galima sakyti, jis arkliškos sveikatos, tiksliau, toks buvo. 
Nerimą man kelia jo galva. Smegenys tikrai sukrėstos, nežy- 
miai ar smarkiai — sunku pasakyti. Kad kiaušas būtų perskel- 
tas, ženklų nėra, bet tai ne jūsų vyrukų kaltė. Tiesiog jo kau- 
kolė lyg išdrožta iš dramblio kaulo luito. Bet jeigu jis nebus 
paliktas ramybėje, smegenų sutrenkimas gali pablogėti. 

— Man reikia jį šio bei to paklausti, — tarė pulkininkas, 
tyrinėdamas degančios savo cigaretės galiuką. 

Vyrai sustojo, nes kalėjimo ligoninė, kurioje dirbo gydy- 
tojas, buvo vienoje pusėje, o laiptai į pirmą aukštą - kitoje. 
Gydytojas su pasidygėjimu pažvelgė į Veiklos tarnybos virši- 
ninką. 

— Čia kalėjimas, - tyliai tarė jis. - Na, gerai, jis skirtas ir 
tiems, kurie nusikaltę valstybės saugumui. Vis dėlto aš esu 

šio kalėjimo gydytojas. Visur kitur šiame kalėjime klauso- 
ma, ką aš sakau apie kalinių sveikatą. Tas koridorius, - jis 
mostelėjo galva atgal į tą pusę, iš kurios jie atėjo, - yra jūsų 
valdos. Man buvo kuo suprantamiausiai išaiškinta, kad visa, 
kas ten vyksta — ne mano reikalas ir kad mano žodis ten 
nieko nelemia. Bet štai ką aš noriu pasakyti: jeigu jūs pradė- 
site „kvosti“ tą Žmogų savo metodais, kol jis neatsigavo, jis 
arba mirs, arba taps nesutramdomu pamišėliu. 

Pulkininkas Rolanas klausėsi karčių daktaro pranašysčių, 
ir jo veide nekrustelėjo nė menkiausias raumenėlis. 

— Kiek laiko? — paklausė jis. 

— Neįmanoma pasakyti, —- gūžtelėjęs pečiais, atsakė dak- 
taras. — Gal jis atgaus sąmonę rytoj, o gal neatgaus jos dau- 
gelį dienų. Net jeigu ją atgaus, tardyti nebus tinkamas — tu- 
riu galvoje dėl sveikatos — bent jau dvi savaites. Mažų ma- 
žiausiai. Tai yra tuo atveju, jei smegenų sukrėtimas silpnas. 

— Esama tam tikrų medikamentų, — suniurnėjo pulkininkas. 
- Taip, esama, bet aš neketinu jų skirti. Gal jums pavyks 
jų gauti, ko gero, jūs galite tai padaryti. Bet ne iš manęs. 
Šiaip ar taip, visa, ką jis dabar galėtų pasakyti jums, neturė- 
tų nė menkiausios prasmės. Tai tikriausiai būtų vapalioji- 
mas. Be abejo, jo protas sujauktas; gal jis praskaidrės, o gal 
ir ne. Jeigu jis praskaidrės, tai turi nutikti savo laiku. Nuo 
psichiką veikiančių vaistų jis paprasčiausiai pavirstų idiotu, 
iš kurio nebūtų jokios naudos nei jums, nei kam kitam. Kol 
jis prasimerks, ko gero, praeis savaitė. Jums nelieka nieko 
kita, kaip laukti. 

Sulig tais žodžiais jis apsisuko ir nuėjo į savo ligoninę. 

Tačiau daktaras klydo. Kovalskis atsimerkė po trijų die- 
nų, rugpjūčio dešimtąją, ir tą pačią dieną įvyko pirmas ir 
paskutinis jo tardymas. 

Grįžęs iš Briuselio, Šakalas tris dienas tvarkė paskutines 
smulkmenas, rengdamasis jo laukiančiai Prancūzijos už- 
duočiai. 

Turėdamas kišenėje naują vairuotojo pažymėjimą Alek- 
sandro Džeimso Kventino Dageno pavarde, jis nuėjo į Au- 
tomobilių asociaciją Fenum Hause ir įsigijo tarptautinį vai- 
ruotojo pažymėjimą ta pačia pavarde. 

Kelioninių prekių parduotuvėje jis nusipirko komplektą 
vienodų odinių lagaminų. Į vieną sukrovė drabužius, kurie 
kilus reikalui pavers jį pastoriumi Peru Jensenu iš Kopen- 
hagos. Prieš tai jis persiuvo daniškų firmų etiketes nuo trejų 
paprastų marškinių, kuriuos buvo pirkęs Kopenhagoje, ant 
Londone pirktų dvasininko marškinių, krakmolytos apykak- 
lės ir antkrūtinio, prieš tai nuėmęs nuo jų angliškų firmų 
etiketes. Šie apdarai buvo padėti šalia batų, kojinių, apati- 
nių ir tamsiai pilko kostiumo, kurie vieną dieną papildys pas- 
toriaus Jenseno personą. Į tą patį lagaminą buvo sudėti ame- 
rikiečio studento Marčio Šulbergo drabužiai: džinsai, striu- 
kė, sportiniai medvilniniai nertiniai, kojinės ir pora batų be 
raištelių. 

Prarėžęs lagamino pamušalą, tarp dviejų odos sluoksnių, 
standinančių lagamino šonus, jis įkišo pasus abiejų užsie- 
niečių, kuriais vieną gražią dieną, ko gero, panorės tapti. Į 
šį lagaminą su drabužiais jis dar įdėjo knygą danų kalba apie 
Prancūzijos bažnyčias, dvejus akinius, vienus — danui, kitus — 
amerikiečiui, du komplektus spalvotų lęšių, kruopščiai įvy- 
niotų į rūkomąjį popierių, ir skysčius plaukams dažyti. 

Į antrąjį lagaminą jis sukrovė prancūziško siuvimo ir sti- 
liaus marškinius, kelnes, kojines ir batus, kuriuos nusipirko 
Paryžiaus sendaikčių turguje, taip pat ilgą karišką milinę ir 
juodą beretę. Į šio lagamino pamušalą jis įkišo suklastotus 
pagyvenusio prancūzo Andrė Marteno dokumentus. Šiame 

lagamine dar liko vietos, nes netrukus į jį turės sutilpti keli 
ploni plieniniai vamzdeliai su visu snaiperio šautuvu ir kul- 
komis. 

Į trečią, kiek mažesnį, lagaminą Šakalas sudėjo Aleksan- 
dro Dageno daiktus: batus, kojines, apatinius, marškinius, 
kaklaryšius ir tris elegantiškus kostiumus. Į šio lagamino pa- 
mušalą jis įkišo kelis plonus pluoštelius dešimties svarų bank- 
notų, iš viso tūkstantį svarų sterlingų, kuriuos grįžęs iš Briu- 
selio nuėmė nuo savo asmeninės sąskaitos banke. 

Visus tris lagaminus jis rūpestingai užrakino, o raktus užvė- 
rė prie kitų savo raktų. Rusvai pilką kostiumą, išvalęs ir išlygi- 
nęs, pakabino į sieninę spintą savo bute. Vidinėje švarko ki- 
šenėje buvo jo pasas, angliškas ir tarptautinis vairuotojo pa- 
žymėjimai ir piniginė su šimtu svarų sterlingų grynaisiais. 

Jo bagažą užbaigė daili rankinė. Į ją Šakalas sukrovė sku- 
timosi reikmenis, pižamą, neperšlampamą maišelį su kem- 
pine, muilu, dantų pasta ir šepetėliu, rankšluostį ir paskuti- 
nius savo pirkinius — siauro dirželio atraižą, maišelį su kilo- 
gramu alebastro, keletą pakelių reto tvarsčio, pustuzinį 
pleistro ritinėlių, tris vatos pakelius ir stiprias Žirkles neašt- 
riais, bet galingais ašmenimis. Rankinė keliaus kartu su juo, 
nes iš patirties Šakalas žinojo, kad visuose oro uostuose mui- 
tininkai tikrinti dažniausiai pasirenka ne rankines. 

Dabar, viską supirkęs ir sukrovęs, Šakalas pabaigė plana- 
vimo stadiją. Jis vylėsi, kad jam niekad neteks tapti pasto- 
riumi Jensenu ar Marčiu Šulbergu — tai buvo tik atsargumo 
priemonės, kurių griebtis reikės nebent tada, jei patirs ko- 
kią nesėkmę ir gaus atsisakyti Aleksandro Dageno asmeny- 
bės. O štai Andrė Marteno asmenybė turės suvaidinti be 
galo svarbų vaidmenį jo plane, nors anų dviejų, ko gero, 
visai neprireiks. Tuo atveju baigus darbą visą lagaminą bus 
galima palikti bagažo saugojimo kameroje, tačiau ką gali 

žinoti — pabėgimui gali tekti pasiversti kuriuo nors iš anų 
dviejų. Andrė Marteno asmenybės ir šautuvo taip pat bus 
galima atsisakyti pabaigus darbą — nuo tol jų nebeprireiks. 
Jis apskaičiavo, kad išvyks iš Prancūzijos tikrai ne daugiau 
kaip su vienu lagaminu ir rankine, nors atvyks į ją su trimis 
lagaminais ir rankiniu bagažu. 

Baigęs šią pasirengimo dalį, jis ėmė laukti dviejų Žinučių, 
kurias gavęs galėtų leistis į kelią: telefono numerio Paryžiu- 
je, kuriuo galėtų gauti informacijos apie konkrečią Prancū- 
zijos prezidentą supančių apsaugos jėgų pasirengimo būk- 
lę, ir raštiško pranešimo nuo pono Majerio iš Ciuricho apie 
tai, kad ketvirtis milijono dolerių pervesti į jo banko sąskai- 
tą. Kol jų laukė, jis leido laiką, mokydamasis vaikščioti po 
butą smarkiai šlubuodamas. Antrą dieną jis įsitikino šlubuo- 
jąs taip tikroviškai, kad joks praeivis neįtars, jog jam nelūžu- 
si koja. | 

Pirmasis iš jo laukiamų laiškų atėjo rugpjūčio devintosios 
rytą. Laiške su Romos pašto antspaudu buvo rašoma: „Jūsų 
draugo koordinatės — Molitor 5901. Prisistatykite žodžiais 
Ici Chacal*, atsakymas bus Ici Valmy**. Geros kloties.“ 

Laiškas iš Ciuricho atėjo tik rugpjūčio vienuoliktosios ry- 
tą. Jis neslėpė šypsenos, skaitydamas patvirtinimą, jog kad 
ir kas atsitiktų, jeigu tik liks gyvas, iki pat mirties bus turtin- 
gas. Na, o jeigu būsimoji operacija baigsis sėkmingai, jis bus 
dar turtingesnis. Jis neabejojo, kad jam pavyks — viskas ap- 
mąstyta iki smulkmenų, atsitiktinumu jis nepasikliaus. 

Iki pietų jis užsakinėjo telefonu bilietus į lėktuvus, o iš- 
vykti nutarė kitą rytą, rugpjūčio dvyliktąją. 


* Čia Šakalas (pranc. ). 
** Čia Valmi (pranc.). 

Rūsyje buvo tylu, girdėjosi vien tik sunkus, bet ritmingas 
penkių prie stalo sėdinčių vyrų kvėpavimas ir gergždžiantis 
šnopavimas vyriškio, diržais priraišioto prie masyvios ąžuo- 
linės kėdės priešais juos. Negalėjai pasakyti, kokio dydžio 
tas rūsys ir kokios spalvos jo sienos, nes vienintelis šviesos 
lopo apskritimas tesiekė ąžuolinę kėdę ir suimtąjį. Sklido 
jinai nuo paprastos stalinės lempos, kurios dažnai naudoja- 
mos skaityti, tačiau jos lemputė buvo galinga ir nepaprastai 
šviesi, tad dar labiau šildė ir taip nepakeliamai tvankų rūsį. 
Lempa buvo priveržta prie kairiojo stalo krašto, o reguliuo- 
jamas gaubtas buvo pakreiptas taip, kad šviestų tiesiai į kė- 
dę, stovinčią už mažiau nei dviejų metrų. Šviesos apskriti- 
mas siekė ir dėmių išmargintą stalo medį, vienur ar kitur 
pirštų galiukus, delną ir riešą ar suspaustą tarp pirštų ciga- 
retę, nuo kurios į viršų sruveno melsvas dūmelis. 

Šviesos lopas buvo nepaprastai ryškus, bet visa kita rūsio 
dalis skendėjo tamsoje. Suimtasis nematė penkių vienas ša- 
lia kito prie stalo susėdusių vyrų krūtinių ir pečių. Norėda- 
mas pamatyti tardytojus, jis būtų turėjęs atsistoti nuo kėdės 
ir pasitraukti į šoną —- tuomet šviesos atspindžiai būtų išryš- 
kinę jų siluetus. 

To padaryti jis negalėjo. Jo blauzdos buvo tvirtai pririštos 
prie kėdės kojų pamuštais diržais. Priekinės ir užpakalinės 
kėdės kojos buvo priveržtos prie grindų L raidės formos 
kronšteinais. Suimtojo riešai buvo taip pat pririšti prie rank- 
tūrių pamuštais diržais. Dar vienas diržas juosė jį per lieme- 
nį, o paskutinis - per masyvią, plaukuotą krūtinę. Visų diržų 
pamušalai buvo prisisunkę prakaito. | 

Be nejudančių rankų, ant stalo nieko daugiau beveik ne- 
buvo. Vienintelis jo papuošalas buvo žalvariu apkraštuota 
dėželė su įpjova, kurios viename krašte buvo sužymėti skai- 
čiai. Iš įpjovos kyšojo plona žalvario rankenėlė su plastma- 

siniu bumbulu ant viršaus; ją buvo galima slankioti pirmyn 
atgal po įpjovą. Šalia dėželės buvo paprastas elektros jun- 
giklis. Dešinioji stalo gale sėdinčio vyro ranka nerūpestin- 
gai gulėjo netoli rankenėlės ir jungiklio; viršutinė plaštakos 
pusė buvo nusėta juodų plaukelių. 

Nuo stalo karojo du laidai, vienas - nuo jungiklio, antras — 
nuo šliaužiklio; jie ėjo iki nedidelio transformatoriaus, gu- 
linčio ant grindų prie stalo gale sėdinčio vyro kojų. Nuo čia 
į didelį elektros lizdą sienoje už penketo nugarų ėjo stores- 
nis, juoda guma izoliuotas kabelis. 

Tolimajame rūsio kampe, už tardytojų, prie medinio sta- 
lo veidu į sieną sėdėjo vienas vyras. Priešais jį gulėjo magne- 
tofonas, ir indikatoriuje, rodančiame, kad jis įjungtas, Žibė- 
j0 vos pastebimas žalias spindulėlis, nors ritės ir nesisuko. 

Neskaitant kvėpavimo, tyla rūsyje buvo bemaž apčiuopia- 
ma. Visi vyrai buvo be švarkų, aukštai atsiraitoję nuo pra- 
kaito sudrėkusių marškinių rankoves. Smarvė rūsyje buvo 
nepakeliama: prakaito, metalo, per ilgą laiką susikaupusių 
cigarečių dūmų ir žmogaus vėmalų dvokas. Visus juos, net 
pastarąjį, nors jis ir buvo ganėtinai gaižus, permušė dar stip- 
resnis — baimės ir skausmo dvokas, kurio nesupainiosi su 
jokiu kitu. 

Prie stalo vidurio sėdintis vyras pagaliau prašneko. Jo bal- 
sas buvo mandagus, malonus, meilikaujantis. 

— Ecoute, mon p'tit, Viktor.* Vis tiek tu mums papasakosi. 
Galbūt ne dabar. Galų gale vis tiek papasakosi. Tu drąsus 
vyras. Mes tai žinome. Mes už tai tave gerbiame. Bet netgi 
tu ilgiau neatlaikysi. Tad kodėl gi mums nepapasakojus? Ma- 
nai, pulkininkas Rodenas uždraustų čia būdamas? Jis tau 
įsakytų mums papasakoti! Jis nusimano apie tokius dalykus. 


* Paklausyk, mano brangusis Viktorai (pranc. ). 

Jis pats mums papasakotų, kad tau nereikėtų kęsti daugiau 
nepatogumų. Juk tu pats Žinai — visi galų gale prašneka. N'est- 
ce pas, Viktor?* Juk tu esi matęs, kaip vyrai prašneka, a? 
Niekas negali tylėti, tylėti, vis tylėti. Tad kodėl gi neprašne- 
kus dabar, a? O paskui galėsi grįžti į lovą. Ir miegoti, miego- 
ti, miegoti. Niekas tau netrukdys... 

Ant kėdės sėdintis vyras pakėlė į šviesą nuo prakaito žvil- 
gantį sudaužytą veidą. Akys buvo užsimerkusios — nežinia, 
gal nuo didžiulių mėlynių, kurios liko nuo korsikiečių batų 
Marselyje, o gal nuo šviesos. Veidas kurį laiką buvo atsuktas 
į stalą ir tamsą priešais jį, tarsi žiūrėtų, burna prasižiojo ir 
pabandė kalbėti. Čiurkšlelė vėmalų išsisunkusi pro lūpas nu- 
varvėjo gauruota krūtine į vėmalų klaną, telkšantį jam ant 
kelių. Galva vėl nusviro, smakras įsirėmė į krūtinę, tik vietoj 
atsakymo susivėlę plaukai pasipurtė į šalis. 

— Viktor, ėcoute-moi.** Tu stiprus vyras. Mes visi tai Žino- 
me. Mes visi tai pripažįstame. Tu ir taip jau viršijai rekordą. 
Bet netgi tu negali ilgiau išsilaikyti. O mes galime, Viktorai, 
mes galime. Jei reikės, mes išlaikysime tave gyvą ir aiškios 
sąmonės daug dienų, net savaičių. Nebus išganingos užmarš- 
ties, kaip senais laikais. Šiais laikais į pagalbą ateina mokslo 
pasiekimai. Esama tam tikrų vaistų, tu sais?*** Už netiesio- 
ginį dalyvavimą nusikaltime nebebaudžiama, šis straipsnis, 
ko gero, pranyko visiems laikams. Tad kodėl gi nepapasa- 
kojus? Mes suprantame, Viktorai. Mes žinome, kas yra 
skausmas. Bet tie mažučiai „krokodiliukai“ nesupranta. Jie 
paprasčiausiai nesupranta, Viktorai. Jie tik kandžiojasi ir kan- 
džiojasi... Juk tu nori papasakoti mums, ar ne? Ką į Jie veikia 
tame Romos viešbutyje? Ko jie laukia? 


* Ar ne, Viktorai? (Pranc.) 
** Viktorai, paklausyk manęs (pranc. ). 
*** Supranti? (Pranc.) 

Nuknebusi ant krūtinės didžiulė galva lėtai judėjo iš vie- 
no šono į kitą. Atrodė, kad užmerktos akys tyrinėja iš pra- 
džių vieną, paskui kitą varinį „krokodiliuką“, suspaudusius 
j0 spenelius, ar trečią, didesnį, kurio dantytos žnypliukės iš 
dviejų pusių laikė apglėbusios jo varpos galvutę. 

Rankos to, kuris kalbėjo, gulėjo priešais jį šviesos apskri- 
time - laibos, baltos, kupinos ramybės. Jis dar šiek tiek pa- 
laukė, paskui viena balta ranka atsiskyrė nuo kitos, ir už- 
lenktu prie delno nykščiu bei plačiai išskėstais keturiais pirš- 
tais vėl nusileido ant stalo. | 

Vyras, sėdintis prie elektros jungiklio, toliausiai nuo šios 
rankos, pastūmė bronzinę rankenėlę nuo skaičiaus 2 prie 4, 
o paskui suėmė jungiklio mygtuką tarp nykščio ir smiliaus. 

Ranka išskėstais pirštais šviesos apskritime susigniaužė, smi- 
lius pirma pakilo į viršų, o paskui dūrė žemyn — visame pasau- 
lyje šis ženklas reiškia „Pradėti“. Spragtelėjo jungiklis. 

Atrodė, kad mažyčiai metaliniai „krokodiliukai“, pritvir- 
tinti prie suimtojo ir laidais sujungti su elektros jungikliu, 
atgijo ir ėmė negarsiai zvimbti. Kojos ir riešai pūtėsi tol, kol 
ėmė rodytis, kad juos veržiantys diržai, nors ir pamušti, kiau- 
rai perpjaus mėsą ir kaulus. Akys, kurios užspaustos ištinu- 
sių žandų ir vokų negalėjo aiškiai matyti, išvirto iš akiduo- 
bių ir praregėjusios nukrypo į lubas. Burna tarsi iš nuosta- 
bos prasižiojo, ir už pusės sekundės iš krūtinės išsiveržė pra- 
gariškas riksmas. Pasigirdęs jis ilgai ilgai nesiliovė... 

Viktoras Kovalskis palūžo dešimt minučių po keturių, ir 
magnetofonas ėmė suktis nesustodamas. 

Jam pradėjus kalbėti, tiksliau sakant, be sąryšio vapėti, 
tolydžio vis suspiegiant ir suinkščiant, į jo švebeldžiavimą su 
rėžiančiu aiškumu vis įsiterpdavo ramus balsas vyro, sėdin- 
čio per stalo vidurį. 

— Kodėl jie ten, Viktorai... tame viešbutyje... Rodenas, 

Monkleras ir Kasonas... ko jie bijo... kur jie buvo, Vikto- 
rai... su kuo jie matėsi... kodėl jie su niekuo nesusitiko, Vik- 
torai... pasakyk mums, Viktorai... kodėl Romoje... kodėl 
prieš Romą Vienoje, Viktorai... kur Vienoje... kuriame vieš- 
butyje... ką jie ten veikė, Viktorai. 

Kovalskis galutinai nutilo po penkiasdešimties minučių; 
jo būklei smarkiai blogėjant, vapalionės iki pat galo buvo 
įrašomos į juostą. Balsas iš anapus stalo, dar švelnesnis, ne- 
siliovė po to dar kelias minutes, kol tapo aišku, jog atsaky- 
mų daugiau nebus. Tuomet per stalo vidurį sėdintis vyras 
davė įsakymą savo pavaldiniams, ir tardymas baigėsi. Juos- 
ta su įrašu buvo nuimta nuo magnetofono ir automobiliu 
žaibiškai nugabenta iš tvirtovės rūsio į Paryžiaus priemiestį, 
į Veiklos tarnybos būstinę. 

Dosni saulė, visą dieną šildžiusi malonius Paryžiaus šaligat- 
vius, užleido vietą auksinei vakaro prieblandai, ir devintą va- 
landą užsidegė gatvių žibintai. Kaip visuomet vasaros vaka- 
rais, Senos pakrantėmis susikibusios rankomis vaikštinėjo po- 
relės, iš lėto, tarytum gerdamos vyną iš saulėlydžio, meilės ir 
jaunystės, kuris niekada nebus toks pat, kad ir kaip to trokš- 
tum. Atvirose pakrančių kavinių terasose virė gyvenimas: ne- 
siliovė kalbos, dzingsėjo bokalai, sklido tostai ir apsimestiniai 
atsikalbinėjimai, pašaipos ir komplimentai, atsiprašinėjimai 
ir merginas klibinančių vaikinų žodžiai. Kokia magiška Se- 
nos upė rugpjūčio vakarą! Paryžiečiai, ko gero, buvo pasiryžę 
atleisti net turistams, kam jie čia su visais savo doleriais. 

Ši nerūpestinga atmosfera neprasiskverbė į nedidelį ka- 
binetą netoli Port de Lila. Čia trys vyrai sėdėjo aplink mag- 
netofoną, kuris lėtai sukosi ant stalo. Jie dirbo visą pavaka- 
rę ir vakarą. Vienas vyriškių be perstojo spaudinėjo magne- 
tofono klavišus, antro nurodymu įjungdamas atkūrimą ar- 
ba juostos persukimą atgal, vėl atkūrimą. Tas antrasis buvo 

su ausinėmis, suraukęs kaktą jis stengėsi iššifruoti prasmin- 
gus žodžius iš kratinio garsų, kurie sklido iš ausinių. Suspau- 
dęs tarp lūpų cigaretę, nuo kurios dūmų jam ašarojo akys, 
pirštais jis duodavo pirmajam ženklą, kai norėdavo dar sykį 
pasiklausyti kurią įrašo vietą. Kartais jis perklausydavo de- 
šimties sekundžių trukmės gabaliuką kokius šešis kartus ir 
tik tuomet mosteldavo galva pirmajam leisti įrašą toliau. Pas- 
kui jis padiktuodavo ką išgirdęs. 

"Trečias vyras, jaunas blondinas, sėdėjo priešais rašomąją 
mašinėlę ir laukė, kol jam bus diktuojama. Klausimus, kurie 
buvo pateikti tvirtovės rūsyje, buvo lengva suprasti, nes pro 
ausines jie buvo girdėti aiškiai, tiksliai. Atsakymai nebuvo 
tokie ryškūs. Blondinas spausdino tekstą interviu forma, pra- 
dėdamas kiekvieną klausimą iš naujos eilutės su raide K prie- 
šakyje; atsakymai buvo surašyti jau kitoje eilutėje, praside- 
dančioje A raide. Pastarieji buvo su pertrūkiais, kartais pras- 
mės juose visai nebelikdavo, ir tose vietose teko naudoti gau- 
sybę daugtaškių. 

Baigė jie prieš pat vidurnaktį. Nors langas buvo praviras, 
dūmų kambaryje buvo tiršta, ir kvepėjo jis parako sandėliu. 

Trys vyriškiai atsistojo sustirę ir išvargę. Kiekvienas savaip 
pasirąžė, idant atsipalaiduotų įsitempę, skaudantys raume- 
nys. Vienas iš trijulės paėmė ragelį ir surinko numerį. Tas, 
kur buvo su ausinėmis, nusiėmė jas ir persuko juostą atgal 
ant ritės, su kuria ji buvo atvežta. Blondinas išsuko paskuti- 
nius lapus iš mašinėlės, išėmė iš jų kalkę ir ėmė dėlioti tar- 
dymo medžiagą į atskiras krūveles. Pirmasis egzempliorius 
atiteks pulkininkui Rolanui, antrasis eis į bylas, o trečiasis — 
dauginti; papildomi egzemplioriai bus išdalyti skyrių vado- 
vams, jei Rolanas nuspręs, kad taip reikia. 

Skambinantysis surado pulkininką Rolaną restorane, kur 
šis vakarieniavo su draugais. Šis elegantiškos išvaizdos 

viengungis tarnautojas kaip visuomet buvo sąmojingas ir ga- 
lantiškas, o jo komplimentai kompanijos damoms buvo de- 
ramai įvertinti — jei ne jų vyrų, tai bent jų pačių. Padavėjui 
pakvietus jį prie telefono, jis atsiprašęs nuėjo. Telefonas sto- 
vėjo ant baro. 

— Rolanas, — tepasakė pulkininkas ir ėmė laukti, kol jo 
ekspertas kitame laido gale patvirtins savo tapatybę. Tuo- 
met Rolanas ir pats tai padarė, pirmajame sakinyje pavarto- 
damas iš anksto sutartą žodį. Nugirdęs jų pokalbį pašalinis 
klausytojas būtų sužinojęs, kad Rolano automobilis jau su- 
remontuotas ir jis gali jį atsiimti jam patogiu laiku. Pulkinin- 
kas padėkojo pranešusiajam šią žinią ir grįžo prie stalo. Nė 
penkioms minutėms nepraėjus jis mandagiai atsiprašė, pa- 
aiškinęs, kad rytoj jo laukianti sunki diena ir kad jam reikia 
gerai išsimiegoti. Po dešimties minučių jis jau lėkė automo- 
biliu vis dar pilnomis žmonių miesto gatvėmis į ramesnį Port 
de Lila priemiestį. Į savo būstinę jis atvyko tuoj po pirmos 
ryto, nusivilko elegantišką juodą švarką, liepė naktiniam bu- 
dėtojui atnešti kavos ir išsikvietė padėjėją. 

Pirmasis Kovalskio prisipažinimo egzempliorius jam bu- 
vo atneštas su kava. Pirmą kartą jis perskaitė dvidešimt šešis 
tardymo medžiagos puslapius greitai, stengdamasis suvokti 
esmę to, ką sakė kliedintis legionierius. Jo akis užkliuvo už 
kažkurios vietos teksto viduryje, ir jis susiraukė, bet nesu- 
stodamas skaitė toliau. 

Antrąsyk jis skaitė lėčiau, įdėmiau, labiau susikaupdamas 
ties kiekviena pastraipa. Trečią kartą, pasiėmęs iš padėkliu- 
ko juodą flomasterį, jis skaitė dar lėčiau, stora juoda linija 
pabraukdamas žodžius ir frazes apie Silviją, kažkokią leuk... 
Indokiniją, Alžyrą, Žožo, Kovačą, šunsnukius korsikiečius 
ir Svetimšalių legioną. Visus šiuos dalykus pulkininkas su- 
prato, ir jie jo nedomino. Daug to kliedesio sukosi apie Sil- 

viją, dalis apie moterį, vardu Žiuli - Rolanui tai buvo visai 
nereikšminga. Tuos dalykus išbraukus, prisipažinimo liko ne 
daugiau kaip šeši puslapiai. Jis pabandė suvokti prasmę iš 
to, kas liko. Trys vadeivos Romoje. Na, tai jis ir taip žinojo. 
Bet kodėl? Aštuonis kartus suimtąjį to klausė. Atsakymas 
kaskart buvo iš esmės vienas. Jie nenori, kad juos pagrobtų, 
kaip nutiko vasaryje Argu. Nieko nuostabaus, - pamanė Ro- 
lanas. Nejaugi jis tik gaišta laiką su visa šita Kovalskio ope- 
racija? Atsakydamas į tuos aštuonis vienodus klausimus, le- 
gionierius dukart ištarė vieną žodį — „paslaptis“ ar „paslap- 
tingas“. Bet jų buvimas Romoje visai ne paslaptingas. O gal 
tai vis dėlto daiktavardis - „paslaptis“? Kokia paslaptis“? 

Rolanas perskaitė tekstą iki galo dešimt kartų, paskui vėl 
pradėjo nuo pradžių. Trys oasininkai Romoje. Jie gyvena 
ten todėl, kad nenori būti pagrobti. O pagrobti jie nenori 
būti todėl, kad turi paslaptį. 

Rolanas ironiškai šyptelėjo. Ne veltui jis įtikinėjo genero- 
lą Gibo, jog Rodenas nepuls slėptis todėl, kad išsigando. 

Taigi jie žino paslaptį, ar ne? Kokią? Ji atrodė kažkaip 
susijusi su Viena. Tris kartus netikėtai pasirodė žodis „Vie- 
na“, bet iš pradžių Rolanas manė, kad kalbama apie Vienos 
miestą už trisdešimties kilometrų nuo Liono. Bet gal tai Aust- 
rijos sostinė, o ne Prancūzijos miestelis? 

Taigi jie susitiko Vienoje. Paskui išvyko į Romą ir ėmėsi 
priemonių, kad nebūtų pagrobti ir tol tardomi, kol išduos 
paslaptį. Turbūt toji paslaptis susijusi su Viena. 

Ėjo valandos, išgertų kavos puodelių jau nebūtum suskai- 
čiavęs, nuorūkų krūva iš sviedinio gilzės padarytoje peleni- 
nėje augo. Siaurai pilkšvos prieblandos juostai dar nepra- 
dėjus liesti niūraus pramoninio priemiesčio, dunksančio į 
rytus nuo Mortjė bulvaro, pulkininkas Rolanas jau žinojo 
kažką aptikęs. 

Aiškiam vaizdui trūko kai kurių detalių. Nejaugi jų nieka- 
dos nebepavyks atkurti? Juk trečią ryto pulkininkui telefo- 
nu pranešta, kad Kovalskis daugiau nebus tardomas, nes 
mirė. O gal jos slypi kažkur tame žodžių kratinyje, kurį pa- 
bėrė kliedintysis, senkant paskutinėms jėgoms? 

Dešine ranka Rolanas ėmė rašinėti galvosūkio detales, ku- 
rios iš pažiūros ir nederėjo. Kleistas, vyras Kleisto pavarde. 
Būdamas lenkas, Kovalskis ištarė šią pavardę teisingai, ir 
Rolanas, karo metais šiek tiek pramokęs vokiečių kalbos, 
taip pat užrašė ją teisingai, nors prancūzas išspausdino ją klai- 
dingai. O gal tai ne pavardė? Gal įstaiga? Jis paskambino į 
komutatorių ir paprašė Vienos telefono abonentų sąraše su- 
rasti Kleistą ar tokiu vardu pavadintą įstaigą. Atsakymas at- 
ėjo už dešimties minučių. Vienos telefonų knygoje esą du pus- 
lapiai žmonių Kleisto pavarde ir dvi šiuo vardu pavadintos 
įstaigos: Evaldo Kleisto pradinė mokykla berniukams ir Kleis- 
to pensionas Bruknerio alėjoje. Rolanas pasižymėjo jas abi, 
Kleisto pensioną pasibraukė ir skaitė toliau. 

Kelis kartus tardymo medžiagoje buvo paminėtas kažkoks 
užsienietis; atrodė, kad Kovalskis žiūrėjo į jį dvejopai. Kar- 
tais jis apibūdindavo šį žmogų žodžiu bon — „geras“, kitais 
kartais - fūcheur — „įkyriu tipu“. Kelios minutės po penkių 
ryto pulkininkas Rolanas paliepė atnešti juostą ir magneto- 
foną, paskui visą valandą jos klausėsi. Kai pagaliau jis išjun- 
gė magnetofoną, patyliukais smarkiai nusikeikė. Pasiėmęs 
plunksnakotį, jis keliose vietose pataisė spausdintą tekstą. 

Kovalskis vadino užsienietį ne bon, o blond - blondinu, — 
o iš skausmo draskomų lūpų išsprūdęs žodis, užrašytas kaip 
Jūcheur, iš tikrųjų buvo faucheur, tai yra „žudikas“. 

Dabar jau buvo nesunku susieti padrikas Kovalskio min- 
tis. Tekste pasitaikantis žodis „šakalas“, kurį Rolanas visur 
išbraukė, pamanęs, kad šitaip lenkas įžeidinėjo tuos, kurie 

ji susekė ir kankino, įgavo naują reikšmę. Jis tapo slapyvar- 
džiu šviesiaplaukio užsieniečio, samdomo žudiko, su kuriuo 
OAS vadai susitiko Kleisto pensione Vienoje kelios dienos 
prieš tai, kai su stipria apsauga pasislėpė Romoje. 

Rolanas dabar suprato, kodėl kilo toji bankų ir juvelyrinių 
parduotuvių apiplėšinėjimo banga, drebinusi Prancūziją pas- 
taruosius du mėnesius. Blondinas, kad ir kas jis toks, reikala- 
vo pinigų už darbą, kurį atliks OAS labui. Tik už vieną darbą 
pasaulyje galima reikalauti tiek daug pinigų. Blondinas buvo 
pasitelktas ne tam, kad išspręstų gaujos tarpusavio vaidą. 

Septintą ryto Rolanas paskambino į savo ryšių kambarį ir 
įsakė naktį budėjusiam operatoriui išsiųsti „žaibišką“ palie- 
pimą SDECE būstinei Vienoje, nepaisydamas skyrių susita- 
rimo, pagal kurį Viena priklausė R3 — Vakarų Europos — 
regionui. Paskui jis surinko visus Kovalskio tardymo medžia- 
gos egzempliorius ir užrakino seife. Galop sėdo rašyti vie- 
ninteliam adresatui skirto raporto, ant kurio buvo grifas „Tik 
jums asmeniškai“. 

Jis kruopščiai viską surašė, trumpai papasakojo apie ope- 
raciją Kovalskiui sučiupti, kurią įvykdė pats savo iniciatyva, 
apie tai, kaip buvęs legionierius grįžo į Marselį, atviliotas klas- 
tos, €są artimas jam Žmogus sergąs ir gulįs ligoninėje, ir kaip 
ji sugavo Veiklos tarnybos agentai; Rolanas trumpai paminė- 
j0, kad lenką tardė jo žmonės ir kad jis kai ką papasakojo, tik 
labai neaiškiai. Pulkininkas nusprendė esant būtina atvirai 
pranešti ir tai, kad buvęs legionierius suimamas priešinosi ir 
sužalojo du jo agentus, o pats bandė nusižudyti ir smarkiai 
susižeidė, tad kai buvo įveiktas, neliko kitos išeities, kaip pa- 
guldyti jį į ligoninę. Čia jis šį bei tą ir papasakojo tardytojams. 

Kita raporto dalis, kur kas ilgesnė, perteikė patį Kovals- 
kio prisipažinimą su Rolano paaiškinimais. Baigęs ją, jis aki- 
mirką susimąstė ir nužvelgė stogus, kuriuos dabar auksino 

ryto saulės spinduliai, srūvantys iš rytų. Rolanas garsėjo tuo 
(ir pats puikiai tai žinojo), kad pateikdamas savo argumen- 
tus niekad neperdėdavo, niekad nepersistengdavo. Pasku- 
tinė jo pastraipa buvo labai kruopščiai apgalvota. 

„Šiuo metu, kai rašau šį raportą, vis dar renkami duome- 
nys, kurie patvirtintų, jog esama šio sąmokslo. Tačiau tuo 
atveju, jei gauti duomenys parodys, jog tai, kas parašyta anks- 
čiau, yra tiesa, tai minimas sąmokslas, mano nuomone, yra 
pats pavojingiausias sumanymas, koks tik galėjo kilti tero- 
ristams, norintiems pastatyti į pavojų Prancūzijos preziden- 
to gyvybę. Jeigu aprašyto sąmokslo esama ir jeigu užsienie- 
tiškos kilmės žudikas, žinomas tik Šakalo slapyvardžiu, bu- 
vo nusamdytas šiam pasikėsinimui į prezidento gyvybę ir jis 
šiuo metu rengia planus, kaip šią užduotį įvykdyti, mano pa- 
reiga jums pranešti, kad, mano nuomone, mums gresia vals- 
tybinė katastrofa.“ 

Pulkininkas Rolanas perrašė šį raportą mašinėle pats, nors 
to niekad nedarydavo. Voką jis užantspaudavo savo paties 
antspaudu, užrašė ant jo adresą ir uždėjo spaudą „Visiškai 
slaptai“. Galiausiai jis sudegino popieriaus lapus, ant kurių 
buvo parašęs raportą, o pelenus nuleido į kanalizaciją per 
nedidelę kriauklę, įrengtą spintelėje kabineto kampe. 

Baigęs nusiplovė rankas ir veidą. Šluostydamasis pažvel- 
gė į veidrodį virš prausyklės. Veidas, žvelgiantis į jį, - liūdnai 
prisipažino jis, - darosi nebegražus. Tas prakaulus veidas, 
kuris buvo toks impozantiškas jaunystėje ir toks patrauklus, 
sulaukus brandaus amžiaus, pradėjus šeštą dešimtį, ėmė at- 
rodyti išvargęs ir įsitempęs. Per daug išgyvenimų jis patyrė, 
per daug prisižiūrėjo, iki kokio žvėriškumo gali nusiristi žmo- 
gus, gelbėdamas savo gyvybę nuo kitų savo padermės atsto- 
vų, per daug ginklų ir išdavysčių prirezgė, per daug Žmonių 
išvarė Žudyti arba žūti, klykti ar klykdyti kitus rūsiuose, ir to- 
dėl Veiklos tarnybos viršininkas atrodė gerokai vyresnis nei 

penkiasdešimt ketverių, nors toks buvo jo amžius. Abipus no- 
sies ir lūpų kampučių ėjo raukšlės, — dar pailgėjusios, jos pa- 
darytų veidą nebe įspūdingą, o viso labo kaimietišką. Atrodė, 
kad nebeišnyks dvi tamsios dėmės, o elegantiškos Žilstelėju- 
sios žandenos, nespėjusios apsitraukti sidabru, jau balo. 

— Metų pabaigoje, - tarė jis sau, — šitą darbą tikrai mesiu. 

Išvargęs veidas žvelgė jam į akis. Netikėdamas ar tiesiog su 
viskuo susitaikęs? Galbūt jo veidas Žinojo geriau negu pro- 
tas: praeina kiek metų, ir mesti visko nebeįmanoma, lieki tuo, 
kas esi, iki pat mirties. Pirma — Pasipriešinimo judėjimas, pas- 
kui Saugumo policija, vėliau SDECE ir galop Veiklos tarny- 
ba. Kiek žmonių žuvo, kiek kraujo pralieta per tuos metus? — 
paklausė jis vyrą veidrodyje. Ir viskas vardan Prancūzijos. O 
ar jai tai bent kiek rūpi, velniai griebtų? Veidas žvelgė į jį iš 
veidrodžio nieko nesakydamas - jie abu žinojo atsakymą. 

Pulkininkas Rolanas paliepė prisistatyti į jo kabinetą pa- 
siuntiniui motociklininkui. Be to, jis užsisakė kiaušinienės, 
bandelių su sviestu, dar kavos, tik šįkart didelį puodelį, su pienu 
ir kelias tabletes aspirino galvos skausmui numalšinti. Jis įtei- 
kė motociklininkui voką su savo antspaudu ir davė jam nuro- 
dymus. Suvalgęs kiaušinienę ir bandeles, pasiėmė puodelį su 
kava ir išgėrė ją, atsisėdęs ant palangės. Pro atvirą langą už 
stogų jūros buvo matyti Paryžiaus katedros bokštai, o tolė- 
liau, pro jau dabar karšto ryto miglą, tvyrančią virš Senos, — 
Eifelio bokštas. Buvo rugpjūčio 11-osios rytas, jau gerokai po 
devynių, ir miestas, įnikęs į darbus, ko gero, keikė motocikli- 
ninką juoda odine striuke, kuris įsijungęs sireną nardė tarp 
automobilių, lėkdamas į aštuntąją miesto apygardą. 

Jeigu nepavyks likviduoti grėsmės, aprašytos pranešime, 
kurį motociklininkas gabena savo planšetėje, - pamanė Ro- 
lanas, — tai metų gale liksiu be tarnybos ir nebereikės svars- 
tyti, ar mesti ją, ar ne. 


O skyrius 


Vėliau tą rytą vidaus reikalų ministras sėdėjo prie savo stalo ir 
niūriai žvelgė pro langą į saulės nušviestą apskritą kiemą apa- 
čioje. Tolimajame kiemo gale buvo gražūs kaltos geležies var- 
tai, abiejose pusėse papuošti Prancūzijos Respublikos herbu, 
o užjų - Bovo aikštė, kurioje mašinos iš Sent Onorė priemies- 
čio ir Marinji prospekto pypsėdamos sukosi nepertraukiamu 
srautu aplink policininką, reguliuojantį eismą iš aikštės centro. 
Policininko švilpukui paliepus, iš kitų dviejų kelių, vedančių į 
aikštę —- Miromesnil prospekto ir Sosaj gatvės — srautais paju- 
dėdavo kiti automobiliai ir perkirtę aikštę pranykdavo tolumo- 
je. Atrodė, tarsi jis Žaistų su penkiais pragariško Paryžiaus eis- 
mo srautais kaip toreadoras su jaučiu — pabrėžtinai pasitikė- 
damas savimi, oriai, ramiai ir valdingai. Ponas Rožė Frėjus pa- 
vydėjo reguliuotojui tvarkingo jo užduoties paprastumo ir pa- 
sitikėjimo savimi, su kuriuo šis ją atlikdavo. 

Prie ministerijos vartų du kiti žandarai stebėjo aikštės cen- 
tre meistriškai dirbantį savo kolegą. Ant nugarų jie nešiojo- 
si automatus ir į pasaulį žvelgė pro suveriamų kaltų geležies 
vartų groteles, apsaugoti nuo jo siausmo, užtikrinti, kad kas 
mėnesį gaus savo atlyginimus, nuolat kils tarnyboje ir kad 
jų, stovinčių rugpjūčio saulės nutviekstoje aikštėje, niekas 
negali pakeisti. Ir jiems ministras pavydėjo aiškaus jų gyve- 
nimo ir siekių paprastumo. 

Jis išgirdo, kaip už nugaros sučežėjo popieriaus lapas, ir 
pasisuko ant savo sukamosios kėdės veidu į stalą. Vyras ana- 
pus stalo užvertė bylą ir pagarbiai padėjo ją priešais minist- 
rą. Kiek laiko juodu žvelgė vienas į kitą tyloje, kurią trikdė 
tik paauksuotos bronzos laikrodis, tiksintis ant židinio at- 
brailos priešais duris, ir prislopintas automobilių gausmas iš 
Bovo aikštės. 

— Na, ką jūs manote? 

Komisaras Žanas Diukrė, prezidento de Golio asmeni- 
nės apsaugos vadovas, buvo vienas žymiausių Prancūzijos 
ekspertų visais klausimais, susijusiais su saugumu, ypač kon- 
kretaus Žmogaus apsaugojimu nuo pasikėsinimo į jo gyvy- 
bę. Štai kodėl jis išsilaikė tarnyboje ir kodėl iki tol šeši žino- 
mi sąmokslai nužudyti Prancūzijos prezidentą žlugo juos be- 
vykdant arba buvo sužlugdyti dar rengiant. 

— Rolano tiesa, - galop prabilo jis. Jo balsas buvo lygus, 
be jokių emocijų, kategoriškas - lyg jis būtų sakęs savo nuo- 
monę apie būsimų futbolo rungtynių rezultatą. - Jeigu tai, 
ką jis sako, yra teisybė, sąmokslas kelia nepaprastą pavojų. 
Ištisa visų Prancūzijos saugumo tarnybų kartotekų sistema, 
visas tinklas agentų ir mūsų žmonių, prasiskverbusių į OAS, 
pasidaro visiškai bejėgiai, susidūrę su užsieniečiu, pašalie- 
čiu, veikiančiu visiškai savarankiškai, be jokių ryšininkų ar 
draugų. Be kita ko, dar ir profesionalu. Rolano žodžiais ta- 
riant, tai yra, — jis atsivertė Veiklos tarnybos viršininko ra- 
porto paskutinį puslapį ir garsiai perskaitė: — „pats pavojin- 
giausias sumanymas“, kurį tik galima įsivaizduoti. 

Rožė Frėjus perbraukė pirštais Žilus, trumpai kirptus plau- 
kus ir vėl atsigręžė į langą. Jį nelengva buvo išmušti iš vėžių, 
bet rugpjūčio vienuoliktosios rytą jis buvo sutrikęs. Per tuos 
ilgus metus, kai atsidavęs kovojo už Šarlio de Golio idėjas, 
jis pagarsėjo ne tik kaip išmintingas ir mandagus (už šias 

savybes jis tapo ministru), bet dar ir kaip tvirto būdo žmo- 
gus. Žvilgančios mėlynos akys, kurios čia masino šiluma, čia 
stingdė šalčiu, vyriški, raumeningi pečiai ir krūtinė bei ne- 
gailestingas veidas, traukęs ne vienos galią turinčios ir vyrų 
draugiją mėgstančios moters žvilgsnį, nebuvo tik apgaulin- 
gas Rožė Frėjaus fasadas. 

Senais laikais, kai degolininkams teko kautis už būvį su 
priešiškais amerikiečiais, abejingais anglais, ambicingais Zi- 
ro* šalininkais ir nuožmiais komunistais, jis išmoko grumtis 
su priešininkais per kruviną prakaitą. Šiaip ar taip, jiems 
pavyko laimėti, ir per aštuoniolika metų tas, kuriuo jie se- 
kė, dukart grįžęs iš tremties ir nepripažinimo, užėmė aukš- 
čiausios Prancūzijos valdžios postus. O pastaruosius dve- 
jus metus mūšis vyko vėl, šįsyk kaip tik su tais, kurie grąži- 
no generolą į valdžią - su kariškiais. Dar prieš kelias minu- 
tes ministras manė, kad paskutinis pasipriešinimas slūgsta, 
kad priešus dar kartą pamažu apninka bejėgiškumas ir be- 
viltiškas įniršis. 

Dabar jis suprato, kad kova nebaigta. Fanatiškas džiūsna 
pulkininkas, Romoje organizavęs vieno vienintelio Žmogaus 
nužudymą, sukūrė planą, kuris vis dar gali sugriauti visą sta- 
tinį. Kai kurių šalių valdžios institucijos pakankamai stabi- 
ios ir išsilaiko, mirus prezidentui ar karaliui atsisakius sos- 
to, ką prieš dvidešimt aštuonerius metus parodė Britanija** 
ir dar metams nesibaigus parodys JAV***. Tačiau Rožė Frė- 
jus neblogai žinojo, kokia buvo Prancūzijos santvarkos būklė 


* Henri Giraud (1879-1949) — Prancūzijos karo vadas, politinis de Gaulle'io priešinin- 
kas. 

** Iš tikrųjų Didžiosios Britanijos, Airijos ir Britų dominijų karalius Edvardas VII 
atsisakė sosto savo brolio naudai prieš 27 metus, t. y. 1936 m., kilus konstitucinei krizei 
dėl to, kad panoro vesti amerikietę, kuri tuo metu buvo besiskirianti su antruoju vyru. 
*** 1963 m. gale buvo nužudytas JAV prezidentas Johnas Kennedy. 

1963 metais, tad neturėjo jokių iliuzijų: jo prezidento mirtis 
tegalėjo tapti prologu pučui ir pilietiniam karui. 

— Ką gi, - galop tarė jis, vis dar žvelgdamas į saulėje sken- 
dintį kiemą, — reikia jam pasakyti. 

Policininkas neatsakė. Jis tebuvo specialistas, o vienas iš 
specialisto pranašumų buvo tas, kad jis atlikdavo savo dar- 
bą, svarbiausių sprendimų priėmimą palikdamas tiems, ku- 
riems už tai mokama. Jis neketino siūlytis į tuos, kurie pra- 
neš naujieną prezidentui. Ministras atsigręžė į jį. 

— Bien. Merci, Commissaire.* Popiet paprašysiu audienci- 
jos ir pranešiu prezidentui. - Jo balsas buvo šaltas ir ryžtin- 
gas. — Niekur nesidėsi. Manau, nėra reikalo prašyti, kad nė 
žodžiu niekam neprasitartumėt apie šį dalyką, kol aš paaiš- 
kinsiu padėtį prezidentui ir jis nuspręs, kaip jį tvarkyti. 

Komisaras Diukrė atsistojo, išėjo iš kabineto, perkirto aikš- 
tę ir pasuko prie Eliziejaus rūmų vartų. Likęs vienas, vidaus 
reikalų ministras atsuko į save geltoną aplanką ir dar kartą 
iš lėto perskaitė visą raportą. Jis neabejojo, kad Rolanas tei- 
singai vertina situaciją, o Diukrė pritarimas neleido jam ma- 
nevruoti. Pavojus grėsė, jis buvo rimtas, neišvengiamas, tad 
prezidentas privalėjo apie jį Žinoti. 

Jis nenoromis nuspaudė priešais jį įrengto komutatoriaus 
mygtuką ir tuoj pat pasigirdus zvimbimui prašneko į plast- 
masines groteles: 

— Sujunkite mane su Eliziejaus rūmų generaliniu sekreto- 
riumi. | 

Nė minutei nepraėjus suskambo raudonas telefonas šalia 
komutatoriaus. Jis pakėlė ragelį ir pridėjo prie ausies. 

— Monsieur Foccart, s'il vous plait. ** 


* Gerai. Ačiū, komisarė (pranc. ). 
** Prašom pakviesti poną Fokara (pranc. ). 

Po nedidelės pauzės ragelyje pasigirdo apgaulingai tylus 
vieno galingiausių Prancūzijos vyrų balsas. Rožė Frėjus glaus- 
tai paaiškino, ko ir kodėl norįs. 

— Vos tik bus įmanoma, Žakai... Taip, aš suprantu, kad 
jums reikia išsiaiškinti. Aš palauksiu. Paskambinkit man, kai 
tik galėsit. 

Sekretorius paskambino mažiau nei už valandos. Audien- 
cija buvo paskirta ketvirtai, vos tik prezidentas atsibus po 
perpietės. Ministrui dingtelėjo mintis paprieštarauti, kad tai, 
kas guli ant stalo priešais jį - svarbiau už bet kokią perpietę, 
bet susilaikė. Kaip visi žmonės iš prezidento aplinkos, jis Ži- 
nojo, kaip nepatartina prieštarauti tam tyliai kalbančiam tar- 
nautojui, kurį bet kada maloniai išklausys prezidentas ir ku- 
ris turi savą slaptos informacijos registravimo sistemą, ku- 
rios visi daugiau baiminosi, nei apie ją žinojo. 


Tos dienos pavakare be dvidešimt ketvirtą Šakalas išėjo iš 
Kaningemo restorano Kerzono gatvėje po bene skaniausių 
ir brangiausių pietų, kuriuos tik galima gauti Londono jū- 
ros gėrybių restoranuose. Šiaip ar taip, — svarstė jis, pasukęs 
į Pietų Odlio gatvę, - dabar negreit teks pietauti Londone, 
O ir progą švęsti jis turėjo. 

Tuo pat metu juodas sitroenas DS-19 pasuko pro Pran- 
cūzijos vidaus reikalų ministerijos vartus į Bovo aikštę. Poli- 
cininkas aikštės centre, iš anksto įspėtas jam šūktelėjusių ko- 
legų, budinčių prie geležinių vartų, sulaikė transportą iš vi- 
sų aplinkinių gatvių ir akimirksniu įsitempė, atiduodamas 
pagarbą. 

Pavažiavęs šimtą metrų, sitroenas pasuko link pilko ak- 
mens kolonados priešais Eliziejaus rūmus. Ir čia iš anksto 
įspėti žandarai jau buvo sustabdę eismą, kad automobilis 
galėtų nekliudomai įsukti pro stebėtinai siaurus arkos gau- 

biamus vartus. Du gvardiečiai, stovintys prie savo sargybi- 
nių būdelių abipus kolonados, atiduodami pagarbą pliaukš- 
telėjo baltomis pirštinėmis apmautomis rankomis per šau- 
tuvų magazinus, ir rūmų kieme pasirodė ministras. 

Automobilį sulaikė grandinė, nukarusi beveik iki žemės 
vidinėje vartų arkoje: budintis inspektorius, vienas iš Diuk- 
rė žmonių, dirstelėjo į jo vidų. Jis linktelėjo ministrui, tas — 
jam. Inspektoriui mostelėjus, grandinė atsileido, nukrito 
ant žemės, ir sitroenas ją sužvanginęs įvažiavo į trisdešim- 
ties metrų pločio gelsvai rudu žvyru išpiltą kiemą, už kurio 
dunksojo rūmai. Vairuotojas Roberas pasuko automobilį į 
dešinę ir apvažiavęs kiemą prieš laikrodžio rodyklę atga- 
beno savo šeimininką prie šešių granito laiptelių, vedan- 
čių į rūmus. 

Dureles atidarė vienas iš dviejų durininkų, vilkinčių juo- 
du surdutu, puoštu sidabro grandinėlėmis. Kai ministras iš- 
lipęs užbėgo laiptais, prie veidrodinio stiklo durų jį pasitiko 
vyresnysis durininkas. Juodu oficialiai pasisveikino, ir minist- 
ras paskui durininką nusekė vidun. Jiems teko mažumėlę 
luktelėti vestibiulyje po didžiuliu šviestuvu, kabančiu ant il- 
gos auksuotos grandinės nuo aukštų skliautuotų lubų, kol 
durininkas trumpai pašnekėjo telefonu, stovinčiu ant mar- 
murinio stalelio į kairę nuo durų. Padėjęs ragelį, jis atsigrę- 
žė į ministrą, šyptelėjo jam ir kaip visuomet didingu, neskub- 
riu žingsniu ėmė lipti šalia esančiais laiptais. 

Užlipę į antrą aukštą, jie nuėjo trumpa, plačia aikštele, iš 
kurios buvo matyti vestibiulis apačioje, ir sustojo: durinin- 
kas tyliai pabeldė į duris aikštelėje kairėje. Entrez*, — pasi- 
girdo iš vidaus prislopintas atsakymas; durininkas sklan- 
džiai pravėrė duris ir atsitraukė, praleisdamas ministrą į 


| 


* Įeikite (pranc. ). 

Ordonansų salę. Ministrui įėjus, durys be garso užsivėrė, ir 
durininkas vis taip pat didingai nulipo į vestibiulį. 

Pro tolimosios pietinės salės pusės langus, kurie buvo nuo 
grindų iki pat lubų, krito saulės spinduliai, užliedami kilimą 
šiluma. Vienas didžiųjų langų buvo praviras, ir iš rūmų sodo 
sklido medyje tupinčio laukinio karvelio burkavimas. 

Mašinų gausmas bemaž už puskilometrio nuo langų Eli- 
ziejaus rūmuose, kuriuos nuo akių visiškai slėpė išsikėtoję 
bukai ir liepos, pasidabinusios vešlia vidurvasario lapija, te- 
buvo negarsus ūžesys, tylesnis net už karvelio burkavimą. 
Kaip visuomet, atsidūręs į pietus atgręžtuose Eliziejaus rū- 
mų kambariuose, ponas Frėjus, gimęs ir augęs mieste, pasi- 
jusdavo lyg kokioje pilyje, užsislėpusioje nuošaliausiame už- 
kampyje. Jis žinojo, kad prezidentas dievina kaimą. 

Tą dieną budintis adjutantas pulkininkas Teseras pakilo 
iš už savo stalo. 

— Laba diena, pone ministre. 

— Laba diena, pulkininke. - Ponas Frėjus mostelėjo galva 
į uždaras suveriamąsias duris su paauksuotomis rankeno- 
mis kairėje salės pusėje. - Manęs laukiama? 

— Žinoma, pone ministre. 

Ieseras perėjo per salę, pabeldė į duris ir pravėręs vieną 
jų pusę atsistojo tarpdury. 

— Vidaus reikalų ministras, pone prezidente. 

Iš kambario pasigirdo negarsus leidimas užeiti. Teseras 
žengtelėjo atatupstas, nusišypsojo ministrui, ir Rožė Frėjus 
nuėjo pro jį į asmeninį Šarlio de Golio kabinetą. 

Ministrui visuomet atrodė, kad bemaž visa šiame kamba- 
ryje atspindi jo šeimininko dvasią. Dešinėje buvo trys aukš- 
ti, skoningai puošnūs langai, tokie pat kaip Ordonansų sa- 
lėje, iš kurių galėjai išeiti į sodą. Šiame kabinete vienas iš jų 

taip pat buvo praviras, ir pro jį buvo girdėti sode burkuo- 
jantis karvelis, tik tarpduryje - ne taip garsiai. 

Kažkur po šiais bukais ir liepomis tyliai tūnojo vyrai, pasi- 
kabinę automatus, su kuriais iš dvidešimties žingsnių būtų 
pataikę į A pikų tūzo kamputyje. Bet vargas tam, kurį paste- 
bėdavo kabineto antrame aukšte savininkas: jį siutindavo 
saugumo priemonės, jei jos sutrikdydavo jam vienatvės po- 
jūtį. Tai buvo vienas iš sunkiausių kryžių, kuriuos turėjo vilkti 
Diukrė, ir niekas nepavydėjo jam užduoties saugoti žmogų, 
kuriam visos jo asmeninės apsaugos formos atrodė pažemi- 
nimas ir su kuriomis jis negalėjo taikstytis. 

Kairėje, prie sienos su įstiklintomis knygų lentynomis, sto- 
vėjo Liudviko XV stiliaus stalelis su jo pirmtako stiliaus laik- 
rodžiu. Kabineto grindis dengė Savonnerie kilimas, austas 
karališkajame kilimų fabrike Šajo 1615 metais. Prezidentas 
kažkada jam paaiškino, kad šis fabrikas iš pradžių virė mui- 
lą, o paskui buvo paverstas kilimų fabriku, todėl jo gamina- 
mi kilimai visuomet buvo šitaip vadinami.* 

Šiame kambaryje viskas buvo paprasta, viskas kilnu, sko- 
ninga, o svarbiausia — viskas rodė Prancūzijos didybę. Rožė 
Frėjaus manymu, tai buvo pasakytina ir apie vyrą, sėdėjusį 
prie rašomojo stalo ir dabar atsistojusį su juo pasisveikinti 
su jam įprastu rafinuotu mandagumu. 

Ministras prisiminė, kaip Haroldas Kingas, žurnalistų kor- 
puso Paryžiuje seniūnas ir vienintelis anglosaksas, kuris bu- 
vo tuo metu Šarlio de Golio draugas, kartą su juo kalbėda- 
mas pasakė, kad visomis savo manieromis prezidentas la- 
biau tinka aštuonioliktajam, o ne dvidešimtajam amžiui. Nuo 


* Savonnerie prancūziškai reiškia „muilo fabriką“. Autorius klysta. Kilimų fabrikas 
Šajo vietovėje prie Senos upės buvo įsteigtas buvusio muilo fabriko vietoje tik 1628 
metais. 

to laiko, kaskart susitikęs savo šefą, Rožė Frėjus mėgindavo 
įsivaizduoti aukštą jo figūrą, padabintą šilkais ir brokatais, 
darant tuos pačius mandagumo ir sveikinimo gestus, bet vel- 
tui: ryšį jis įžvelgdavo, bet užbaigto vaizdo nesusikurdavo. 
Be to, jis negalėjo pamiršti, kaip kelis kartus tas didingas 
senas vyras, ne juokais suerzintas kokio jam nepatikusio da- 
lyko, prabilo tokiu šiurkščiu kareivinių žargonu, kad jo pa- 
lyda ir Kabineto nariai apstulbo ir neteko žado. Prezidento 
saugumo klausimai visuomet keldavo jam susierzinimą, tad 
Frėjus ko nedrebėjo, galvodamas apie dokumentą, kurį at- 
sinešė savo portfelyje, ir prašymą, kurį turės išdėstyti. 

— Laba diena, mon cher Frėjau. 

Aukštasis vyriškis pilkšvai juodu kostiumu ištiesęs ranką pa- 
sisveikinti apėjo didįjį stalą, prie kurio paprastai sėdėdavo. 

— Monsieur le Prėsident, mes respects.* — Jis paspaudė iš- 
tiestą ranką. 

Le Vieux** bent jau atrodė gerai nusiteikęs. Prezidentas 
nuvedė jį prie vienos iš dviejų kėdžių priešais rašomąjį stalą, 
dengtą pirmosios imperijos laikų Bovė gobelenu. Atlikęs šią 
šeimininko pareigą, Šarlis de Golis vėl apėjo stalą ir atsisė- 
do nugara į sieną. Jis atsilošė, o abiejų rankų pirštų galiukus 
įrėmė į poliruotą stalo viršų. 

— Man sakė, mano brangusis Frėjau, kad norite pasimaty- 
ti su manim svarbiu klausimu. Na, ką turite man pasakyti? 

Rožė Frėjus giliai įkvėpė oro ir prašneko. Jis glaustai pa- 
aiškino, kas jį čionai atvedė, puikiai žinodamas, jog de Golis 
nemėgsta ilgų kalbų, išskyrus savo paties, ir tai tik viešumo- 
je. Asmeniniuose pokalbiuose jis vertino trumpumą, ir tai 
susigėdę patyrė kai kurie daugiakalbiai jo pavaldiniai. 


* Mano pagarba, pone prezidente (pranc.). 
** Senis (pranc.). 

Ministrui kalbant, vyras kitoje stalo pusėje pastebimai įsi- 
tempė. Jis lošėsi vis labiau atgal, ir atrodė, tarsi be perstojo 
augtų: pro nosį, kuri kyšojo iš jo veido, stelbdama visas kitas 
j0 dalis, jis žvelgė į ministrą taip, sakytum tarnas, kuriuo jis 
iki tol pasitikėjo, būtų atnešęs į jo kabinetą kažkokį dvo- 
kiantį daiktą. Tačiau Rožė Frėjus žinojo, kad iš beveik pen- 
kių metrų atstumo jo veidas prezidentui atrodo kaip neryš- 
ki dėmė, nes viešumoje jis slėpdavo savo trumparegystę ir 
todėl akinius užsidėdavo tik skaitydamas kalbas. 

Vidaus reikalų ministras baigė monologą, tetrukusį vos 
daugiau nei minutę, paminėdamas Rolano bei Diukrė pa- 
aiškinimus, ir galiausiai tarė: 

— Aš portfelyje turiu Rolano raportą. 

Nė žodžio netaręs, prezidentas ištiesė per stalą ranką. 
Ponas Frėjus ištraukė dokumentą iš portfelio ir padavė de 
Goliui. 

Iš viršutinės švarko kišenės prezidentas išsiėmė skaityti skir- 
tus akinius, užsidėjo juos, išskleidė aplanką ant stalo ir pra- 
dėjo skaityti. Karvelis liovėsi burkavęs, tarsi suprasdamas, 
kad dabar ne metas. Rožė Frėjus žvelgė pro langą į medžius, 
paskui — į stalinę lempą, stovinčią šalia spaustuko rašalui. 
Tai buvo gražiai ištekinta deglo pavidalo Restauracijos lai- 
kų žvakidė iš auksuotos bronzos, pritaikyta elektros srovei. 
Per penkerius Šarlio de Golio prezidentavimo metus ji tūks- 
tančius valandų švietė į valstybinius dokumentus, kurie nak- 
timis persikeldavo iš vienos šio stalo pusės į kitą. 

Generolas de Golis skaitydavo sparčiai. Jis perskaitė Ro- 
lano raportą per tris minutes, rūpestingai sulankstė jį ant 
stalo ir sukryžiavęs virš jo rankas paklausė: 

— Na, mano brangusis Frėjau, ko jūs iš manęs norite? 

Ministras antrąkart giliai įkvėpė ir ėmė glaustai pasakoti, 
kokių priemonių jis norįs imtis. Dusyk jis pavartojo frazę 

„„..mano manymu, pone prezidente, jei norime išvengti pa- 
vojaus, reikėtų...“ Trisdešimt trečią savo kalbos sekundę jis 
ištarė žodžius „Prancūzijos interesai“. 

Daugiau jis nieko nepasakė, nes prezidentas jį pertarė. 
Skardžiu balsu jis vertė žodį „Prancūzija“ kažkokios dievy- 
bės vardu - šitokiu sugebėjimu jam nebūtų prilygęs joks to 
meto prancūzas. 

— Prancūzijos interesai, mano brangusis Frėjau, reikalau- 
ja, kad liaudis neišvystų, kaip Prancūzijos prezidentas gū- 
žiasi iš baimės prieš kažkokį niekingą samdinį ir, - jis stabte- 
lėjo ir kambaryje tiesiog tvyrojo panieka nežinomam užpuo- 
likui, - dar užsienietį. 

Rožė Frėjus suprato pralaimėjęs. Generolas neprarado sa- 
vitvardos, kaip kad jis baiminosi. Jis ėmė kalbėti aiškiai ir tiks- 
liai, kaip žmogus, kuris stengiasi, kad jo klausytojui neliktų 
jokių neaiškumų dėl jo pageidavimų. Jam šnekant kai kurios 
frazės išlėkė pro langą, ir pulkininkas Teseras jas nugirdo. 

— La France ne saurait accepter... La dignitė et la grandeur 
asujetties aux misėrables menaces d'un... d'un CHACAL...* 

Po dviejų minučių Rožė Frėjus išėjo iš prezidento kabine- 
to. Jis santūriai linktelėjo pulkininkui Teserui, išėjo pro Or- 
donansų salės duris ir nulipo laiptais į vestibiulį. 

„Štai žmogus, - pamanė vyresnysis durininkas, nulydėjęs 
ministrą akmens laiptais prie laukiančio sitroeno ir žiūrėda- 
mas, kaip šis nuvažiuoja, - pakliuvęs į velniškai sunkią bėdą, 
kaip mane gyvą matai. Kažin, ką jam pasakė Senis?“ 

Bet kadangi jis buvo vyresnysis durininkas, jo veide išliko 
nesutrikdoma ramybė, panaši į dvelkiančią nuo fasado rū- 
mų, kuriuose jis tarnavo jau dvidešimt metų. 


* Prancūzijai nevalia priimti... jos orumas ir didybė tapo priklausomi nuo kažkokio 
Šakalo niekingų grasinimų... (Pranc.) 

— Ne, šitaip neįmanoma padaryti. Prezidentas tuo klausi- 
mu pasisakė kuo kategoriškiausiai. 

Rožė Frėjus nusigręžė nuo savo kabineto lango ir nužvel- 
gė Žmogų, kuriam skyrė šiuos žodžius. Vos tik sugrįžęs iš 
Eliziejaus rūmų, jis išsikvietė savo asmeninio štabo vadovą. 
Aleksandras Sangvinetis buvo korsikietis, taip pat aršus de 
Golio fanatikas. Per pastaruosius dvejus metus vidaus rei- 
kalų ministras perdavė jo žinion Prancūzijos valstybės sau- 
gumo pajėgų organizavimą iki pat smulkmenų, tad Sangvi- 
netis įgijo šlovę ir reputaciją, kurios skyrėsi priklausomai nuo 
vertintojo asmeninių politinių simpatijų ar jo politinių teisių 
supratimo. 

Patys kairiausieji jo nekentė ir bijojo, nes ir kairiųjų, ir 
dešiniųjų demonstracijoms vaikyti jis paleisdavo pusiau su- 
karintus CRS riaušių malšinimo dalinius, o keturiasdešimt 
penki tūkstančiai jo žaliūkų savo pareigą atlikdavo labai 
uoliai. 

Komunistai jį vadino fašistu, nors kai kurie jo viešosios 
tvarkos palaikymo metodai panėšėjo į priemones, taikomas 
darbo žmonių rojuose anapus geležinės uždangos. Ne ma- 
Žžiau jo nekentė ir kraštutiniai dešinieji, kurie pateikdavo tuos 
pačius demokratijos ir pilietinių teisių gniaužimo argumen- 
tus, bet veikiau todėl, kad tos jo negailestingos, bet veiks- 
mingos viešosios tvarkos palaikymo priemonės gerokai truk- 
dė visiškai pakrikti tvarkai, ir tai būtų padėję paspartinti de- 
šiniųjų perversmą tos pačios tvarkos grąžinimo dingstimi. 

Na, o plačioji publika nemėgo jo todėl, kad iš jo kabineto 
išeinantys drakoniški įsakai paliesdavo visus: gatvėse iškil- 
davo užtvaros, prie bemaž visų svarbiausių sankryžų būda- 
vo tikrinami asmens dokumentai, visose pagrindinėse ma- 
gistralėse stovėdavo kontrolės punktai, be to, laikraščiai 

mėgdavo skelbti nuotraukas, kuriose jauni demonstrantai vo- 
liodavosi ant grindinio, partrenkti CRS vyrų lazdų. Spauda 
jau spėjo pakrikštyti jį „ponu Anti-OAS“ ir, neskaitant paly- 
ginti negausių degolininkų laikraščių, išsijuosusi jį plūdo. Jei- 
gu jis ir jautė kokią gėdą, būdamas labiausiai kritikuojamas 
žmogus Prancūzijoje, tai sugebėjo šitą slėpti. Jo religijos die- 
vas jaukiai įsitaisęs tūnojo Eliziejaus rūmuose, o Aleksandras 
Sangvinetis buvo tos religijos popiežius. Jis dėbčiojo į prieš jį 
gulintį tamsiai geltoną aplanką su Rolano raportu. 

— Nepakenčiama. Nepakenčiama. Jis nepakenčiamas. Mes 
turime saugoti jo gyvybę, o jis mums neleidžia. Aš galėčiau 
sučiupti tą žmogų, tą Šakalą. Bet jūs sakote, kad mums ne- 
leidžiama imtis jokių atsakomųjų priemonių. Tai ką mums 
daryti? Tik laukti, kol jis smogs? Sėdėti rankas sudėjus ir 
laukti? | 

Ministras atsiduso. Kaip tik to jis ir tikėjosi iš savo kabine- 
to vadovo, bet nuo to užduotis jam nepalengvėjo. Jis vėl 
atsisėdo prie stalo. 

— Klausyk, Aleksandrai. Visų pirma padėtis tokia, kad mes 
nesame iki galo tikri, jog Rolano pranešime parašyta tiesa. 
Tai jo paties išanalizuoti paistalai to Kovalskio, kuris paskui 
numirė. Gal Rolanas klysta. Vienoje dar atliekamas tyrimas. 
Aš palaikau ryšį su Gibo; jis tikisi iki šio vakaro gauti atsaky- 
mą. Vis dėlto reikia sutikti, kad šiuo metu visoje šalyje pra- 
dėti ieškoti užsieniečio, kurio tik slapyvardį žinome - nerea- 
lus sumanymas. Šiuo atžvilgiu aš privalau sutikti su prezi- 
dentu. Tačiau jis dar davė nurodymų, netgi ne nurodymų, o 
kuo oficialiausią įsakymą. Pakartosiu jį, idant nė vienas iš 
mūsų nepadarytume klaidingų sprendimų. Negalima šito 
dalyko kelti į viešumą, negalima ieškoti jo po visą šalį, nega- 
lima parodyti, kad kažkas ne taip. Prezidento manymu, jei 
paslaptis būtų atskleista, laikraščiai netvertų džiaugsmu, ki- 

tos šalys imtų piktdžiugiškai šaipytis, o į bet kokias papildo- 
mas saugumo priemones, kurių imtumės, ir čia, ir užsienyje 
būtų žiūrima kaip į Prancūzijos prezidento slapstymąsi nuo 
vieno Žmogaus, ir dar užsieniečio. To, aš kartoju, jis nepa- 
kęs. Tiesą sakant, — kad būtų įtikinamiau, ministras dar pa- 
krutino ištiestą smilių, - jis man kuo aiškiausiai pareiškė, kad 
jeigu mums tvarkant šį dalyką visuomenė sužinos jo smul- 
kmenas ar bent jau apie situaciją apskritai, galvos kris nuo 
pečių. Patikėk manim, cher ami, aš dar nebuvau matęs jo 
tokio ryžtingo. 

— O pasirodymai viešumoje? — paprieštaravo korsikietis. — 
Jų programą būtina pakeisti. Kol tas žmogus nebus sugau- 
tas, prezidentas turi daugiau nesirodyti viešumoje. Jis tikrai 
privalo... 

— Jis pasiryžęs nieko neatšaukti. Jokių pakeitimų nebus, 
viskas vyks, kaip suplanuota, nekeičiant nei valandų, nei mi- 
nučių. Viską turėsime daryti visiškai slapta. 

Pirmąkart nuo sužlugdyto pasikėsinimo į de Golį Karo 
akademijoje vasarį, kai sąmokslininkai buvo areštuoti, Alek- 
sandras Sangvinetis pajuto vėl turįs pradėti viską iš pradžių. 
Du pastaruosius mėnesius, nors jam ir teko kovoti su bankų 
ir juvelyrinių parduotuvių apiplėšimų banga, jis leido sau 
viltis, kad blogiausia liko praeityje. Jis manė, kad OAS apa- 
ratui griūvant nuo dvigubo puolimo - Veiklos tarnybos iš 
vidaus ir policijos bei CRS spiečių iš išorės — nusikaltimų 
banga esanti Slaptosios armijos priešmirtinė agonija: pas- 
kutinė galvažudžių grupelė siautėja, norėdama sukaupti pa- 
kankamai pinigų, kad galėtų be rūpesčių gyventi tremtyje. 

Dabar iš paskutinių Rolano raporto puslapių pasidarė aiš- 
ku, kad dešimtis agentų, kuriuos Rolanui pavyko įkišti netgi 
tarp aukščiausių OAS viršininkų, pergudravo žudiko anoni- 
miškumas. Tik trys vyrai, sulindę į Romos viešbutį, žino, kas 

jis toks. Sangvinečiui ir pačiam tapo aišku, kad iš archyvuo- 
se esančių dosjė, užvestų visiems, kurie kada nors bent toli- 
mai buvo susiję su OAS, nebebus jokios naudos vien todėl, 
kad Šakalas — užsienietis. 

— Jeigu mums neleidžiama veikti, ką mes galime padaryti? 

— Aš nesakiau, kad mums neleidžiama veikti, — pataisė jį 
Frėjus. —- Aš sakiau, mums neleidžiama veikti viešai. Viską 
reikia daryti slapta. Taigi mums lieka vienintelė išeitis. Slap- 
tai rinkdami informaciją, turime nustatyti žudiko asmeny- 
bę, turime susekti jį, kad ir kur jis būtų — Prancūzijoje ar 
užsienyje — ir nedvejodami sunaikinti. 


— „..r nedvejodami sunaikinti. Tai, ponai, vienintelė mums 
liekanti galimybė. 

Vidaus reikalų ministras nužvelgė pasitarimo dalyvius, su- 
sėdusius prie stalo ministerijos posėdžių kambaryje, lauk- 
damas, kol jie iki galo suvoks jo žodžių svarbą. Su juo pačiu 
kambaryje buvo keturiolika žmonių. 

Ministras stovėjo stalo gale. Jam iš dešinės sėdėjo Sangvi- 
netis, o iš kairės — policijos prefektas, Prancūzijos policijos 
politinis vadovas. 

Į dešinę nuo korsikiečio prie pailgo stalo sėdėjo SDE- 
CE vadovas generolas Gibo, Veiklos tarnybos viršininkas 
pulkininkas Rolanas, autorius raporto, gulinčio prieš kiek- 
vieną pasitarimo dalyvį. Už Rolano sėdėjo komisaras Diuk- 
rė iš prezidento apsaugos ir Sen Kleras de Vilobanas, Gin- 
kluotųjų oro pajėgų pulkininkas, priklausantis Eliziejaus 
rūmų personalui, fanatiškas degolininkas (nors preziden- 
to palydos žmonės žinojo jį esant ne mažiau fanatišką gar- 
bėtrošką). 

Į kairę nuo Moriso Papono, policijos prefekto, sėdėjo Mo- 
risas Grimo, Prancūzijos nacionalinių kovos su nusikalstamu- 

mu pajėgų - Sūretė Nationale* generalinis direktorius, o už jo 
vienas prie kito penki šios organizacijos skyrių vadovai. 

Nors romanistai mėgsta vaizduoti Nacionalinį saugumą 
kaip nusikalstamumą triuškinančią jėgą, iš tikrųjų jis yra ne- 
didelė ir prastai kadrais aprūpinta įstaiga, kontroliuojanti 
penkis skyrius kovai su įvairiomis nusikaltimų rūšimis, kurie 
iš tikrųjų ir atlieka šį darbą. Saugumo paskirtis yra administ- 
racinė, kaip ir Interpolo, kuris irgi lygiai taip pat neteisingai 
vaizduojamas, tad tarp Saugumo darbuotojų nėra nė vieno 
seklio. 

Tas, kuris galėjo įsakinėti visoms Prancūzijos valstybinės 
policijos pajėgoms, sėdėjo šalia Moriso Grimo. Tai buvo 
Maksas Fernė, Ieismo policijos direktorius. Teismo policija 
turi milžinišką būstinę Orfevro krantinėje, nepalyginti di- 
desnę už Saugumo patalpas, esančias visai šalia Vidaus rei- 
kalų ministerijos Sosaj gatvėje 11; ji kontroliuoja septynioli- 
ka rajoninių tarnybų būstinių — po vieną kiekvienai Prancū- 
zijos policijos apylinkei. Jų žinioje savivaldžių miestų (iš viso 
453) policijos įgulos, kurias sudaro 74 centriniai, 253 apy- 
gardų komisariatai ir 126 vietiniai policijos skyriai. Visas šis 
tinklas apima du tūkstančius Prancūzijos miestų ir kaimų. 
Tai yra kovos su nusikalstamumu pajėgos. Kaimo vietovėse 
ir keliuose bendresnę įstatymų ir tvarkos palaikymo užduo- 
tį atlieka Nacionalinė žandarmerija ir Eismo policija - Gen- 
darmes Mobiles**. Daugelyje vietų veiksmingumo dėlei žan- 
darai ir policininkai naudojasi vienomis patalpomis. 1963 
metais Makso Fernė žinioje buvo per dvidešimt tūkstančių 
Teismo policijos vyrų. | 

Į kairę nuo Fernė sėdėjo tie, kurie vadovavo kitiems ketu- 


* Nacionalinis saugumas (pranc.). 
** Mobilieji žandarai (pranc. ). 

riems Saugumo skyriams: Viešojo saugumo biurui, Bendro- 
sios informacijos valdybai, Teritorijos apsaugos direkcijai ir 
Respublikos saugumo korpusui. 

Pirmasis jų, Viešojo saugumo biuras, daugiausiai rūpino- 
si pastatų, ryšių, kelių ir viso kito valstybinio turto apsauga 
nuo diversantų ir kenkėjų. Antrasis - Bendrosios informa- 
cijos, kitais žodžiais tariant, centrinė dokumentacijos valdy- 
ba — atliko kitų keturių skyrių atminties funkciją; jos būsti- 
nės Panteone archyvuose gulėjo puspenkto milijono bylų 
tų, kurie pateko į Prancūzijos policijos pajėgų akiratį nuo 
tada, kai jos buvo įsteigtos. Jos buvo sudėtos ant lentynų, 
kurių ilgis viršijo aštuonis kilometrus, ir sužymėtos ne tik pa- 
vardėmis, bet ir pagal nusikaltimą, už kurį žmogus buvo nu- 
teistas ar kuriuo buvo viso labo įtariamas. Čia taip pat buvo 
surašytos išteisintų žmonių ir bylose dalyvavusių liudytojų 
pavardės. Nors ši sistema tuo metu dar nebuvo kompiuteri- 
zuota, archyvai didžiavosi galį per kelias minutes rasti smulk- 
menas padegimo, prieš dešimtį metų įvykdyto kokiame kai- 
melyje, ar pavardes liudytojų kokioje menkutėje byloje, apie 
kurią laikraščiai vos teužsiminė. 

Prie šių bylų buvo pridėti pirštų atspaudai visų tų, kuriems 
jie buvo paimti Prancūzijoje, tarp jų daugybė, kurie niekad 
nebuvo identifikuoti. Be to, čia buvo saugoma dešimt su 
puse milijono kortelių, kurias užpildydavo turistai, pereida- 
mi visus pasienio punktus, ar visi, kurie apsistodavo Pran- 
cūzijos (išskyrus Paryžių) viešbučiuose. Vien dėl vietos sto- 
kos šias korteles tekdavo gan dažnai išgabenti, kad būtų pa- 
daryta vietos aibėms naujų, kurios ateidavo kasmet. 

Iš Prancūzijoje užpildytų kortelių į Bendrosios informa- 
cijos valdybą nepatekdavo tik Paryžiaus viešbučiuose apsi- 
stojusių žmonių kortelės, kurios buvo siunčiamos į Policijos 
prefektūrą Palė bulvare. 

Teritorijos apsaugos direkcija, kurios viršininkas sėdėjo 
trečias nuo Fernė, yra Prancūzijos kontržvalgybos tarnyba, 
kuri taip pat atsakinga už nuolatinį Prancūzijos oro uostų, 
jūros uostų ir sienų stebėjimą. Prancūzijos sieną pereinan- 
čių žmonių kortelės, prieš patekdamos į archyvus, pasienio 
punkte yra ištiriamos direkcijos tarnautojo — šitokiu būdu 
sekami nepageidautini asmenys. 

Paskutinis toje eilėje sėdėjo Aleksandras Sangvinetis, va- 
dovavęs 45 tūkstančiams vyrų, sudarančių Respublikos sau- 
gumo korpusą, kurio veikla per pastaruosius dvejus jo va- 
dovavimo metus buvo plačiai nušviečiama ir be galo nemėgs- 
tama. Vietos taupymo sumetimais Saugumo korpuso vado- 
vai sėdėjo priešais ministrą, kitame ilgo stalo gale. Tarp jo ir 
pulkininko Sen Klero buvo dar viena kėdė, ant jos sėdėjo 
stambus flegmatiškas vyras, kurio pypkės dūmai aiškiai erzi- 
no rafinuotą pulkininką jam iš kairės. Ministras primygtinai 
paliepė Maksui Fernė atsivesti jį į pasitarimą. Tai buvo ko- 
misaras Morisas Buvjė, Teismo policijai priklausančios Kri- 
minalinės brigados vadovas. 

— Štai tokia padėtis, ponai, - reziumavo ministras. — Jūs 
visi perskaitėte pulkininko Rolano raportą, kuris guli prieš 
kiekvieną iš jūsų, išgirdote iš mano lūpų prezidento nuo- 
monę dėl to, kad vadovaujantis Prancūzijos garbės intere- 
sais būtina šitaip rimtai suvaržyti mūsų pastangas, saugant 
jo asmenį nuo gresiančio pavojaus. Dar sykį pabrėžiu: atlie- 
kant šį tyrimą ir paskesniuose veiksmuose, kurių reikės im- 
tis, būtinas visiškas slaptumas. Nėra reikalo nė sakyti: jūs 
visi esate prisaikdinami tylėti, jūs nesvarstysite šio klausimo 
nė su vienu žmogumi, nesančiu šiame kambaryje, nebent ši 
paslaptis būtų patikėta dar kam nors. 

Aš sukviečiau jus visus čionai, nes, mano nuomone, kad 
ir ką mums tektų daryti, anksčiau ar vėliau teks pasitelkti 


218 FREDERICK FORSYTH m ŠAKALO DIENA 


visų čia atstovaujamų skyrių pajėgas, tad jūs, skyrių vadovai, 
negalite turėti jokių abejonių dėl šio klausimo svarbos. Visais 
atvejais jūs privalote nedelsdami asmeniškai juo rūpintis. Sa- 
vo pavaldiniams jokių pavedimų neduosite, nebent atlikti už- 
duotis, kurios neatskleidžia už jų glūdinčių priežasčių. 

Jis vėl nuščiuvo. Abiejose stalo pusėse dalis susirinkusiųjų 
rimtai linksėjo galvomis, kiti sėdėjo įsmeigę akis į kalbantįjį ar 
prieš save gulintį raportą. Tolimajame stalo gale komisaras 
Buvjė spoksojo į lubas, leisdamas pro lūpų kampučius trum- 
pas dūmų serijas, lyg koks indėnas, perduodantis sutartus žen- 
klus. Sulig kiekvienu paptelėjimu šalia sėdintis Ginkluotųjų 
oro pajėgų papulkininkis nepatenkintas susigūždavo. 

— Na, o dabar, - toliau kalbėjo ministras, — aš norėčiau 
paklausti, ką jūs galite pasakyti šiuo klausimu. Pulkininke 
Rolanai, ar jums pavyko ką nors išsiaiškinti Vienoje? 

Veiklos tarnybos galva pakėlė akis nuo savo paties rapor- 
to, sušnairavo į SDECE vadovaujantį generolą, bet nesu- 
laukė nei padrąsinančio, nei nepritariančio žvilgsnio: gene- 
rolas Gibo, prisiminęs, kaip visą pusdienį ramino R3 sky- 
riaus vadą, užsiutusį, kad Rolanas anksti ryte nutarė panau- 
doti darbuotojus Vienoje sau reikalingai informacijai gauti, 
žvelgė tiesiai prieš save. 

— Taip, — atsakė pulkininkas. - Šiandien nuo pat ryto Vie- 
nos operatyviniai darbuotojai apklausė Kleisto pensiono, 
nedidelio privataus viešbučio Bruknerio alėjoje, darbuoto- 
jus. Jie atsinešė Marko Rodeno, Renė Monklero ir Andrė 
Kasono fotografijas. Mes nespėjome perduoti jiems Vikto- 
ro Kovalskio nuotraukų, o Vienos byloje jų nebuvo. Vieš- 
bučio portjė pareiškė atpažįstąs bet jau du iš tų vyrų, tačiau 
nieko konkretaus negalįs pasakyti. „Patepus“ jis buvo pa- 
prašytas peržiūrėti įrašus viešbučio registracijos Žurnale tarp 
birželio dvyliktosios ir aštuonioliktosios — pastarąją dieną 

tie trys OAS vadai kartu apsigyveno Romoje. Galop, Žžiū- 
rėdamas į Rodeno nuotrauką, jis pareiškė prisiminęs, kad 
tai žmogus, kuris Šulco pavarde birželio penkioliktąją už- 
sisakė kambarį. Portjė pasakė, kad Šulcas tą popietę su- 
kvietęs kažkokį pasitarimą, permiegojęs tame kambaryje 
ir kitą dieną išvykęs. Jis prisiminė, kad Šulcas buvo su pa- 
lydovu, labai stambiu niūraus būdo vyru, dėl kurio jis ir 
prisiminęs Šulcą. Ryte pas jį apsilankė du vyrai, ir jie su- 
rengė pasitarimą. Galimas daiktas, kad tie du lankytojai 
buvo Kasonas ir Monkleras. Jis nebuvo įsitikinęs, bet, jo 
manymu, bent vieną jų jis buvo matęs anksčiau. Portjė sa- 
kė, kad vyrai išbuvę savo kambaryje visą dieną, tik vieną 
kartą prieš pietus Šulcas su milžinu, kaip jis pavadino Ko- 
valskį, pusvalandžiui išėjo. Nė vienas iš jų nepietavo ir ne- 
nusileido į apačią pavalgyti. 

— Ar juos aplankė koks penktas vyras? — nekantriai pa- 
klausė Sangvinetis. 

Rolanas dėstė savo ataskaitą kaip iki tol, lygiu balsu. 

— Vakare pas juos atėjo dar vienas vyras. Portjė sakė atsi- 
menąs todėl, kad lankytojas įėjęs į viešbutį labai greitai ir 
tiesiai pasukęs laiptais — jis net nespėjęs jo pamatyti. Portjė 
pamanė, jog čia turbūt vienas iš svečių, negrąžinusių jam 
rakto. Jis pamatė tik to vyro apsiausto skvernus, kai šis lipo 
laiptais. Vyriškis tuoj pat grįžęs į vestibiulį. Portjė supratęs, 
kad čia tas pats žmogus. Jis paėmė nuo portjė stalo ragelį ir 
paprašė sujungti jį su Šulco kambariu. Vyriškis pasakė kelis 
žodžius prancūziškai, padėjo ragelį ir užlipo laiptais. Kurį 
laiką ten pabuvęs, jis išėjo, netaręs nė žodžio. Šulcas su ki- 
tais vyrais pasiliko nakčiai, o ryte papusryčiavę išvyko. To 
vakarinio lankytojo išvaizda: aukštas, neaiškaus amžiaus, lyg 
ir taisyklingų bruožų, bet buvo su masyviais tamsiais akiniais, 
tad neaišku, laisvai kalbėjo prancūziškai, plaukai šviesūs, gan 

ilgi, nuo kaktos sušukuoti atgal — tai visa, ką galėjo apie jį 
papasakoti portjė. 

— Ar nebūtų galima prikalbinti tą žmogų padėti mums su- 
kurti to blondino fotorobotą? — paklausė policijos prefek- 
tas Paponas. | 

Rolanas papurtė galvą. 

— Mano... mūsų agentai apsimetė Vienos policininkais, 
vilkinčiais civiliniais drabužiais. Laimė, vieną iš jų tikrai gali- 
ma palaikyti vieniečiu. Tačiau tai maskaradas, kuris negali 
tęstis amžinai. Tą portjė teko apklausti jo darbo vietoje. 

— Mums reikia gauti išsamesnį apibūdinimą, - nepaten- 
kintas pareiškė Informacijos valdybos viršininkas. — Ar bu- 
vo paminėta kokia pavardė? 

— Ne, - atsakė Rolanas. — Tai, ką jūs ką tik išgirdote - tris 
valandas trukusios portjė. apklausos rezultatas. Kiekvieną 
momentą analizavome dar ir dar kartą. Nieko daugiau jis 
negali prisiminti. Geriau apibūdinti to žmogaus jis nesuge- 
bėjo —- tikslesnį portretą duotų tik fotorobotas. 

— Ar negalėtumėt pagrobti jo kaip Argu, kad jis padėtų 
sukurti žudiko portretą čia, Paryžiuje? — pasiteiravo pulki- 
ninkas Sen Kleras. 

— Grobti žmonių nebegalima, - įsiterpė ministras. - VFR 
užsienio reikalų ministerija vis dar įsiutusi dėl Argu pagro- 
bimo. Šitokios priemonės galėjome griebtis kartą, bet ne 
nuolatos. 

— Bet sprendžiant šitokį rimtą reikalą kažkokio portjė din- 
gimą galima organizuoti paslaptingiau negu Argu pagrobi- 
mą, — užsiminė Prancūzijos kontržvalgybos vadovas. 

— Šiaip ar taip, - ramiai paaiškino Maksas Fernė, - kažin ar 
fotoroboto nuotrauka, sukurta liudytojui atpasakojus kas- 
dienišką dvidešimties sekundžių trukmės epizodą, įvykusį 
prieš du mėnesius, labai retai kada išaiškėja esanti panaši į 

nusikaltėlį, kai jis galų gale suimamas. Dauguma tokių nuo- 
traukų tiktų pusei milijono žmonių, o kai kurios jų netgi su- 
klaidina. 

— Taigi, be Kovalskio, kuris nebegyvas ir kuris papasakojo 
visa, ką žinojęs — O tai buvo nedaug — dar keturi žmonės 
pasaulyje žino, kas yra tas Šakalas, — tarė komisaras Diukrė. — 
Vienas jų — jis pats, ir dar tie trys, esantys Romos viešbutyje. 
O jeigu pabandžius atsigabenti vieną jų čionai? 

Ministras vėl papurtė galvą. 

— Man duoti griežti nurodymai šiuo klausimu: apie pa- 
grobimą negali būti nė kalbos. Italijos vyriausybė pasiustų, 
jeigu šitoks dalykas nutiktų už kelių žingsnių nuo Kondoti 
gatvės. Be to, vargu ar tai įmanoma įvykdyti. Jūs, generole? 

Generolas Gibo pakėlė akis į susirinkusiuosius. 

— Kaip praneša mano agentai, kurie be perstojo seka Ro- 
deną ir du jo bendrininkus, jie apsisupo iš visų pusių tokiu 
galingu apsauginiu skydu, kad pagrobimas neįmanomas ir 
praktiniu požiūriu, — tarė jis. — Juos saugo aštuoni, O jeigu 
Kovalskio nepakeitė kitu, septyni aukščiausios klasės šau- 
liai, buvę legionieriai. Visi liftai, laiptai, avarinis išėjimas ir 
stogas saugomi. Norint paimti vieną iš jų į nelaisvę gyvą, rei- 
kėtų rimto susišaudymo, ko gero, su dujinėmis granatomis 
ir automatais. Netgi tuomet galimybės išgabenti žmogų iš 
šalies ir pervežti penkis šimtus kilometrų į šiaurę Prancūzi- 
jos teritorija, iš paskos vejantis įdūkusiems italams, būtų 1a- 
bai menkos. Mes turime žmonių, kurie yra vieni geriausių 
pasaulyje šios srities specialistų, ir jie teigia, kad tai bemaž 
neįmanoma — nebent atlikus karinę operaciją, panašią į tas, 
kurioms naudojami desantininkų būriai. 

Kambaryje vėl stojo tyla. 

— Na, ponai, - kreipėsi ministras, - ar yra daugiau pasiū- 
lymų? 

— Tą Šakalą būtina surasti - bent tiek yra aišku, - tarė 
pulkininkas Sen Kleras. 

Keli svečiai susižvalgė, vienas kitas nustebęs suraukė ant- 
akius. 

— Tiek ir Žiogui aišku, - sumurmėjo stalo gale sėdintis mi- 
nistras. - Mes kaip tik ir stengiamės rasti būdą, kaip tai pa- 
daryti neperžengiant mums nurodytų suvaržymų ribų, O jį 
suradę galbūt galėsime geriausiai spręsti, kuris iš čia atsto- 
vaujamų skyrių labiausiai tiks šiai užduočiai. 

— Respublikos prezidento apsaugos, — didingai pareiškė 
Sen Kleras. — Galų gale, kai visos kitos priemonės nedavė 
vaisių, šito turi imtis prezidento saugumo korpusas ir prezi- 
dento asmeninis štabas. Galiu užtikrinti jus, ministre, kad 
savo pareigą mes atliksime. 

Keletas užsigrūdinusių profesionalų užsimerkė, apimti ne- 
apsimesto nuobodulio. Komisaras Diukrė dirstelėjo į pulki- 
ninką taip, kad jeigu žvilgsniu būtų galima nužudyti, Sen 
Kleras būtų iškart kritęs negyvas. 

— Jis turbūt mano, kad Senis jį girdi, - Gibo negarsiai burb- 
telėjo Rolanui. 

Rožė Frėjus pakėlė akis, kad sugautų Eliziejaus rūmų dva- 
riškio žvilgsnį, ir parodė, kodėl jis yra ministras. 

— Be abejo, pulkininkas Sen Kleras sako tiesą, - meiliu bal- 
su tarė jis. —- Savo pareigą mes visi privalome atlikti. Ir aš ne- 
abejoju, kad pulkininkas supranta, jog jeigu kuris skyrius im- 
sis atsakomybės šį sąmokslą suardyti ir nesugebės to pasiekti 
ar tik panaudos neapdairius metodus ir todėl visa istorija, ne- 
paisant prezidento pageidavimų, iškils aikštėn, tai nesusido- 
rojęs su užduotimi sulauks tam tikro pasmerkimo. 

Grėsmė tvyrojo virš ilgojo stalo apčiuopiamesnė nei mels- 
vų dūmų skraistė, kylanti iš Buvjė pypkės, liesas pablyškęs 
Sen Klero veidas pastebimai įsitempė, jo akyse pasirodė 
nerimas. 

— Visi čia esantys Žinome, kokios ribotos prezidento sau- 
gumo tarnybos galimybės, - be užuolankų pradėjo komisa- 
ras Diukrė. - Mes nuolatos būname prie pat prezidento. 
Akivaizdu, kad ši operacija turi būti tokios plačios apimties, 
kokia neįmanoma mano žmonėms, neapleidus savo pagrin- 
dinių pareigų. 

Niekas jam neprieštaravo, nes visi skyrių vadovai Žinojo, 
kad prezidento apsaugos vadovas sako tiesą. Kita vertus, nė 
vienas nenorėjo, kad ministro akis užkliūtų už jo. Rožė Frė- 
jus nužvelgė sėdinčiuosius prie stalo, ir jo žvilgsnis sustojo ties 
stambia dūmuose skendinčia komisaro Buvjė figūra. 

— Ką jūs manote, Buvjė? Jūs, rodos, dar nekalbėjote' 

Seklys išsiėmė pypkę iš burnos, išleido paskutinį dvokių 
dūmų kamuolį tiesiai į jį atsisukusiam Sen Klerui į veidą ir 
prašneko ramiai, tarsi dėstydamas keletą paprastų faktų, ku- 
rie ką tik atėjo jam į galvą. 

— Mano supratimu, ministre, SDECE negali demaskuoti 
šio Žmogaus per savo agentus OAS, nes net oasininkai neži- 
no, kas jis; Veiklos tarnyba negali jo sunaikinti, nes nežino, 
ką reikia sunaikinti. Kontržvalgyba negali sulaikyti jo perei- 
nant sieną, nes nežino, ką turi sulaikyti, o Bendrosios infor- 
macijos valdyba negali pateikti mums dokumentinės infor- 
macijos apie jį, nes nežino, kokių dokumentų ieškoti. Polici- 
ja negali jo suimti, nes nežino, ką suimti, o Saugumas negali 
jo sekti, nes nenutuokia, kas yra sektinas. Visas Prancūzijos 
saugumo pajėgų mechanizmas bejėgis todėl, kad stinga vie- 
nos pavardės. Todėl, man atrodo, pirmutinė užduotis, be 
kurios visi kiti pasiūlymai netenka prasmės, — suteikti tam 
žmogui pavardę. Turėdami pavardę, gauname veidą, turė- 
dami veidą, gauname pasą, o kai yra pasas, žmogų galime 
suimti. Tačiau sužinoti pavardę ir padaryti tai slapta yra už- 
duotis grynai sekliui. 

Jis nutilo ir vėl įsikando pypkės kandiklį. Visi susėdę ap- 
link stalą gromuliavo tai, ką jis pasakė; nė vienas neturėjo 
prie ko prikibti. Šalia ministro sėdintis Sangvinetis iš lėto 
linktelėjo galvą. 

— O kas, komisare, yra geriausias seklys Prancūzijoje? — 
tyliai paklausė ministras. 

Buvjė truputį pasvarstė ir tik paskui vėl išsitraukė pypkę. 

— Geriausias seklys Prancūzijoje, ponai, yra mano pava- 
duotojas komisaras Klodas Lebelis. 

— Iškvieskite jį, - paliepė vidaus reikalų ministras. 


II DALIS 


ŽMOGAUS MEDŽIOKLĖ IŠ ARTI 


10 skyrius 


Po valandos Klodas Lebelis išėjo iš pasitarimų kambario pri- 
trenktas ir suglumęs. Penkiasdešimt minučių jis klausėsi vi- 
daus reikalų ministro aiškinimų apie jo laukiančią užduotį. 

Įėjęs į kambarį, jis buvo paprašytas atsisėsti stalo gale, tarp 
Respublikos saugumo korpuso vadovo ir savo paties virši- 
ninko Buvjė. Visiems kitiems keturiolikai vyrų tylint, jis per- 
skaitė Rolano raportą, jusdamas, kad smalsios akys vertin- 
damos varsto jį iš visų pusių. 

Padėjus raportą atgal, jį ėmė graužti nerimas. Kam reikė- 
j0 jį kviesti? Tuomet prabilo ministras. Jis nei tarėsi, nei pra- 
šė — jis davė įsakymą, papildęs jį išsamia instrukcija. Seklys 
įsikursiąs atskirame kabinete, jis turėsiąs neribotą priėjimą 
prie visos jam reikalingos informacijos, jo žinioje būsiančios 
visos išgalės organizacijų, kurioms vadovauja vyrai, susėdę 
prie šio stalo. 

Kelis kartus ministras pabrėžė jam, kad būtina šį dalyką 
laikyti visiškoje paslaptyje — to reikalaująs pats valstybės va- 
dovas. Lebeliui besiklausant širdis nusirito į kulnus. Jie pra- 
šė, netgi ne prašė — reikalavo - to, kas neįmanoma. Jis netu- 
rėjo nuo ko pradėti. Nusikaltimas neįvykdytas - kol kas. Už- 
sikabinti visiškai nėra už ko. Liudytojų nėra, išskyrus tuos 
tris, su kuriais pasikalbėti jis negali. Viso labo - vardas, sla- 
pyvardis, o ieškoti jo reikia visame pasaulyje. 

Klodas Lebelis pats žinojo esąs geras policininkas. Jis vi- 
suomet buvo geras policininkas — dirbo lėtai, tiksliai, siste- 
mingai ir kruopščiai. Retkarčiais jam švysteldavo įkvėpimas, 
be kurio geras policininkas negali tapti nuostabiu sekliu. Vis 
dėlto jis niekada nepamiršdavo to fakto, kad devyniasde- 
šimt devyni procentai policijos darbo — monotoniški, visai 
neįspūdingi klausinėjimai, tikrinimai ir pertikrinimai, kruopš- 
čiai lipdant voratinklį iš detalių, kol jos tampa visuma, o toji — 
tinklu, kuris galop apraizgo nusikaltėlį byla, ne tik paten- 
kančia į laikraščių antraštes, bet ir atsiduriančia teisme. 

Teismo policijoje jis buvo Žinomas kaip gana darbštus, nuo- 
seklus žmogus, kuris baisiai nemėgo viešumo ir todėl niekados 
nesikviesdavo žurnalistų į spaudos konferencijas, kuriose kiti 
jo bendradarbiai susikūrė reputaciją. Vis dėlto jis tvirtai lipo 
karjeros laiptais, su jam pavestomis bylomis susidorodavo, o jo 
išaiškinti nusikaltėliai būdavo nuteisiami. Kai prieš trejus me- 
tus Kriminalinės brigados Žmogžudysčių skyriuje liko laisva vir- 
šininko kėdė, net kiti į ją pretenduojantys pareigūnai sutiko, 
kad jos yra vertas Lebelis. Žmogžudysčių skyriuje jis dirbo ge- 
rai, patikimai ir per trejus metus nepasitaikė nė vieno atvejo, 
kad nebūtų areštavęs kaltininko, ir tik vienas kaltinamasis bu- 
vo išteisintas dėl kažkokio procedūrinio formalumo. 

Lebeliui tapus skyriaus viršininku, į jį įdėmiau įsižiūrėjo 
Morisas Buvjė, visos Kriminalinės brigados vadovas, taip pat 
senojo stiliaus policininkas. Taigi kai jo pavaduotojas Diu- 
puji prieš kelias savaites staiga mirė, pats Buvjė paprašė Le- 
belį tapti jo naujuoju pavaduotoju. Kai kas Teismo policijo- 
je įtarė, kad Buvjė, didžiąją dalį laiko įklimpęs administraci- 
nėse smulkmenose, labai palankiai žiūri į kuklų pavaldinį, 
kuris galėtų patyliukais spręsti stambias, žurnalistų plačiai 
nušviečiamas bylas, nepasiglemždamas viršininko šlovės. Na, 
bet gal jie buvo per daug griežti. 

Po pasitarimo ministerijoje Rolano raporto kopijos buvo 
surinktos ir padėtos saugoti į ministro seifą, tik Lebeliui bu- 
vo leista pasilikti Buvjė egzempliorių. Jis paprašė tik vieno: 
kad jam leistų konfidencialiai kreiptis paramos į kai kurių 
didelių šalių kriminalinės paieškos pajėgų vadovus, kurie sa- 
vo bylose galėtų turėti duomenų apie tokį profesionalų Žu- 
diką kaip Šakalas. Be tokio bendradarbiavimo, teigė jis, bū- 
tų neįmanoma net pradėti žudiko paieškų. 

Sangvinetis pasiteiravo, ar galima neabejoti, kad tie žmo- 
nės laikys liežuvį už dantų. Lebelis atsakė pažįstąs žmones, 
su kuriais jam reikia susisiekti, ir kad teirausis jis ne oficia- 
liai, o per asmeninius ryšius, kurių esama tarp daugelio Va- 
karų pasaulio aukščiausiųjų policijos pareigūnų. Kiek pa- 
svarstęs, ministras sutiko su jo prašymu. 

O dabar komisaras stovėjo vestibiulyje laukdamas Buvjė 
ir žiūrėjo, kaip skyrių vadovai vorele eina pro jį iš pasitari- 
mų kambario. Vieni jų atsainiai linktelėję nuėjo, kiti, prieš 
palinkėdami labos nakties, teišspaudė užjaučiamą šypseną. 
Bemaž paskutinis iš kambario, kuriame Buvjė patyliukais 
tarėsi su Maksu Fernė, išėjo aristokratiškasis pulkininkas iš 
Eliziejaus rūmų štabo. Kai Lebeliui buvo pristatomi prie sta- 
lo sėdintys vyrai, jis spėjo nugirsti, kad tai Sen Kleras de 
Vilobanas. Jis stabtelėjo priešais žemą, apkūnų komisarą ir 
nužvelgė jį su prastai slepiama antipatija. 

— Tikiuosi, komisare, jūsų paklausimai duos vaisių, ir grei- 
tai, — tarė jis. - Mes rūmuose labai įdėmiai seksime, kaip 
jums klojasi. Jeigu jums nepavyks rasti to bandito, galiu jus 
užtikrinti, kad bus... ėėė... atgarsių. 

Jis apsisuko ant kulnų ir išdidžiai nužingsniavo laiptais į 
fojė. Lebelis nieko neatsakė, tik jo akys tankiai sumirksėjo. 

Viena iš Klodo Lebelio būdo savybių, nulėmusi jam sėkmę 
aiškinant nusikaltimus per pastaruosius dvidešimt metų, nuo 

tada, kai Normandijoje jis pradėjo dirbti Ketvirtosios respub- 
likos policijoje jaunu sekliu, buvo jo gebėjimas pašnekovams 
įkvėpti pasitikėjimo juo. Jis turėjo gyslelę priversti paprastus 
žmones, nuolankius varguolius, kurie dažniausiai baiminasi 
ir nemėgsta policininkų, atverti jam savo mintis ir įtarimus. 
Tai padaryti jis galėjo todėl, kad iš pažiūros atrodė bejėgis 
kaip ir jie — vienas iš šio pasaulio paniekintųjų ir pamintųjų. 

Jam stigo stambaus, impozantiško Buvjė stoto, atitinkan- 
čio tradicinį tvarkos saugotojo įvaizdį. Nepasižymėjo jis ir 
didele iškalba, būdinga dažnam jaunam naujosios rūšies po- 
licininkui, pastaruoju metu papildžiusiam tvarkos saugoto- 
jų gretas - jie mokėjo bauginimais ir grasinimais pravirkdyti 
liudytojus. Pačiam Lebeliui tai neatrodė trūkumai. 

Jis žinojo, kad didžiuma nusikaltimų kiekvienoje valsty- 
bėje įvykdoma mažiems žmogeliams: krautuvių savininkams, 
pardavėjams, laiškanešiams ar banko tarnautojams; tie pa- 
tys žmogeliai dažniausiai būna ir nusikaltimų liudytojais. "To- 
kius jis mokėjo prakalbinti ir pats tai Žinojo. 

Iš dalies jam padėdavo jo ūgis: jis buvo žemas ir daug kuo 
panėšėjo į karikatūrų herojų — Žmonos po padu užspaustą 
vyrą; skyriuje niekas nežinojo, tačiau iš tikrųjų jis toks ir buvo. 

Vilkėjo neskoningai, suglamžytu kostiumu ir lietpalčiu. Su 
žmonėmis kalbėdavo švelniai, ko neatsiprašinėdamas, 0 pra- 
šant liudytojo informacijos tas bruožas taip ryškiai skirda- 
vosi nuo priešiško nusistatymo, kurį-jusdavo pirmąsyk ap- 
klausiamas įstatymų saugotojo, kad liudytojas pasijusdavo 
traukte traukiamas prie šio seklio, kuriame matė išsigelbėji- 
mą nuo šiurkščių jo pavaldinių. | 

Bet tai dar ne viskas. Iki tol jis buvo galingiausios Euro- 
poje kriminalinės policijos Žmogžudysčių skyriaus vadovas, 
dešimt metų išdirbęs sekliu garsiosios Prancūzijos teismo 
policijos Kriminalinėje brigadoje. Po švelnumu ir išoriniu 

paprastumu slypėjo įžvalgus protas ir atkaklus nenoras dir- 
bant savo darbą leistis išimušamam iš vėžių ar įbauginamam, 
kad ir kas mėgintų tai padaryti. Jam grasino kai kurie nuož- 
miausi Prancūzijos nusikaltėlių gaujų vadeivos; matydami, 
kaip klausydamasis jų bauginimų jis tankiai mirksi, jie pa- 
manydavo, kad jis deramai sureagavo į jų įspėjimus. Tik vė- 
liau, jau kalėjimo kameroje, jie turėdavo į valias laiko su- 
prasti nepakankamai įvertinę šitą Žmogų švelniomis rudo- 
mis akimis ir siauručiais dygiais ūsais. 

Dusyk jį baugino turtingi ir įtakingi žmonės, pirmą kartą — 
verslininkas, kuris paviršutiniškai peržvelgęs revizoriaus ata- 
skaitą panoro, kad eilinis jo tarnautojas būtų apkaltintas 
grobstymu, ir kitą kartą, kai aukštakilmis plevėsa pageida- 
vo, kad šis nutrauktų nuo narkotikų mirusios jaunos akto- 
rės bylos tyrimą. Pirmuoju atveju, įsigilinus į verslininko rei- 
kalus, iškilo aikštėn kai kurie kiti, gerokai stambesni trūku- 
mai, dėl kurių tas sąskaitininkas buvo niekuo dėtas, o pats 
verslininkas pasigailėjo neišvykęs į Šveicariją, kol dar turėjo 
tokią galimybę. Antruoju atveju aukštuomenės linksminto- 
jas gavo ilgokai pasisvečiuoti valdiškuose namuose ir per tą 
laiką galėjo tik krimstis, kad iš savo mansardos Viktoro Hu- 
go prospekte ėmėsi vadovauti ištvirkėlių pulkui. 

Klausydamas pulkininko Sen Klero pastabų, Klodas Le- 
belis mirksėjo lyg baramas mokinukas ir nieko nesakė. 

Paskutiniam svečiui išėjus iš pasitarimų kambario, prie jo 
priėjo Morisas Buvjė. Maksas Fernė palinkėjo jam sėkmės, 
paskubomis paspaudė ranką ir pasuko laiptais žemyn. Buv- 
jė paplojo į ližę panašia ranka Lebeliui per petį. 

— Na, gerai, mano mažasis Klodai. Taigi tokios tokelės. 
Ką gi - tai aš pasiūliau, kad Teismo policija imtųsi šio daly- 
ko. Kitos išeities nebuvo - jie visi būtų amžinai pilstę iš tuš- 
čio į kiaurą. Eime, pasikalbėsime automobilyje. 

Jis pirmas nulipo laiptais, ir juodu susėdo ant kieme lau- 
kiančio sitroeno užpakalinės sėdynės. 

Buvo jau po devynių, bemaž tamsu, jeigu nekreiptum dė- 
mesio į tamsiai violetinį rėžį, nutįsusį virš Neji rajono. Buvjė 
automobilis nulėkė Marinji prospektu, paskui Klemanso 
aikšte. Lebelis pažvelgė į kairę, į nuostabią upę, srūvančią 
Eliziejaus laukais, kurių didybė vasaros naktį visados ste- 
bindavo ir jaudindavo jį, nors nuo to laiko, kai jis atvyko iš 
provincijos, praėjo jau dešimt metų. 

Pagaliau Buvjė prakalbo: 

— Tau teks mesti visa, ką šiuo metu veiki. Viską. Nukraus- 
tyk stalą, kad ant jo nieko neliktų. Aš liepsiu Favjė ir Mal- 
kostui perimti iš tavęs svarbiausias bylas. Ar šiam darbui tau 
reikės naujo kabineto? 

— Ne, aš norėčiau pasilikti dabartiniame. 

— Gerai, bet nuo šiol jis taps operacijos „Šakalo gaudy- 
nės“ štabu. Niekuo daugiau. Sutarta? Ar nori, kad tau kas 
padėtų? | 

— Taip. Karonas, — atsakė Lebelis, turėdamas galvoje vie- 
ną iš jaunesniųjų inspektorių, dirbusių su juo Žmogžudys- 
čių skyriuje — jį pasiėmė kartu, atėjęs į naująsias Kriminali- 
nės brigados viršininko pavaduotojo pareigas. 

— Gerai, Karoną tu gauni. Dar ką nors? 

— Ne, ačiū. Bet Karonas turės viską sužinoti. 

Buvjė kiek pamąstė. 

— Prieštaravimų tam neturėtų būti. Jiems nėra ko tikėtis 
stebuklų. Akivaizdu, kad tu privalai turėti padėjėją. Tačiau 
porą valandų jam nieko nesakyk. Grįžęs į kabinetą, aš pa- 
skambinsiu Frėjui ir paprašysiu jo oficialaus leidimo. Bet nie- 
kas kitas neturi sužinoti. Jeigu kas prasitars, už poros dienų 
apie tai rašys laikraščiai. 

— Niekas kitas, tik Karonas, - pritarė Lebelis. 

— Bon. Paskutinis dalykas. Prieš man išeinant iš pasitari- 
mo, Sangvinetis pasiūlė, kad visi, kurie buvo šiandien susi- 
rinkime, būtų reguliariai informuojami apie darbo eigą ir 
pasikeitimus. Frėjus pritarė. Mudu su Fernė tam priešino- 
mės, bet niekas mūsų nepaisė. Nuo šiol kiekvieną vakarą tu 
turėsi ministerijoje pateikti informaciją. Lygiai dešimtą. 

— Viešpatie, — atsiduso Lebelis. 

— Teoriškai, — ironijos kupinu balsu aiškino toliau Buvjė, — 
mes visi privalome rinktis tam, kad galėtume pateikti kiek 
įmanydami geresnių pasiūlymų ir patarimų. Nesirūpink, Klo- 
dai, Fernė ir aš taip pat būsime ten ir užstosime tave, jei 
vilkai ims kandžiotis. 

— Šitaip bus iki tolesnio nurodymo? — paklausė Lebelis. 

— Ko gero, taip. Bjauriausia, kad ši operacija neturi grafi- 
ko. Tau tiesiog reikia surasti tą žudiką, kol jis nenudėjo /e 
grand* Šarlio. Mes nežinome, ar tas žmogus turi savo grafi- 
ką ar kažką panašaus. Gal jis yra nusprendęs smogti rytoj 
ryte, o gal vėliau kaip po mėnesio. Tau reikia vadovautis 
prielaida, kad dirbsi išsijuosęs, kol jis bus sugautas ar bent 
jau kol bus nustatyta jo asmenybė ir buvimo vieta. Nuo tol, 
mano manymu, šį reikalą tvarkyti galės Veiklos tarnybos vy- 
rukai. 

— Galvažudžių gauja, - murmtelėjo Lebelis. 

— Sutinku, — ramiai pritarė Buvjė, — bet ir iš jų yra naudos. 
Mes gyvename tokiais baisiais laikais, mano brangusis Klo- 
dai, kad plaukai šiaušiasi. Ne tik kad smarkiai pagausėjo 
įprastų nusikaltimų — dabar atsirado dar ir politinių. Esama 
dalykų, kuriuos stačiai būtina padaryti, ir jie juos daro. Šiaip 
ar taip, pasistenk surasti tą Šakalą, a? 

Automobilis įlėkė į Orfevro krantinę ir įsuko pro Teismo 


* Didžiojo (pranc. ). 

policijos vartus. Už dešimties minučių Klodas Lebelis vėl 
buvo savo kabinete. Jis priėjo prie lango, atvėrė jį ir pasilen- 
kęs pažvelgė į Grand Ogiusten krantinę, nusidriekusią prieš 
jį kairiajame krante. Nors nuo restoranėlių krantinės šali- 
gatviuose jį skyrė siaura Senos atšaka, toje vietoje aplen- 
kianti Sitė salą, jis buvo ganėtinai arti, tad lyg mažyčius taš- 
kelius įžiūrėjo vakarieniautojus juose, girdėjo jų juoką, bu- 
telių ir vyno taurių dzingsėjimą. 

Jeigu jis būtų buvęs kitoks žmogus, jam būtų galėjusi kilti 
mintis, kad per pastarąsias pusantros valandos jam suteikta 
galia padarė jį, bent jau trumpam, galingiausiu policininku 
visoje Europoje, kad niekas, be prezidento ar vidaus reika- 
lų ministro, negali uždėti veto jo paramos prašymui, kad jis, 
ko gero, gali net mobilizuoti armiją, su sąlyga, jog tai bus 
padaryta slapčia. Jam galėjo kilti dar ir kita mintis: nors ir 
kokie didžiuliai buvo jam suteikti įgaliojimai, naudojimasis 
jais priklausys nuo to, kaip gerai jam klosis; sėkmės atveju 
jis galėtų garbingai vainikuoti savo karjerą, o nepasisekus 
su juo, ko gero, būtų susidorota, kaip pažymėjo Sen Kleras 
de Vilobanas. 

Būdamas toks, koks buvo, komisaras Lebelis apie visa tai 
negalvojo. Jis suko galvą, kaip reikės paaiškinti telefonu Ame- 
lijai, kad negrįš namo, kol negaus kitokio nurodymo. Tuo 
metu kažkas pabeldė į duris. 

Į kabinetą įėjo inspektoriai Malkostas ir Favjė pasiimti ke- 
turių bylų, kurias studijavo Lebelis iki iškviečiamas tą vaka- 
rą į pasitarimą. Pusę valandos jis aiškino Malkostui apie dvi 
bylas, kurias perdavė jam, ir Favjė apie kitas dvi. 

Jiems išėjus, jis sunkiai atsiduso. Kažkas pabeldė į duris. 
Tai buvo Liusjenas Karonas. 

— Man ką tik paskambino iš komisaro Buvjė būstinės, — 
prašneko jis. - Jis liepė prisistatyti jums. 

— Visai teisingai. Iki tolesnių nurodymų aš atleistas nuo 
visų kasdieninių pareigų ir man duota gan neįprasta užduo- 
tis. Tu paskirtas mano padėjėju. 

Lebelis nepakuteno jaunajam inspektoriui savimeilės, pri- 
sipažindamas pats paprašęs, kad šis būtų jo dešinioji ranka. 
Suskambo telefonas ant jo rašomojo stalo. Jis pakėlė ragelį. 

— Tvarka, - toliau kalbėjo jis, išklausęs trumpą pranešimą 
telefonu. - Čia skambino Buvjė. Jis pasakė, kad gautas lei- 
dimas informuoti tave apie visą šį dalyką. Iš pradžių geriau 
perskaityk štai ką. 

Kol Karorias, sėdėdamas ant kėdės priešais jį, skaitė Ro- 
lano raportą, Lebelis nurinko nuo stalo visus likusius aplan- 
kus, užrašus ir sukrovė juos ant netvarkingų lentynų sau už 
nugaros. Kabinetas menkai tepanėšėjo į centrą, vadovau- 
jantį didžiausiai žmogaus paieškos operacijai Prancūzijoje, 
bet policijos patalpos niekados nekelia didelio įspūdžio. 

Lebelio kabinetas buvo tik pusketvirto iš keturių metrų, 
su dviem langais pietų pusėje, išeinančiais į upę ir Šv. My- 
kolo bulvarą, apkibusį gyvu Lotynų kvartalo namų koriu. 
Pro vieną iš langų vidun sklido nakties garsai ir šiltas vasa- 
ros oras. Kabinete buvo du stalai, vienas palei langą, Lebe- 
lio, ir kitas prie rytinės sienos — sekretoriaus. Durys buvo 
priešais langą. | 

Be šių dviejų rašomųjų stalų ir prie jų stovinčių kėdžių, 
kambaryje buvo dar viena kėdė aukšta atkalte, kėdė palei du- 
ris, šešios didelės spintos dokumentams, išsirikiavusios bemaž 
palei visą vakarinę sieną, ant kurių viršaus gulėjo aibė žinynų 
ir juridinių knygų, o tarp langų kabojo eilė lentynų, prikimštų 
dokumentų rinkinių su metais ant nugarėlių ir bylų. 

Apie namus tepriminė vienintelė įrėminta nuotrauka ant 
Lebelio rašomojo stalo, vaizduojanti stambią ryžtingos 1š- 
vaizdos moterį, ponią Ameliją Lebel, ir du vaikus — negražią 

mergaitę su kasytėmis ir plienu įrėmintais akiniais ir berniu- 
ką su tokia pat švelnia, užguita išraiška kaip ir tėvo. 

Karonas baigė skaityti ir pakėlė akis. i 

— Merde*, - tarė jis. 

— Tavo žodžiais tariant, une ėnorme merde**, - pritarė Le- 
belis, kuris retai leisdavo sau pasakyti stipresnį žodį. Dau- 
gumą Teismo policijos viršininkų artimiausieji jų bendradar- 
biai vadindavo pravardėmis, tokiomis kaip /e Patron — Šei- 
mininku ar /e Vieux — Seniu. Gal todėl, kad Klodas Lebelis 
niekad negerdavo, nebent lašelį aperityvo, nerūkė, nesikei- 
kė ir visiems be išimties jaunesniems sekliams buvo panašus 
į kurį nors buvusį mokytoją, Žmogžudysčių skyriuje, o pas- 
taruoju metu brigados vado administracijos aukšto korido- 
riuose visi jį pažinojo kaip /e Professeur —- Profesorių. Jeigu 
jis nebūtų buvęs toks geras seklys, ko gero, būtų virtęs pa- 
šaipos objektu. 

— Vis dėlto, - kalbėjo toliau Lebelis, - išklausyk visas smulk- 
menas. Kitos galimybės mes neturėsime. 

Pusę valandos jis pasakojo Karonui apie tai, kas įvyko tą 
popietę, pradedant Rožė Frėjaus apsilankymu pas preziden- 
tą, pasitarimu ministerijoje, staigiu jo iškvietimu Morisui Buv- 
jė patarus ir baigiant kabineto, kuriame jie dabar sėdi, per- 
tvarkymu į operacijos „Šakalo gaudynės“ štabą. Karonas ty- 
lėdamas klausėsi. 

— Mon Dieu***, - Lebeliui baigus, galop tarė jis, - na ir 
užtaisė jie jums! | 

Jis susimąstė, paskui pakėlė į savo viršininką nerimo ir 
užuojautos kupinas akis. 


* Šūdas (pranc.). 
** Baisus šūdas (pranc. ). 
*** Dieve mano (pranc.). 

— Mon Commissaire*, ar jūs Žinote, jog jie davė jums tą 
užduotį todėl, kad niekas kitas jos nenori? Ar žinote, ką jie 
jums padarys, jeigu nesugebėsite laiku SNcIU p to Žmogaus? 

Lebelis linktelėjo galvą. 

— Taip, Liusjenai, žinau. Aš nieko negaliu padaryti. Man 
davė tą užduotį, taigi dabar tiesiog privalome ją atlikti. 

— Nuo ko, po šimts pypkių, mes galime pradėti? 

— Pradėkime suvokdami, kad turime plačiausius įgalioji- 
mus, kurie kada nors buvo suteikti dviem policininkams 
Prancūzijoje, - žvaliai atsakė Lebelis. — Taigi mes jais nau- 
dojamės. Visų pirma įsitaisyk prie ano rašomojo stalo. Pasi- 
imk bloknotą ir užsirašyk štai ką. Pasirūpink, kad mano eta- 
tinis sekretorius būtų perkeltas į kitas pareigas ar išleistas 
mokamų atostogų, iki bus nutarta kitaip. Niekam daugiau 
paslapties negalima atskleisti. Tu tampi mano padėjėju ir 
sekretoriumi viename asmenyje. Atsinešk čia iš sandėlio su- 
lankstomą lovą, patalynę ir pagalvę, prausimosi ir skutimosi 
reikmenis. Liepk atnešti iš valgyklos kavos virimo aparatą, 
pieno ir cukraus. Mums reikės labai daug kavos. Paskui nu- 
eik į komutatorių ir liepk operatoriams palikti dešimtį išori- 
nio ryšio linijų ir vieną operatorių mūsų kabineto Žinioje 
nuolatos. Jeigu spyriosis, liepk jiems kreiptis tiesiai į Buvjė. 
Dėl visų kitų dalykų eik iš karto pas skyriaus viršininką ir 
paminėk mano pavardę. Laimė, mūsų kabinetas nuo šiol 
visų pagalbinių tarnybų yra aprūpinamas pirmučiausiai - toks 
įsakymas. Parenk aplinkraštį, po kopiją kiekvienam skyriaus 
vadovui, dalyvavusiam šiandienykščiame pasitarime, skel- 
biantį, kad tu dabar esi vienintelis mano padėjėjas, įgaliotas 
reikalauti iš jų visko, ko iš jų prašyčiau aš pats, jei nebūčiau 
užsiėmęs; aš jį paskui pasirašysiu. Supratai'? 


* Mano komisare (pranc. ). 

Karonas baigė rašyti ir pakėlė akis. 

— Supratau, viršininke. Galiu padaryti tai šįvakar. Kas da- 
rytina pirmučiausia? . 

— Pradėk nuo telefono komutatoriaus. Man reikia ten ge- 
ro operatoriaus, geriausio iš jų visų. Paskui susirask namie 
administracijos vadovą ir, kad būtų įtikimiau, taip pat pami- 
nėk Buvjė. 

— Gerai. Ko mums iš jų pirmiausiai reikia? 

— Man reikia, kad jie kiek įmanydami greičiau tiesiogiai 
sujungtų mane su septynių šalių žmogžudysčių skyrių va- 
dovais. Laimė, iš Interpolo pasitarimų beveik visus juos ar 
jų pavaduotojus aš pažįstu. Jeigu neįmanoma susisiekti su 
vienu, surask kitą. Tos šalys tai: Jungtinės Amerikos Valsti- 
jos, konkrečiai — Vidaus žvalgybos kanceliarija Vašingto- 
ne, Britanija, Nusikaltimų skyriaus Skotland Jarde komi- 
saro pavaduotojas, Belgija, Olandija, Italija, VFR, Pietų 
Afrika. Surask juos namuose ar tarnyboje. Vieną po kito 
juos suradęs, organizuok man su jais seriją telefono po- 
kalbių iš Interpolo ryšių kambario ryte tarp septintos ir de- 
šimtos ryto, kas dvidešimt minučių. Turint galvoje laiko skir- 
tumą, geriau pirmiausiai sujunk mane su amerikiečiais. Pas- 
kui kreiptis į Interpolo ryšių skyrių ir, kai kiekvienas tų už- 
sienio šalių žmogžudysčių skyrių vadų sutiks būti savo ry- 
šių kambaryje nurodytu laiku, užsakyk pokalbius. Pašne- 
kesiai turės vykti ultraaukštaisiais dažniais, be jokių liudy- 
tojų, niekas neturi jų nugirsti. Įteik jiems visiems, kad tai, 
ką turiu jiems pasakyti, skirta tik jų ausims ir yra nepapras- 
tos svarbos ne tik Prancūzijai, bet, ko gero, ir jų šalims. 
Parenk man šeštai ryto septynių užsakytų pokalbių grafiką 
eilės tvarka. | 

Karonas, kuris atrodė mažumą apdujęs, pakėlė akis nuo 
bloknoto, kuriame primargino kelis puslapius užrašų. 

— Taip, viršininke, supratau. Gerai, man reikia kibti į dar- 
bą. - Jis paėmė į ranką telefono ragelį. 

Klodas Lebelis išėjo iš savo kabineto ir pasuko prie laiptų. 
Tuo metu Paryžiaus katedros laikrodis tolėliau saloje išmušė 
vidurnaktį ir Prancūzijoje prasidėjo rugpjūčio dvyliktoji. 


11 skyrius 


Pulkininkas Raulis Sen Kleras de Vilobanas grįžo namo prieš 
pat vidurnaktį. Tris valandas prieš tai jis skrupulingai spaus- 
dino savo pranešimą apie vakarinį pasitarimą Vidaus reika- 
lų ministerijoje — nuo ankstaus ryto jis jau gulės ant Elizie- 
jaus rūmų generalinio sekretoriaus rašomojo stalo. 

Pranešimą jis rašė nepaprastai kruopščiai, du jo juodraš- 
čius nepatenkintas suplėšė, paskui pats rūpestingai išspaus- 
dino trečią, galutinį, variantą. Jį erzino, kad tenka dirbti lio- 
kajišką mašininkės darbą, be to, jam stigo įgūdžių, bet užtat 
joks sekretorius nesužinojo jame dėstomų faktų (šį pra- 
našumą jis nedvejodamas nurodė pranešime). Be to, galės 
pateikti gatavą dokumentą anksti ryte, ir tai, kaip jis vylėsi, 
neliks nepastebėta. Sėkmingai susiklosčius aplinkybėms, po 
to, kai generalinis sekretorius pranešimą perskaitys, už va- 
landos jis jau bus ant prezidento rašomojo stalo, ir jo auto- 
riui tai anaiptol nepakenks. 

Pulkininkas itin kruopščiai parinko tinkamus žodžius, siek- 
damas subtiliai užsiminti apie savo nepritarimą, kad toks 
svarbus klausimas kaip valstybės galvos saugumas patikimas 
vienam žmogui — policijos komisarui, kuris, turint galvoje jo 
išsilavinimą ir patirtį, yra labiau įgudęs demaskuoti smul- 
kius nusikaltėlius, nepasižyminčius nei protu, nei gabumais. 

Per daug įsivažiuoti nederėjo, nes ką gali žinoti - juk Lebe- 

lis gali ir sučiupti tą žmogų. Na, bet jeigu jis to nepadarys, 
gerai, kad atsirado pakankamai budrus žmogus, suabejojęs, 
ar protingai tuo metu buvo pasirinkta Lebelio kandidatūra. 

Būta ir kitos priežasties: Lebeliui jis tikrai nepajuto sim- 
patijos. Eilinis žmogelis, - nusprendė jis. „Be abejo, pasižy- 
mėjo kaip kompetentingas darbuotojas“, — šitaip parašė sa- 
vo pranešime. 

Mąstydamas, ką parašyti pirmuose dviejuose pranešimo 
juodraščiuose, jis nusprendė, kad parankiausia pozicija jam 
būtų kategoriškai nesipriešinti Lebelio paskyrimui, nes pasi- 
tarimas apskritai jam pritarė. Be to, jeigu jis būtų pasisakęs 
prieš šią kandidatūrą, jį būtų paprašę nurodyti konkrečias prie- 
žastis. Kita vertus, jis pasiryžo įdėmiai sekti visą operaciją pre- 
zidento sekretoriato vardu ir pirmas su deramu santūrumu 
nurodyti tyrimo klaidas, vos tik jos bus padarytos. 

Jo apmąstymus, kaip būtų geriausia sekti Lebelio veiklą, 
pertraukė Sangvinetis, kuris telefonu pranešė, kad paskuti- 
nę akimirką ministras nusprendė, jog kas vakarą dešimtą 
valandą jam pirmininkaujant vyksią pasitarimai, kuriuose 
bus išklausoma Lebelio ataskaita. Ši naujiena be galo nu- 
džiugino Sen Klerą. Jo problema buvo išspręsta. Per dieną 
mažumą papildomai padirbėjęs, jis galės pateikti sekliui įtai- 
gių, taiklių klausimų ir parodyti kitiems, kad bent jau prezi- 
dento sekretoriato darbuotojai nepraranda budrumo šioje 
sunkioje, sudėtingoje situacijoje. 

Jis pats manė, kad žudiko galimybės nelabai didelės - jei- 
gu žudikas apskritai egzistuoja. Prezidento saugumo tinklas 
buvo patikimiausias pasaulyje, tad, be kitų jo pareigų sekre- 
toriate, buvo planuoti viešus prezidento pasirodymus ir 
maršrutus, kuriais jis važiuos. Jis menkai tesibaimino, kad 
pro tankų, gerai suplanuotą saugumo tinklą gali prasiskverb- 
ti koks žudikas užsienietis. 

Jis atsirakino buto duris ir įėjęs išgirdo ką tik įsitaisytą mei- 
lužę šaukiant iš miegamojo: 

— Ar tai tu, brangusis? | 

— Taip, chėrie*. Žinoma, aš. Tau nebuvo ilgu? 

Ji tekina atbėgo iš miegamojo, apsirengusi permatomais 
juodais, ties kaklu ir apačioje nėriniuotais naktiniais marš- 
kiniais, panašiais į lėlytės. Atspindžiai nuo miegamojo lem- 
pos, sklindantys pro praviras duris, ryškino jauno moters kū- 
no išlinkimus. Kaip visuomet, matydamas savo meilužę, Rau- 
lis Sen Kleras pajuto savimylišką pasitenkinimo virpulį, kad 
jinai priklauso jam ir kad ji taip aistringai jį myli. 

Ji apsivijo nuogomis rankomis jam aplink kaklą ir pabu- 
čiavo jį ilgu, sodriu bučiniu. Tebegniauždamas rankose port- 
felį ir vakarinį laikraštį, jis atsakė jai kaip galėdamas. 

— Nagi eik į lovą, - paliepė jis, kai juodu atsiplėšė, - aš pas 
tave ateisiu. 

Jis pliaukštelėjo jai per užpakalį, kad pasiskubintų. Mer- 
gina nustriksėjo atgal į miegamąjį ir krito ant lovos išskėtusi 
kojas bei susikišusi rankas po galva, su styrančiomis į viršų 
krūtimis. 

Sen Kleras įėjo į kambarį ir patenkintas ją nužvelgė. Jinai 
gašliai jam nusišypsojo. 

Per kartu praleistas dvi savaites jinai patyrė savo gerbėją 
galinti sužadinti tik atviriausiu gundymu ar geidulingumu. 
Širdies gilumoje Žaklina nekentė jo visai taip pat kaip ir tą 
dieną, kai jie susitiko, bet per tą laiką ji sužinojo, kad savo 
vyriškumo stoką jis atperka plepumu, ypač apie savo svarbą 
Eliziejaus rūmuose. 

— Paskubėk, —- sukuždėjo jinai, — aš tavęs noriu. 

Nuoširdžiai patenkintas, Sen Kleras nusišypsojo ir nusi- 


* Brangioji (pranc. ). 

avęs batus padėjo juos vieną prie kito palei drabužių stovą. 
Paskui nusivilko švarką, prieš tai rūpestingai ištuštinęs kiše- 
nes ant tualetinio staliuko viršaus. Paskui atėjo eilė kelnėms, 
jis pedantiškai jas sulankstė ir pakabino ant atsikišusio sto- 
vo skersinio. Ilgos, plonos jo kojos kyšojo iš po marškinių 
skvernų it šeriuoti balti virbalai. 

— Kas tave taip ilgai trukdė? - paklausė Žaklina. - Aš lau- 
kiau visą amžinybę. 

Sen Kleras niūriai papurtė galvą. 

— Tikrai nieko tokio, dėl ko tau reikėtų sukti galvą, bran- 
gioji. 

— Ak, koks tu nedoras! 

Ji staigiai apsivertė ant šono, nusisukdama nuo jo neva 
užpykusi, ir sulenkė kelius. Žvelgdamas iš kito kambario ga- 
lo į kaštoninius plaukus, užkritusius ant pečių, į putnias šlau- 
nis, kurias dabar atidengė trumpučiai naktiniai marškiniai, 
jis sugraibė pirštais kaklaryšio mazgą. Dar po penkių minu- 
čių jis jau buvo pasiruošęs gultis, sagstėsi šilkinę pižamą su 
išsiuvinėtomis monogramomis. 

Jis visu ūgiu išsitiesė ant lovos šalia jos ir perbraukė ranka 
nuo įdubimo ties juosmeniu iki šlaunies vidurio, ir jo pirštai 
nuslydo link paklodės, apglėbdami iškilų, šiltą sEEmEuE, 

— Tai kas nutiko? 

— Nieko. 

— Aš maniau, kad tu nori pasiglamonėti. 

— Tu man nieko neaiškini. Į darbą tau skambinti aš nega- 
liu. Guliu čia ištisas valandas, nerimaudama, kad tau kas 
nebūtų atsitikę. Lig šiol tu niekad taip vėlai neatėjai, neper- 
spėjęs manęs telefonu. 

Ji apsivertė ant nugaros ir pažvelgė jam į veidą. Pasirė- 
męs viena ranka į pagalvę, kitą jis pakišo po jos naktiniais 
marškiniais ir ėmė gniaužyti jai krūtį. 

— Klausyk, brangute, aš buvau labai užsiėmęs. Susidarė 
tarsi kritinė situacija, tad negalėjau išeiti šio bei to nesutvar- 
kęs. Būčiau paskambinęs, bet kiti dar dirbo, visą laiką kai- 
šiojo nosį į mano kabinetą. Juk kai kurie žino, kad mano 
žmona išvykusi, jiems būtų pasirodę keista, jei būčiau pa- 
skambinęs namo per komutatorių. 

Ji įkišo ranką pro pižamos kelnių praskiepą, suėmė jo gei- 
bią varpą, ir jai buvo atlyginta vos juntamu virpesiu. 

— Nejaugi tokie svarbūs dalykai, kad negalėjai įspėti ma- 
ne, jog vėlai pareisi, brangusis? Aš visą vakarą nerimavau. 

— Na, dabar nėra ko nerimauti. Pačiulpk - juk Žinai, kad 
man tai patinka. 

Ji nusijuokė, prilenkė jo galvą prie savęs ir įkando jam į 
ausies spenelį. 

— Ne, jis to nenusipelno. Bent jau kol kas. 

Mergina priekaištingai spustelėjo lėtai standėjančią var- 
pą. Pulkininkas ėmė alsuoti pastebimai tankiau. Jis ėmė bu- 
čiuoti ją pražiotomis lūpomis, ranka sumygdamas pirma vie- 
nos krūties spenelį, paskui kitos, — taip smarkiai, kad ji ėmė 
raivytis. 

— Pačiulpk man, - suniurnėjo jis. 

Jinai šiek tiek pakeitė kūno padėtį ir atlaisvino pižamos 
juosmenį. Raulis Sen Kleras žiūrėjo, kaip rudų jos plaukų 
kupeta uždengia jam pilvą, paskui atsigulė aukštielninkas i 1T 
ėmė dūsauti iš pasitenkinimo. 

— Atrodo, OAS vis dar stengiasi nužudyti prezidentą, — 
prašneko jis. — Šiandien buvo atskleistas sąmokslas. Mes jį 
aiškinamės. Todėl ir užtrukau. 

Mergina kilstelėjo galvą, ir pasigirdo negarsus klekt. 

— Nebūk kvailas, brangusis, jie jau seniai pribaigti. 

— Nė velnio. Dabar jie nusisamdė žudiką užsienietį, kuris 
turi jį nužudyti. Ai, nesikandžiok. 

Už pusvalandžio pulkininkas Raulis Sen Kleras de Vilo- 
banas miegojo įbedęs veidą į pagalvę ir išsikvėpęs tyliai knar- 
kė. Šalia jo gulėjo meilužė, tamsoje žvelgdama į lubas, blau- 
siai apšviestas toje vietoje, kur šviesa iš gatvės skverbėsi pro 
siaurutę užuolaidų sandūrą. 

Tai, ką sužinojo, ją pašiurpino. Nors iki tol ji nebuvo gir- 
dėjusi apie tokį sąmokslą, Kovalskio prisipažinimo svarbą 
suvokė pati. 

Ji tyloje laukė, kol laikrodis šalia lovos su švytinčiu cifer- 
blatu parodė antrą valandą ryto. Tuomet, atsargiai išlipusi 
iš lovos, ištraukė iš elektros lizdo prie lovos esančio telefo- 
no kištuką. Prieš eidama prie durų, ji pasilenkė prie pulki- 
ninko ir pasijuto dėkinga jam už tai, kad jis yra ne iš tų vyrų, 
kurie mėgsta miegoti, apsikabinę savo sugulovę. Jis vis dar 
knarkė. 

Išėjusi iš miegamojo, ji patyliukais uždarė duris, perėjo per 
svetainę į vestibiulį ir užvėrė duris. Telefonu, stovinčiu ant 
vestibiulio stalelio, ji paskambino į Molitor rajoną. Kelias mi- 
nutes palaukus, atsiliepė mieguistas balsas. Dvi minutes ji bė- 
rė žodžius, o paskui, išgirdusi, kad yra suprasta, padėjo rage- 
li. Už minutės ji vėl buvo lovoje ir stengėsi užmigti. 


Tą naktį penkių Europos šalių, JAV ir Pietų Afrikos Res- 
publikos policijų kovos su nusikalstamumu vadovams sutrik- 
dė poilsį arba pažadino telefono skambučiai iš Paryžiaus. 
"Beveik visi jie buvo suirzę ir mieguisti. Vakarų Europoje lai- 
kas buvo tas pats kaip Paryžiuje — paryčiai. Vašingtone buvo 
devynios vakaro, ir kai FTB Vidaus žvalgybos viršininką pa- 
siekė telefono skambutis iš Paryžiaus, jis buvo pokylyje. Tik 
iš trečio karto Karonui pavyko su juo susisiekti, bet ir tuo- 
met pokalbiui trukdė svečių klegesys bei taurelių dzingsė- 
jimas gretimame kambaryje, kuriame vakarėlis jau buvo 

įsisiūbavęs. Vis dėlto pranešimą jis suprato ir sutiko būti FTB 
būstinės ryšių kambaryje dešimt minučių po pirmos nakties 
Vašingtono laiku ar dešimt po septynių ryto Paryžiaus laiku, 
kur jam iš Interpolo paskambins komisaras Lebelis. 

Belgijos, Italijos, Vokietijos ir Olandijos policijos kovos 
su nusikalstamumu vadovai visi, matyt, buvo geri šeimos 
vyrai. Vienas po kito pažadinti ir kelias minutes pasiklausę 
Karono, jie sutiko jo pasiūlytu laiku būti ryšių kambaryje, 
kur jiems dėl konfidencialaus pokalbio be galo svarbiu klau- 
simu paskambins Lebelis. 

PAR policijos skyriaus viršininkas Van Ruisas buvo išvy- 
kęs iš miesto ir iki ryto turėjo negrįžti, tad Karonas pasikal- 
bėjo su jo pavaduotoju Andersonu. 

Skotland Jardo nusikaltimų skyriaus komisaro pavaduoto- 
ją skambutis užtiko jo namuose Bekslyje prieš pat keturias. 
Jis nepatenkintas suurzgė, kad telefonas prie jo lovos taip 
įkyriai skamba, ištiesęs ranką paėmė ragelį ir suniurnėjo: 

— Melinsonas. 

— Misteris Antonis Melinsonas? — paklausė balsas. 

— Aš. 

Jis pasimuistęs nusimetė nuo pečių antklodę ir dirstelėjo 
į laikrodį. 

— Aš esu Liusjenas Karonas, Prancūzijos nacionalinio sau- 
gumo inspektorius. Skambinu komisaro Klodo Lebelio pa- 
vestas. | 

Balsas buvo girdėti aiškiai — matyt, šiuo paros metu linijos 
nebuvo apkrautos. Melinsonas susiraukė — kodėl tie šun- 
snukiai negali paskambinti padoriu laiku?! 

— Taip? 

— Man regis, jūs pažįstate komisarą Lebelį, misteri Melin- 
sonai'? 

Melinsonas susimąstė. Lebelis? Ak, taip, tas mažas vyru- 

kas, anksčiau buvo Teismo policijos Žmogžudysčių skyriaus 
viršininkas. Atrodo neįspūdingai, bet rezultatų pasiekia. Vel- 
niškai padėjo išaiškinti anglų turisto nužudymo aplinkybes 
prieš dvejus metus. Laikraščiai būtų pakėlę smarkų vėją, jei 
jie nebūtų tuoj pat sučiupę žudiko. 

— Taip, aš pažįstu komisarą Lebelį. Koks reikalas? 

Šalia neprabusdama kažką niurnėjo jo žmona Lilė, kuriai 
miegą sudrumstė jo kalbėjimas. 

— Iškilo nepaprastai svarbus reikalas, kuriam, be kita ko, 
reikia didelio diskretiškumo. Aš padedu komisarui Lebeliui 
spręsti šią problemą. Tai labai neįprasta problema. Komi- 
saras norėtų konfidencialiai paskambinti jums į jūsų ryšių 
kambarį Skotland Jarde devintą valandą ryto. Ar jūs nega- 
lėtumėte tenai būti tuo metu ir su juo pasikalbėti'? 

Melinsonas mažumą pamąstė. 

— Ar tai įprastas apsikeitimas informacija tarp bendradar- 
biaujančių policijų? — paklausė jis. - Jeigu taip, prancūzai 
galėjo pasinaudoti įprastais Interpolo ryšio kanalais. Devinta 
valanda Skotland Jarde - sunkus metas. 

— Ne, misteri Melinsonai, ne įprastas. Tai bus asmeninis 
komisaro kreipimasis į jus dėl nedidelės pagalbos, apie kurią 
niekas neturi sužinoti. Galimas daiktas, šis iškilęs reikalas nė 
kiek nesusijęs su Skotland Jardu. Tikriausiai taip ir yra. Tokiu 
atveju būtų geriau, jei nebus oficialaus kreipimosi. 

Melinsonas apsvarstė, ką išgirdęs. Iš prigimties jis buvo at- 
sargus Žmogus ir nenorėjo paslapčia teikti informaciją užsie- 
nio šalies policijai. Jeigu įvykdytas nusikaltimas ar koks nusi- 
kaltėlis paspruko į Britaniją — kita kalba. Bet tuomet kam tas 
paslaptingumas? Vis dėlto Lebeliui reikėjo nedidelės para- 
mos „pagal seną pažintį“, o senos pažintys tam ir egzistavo. 

— Gerai, aš ateisiu pasikalbėti. Devintą valandą. 

— Labai ačiū, misteri Melinsonai. 

— Labanakt. 
Melinsonas padėjo ragelį, perstatė žadintuvą pusei sep- 
tynių vietoj septynių ir vėl užmigo. 


Apyaušriu, kai Paryžius tebemiegojo, mažame, priplėku- 
siame viengungio bute pusamžis mokytojas vaikštinėjo po 
ankštą svetainę, kuri atstojo jam ir miegamąjį. Aplink buvo 
netvarka: knygos, laikraščiai, žurnalai ir rankraščiai gulėjo 
išmėtyti ant stalo, kėdžių, sofos ir netgi ant siauros lovos, 
įkištos į nišą tolimajame kambario gale. Kitoje nišoje buvo 
neplautų indų sklidina kriauklė. 

Šitaip naktį žingsniuojant po kambarį, neduodančios ra- 
mybės mintys sukosi ne apie netvarką kambaryje, nes nuo 
tada, kai buvo pašalintas iš vieno Sidi bi'1 Abo licėjaus di- 
rektoriaus pareigų ir prarado puikų namą kartu su priskir- 
tais dviem tarnais, jis įprato gyventi taip kaip dabar. Nera- 
mu jam buvo dėl kitko. 

Kai virš rytinių Paryžiaus priemiesčių ėmė švisti, jis paga- 
liau atsisėdo ir paėmė į rankas vieną iš laikraščių. Jo akys 
dar kartą perbėgo antrąjį pagal svarbą straipsnį užsienio Ži- 
nių puslapyje, pavadintą „OAS vadai tūno Romos viešbuty- 
je“. Perskaitęs jį dar sykį, jis apsisprendė ir užsimetęs lengvą 
lietpaltį apsisaugoti nuo ryto žvarbos išėjo iš buto. 

Artimiausiame bulvare susistabdė taksi ir paliepė vairuo- 
tojui nuvežti jį į Šiaurinę stotį. Nors jį privežė iki pat stoties 
pastato, vos tik taksi nuvažiavus, jis nuėjo tolyn, perėjo per 
gatvę ir įėjo į vieną to rajono kavinių, veikiančių ištisą parą. 

Jis paprašė kavos ir metalinio žetono telefonui ir palikęs 
kavą ant baro nuėjo į kavinės gilumą paskambinti. Telefono 
informacijai sujungus su tarptautine informacija, jis paklau- 
sė vieno viešbučio Romoje telefono numerio. Nė minutei 
nepraėjus jį sužinojo ir padėjęs ragelį išėjo iš kavinės. 

Iš kitos kavinės už šimto metrų toje pat gatvėje jis vėl pa- 
skambino, šįsyk sužinoti informacijoje, kur yra artimiausias 
ištisą parą veikiantis paštas, iš kurio galima paskambinti į 
užsienį. Kaip jis ir tikėjosi, jam buvo atsakyta, jog toks paš- 
tas yra visai netoli stoties. 

Pašte jis užsakė pasikalbėjimą su Roma sužinotu nume- 
riu, tik nenurodęs viešbučio pavadinimo, ir dvidešimt minu- 
čių nerimaudamas laukė, kol jį sujungė. 

— Norėčiau pasikalbėti su sinjoru Puatjė, — tarė jis atsilie- 
pusiam italui. 

— Signor Che?* 

— II signor francesi. ** 

— Che? — pakartojo balsas. 

— Francesi, francesi, — aiškino jam paryžietis. 

— Ah, si, il signor francesi. Un momento, per favore...** 

Pasigirdo keli spragtelėjimai, o paskui išvargęs balsas at- 
sakė prancūziškai: 

— Ougy... 

— Klausykit, — primygtinai tarė paryžietis. — Aš turiu ne- 
daug laiko. Pasiimkit pieštuką ir užsirašykite, ką aš sakau. 
Pradžia. „Nuo Valmi Puatjė. Šakalas išduotas. Kartoju. Ša- 
kalas išduotas. Kovalskis buvo suimtas. Prieš mirtį pragydo. 
Pabaiga“. Supratot? 

— Ouay, - atsakė balsas. - Perduosiu tai toliau. 

Valmi padėjo ragelį, paskubomis apmokėjo sąskaitą ir iš- 
skubėjo iš pašto. Netrukus jis įsimaišė į minią priemiestinių 
traukinių keleivių, pasipylusių iš pagrindinės stoties pasta- 
to. Saulė kybojo virš horizonto, šildydama šaligatvius ir po 


* 


* Kokiu sinjoru? (1tal.) 
** Prancūzų sinjoru (ital.). 
*** A, taip, prancūzų sinjoras. Prašom luktelti... (Ital.) 


250 FREDERICK FORSYTH iš ŠAKALO DIENA 


nakties vėsų orą. Pusvalandžiui nepraėjus, ryto bandelių ir 
malamos kavos kvapus užgoš išmetamųjų dujų, prakaito ir 
tabako smarvės skraistė. Valmi pranykus, po dviejų minučių 
prie pašto sustojo automobilis, ir du kontržvalgybos agen- 
tai nuskubėjo į vidų. Jie liepė telefonistei nupasakoti skam- 
binusiojo į Romą išvaizdą, bet jos apibūdinimas būtų tikęs 
kiekvienam. 


Romoje Marką Rodeną be penkių minučių aštuonios, pa- 
purtęs už peties, pažadino vyras, naktį budėjęs prie stalo 
aukštu žemiau. Rodenas akimirksniu pabudo, iškėlė kojas 
iš lovos ir ėmė grabalioti po pagalve pistoleto. Pamatęs virš 
savęs buvusio legionieriaus veidą, jis nusiramino ir kažką 
neaiškiai sumykė. Žvilgtelėjęs į stalelį prie lovos, Rodenas 
pamatė šiaip ar taip pramiegojęs. Daugelį metų praleidęs 
tropikuose, jis buvo įpratęs keltis gerokai anksčiau, o dabar 
rugpjūčio saulė buvo aukštai pakilusi virš Romos stogų. Sa- 
vaitės neveiklumo, vakarai, praleisti žaidžiant kortomis pi- 
ketą su Monkleru ir Kasonu, per daug išgerto aštraus rau- 
donojo vyno, nieko, ką būtų galima pavadinti mankšta, — 
visa tai padarė jį vangų ir mieguistą. 

— Pranešimas, mon colonel. Kažkas ką tik paskambino, 
atrodė, tarsi skubėtų. 

Legionierius padavė bloknoto lapelį, ant kurio buvo iške- 
verzotos pakrikos Valmi frazės. Rodenas perskaitė praneši- 
mą ir iššoko iš lovos, uždengtos plonyte antklode. Apsisiau- 
tęs strėnas medvilninių sarongu, kurį vilkėti įprato gyvenda- 
mas rytuose ir su kuriuo nuo to laiko nesiskyrė, jis dar kartą 
perskaitė Žinutę. 

— Gerai. Esi laisvas. | 

Legionierius išėjo iš kambario ir nulipo laiptais. 

Rodenas kurį laiką negarsiai, bet įnirtingai keikėsi, glam- 


/ 

žydamas popieriaus lapelį. Prakeiktas, prakeiktas, prakeik- 
tas, prakeiktas Kovalskis! 

Kovalskiui dingus, pirmąsias dvi dienas pulkininkas ma- 
nė, kad jis bus paprasčiausiai dezertyravęs. Pastaruoju me- 
tu būta kelių tokių atvejų, nes OAS apačias apėmė įsitikini- 
mas, kad šiai organizacijai nepavyko ir nepavyks pasiekti sa- 
vo tikslo —- nužudyti Šarlį de Golį ir nuversti dabartinę Pran- 
cūzijos vyriausybę. Anksčiau jis visuomet manė, kad Kovals- 
kis liks ištikimas jų siekiams iki galo. Vis dėlto dabar atsira- 
do įrodymas, kad dėl kažkokios nepaaiškinamos priežasties 
jis grįžo į Prancūziją, nors galbūt jį sučiupo Italijoje ir pa- 
grobė. Sprendžiant iš gautos Žinios, jis prašneko, žinoma, 
verčiamas. 

Rodenas nuoširdžiai sielvartavo dėl savo mirusio adjutan- 
to. Narsaus kario ir gero karininko reputaciją iš dalies jis 
įgijo todėl, kad nepaprastai rūpinosi savo vyrais. Kareiviai, 
kuriems tenka kautis mūšio lauke, tai vertina labiau, nei gali 
suvokti koks karo teoretikas. Dabar Kovalskis buvo negy- 
vas, ir Rodenas neturėjo iliuzijų dėl to, kaip jis mirė. 

Vis dėlto svarbiausia buvo pasistengti prisiminti, ką Ko- 
valskis galėjo išpasakoti. Susitikimas Vienoje, viešbučio pava- 
dinimas. Be abejo, visa tai. Trys vyrai, dalyvavę pasitarime — 
SDECE tai nebus naujiena. Tačiau ką jis sužinojo apie Ša- 
kalą? Jis nesiklausė už durų, tuo Rodenas neabejoja. Jis ga- 
lėjo papasakoti jiems apie aukštą šviesiaplaukį užsienietį, ap- 
silankiusį pas juos tris. Bet tai dar nieko nereiškia. Tas už- 
sienietis galėjo būti prekiautojas ginklais ar rėmėjas pini- 
gais. Juk pavardės nebuvo minimos. 

Tačiau Valmi žinutėje Šakalas buvo paminėtas slapyvar- 
džiu. Iš kur? Kaip Kovalskis galėjo jiems jį pasakyti? 

Rodenui iš siaubo kūnas nuėjo pagaugais, prisiminus jų 
išsiskyrimo sceną. Jis stovėjo tarpduryje su anglu; Viktoras 

stovėjo koridoriuje už poros žingsnių, suirzęs, kad anglas 
aptiko jį nišoje, vienas profesionalas pergudrautas kito, ir 
dabar lenkas laukė kokio incidento, bemaž vylėsi, kad jis 
iškils. Ką jis, Rodenas, tuomet pasakė? Bonsoir, monsieur 
Chacal. Tikrai taip, velniai griebtų! 

Viską iš naujo permąstęs, Rodenas nusprendė, jog Ko- 
valskis niekaip negalėjo sužinoti tikrosios žudiko pavardės. 
Ją žinojo tik jis, Monkleras ir Kasonas. Vis tiek Valmi sako 
tiesą. Dabar, kai SDECE turi savo rankose Kovalskio prisi- 
pažinimą, operacija yra tiek atskleista, kad jos nebeišgelbė- 
si. Kontržvalgyba Žino apie jų susitikimą, apie viešbutį, ko 
gero, netgi spėjo pasikalbėti su portjė; ji žino anglo veido 
bruožus, sudėjimą, slapyvardį. Be abejo, ji atspės, ką atspė- 
jo Kovalskis - kad blondinas yra žudikas. Nuo tol saugumo 
žiedas, supantis de Golį, susitrauks; jis atsisakys visų pasiro- 
dymų viešumoje, nebekiš nosies iš savo rūmų, ir žudikas ne- 
beturės galimybių jį nudėti. Viskas baigta, operacija demas- 
kuota. Jam reikės atšaukti Šakalą, pareikalauti, kad grąžin- 
tų pinigus, ir apmokėti jam tik visas išlaidas, už sugaištą lai- 
ką ir pastangas. 

Reikia sutvarkyti vieną dalyką, ir greitai. Patį Šakalą rei- 
kia primygtinai įspėti, kad nutrauktų visus veiksmus. Rode- 
nas dar nebuvo praradęs karininkiško įžvalgumo, kad siųs- 
tų žmogų vykdyti užduoties, kuri pasmerkta nesėkmei. 

Jis išsikvietė asmens sargybinį, kuriam po Kovalskio din- 
gimo patikėjo pareigą kiekvieną dieną eiti į centrinį paštą 
parnešti korespondencijos bei reikalui esant paskambinti te- 
lefonu, ir davė jam išsamių nurodymų. 

Prieš devynias asmens sargybinis jau buvo pašte, kur už- 
sakė pokalbį su Londonu. Praėjus dvidešimčiai minučių, te- 
lefonas kitame laido gale ėmė skambėti. Telefonistė rankos 
mostu paliepė prancūzui eiti į kabiną šnekėtis. Ji padėjo 

ragelį, jis pakėlė savąjį ir klausėsi, kaip skamba telefonas Lon- 
done: pyp... pauzė... pyp... 


Tą rytą Šakalas atsikėlė anksti, nes turėjo daug darbo. Tris 
lagaminus jis buvo patikrinęs ir naujai sukrovęs vakare, terei- 
kėjo įdėti tualetinius ir skutimosi reikmenis į rankinę. Kaip 
visuomet išgėręs du puodelius kavos, jis nusiprausė po dušu 
i1r nusiskuto. Sukrovęs likusius tualeto reikmenis, uždarė ran- 
kinę ir kartu su trimis lagaminais pastatė palei duris. 

Mažoje, tačiau talpioje virtuvėje greitosiomis pasitaisęs pus- 
ryčius - omleto, apelsinų sulčių ir dar juodos kavos - jis suval- 
gė juos, pasidėjęs ant virtuvinio stalo. Šakalas buvo tvarkin- 
gas vyras, tad likusį pieną išpylė į kriauklę, sudaužė du liku- 
sius kiaušinius ir nuleido juos ten pat. Likusias apelsinų sultis 
išgėrė, įmetė skardinę į šiukšlių kibirą, o duonos likučius, kiau- 
šinių lukštus ir kavos tirščius nuleido į elektrinį šiukšlių šalin- 
tuvą. Visa, kas liko, neturėtų sugesti, kol jo nebus. 

Galop jis apsirengė, išsirinkęs plonus šilkinius marškinius, 
rusvai pilką kostiumą su Dageno asmeniniais dokumentais 
kišenėse ir šimtu svarų grynaisiais, tamsiai pilkas kojines ir 
grakščius juodus įsispiriamus batus. Ansamblį užbaigė tam- 
sūs akiniai, be kurių jis neišsiversdavo. 

Ketvirtis po devynių jis pasiėmė savo bagažą - po du daik- 
tus į ranką, užvėrė duris su užsitrenkiančiu užraktu ir nulipo 
laiptais. Nuo Adam Mjuzo skersgatvio iki Pietų Odlio gatvės 
buvo netoli, ir priėjęs ją sankryžoje jis susistabdė taksi. 

— Londono oro uostas, antrasis pastatas, — paliepė jis vai- 
ruotojui. 

Mašinai pajudėjus, jo bute suskambo telefonas. 


Dešimtą valandą legionierius grįžo į viešbutį netoli Kon- 
doti gatvės ir pasakė Rodenui trisdešimt minučių veltui ban- 
dęs prisiskambinti jam duotu Londono telefono numeriu. 

— Kas nutiko? - paklausė Kasonas, girdėjęs legionieriaus 
aiškinimą Rodenui, kuris jį išklausęs paliepė grįžti į savo 
postą. 

Abu OAS vadai sėdėjo savo viešbučio numerio svetainė- 
je. Rodenas ištraukė popieriaus lapelį iš vidinės kišenės ir 
padavė jį Kasonui. 

Kasonas perskaitė jį ir perdavė Monklerui. Galop abu vy- 
rai pažvelgė į savo vyresnijį, laukdami atsakymo. Atsakymo 
nebuvo —- Rodenas sėdėjo, spoksodamas pro langą į saulės 
kepinamus Romos stogus, o jo kaktą vagojo raukšlės, ro- 
dančios jį mąstant. 

— Kada jis gautas? — galop paklausė Kasonas. 

— Šįryt, — trumpai atsakė Rodenas. 

— Jūs turite jį sustabdyti, - pareiškė Monkleras. — Jie su- 
kels ant kojų pusę Prancūzijos jo ieškodami. 

— Jie sukels ant kojų pusę Prancūzijos ieškodami aukšto 
šviesiaplaukio užsieniečio, — tyliai tarė Rodenas. — Rugpjū- 
čio mėnesį Prancūzijoje būna per milijoną užsieniečių. Mū- 
sų žiniomis, jie nežino, nuo ko pradėti — nei pavardės, nei 
veido, nei paso. Jis profesionalas, tad tikriausiai naudojasi 
padirbtu pasu. Jiems dar daug reikia nuveikti, kol jį sučiups. 
Nemaža tikimybė, kad paskambinęs AI jis bus perspėtas 
ir galės vėl veikti. 

— Jeigu jis paskambins Valmi, jam, be abejo, bus įsakyta 
nutraukti operaciją, - tarė Monkleras, — Valmi jam lieps. 

Rodenas papurtė galvą. 

— Valmi neturi tam įgaliojimo. Jam įsakyta išklausyti in- 
formaciją iš merginos ir perduoti ją Šakalui, kai šis paskam- 
bins. Jis tai padarys, bet ničnieko daugiau. 

— Bet Šakalas pats privalo suprasti, jog viskas baigta, — 
nesutiko Monkleras. - Jis turės išsidanginti iš Prancūzijos, 
vos tik pirmą kartą paskambins Valmi. 

— Teoriškai taip, - mąsliai atsakė Rodenas. - Tuomet jis 
grąžins mums pinigus. Tačiau ir mes visi, ir jis daug ką stato- 
me ant kortos. Viskas priklausys nuo to, kiek jis pasitiki savo 
paties planu. 

— Ar tu manai, kad jis turi dabar kokių galimybių - dabar, 
kai tai nutiko? — paklausė Kasonas. 

— Atvirai pasakius, ne, - atsakė Rodenas. - Bet jis - profe- 
sionalas. Aš irgi, tik kitos srities. Kalbama apie žmogaus nuo- 
statą. Žmogus nelinkęs atsisakyti operacijos, kurią pats su- 
planavo. 

— Tuomet, dėl Dievo meilės, atšaukite jį, - priešinosi Ka- 
sonas. | 

— Aš negaliu. Jei galėčiau, atšaukčiau, bet negaliu. Jis din- 
go. Jis jau kelyje. Ko jis norėjo, tą dabar ir gavo. Mes neži- 
nome, kur jis, ką ketina daryti. Jis veikia visiškai savarankiš- 
kai. Aš negaliu net paskambinti Valmi ir liepti jam pasakyti 
Šakalui, kad viską mestų, nes tai darydamas rizikuočiau de- 
maskuoti Valmi. Niekas dabar nebegali sustabdyti Šakalo. 
Per vėlu. 


12 skyrius 


Prieš pat šešias ryto grįžęs į savo kabinetą, komisaras Klo- 
das Lebelis išvydo pavargusį, įsitempusį inspektorių Karo- 
ną, kuris vienmarškinis triūsė prie savo stalo. 

Priešais jį gulėjo keli ranka prirašyti popieriaus lapai. Ka- 
binete įvyko kai kurių permainų. Ant dokumentų spintų bur- 
buliavo kavos virimo aparatas, nuo kurio sklido gardus švie- 
žios kavos aromatas. Šalia stovėjo krūvelė kartoninių puo- 
delių, skardinė nesaldinto pieno ir maišelis cukraus. Visa tai 
naktį atkeliavo iš valgyklos rūsyje. 

Kampe tarp dviejų rašomųjų stalų buvo pastatyta sulanks- 
toma lova, uždengta šiurkščia antklode. Ištuštinta popier- 
dėžė stovėjo prie kėdės palei duris. Langas tebebuvo pravi- 
ras, ir vos pastebima žydrų dūmų sruoga nuo Karono ciga- 
retės pleveno laukan į vėsų rytmečio orą. Už lango pirmieji 
auštančios dienos spinduliai lopais margino Šv. Sulpicijaus 
bažnyčios bokštą. 

Lebelis nuėjo prie savo stalo ir susmuko kėdėje. Nors ne- 
miegota buvo lygiai parą, jis atrodė išvargęs ne mažiau už 
Karoną. 

— Nieko, - tarė jis. - Per pastaruosius dešimt metų su vi- 
sais jais turėjau reikalų. Vienintelis politinis žudikas iš užsie- 
nio, bandęs veikti čia, buvo Degeldras, o jis miręs. Be to, jis 
priklausė OAS ir figūravo mūsų bylose. Matyt, Rodenas bus 

išsirinkęs Žmogų, neturintį nieko bendra su OAS, ir visiškai 
teisingai. Per pastaruosius dešimt metų tik keturi samdomi 
žudikai, neskaitant vietinių, bandė veikti Prancūzijoje, ir tris 
iš jų mes sučiupome. Ketvirtasis tupi iki gyvos galvos kažkur 
Afrikoje. Be to, visi jie buvo samdomi neįtikusiems gangste- 
riams nušalinti — jie per smulkaus kalibro, kad galėtų nušauti 
Prancūzijos prezidentą. Paskui aš susisiekiau su Baržeronu iš 
Centrinio archyvo, jie viską iš pagrindų pertikrina, bet aš įta- 
riu, kad to žmogaus mūsų bylose nesama. Šiaip ar taip, Ro- 
denas būtų iškėlęs tokią sąlygą, prieš jį nusisamdydamas. 

Karonas užsirūkė dar vieną Gaulloise, išpūtė dūmus ir at- 
siduso. | 

— Vadinasi, turime pradėti ieškoti galų užsienyje? 

— Būtent. Toks žmogus kažkur turėjo sukaupti įgūdžių ir 
patirties. Niekas nelaikytų jo vienu iš geriausių pasaulyje sa- 
vo srities specialistų, jei jis negalėtų to įrodyti sėkmingai at- 
liktų darbų virtine. Galbūt ne nužudytų prezidentų, bet įta- 
kingų žmonių, stambesnių už nusikaltėlių pasaulio vadukus. 
Tai reiškia, kad kažkur jis turėjo patraukti kažkieno dėmesį. 
Nėra abejonės. Ką tu susitarei? 

Karonas paėmė nuo stalo vieną popieriaus lapą, kuriame 
buvo surašytos pavardės, o kairiojoje skiltyje — laikas. 

— Su visais septyniais susitarta, — tarė jis. — Jūs pradėsite 
nuo FTB vidaus žvalgybos viršininko dešimt po septynių; 
Vašingtono laiku tai dešimt po pirmos nakties. Paskyriau jam 
tą laiką pirmam todėl, kad Amerikoje labai vėlus metas. Pas- 
kui pusę aštuonių Briuselis, be penkiolikos aštuonios Ams- 
terdamas ir dešimt minučių po aštuonių — Bona. Ryšys su 
Johanesburgu sutartas pusei devynių, o su Skotland Jardu — 
devintai. Paskutinė pusę dešimtos — Roma. 

— Visur žmogžudysčių skyrių vadovai? — pasiteiravo Le- 
belis. | 

— Arba jų atitikmenys. Skotland Jarde tai misteris Anto- 
nis Melinsonas, Nusikaltimų skyriaus komisaro pavaduoto- 
jas. Matyt, Londono policijoje nesama Žmogžudysčių sky- 
riaus. Visi kiti —- skyrių vadovai, išskyrus Pietų Afriką. Man 
nepavyko rasti Van Ruiso, tad jūs kalbėsitės su komisaro 
pavaduotoju Andersonu. 

Lebelis kiek pamąstė. 

— Puiku. Andersonas man dar geriau. Kadaise mes kartu 
tyrėme bylą. Dabar — kalbos problema. Trys iš jų kalba an- 
gliškai. Mano manymu, tik belgas kalba prancūziškai. Kiti 
tikriausiai gali kalbėti angliškai, jei reikia... 

— Vokietis - Dytrichas — moka prancūziškai, — pertarė jį 
Karonas. 

— Gerai, tuomet su tais dviem aš pats pakalbėsiu prancū- 
ziškai. Su kitais penkiais tu paimsi antrą ragelį ir man vertė- 
jausi. Laikas, eime. 

Buvo be dešimties septynios, kai policijos automobilis su 
dviem sekliais privažiavo prie kuklių žalių durų mažytėje Pol 
Valeri gatvelėje, kurioje buvo įsikūrusi Interpolo būstinė. 

"Tris valandas Lebelis ir Karonas susikūprinę sėdėjo prie 
telefonų rūsyje įrengtame ryšių kambaryje ir kalbėjosi su 
stambiausiais pasaulyje kovos su nusikalstamumu specialis- 
tais. Nuo pažiūrėti susinarpliojusio antenų voratinklio ant 
pastato stogo aukšto dažnio signalai skriejo per tris žemy- 
nus, kilo aukštai virš stratosferos ir atsimušę nuo jonosferos 
grįžo į žemę už tūkstančių mylių, į kitą aliuminio strypą, ky- 
šantį virš čerpių stogo. 

Bangų ilgiai ir užkoduoti signalai buvo neperimami. Vie- 
nas seklys kalbėjo su kitu tuo metu, kai pasaulyje Žmonės 
gėrė pusryčių kavą ar taurelę prieš eidami gulti. 

Į kiekvieną pašnekovą Lebelis kreipėsi su bemaž vienodu 
prašymu. 

— Ne, komisare, kol kas aš negaliu pateikti šio prašymo 
dėl jūsų paramos kaip oficialaus mūsų policijos paklausimo 
jūsiškei... Žinoma, aš veikiu su oficialiais įgaliojimais... Tie- 
siog kol kas mes nesame įsitikinę net tuo, ar ketinimas įvyk- 
dyti nusikaltimą suformuluotas, ar yra rengimo stadijos... 
Kalbama apie menkutę informaciją, ir mes prašome jos gry- 
nai dėl viso pikto... Taigi mes ieškome vyro, apie kurį žino- 
me be galo mažai... nežinome nė pavardės, o apie jo išvaiZ- 
dą tik labai nekonkrečiai... 

Visiems jis papasakodavo apie žudiko išvaizdą visa, ką Ži- 
nojo. Didžiausias keblumas būdavo pašnekesio gale, kai 
kiekvienas iš jo užsienio kolegų paklausdavo, kodėl į jį krei- 
piamasi pagalbos ir kuo jis galėtų vadovautis. Tuomet kita- 
me laido gale stodavo įtempta tyla. 

— Tik tuo: kad ir kas tas žmogus yra ar galėtų būti, jis turi 
pasižymėti vienu ypatumu, kuris jį išskiria. Jis turėtų būti 
vienas iš geriausių pasaulyje samdomų profesionalių Žudi- 
kų... Ne, ne gangsterių šalintojas, o politinis žudikas, kurio 
sąskaitoje kelios sėkmingos žmogžudystės. Mums rūpi, ar 
jūs turite tokį žmogų savo bylose, net jeigu jis niekuomet 
neveikė jūsų šalyje. Ar šiaip kokį Žmogų, kuris tik gali ateiti 
į galvą. 

Kiekvieną kartą komisaro Lebelio pašnekovas ilgai mąs- 
tydavo, kol vėl prabildavo, bet jau tylesniu, labiau susirūpi- 
nusiu balsu. 

Lebelis neturėjo iliuzijų; jo kolegos iš stambiųjų Vakarų 
šalių policijų tikrai supras, apie ką jis užsimena, bet negali 
pasakyti tiesiai. Aukščiausio kalibro politinį žudiką Prancū- 
zijoje tegalėjo dominti vienas taikinys. 

Atsakymas be išimties būdavo vienas: „Taip, žinoma. Mes 
peržiūrėsime visas bylas. Aš pasistengsiu dar iki vakaro su 
jumis susisiekti. Taip, Klodai, sėkmės.“ 

Po paskutinio pašnekesio padėjęs radijo telefono ragelį, 
Lebelis pagalvojo, ar daug laiko praeis, kol tų septynių šalių 
užsienio reikalų ministrai ir netgi ministrai pirmininkai suži- 
nos, kas dedasi. Ko gero, nedaug. Netgi paprastas polici- 
ninkas turėjo pranešti politikams apie tokio masto dalykus. 
Jis bemaž neabejojo, kad ministrai apie tai nieko nesakys. 
Šiaip ar taip, viso pasaulio galinguosius, nepaisant politinių 
skirtumų tarp jų, jungia stipri gija. Visi jie yra to paties — 
valdovų - klubo nariai. Jie laikosi išvien prieš bendrus prie- 
šus, o kas gali būti pražūtingesnio kiekvienam jų už politi- 
nio žudiko veiklą? Vis dėlto jis suprato, kad jo paklausimui 
iškilus aikštėn ir patekus į laikraščius apie jį būtų ištrimituo- 
ta po visą pasaulį ir jam ateitų galas. 

Nerimą jam kėlė vien tik anglai. Jeigu šią paslaptį būtų 
buvę galima išsaugoti tarp policininkų, Melinsonu jis būtų 
pasikliovęs. Tačiau jis žinojo, kad dar nesutemus apie ją tu- 
rės sužinoti aukštesni pareigūnai nei Melinsonas. Praėjo vos 
septyni mėnesiai nuo tada, kai Šarlis de Golis davė šiurkštų 
atkirtį Britanijos vadovų pastangoms įstoti į Bendrąją rinką, 
ir po generolo sausio 23-iosios spaudos konferencijos Lon- 
done Užsienio reikalų ministerija pradėjo per politinius ko- 
respondentus bemaž graudžią žodinę kampaniją, nukreip- 
tą prieš Prancūzijos prezidentą — tai pastebėjo net toks apo- 
litiškas padaras kaip Lebelis. Nejaugi anglai dabar panau- 
dos tai, kad atkeršytų Seniui? 

Lebelis nužvelgė nutilusį siųstuvo pultą p save; Ka- 
ronas žiūrėjo į jį nieko nesakydamas. 

— Eime, - tarė nedidutis komisaras, pakilęs nuo taburetės 
ir pasukęs prie durų, - užkąskime ko pusryčių ir pamėginki- 
me numigti. Ne kažin ką daugiau ir galime nuveikti. 

Komisaro padėjėjas Antonis Melinsonas mąsliai surau- 
kęs kaktą padėjo ragelį ir išėjo iš ryšių kambario, neatsakęs į 
pasveikinimą jaunam policininkui, kuris tuo metu ėjo į rytinę 
pamainą. Jis vis dar buvo susiraukęs, kai grįžo laiptais į savo 
erdvų, bet santūriai apstatytą kabinetą su langais į Temzę. 

Jis nė kiek neabejojo dėl Lebelio paklausimo pobūdžio 
ar kokiais motyvais šis vadovavosi. Prancūzijos policija iš kaž- 
kur suuodė, kad aukščiausios klasės žudikas šlaistosi laisvė- 
je ir kad tai jiems turi rūpėti. Kaip Lebelis ir buvo numatęs, 
reikėjo labai nedaug įžvalgumo, norint išsiaiškinti, kas gali 
būti vienintelis potencialus taikinys tokio tipo žudikui 1963 
metų rugpjūtį Prancūzijoje. Jis mąstė apie keblią padėtį su 
ilgą stažą turinčio policininko supratimu. 

— Vargšelis, — balsu tarė jis, žvelgdamas žemyn į upę, tin- 
giai plukdančią savo įšilusius vandenis pro krantinę po jo 
langais. 

— Ką sakote, sere? - paklausė jo adjutantas, kuris atsekęs 
jam įkandin į kabinetą padėjo ant riešutmedžio stalo rytinį 
paštą, kurį turėjo peržiūrėti komisaras. 

— Nieko. 

Melinsonas toliau žvelgė pro langą, o adjutantas tuo me- 
tu išėjo. Kad ir kaip jis užjaustų Klodą Lebelį, kuriam teko 
užduotis apsaugoti savo prezidentą, neturint galimybės oti- 
cialiai pradėti nusikaltėlio paieškos, jis taip pat turi savo vir- 
šininkų. Anksčiau ar vėliau teks papasakoti jiems apie pra- 
šymą, su kuriuo Lebelis šįryt kreipėsi. Dešimtą, taigi už pus- 
valandžio, įvyks kasdienis skyrių vadovų pasitarimas. Gal rei- 
kėtų jame apie tai užsiminti? 

Viską pasvėręs, jis nusprendė to nedaryti. Pakaks para- 
šyti slaptą oficialų pranešimą pačiam komisarui, bendrais 
bruožais nusakant Lebelio prašymo pobūdį. Jeigu vėliau 
jo paklaustų, kodėl šis dalykas nebuvo iškeltas per rytinį 

pasitarimą, bus galima paaiškinti, kad situacija reikalavo 
diskretiškumo. O kol kas nieko bloga neatsitiks, jeigu jis 
pradės vykdyti prancūzo prašymą, neaiškindamas, kam tai 
daroma. 

Jis atsisėdo prie stalo ir nuspaudė vieną iš komutatoriaus 
mygtukų. 

— Klausau, sere? — pasigirdo gretimame kambaryje esan- 
čio adjutanto balsas. 

— Būk geras, užeik čia, Džonai. 

Jaunasis inspektorius pilkšvai juodu kostiumu atėjo su 
bloknotu rankoje. 

— Džonai, aš noriu, kad tu susisiektum su Centriniu ar- 
chyvu. Pasikalbėk asmeniškai su vyriausiuoju inspektoriumi 
Markhemu. Pasakyk jam, kad tai mano asmeninis prašymas 
ir kad kol kas negaliu paaiškinti, kam man to reikia. Tegul 
jis patikrina visus esamus įrašus apie dar gyvus profesiona- 
lius samdomus žudikus Anglijoje... 

— Samdomus žudikus, sere? 

Iš adjutanto veido galėjai pamanyti komisarą jį paprašius 
patikrinti visus dar gyvus marsiečius. 

— Taip, samdomus žudikus. Ne, kartoju, ne kokius eilinius 
galvažudžius iš organizuotų gaujų, kurie yra ką nors nudai- 
goję per nusikaltėlių tarpusavio vaidus ar yra žinoma, jog 
jie tai galėtų. Politinius žudikus, Džonai, žmogų ar Žmones, 
sugebančius už pinigus nužudyti gerai saugomą politinį ar 
valstybės veikėją. 

— Čia panašiau į Specialiosios valdybos klientus, sere. 

— Taip, aš žinau. Aš noriu atiduoti visą šį dalyką Specialia- 
jai valdybai, tačiau geriau pirma, kaip paprastai, viską patik- 
rinkime. Tiesa, man reikia vienokio ar kitokio atsakymo iki 
vidurdienio, gerai? 

— Gerai, sere, aš tai padarysiu. 

Po penkiolikos minučių komisaro pavaduotojas Melinso- 
nas jau sėdėjo rytiniame pasitarime. 

Grįžęs į savo kabinetą, jis pervertė korespondenciją, nu- 
stūmė ją prie stalo krašto ir liepė adjutantui atnešti rašomą- 
ją mašinėlę. Likęs vienas, jis išspausdino trumpą pranešimą 
Londono policijos komisarui. Glaustai papasakojo apie 
skambutį ryte į namus, konfidencialų pokalbį Interpolo ry- 
šio kanalais devintą ryto ir Lebelio paklausimo pobūdį. Ne- 
užpildęs pranešimo apatinės dalies, jis užrakino jį savo ra- 
šomajame stale ir ėmėsi kitų dienos darbų. 

Prieš pat dvyliktą pasibeldęs įėjo adjutantas. 

— Vyriausiasis inspektorius Markhemas ką tik paskambi- 
no iš Centrinio archyvo, —- pranešė jis. - Matyt, nusikaltėlių 
kartotekose nesama Žmogaus, kuris atitiktų tą apibūdinimą. 
Jiems žinoma septyniolika samdomų žudikų iš nusikaltėlių 
pasaulio, sere: dešimt jų kali, septyni laisvėje. Tačiau jie visi 
dirba stambioms gaujoms Londone ar kituose didesniuose 
miestuose. Šefas teigia, kad nė vienas jų netiktų politiniam 
veikėjui iš svetur „patvarkyti“. Jis taip pat patarė kreiptis į 
Specialiąją valdybą, sere. 

— Gerai, Džonai, ačiū. Tai visa, ko man reikėjo. 

Atleidęs adjutantą, Melinsonas išsitraukė neužbaigtą pra- 
nešimą iš stalčiaus ir vėl įsuko jį į mašinėlę. Apačioje jis pri- 
rašė: 


Pasiteiravus kriminalinio archyvo, buvo gautas atsakymas, 
kad jo kartotekose nesama asmens, kuris atitiktų komisaro 
Lebelio pateiktą apibūdinimą. Tuomet paklausimas buvo 
persiųstas Specialiosios valdybos komisaro pavaduotojui. 


Jis pasirašė pranešimą ir pasiėmė tris pirmuosius jo eg- 
zempliorius, kitus sumetė į šiukšliadėžę, skirtą slaptoms 

atliekoms, kad jie vėliau būtų sunaikinti. Vieną egzempliorių 

sulankstęs įdėjo į voką ir jį adresavo komisarui. Antrą įsegė į 

slaptos korespondencijos bylą ir užrakino sieniniame seife. 
Ant stalinio bloknoto jis iškeverzojo Žinutę: 


Komisarui Klodui Lebeliui, Paryžiaus teismo policijos ge- 
neralinio direktoriaus pavaduotojui. 

Nuo Antonio Melinsono, Skotland Jardo nusikaltimų sky- 
riaus komisaro pavaduotojo. 

Pranešu: 

Po jūsų šiandieninio paklausimo, išsamiai peržvelgus nu- 
sikaltėlių kartotekas, išaiškėjo, kad toks asmuo mums nė- 
ra žinomas tšk Paklausimas perduotas Specialiajai valdy- 
bai toliau tikrinti tšk Bet kokia naudinga informacija bus 
perduota jums nedelsiant tšk Melinsonas. 

Išsiuntimo data: 1963 m. rugpjūčio 12 d. 


Buvo truputis po pusės pirmos. Jis pakėlė ragelį ir atsilie- 
pus operatorei paprašė sujungti su komisaro pavaduotoju 
Diksonu, Specialiosios valdybos viršininku. 

— Sveikas, Alekai, Tonis Melinsonas. Ar negalėtum skirti 
man porą minučių?.. Mielai, bet negaliu. Vietoj pietų gau- 
siu apsiriboti sumuštiniu. Laukia sunki diena. Ne, tiesiog no- 
riu trumpai pamatyti tave prieš tau išeinant... Gerai, tuoj 
pat ateinu. 

Eidamas per savo skyrių, jis padėjo komisarui adresuotą 
laišką ant adjutanto stalo. 

— Einu pasikalbėti su Diksonu iš Specialiosios valdybos. 
Nunešk šitą voką komisarui į skyrių, gerai, Džonai? Pats. Ir 
išsiųsk Šią Žinutę adresatui. Išspausdink ją pats deramu sti- 
liumi. | 

— Geral, sere. 

Melinsonas stovėjo prie stalo, kol inspektorius perbėgo 
akimis Žinutę. Perskaitęs ją iki galo, jis išpūtė akis. 

— Džonai... 

— Taip, sere'? 

— Prašau niekam apie ją neprasitarti. 

— Klausau, sere. 

— Ničniekam. 

— Nepasakysiu nė žodžio, sere. 

Melinsonas šyptelėjo jam ir išėjo iš skyriaus. Adjutantas 
dar sykį perskaitė pranešimą Lebeliui, prisiminė, ko Melin- 
sono pavedimu teiravosi tą rytą archyve, mintyse padarė iš- 
vadą ir sušnabždėjo: 

— Velniava, po šimts pypkių. 

Melinsonas praleido dvidešimt minučių su Diksonu ir su- 
griovė jo planus papietauti klube. Jis padavė Specialiosios 
valdybos viršininkui likusį pranešimo komisarui egzemplio- 
rių. Išeidamas, jau uždėjęs ranką ant durų rankenos, jis pa- 
sisuko į Diksoną: 

— Atleisk, Alekai, šis dalykas daugiau tinka tavo skyriui. 
Bet jeigu tu nori Žinoti mano nuomonę — šioje šalyje vargu 
ar esama tokio kalibro žmogaus, taigi gerai patikrink karto- 
tekas ir turbūt galėsi siųsti Lebeliui teleksą, kad negalime 
jam padėti. Turiu pasakyti, jog šįsyk aš nepavydžiu jam jo 
posto. 

Komisaro padėjėjas Diksonas, kurio užduotis, be kita ko, 
buvo sekti visus Britanijos keistuolius ir pamišėlius, ką ir kal- 
bėti apie dešimtis pagiežingų, kvaištelėjusių joje apsigyve- 
nusių užsieniečių, kuriems gali šauti mintis nužudyti su vizi- 
tu atvykusį politinį veikėją, dar aštriau pajuto, kokioje keb- 
lioje padėtyje atsidūrė Lebelis. Saugoti savus ir iš svetur atvy- 
kusius politikus nuo aptemusio proto fanatikų — ganėtinai sun- 
ku, tačiau dažniausiai bent gali neabejoti, kad jie mėgėjai, 

sutriksiantys susidūrę su bejausmių jo paties profesionalų 
pajėgomis. 

Dar kebliau, kai tavo paties valstybės galva yra taikinys 
vietinei organizacijai, sudarytai iš nuožmių buvusių karių. 
Vis dėlto prancūzai lig šiol įveikdavo OAS. Būdamas profe- 
sionalas, Diksonas už tai jais žavėjosi. Tačiau svetimtaučio 
profesionalo nusisamdymas — visai kas kita. Diksono akimis 
žiūrint, Ši situacija teturėjo vieną pranašumą: potencialių Žu- 
dikų ratas taip susiaurėja, jog jis neabejojo išaiškėsiant, kad 
Specialiosios valdybos kartotekose nėra anglo, atitinkančio 
Lebelio ieškomo kalibro žmogų. 

Melinsonui išėjus, Diksonas perskaitė per kalkę išspausdin- 
tą pranešimo egzempliorių, paskui pasikvietė savo adjutantą. 

— Pasakykit vyriausiajam inspektoriui, kad aš norėčiau pa- 
matyti jį šičia, — jis dirstelėjo į savo laikrodį, svarstydamas, 
kiek laiko truks gerokai sutrumpinta pietų pertrauka, - ly- 
giai antrą valandą. 


Šakalo lėktuvas nutūpė Briuselio nacionaliniame oro uos- 
te kelios minutės po dvylikos. Tris lagaminus jis paliko užra- 
kinamoje pagrindinės atvykimo salės spintelėje, pasiėmė tik 
rankinę su asmeniniais daiktais, gipsu, vatos paketėliais ir 
tvarsčiais. Prie geležinkelio stoties pastato jis paleido taksi 
ir nuėjo į bagažo saugojimo kamerą. 

Kartoninis lagaminas su šautuvu tebegulėjo ant lentynos, 
ant kurios jis matė tarnautoją jį padedant prieš savaitę. Jis 
pateikė kvitą ir jį atsiėmė. 

Netoli stoties jis aptiko nedidelį, purviną viešbutį, kokių, 
rodos, esama šalia didžiųjų stočių visame pasaulyje; nors at- 
vykėlių tokiuose niekas nieko neklausinėja, iš jų prisiklauso 
daug melo. 

Jis užsisakė nakčiai kambarį, iš anksto sumokėjo belgiškais 

pinigais, kuriuos išsikeitė oro uoste, ir pats užsinešė lagaminą 
į savo kambarį. Užrakinęs duris, jis prileido į dubenį vandens, 
iškrovė gipsą ir tvarsčius ant lovos ir ėmėsi darbo. 

Baigus praėjo dvi valandos, kol gipsas sukietėjo. Visą tą 
laiką jis sėdėjo, užkėlęs sunkią koją ant taburetės, rūkė ci- 
garetes su filtru ir žvelgė į suodinų stogų eiles — visa, kas 
buvo matyti pro miegamojo langą. Retsykiais jis išmėginda- 
vo nykščiu gipsą ir kaskart nuspręsdavo, kad turi dar šiek 
tiek stingti, kol bus galima pajudėti. 

Kartoninis lagaminas, kuriame iki tol buvo šautuvas, gulė- 
jo tuščias. Likusius tvarsčius jis sukrovė atgal į rankinę kartu 
su gipso likučiais, jei kartais prireiktų nedidelio remonto. Kai 
pagaliau Šakalas buvo pasiruošęs, jis pastūmė pigų kartoninį 
lagaminą po lova, patikrino, ar nelieka kambaryje kokių išda- 
vikiškų ženklų, pro langą iškratė peleninę ir pasirengė eiti. 

Jis įsitikino, kad su gipsuota koja norom nenorom tenka 
įtikinamai šlubuoti. Nulipęs laiptais, jis su palengvėjimu pa- 
matė, kad apskretęs, mieguistas portjė yra kambarėlyje prie 
stalo, kur buvo ir tada, kai Šakalas atvyko į viešbutį. Kadan- 
gi buvo pietų metas, jis valgė, tačiau kambarėlio durys su 
matiniu stiklu buvo praviros. 

Metęs žvilgsnį į laukujes duris ir įsitikinęs, kad niekas nei- 
na vidun, Šakalas pasikišo rankinę po marškiniais ir ketur- 
pėsčias be garso nuropojo plytelėmis klotomis grindimis. Bu- 
vo vasara, karšta, tad laukujės durys buvo atviros, ir, atsidū- 
ręs ant trijų į gatvę vedančių laiptelių viršaus, jis galėjo 1šsi- 
tiesti visu ūgiu, nes portjė čia jo nebematė. 

Jis skausmingai nušlubčiojo laiptais, paskui iki sankryžos 
su pagrindine gatve. Nė pusės minutės nepraėjus, jį paste- 
bėjo taksi vairuotojas, ir jis grįžo į oro uostą. Su pasu ranko- 
je jis priėjo prie Alitalia aviakompanijos langelio. Mergina 
jam nusišypsojo. 

— Prieš dvi dienas man turėjo būti užsakytas bilietas į Mi- 
laną Dageno pavarde, - kreipėsi jis. 

Ji peržvelgė užsakymus popietiniam reisui į Milaną. Lėk- 
tuvas turėjo išskristi už pusantros valandos. 

— Tikrai taip, — iki ausų išsišiepė mergina. - Misteris Da- 
genas. Bilietas buvo užsakytas, bet neapmokėtas. Norite už 
ji sumokėti? 

Šakalas vėl sumokėjo grynaisiais, gavo savo bilietą ir suži- 
nojo, kad bus pakviestas į lėktuvą po valandos. Padedamas 
rūpestingo nešiko, kuris baisiausiai krimtosi dėl jo sugipsuo- 
tos kojos ir smarkaus šlubavimo, jis pasiėmė iš automatinės 
saugojimo kameros tris lagaminus, perdavė juos į Alitalia 
globą, perėjo muitininkų patikrinimą (pamatę, kad jis išvyks- 
tantis keleivis, jie apsiribojo patikrindami jo pasą) ir likusią 
valandos dalį praleido, gardžiuodamasis vėlyvais pietumis 
restorane prie išvykstančių keleivių poilsio kambario. 

Personalas buvo labai mandagus ir rūpestingas jam dėl 
kojos. Keleiviai padėjo jam įlipti į autobusą, vežantį prie lėk- 
tuvo, ir susirūpinę stebėjo, kai jis su skausminga mina lipo 
trapu. Graži stiuardesė italė pasitikdama lėktuve itin plačiai 
nusišypsojo ir pasirūpino, kad jis patogiai įsitaisytų vienoje 
iš kėdžių salono viduryje, atgręžtų vienos į kitas. Ten dau- 
giau vietos kojoms, — paaiškino jinai. 

Kiti keleiviai, sėsdamiesi į savo vietas, be galo stengėsi ne- 
užkliudyti sugipsuotos jo kojos, o Šakalas sėdėjo atsilošęs 
savo kėdėje ir narsiai šypsojosi. 

Ketvirtis po keturių lėktuvas pakilo ir netrukus skrido į 
pietus, į Milaną. 


Vyriausiasis inspektorius Brinas Tomasas išėjo iš komisa- 
ro padėjėjo kabineto prieš pat tris, jausdamasis be galo ne- 
laimingas. Vasarą susigriebtas peršalimas buvo kaip niekad 

smarkus ir būklė nesitaisė; negana to, naujoji ką tik užkrau- 
ta užduotis sugadino visą dieną. 

Pirmadienio rytas buvo sumautas: pirmiausia jis sužino- 
jo, kad nuo vieno iš jo vyrų paspruko tarybinės prekybinin- 
kų delegacijos narys, kurį šis turėjo sekti, o kiek vėliau jis 
gavo nusiskundimų iš MI-5* — jo skyrius buvo mandagiai 
prašomas atstoti nuo tos tarybinės delegacijos, ir tai negin- 
čytinai rodė, kad MI-5 mano būsiant geriausia, jei šis klausi- 
mas bus paliktas jiems. 

Tačiau atrodė, kad pirmadienio popietė bus dar bjaures- 
nė. Kiekvienam policininkui, nesvarbu, Specialiosios valdy- 
bos ar ne, mažai kas taip nepatinka kaip politinio žudiko 
šmėkla. Bet dabar viršininkas jam davė užduotį, nenurodęs 
net pavardės, nuo kurios būtų galima pradėti. 

— Pavardės nėra, bet, ko gero, bus nemažai knaisiojimosi, — 
tarėsi pašmaikštavęs šiuo klausimu Diksonas. - Pasistenkite 
išsiaiškinti iki rytojaus. 

— Knaisiojimosi, - nepatenkintas niurgztelėjo Tomasas, 
atėjęs į kabinetą. 

Nors trumpas įtariamųjų sąrašas bus itin trumpas, jam ir 
jo skyriaus žmonėms vis tiek teks ištisas valandas peržiūri- 
nėti kartotekas, politinių neramumų bylas, teismo nuosp- 
rendžius ir, skirtingai nuo Kovos su nusikalstamumu sky- 
riaus, - gryniausius įtarinėjimus, kuriuos visus teks patikrin- 
ti. Diksono nurodymuose tebuvo vienas šviesos spindulėlis: 
ieškomasis turi būti profesionalus žudikas, o ne vienas iš tų 
nesuskaičiuojamų trenktų tipų, kurie paversdavo Specialia- 
jai valdybai gyvenimą kančia prieš ir per kiekvieno užsienio 
valstybės veikėjo viešnagę. 

Jis išsikvietė du detektyvus, kurie, jo žiniomis, tuo metu 


* Britanijos karinės žvalgybos 5 skyrius. 

turėjo ne itin svarbias užduotis, paliepė jiems mesti visa, ką 
daro (kaip buvo liepta ir jam pačiam), ir prisistatyti į jo kabi- 
netą. Aiškino jis jiems trumpiau negu Diksonas jam: jis ap- 
siribojo, pasakydamas jiems, ko ieškoti, bet ne kodėl. Netu- 
ri būti jokio ryšio tarp prancūzų policijos įtarinėjimų, kad 
koks žmogus, ko gero, ketina nužudyti generolą de Golį, ir 
rausimosi Skotland Jardo specialiosios valdybos archyvuo- 
se bei kartotekose. 

Visi trys nurinko nuo savo stalų nebaigtus tvarkyti popie- 
rius ir kibo į darbą. 


Lėktuvas, kuriuo skrido Šakalas, nutūpė Linato oro uos- 
te Milane tuoj po šešių. Didžiulį dėmesį per visą skrydį ro- 
džiusi stiuardesė padėjo jam nulipti trapu, o oro uosto tar- 
nautoja palydėjo iki pagrindinio oro uosto pastato. Kruopš- 
tūs jo pasirengimai perkeliant šautuvo sudėtines dalis iš a- 
gamino į mažiau įtartiną transportavimo priemonę muiti- 
nėje atsipirko su kaupu. Paso patikrinimas buvo grynas for- 
malumas, bet kai konvejeriu atidardėję lagaminai buvo su- 
krauti prie muitininkų stalų, darėsi rizikingiau. 

Šakalas susirado nešiką, ir šis sustatė didžiuosius lagami- 
nus vieną prie kito. Savo rankinę pasidėjo prie jų. Pamatęs 
jį atšlubčiojant prie stalų, vienas iš muitininkų priėjo artyn. 

— Čia visas jūsų bagažas, sinjore? 

— M-m, taip, šie trys lagaminai ir ši rankinė. 

— Turite ką apmuitintino? 

— Ne, nieko. 

— Atvykote su reikalais, sinjore? 

— Ne, atostogauti, bet atrodo, kad kurį laiką reikės dar ir 
gydytis. Tikiuosi nuvykti prie ežerų. 

Muitininkui tai nepadarė didelio įspūdžio. 

— Ar negalėčiau pasižiūrėti į jūsų pasą, sinjore? 

Šakalas padavė jį. Italas įdėmiai jį apžiūrėjo ir grąžino, 
netaręs nė žodžio. 

— Prašau atidaryti štai šitą, - jis mostelėjo ranka į vieną iš 
lagaminų. 

Šakalas išsiėmė ant žiedo suvertus raktus, išsirinko vieną 
ir atrakino lagaminą, kurį nešikas jam padėdamas jau buvo 
paguldęs ant šono. Laimė, jame buvo sukrauti neegzistuo- 
jančio danų pastoriaus ir studento amerikiečio apdarai. 
Rausdamasis po juos, muitininkas neatkreipė jokio dėme- 
sio į tamsiai pilką kostiumą, apatinius, baltus marškinius, pla- 
čias kelnes, juodus kasdienius batus, striukę ir kojines. Ne- 
sudomino jo ir knyga danų kalba. Jos viršelyje buvo spalvo- 
ta nuotrauka, vaizduojanti Šartro katedrą, o pavadinimas, 
nors ir parašytas daniškai, ganėtinai panėšėjo į atitinkamus 
anglų kalbos žodžius, tad nuostabos nekėlė. Muitininkas ne- 
pastebėjo rūpestingai užsiūto plyšio lagamino pamušale, ne- 
aptiko padirbtų asmens dokumentų. Tikrai įdėmiai tikrin- 
damas, jis būtų juos radęs, bet tai tebuvo įprastas paviršuti- 
niškas bagažo peržiūrėjimas; nuodugniai jis būtų viską pa- 
tikrinęs tik tuomet, jei būtų aptikęs ką įtartina. Išardytas snai- 
perio šautuvas buvo mažiau kaip už metro nuo jo, kitoje 
stalo pusėje, bet jis nieko nejtarė. Jis užvožė dangtį, moste- 
lėjo Šakalui užrakinti lagaminą ir mikliai paženklino visą jo 
bagažą kreida. Baigęs savo darbą, italas nusišypsojo: 

— Grazie, signor.“ Gerų atostogų. 

Nešikas surado taksi, gavo nemažai arbatpinigių, o Šaka- 
las netrukus jau lėkė į Milaną. Ir šiaip jau triukšmingos šio 
miesto gatvės dabar stačiai gaudė nuo grįžtančių po darbo 
priemiesčiuose milaniečių automobilių ir nuo nesiliaujan- 
čio pypsėjimo. Jis paprašė jį nuvežti į Centrinę stotį. 


* Ačiū, sinjore (ital. ). 

Čia jis vėl pasišaukė nešiką ir nušlubčiojo jam pavymui į 
bagažo saugojimo kamerą. Dar taksi jis išsitraukė iš ranki- 
nės plienines žirkles ir įsikišo į kelnių kišenę. Rankinę ir du 
lagaminus atidavė į kamerą, pasilikęs apypilnį trečiąjį su 1l- 
gąja prancūziška miline. 

Atsiskaitęs su nešiku, jis nušlubavo į vyrų tualetą ir pama- 
tė, kad iš ilgos praustuvų eilės užimtas tik vienas. Pasistatė 
lagaminą ir kruopščiai mazgojo rankas, kol anas vyras išėjo. 
Vos tik likęs vienas tualete, jis užsirakino vienoje iš kabinų. 

Užkėlęs koją ant unitazo, jis patyliukais dešimt minučių lu- 
pinėjo gipsą, kol šis ėmė kristi ir pasirodė po juo esančios 
vatos pagalvėlės, suteikusios natūralų sugipsuotos kulkšnies 
vaizdą. 

Nuvalęs paskutinius gipso likučius, jis apsimovė šilkinę ko- 
jinę ir grakštų, įsispiriamą batą, kurį buvo pritvirtinęs lipnia 
juosta iš vidinės blauzdos pusės. Gipso ir vatos likučius su- 
rinkęs sumetė į unitazą. Pirmąsyk nuleidus vandenį, pusė jų 
įstrigo, bet antrą kartą viskas nusiplovė. 

Pasiguldęs lagaminą ant unitazo, jis sudėjo plieno vamzdžius 
su šautuvo detalėmis vieną prie kito tarp milinės klosčių, ir da- 
bar lagaminas buvo pilnas. Jis užveržė vidinius jo diržus, kad 
krovinys nejudėtų, uždarė jį ir dirstelėjo į tualetą. Prie praustu- 
vų ir pisuarų buvo du vyrai. Jis išėjo iš kabinos, greitai nuėjo 
prie durų ir užlipo laiptais į pagrindinę stoties salę; tualeto lan- 
kytojai net norėdami nebūtų spėję jo pamatyti. 

Į bagažo saugojimo kamerą jis negalėjo grįžti tvirtas ir svei- 
kas, kai ką tik šlubčiojo kaip invalidas, todėl pasikvietė neši- 
ką, paaiškino jam skubąs, todėl norįs kuo greičiau iškeisti 
pinigus, atsiimti bagažą ir sėsti į taksi. Jis įspraudė nešikui į 
ranką bagažo kvitą kartu su tūkstančio lirų banknotu ir pa- 
siuntė į bagažo saugojimo kamerą, paaiškinęs, kad pats eis 
išsikeisti angliškų svarų į liras. 

Italas patenkintas palinksėjo ir nuėjo lagaminų. Šakalas 
ką tik buvo iškeitęs paskutinius dvidešimt svarų į itališkus 
pinigus, kai nešikas grįžo su trimis lagaminais. Už dviejų mi- 
nučių taksi galvotrūkčiais lėkė Duca d'Aosta aikšte prie vieš- 
bučio Continentale. 

— Mano pavardė Dagenas. Man turėtų būti užsakytas kam- 
barys, — tarė jis portjė, atėjęs į prašmatnų vestibiulį. - Jis 
buvo užsakytas telefonu prieš dvi dienas. 

Prieš pat aštuntą Šakalas mėgavosi dušu ir skutimusi savo 
kambaryje. Du lagaminai gulėjo užrakinti drabužių spinto- 
je. Trečiasis, su jo paties drabužiais, praviras gulėjo ant 10- 
vos, O ant spintos durų kabojo vakarui paruoštas lengvas, 
vasariškas tamsiai mėlynas kostiumas iš vilnos ir moherio. 
Rusvai pilką kostiumą jis atidavė viešbučio pagalbinei tar- 
nybai, kad išlygintų. Šakalas ketino po kokteilių ir vakarie- 
nės anksti atsigulti, nes rytojus, rugpjūčio tryliktoji, bus itin 
sunki diena. 


13 skyrius 


— Nieko. 

Antras jaunas inspektorius Brino Tomaso kabinete už- 
vertė paskutinį iš jam duotų skaityti aplankų ir pažvelgė į 
savo viršininką. 

Jo kolega taip pat baigė peržiūrinėti savo medžiagą ir pa- 
darė tokią pat išvadą. Pats Tomasas baigė prieš penkias mi- 
nutes ir priėjęs prie lango žiūrėjo į automobilius, prieblan- 
doje važiuojančius pro šalį nenutrūkstamu srautu. Skirtin- 
gai nuo komisaro Melinsono, jis nematė upės — pro antro 
aukšto langus tebuvo matyti automobiliai, burzgiantys Hors- 
feri Roudu. Jis jautėsi šlykščiai. Burna buvo perdžiūvusi nuo 
cigarečių — nors žinojo, kad taip smarkiai peršalus nederėtų 
rūkyti, atsisakyti šio įpročio negalėjo, ypač prispirtas keblu- 
mų. Nuo dūmų ir pokalbių telefonu jam skaudėjo galvą, nes 
visą popietę turėjo skambinti ir tikrinti asmenis, aptiktus kar- 
totekose ir archyvuose. Visi atsakymai, kuriuos jis gavo tele- 
fonu, buvo neigiami: įtariamieji arba buvo pernelyg žinomi, 
arba per menko kalibro, kad imtųsi užduoties nužudyti Pran- 
cūzijos prezidentą. 

— Ką gi, tai viskas, — tarė jis tvirtai, atsigręždamas nuo lan- 
g0. —Mes padarėm visa, ką galim; tiesiog nesama nė vieno 
žmogaus, kuris atitiktų orientyrus, nurodytus paklausime. 

— Galimas daiktas, kad yra toks anglas, kuris verčiasi to- 


kiais darbais, —- spėjo vienas iš inspektorių, — bet jis neužre- 
gistruotas mūsų bylose. 

— Ką čia šneki - jie visi mūsų bylose, —- suniurzgė Tomasas. 
Jo nedžiugino mintis, kad toks įdomus padaras kaip profe- 
sionalus žudikas sukiojosi jo „dvare“ neužregistruotas kar- 
totekose, be to, nuotaikos nekėlė peršalimas ir galvos skaus- 
mas. 

— Šiaip ar taip, — tarė kitas inspektorius, — politinis žudi- 
kas - nepaprastai retas paukštis. Mūsų šalyje tokių, ko gero, 
nėra. Anglai nelabai linkę į tokius dalykus, ar ne? 

Tomasas piktai dėbtelėjo į jį. Jungtinės Karalystės gyven- 
tojus jis pats apibūdino žodžiu „britai“ ir įtarė, jog neapdai- 
riu žodžio „anglai“ vartojimu inspektorius maskuoja užuo- 
miną, kad toks žmogus laisvai galėjo atsirasti tarp velsiečių, 
škotų ar airių. Tačiau inspektorius visai neturėjo to omenyje. 

— Gerai, sukraukite bylas ir nuneškite jas atgal į registra- 
tūrą. Aš atsakysiu, kad nuodugnus tyrimas parodė, jog toks 
asmuo mums nežinomas. "Tai visa, ką mes galim. 

— Kas pateikė šį paklausimą, šefe? — pasiteiravo vienas iš 
inspektorių. 

— Nesirūpink, vaikeli. Atrodo, kad kažkam iškilo proble- 
mų, bet ne mums. 

Abu jaunesnieji vyrai sukrovė medžiagą ir buvo neišeiną. 
Abiejų namie laukė šeimos, o vienas netrukus turėjo susi- 
laukti pirmagimio, tad nieko nelaukdamas pasuko prie du- 
rų. Kitas mąsliai susiraukęs atsigręžė į viršininką. 

— Šefe, betikrinant man šovė į galvą viena mintis. Jeigu 
tokio žmogaus esama ir jeigu jis yra Britanijos pilietis, tai 
kažin ar jis veiktų čia. Aš noriu pasakyti, kad netgi tokiam 
žmogui reikėtų turėti kur nors kokią bazę. Kokį prieglobstį, 
vietą, į kurią galėtų grįžti. Galimas daiktas, kad savo šalyje 
toks žmogus yra gerbiamas pilietis. 

— Ką tu nori pasakyti —- nelyginant Džekilis ir Haidas*? 

— Kažkas panašaus. Aš turiu galvoje, jei kažkur sukiojasi 
toks profesionalus žudikas, kokį mes mėginame aptikti, ir 
jis tokio stambaus masto, kad dėl jo pradedamas šitoks tyri- 
mas, vadovaujant jūsų rango pareigūnui, vadinasi, žmogus, 
apie kurį kalbama, turi būti išties didelis savo srities specia- 
listas. O jeigu taip, jis turi būti atlikęs keletą stambių darbų, 
antraip jis būtų niekam vertas, ar ne? 

— Dėstyk toliau, - paragino Tomasas, įdėmiai jį stebėda- 
mas. | 

— Aš tiesiog pamaniau, kad toks žmogus veiktų tiktai kito- 
se šalyse. Taigi normaliomis aplinkybėmis jis neturėtų būti 
patekęs į Vidaus saugumo pajėgų akiratį. Gal Slaptoji tar- 
nyba buvo jį kada suuodusi... 

Tomasas apsvarstė tokią galimybę ir lėtai papurtė galvą. 

— Mesk tai iš galvos, eik namo, vaikine. Aš parašysiu prane- 
šimą. Ir pamiršk, kad mes kada nors tyrėme šį paklausimą. 

Vis dėlto inspektoriui išėjus jo iškelta idėja liko Tomaso 
galvoje. Dabar jis galėjo atsisėsti ir parašyti raportą. Atsaky- 
mas — absoliučiai neigiamas. Nieko nepešta. Ką tik atliktas 
medžiagos patikrinimas nedavė nieko, už ko būtų galima 
užsikabinti. O kas, jeigu už to prancūzų paklausimo kažkas 
slypi? Kas, jeigu prancūzai, skirtingai nei įtarė Tomasas, 
anaiptol nepametė galvų dėl gando apie jų brangųjį prezi- 
dentą? Kas, jeigu jie tikrai turi tiek mažai informacijos, kaip 
patys tvirtina — tuomet, jeigu nesama jokių ženklų, jog tas 
žmogus anglas, jie tikriausiai panašiai jo ieško visame pa- 
saulyje. Didžiausia tikimybė — kad žudiko išvis nesama, o 
jeigu yra - kad jis kilęs iš šalių, turinčių ilgą politinių žmog- 


* Anglų rašytojo R. L. Stevensono (1850-1894) herojus daktaras Džekilis išranda 
eliksyrą, kurio išgėręs pavirsta pabaisa Haidu. 

žudysčių istoriją. O kas, jeigu prancūzų įtarimai pagrįsti? Ir 
jeigu išaiškės, kad tas žmogus — anglas, nors vien tik kilme? 

Tomasas nepaprastai didžiavosi Skotland Jardo ir ypač 
Specialiosios valdybos pasiekimais. Jiems tokių keblumų nie- 
kad neiškildavo. Jie nepraganė nė vieno aukšto svečio iš ki- 
tos šalies. Jis pats netgi turėjo prižiūrėti tą šunsnukį rusą 
Ivaną Serovą, KGB vadovą, kai jis atvyko rengti Chruščiovo 
vizito, o dešimtys baltų ir lenkų norėjo nudėti Serovą. Aplink 
knibždėte knibždėjo Serovo saugumiečių, kurių kiekvienas 
nešiojosi pistoletą ir buvo pasirengęs paleisti jį į darbą, bet 
nebuvo nė vieno šūvio. 

Vyriausiajam inspektoriui Brinui Tomasui dar buvo likę 
dveji metai, kol išeis į pensiją ir galės grįžti į savo ir Megės 
pirktą namelį su langais į Bristolio kanalą, vingiuojantį už 
žalios vejos. Geriau jau apsidrausti ir viską patikrinti. 

Jaunystėje Tomasas puikiai žaidė regbį, ir dažnas, žai- 
dęs su Glamorgano miesto komanda, gerai prisiminė, kaip 
neapsimokėdavo stabdyti Brino Tomaso, kai jis prasiverž- 
davo kraštu. Aišku, dabar jis buvo tam per senas, bet vis 
dar gyvai domėjosi Londono Welsh komanda ir, kai tik ga- 
lėdavo atitrūkti nuo darbo, važiuodavo į Ould Dier parką 
Ričmonde pasižiūrėti, kaip ji žaidžia. Jis puikiai pažinojo 
visus žaidėjus ir po rungtynių šnekučiuodavosi su jais klu- 
be; vien tik jo reputacijos pakako, kad visuomet būtų ten 
laukiamas svečias. 

Apie vieną iš žaidėjų kiti klubo nariai težinojo, kad jis dir- 
ba Užsienio reikalų ministerijoje. Tomasas apie jį žinojo šiek 
tiek daugiau: globojamas užsienio reikalų ministro, bet mi- 
nisterijai nepriklausantis skyrius, kuriame dirbo Baris Loi- 
das, buvo Specialiosios žvalgybos tarnyba, SŽT, kartais va- 
dinama tiesiog Tarnyba, plačiajai visuomenei labiau Žino- 
ma netiksliu MI-6 pavadinimu. 

Juodu susitiko išgerti tylioje aludėje prie upės tarp aštuo- 
nių ir devynių. Tomasas sumokėjo už alų ir kurį laiką juodu 
šnekėjosi apie regbį. Tačiau Loidas nujautė, kad Specialio- 
sios valdybos darbuotojas pasikvietė jį į nuošalią aludę ne tam, 
kad pasišnekėtų apie regbio čempionatą, prasidėsiantį tik už 
dviejų mėnesių. Kai padavėjas atnešė gėrimus ir jie atsainiai 
tarė vienas kitam „Būk sveikas“, Tomasas mostelėjo galva į 
terasą, vedančią prieplaukon. Lauke buvo ramiau, nes dau- 
guma iš Čelsio ir Fulemo rajonų užsukusių jaunų porų buvo 
bebaigiančios gerti ir rengėsi eiti kitur vakarieniauti. . 

— Turiu šiokią tokią problemą, seni, —- pradėjo Tomasas. — 
Tikiuosi, galėsi man padėti... 

— Na, jei galėsiu... 

Iomasas paaiškino apie Paryžiaus prašymą ir, kad Krimi- 
nalinis archyvas bei Specialioji valdyba nieko nepešė. 

— Man kilo mintis, kad jeigu toks žmogus yra ir, be to, dar 
anglas, ko gero, čia savo rankų jis niekad nesiteps. Supran- 
ti, — gal jis visas operacijas atlieka svetur. Jeigu jis kada nors 
paliko kokių pėdsakų, gal juo susidomėjo Tarnyba. 

— Tarnyba? — tyliai paklausė Loidas. 

— Liaukis, Bari. Retkarčiais jums tenka daug ką sužinoti. — 
Tomasas kalbėjo tyliai, beveik pašnibždomis. Iš šalies jie at- 
rodė lyg du tamsiais kostiumais vilkintys vyrai, kurie, žvelgda- 
mi virš prieblandos gaubiamos upės į žiburėlius pietiniame 
jos krante, šnekučiuojasi apie sandėrius, per dieną atliktus 
Sityje. - Per Bleiko* bylos nagrinėjimą buvo išsiaiškinta, kuo 
iš tikrųjų užsiima daugelis Užsienio reikalų ministerijos dar- 
buotojų. Taip pat ir jūsų skyrius. Kai ant jo krito įtarimas, tu 
dirbai jo skyriuje. Taigi aš žinau, kokiame skyriuje tu dirbi. 


* George'as Blake'as — sovietų agentas Londono slaptosiose tarnybose. Šiuo metu 
gyvena Rusijoje. 

— Aišku, — tarė Loidas. 

— Paklausyk, klube mane visi pažįsta tik kaip Briną Toma- 
są. Bet aš dar ir Slaptosios valdybos vyriausiasis inspekto- 
rius, ar ne? Šiais laikais neįmanoma nuo visų nuslėpti, kas 
esi, gal ne? 

Loidas spoksojo į savo stiklą. 

— Ar čia oficialus paklausimas dėl informacijos? 

— Ne, kol kas negaliu jo pateikti. Prancūzai neoficialiai krei- 
pėsi per Lebelį į Melinsoną. Nieko neaptikęs Centriniame 
archyve, jis atsakė niekuo negalįs padėti, bet dar šnektelėjo 
su Diksonu, o šis paprašė, kad aš greitomis patikrinčiau. Visa 
tai daroma patyliukais, supranti? Nei žurnalistai, nei niekas 
kitas neturi apie tai sužinoti. Galimas daiktas, čia, Britanijoje, 
nėra nieko, kas galėtų padėti Lebeliui. Aš tiesiog nutariau 
pasinaudoti visomis galimybėmis, o tu - paskutinė. 

— Manoma, kad tas žmogus ketina nužudyti de Golį? 

— Sprendžiant iš paklausimo - tikriausiai. Bet prancūzai 
žaidžia labai paslaptingai. Jie aiškiai nenori jokio viešumo. 

— Aišku. Bet kodėl jie nesikreipia į mus tiesiai? 

— Paklausimas dėl tokio žmogaus pavardės buvo pateik- 
tas „pagal senas pažintis“. Lebelis tiesiai kreipėsi į Melinso- 
ną. Galimas daiktas, Prancūzijos slaptosios tarnybos dar- 
buotojai neturi pažįstamų jūsų sektoriuje. 

Jeigu Loidas ir pastebėjo užuominą apie liūdnai pagarsė- 
jusius prastus santykius tarp Prancūzijos kontržvalgybos ir 
SŽT, jis to neparodė. 

— Ką tu mąstai? — po kurio laiko paklausė Tomasas. 

— Keista, - žvelgdamas į upę tarė Loidas. - Pameni Fil- 
bio* bylą? 


* Kimas Philby, šnipinėjęs Sovietų Sąjungos naudai, pabėgo iš Anglijos ir 1988 m. mirė 
Maskvoje. 


280 FREDERICK FORSYTH m ŠAKALO DIENA 


— Žinoma. 

— Mūsų sektoriuje tai vis dar labai opi žaizda, — aiškino 
toliau Loidas. — Jis atvyko iš Beiruto šešiasdešimt pirmųjų 
sausį. Tai iškilo aikštėn tik vėliau, bet Tarnyboje tai sukėlė 
velnišką sąmyšį. Ne vienam teko pakeisti darbą. Kitos išei- 
ties nebuvo: jis išdavė beveik visą arabų sektorių ir dar ki- 
tus. Vienas iš tų, kurį gavome greitai permesti kitur, buvo 
mūsų vyriausiasis agentas Karibų jūros baseino šalims. Prieš 
pusę metų jis dirbo Beirute su Filbiu, paskui buvo perkeltas 
į Karibus. 

Maždaug tuo pačiu metu Dominikos diktatorius Truchil- 
jas buvo nužudytas nuošaliame kelyje prie Truchiljo miesto. 
Pasak pranešimų, jį nužudė partizanai - jis turėjo aibę prie- 
šų. Mūsų agentas tuo metu grįžo į Londoną - kusį laiką mes 
dirbome viename kabinete, kol jį perkėlė kitur. Jis minėjo 
gandą, esą Truchiljo automobilį vieninteliu šautuvo šūviu 
sustabdęs snaiperis, 0 jau tada pasalą surengę partizanai 
sprogmenimis atidarė automobilį ir pribaigė jame važiavusį 
diktatorių. Šūvis buvo velniškai meistriškas — iš beveik pus- 
antro šimto metrų į didžiuliu greičiu lekiantį automobilį. Vi- 
sas automobilis buvo šarvuotas. Kulka perskrodė trikampį 
langelį iš vairuotojo pusės, vienintelį iš neperšaunamo stik- 
lo, pataikė jam į gerklę ir jis mirė. Tuomet partizanai užpuo- 
lė automobilį. Keisčiausia, kad, pasak gandų, snaiperis bu- 
vo anglas. 

Stojo ilga pauzė; abu vyrai, sūpuodami ant pirštų tuščius 
bokalus, žvelgė į dabar jau visiškai tamsius Temzės vande- 
nis. Abu įsivaizdavo atšiaurų, perdžiūvusį kraštovaizdį įkai- 
tusioje nuo saulės tolimoje saloje, automobilį, daugiau nei 
šimto kilometrų per valandą greičiu lekiantį nuo asfalto juos- 
tos į šalikelės uolas, ir kaip senis gelsvai ruda saržos eilute 
su auksiniais galionais, trisdešimt metų valdęs savo karalys- 

tę negailestinga geležine ranka, išvelkamas iš automobilio 
nuolaužų ir pribaigiamas pistoletais kelkraščio dulkėse. 

— Tas... žmogus... iš gando. Ar jo pavardė buvo žinoma? 

— Nežinau. Neprisimenu. Tuo metu tai tebuvo kalbos sky- 
riuje. Tada turėjome baisiai daug darbo, tad mums tetrūko 
jaudintis dėl kažkokio Karibų diktatoriaus. 

— Tas kolega, kuris su jumis kalbėjo. Ar jis parašė raportą? 

— Turbūt. Įprastinė procedūra. Bet suprask, tai tebuvo gan- 
das. Tiktai gandas. Nieko, už ko galėtum užsikabinti. O mes 
tiriame faktus, patikimą informaciją. 

— Bet tai turėjo kur nors patekti į bylas'? 

— Manau, taip, - sutiko Loidas. — Tik kaip labai nereikš- 
mingas dalykas, ne daugiau kaip tų kraštų baruose sklin- 
dantis gandas. O ten gandų apstu. 

— Ar negalėtum susirasti tų senų bylų ir užmesti akį? Pasi- 
žiūrėti, ar nėra žinoma to šaulio iš gandų pavardė? 

— Eik namo, — paliepė vyriausiajam inspektoriui Loidas, 
pakildamas nuo stalo. - Aš paskambinsiu, jei rasiu ką nors, 
kas galėtų padėti. 

Jie grįžo prie aludės baro, pastatė bokalus ir pasuko prie 
laukujų durų. 

— Būčiau tau dėkingas, — spausdamas Loidui ranką, tarė 
Tomasas. — Gal tai tik tuščias gandas. Bet dėl viso pikto. 


Tuo metu, kai Tomasas ir Loidas kalbėjosi Temzės pa- 
krantėje, o Šakalas gramdė iš stiklo paskutinius zabaljonės* 
lašus ant stogo įrengtame restorane Milane, komisaras Klo- 
das Lebelis dalyvavo pirmajame susirinkime Vidaus reikalų 
ministerijos pasitarimų kambaryje Paryžiuje. 

Dalyviai buvo tie patys kaip ir prieš dvidešimt keturias 


* Patiekalas iš kiaušinių, išplaktų su cukrumi vyne ar vaisių sultyse. 

valandas. Viename stalo gale sėdėjo vidaus reikalų minist- 
ras, iš abiejų pusių — skyrių vadovai, o kitame gale - Lebelis, 
pasidėjęs prieš save nedidelį aplanką. Ministras įsakmiai link- 
telėjo galvą, duodamas ženklą pradėti susirinkimą. 

Pirmasis kalbėjo jo adjutantas. Per pastarąją parą, aiški- 
no jis, kiekvienas muitininkas visuose Prancūzijos pasienio 
postuose gavo nurodymą nuodugniai tikrinti aukštų blon- 
dinų, atvykstančių į Prancūziją iš užsienio, bagažą. Ypač 
kruopščiai tikrintini pasai; kontržvalgybos darbuotojai pri- 
valo atidžiai apžiūrėti juos, nes gali būti klastočių (kontr- 
žvalgybos vadovas tai patvirtindamas linktelėjo galvą). Gali- 
mas daiktas, turistai ir verslininkai, įvažiuojantys į Prancūziją, 
pastebės staiga išaugus muitininkų budrumą, bet vargu ar nors 
vienas, nukentėjęs nuo tokio įdėmaus bagažo tikrinimo, su- 
pras, jog visoje šalyje tai taikoma visiems aukštiems šviesia- 
plaukiams vyrams. Jeigu akylieji žurnalistai imtų klausinėti, 
jiems būtų galima paaiškinti, kad tai tik eiliniai netikėti patik- 
rinimai, bet turbūt tokie klausimai niekad nekils. 

Sangvinetis pranešė dar vieną dalyką. Buvo siūlyta ap- 
svarstyti galimybę pagrobti vieną iš trijų Romoje esančių 
OAS vadų. Užsienio reikalų ministerija (apie Šakalo sąmoks- 
lą jai nebuvo pranešta) griežtai nepritarė tokiam sumany- 
mui diplomatiniais sumetimais, ir čia juos palaikė preziden- 
tas (žinantis kodėl). Štai kodėl šio sumanymo kaip išeities iš 
keblios padėties jie turi atsisakyti. 

Užsienio dokumentacijos ir kontržvalgybos tarnybos va- 
dovas generolas Bigo pranešė, kad patikrinus jos archyvus 
nepavyko aptikti jokio profesionalaus politinio žudiko, ku- 
ris nepriklausytų OAS ar jai prijaučiantiems ir apie kurio 
veiksmus nebūtų viskas žinoma. 

Bendrosios informacijos valdybos vadovas pareiškė, kad 
tas pats išaiškėjo patikrinus Prancūzijos kriminalinius archy- 

vus. Tokio žmogaus nesama ne tik tarp prancūzų, bet ir tarp 
užsieniečių, kada nors mėginusių veikti šalies viduje. 

Paskui savo pranešimą padarė Teritorijos apsaugos direk- 
cijos vadovas. Tą rytą pusę aštuonių jo žmonės nuklausė 
telefono pokalbį iš pašto, esančio netoli Šiaurinės stoties, 
su viešbučiu Romoje, kur apsistoję trys OAS vadai. Nuo ta- 
da, kai jie prieš aštuonias savaites ten apsigyveno, tarptauti- 
nio ryšio telefonistėms buvo duotas nurodymas pranešti apie 
visus pokalbius, užsakytus tuo telefonu. Tą rytą budėjęs ope- 
ratorius pavėluotai susigriebė — jis tą telefono numerį savo 
sąraše pamatė tik tada, kai ryšys jau buvo užmegztas, ir tik 
tuomet paskambino Teritorijos apsaugos direkcijai. Laimė, 
jam užteko proto pasiklausyti pokalbio. Telefonu buvo pa- 
sakyta: „Nuo Valmi Puatjė. Šakalas išduotas. Kartoju. Ša- 
kalas išduotas. Kovalskis buvo suimtas. Prieš mirtį pragydo. 
Pabaiga.“ 

Kelias sekundes kambaryje buvo tylu. 

— Iš kur jie sužinojo? — tyliai paklausė stalo gale sėdintis 
Lebelis. | 

Visų žvilgsniai nukrypo į jį, tik pulkininkas Rolanas susi- 
mąstęs žiūrėjo į sieną prieš save. 

. — Prakeikimas, - ištarė jis aiškiai, vis dar įbedęs akis į sie- 
ną. Visų akys vėl nukrypo į Veiklos tarnybos vadovą. 

Pulkininkas staiga pakirdo iš savo apmąstymų. 

— Marselis, — trumpai tarė jis. - Norėdami priversti Ko- 
valskį atvykti iš Romos, mes panaudojome jauką, seną jo 
draugą Žožo Gžibovskį. Jis turi žmoną ir dukrą. Kol Ko- 
valskis buvo mūsų rankose, juos visus laikėme apsauginia- 
me arešte, o paskui leidome jiems grįžti namo. Iš Kovalskio 
man tereikėjo informacijos apie jo vadus. Tuo metu dar ne- 
buvo pagrindo įtarti esant šiam Šakalo sąmokslui. Tada ne- 
buvo reikalo nuo jų slėpti, kad mes sučiupome Kovalskį. 

Vėliau, žinoma, situacija pakito. Agentą Valmi tikriausiai 
įspėjo lenkas Žožo. Atleiskit. 

— Ar kontržvalgyba sučiupo Valmi pašte? — paklausė Le- 
belis. 

— Ne, per telefonisto kvailumą mes pavėlavome pora mi- 
nučių, — atsakė kontržvalgybos atstovas. 

— Akivaizdus aplaidumo pavyzdys, — staiga piktai išpyški- 
no pulkininkas Sen Kleras. Iš visų pusių į jį įsmigo nedrau- 
giški žvilgsniai. 

— Mes bemaž tamsoje apgraibomis gaudome nežinomą 
priešą, - atsakė generolas Gibo. - Jeigu pulkininkas pagei- 
dautų perimti šią operaciją, visa su ja susijusi atsakomybė... 

Pulkininkas iš Eliziejaus rūmų įdėmiai apžiūrinėjo savo ap- 
lankus, tarsi jie būtų svarbesni nei užmaskuotas SDECE va- 
dovo grasinimas. Jis suprato padaręs neišmintingą pastabą. 

— Tam tikra prasme, - garsiai samprotavo ministras, - gal 
ir gerai, kad jie Žino, jog jų samdomas žudikas demaskuo- 
tas. Dabar jie tikrai turės atšaukti operaciją, ar ne? 

— Būtent, - mėgindamas atsigriebti, pritarė Sen Kleras. — 
Ministro teisybė. Jie būtų pamišėliai, jei dabar toliau vykdy- 
tų operaciją. Jie paprasčiausiai atšauks tą žmogų. 

— Negalima sakyti, kad jis demaskuotas, - tyliai tarė Le- 
belis. Kiti susirinkimo dalyviai buvo bemaž pamiršę jį čia 
esant. - Mes dar nežinome to žmogaus pavardės. Perspėtas 
jis gali paprasčiausiai imtis papildomų atsargumo priemo- 
nių — naudos suklastotus dokumentus, pakeis išvaizdą... 

Optimizmas, ministro pastabos įkvėptas visiems susėdu- 
siems prie stalo, pranyko. Rožė Frėjus pagarbiai nužvelgė 
nediduką komisarą. 

— Mano manymu, geriau išklausykime komisaro Lebelio 
pranešimą, ponai. Šiaip ar taip, jis vadovauja šiam tyrimui. 
Mes čia susirinkome tam, kad padėtume jam kuo galim. 

Šitaip paragintas, Lebelis apibūdino, ką nuveikęs per pa- 
rą, ir pareiškė vis labiau tikįs, kad jeigu užsienietis kur nors 
ir užfiksuotas, tai tik kurios nors užsienio policijos kartote- 
kose; šį jo įsitikinimą patvirtina ir Prancūzijos tarnybų kar- 
totekų patikrinimas. Papasakojo apie prašymą leisti jam 
kreiptis su paklausimu į užsienio šalis, kuris buvo patenkin- 
tas, ir apie konfidencialius pokalbius Interpolo ryšio kana- 
lais su septynių didžiųjų šalių policijų vadovais. 

— Atsakymai atėjo šiandien, - kalbėjo jis. - Štai jie: Olan- 
dija — nieko. Italija - žinomi keli samdomi žudikai, bet visi 
jie tarnauja mafijai. Karabinieriams diskretiškai pasiteira- 
vus, Romos mafijos galva užtikrino, kad joks mafijos žudi- 
kas niekad neįvykdys politinės žmogžudystės, nebent jam 
būtų duotas toks įsakymas, o mafija nepritaria užsienio vals- 
tybės veikėjo nužudymui. — Lebelis pakėlė akis. - Aš pats 
esu linkęs manyti, kad tai tiesa. Britanija: nieko, bet paklau- 
simas buvo perduotas kitam skyriui, Specialiajai valdybai, 
kad toliau patikrintų. 

— Kaip visuomet lėti, - panosėje suniurnėjo Sen Kleras. 

Lebelis išgirdo jo pastabą ir vėl pakėlė akis. 

— Užtat mūsų draugai anglai labai kruopštūs. Nenuver- 
tinkite Skotland Jardo, - patarė Lebelis ir skaitė toliau: — 
Amerika. Dvi galimybės. Pirma: stambaus tarptautinio pre- 
kiautojo ginklais, įsikūrusio Majamyje, Floridos valstijoje, 
pagalbininkas. Tas vyras anksčiau tarnavo JAV jūrų pėsti- 
ninkų daliniuose, paskui CŽV agentu Karibų jūros baseino 
šalyse. Išmestas iš darbo už tai, kad per peštynes užmušė 
Kastro režimo priešininką kubietį prieš pat įvykius Kiaulių 
įlankoje*. Kubietis turėjo vadovauti tos operacijos daliai. 
Tuomet amerikietį nusisamdė ginklų pirklys, vienas iš tų, 


* Turimas galvoje kubiečių kontrrevoliucionierių antpuolis 1961 m. 

kuriuos CŽV neoficialiai naudojo tiekti ginklams Kiaulių 
įlankos užpuolikų pajėgoms. Manoma, kad atsakingas už 
du neišaiškintus nelaimingus atsitikimus, kurie vėliau ištiko 
jo darbdavio konkurentus. Susidaro įspūdis, kad prekyba 
ginklais - labai galvažudiškas verslas. Tas žmogus - Čarlzas 
Arnoldas, vadinamas Čaku. FTB dabar aiškinasi, kur j1s. 

Antras žmogus, kurį FTB nurodė kaip potencialų sam- 
domą žudiką, - Markas Vitelinas, buvęs Niujorko mafijos 
„šeimos“ galvos - Alberto Anastazijos —- asmens sargybinis. 
Šis mafijos vadeiva buvo nušautas kirpėjo kėdėje penkias- 
dešimt septintųjų spalį, ir Vitelinas pabėgo iš Amerikos, bai- 
mindamasis dėl savo gyvybės. Įsikūrė Venesuelos sostinėje 
Karakase. Pabandė savarankiškai verstis reketu, bet men- 
kai tepavyko — vietinė mafija jį išstūmė. FTB mano, kad jei- 
gu jis visai nuskurdęs, gali siūlytis užsienio organizacijai nu- 
žudyti žmogų už tinkamą kainą. 

Kambary buvo visai tylu — keturiolika vyrų klausėsi Lebe- 
lio, neišleisdami nė garso. 

— Belgija. Viena galimybė: žmogžudys psichopatas, anks- 
čiau tarnavęs Ciombei Katangoje. 1962 metais buvo suim- 
tas JTO kariuomenės* ir ištremtas iš šalies. Į Belgiją grįžti 
jis negalėjo, nes jam buvo iškelti kaltinimai dėl dviejų žmog- 
žudysčių. Samdomas žudikas, bet protingas. Pavardė - Žiu- 
lis Beranžė. Manoma, kad taip pat emigravo į Centrinę Ame- 
riką. Belgijos policija vis dar aiškinasi, kur jis šiuo metu ga- 
lėtų būti. 

Vokietija. Viena galimybė. Hansas Diteris Kaselis, buvęs 
SS majoras, dviejų šalių ieškomas už karo nusikaltimus. Po 
karo gyveno Vakarų Vokietijoje netikra pavarde ir už pini- 


* Kai Belgijos daliniai 1960 m. buvo įvesti į Kongą, Lumumbos prašymu į Kongą atvyko 
ir JTO kariuomenė. 

gus žudė buvusių esesininkų pogrindinės organizacijos ODES- 
SA pavedimais. Įtariamas dalyvavęs nužudant du kairiuosius 
socialistus, raginusius aktyviau vykdyti valstybės finansuoja- 
mus karo nusikaltimų tyrimus. Vėliau buvo atpažintas kaip 
Kaselis, bet paspruko į Ispaniją, perspėtas aukšto policijos 
pareigūno, šis už tai prarado darbą. Manoma, kad šiuo metu 
gyvena Madride niekuo nesiversdamas. 

Lebelis vėl pakėlė akis. 

— Beje, šis žmogus atrodo senokas tokiai užduočiai. Jam 
dabar penkiasdešimt septyneri. Galop Pietų Afrika. Viena 
galimybė. Samdinys, pavardė Pitas Šaiperis. Taip pat vienas 
iš geriausių Ciombės žudikų. Pietų Afrikos valdžia oficialiai 
prieš jį nieko neturi, bet jis laikomas nepageidautinu. Pui- 
kus snaiperis, tikrai linkęs žudyti. Paskutinį kartą gandas apie 
Ji pasiekė, kai šių metų pradžioje Katanga vėl buvo prijung- 
ta prie Kongo, ir jis iš ten buvo išvytas. Manoma, kad jis vis 
dar kažkur Vakarų Afrikoje. Pietų Afrikos specialioji valdy- 
ba aiškinasi toliau. 

Komisaras baigė savo pranešimą ir pakėlė akis. Keturio- 
lika prie stalo sėdinčių vyrų žvelgė į jį be jokios išraiškos. 

— Deja, — priekaištingai tarė Lebelis, - ko gero, visa tai 
labai miglota. Visų pirma aš susisiekiau tik su septyniomis 
labiausiai tikėtinomis, šalimis, o Šakalas gali būti šveicaras, 
austras ar dar kas nors. Be to, trys šalys iš septynių atsakė 
neturinčios įtariamųjų. Jos galėjo klysti. Šakalas gali būti ita- 
las, olandas ar anglas. Kita vertus, jis gali būti belgas, vokie- 
tis, amerikietis ar iš Pietų Afrikos, bet ne iš tų, kuriuos nuro- 
dė šios šalys. Ką gali žinoti. Tenka grabaliotis tamsoje, vi- 
liantis kokio laimingo atsitiktinumo. 

— Vien viltimis toli nenueisime, — atšovė Sen Kleras. 

— Gal pulkininkas turi kokį naują pasiūlymą? — mandagiai 
pasiteiravo Lebelis. 

— Aš asmeniškai nujaučiu, kad tas žmogus tikrai buvo įspė- 
tas nutraukti operaciją, - lediniu balsu atsakė Sen Kleras. — 
Dabar, kai jo planas demaskuotas, jis niekad negalėtų pri- 
siartinti prie prezidento. Kad ir kokią sumą Rodenas ir jo 
pakalikai pažadėjo sumokėti tam Šakalui, jie pareikalaus ją 
grąžinti ir atšauks operaciją. 

— Jūs nujaučiate, kad tas Žmogus įspėtas nutraukti savo 
veiksmus, — tyliai pertarė jį Lebelis, - o nuojauta ne ką ge- 
riau už viltį. Kol kas aš pageidaučiau tęsti paklausimus. 

— Kokia dabar tų paklausimų padėtis, komisare? — pa- 
klausė ministras. | 

— Policijos, pateikusios šiuos duomenis, ministre, jau pra- 
deda siųsti teleksu išsamias dosjė. Paskutinę tikiuosi gauti 
rytoj iki vidudienio. Nuotraukos taip pat bus perduotos te- 
leksu. Kai kurios policijos tęsia tyrimą ir bando sužinoti, kur 
yra įtariamieji, kad mes galėtume perimti tuos reikalus. 

— Ar, jūsų manymu, tų policijų pareigūnai laikys liežuvį už 
dantų? — paklausė Sangvinetis. 

— Jiems nėra reikalo to nedaryti, - atsakė Lebelis. — Kas- 
met neoficialiai, per asmenines pažintis, pateikiama šimtai 
itin konfidencialių paklausimų. Laimė, visos šalys nepriklau- 
somai nuo jų politinių pažiūrų nusistačiusios prieš nusikal- 
timus. Taigi, skirtingai nuo labiau politizuotų organizacijų, 
turinčių tarptautinių ryšių, mes nesivaržome tarpusavyje. Po- 
licijų pajėgos labai gražiai bendradarbiauja. 

— Netgi tiriant politinius nusikaltimus? — pasmalsavo Frėjus. 

— Policininkams, ministre, jie visi yra nusikaltimai. Štai ko- 
dėl aš užmezgiau ryšį su kolegomis užsienyje, užuot kreipę- 
sis į užsienio reikalų ministerijas. Be abejo, šių kolegų virši- 
ninkai turės sužinoti apie pateiktus paklausimus, bet jiems 
nėra jokio reikalo kelti triukšmą. Politinis žudikas yra už įsta- 
tymo ribų visame pasaulyje. 

— Tačiau, žinodami apie pateiktą paklausimą, jie gali iš- 
mąstyti jo reikšmę ir vogčia šaipytis iš mūsų prezidento, — 
piktai burbtelėjo Sen Kleras. 

— Nesuprantu, kodėl jie turėtų taip elgtis. Vieną gražią 
dieną tai gali nutikti vienam iš jų, — paprieštaravo Lebelis. 

— Jūs menkai nutuokiate apie politiką, jeigu nesuvokiate, 
kaip kai kas džiūgautų, sužinojęs, kad žudikas kėsinasi į Pran- 
cūzijos prezidentą, - atsakė Sen Kleras. - Prezidentas kaip 
tik siekė išvengti, kad tai netaptų plačiai žinoma. 

— Plačiai tai nežinoma, — pataisė jį komisaras. — Apie tai 
žino labai mažai kas - keletas žmonių, laikančių galvose pa- 
slaptis, kurioms iškilus aikštėn pusė jų šalių politinių veikėjų 
žlugtų. Kai kurie iš jų iki smulkmenų žino Vakarų saugumą 
užtikrinančios ginkluotės mechanizmą. Jie privalo žinoti, kad 
galėtų jį saugoti. Jeigu jie nemokėtų saugoti paslapties, jie 
negalėtų eiti tų pareigų, kurias turi. 

— Geriau tegul keletas žmonių sužino, kad mes ieškome 
žudiko, negu gauna kvietimus į prezidento laidotuves, - pik- 
tai suniurnėjo Buvjė. - Jau dveji metai kovojame su OAS. 
Prezidento nurodymas — kad tai netaptų SEUS4E a spaudo- 
je ir viešų diskusijų tema. 

— Ponai, ponai, - įsiterpė ministras. - Pakaks apie tai. Lei- 
dimą diskretiškai kreiptis į užsienio policijos tarnybų vado- 
vus komisarui Lebeliui daviau aš, pasitaręs, — jis metė žvilgs- 
nį į Sen Klerą, - su prezidentu. 

Posėdžio dalyviai prastai slėpė savo pasitenkinimą, maty- 
dami, kaip nejaukiai pasijuto pulkininkas. 

— Dar kas nors? — paklausė ponas Frėjus. 

Rolanas kilstelėjo ranką. 

— Madride turime nuolatinį biurą, - tarė jis, —- kadangi 
Ispanijoje gausu pabėgusių oasininkų. Tą nacistą - Kaselį — 
galime patikrinti patys, nereikės trukdyti vakarų vokiečių. 

Kaip suprantu, mūsų santykiai su Bonos užsienio reikalų 
ministerija vis dar ne per geriausi. 

Išgirdę jo užuominą apie Argu pagrobimą vasarį ir jo su- 
keltą Bonos pyktį, keli susirinkimo dalyviai nusišypsojo. Frė- 
jus klausiamai pažvelgė į Lebelį. 

— Ačiū, — atsakė seklys, - mums būtų didžiulė parama, jei 
jį susektumėte. Šiaip daugiau nieko, tik norėčiau paprašyti 
visų skyrių ir toliau talkinti man, kaip jie darė per pastarą- 
sias dvidešimt keturias valandas. 

— Tad iki rytojaus, ponai, - be ceremonijų tarė ministras ir 
atsistojęs ėmė rankioti savo popierius. Susirinkimo dalyviai 
išsiskirstė. | 

Išėjęs ant laiptų, Lebelis su palengvėjimu visa krūtine įkvė- 
pė nešalto Paryžiaus nakties oro. Laikrodžiai išmušė dvylik- 
tą, paskelbdami antradienį, rugpjūčio tryliktąją. 


Buvo kelios minutės po vidurnakčio, kai Baris Loidas pa- 
skambino vyriausiajam inspektoriui Tomasui į jo namus Čiz- 
vike. Tomasas tuo metu buvo begesinąs šviesą ant spintelės 
prie lovos, nusprendęs, kad kolega iš Slaptosios tarnybos 
paskambins ryte. | 

— Suradau kopiją to pranešimo, apie kurį kalbėjomės, — 
tarė Loidas. - Aš beveik neklydau. Tai buvo eilinis praneši- 
mas apie gandą, kuris tuo metu sklido po salą. Rezoliucija 
„Nieko nesiimti“ buvo uždėta, vos tik jis buvo parašytas. Kaip 
sakiau, tuomet turėjome aibes kitų darbų. 

— Ar buvo paminėta kokia pavardė? — tyliai, kad nepaža- 
dintų miegančios žmonos, paklausė Tomasas. 

— Taip, britų verslininko, buvusio saloje, kuris maždaug 
tuo metu dingo. Gal jis ten buvo niekuo dėtas, bet gande 
buvo minima jo pavardė. Čarlzas Kaltropas. 

— Ačiū, Bari. Aš užsiimsiu tuo iš ryto. 

Jis padėjo ragelį ir atsigulė. 

Būdamas pedantiškas jaunuolis, Loidas parašė trumpą ra- 
portą, kuriame išdėstė paklausimo ir atsakymo į jį turinį, ir 
perdavė jį dokumentacijos skyriui. Paryčiais skyriuje budė- 
jęs vyrukas pašaipiai perbėgo jį akimis ir, pamatęs, kad kal- 
bama apie Paryžių, padėjo jį į maišą su korespondencija, 
skirta Užsienio reikalų ministerijos Prancūzijos skyriui. Pa- 
gal nusistovėjusią tvarką maišas su korespondencija bus as- 
meniškai perduotas Prancūzijos skyriaus viršininkui, kai šis 
ryte čia ateis. 


14 skyrius 


Šakalas kaip įpratęs atsibudo pusę aštuonių, išgėrė prie 1o- 
vos padėtą arbatą, nusiprausė, išsimaudė po dušu ir nusi- 
skuto. Apsirengęs išsitraukė tūkstantį svarų iš lagamino, įsi- 
kišo juos į vidinę švarko kišenę ir nusileido pusryčių. Devin- 
tą valandą jis išėjo iš viešbučio ir nuėjo Manzoni gatve dai- 
rydamasis bankų. Dvi valandas jis ėjo iš vieno banko į kitą, 
mainydamas angliškus svarus. Du šimtus jis išsikeitė į itališ- 
kas liras, o kitus aštuonis — į prancūziškus frankus. 

Apie vidudienį jis baigė tvarkyti šį reikalą ir užsuko išgerti 
puodelio kavos kavinės terasoje. Paskui leidosi į kitas paieš- 
kas. Paklausęs kelio ne vieną praeivį, jis atsidūrė vienoje iš 
atkampių Porta Garibaldi - darbininkų rajono prie Gari- 
baldžio stoties — gatvelių. Čia jis aptiko ko ieškojęs - virtinę 
garažų. Vieną iš jų išsinuomojo iš savininko, kuris laikė ga- 
ražą gatvės kampe. Už dvi dienas šis paprašė dešimties tūks- 
tančių lirų, gerokai daugiau negu įprasta, nes nuoma buvo 
labai trumpa. 

Netoli esančioje ūkinių prekių parduotuvėje anglas nusi- 
pirko kombinezoną, metalo žnyples, keletą metrų plonos 
plieninės vielos ir suvirinimo aparatėlį. Visa tai jis susikrovė 
į brezentinę rankinę, pirktą toje pat parduotuvėje, ir paliko 
ją garaže. Įsikišęs raktą į kišenę, jis nuėjo paai į resto- 
raną prašmatnesniame miesto centre. 

Po pietų, susitaręs telefonu iš restorano, jis taksi atvažia- 
vo į nedidelę ir ne itin klestinčią automobilių nuomos firmą. 
Čia jis išsinuomojo 1962 metų laidos dvivietį sportinį A/fa 
Romeo. Paaiškino norįs per ateinančias dvi savaites, kol tę- 
sis jo atostogos Italijoje, pakeliauti po šalį; dviem savaitėms 
baigiantis, automobilį jis grąžinsiąs. 

Jo pasas, angliškas ir tarptautinis vairuotojo pažymėjimai 
buvo tvarkingi, tad nepraėjus nė valandai jam buvo įformin- 
tas ir draudimas kaimynystėje esančioje agentūroje, kuri pa- 
prastai tvarkė tos automobilių nuomos firmos reikalus. Įna- 
šą teko sumokėti didelį, per šimtą svarų itališkais pinigais, 
užtat į pavakarę automobilis jau buvo jo, rakteliai kabojo 
spynutėje, ir firmos savininkas linkėjo jam gerų atostogų. 

Dar Londone jis kreipėsi į Automobilių asociaciją ir buvo 
užtikrintas, jog kadangi ir Prancūzija, ir Italija yra Bendro- 
sios rinkos narės, norint Italijoje registruotu automobiliu va- 
žiuoti į Prancūziją, tereikia sutvarkyti nesudėtingus forma- 
lumus; vienintelė sąlyga — tvarkingas vairuotojo pažymėji- 
mas, automobilio registracijos, nuomos ir draudimo doku- 
mentai. 

Pasiteiravęs Italijos automobilių klube Venecijos prospek- 
te, jis sužinojo netoli įsikūrusios labai rentabilios draudimo 
firmos pavadinimą. Firma išduodavo automobilių draudi- 
mo polisus kelionėms į užsienio šalis. Čia Šakalas grynai- 
siais sumokėjo už papildomą draudimą išvykai į Prancūziją. 
Jam buvo garantuota, kad ši firma palaiko ryšius su stambia 
Prancūzijos draudimo kompanija, kuri nedvejodama priims 
jos draudimo polisą. 

Iš čia jis Alfa Romeo grįžo į Continentale, paliko automo- 
bilį viešbučio mašinų aikštelėje, nuėjo į savo kambarį ir 1išsi- 
traukė lagaminą su išardytu snaiperio šautuvu. Vakarop grį- 
žo į atkampią gatvelę, kurioje išsinuomojo garažą. 

Užsirakinęs iš vidaus, įjungęs suvirinimo aparatėlį į palu- 
bėje kabančios lemputės lizdą, pasiguldęs galingą žibintą 
ant grindų taip, kad apšviestų automobilio dugną, jis ėmėsi 
darbo. Dvi valandas rūpestingai virino plieninius vamzdžius 
su šautuvo dalimis prie automobilio važiuoklės. Viena iš prie- 
žasčių, dėl kurios jis išsirinko Alfa Romeo, buvo ta, kad Lon- 
done studijuodamas automobilių žurnalus jis sužinajo, jog 
iš itališkų mašinų vienintelė Alfa Romeo turi tvirtą plieno 
važiuoklę su gilia įduba. Kiekvieną plieninį vamzdį jis pirma 
įvyniojo į maišinį audeklą, sudėjęs į įdubą standžiai apsuko 
plienine viela, o tas vietas, kur važiuoklės kraštas lietėsi su 
viela, sutvirtino taškiniu suvirinimu. 

Kai baigė, kombinezonas buvo visas dėmėtas nuo tepa- 
luotų garažo grindų, gėlė rankas nuo pastangų, kurias pa- 
dėjo, norėdamas kuo standžiau apvynioti vielą aplink va- 
žiuoklę. Užtat darbas buvo atliktas. Vamzdžius pastebėti ga- 
lėjai nebent įdėmiai apžiūrinėdamas automobilį iš apačios, 
o netrukus jie dar apsineš dulkėmis ir purvu. 

Sukrovęs kombinezoną, suvirinimo aparatą ir vielos liku- 
čius į brezentinę rankinę, jis pakišo ją po krūva senų skudu- 
rų tolimajame garažo kampe, o žnyples įsimetė į automobi- 
lio dėtuvę. 

Virš miesto vėl leidosi prieblanda, kai jis galop išvažiavo 
iš garažo, užrakinęs lagaminą automobilio bagažinėje. Jis 
užrakino garažo duris, įsikišo raktą į kišenę ir parvažiavo į 
viešbutį. | 

Praėjus dvidešimt keturioms valandoms nuo atvykimo į Mi- 
laną, jis vėl buvo savo kambaryje ir po dušu gaivinosi pailsusį 
nuo dienos darbų kūną. Paskui pamirkė geliančias rankas šalto 
vandens dubenyje ir apsirengė kokteiliams bei vakarienei. 

Stabtelėjęs prie stalo prieš eidamas į barą išgerti savo mėgs- 
tamo kampario su sodos vandeniu, jis paprašė, kad po va- 

karienės pateiktų sąskaitą apmokėti ir kad pusę šešių ryto 
atneštų puodelį arbatos. 

Antrąsyk Milane puikiai pavakarieniavęs, jis apmokėjo 5ą- 
skaitą likusiomis liromis ir tuoj po vienuolikos atsigulęs iš- 
kart užmigo. 


Seras Džesperas Kviglis stovėjo, susidėjęs rankas už nu- 
garos, ir pro Užsienio reikalų ministerijos langą žvelgė Že- 
myn į erdvią išpuoselėtą raitųjų gvardiečių paradų aikštę. 
Karališkosios kavalerijos kolona nepriekaištingomis greto- 
mis žvyruota aikšte risnojo link Anekso*, Molo** ir toliau 
dunksančių Bakingemo rūmų. 

Šis vaizdas buvo žavus ir įspūdingas. Dažną rytą seras 
Džesperas, atsistojęs prie lango, žvelgdavo iš ministerijos Že- 
myn į šį angliškiausią iš visų angliškų reginių. Jam nesyk kilo 
mintis, jog vien tam, kad galėtų stovėti prie šio lango, maty- 
damas, kaip saulei šviečiant pro šalį joja „mėlynieji“, kaip 
norėdami geriau pamatyti tiesia kaklus turistai, girdėdamas, 
kaip dzingsi pakinktai ir žąslai, kaip prunkščia koks aikštin- 
gas žirgas, kaip aiksi minia, — vertėjo šitiek metų praleisti 
kitų, mažesnių, šalių pasiuntinybėse. Žvelgdamas į šį reginį, 
jis bemaž visuomet pajusdavo, kaip išsitiesia pečiai, šiek tiek 
įsitraukia pilvas po dryžuotomis kelnėmis ir nuo pasididžia- 
vimo kilstelėjus smakrui išsilygina raukšlės ant kaklo. Kar- 
tais, išgirdęs į žvyrą dunksint kanopas, jis pakildavo nuo sa- 
vo stalo ir atsistojęs prie neogotikinio lango žiūrėdavo, kol 
raiteliai prajos, ir tik tuomet grįždavo prie dokumentų, susi- 
jusių su šalies reikalais. O kartais, prisiminus visus tuos, ku- 
rie iš anapus jūros bandė pakeisti šį reginį kitu, o pentinų 


* Buvusi I Anglijos jūrų lordo rezidencija. 
** Madinga pasivaikščiojimų vieta Sent Džeimso parke Londone. 

žvangėjimą - paryžietiškų batų ar berlynietiškų aulinių trep- 
sėjimu, jam imdavo dilgčioti galvoje, ir jis skubėdavo atgal 
prie savo popierių. 

Tik ne šįryt. Šįryt jis žaibavo akimis į aikštę susiraukęs kaip 
debesis, o lūpas taip kietai sučiaupė, kad šios, nors niekad 
nebuvo putnios ar rausvos, dabar visiškai pranyko. Seras 
Džesperas Kviglis netvėrė pykčiu, ir čia viena, čia kita smulk- 
mena tai parodydavo. Žinoma, jis buvo vienas. 

Be to, jis buvo „Prancūzijos viršininkas“; tai reikėjo su- 
prasti ne tiesiogine prasme - jis neturėjo jokios galios šaliai 
anapus Lamanšo, apie draugystę su kuria per jo gyvenimą 
buvo prišnekėta tiek daug gražių žodžių, nors jos buvo jun- 
tama tiek mažai; ne, jis buvo viršininkas to Užsienio reikalų 
ministerijos skyriaus, kurio pareiga buvo tirti tos prakeiktos 
šalies padėtį, siekius, veiksmus, dažnai netgi kėslus ir paskui 
siai Jos didenybės užsienio reikalų ministrui. 

Jis atitiko visus svarbiausius reikalavimus, be kurių nebū- 
tų gavęs šio posto: ilgą laiką dirbo ir pasižymėjo diplomati- 
nėje tarnyboje kitose šalyse, ne Prancūzijoje; garsėjo savo 
logiškais politiniais sprendimais, kurie dažnai būdavo klai- 
dingi, užtat būtinai sutapdavo su tuometinių jo viršininkų 
nuomone - puiki savybė, kuria galima pagrįstai didžiuotis. 
Jis niekad viešai nesuklydo ir nesakė tiesos tuomet, kai tai 
buvo keblu, niekuomet nepalaikė nepopuliarių idėjų ir ne- 
išsakė nuomonės, kuri nesutaptų su nuomone, vyraujančia 
diplomatinio korpuso viršūnėse. 

Jis vedė pasiuntinybės Berlyne kanceliarijos viršininko, 
vėliau tapusio valstybės antrojo sekretoriaus padėjėju, duk- 
rą, nors į žmonas ji iš esmės netiko. Dėl tos santuokos bu- 
vo pro pirštus pažiūrėta į nelemtą 1937 metų memoran- 
dumą iš Berlyno, kuriame jis pranešė, jog Vokietijos persi- 

ginklavimas neturės rimtos politinės reikšmės Vakarų Eu- 
ropos ateičiai. 

Karo metais, grįžęs į Londoną, jis kurį laiką dirbo Balka- 
nų skyriuje ir primygtinai patarinėjo, kad Anglija remtų ju- 
goslavų partizaną Michailovičių ir jo četnikus*. Kai tuome- 
tinis ministras pirmininkas kažkodėl nusprendė paklausyti 
nežinomo jauno kapitono Ficrojaus Maklino, kuris, para- 
šiutu nusileidęs į Jugoslaviją, patarė remti niekingą komu- 
nistą Tito pavarde, jaunasis Kviglis buvo perkeltas į Pran- 
cūzijos skyrių. 

Čia jis pasižymėjo tuo, kad tapo uoliausiu anglų paramos 
generolui Žiro Alžyre šalininku. Tai buvo ar būtų buvęs taip 
pat velniškai geras sumanymas, bet jį pergudravo kitas že- 
mesnio rango prancūzų karininkas, kuris visą tą laiką gyve- 
no Londone ir stengėsi suburti pajėgas, pavadintas „Lais- 
vąja Prancūzija“**. Niekas iš diplomatų niekad nesuprato, 
ko Vinstonas*** apskritai terliojasi su tuo žmogum. 

Žinoma, visi prancūzai buvo bemaž niekam tikę. Niekas 
niekad nebūtų galėjęs pasakyti, kad seras Džesperas (gavęs 
bajoro titulą 1961 metais už nuopelnus diplomatijai) neati- 
tinka pagrindinių reikalavimų, keliamų geram Prancūzijos 
skyriaus vadovui. Jis iš prigimties nemėgo prancūzų ir viso, 
kas susiję su jų šalimi. Tačiau toji antipatija buvo vieni nie- 
kai, palyginti su tuo, ką jis pajuto Prancūzijos prezidento 
asmeniui, baigiantis 1963 metų sausio 23-i0si0s spaudos kon- 
ferencijai, per kurią prezidentas de Golis sukliudė priimti 


* Serbų monarchistų organizacija, vadovaujama generolo D. Michailovičiaus; hitlerinės 
okupacijos metu kovojo prieš partizanus antifašistus, bendradarbiavo su vokiečių ir 
italų okupantais. 

** Kalbama apie Charles'į de Gaulle'į. 

*** Turimas galvoje Winstonas Churchillis (1879-1965), Anglijos ministras pirminin- 
kas II pasaulinio karo metais. 


298 FREDERICK FORSYTH Iš ŠAKALO DIENA 


Britaniją į Bendrąją rinką, ir dėl to seras Džesperas turėjo 
nemalonų dvidešimties minučių pokalbį su ministru. 

Kažkas pabeldė į duris. Seras Džesperas nusisuko nuo 
lango ir pakėlė nuo savo rašomojo stalo ploną žydrą popie- 
riaus lapelį, tarsi pasigirdus beldimui būtų skaitęs, kas jame 
parašyta. 

— Įeikite. 

Į kabinetą įėjo jaunesnis vyras; uždaręs duris, jis prisiarti- 
no prie stalo. 

Seras Džesperas dirstelėjo į jį per pusmėnulio pavidalo 
akinių viršų. 

— A, Loidas... Aš kaip tik skaitinėjau šį pranešimą, kurį 
jūs parašėte vakare. Įdomu, įdomu. Neoficialus aukšto ran- 
go Prancūzijos policijos seklio prašymas, pateiktas aukšto 
rango Britanijos policijos pareigūnui. Prašymas perduoda- 
mas toliau, vyresniajam Specialiosios valdybos inspektoriui, 
O šis mano esant reikalinga pasitarti, aišku, neoficialiai, su 
vienu iš Žvalgybos tarnybos darbuotojų, a? 

— Taip, sere Džesperai. | 

Loidas žvelgė į džiūsną diplomatą, kuris atsistojęs prie lan- 
go tyrinėjo jo pranešimą, lyg pirmąsyk jį matydamas. Jis su- 
prato bent tiek, kad seras Džesperas jau gerai Žino praneši- 
mo turinį, o šitas pabrėžtinas jo abejingumas tikriausiai yra 
apsimestas. 

— O tas žvalgybos darbuotojas savo valia, nepasitaręs su 
vadovybe, nusprendžia esant reikalinga padėti Specialiosios 
valdybos pareigūnui ir pasiūlyti jam vieną versiją. Ir dar ko- 
kią versiją: kuri be kruopelytės įrodymų teigia, jog Britani- 
jos pilietis, laikomas verslininku, iš tikrųjų gali būti šaltakraujis 
žudikas, a? 

„Kur, po galais, suka tas senas krienas?“ — pamanė Loi- 
das. Netrukus jis sužinojo. 


FREDERICK FORSYTH I ŠAKALO DIENA 299 


— Mane intriguoja tai, mano brangusis Loidai, kad nors 
šis paklausimas, žinoma, neoficialus, pateiktas vakar rytą, 
vadovas ministerijos skyriaus, glaudžiausiai susijusio su tuo, 
kas vyksta Prancūzijoje, sužino apie jį tik praėjus dvidešimt 
keturioms valandoms. Keistoka padėtis — ar jums taip neat- 
rodo? 

Loidas suprato, kur jis lenkia. Įžeista savimeilė, kad jo sky- 
rius apeitas. Tačiau jis puikiai žinojo, kad seras Džesperas — 
galingas Žmogus, nusimanantis apie kovą dėl valdžios, kuri 
iš aukštųjų sluoksnių narių pareikalauja daugiau pastangų 
negu valstybės reikalai. 

— Su didžiausia pagarba, sere Džesperai: vyriausiojo ins- 
pektoriaus Tomaso paklausimas, kaip jūs sakote, neoficia- 
lus, buvo pateiktas man vakar devintą valandą vakaro. Pra- 
nešimą aš parašiau vidurnaktį. 

— Tiesa, tiesa. Bet aš pastebėjau, kad į jo paklausimą bu- 
vo sureaguota iki vidurnakčio. Ar galite man pasakyti, ko- 
dėl taip įvyko? 

— Aš pamaniau, kad paklausimas dėl orientyrų, tiksliau, dėl 
galimų orientyrų, vien tik tyrimo krypčiai, neperžengia įpras- 
to bendradarbiavimo tarp skyrių ribų, — atsakė Loidas. 

-- Nejaugi? Nejaugi? —- seras Džesperas liovėsi apsimeti- 
nėjęs, kad klausinėja vien iš ne itin didelio smalsumo, ir jo 
įžeista savimeilė iškilo į aikštę. — Tačiau, matyt, peržengia 
bendradarbiavimo tarp jūsų tarnybos ir Prancūzijos skyriaus 
ribas, a? 

— Jūs laikote mano pranešimą savo rankoje, sere Džesperai. 

— Kiek per vėlai, sere, kiek per vėlai. 

Loidas nusprendė atremti diplomato puolimą. Jis suvo- 
kė, kad jeigu ir padarė klaidą, nepasitaręs su valdžia prieš 
padėdamas Tomasui, tai tik todėl, kad nieko nepranešė sa- 
vo viršininkui, o ne serui Džesperui Kvigliui. Specialiosios 

žvalgybos tarnybos viršininką visi darbuotojai mylėjo, o Už- 
sienio reikalų ministerijos biurokratai nemėgo už tai, kad jis 
pats vienas bardavo savo pavaldinius, neleisdamas to daryti 
niekam kitam. 

— Per vėlai kam, sere Džesperai? 

Seras Džesperas piktai dėbtelėjo į jį. Jis neketino įkliūti į 
pinkles, prisipažindamas, kad pavėlavo sutrukdyti atlikti "To- 
maso pavedimą. 

— Be abejo, jūs suprantate, kad šičia paliesta Britanijos 
piliečio pavardė. Žmogaus, prieš kurį nesama nė menkiau- 
sių įkalčių, ką ir kalbėti apie įrodymus. Ar jums neatrodo, 
kad šitaip valkioti žmogaus pavardę, o, turint galvoje pa- 
klausimo pobūdį, dar ir jo reputaciją - ganėtinai keistas veik- 
los metodas? 

— Nemanau, kad žmogaus pavardės atskleidimas Specia- 
liosios valdybos vyriausiajam inspektoriui vien tik nurodant 
galimą tyrimo kryptį gali būti apibūdintas kaip jos valkioji- 
mas, sere Džesperai. 

Diplomatas kietai sučiaupė lūpas, tramdydamas įniršį. ĮŽū- 
lus šunytis, bet ir nuovokus. Reikia akylai jį sekti. Jis šiaip 
taip susitvardė. 

— Supratau, Loidai, supratau. Turint omenyje jūsų aki- 
vaizdų troškimą padėti Specialiajai valdybai — be abejo, kuo 
pagirtiniausią troškimą — ar, jūsų nuomone, ne per daug 
akiplėšiška tikėtis, kad jūs mažumą pasitarsite, prieš prisi- 
imdamas visą atsakomybę sau? 0 

— Jūs klausiate, sere Džesperai, kodėl nebuvo pasitarta 
su jumis? 

Seras Džesperas įsiuto. 

— Taip, sere, klausiu, sere! Kaip tik to aš ir klausiu! 

— Sere Džesperai, nepaisant didžiausios pagarbos jūsų pos- 
tui, jaučiuosi privaląs atkreipti jūsų dėmesį į tai, kad aš dir- 

bu Specialiojoje tarnyboje. Jeigu jūs nepritariate mano 
veiksmams vakar vakare, man regis, labiau derėtų pateikti 
jūsų skundą mano viršininkui, o ne man tiesiogiai. 

Priderėtų? Priderėtų?! Nejaugi šis jaunas išsišokėlis mė- 
gina išaiškinti Prancūzijos skyriaus viršininkui, kas pridera- 
ma, o kas ne? 

— Taip ir bus padaryta, sere, — atrėžė seras Džesperas, — 
taip ir bus padaryta. Kuo griežčiausia forma. 

Nepaklausęs leidimo, Loidas apsisuko ir išėjo iš kabine- 
to. Jis bemaž neabejojo gausiąs barti nuo Senio, o pasitei- 
sinti tegalės tuo, kad Brino Tomaso prašymas pasirodė ne- 
atidėliotinas, nes laikas, matyt, turėjo didelę reikšmę. Jeigu 
Senis nuspręstų, kad jam reikėjo pasinaudoti tinkamais ka- 
nalais, jis, Loidas, neišvengs pylos. Bent jau gaus jos nuo 
Senio, o ne nuo Kviglio. Velniai griebtų tą Tomasą! 

Tačiau seras Džesperas Kviglis smarkiai dvejojo, ar jam 
skųstis. Pagal instrukcijas tiesa buvo jo: nors informacija apie 
Kaltropą buvo giliai palaidota seniai į šalį padėtose bylose, 
prieš pateikiant ją reikėjo suderinti su valdžia — bet nebūti- 
nai su juo. Būdamas Prancūzijos skyriaus viršininkas, jis bu- 
vo vienas iš tų, kurie gaudavo Specialiosios žvalgybos tarny- 
bos pranešimus, bet ne vienas iš jos vadovų. Jis galėjo pasi- 
skysti tam „vaidingam genijui“ (ne jo paties žodžiai), kuris 
vadovavo Tarnybai, ir tuomet tas piemengalys Loidas, ko 
gero, gautų geros pylos ir jo karjera būtų sugadinta. Kita 
vertus, pats Džesperas, ko gero, gautų barti nuo Tarnybos 
viršininko, kam išsikvietė jo pavaldinį nepaprašęs jo leidi- 
mo, ir toji mintis jo anaiptol nedžiugino. Be to, ėjo kalbos, 
kad Tarnybos viršininkas labai glaudžiai susijęs su kai ku- 
riais žmonėmis iš pačios viršūnės. Žaidžiąs su jais kortomis 
Bleidso klube, medžiojąs kartu Jorkšyre. O vos už mėnesio — 

šlovingoji spalio dvyliktoji*. Jis vis dar bandė gauti kvieti- 
mus į kelis pobūvius. Geriau jau nieko nedaryti. 

„Šiaip ar taip, žalos nebeatitaisysi“, — mąstė jis, žvelgda- 
mas pro langą į raitųjų gvardiečių paradų aikštę. 


— Šiaip ar taip, žalos nebeatitaisysi, — tarė jis svečiui, kurį 
pasikvietė į savo klubą pietų kelios minutės po pirmos. — 
Manding, jie nieko nelaukę praneš prancūzams. Tikėsimės, 
jie neveiks per daug energingai, ar ne"? 

Tai buvo geras sąmojis, ir pačiam serui Džesperui jis labai 
patiko. Deja, jis nepakankamai įvertino savo svečią, kuris 
taip pat buvo glaudžiai susijęs su kai kuriais žmonėmis iš 
pačios viršūnės. 


Londono policijos komisaro asmeninis raportas ir Žinia 
apie sero Džespero mažutį bon mot pasiekė ministro pirmi- 
ninko akis ir ausis bemaž vienu metu, prieš pat keturias, kai 
jis grįžo į dešimtą namą Dauning gatvėje, atsakęs į paklausi- 
mus Bendruomenių rūmuose. 

Dešimt minučių po keturių vyriausiojo. inspektoriaus To- 
maso kabinete suskambo telefonas. Tą rytą ir bemaž visą 
popietę Tomasas praleido bandydamas atsekti žmogų, apie 
kurį nežinojo nieko, tik jo pavardę. Kadangi tikrai buvo Ži- 
noma, kad žmogus, apie kurį ieškoma duomenų, yra buvęs 
užsienyje, kaip visuomet tokiais atvejais, inspektorius pra- 
dėjo nuo pasų poskyrio Peti Frans gatvėje. 

Apsilankęs ten, poskyriui pradėjus darbą devintą ryto, iš 
fotostatu padarytų pareiškimų kopijų jis sužinojo, kad į pa- 
sų poskyrį kreipėsi šeši skirtingi ČCarlzai Kaltropai. Deja, jie 


* Šitaip Anglijoje vadinama škotinių kurapkų medžioklės sezono pradžia. Nuo tos dienos 
prašmatniausieji Londono restoranai vilioja lankytojus patiekalais iš šių paukščių. 

visi turėjo antrą vardą, ir visi-— skirtingą. Jis taip pat gavo 
visų jų pateiktas nuotraukas, pažadėjęs grąžinti jas į pasų 
poskyrio archyvus po to, kai perfotografuos. 

Pareiškimas gauti vieną iš tų pasų buvo rašytas po 1961 
metų sausio, bet tai dar nebūtinai ką nors reiškė; svarbu 
buvo tik tai, kad nebuvo duomenų, jog tas Čarlzas Kaltro- 
pas būtų kreipęsis paso anksčiau. Jeigu Dominikos Respub- 
likoje jis gyveno kita pavarde, kaip jis galėjo būti minimas 
kaip Kaltropas ganduose, kurie vėliau susiejo jį su Truchiljo 
nužudymu? Tomasas buvo linkęs neteikti šiam paso prašy- 
tojui didesnės reikšmės. 

Iš kitų penkių vienas atrodė per senas: 1963 metų rugpjū- 
tį jam sueis šešiasdešimt penkeri. Likę keturi buvo galimi 
pretendentai. Tomasui nebuvo svarbu, ar jie atitinka Lebe- 
lio pateiktą aukšto blondino apibūdinimą — savo darbe jis 
vadovavosi atmetimo principu. Jeigu nuo visų šešių atkris 
įtarimas, kad jie gali būti tas Šakalas — juo geriau. Švaria 
sąžine jis tai ir galės pranešti Lebeliui. 

Ant visų pareiškimų buvo adresai, du - Londone, o kiti 
du - provincijoje. Nepakako paprasčiausiai paskambinti, pa- 
prašyti pono Čarlzo Kaltropo ir paklausti jo, ar jis buvęs 
Dominikos Respublikoje 1961 metais. Net jeigu jis ten bu- 
vęs, dabar gali tai neigti. 

Nė vieno iš keturių realiausių įtariamųjų profesijos skilty- 
je nebuvo nurodyta, kad jis yra „verslininkas“, bet ir tai nie- 
ko nelėmė. Gal jis ir buvo pavadintas verslininku Loido pra- 
nešime apie baruose sklindantį gandą, bet tai galėjo būti ir 
klaida. 

Iki pietų, Tomasui telefonu paprašius, grafystės ir mieste- 
lių policija atsekė abu Kaltropus iš provincijos. Vienas iš jų 
buvo darbe, o savaitgalį ketino išvykti su šeima atostogų. Po- 
licininkai per pietų pertrauką palydėjo jį namo ir apžiūrėjo jo 

pasą. Jame nebuvo atvykimo į Dominikos Respubliką ar iš- 
vykimo iš jos 1960 arba 1961 metais vizų antspaudų. Su juo 
jis buvo išvykęs iš šalies tik du kartus, vieną sykį į Maljorką, 
kitą —- į Kosta Bravą. Be to, pasiteiravus sriubos koncentra- 
tų gamykloje, kurios buhalterijoje jis išdirbo dešimt metų, 
buvo sužinota, kad šis Čarlzas Kaltropas per visą 1961 metų 
sausį nepraleido nė vienos dienos. 

Kitas nelondonietis buvo surastas Blekpulo viešbutyje. Ka- 
dangi jis neturėjo su savim paso, buvo prikalbintas leisti jo 
gimtojo miesto policijai paėmus raktus iš artimiausio kai- 
myno ištraukti pasą iš viršutinio jo rašomojo stalo stalčiaus 
ir į jį pasižiūrėti. Jame taip pat nebuvo Dominikos policijos 
antspaudų, o jo darbovietėje buvo sužinota, kad jis dirba 
rašomųjų mašinėlių remontininku ir 1961 metais jis buvo 
išvykęs tik vasaros atostogų. Tai patvirtino jo draudimo kor- 
telės registracijos knygos. 

Vienas iš dviejų Londone gyvenančių Čarlzų Kaltropų pa- 
aiškėjo besąs daržovių parduotuvės Ketfordo rajone savi- 
ninkas. Jis prekiavo savo parduotuvėje tuo metu, kai du kos- 
tiumais vilkintys tyliai kalbantys vyrai atėjo su juo pasišne- 
kėti. Jis gyveno virš parduotuvės, tad per kelias minutes at- 
nešė pasą. Kaip ir iš kitų dviejų pasų, iš jo nebuvo matyti, 
kad jo savininkas kada nors būtų buvęs Dominikos Respub- 
likoje. Paklaustas apie tai, parduotuvės savininkas įtikina- 
mai atsakė sekliams net nežinąs, kur toji sala. | 

Su ketvirtuoju, paskutiniu, Kaltropu buvo kebliau. Apsi- 
lankius adresu, nurodytu prieš ketverius metus rašytame 
prašyme išduoti pasą, išaiškėjo, kad tai daugiabutis namas 
Haigeito rajone. Nekilnojamojo turto agentai, kurių žinioje 
buvo šis namas, pasirausę savo žurnaluose aptiko, kad jis 
išsikraustė iš to buto 1960 metų gruodį nenurodytu adresu. 

Užtat Tomasas bent jau žinojo jo antrąjį vardą. Telefono 

abonentų sąraše tokio neaptiko, bet pasinaudojęs Specialio- 
sios valdybos įgaliojimais Tomasas iš Vyriausiosios paštų val- 
dybos sužinojo, kad toks Čarlzas H. Kaltropas gyvena vakari- 
nėje Londono dalyje ir kad jo telefono numeris neįtrauktas į 
abonentų sąrašus. Inicialai sutapo su trūkstamo Kaltropo — 
Čarlzas Haroldas. Tuomet Tomasas paklausė apygardos re- 
gistracijos skyrių, kuriam priklausė šis telefono numeris. 

Taip, atsakė jam pašnekovas iš apygardos centro, misteris 
Čarlzas Haroldas Kaltropas išties nuomoja butą tokiu ad- 
resu ir yra įtrauktas į apygardos rinkėjų sąrašus. 

Tada buvo apsilankyta jo bute. Jis buvo užrakintas, ir nie- 
kas neatsiliepė į durų skambutį. Niekas iš namo gyventojų 
nežinojo, kur yra misteris Kaltropas. Policijos automobiliui 
grįžus į Skotland Jardą, vyriausiasis inspektorius Tomasas 
išbandė kitą priemonę. Jis paprašė Vidaus pajamų agentū- 
rą savo žurnaluose patikrinti tokio Čarlzo Haroldo Kaltro- 
po, gyvenančio nurodytu adresu, mokesčius. Ypač jį domi- 
na, kas jo darbdavys ir jo darbovietės per pastaruosius tre- 
jus metus. 

Laukiant atsakymo, suskambo telefonas. Tomasas pakė- 
lė ragelį, pasisakė savo pavardę ir kelias sekundes klausėsi. 

— Mane? — pakėlęs antakius paklausė jis. - Ką, asmeniš- 
kai?.. Taip, žinoma, ateisiu. Duoda man penkias minutes?.. 
Gerai, iki pasimatymo. 

Jis išėjo iš savo pastato ir perėjo Parlamento aikštę, gar- 
siai šnypšdamas nosį, kad išvalytų užsikimšusius sinusus. Nors 
buvo šilta vasaros diena, jis buvo peršalęs ir jo būklė ne tik 
nesitaisė, bet netgi pablogėjo. 

Perėjęs aikštę, jis patraukė Vaitholu, o pirmoje sankryžo- 
je pasuko į kairę, į Dauning gatvę. Kaip visuomet, čia buvo 
tamsu ir niūru, nes saulė niekad neįsiskverbdavo į šį neįspū- 
dingą aklagatvį, kuriame dunkso Britanijos ministro pirmi- 

ninko rezidencija. Priešais duris, pažymėtas dešimtuoju nu- 
meriu, stoviniavo nedidelis būrelis žmonių, kuriuos du apa- 
tiški policininkai laikė kitoje gatvelės pusėje. Nežinia, gal tie 
smalsuoliai tik stebėjo, kaip prie durų su tamsiai geltonais 
vokais rankose vienas po kito ateina kurjeriai, o gal vylėsi 
išvysti šmėstelint viename iš langų tokio reikšmingo Žmo- 
gaus veidą. 

"Tomasas pasuko iš grindinio į dešinę, perėjo nedidelį kie- 
melį, juosiantį menkutę veją, ir atsidūrė prie užpakalinio įė- 
jimo į dešimtą namą. Paspaudus mygtuką šalia durų, jas tuoj 
pat atidaręs stambus uniformuotas policijos seržantas jį iš- 
kart pažino ir atidavė pagarbą. 

— Laba diena, sere. Misteris Heroubis liepė man tučtuo- 
jau palydėti jus į jo kabinetą. | 

Džeimsas Heroubis, vyras, prieš kelias minutes paskam- 
binęs Tomasui į jo kabinetą, buvo ministro pirmininko as- 
mens apsaugos vadas, gražus keturiasdešimt vienų metų vy- 
ras, bet atrodė jaunesnis. Nors buvo baigęs uždarą vidurinę 
mokyklą privilegijuotiesiems, prieš perkeliamas į Dauning 
gatvę jis padarė puikią karjerą kaip policininkas. Kaip ir To- 
masas, jis turėjo vyriausiojo inspektoriaus rangą. Kolegai įė- 
jus, jis atsistojo. 

— Įeik, Brinai. Malonu tave matyti, - jis linktelėjo seržan- 
tui. - Ačiū, Calmersai. 

Seržantas pasišalino ir uždarė duris. 

— Ką visa tai reiškia? — paklausė Tomasas. 

Heroubis nustebęs pažvelgė į jį. 

— Tikėjausi, kad tu galėsi man paaiškinti. Jis tik paskambi- 
no prieš penkiolika minučių, paminėjo tavo pavardę ir pa- 
sakė norįs tuoj pat tave matyti. Gal tu ką nors sumanęs? 

Tomasas tegalėjo prisiminti vieną savo sumanymą, bet jį 
nustebino, kad per tokį trumpą laiką apie jį buvo sužinota 

taip aukštai. Vis dėlto jei šįsyk ministras pirmininkas nepa- 
noro patikėti paslapties savo paties saugumo darbuotojui, 
tai jo reikalas. 

— Nieko nežinau, - atsakė jis. 

Heroubis pakėlė nuo stalo ragelį ir paprašė sujungti jį su 
ministro pirmininko kabinetu. 

— Taip, - pro traškesį išgirdo jis balsą. 

— Čia Heroubis, ministre pirmininke. Vyriausiasis inspek- 
torius Tomasas pas mane... Taip, sere... Tučtuojau, - jis pa- 
dėjo ragelį. | 

— Tiesiai pas jį. Tekinas. Tu tikriausiai esi kažką sumanęs. 
Du ministrai laukia audiencijos pas jį. Eime. 

Heroubis nuvedė jį iš kabineto koridoriumi prie žaliu ba- 
jumi apmuštų durų tolimajame jo gale. Beišeinąs pro duris 
sekretorius, pamatęs juodu, žengtelėjo atgal, prilaikydamas 
duris praviras. Heroubis įvedė Tomasą vidun ir aiškiai ištarė: 

— Vyriausiasis inspektorius Tomasas, ministre pirminin- 
ke, - ir pasišalino, uždaręs duris. 

Tomasas pasijuto esąs labai tyliame kambaryje. Jis buvo 
aukštomis lubomis, puošniai apstatytas; apverstas knygomis 
ir dokumentais, jame tvyrojo pypkės dūmų ir medžio pane- 
lių kvapas - žodžiu, labiau panėšėjo į universiteto dėstytojo 
negu į ministro pirmininko kabinetą. 

Prie lango stovinti žmogysta atsigręžė. 

— Laba diena, vyriausiasis inspektoriau. Prašom sėstis. 

— Laba diena, sere. 

Jis pasirinko kėdę aukšta atkalte priešais stalą ir atsisėdo 
ant jos krašto. Dar nebuvo matęs ministro pirmininko iš taip 
arti ir niekados — ne viešumoje. Jo dėmesį patraukė akys — 
liūdnos, kone nusikamavusios, užkritusiais vokais, tarsi pėd- 
sekio šuns, kuris ilgai persekiojo grobį, bet patyrė nedaug 
malonumo. 

Kol ministras pirmininkas ėjo prie savo stalo ir atsisėdo 
prie jo, kambaryje tvyrojo tyla. Tomasas buvo girdėjęs gan- 
dų, aišku, sklindančių po Vaitholą, kad ministro pirmininko 
sveikata toli gražu ne gera ir kad jai gerokai atsiliepė įtam- 
pa, patirta gelbstint vyriausybę iš tos šlykščios. Kyler ir Vor- 
do istorijos*, kuri ką tik baigėsi ir apie kurią visame krašte 
vis dar daugiausia buvo kalbama. Vis dėlto jį nustebino, kad 
vyras priešais jį atrodo toks išsekęs ir liūdnas. 

— Vyriausiasis inspektoriau Tomasai, mane pasiekė Žinia, 
kad šiuo metu jūs atliekate tyrimą, kurio pagrindas — para- 
mos prašymas telefonu iš Paryžiaus, vakar perduotas vyres- 
niojo Prancūzijos teismo policijos seklio. 

— "Iaip, sere... ministre pirmininke. 

— Ir kad šį prašymą padiktavo baimė, apėmusi Prancūzi- 
jos saugumo tarnybas, jog galbūt laisvėje šlaistosi profesio- 
nalus žudikas, nusamdytas, kaip spėjama, OAS, netrukus 
atlikti Prancūzijoje kažkokią užduotį? 

— Iš tikrųjų tai mums nebuvo paaiškinta, ministre pirmi- 
ninke. Mūsų prašė nurodyti tokius profesionalius žudikus, 
jei jie mums kartais žinomi. Mums nebuvo paaiškinta, kam 
jiems reikia tokių Žinių. 

— Vis dėlto kokią išvadą jūs darote iš to fakto, kad jie krei- 
pėsi su tokiu prašymu, vyriausiasis inspektoriau? 

Tomasas vos pastebimai gūžtelėjo pečiais. 

— Tą pačią kaip ir jūs, ministre pirmininke. 

— Taigi. Nereikia būti genijum, kad galėtum nuslėpti vie- 
nintelę priežastį, dėl kurios Prancūzijos valdžia nori nusta- 
tyti tokio... tipo tapatybę. O į ką, jūsų manymu, galėtų kė- 


* Christine Keeler — kurtizanė, turėjusi romaną su Sovietų Sąjungos atašė Londone. 
Sąvadautojo Stepheno Wardo supažindinta su Didžiosios Britanijos gynybos ministru 
Johnu Profumo, tapo ir jo meiluže. Visa tai iškilo aikštėn ir buvo svarstoma Didžiosios 
Britanijos Parlamente. | 

sintis toks žmogus, jeigu Prancūzijos policija išties sužinos jį 
esant? 

— Ministre pirmininke, manau, jie baiminasi, jog žudikas 
buvo nusamdytas pasikėsinti į prezidento gyvybę. 

— Taigi. Tai būtų ne pirmas toks pasikėsinimas? 

— Ne, sere. Jų jau buvo šeši. 

Ministras pirmininkas spoksojo į priešais gulinčius popie- 
rius, tarsi jie kažkaip galėtų padėti jam suprasti, kas nutiko 
pasauliui per pastaruosius jo mėnesius šiame poste. 

— Ar jūs žinote, vyriausiasis inspektoriau, kad šioje šalyje, 
ko gero, esama asmenų, turinčių nemenkas pareigas val- 
džioje, kurie nebūtų nepatenkinti, jeigu jūs atliktumėte sa- 
vo tyrimą ne taip energingai, kaip būtų galima? 

Tomasas nuoširdžiai nustebo. 

— Ne, sere. 

„Iš kur, po galais, premjeras ištraukė šitokią pikantišką 
naujieną?“ — pamanė jis. 

— Ar negalėtumėte reziumuoti, kokia yra šiuo metu jūsų 
tyrimo būklė“? 

Tomasas pradėjo nuo pradžių, aiškiai ir glaustai išdėstyda- 
mas apie kelią, nueitą nuo kriminalinio archyvo ir Specialio- 
sios valdybos, apie pašnekesį su Loidu, kaip buvo paminėtas 
žmogus Kaltropo pavarde ir apie jau atliktus tyrimus. 

Jam baigus, ministras pirmininkas atsistojo ir nuėjo prie 
lango, pro kurį buvo matyti saulės užlietas žolės kvadratas 
kieme. Iš lėto slinko minutės, o jis susikūprinęs vis žvelgė 
žemyn į kiemą. Tomasas spėliojo, apie ką jis mąsto. 

Galbūt jis mąstė apie paplūdimį netoli Alžyro, po kurį 
kadaise vaikštinėjo, kalbėdamasis su išdidžiuoju prancū- 
zu, dabar sėdinčiu kitame kabinete už puspenkto šimto ki- 
lometrų ir sprendžiančiu savo šalies reikalus. Tuomet jie 
abu buvo dvidešimčia metų jaunesni, ir daug kas dar ne- 

buvo įvykę, kas atsitiks vėliau, daug kas dar nebuvo sugadi- 
nę jų santykių. 

Gal jis mąstė apie tą patį prancūzą, kuris prieš aštuonis mė- 
nesius sėdėjo paauksuotoje Eliziejaus rūmų salėje ir apgalvo- 
tomis, pompastiškomis frazėmis griovė Britanijos ministro pir- 
mininko viltis vainikuoti savo politinę karjerą, įtraukiant Brita- 
niją į Europos Ekonominę Bendriją, o jau tada išeiti į poilsį, 
juntant pasitenkinimą žmogaus, kurio svajonė išsipildė. 

O gal jis tik mąstė apie kankinančius pastaruosius mėne- 
sius, kai sąvadautojo ir kurtizanės atidengtos paslaptys vos 
nenuvertė Britanijos vyriausybės? Jis buvo senas žmogus, 
gimęs ir augęs pasaulyje, kuriame buvo aiškūs gėrio ir blo- 
gio kriterijai, ir jis tikėjo šiais kriterijais, jų laikėsi. Dabar pa- 
saulis labai pasikeitė, jame buvo gausu naujo tipo Žmonių 
su naujomis idėjomis, o jis pats jau priklausė praeičiai. Ar jis 
supranta, jog dabar pasaulyje kita vertybių sistema, kurią jis 
miglotai įsivaizduoja ir kurios nemėgsta? 

Galimas daiktas, žvelgdamas žemyn į saulės užlietą veją, 
jis žinojo, kas jo laukia ateityje. Chirurginės operacijos il- 
gam atitolinti negalima, o kartu — ir atsistatydinimo iš vy- 
riausybės vadovo pareigų. Netrukus pasaulis bus perduotas 
naujojo tipo žmonėms. Didelė jo dalis jau perduota jiems. 
Bet nejaugi jis atitektų taip pat sąvadautojams ir kekšėms, 
šnipams ir... samdomiems žudikams? i 

Žvelgdamas jam į nugarą, Tomasas pamatė, kaip išsitie- 
sia senio pečiai. Jis atsigręžė: 

— Vyriausiasis inspektoriau Tomasai, aš noriu, kad jūs Žžino- 
tumėte: generolas de Golis yra mano draugas. Jeigu jo asme- 
niui gresia menkiausias pavojus ir jeigu tą pavojų kelia koks 
šių salų pilietis, tuomet šiam žmogui turi būti sukliudyta. Nuo 
šiol jūs vykdysite savo tyrimą su ligi šiol neregėta energija. 
Nepraėjus nė valandai, jūsų viršininkai gaus iš manęs as- 

menišką nurodymą padėti jums viskuo, kas yra jų galioje. 
Nei jums reikalingos išlaidos, nei darbuotojai nebus riboja- 
mi. Jūs turėsite įgaliojimus įtraukti į savo darbuotojų būrį 
kiekvieną, kurio pagalbos pageidausite, taip pat prieiti prie 
bet kurios šios šalies organizacijos oficialių dokumentų, ku- 
rie gali palengvinti jums paieškas. Mano asmeniniu įsaky- 
mu jūs be menkiausių užuolankų šiuo klausimu bendradar- 
biausite su Prancūzijos valdžios atstovais. Savo tyrimą nu- 
traukti galėsite tik tuomet, kai neturėsite nė mažiausių abe- 
jonių, jog žmogus, kurio tapatybę nustatyti ir kurį suimti sten- 
giasi prancūzai, nėra Britanijos valdinys ir neveikia 1š jos te- 
ritorijos. Tuomet jūs asmeniškai man apie tai pranešite. 

"Tuo atveju, jei tas Kaltropas ar bet kuris kitas Britanijos 
pasą turintis asmuo gali būti pagrįstai įtartas esąs prancūzų 
ieškomas žmogus, jūs jį sulaikysite. Kad ir kas jis būtų, jam 
turi būti sukliudyta. Ar jums aišku? 

Aiškiau nė negalėjo būti. Tomasas neabejojo, kad premje- 
ro ausis pasiekė kažkokia informacija, kuri ir paskatino jį duoti 
ką tik išgirstus nurodymus. Tomasas įtarė, jog čia esama ryšio 
su ta mįslinga pastaba apie tam tikrus asmenis, kurie nori, 
kad jo tyrimas nejudėtų iš vietos, bet nebuvo tuo įsitikinęs. 

— Taip, sere, - tarė jis. 

Premjeras linktelėjo galvą, parodydamas, kad pokalbis 
baigtas. Tomasas atsistojo ir pasuko prie durų. 

— Ministre pirmininke? 

— Taip? 

— Dar viena smulkmena, sere. Nežinau, ar jūs vis dėlto 
norėtumėte, kad papasakočiau prancūzams apie tiriamą gan- 
dą, susijusį su tuo Kaltropu ir sklidusį Dominikos Respubli- 
koje prieš dvejus metus. 

— Ar jūs turite šiuo metu įtikinamą pagrindą manyti, kad 
tas žmogus dėl savo veiklos praeityje atitinka apibūdinimą 
žmogaus, kurio tapatybę nori nustatyti prancūzai? 

— Ne, ministre pirmininke. Prieš jokį šiame pašaulyje gy- 
venantį Čarlzą Kaltropą mes neturime nieko daugiau, kaip 
tik dvejų metų senumo gandą. Mes kol kas nežinome, ar tas 
Kaltropas, kurį visą popietę stengiamės susekti, yra tas, ku- 
ris buvo prie Karibų jūros 1961 metų sausį. Jei ne — mes 
viską vėl turėsime pradėti nuo nulio. 

Ministras pirmininkas kiek pamąstė. 

— Aš nenorėčiau, kad jūs gaišintumėt laiką kolegoms pran- 
cūzams įtarimais, kurie remiasi nepagrįstais pustrečių metų 
senumo gandais. Atkreipkite dėmesį į žodį „nepagrįsti“, vy- 
riausiasis inspektoriau. Prašau energingai tęsti savo paieš- 
kas. Vos tik pajusite turį pakankamai informacijos apie šį ar 
bet kurį kitą Čarlzą Kaltropą, kuri suteiktų pagrindą gan- 
dui, kad jis įsivėlęs į tą generolo Truchiljo istoriją, nedelsda- 
mas informuokite prancūzus ir tuo pat metu susekite jį, kad 
ir kur jis būtų. 

— Taip, ministre pirmininke. 

— Ir malonėkite paprašyti misterį Heroubjį ateiti pas ma- 
ne. Jums reikalingus nurodymus aš duosiu tuoj pat. 


Iki vakaro Tomaso kabinete sparčiai vyko permainos. Ap- 
link save užduočiai vykdyti jis subūrė šešis geriausius Spe- 
cialiosios valdybos seklius inspektorius. Vieną grąžino iš 
atostogų, dviem buvo liepta nustoti sekus namą Žmogaus, 
įtariamo teikiant slaptą informaciją iš Karališkosios ginklų 
gamyklos vienam Rytų Europos karo atašė. Dar du buvo 
tie patys, kurie padėjo jam vakar peržiūrėti Specialiosios 
valdybos kartotekas, ieškant žudiko be pavardės. Šeštasis 
poilsiavo ir dirbo savo šiltnamyje, kai jam buvo paskambin- 
ta ir liepta nedelsiant prisistatyti į valdybą. 

Tomasas išsamiai jiems viską paaiškino, prisaikdino nie- 
kam nesakyti ir ėmė atsakinėti į nesiliaujančius telefono 
skambučius. Buvo kelios minutės po šešių, kai Vidaus paja- 

mų agentūra surado Čarlzo Haroldo Kaltropo mokesčių ži- 
niaraščius. Vienas iš seklių buvo pasiųstas parnešti jų visų. 
Kiti pradėjo darbuotis telefonu, o vienas buvo išsiųstas Kal- 
tropo adresu susirasti visus jo kaimynus, vietinių krautuvių 
savininkus ir sužinoti, kur jis galėtų būti. Fotolaboratorijoje 
buvo padauginta nuotrauka iš Kaltropo prašymo išduoti pa- 
są, rašyto prieš ketverius metus, ir dabar kiekvienas inspek- 
torius turėjo jos kopiją savo kišenėje. 

Ieškomo žmogaus mokesčiai rodė, kad pastaruosius dvy- 
lika mėnesių jis buvo bedarbis, o prieš tai metus išgyveno 
užsienyje. Bet bemaž visus finansinius 1960-1961 metus jis 
tarnavo firmai, iš kurios pavadinimo Tomasas atpažino vie- 
ną stambiausių Britanijoje nedidelių ginklų gamintojų ir eks- 
portuotojų. Mažiau nei per valandą jis sužinojo firmos val- 
dytojo telefono numerį ir susirado jį užmiesčio viloje. Tele- 
fonu Tomasas susitarė tuoj pat su juo pasimatyti, ir virš Tem- 
zės leidžiantis prieblandai jo policijos jaguaras riaumoda- 
mas skriejo virš upės Virdžinija Voterio kaimelio link. 

Patrikas Monsonas ne itin panėšėjo į prekiautoją mirtį ne- 
šančiais ginklais, bet Tomasui dingtelėjo, kad tokio panašu- 
mo niekad ir nebūna. Iš Monsono inspektorius sužinojo, 
kad Kaltropas dirbo toje firmoje kiek trumpiau nei metus. 
Svarbiau buvo tai, kad 1960 metų gruodį - 1961 metų sausį 
firma buvo nusiuntusi jį į Truchiljo miestą su užduotimi par- 
duoti Truchiljo policijos vadui siuntą Britanijos armijai ne- 
reikalingų automatų. | 

Tomasas su pasidygėjimu nužvelgė Monsoną. „Ir nusispjau- 
ti, kam jie paskui panaudojami, ar ne, vaikine?“ — pamanė jis, 
bet neišsakė kuo pasidygėjęs, tik paklausė, kodėl Kaltropas 
taip paskubomis išvyko iš Dominikos Respublikos. 

Šis klausimas Monsoną, rodės, nustebino. Na, todėl, kad 
Truchiljas buvo nužudytas. Visas režimas subyrėjo per ke- 
lias valandas. Ko galėjo tikėtis iš naujosios valdžios žmogus, 

atvykęs į salą parduoti senajam režimui siuntą ginklų ir šaud- 
menų? Žinoma, jam teko nešdintis. 

"Iomasas susimąstė. "Iai išties buvo logiška. Monsonas pasa- 
kė, kad Kaltropas vėliau teigė, jog kai sėdėjo diktatoriaus poli- 
cijos vado kabinete ir aptarinėjo ginklų pardavimo sąlygas, at- 
ėjo Žinia, jog už miesto iš pasalos nužudytas generolas. Polici- 
jos vadas pabalęs ir tuoj pat išvykęs į savo dvarą, kur jo visą 
laiką laukė lėktuvas su lakūnu. Už poros valandų minia jau 
siautėjo gatvėse, ieškodama senojo režimo šalininkų. Kaltro- 
pui teko sumokėti žvejui, kad šis laiveliu išgabentų jį iš salos. 

Kodėl, galiausiai pasiteiravo Tomasas, Kaltropas išėjo iš 
firmos? Buvo atleistas, išgirdo jis atsakymą. Kodėl? Monso- 
nas kurį laiką įtemptai mąstė, o galop tarė: 

— Vyriausiasis inspektoriau, ginklų versle be galo arši kon- 
kurencija. Galima sakyti, galvažudiška. Firmai gali būti ne- 
paprastai svarbu žinoti, ką konkurentas siūlo parduoti, ko- 
kios kainos jis prašo, kai nori sudaryti panašų sandėrį su tuo 
pačiu pirkėju. Tarkime šitaip: mes nebuvome visiškai įsitiki- 
nę Kaltropo lojalumu kompanijai. 

Grįždamas automobiliu į miestą, Tomasas permąstė ką 
išgirdęs iš Monsono. Tuometinis Kaltropo paaiškinimas, ko- 
dėl jis taip greitai išsidanginęs iš Dominikos, buvo logiškas. 
Jis nepatvirtino, veikiau netgi neigė gandą, kurį vėliau pra- 
nešė Specialiosios žvalgybos tarnybos rezidentas tuose kraš- 
tuose, esą jo pavardė siejama su Truchiljo nužudymu. 

Kita vertus, pasak Monsono, Kaltropas buvo iš tų, kurie 
gali žaisti dvigubą žaidimą. Gal jis atvyko kaip oficialus gin- 
klų kompanijos atstovas, norintis sudaryti prekybinį sandė- 
rį, bet tuo pat metu ėmė pinigus iš sukilėlių? 

Iš to, ką pasakė Monsonas, Tomasui nerimą kėlė vienas 
dalykas, jis paminėjo, kad Kaltropas menkai nusimanė apie 
šautuvus, kai pradėjo dirbti kompanijoje. Juk puikus snai- 
peris turėtų būti geras ginklų žinovas? Kita vertus, juk jis 

galėjo įgyti šitokių Žinių, dirbdamas kompanijoje. Bet jeigu 
jis buvo nepatyręs snaiperis, kodėl prieš Truchilją kovoju- 
siems partizanams prireikė nusisamdyti jį tam, kad vieninte- 
liu šūviu sustabdytų greitai važiuojantį generolo automobi- 
Iį? O gal jie visai jo nesamdė? Gal tai, ką pasakojo Kaltro- 
pas, yra tikra tiesa? 

Tomasas gūžtelėjo pečiais. Tai nieko neįrodo, nieko nepa- 
neigia. Vėl pradedam nuo nulio, - kilo jam apmaudi mintis. 

Tačiau grįžus į kabinetą jo laukianti naujiena privertė gal- 
voti kitaip. Inspektorius, išsiųstas Kaltropo adresu, pranešė 
ką sužinojęs. Jis aptikęs artimiausią kaimynę, kuri visą die- 
ną buvo darbe. Moteris pasakė, kad Kaltropas išvyko prieš 
kelias dienas; jis minėjo, kad vyksta pakeliauti po Škotiją. 
Prie namų pastatyto automobilio gale ji mačiusi kažką pa- 
našaus į meškeres. 

Meškeres? Vyriausiajam inspektoriui "Iomasui staiga pa- 
sidarė vėsu, nors kabinete buvo šilta. Sekliui baigus šnekėti, 
į kambarį įėjo kitas. 

— Viršininke? 

— Taip? 

— Man kilo viena mintis. 

— Nagi? 

— Ar jūs mokate prancūziškai? 

— Ne, o tu? 

— Taip, mano motina buvo prancūzė. To žudiko, kurio 
ieško Prancūzijos policija, slapyvardis Šakalas, ar ne? 

— Na ir kas? 

— Šakalas prancūziškai rašomas šitaip: C-H-A-C-A-L. Su- 
pratot? Gal tai tik sutapimas. Jis turi būti bukas kaip aulas, 
jei pasirinko slapyvardį, kuris, net ir prancūziškas, sudarytas 
iš pirmų trijų vardo raidžių ir pirmų trijų... 

— Rupūs miltai! - sušuko Tomasas ir smarkiai nusičiaudė- 
jo. Nieko nelaukdamas, jis čiupo telefono ragelį. 


15 skyrius 


Trečiasis pasitarimas Prancūzijos vidaus reikalų ministerijo- 
je prasidėjo kiek po dešimtos, nes vėlavo ministras, kuris 
užtruko kelyje, grįždamas iš diplomatinio priėmimo. Vos at- 
sisėdęs jis rankos mostu paliepė pradėti. 

Pirmiausia buvo išklausytas SDECE vadovo generolo Gi- 
bo pranešimas. Jis buvo trumpas ir konkretus. Slaptosios 
tarnybos Madrido skyriaus agentai aptiko buvusį nacį žudi- 
ką Kaselį. Jis tyliai gyvena mansardoje įrengtame bute Mad- 
ride, kartu su kitu buvusiu esesininku, diversantų būrio va- 
du, įsteigė klestintį verslą mieste ir, sprendžiant iš to, ką pa- 
vyko sužinoti, neturi su OAS jokių reikalų. Dėl viso pikto 
Madrido skyrius užvedė jam bylą dar iki to laiko, kai atėjo 
prašymas iš Paryžiaus toliau jį tikrinti, ir priėjo išvadą, kad 
jis niekad neturėjęs jokių ryšių su OAS. Turint galvoje jo 
amžių, vis dažniau juntamus reumatinius diegliųs, neseniai 
įsimetusius į kojas, taip pat nepaprastai didelį išgeriamo al- 
koholio kiekį, tikimybė, kad Kaselis yra Šakalas, bendra nuo- 
mone gali būti atmesta. 

Generolui baigus, visų akys nukrypo į komisarą Lebelį. 
Jo ataskaita buvo pesimistiška. Dieną atėjo pranešimai iš 
trijų šalių policijų, kurios prieš parą buvo nurodžiusios po- 
tencialius įtariamuosius. 

Iš JAV atėjo žinia, kad prekiautojas ginklais Čakas Arnol- 

das Kolumbijoje, kur, įpareigotas savo darbdavio amerikie- 
čio, bando užmegzti sandėrį su šios šalies ginkluotųjų pajė- 
gų vyriausiuoju vadu parduoti JAV armijai nebereikalingų 
šautuvų AR-10 partiją. Šiaip ar taip, būnant Bogotoje, jį vi- 
są laiką seka CŽV, ir neatrodo, kad jis sumanęs kažką dau- 
giau už ginklų pardavimo sandėrį, kuriam nepritaria oficia- 
lioji JAV valdžia. 

Vis dėlto šio žmogaus dosjė, kaip ir Vitelino, buvo per- 
siųsta teleksu į Paryžių. Iš pastarosios buvo matyti, kad šis 
buvęs mafijos žudikas, kol kas neaptiktas, yra 160 cm ūgio, 
labai kresnas, plačių pečių, juodų lyg derva plaukų ir tam- 
saus gymio. Turint galvoje, kad, pasak Vienos viešbučio port- 
jė apibūdinimo, Šakalas iš esmės skiriasi savo išvaizda, Le- 
belio manymu, jį taip pat galima atmesti. 

Pietų Afrikos policija sužinojo, kad Pytas Schaiperis šiuo 
metu vadovauja privačiai kariuomenei, saugančiai vienos 
Britanijos Sandraugai priklausančios Vakarų Afrikos ša- 
lies deimantų gavybos korporaciją. Jo pareiga — saugoti 
kompanijai priklausančių stambių koncesijų sienas ir nuo- 
latos užtikrinti, kad nebūtų grobstomi deimantai. Jo darb- 
daviai nepateikia jam keblių klausimų, kaip jis atbaido 
grobstytojus, bet jo darbu yra patenkinti. Jo viršininkai pa- 
tvirtino, kad jis niekur nesišalina iš savo tarnybos vietos 
Vakarų Afrikoje. 

Belgijos policija patikrinusi savo buvusį samdinį. Ji karto- 
tekose iškapstė pranešimą iš vienos pasiuntinybės Karibų 
jūros baseine, kuriame rašoma, kad buvęs Katangos samdi- 
nys prieš tris mėnesius buvo užmuštas Gvatemaloje per ba- 
re kilusį kivirčą. 

Lebelis baigė skaityti paskutinį pranešimą iš prieš jį gulin- 
čio aplanko. Pakėlęs akis jis pamatė, kad keturiolika vyrų 
žiūri į jį, beveik visi — šaltai, beveik įžūliai. 

— Alors, rien?* — paklausė pulkininkas Rolanas, išsakyda- 
mas tai, kas rūpėjo visiems susirinkusiesiems. 

— Taip, deja, nieko, - patvirtino Lebelis. - Atrodo, nė vie- 
nas iš įtarimų nepasitvirtino. 

— Atrodo, nepasitvirtino, — kandžiai Sakai Sen Kle- 
ras. — Tai to mes ir pasiekėme jūsų „grynai seklio darbu“. 
Atrodo, niekas nepasitvirtina? 

Jis žaibavo akimis į abu seklius, Buvjė ir Lebelį, greitai 
pajutęs, kad visi jam pritaria. 

— Man regis, ponai, — tyliai tarė ministras, tyčia pavartoda- 
mas daugiskaitą, idant apimtų abu policijos komisarus, - mes 
atsidūrėme ten, nuo kur pradėjome? Taip sakant, prie nulio? 

— Taip, ko gero, taip, - atsakė Lebelis. 

Buvjė pamėgino jį užstoti: 

— Mano kolega ieško, iš esmės neturėdamas jokios infor- 
macijos, neturėdamas už ko užsikabinti, žmogaus, priklau- 
sančio vienam iš pasaulyje sunkiausiai sugaunamų tipų. To- 
kie veikėjai neafišuoja savo profesijų ar adresų. 

— Mes tai Žinome, mano brangusis komisare, — šaltai at- 
kirto ministras. — Klausimas toks.. 

Jį pertraukė beldimas į duris. Ministras susiraukė. Jis bu- 
vo davęs nurodymą jų netrukdyti, nebent pačiu būtiniausiu 
atveju. 

- Įeikite. | 

Tarpduryje, sutrikęs ir susigėdęs, stovėjo vienas iš minis- 
terijos durininkų. 

— Mes excuses, Monsieur le Ministre.** Skambina komisa- 
rui Lebeliui. Iš Londono. - Jausdamas susirinkusiųjų priešiš- 
kumą, žmogelis bandė pasiteisinti: —- Sako, svarbus reikalas... 


* Vadinasi, nieko? (Pranc.) 
** Atsiprašau, pone ministre (pranc. ). 

Lebelis atsistojo. 

— Ar leisite man išeiti, ponai? 

Jis grįžo po penkių minučių. Atmosfera buvo tokia pat 
šalta kaip ir jam išeinant; matyt, jam nesant vis dar buvo 
ginčijamasi, ką daryti toliau. Įeidamas jis pertraukė rūsčius 
kaltinimus svaidantį pulkininką Sen Klerą; Lebeliui atsisė- 
dus, šis nuščiuvo. Nedidutis komisaras laikė rankoje voką, 
kurio atvirkščioje pusėje buvo kažkas pakeverzota. 

— Manding, ponai, mes žinome pavardę žmogaus, kurio 
ieškome, — prabilo jis. 

Pasitarimas baigėsi po trisdešimt minučių bemaž lengva- 
būdiška nuotaika. Lebeliui baigus pasakoti apie žinią iš Lon- 
dono, prie stalo susėdę vyrai visi kaip vienas atsiduso, lyg 
traukinys, po ilgos kelionės atvykęs į savo stotį. Kiekvienas 
žinojo pagaliau galįs kažką daryti. Nė pusvalandžiui nepra- 
ėjus, vyrai sutarė, kad, nė žodžiu apie tai viešai neužsimi- 
nus, bus galima iššniukštinėti visą Prancūziją, ieškant žmo- 
gaus Čarlzo Kaltropo pavarde, jį surasti ir, nutarus, jog tai 
reikalinga, sunaikinti. 

Jie žinojo, kad visos turimos išsamiausios smulkmenos apie 
Kaltropą bus gautos tik ryte, kai bus teleksu atsiųstos iš Lon- 
dono. O tuo tarpu Bendrosios informacijos valdyba galės 
patikrinti kilometrines savo lentynas, ieškodama šio žmo- 
gaus užpildytos atvykimo kontrolės ar viešbučio kortelės, jei 
jis apsistojo kur nors Prancūzijoje. Policijos prefektūra ga- 
lės patikrinti savo archyvus ir išsiaiškinti, ar jis nėra apsigy- 
venęs kuriame Paryžiaus viešbutyje. 

Teritorijos apsaugos direkcija galės pranešti jo pavardę ir 
išvaizdos aprašymą visiems pasienio punktams, uostams ir 
oro uostams, nurodžiusi, kad tas žmogus turi būti suimtas, 
vos tik jo koja palies Prancūzijos teritoriją. 

Jeigu jis dar neatvyko į Prancūziją — nesvarbu. Kol kas 

viskas buvo laikoma didžiausioje paslaptyje, o kai jis čia pa- 
sirodys, jie jį sučiups. 


— Tas keistas padaras, žmogus Kaltropo pavarde, jau mū- 
sų rankose, - tarė savo meilužei pulkininkas Raulis Sen Kle- 
ras de Vilobanas, kai juodu gulėjo tą naktį lovoje. 

Kai Žaklina vargais negalais patenkino pulkininką ir šis 
užmigo, laikrodis ant židinio atbrailos išmušė dvyliktą; pra- 
sidėjo rugpjūčio keturioliktoji. 


Vyriausiasis inspektorius Tomasas atsilošė savo kėdėje 
ir nužvelgė šešis inspektorius, kuriuos perskirstė įvairioms 
užduotims po to, kai baigė telefono pokalbį su Paryžiumi. 
Lauke ramią vasaros naktį Didysis Benas išmušė vidurnaktį. 

Jis sugaišo valandą, duodamas nurodymus. Vienam vyrų 
buvo pavesta ištirti Kaltropo jaunystę, sužinoti, kur šiuo metu 
gyvena jo tėvai, jei jie dar gyvi, kokią mokyklą lankė; šaudy- 
mo rezultatus, jei mokiniu būdamas lankė kadetų korpusą; 
išskirtinius bruožus, ypatingas žymes ir pan. 

Antram buvo paliepta ištirti jo ankstyvuosius brandos me- 
tus, pradedant mokyklos baigimu, tarnybos armijoje laiko- 
tarpiu (ar gerai tarnavo, ar taikliai šaudė) ir baigiant darbu 
po demobilizacijos, iki pat to laiko, kai buvo atleistas iš gin- 
klų firmos, įtarus dvigubu žaidimu. 

Trečiam ir ketvirtam sekliui buvo pavesta išsiaiškinti jo veik- 
14 nuo tada, kai 1961 metų spalį išėjo iš paskutinės žinomos 
tarnybos. Kur jis tą laiką buvo, su kuo susitikinėjo, kokių 
pajamų turėjo, iš kokių šaltinių. Policija nebuvo jo užregist- 
ravusi, tad, matyt, neturėjo ir pirštų atspaudų, Iomasui rei- 
kėjo visų, kiek tik įmanoma, jo nuotraukų, taip pat ir nau- 
jausių, iki pat dabar. 

Paskutiniai du inspektoriai turėjo sužinoti, kur šiuo metu 

yra Kaltropas. Tomasas paliepė apžiūrėjus visą butą aptikti 
jo pirštų atspaudus, išsiaiškinti, kur jis pirko automobilį, pa- 
tikrinti Londono grafystės taryboje, ar nėra išdavusi jam vai- 
ruotojo pažymėjimo, jei ne - pradėti ieškoti provincijos gra- 
fysčių automobilizmo poskyriuose. Išsiaiškinti viską apie au- 
tomobilį - koks modelis, pagaminimo metai, kokia spalva ir 
kokie registracijos numeriai. Taip pat rasti dirbtuves, kurio- 
se jam taisydavo automobilį, ir sužinoti, ar jis ketino toli va- 
Žiuoti; išsiaiškinti, ar nesikėlė kuriuo keltu per Lamanšą, ap- 
klausinėti visas aviakompanijas, ar nepirko bilieto į lėktuvą, 
nesvarbu, kuria kryptimi. 

Visi šeši sekliai viską iki smulkmenų užsirašė. Tik jam bai- 
gus jie atsistojo ir vienas po kito išėjo iš kabineto. Korido- 
riuje du paskutiniai susižvalgė. 

— Net chemines valyklas ir baldų taisyklas patikrinti, - ta- 
rė vienas. — Pats bjauriausias darbas, kad jį kur velnias. 

— Keisčiausia, — tarė kitas, - kad senis nenori mums pasa- 
kyti, ką tas žmogus iškrėtęs ar ketina iškrėsti. 

— Dėl vieno galima neabejoti. Jeigu imtasi šitokių veiks- 
mų, nurodymas turėjo ateiti iš paties viršaus. Galima pama- 
nyti, kad tas pederastas ketina nušauti Siamo karalių! 


Netrukus buvo pažadintas taikos teisėjas, kad pasirašytų 
kratos orderį. Paryčiais, kai nusivaręs Tomasas snaudė krės- 
le savo kabinete, o dar labiau išvargęs Klodas Lebelis gurkš- 
nojo juodą kavą savajame, du Specialiosios valdybos vyrai 
iki mažiausios smulkmenos perkratė Kaltropo butą. 

Abu buvo specialistai. Jie pradėjo nuo rašomojo stalo stal- 
čių; sistemingai visus iškraustę į paklodę, jie kruopščiai su- 
rūšiavo, kas juose buvo. Kai visi stalčiai buvo tušti, jie ėmė 
ieškoti slėptuvių pačiame rašomajame stale. Po medinių bu- 
vo apžiūrėti du minkštieji baldai. Jiems pasidarbavus, butas 

atrodė panašus į sandėlį, į kurį įsisuko viesulas. Vienas vy- 
riškis apžiūrinėjo svetainę, kitas - miegamąjį. Paskui atėjo 
eilė virtuvei ir voniai. 

Apžiūrėję baldus, pagalves, spintoje kabančius apsiaus- 
tus ir kostiumus, jie perėjo prie grindų, lubų ir sienų. Šeštą 
ryto kambarys buvo plikut plikutėlis. Beveik visi kaimynai 
būriavosi laiptų aikštelėje, žvalgydamiesi čia vienas į kitą, 
čia į uždarytas Kaltropo buto duris ir kuždėdamiesi. Abiem 
inspektoriams išėjus iš buto, jie nuščiuvo. 

Vienas nešėsi lagaminą, prigrūstą Kaltropo dokumentų 
ir asmeninių daiktų. Jis nulipo laiptais, įšoko į laukiantį po- 
licijos automobilį ir parvažiavo pas vyriausiąjį inspektorių 
Tomasą. Antrasis pradėjo ilgą apklausą. Pirmiausia jis ėmė 
kamantinėti Kaltropo kaimynus, žinodamas, kad po valan- 
dos ar dviejų dauguma turės išeiti į darbą. Vietinių krautu- 
vių savininkus bus galima apklausti vėliau. 

Tomasas kelias minutes rausėsi tarp daiktų, nuklojusių vi- 
sas jo kabineto grindis. Iš tos maišalynės jo pagalbininkas 
stvėrė nedidelę mėlyną knygelę, priėjo prie lango ir ėmė ją 
vartyti saulėtekio šviesoje. 

— Šefe, pažvelkite čionai, - jis dūrė pirštu į vieną iš paso 
puslapių. - Matote... Republica Dominicana, Aeroporto Ciu- 
dad Trujillo, Decembre 1960, Entrada... Jis iš tiesų ten buvo. 
Tai tas, kurio ieškome. | 

Tomasas paėmė iš jo pasą, žvilgtelėjo į jį, paskui pasižiū- 
rėjo pro langą. 

— Taip, vyruti, čia tas, kurio ieškome. Bet ar tau neatrodo, 
kad jo pasą savo rankose laikome mes? | 

— Ak, tas rupūžė... — suvokęs viršininko mintį šūktelėjo 
inspektorius. 

— Gerai sakai, — tarė Tomasas — jis buvo baigęs bažnytinę 
mokyklą, tad labai retai keikdavosi. - Jeigu jis keliauja ne su 
šiuo pasu, tai kaip? Paduok man ragelį ir sujunk su Paryžiumi. 

O tuo metu Šakalas jau penkiasdešimt minučių buvo ke- 
lyje, toli nuo Milano. Alfa Romeo stogas buvo nuleistas, nes 
septintoji autostrada, vedanti iš Milano į Genują, jau buvo 
užlieta ryto saulės. Kelias buvo platus, tiesus, tad jis lėkė 
daugiau nei šimto trisdešimties kilometrų per valandą grei- 
čiu, ir tachometro rodyklė visą laiką virpėjo prie pat raudo- 
nos juostos. Vėsus vėjas pašėlusiai blaškė šviesius plaukus 
jam ant kaktos, bet akis saugojo tamsūs akiniai. 

Kelių žemėlapis rodė, kad iki Prancūzijos pasienio Venti- 
miljoje - 210 kilometrų, ir jis nusprendė, jog įveiks šį atstu- 
mą per dvi valandas, tad savo grafiką gerokai viršijo. Tuoj 
po septynių susidarė nedidelis kamštis sunkvežimių, važiuo- 
jančių į uostą, bet prieš 7.15 val. jis išsuko į plentą A-10, 
vedantį į San Remą ir pasienį. 

Kai be dešimt aštuonios jis atvyko į patį snūdžiausią Pran- 
cūzijos pasienio punktą, mašinų jau buvo gausu, darėsi vis 
karščiau. 

Pusę valandos išlaukus eilėje, valdininkas rankos mostu 
paliepė privažiuoti prie mašinų aikštelės - tikrinsianti muiti- 
nė. Pasą paėmęs policininkas įdėmiai jį apžiūrėjo, burbtelė- 
jo Un moment, monsieur* ir dingo muitinės būdelėje. Po 
kelių minučių jis grįžo su civiliniais drabužiais apsivilkusiu 
vyru, kuris laikė rankoje anglo pasą. 

— Bonjour, monsieur 

"— Bonjour. 

— Čia jūsų pasas? 

— Taip. 

Dabar jau šis civiliniais apdarais vilkintis vyras įdėmiai ap- 
žiūrėjo jo pasą. 


* Vieną minutę, pone (pranc. ). 

— Koks jūsų apsilankymo Prancūzijoje tikslas? 

— Turizmas. Aš niekad nebuvau Žydrajame krante. 

— Aišku. Automobilis jūsų? 

— Ne, išsinuomotas. Aš turėjau reikalų Italijoje, ir netikė- 
tai man atsirado laisva savaitė prieš grįžtant į Milaną. Taigi 
išsinuomojau automobilį, kad galėčiau mažumą pakeliauti. 

- Aišku. Automobilio dokumentus turite? 

Šakalas padavė tarptautinį vairuotojo pažymėjimą, nuo- 
mos sutartį ir du draudimo liudijimus. Vyras civiliniais dra- 
bužiais abu pastaruosius įdėmiai apžiūrėjo. 

— Bagažo turite, pone? 

— Taip, trys lagaminai bagažinėje ir rankinė. 

— Prašom įnešti viską į muitinės salę. 

Jis nuėjo. Policininkas padėjo Šakalui iškrauti tris lagami- 
nus bei rankinę, ir juodu kartu nunešė juos į muitinę. 

Prieš išvykdamas iš Milano, anglas išgalvoto prancūzo An- 
drė Marteno dokumentus įsiuvo trečiojo lagamino pamu- 
šale, senąją milinę, nudyžtus batus ir kelnes susuko į kamuolį 
ir įkišo į bagažinės kertę, o drabužius iš dviejų lagaminų iš- 
dėliojo į tris. Medaliai gulėjo jo kišenėje. 

Du muitininkai apžiūrėjo visą jo bagažą. Kol jie tai darė, 
jis užpildė standartinę anketą turistams, atvykstantiems į 
Prancūziją. Nė vienas iš jo daiktų nepatraukė muitininkų 
dėmesio. Neramu jam pasidarė tik tada, kai jie paėmė į ran- 
kas indelius su skysčiais plaukams dažyti. Dėl viso pikto jis 
supylė skysčius į buteliukus nuo losjono, skirto suvilgyti vei- 
dą po skutimosi. Tuo metu šie losjonai Prancūzijoje dar ne- 
buvo mading;, jie ką tik buvo pasirodę parduotuvėse ir dau- 
giausia Amerikoje. Jis pamatė, kad muitininkai susižvalgė, 
bet padėjo buteliukus atgal į rankinę. 

Akies kampučiu jis pro langą matė, kaip dar vienas vyras 
tikrina Alfa Romeo bagažinę ir variklį. Laimė, mašinos apa- 

čios jis neapžiūrėjo. Jis išvyniojo bagažinėje numestą milinę 
ir kelnes, su pasidygėjimu juos nužvelgė, bet pamanė, kad 
milinė skirta žiemos naktimis uždengti variklio gaubtui, o se- 
ni drabužiai — persirengti, jei kartais kelyje tektų remontuoti 
automobilį. Jis padėjo drabužius atgal ir uždarė bagažinę. 

Šakalui baigus pildyti kortelę, du muitininkai uždarė la- 
gaminus ir linktelėjo vyriškiui civiliniais drabužiais. Šis pač- 
mė kortelę, apžiūrėjo ją, sutikrino su pasu ir grąžino pasą 
savininkui. | 

— Merci, monsieur. Bon voyage.* 

Už dešimties minučių Alfa Romeo įriaumojo į rytinius 
Mentono priemiesčius. Po pusryčių kavinėje, per kuriuos jis 
atsipalaidavo, žvelgdamas į senąjį uostą ir jachtų raižomą 
įlankėlę, Šakalas sėdo į automobilį ir pajūrio kalnų keliu pa- 
traukė link Monako, Nicos ir Kanų. 


Vyriausiasis inspektorius Tomasas savo kabinete Londo- 
ne pamaišė šaukšteliu tirštą juodą kavą ir perbraukė ranka 
šeriuotą smakrą. Kitame kambario gale sėdėjo du inspek- 
toriai, kuriems buvo užkrauta užduotis sužinoti, kur yra Kal- 
tropas. Trijulė laukė atvykstant dar šešių vyrų, kurie visi bu- 
vo Specialiosios valdybos seržantai, atleisti nuo atliekamų 
užduočių po daugybės Tomaso pokalbių telefonu per pas- 
tarąją valandą. 

Tuoj po devynių, kai prisistatė į savo įstaigas ir sužinojo, 
kad yra pervedami Tomaso žinion, vyrai pradėjo pamažu 
rinktis. Atvykus paskutiniajam, Tomasas informavo: 

— Taigi mes ieškome žmogaus. Man nereikia sakyti, kam 
mums jo reikia, jums nebūtina žinoti. Svarbu, kad jį sučiup- 
tume, ir greitai. Dabar žinome ar tariamės Žiną, kad šiuo 


* Ačiū, pone. Laimingos kelionės (pranc. J. 

metu jis yra užsienyje. Mes bemaž neabejojame, kad jis ke- 
liauja su netikru pasu. 

Štai taip jis atrodo, - Tomasas išdalijo jiems fotografijas, 
padidintas iš nuotraukos Kaltropo prašyme pasui. — Gali- 
mas daiktas, jis bus pakeitęs savo išvaizdą ir todėl nebūti- 
nai atrodo šitaip. Jums teks nueiti į Pasų valdybą ir gauti 
visą sąrašą pastarojo meto prašymų išduoti pasą. Pradėki- 
te nuo pastarųjų šimto dienų. Jeigu nieko nepešite, per- 
žvelkite dar šimtą ankstesnių. Jūsų laukia sunkus. monoto- 
niškas triūsas. 

Paskui jis bendrais bruožais apibūdino paprasčiausią bū- 
dą, kaip įsigyti netikrą pasą; tiesą sakant, juo ir pasinaudojo 
Šakalas. 

— Svarbiausia, - baigdamas tarė jis, - nepasitenkinti vien 
gimimo liudijimais. Patikrinkite mirties liudijimus. Taigi, ga- 
vę Pasų valdyboje sąrašą, perkelkite visą operaciją į Somer- 
set Hauzą, įsikurkite tenai, pasidalykite šį sąrašą ir imkitės 
raustis tuose mirties liudijimuose. Jeigu aptiksite prašymą 
išduoti pasą, įteiktą žmogaus, kuris jau miręs, apgavikas tik- 
riausiai ir bus mūsų ieškomas žmogus. Keliaukite! 

Vyrai vorele išėjo iš kabineto, o Tomasas paskambino pir- 
ma į Pasų valdybą, paskui į Gimimų, santuokų ir mirčių re- 
gistratūrą Somerset Hauze, norėdamas užtikrinti, kad jo dar- 
buotojams būtų kuo geriau talkinama. 

Po dviejų valandų, kai jis skutosi pasiskolintu elektriniu 
skustuvu, kurį įsijungė į stalinę lempą, jam paskambino gru- 
pei vadovaujantis vyresnysis iš dviejų inspektorių. Jis prane- 
šė, kad per pastarąsias šimtą dienų paduotas 841 prašymas 
išduoti pasą. Vasara, — paaiškino jis, - atostogų metas, 0 per 
atostogas visada būna daugiau pareiškimų. 

Brinas Tomasas padėjo ragelį ir išsišnirpštė į nosinę. 

— Velniai griebtų tą vasarą, - suniurnėjo jis. 

Tą rytą tuoj po vienuoliktos Šakalas įvažiavo į Kanų cen- 
trą. Kaip visuomet, kai jam reikėdavo ką nors nuveikti, jis 
ieškojo vieno iš geriausių viešbučių ir, kelias minutes pasi- 
sukiojęs, įvažiavo į kiemą priešais Majestic. Perbraukęs šu- 
komis plaukus, jis įžengė į vestibiulį. 

Buvo vėlyvas rytas, dauguma viešbučio svečių išėję, ir ves- 
tibiulyje žmonių negausu. Elegantiškas šviesus kostiumas ir 
savim pasitikinti laikysena rodė jį esant pasiturintį anglą, tad 
niekas nenustebo, kai jis paklausė berniuką patarnautoją, 
kur telefonai. Moteris, sėdinti prie stalo, skiriančio komuta- 
torių nuo drabužinės, jam prisiartinus pakėlė akis. 

— Prašom sujungti mane su Paryžiumi, Molitor 5901, - 
paprašė jis. . 

Po kelių minučių ji rankos mostu parodė jam į kabiną ša- 
lia komutatoriaus ir sekė jį akimis, kol jis uždarė garso ne- 
praleidžiančias duris. 

— Allo, ici Chacal.* 

— Allo, ici Valmy.** Ačiū Dievui, jūs paskambinote. Dvi 
dienas mes stengiamės jus sugauti. 

Jei kas būtų žiūrėjęs pro stiklines kabinos duris, būtų 
pamatęs, kaip viduje stovintis anglas, prispaudęs prie au- 
sies ragelį, įsitempia ir susiraukia. Pokalbis truko dešimt 
minučių, ir beveik visą tą laiką jis tylėjo ir klausėsi. Retkar- 
čiais jo lūpos sukrutėdavo, kai jis pateikdavo trumpą, glaus- 
tą klausimą. Tačiau niekas jo nestebėjo; telefonistė įdėmiai 
skaitė sentimentalų romaną. Atitraukusi nuo knygos akis, 
ji pamatė, kad lankytojas stovi šalia jos, žvelgdamas į ją iš 
viršaus pro tamsius akinius. Pasižiūrėjusi į skaitiklio rod- 


* Alio, čia Šakalas (pranc. ). 
** Alio, čia Valmi (pranc. ). 

menis, ji pasakė, kiek jis turi mokėti už pokalbį, ir paėmė iš 
jo pinigus. 

Šakalas užsisakė kavinuką kavos terasoje, iš kurios buvo 
matyti Kruazet* ir žvilganti jūra su klykaujančiais ir dūks- 
tančiais įrudusiais poilsiautojais. Jis susimąstęs įnirtingai rū- 
kė cigaretę. 

Tai, ką išgirdo apie Kovalskį, jam buvo suprantama — 
dramblotą lenką jis atsiminė matęs Vienos viešbutyje. Ta- 
čiau jis negalėjo suprasti, iš kur už durų stovėjęs asmens sar- 
gybinis sužinojo jo slapyvardį ir kam jis buvo pasamdytas. 
Ko gero, Prancūzijos policija pati tai išprotavo. O gal Ko- 
valskis suuodė, kas jis toks, nes ir pats buvo žudikas, tik bu- 
kas ir negudrus. 

Šakalas įvertino padėtį. Valmi patarė jam nutraukti opera- 
ciją ir grįžti namo, tačiau prisipažino neturįs tiesioginio Ro- 
deno nurodymo atšaukti operaciją. Tai, kas nutiko, patvirti- 
no rimtus Šakalo nuogąstavimus, kad OAS saugumas labai 
apleistas. Tačiau jis žinojo tai, ko nežinojo Rodenas ir jo ben- 
dražygiai, tai, ko negalėjo žinoti Prancūzijos policija - ogi tai, 
kad jis keliauja svetima pavarde, su oficialiai ta pavarde išduotu 
pasu, turėdamas atsargoje tris komplektus suklastotų doku- 
mentų, tarp kurių — du neangliški pasai ir priemonės išorei 
pakeisti taip, kad atitiktų tų pasų savininkus. 

Tad kuo gi gali vadovautis Prancūzijos policija ir tas Žmo- 
gus, kurį paminėjo Valmi, komisaras Lebelis? Labai nekon- 
krečiu apibūdinimu: aukštas, šviesiaplaukis užsienietis. Rug- 
pjūčio mėnesį Prancūzijoje tikriausiai tūkstančiai tokių vy- 
rų, visų suimti jie negalės. 

Antrasis jo pranašumas buvo tas, kad Prancūzijos polici- 
ja ieškojo žmogaus su Čarlzo Kaltropo pasu. Tad tegul sau 


* Pagrindinė Kanų gatvė. 

ieško, geros kloties. Jis - Aleksandras Dagenas, ir jis gali tai 
įrodyti. 

Dabar, kai Kovalskis negyvas, niekas, netgi Rodenas su 
savo bendrininkais, nežino, kas jis ar kur jis. Pagaliau jis yra 
vienui vienas, O jis visuomet norėjo, kad būtų šitaip. 

Vis dėlto pavojai išaugo, tuo galima neabejoti. Dabar, kai 
žmogžudystės sumanymas atskleistas, jam teks pulti Saugu- 
mo tarnybos tvirtovę, kurioje visi sukelti ant kojų. Viskas pri- 
klausys nuo to, ar jo prezidento nužudymo planas pajėgs 
pramušti Saugumo tarnybos skydą. Viską pasvėręs, jis tvir- 
tai nusprendė, kad pajėgs. 

Vis dėlto klausimas tebekabojo ore, ir į jį reikėjo atsaky- 
ti. Trauktis ar veikti toliau? Atsitraukdamas jis įsiveltų į gin- 
čą su Rodenu ir jo galvažudžių gauja dėl to, kam priklauso 
ketvirtis milijono dolerių, šiuo metu esančių jo banko są- 
skaitoje Ciuriche. Jeigu jis atsisakytų grąžinti didžiąją šios 
sumos dalį, jie nesvyruodami susektų jį, kankintų, kol jis 
pasirašytų dokumentą, leidžiantį pasiimti pinigus iš tos są- 
skaitos, o paskui nužudytų. Bėgimas nuo jų persekiojimo 
brangiai atsieitų, tektų pakloti pinigų, ko gero, visus, ku- 
riuos jis šiuo metu turi. 

Veikdamas toliau, jis statytų save į naujus pavojus tol, kol 
bus užbaigtas darbas. Pasitraukti paskutinę akimirką, kai pa- 
sirinktoji diena visai priartės, bus dar sunkiau. 

Jam atnešė sąskaitą; jis dirstelėjo į ją ir susigūžė. Dieve, 
na ir lupa čia! Norint šitaip gyventi, reikia būti turtingam, 
turėti dolerių, dolerių ir dar daugiau dolerių. Jis pažvelgė į 
brangakmeniais nusagstytą jūrą, į mažytes saulėje įraudu- 
sias merginas, vaikščiojančias paplūdimiu, šnypščiančius ka- 
dilakus ir riaumojančius jaguarus, kurie slinko Kruazet bul- 
varu; jų vairuotojai bronzine oda viena akimi žiūrėjo į kelią, 
kita šukavo šaligatvius, bene pamatys kokią mergužėlę 

pramogai. Kaip tik to jis jau kadai norėjo, nuo tų dienų, kai 
prispaudęs nosį prie turizmo agentūros langų spoksodavo į 
plakatus, vaizduojančius kitokį gyvenimą, kitokį pasaulį, ku- 
riame nereiktų kasdien nuobodžiai važinėti į darbą trauki- 
niu, trimis egzemplioriais pildyti blankus, segioti popierius 
sąvaržėlėmis ir gerti drungną arbatą. Per pastaruosius tre- 
jus metus jam bemaž pavyko nusigauti į tą išsvajotąjį pasau- 
lį, čia vienur, čia kitur paragauti lašelį jo saldybių. Jis pripra- 
to prie gerų apdarų, brangių valgių, prašmatnaus buto, spor- 
tinio automobilio, elegantiškų moterų. Dabar atsitraukęs jis 
turėtų viso to atsisakyti. 

Šakalas apmokėjo sąskaitą ir paliko daug A baroiSis Jis 
sėdo į Alfa Romeo ir nuvažiavo nuo Majestic tolyn, į Prancū- 
Zijos gilumą. 


Komisaras Lebelis sėdėjo prie savo rašomojo stalo, jaus- 
damasis taip, tarsi kaip gyvas nebūtų sudėjęs bluosto, ir jam 
atrodė, kad niekados ir nebesudės. Kabineto kampe ant su- 
lankstomos lovos garsiai knarkė Liusjenas Karonas, kuris 
visą naktį nemiegojo, nes vadovavo knaisiojimuisi po doku- 
mentus, siekiant išsiaiškinti, ar kur nors Prancūzijos terito- 
rijoje nesama Čarlzo Kaltropo. Švintant šį darbą iš jo perė- 
mė Lebelis; priešais jį dabar gulėjo šūsnis pranešimų iš įvai- 
rių organizacijų, kurių užduotis buvo kontroliuoti visų už- 
sieniečių viešnagę Prancūzijoje ir jų buvimo vietą. Visi jie 
teigė tą patį: žmogus tokia pavarde legaliai neperėjo jokio 
pasienio punkto nuo metų pradžios (toliau pranešimai ne- 
siekė). Joks šalies viešbutis nei sostinėje, nei kur kitur nepri- 
ėmė svečio tokia pavarde ar bent jau prisidengusio tokia 
pavarde. Nebuvo jo jokiame nepageidautinų užsieniečių są- 
raše, be to, jis niekuo nepatraukė Prancūzijos valdžios at- 
stovų dėmesio. 

Gavęs eilinį pranešimą, nuvargęs Lebelis paliepdavo jo 
pateikėjui tikrinti vis senesnius ir senesnius faktus, bene 
aptiks Kaltropo apsilankymo Prancūzijoje pėdsakus kada 
nors praeityje. Tuomet, ko gero, pavyktų nustatyti, ar jis 
turėjo įprastą gyvenamąją vietą, - draugo namus ar mėgs- 
tamą viešbutį, —- kur gal net ir dabar maskuojasi svetima 
pavarde. 

Paskambinęs tą rytą vyriausiasis inspektorius Tomasas su- 
davė dar vieną smūgį viltims greitu laiku sučiupti paslaptin- 
£ąjįi žudiką. Dar sykį buvo ištartas posakis „Pradėti nuo nu- 
lio“, laimė, šįkart girdint tik jam pačiam ir Karonui. Vakari- 
nio pasitarimo dalyviams dar nebuvo pranešta, kad Kaltro- 
po gija tikriausiai niekur nenuves. Dešimtą valandą vakaro 
jis turės jiems tai pasakyti. Lebelis įsivaizdavo, su kokia pa- 
nieka vėl į jį žiūrės Sen Kleras, kaip nebyliai priekaištaus kiti 
pasitarimo dalyviai, jeigu jis negalės pateikti kokios nors ki- 
tos pavardės. 

Jį teguodė du dalykai. Pirma, dabar jie bent turi Kaltro- 
po išorės apibūdinimą ir jo anfas fotografijas iki pusės. Jei- 
gu jis išsiėmė pasą svetima pavarde, tai, matyt, smarkiai pa- 
keitė išvaizdą, tačiau toji nuotrauka vis dėlto geriau negu 
nieko. Antra, niekas iš pasitarimo dalyvių negalėjo sugalvo- 
ti ką nors geriau, negu darė jis - viską tikrino. 

Karonas pakišo mintį, kad Britanijos policija pabaidžiusi 
Kaltropą, kai šis su kokiu reikalu išėjęs iš savo buto į miestą, 
antro paso jis neturįs, tad nulindęs į pogrindį ir atsisakęs 
visos operacijos. 

Lebelis sunkiai atsiduso. 

— "Tai išties būtų labai džiugu, — tarė jis adjutantui, — bet 
nesitikėk. Britanijos specialioji valdyba pranešė pasigedusi 
vonioje jo tualetinių ir skutimosi reikmenų, be to, jis minėjęs 
kaimynei išvykstąs pakeliauti ir pažvejoti. Jeigu Kaltropas 


332 FREDERICK FORSYTH Il ŠAKALO DIENA 


paliko pasą namie, tai todėl, kad jam jo nebereikėjo. Nesiti- 
kėk, kad tas vyras pridarys daug klaidų; aš jau pradedu su- 
prasti, koks žmogus yra tas Sakalas. 


Žmogus, kurio dabar ieškojo dviejų šalių policija, nuspren- 
dė išvengti kankinančių transporto grūsčių, susidarančių 
žmogžudiškame Didžiajame kalnų kelyje iš Kanų į Marselį, 
ir nevažiuoti pietine magistralės RN-7 dalimi, kur į šiaurę 
nuo Marselio ji pasuka Paryžiaus link. Jis žinojo, kad abu 
šie keliai rugpjūtį yra rafinuota pragaro žemėje forma. 

Jausdamasis saugus su svetima, tačiau asmens dokumen- 
tais patvirtinta Dageno pavarde, jis nusprendė iš lėto va- 
žiuoti nuo pakrantės per Pajūrio Alpes, kur didesnis aukštis 
ir todėl vėsesnis oras, o paskui — per banguotas Burgundi- 
jos kalvas. Jis nelabai skubėjo, nes diena, kurią numatė sa- 
vo operacijai, dar buvo toli, ir jis žinojo atvykęs į Prancūziją 
anksčiau grafiko. 

Iš Kanų jis pasuko tiesiai į šiaurę plentu RN-85, pro vaiz- 
dingą kvepalų gamybos miestą Grasą, paskui — link Kaste- 
lanės, kur veržli Verdono upė, prieš keletą kilometrų sutram- 
dyta didelės užtvankos, nuo Savojos jau teka paklusniau ir 
ties Kadarašu susilieja su Diuranso upe. Nuo čia jis pasuko 
į Baremą ir Dinio miestelį, mineralinių vandenų kurortą. 
Alsūs Provanso lygumos karščiai liko užpakalyje, o kalnų 
oras buvo gaivus ir vėsus net saulei tvieskiant. Sustojęs jis 
jusdavo jos kaitrą, tačiau važiuojant vėjas, nešantis pušų ir 
iš valstiečių ūkių sklindantį deginamų EE kvapą, užlie- 
davo jį lyg gaivinanti liūtis. 

Pravažiavęs Dinį, jis pasuko į kitą Diuranso krantą ir pa- 
pietavo dailiame viešbutėlyje, dunksančiame virš vandenų. 
Už pusantro šimto kilometrų ši upė pavirs pilka, dumblina 
gyvate, dusliai šnypščiančia virš saulės išbalinto savo vagos 

žvirgždo palei Kavajoną ir Plan d'Orgoną. Tačiau čia, kal- 
nuose, ji tebebuvo upė, atrodanti taip, kaip ir turi atrodyti 
upė — vėsus vandens srautas, knibždantis žuvų, su ūksmin- 
gais krantais, apaugusiais žole, kuri nuo vandens artumo 
buvo dar žalesnė. 

Po pietų jis važiavo į šiaurę ilgu, lenktu RN-65 plento 
ruožu pro Sisteronę, vis dar palei Diuransą, kuris tekėjo de- 
šinėje, iki kelio išsišakojimo, kur RN-85 pasuko į šiaurę. 
Temstant jis įvažiavo į Gapo miestelį. Jis galėjo važiuoti to- 
liau, iki Grenoblio, bet pagalvojęs, kad skubėti nėra kur ir 
kad rugpjūčio mėnesį mažame miestelyje nakvynę lengviau 
rasti, nusprendė apsidairyti kokio kaimiško stiliaus viešbu- 
čio. Vos tik išvažiavęs iš miestelio, jis pamatė Cerf viešbutį 
ryškiaspalviu stogu — buvusį vieno iš Savojos kunigaikščių 
medžioklės namelį, kuris tebedvelkė kaimiška ramybe ir ge- 
rais valgiais. 

Keli kambariai dar buvo laisvi. Jis neskubėdamas išsimaudė 
vonioje, pamynęs savo įprotį praustis po dušu, ir apsivilko 
rusvai pilką kostiumą, šilkinius marškinius, pasirišo megztą 
kaklaryšį. Skyrė keletą kerinčių šypsnių kambarinei, ir toji 
rausdama sutiko išlyginti languotą kostiumą, su kuriuo bu- 
vo ištisą dieną, kad iš ryto galėtų vėl jį apsivilkti. 

Vakarieniavo jis paneliais išmuštame kambaryje, pro ku- 
rio langus buvo matyti medžiais apaugusios kalvos šlaitai ir 
sklido pušyse striksinčių cikadų svirpimas. Oras buvo šiltas, 
tačiau jam įpusėjus vakarienę prie kito staliuko sėdinti mo- 
teris, vilkinti suknute be rankovių ir gilia iškirpte, pareiškė 
administratoriui, kad pasidarė vėsu ir kad reikėtų uždaryti 
langus. 

Administratorius paklausė, ar jis neprieštarauja, kad bū- 
tų uždarytas langas, prie kurio sėdi. Šakalas atsigręžė ir pa- 
žvelgė į moterį, kuri, kaip jam paaiškino, prašiusi uždaryti 

langą. Ji vakarieniavo viena. Tai buvo graži netoli keturias- 
dešimties metų moteris švelniomis baltomis rankomis ir iš- 
kilia krūtine. Šakalas mostelėjo galva administratoriui, kad 
uždarytų langus, ir vos pastebimai linktelėjo už nugaros sė- 
dinčiai moteriai. Atsakydama ši šaltai šyptelėjo. 

Vakarienė buvo puiki. Jis užsisakė virš laužo keptą mar- 
gąjį upėtakį ir jautienos filė gabaliukų, kepintų virš žarijų su 
pankoliais ir čiobreliais. Gerti jam atnešė vietinio Cotes du 
Rhėone vyno - sodraus, stipraus, butelyje be etiketės. Matyt, 
j0 pripylė iš rūsyje laikomos statinės, ir pats viešbučio savi- 
ninkas išsirinko jį kaip vin de la maison.* Jį gėrė beveik visi 
vakarieniautojai, ir ne be pagrindo. 

Pabaigęs savo šerbetą, jis išgirdo, kaip už jo sėdinti mote- 
ris žemu, valdingu balsu pasakė administratoriui gersianti 
kavą poilsio kambaryje; tas atsakydamas pavadino ją „po- 
nia baroniene“. Po kelių minučių Šakalas taip pat paprašė 
atnešti jam kavą į poilsio kambarį ir nuėjo tenai.. 


Iš Somerset Hauzo vyriausiajam inspektoriui buvo pa- 
skambinta penkiolika minučių po dešimtos. Jis sėdėjo prie 
praviro kabineto lango, žvelgdamas žemyn į jau nutilusią 
gatvę, kur jokie restoranai nekvietė vėlyvų vakarieniautojų 
ir vairuotojų į šią miesto dalį. Įstaigų pastatai tarp Milbenko 


*v 


mi, bejausmiai. Tik bevardžiame kvartale, kuriame buvo Spe- 
cialiosios valdybos patalpos, kaip visada, iki vėlumos degė 
šviesos. 

Už pusantro kilometro, judriame Strende, tą vėlų vakarą 
taip pat degė šviesa toje Somerset Hauzo dalyje, kur buvo 
saugomi milijonų mirusių Britanijos piliečių mirties liudiji- 


* Cia: firminis vynas (pranc. ). 

mai. Čia Tomaso grupė - šeši seržantai ir du inspektoriai — 
susikūprinę rausėsi popierių šūsnyje; kas kelios minutės vie- 
nas iš jų atsistodavo, ir įstaigos tarnautojas, paliktas darbe, 
visiems kitiems jau seniai išėjus namo, palydėdavo jį išilgai 
lentynų, prikimštų bylų blausiais viršeliais, kad galėtų patik- 
rinti dar vieną pavardę. 

Tomasui paskambino vyresnysis inspektorius, vadovaujan- 
tis grupei. Jo balsas buvo išvargęs, bet su optimizmo gaide- 
le; jis tikėjosi, kad tai, ką jis turi pasakyti, išvaduos juos nuo 
to nuobodaus darbo - tikrinti šimtus mirties liudijimų, ne- 
egzistuojančių todėl, kad pasų savininkai dar nebuvo mirę. 

— Aleksandras Džeimsas Kventinas Dagenas, - trumpai 
pranešė jis, Tomasui atsiliepus. 

— Kas toliau? — paklausė Tomasas. 

— Gimė 1929 metų balandžio 3 dieną Šv. Morkaus para- 
pijos Semborn Fišlio kaime. Kreipėsi paso kaip įprasta, pa- 
rašęs pareiškimą ant įprasto blanko šių metų liepos keturio- 
liktąją. Pasas išrašytas kitą dieną, o liepos septynioliktąją iš- 
siųstas paštu pareiškime nurodytu adresu. Tikriausiai išaiš- 
kės, kad pasas išsiųstas ne jo paties adresu. 

— Kodėl? - paklausė Tomasas. Jis nemėgo, kai jį versdavo 
laukti. 

— Todėl, kad Aleksandras Džeimsas Kventinas Dagenas 
žuvo automobilio avarijoje savo gimtajame kaime 1931 me- 
tų lapkričio 8 dieną, būdamas pustrečių metų. 

Tomasas susimąstė. 

— Kiek liko patikrinti pasų, išduotų per pastarąsias šimtą 
dienų? — paklausė jis. 

— Dar apie tris šimtus. 

— Tegul kiti toliau tikrina, kas liko, jei kartais tarp jų esa- 
ma dar vieno sukčiaus, — paliepė Tomasas. — Perduok va- 
dovavimą tam kitam vyrukui. Aš noriu, kad tu patikrintum 

adresą, kuriuo buvo išsiųstas pasas. Paskambink man, vos 
tik ten nusigausi. Jeigu tai gyvenamos patalpos, apklausi- 
nėk namo savininką. Atnešk man visas smulkmenas, susiju- 
sias su tuo apsišaukėliu Dagenu, taip pat kopiją fotografi- 
jos, kurią jis pateikė su pareiškimu. Aš noriu pasižiūrėti, kaip 
tas Kaltropas atrodo svetimame kailyje. 

Vyresnysis inspektorius paskambino prieš pat vienuoliktą 
vakaro. Nuvykęs sužinotu adresu, jis pamatė nedidelę taba- 
ko ir spaudos krautuvėlę Pedingtone - vieną iš tų, kurių vit- 
rinose pilna prostitučių adresų. Virš krautuvėlės gyvenantis 
jos savininkas pažadintas prisipažino priimdavęs neturinčiųjų 
nuolatinio adreso korespondenciją. Už šią paslaugą jis i1m- 
davęs pinigus. Nuolatinio kliento Dageno pavarde jis ne- 
prisimenąs, bet, galimas daiktas, Dagenas lankęsis tik du kar- 
tus, pirmąjį — susitarti, kad jo korespondencija ateitų čionai, 
ir antrąjį — atsiimti laiško, kurio laukė. Inspektorius parodė 
krautuvėlės savininkui Kaltropo nuotrauką, bet šis jo neat- 
pažinęs. Jis parodė ir fotografiją, priklijuotą Dageno pareiš- 
kime; krautuvininkas atsakė lyg ir prisimenąs tą antrąjį žmo- 
gų, bet nesąs tikras. Jam atrodo, kad vyriškis buvęs su tam- 
siais akiniais. Dažnas iš tų, kurie eidavo į jo parduotuvę nu- 
sipirkti pornografinių Žurnalų, išstatytų už prekystalio, ne- 
šiojo tamsius akinius. 

— Atvežk jį čionai, — įsakė Tomasas, - ir grįžk pats. 

Tuomet jis pakėlė ragelį ir paprašė sujungti su Paryžiumi. 


Antras skambutis iš Paryžiaus pasigirdo įpusėjus vakari- 
niam pasitarimui. Komisaras Lebelis paaiškino, kad Kaltro- 
pas tikrai negali lankytis Prancūzijoje savo pavarde, nebent 
būtų nelegaliai patekęs į šalį kokiu žvejų laiveliu ar perėjęs 
sieną kokioje atkampioje vietovėje. Jis asmeniškai nemanąs, 
kad profesionalas taip pasielgtų, nes vėliau policija galėtų 

kur nors jį patikrinti ir sulaikyti dėl netvarkingų dokumentų — 
jo pase nebūtų atvykimo antspaudo. Be to, Čarlzas Kaltro- 
pas savo pavarde neužsiregistravo jokiame Prancūzijos vieš- 
butyje. 

Šiuos faktus patvirtino Bendrosios informacijos valdybos 
ir kontržvalgybos viršininkai, taip pat Paryžiaus policijos pre- 
fektas, tad dėl jų niekas nesiginčijo. 

Esama dviejų galimybių, - teigė Lebelis. Pirmoji - kad tas 
žmogus nesiėmė žygių pasui svetima pavarde įsigyti, many- 
damas, kad nėra įtariamas. Tuo tarpu policijos apsilanky- 
mas jo bute Londone tikriausiai sujaukė jam visus planus. 
Komisaras paaiškino tuo netikįs, nes vyriausiojo inspekto- 
riaus Tomaso vyrai pastebėjo, kad spintoje trūksta drabužių, 
kad baltinių stalčiai pustuščiai ir kad nesama tualetinių bei 
skutimosi reikmenų, o tai rodo tą žmogų išvykus iš savo bu- 
to Londone į iš anksto suplanuotą kelionę. Tai patvirtino 
kaimynė, pasak kurios, Kaltropas sakęs išvykstąs į kelionę 
po Škotiją automobiliu. Nei Britanijos, nei Prancūzijos po- 
licija neturi jokio pagrindo tuo tikėti. 

Antroji galimybė buvo ta, kad Kaltropas įsigijo pasą sve- 
tima pavarde; Britanijos policija šiuo metu kaip tik ir ieš- 
kanti to žmogaus. Taigi gal jis dar nėra Prancūzijoje, bet 
kur kitur baigia pasirengimą, nors galėjo niekam neįtarus 
jau ir patekti į šalį. 

Keli pasitarimo dalyviai tai išgirdę netvėrė pykčiu. 

— Jūs norite pasakyti, kad jis gali būti čia, Prancūzijoje, 
netgi pačiame Paryžiaus centre? — negalėjo patikėti Alek- 
sandras Sangvinetis. 

— Dalykas tas, - paaiškino Lebelis, - kad jis turi savo tvar- 
karaštį, kurį težino pats vienas. Mes tiriame jau tris paras. 
Mes nežinome, į kurį to žmogaus grafiko momentą įsiterpė- 
me. Galime būti tikri tik dėl vieno: jeigu žudikas ir nutuokia, 

kad mes žinome egzistuojant sąmokslą nužudyti preziden- 
tą, jis negali žinoti, kiek toli mes pažengę. Taigi mes turime 
nemažai galimybių sulaikyti tą žmogų jam nieko nejtariant, 
vos tik sužinojus jo naująją pavardę, bus nustatyta jo tapa- 
tybė ir jis bus surastas. 

Vis dėlto pasitarimo dalyviai nesileido nuraminami. Vi- 
siems jiems kėlė didžiausią nerimą mintis, kad žudikas, ko 
gero, yra mažiau nei už kokio kilometro nuo jų ir kad jis gali 
būti suplanavęs pasikėsinti į prezidento gyvybę rytoj. 

— Žinoma, gali būti, - svarstė pulkininkas Rolanas, - kad 
per neišaiškintą agentą Valmi sužinojęs iš Rodeno, jod pla- 
nas iš esmės atskleistas, Kaltropas išvyko iš savo buto atsi- 
kratyti pasirengimo įkalčių. Pavyzdžiui, galimas daiktas, 
kaip tik šiuo metu jis skandina savo šautuvą ir šovinius ko- 
kiame Škotijos ežere, idant galėtų grįžęs stoti prieš savo 
policiją švarutėlis. Tokiu atveju pateikti jam kaltinimą būtų 
labai sunku. 

Susirinkusieji svarstė Rolano mintį, ir buvo justi, kad juo 
toliau, juo labiau jie jam pritaria. | 

— Tada pasakykite mums, pulkininke, - kreipėsi minist- 
ras. — Jeigu jus būtų nusamdę šiai užduočiai ir jūs būtumėt 
sužinojęs, kad sąmokslas atskleistas, ar jūs taip pat pasielg- 
tumėt, nors jūsų tapatybė vis dar nebūtų atskleista? | 

— Žinoma, pone ministre, - atsakė Rolanas. - Būdamas 
patyręs žudikas, aš suprasčiau esąs užregistruotas kur nors 
kartotekose, tad, atskleidus sąmokslą, anksčiau ar vėliau ma- 
no namuose apsilankys policininkai ir padarys kratą. Taigi 
man reikėtų atsikratyti įkalčių, o kokia vieta tinka tam ge- 
riau negu nuošalus ežeras Škotijoje? 

Šypsenos, kuriomis jį pasveikino sėdintieji prie stalo, pa- 
rodė, kad jie pritaria šiam spėjimui. 

— Tačiau tai nereiškia, kad mes turime lyg niekur nieko 

palikti jį ramybėj. Mano manymu, mums vis tiek reikia... 
pasirūpinti tuo ponu Kaltropu. 

Šypsenos pranyko. Stojo trumpa tyla. 

— Nesuvokiu jūsų minties, mano pulkininke, - tarė gene- 
rolas Gibo. 

— Viskas paprasta, — ėmė aiškinti Rolanas. - Mums įsaky- 
ta surasti ir sunaikinti šį žmogų. Galbūt jis laikinai atsisakė 
savo kėslo. Bet jis galėjo nesunaikinti savo įnagių, o tik juos 
paslėpti, kad neįkliūtų kruopščiai patikrintas britų policijos. 
Paskui jis paprasčiausiai galėtų tęsti savo darbą nuo ten, kur 
sustojęs, tik imdamasis naujų priemonių, kurias būtų dar 
sunkiau perprasti. 

— Tačiau suradusi Britanijos policija jį tikrai suims, jeigu 
jis tebėra tenai? — paklausė kažkuris. 

— Nebūtinai. Tiesą sakant, aš tuo abejoju. Jinai, ko gero, 
neturės jokių įrodymų, vien tik įtarimą. O mūsų draugai an- 
glai yra kvailai pagarsėję jautrumu tam, ką jie patenkinti va- 
dina „pilietinėmis laisvėmis“. Aš įtariu, kad jie, ko gero, su- 
ras jį, ištardys ir paleis, neturėdami įkalčių. 

— Be abejo, pulkininko tiesa, - įsiterpė Sen Kleras. - Bri- 
tanijos policininkai aptiko tą Žmogų visai atsitiktinai. Jie el- 
giasi neįtikėtinai kvailai, palikdami pavojingus žmones lais- 
vėje. Reikėtų suteikti pulkininko Rolano skyriui įgaliojimus 
padaryti tą Kaltropą nepavojingą visiems laikams. 

Ministras pastebėjo, kad per visą šį pokalbį komisaras Le- 
belis nepravėrė burnos ir nenusišypsojo. 

— Na, komisare, ką jūs manote? Ar pritariate pulkininkui 
Rolanui, kad Kaltropas šiuo metu ardo ir slepia arba naiki- 
na savo įrankius bei priemones? 

Lebelis pažvelgė į dvi eiles laukiamai žiūrinčių veidų abi- 
pus jo. 

— Tikiuosi, — tyliai prašneko jis, - kad pulkininkas neklys- 
ta. Bet aš bijau, kad jis klysta. 

— Kodėl? - lyg peiliu rėždamas paklausė ministras. 

— Todėl, — lipšniai paaiškino Lebelis, — kad jo teorija, 10- 
giška tuo atveju, jei Kaltropas išties nutarė nutraukti opera- 
ciją, yra pagrįsta prielaida, jog jis taip nusprendė. O jeigu jis 
to nenusprendė? O kas, jeigu jis arba negavo Rodeno pra- 
nešimo, arba gavo, bet vis tiek nusprendė veikti toliau? 

Nustėrę pasitarimo dalyviai nepritariamai suūžė, tik Ro- 
lanas prie jų neprisidėjo. Jis mąsliai pažvelgė į kitame stalo 
gale sėdintį Lebelį. Jam kilo mintis, kad Lebelis kur kas iš- 
mintingesnis, negu bet kuris iš čia esančiųjų yra linkęs pri- 
pažinti. Lebelio sumanymai, pripažino jis, pagrįstumu ne- 
nusileidžia jo paties. 

Tuo metu kažkas paskambino Lebeliui. Šįsyk jis išbuvo 
per dvidešimt minučių. Grįžęs kalbėjo dešimt minučių, ir 
per tą laiką nė vienas iš auditorijos net neprasižiojo. 

— Ką mums dabar daryti? - komisarui baigus, paklausė 
ministras. 

Ramiai, kaip įpratęs, iš pažiūros visai neskubėdaąmas, Le- 
belis davė nurodymus lyg generolas, rikiuojantis savo ka- 
riuomenę, ir nors visi pasitarimo dalyviai buvo aukštesni ran- 
gu už jį, nė vienas dėl ničnieko nesiginčijo. | 

— Štai tokia padėtis, - baigė Lebelis. - Mes visi patyliu- 
kais, slapčia ieškosime po visą šalį Dageno, žinodami jo 
pasikeitusią išvaizdą, o Britanijos policija patikrins avia- 
kompanijų kasų, keltų per Lamanšą dokumentaciją ir pa- 
našiai. Jeigu ji pirma jį aptiks, tai suims, jeigu jis bus Brita- 
nijos teritorijoje, arba praneš mums, jeigu jis iš jos išvykęs. 
Suradę jį Prancūzijoje, suimsime mes. Jeigu jis bus aptik- 
tas trečiojoje šalyje, galime arba palaukti, kol jis nieko ne- 
įtardamas atvyks į Prancūziją, ir pasienyje jį sulaikyti, ar- 
ba... imtis kitokių veiksmų. Tačiau tuomet man patikėta 
užduotis jį surasti, manding, jau bus įvykdyta. O iki to lai- 

ko, ponai, būsiu dėkingas, jei sutiksite daryti tai, kas man 
atrodo reikalinga. 

Jo įžūlumas buvo toks begėdiškas, pasitikėjimas savimi 
toks absoliutus, kad niekas negalėjo nieko pasakyti. Visi tik 
linktelėjo galvomis. Net Sen Kleras de Vilobanas nepravėrė 
burnos. 

Tik prieš pat vidurnaktį grįžęs namo, jis rado Žmogų, ku- 
ris išklausė srautą nuoskaudos, prasiveržusios nuo minties, 
kad šis juokingas biurgeriškas policininkėlis buvo teisus, o 
geriausieji šalies specialistai klydo. 

Jo meilužė klausėsi jo suprasdama ir užjausdama; jis gu- 
lėjo kniūbsčias ant lovos, 0 ji masažavo jam sprandą. Tik 
prieš pat švintant, kai jis kietai miegojo, ji sugebėjo išsprūsti 
į vestibiulį ir šnektelėti telefonu. 


Vyriausiasis inspektorius Tomasas žvelgė į dvi fotografi- 
jas ir į du skirtingus prašymus išduoti pasą, išdėliotus ant 
stalo ryškioje stalinės lempos šviesoje. 

— Peržiūrėkime dar kartą, - tarė jis vyresniajam inspekto- 
riui, sėdinčiam šalia. - Pasiruošęs? 

— Taip, sere. | 

— Kaltropas: ūgis - metras septyniasdešimt aštuoni centi- 
metrai. Teisingai? 

— Taip, sere. 

— Dagenas: ūgis - metras aštuoniasdešimt centimetrų. 

— Paaukštinti kulnai, sere. Su specialiais batais galima ūg- 
telėti net šešiais centimetrais. Tūlas žemaūugis scenos meni- 
ninkas šitaip daro iš tuštybės. Be to, pasų poskyryje niekas 
nežiūri tau į kojas. 

— Gerai, — sutiko Tomasas, - batai paaukštintais kulnais. 
Kaltropas: plaukų spalva - rudi. Tai nelabai svarbu, jie gali 
būti nuo šviesiai rudų iki kaštoninių. Iš nuotraukos man 

atrodo, kad jo plaukai tamsiai rudi. Dagenas irgi rašo „ru- 
di“, bet atrodo, kad jo plaukai visai šviesūs. 

— Tai tiesa, sere, tačiau nuotraukose plaukai paprastai at- 
rodo tamsesni. Priklauso nuo apšvietimo, kur pastatyti pro- 
žektoriai ir panašiai. Be to, jis galėjo juos nusidažyti, kad 
taptų Dagenu. 

— Gerai. Patikėsiu, kad taip. Kaltropas: akių spalva — ru- 
dos. Dagenas: akių spalva — pilkos. 

— Kontaktiniai lęšiai, sere, paprastas dalykas. 

— Tvarka. Kaltropas yra trisdešimt septynerių Su Da- 
genui balandį suėjo trisdešimt ketveri. 

— Jis turėjo jaunintis trejais metais, - paaiškino inspekto- 
rius, - nes tikrasis Dagenas, berniukas, miręs pustrečių me- 
tų, gimė 1929 metų balandį. Šito pakeisti jis negalėjo. Bet 
juk niekas nesuabejos, jei žmogui trisdešimt septyneri, 6 pa- 
gal pasą - trisdešimt ketveri. Kiekvienas patikės pasu. 

"Tomasas pažvelgė į nuotraukas. Kaltropas atrodė stambes- 
nis, apvalesnio veido, tvirtesnio sudėjimo. Tačiau, norėdamas 
tapti Dagenu, jis galėjo pakeisti išvaizdą. Tiesą sakant, jis, ko 
gero, ją pakeitė netgi prieš pirmąjį susitikimą su OAS vadais 
ir po to jos nebeatkeitė, netgi tada, kai kreipėsi paso svetima 
pavarde. Tokie žmonės tikriausiai privalo mokėti ištisus mė- 
nesius gyventi apsimetę kitais, todėl jie ir nedemaskuojami. 
Kaltropui, ko gero, pavyko nepakliūti į jokios pasaulio šalies 
policijos kartotekas todėl, kad jis buvo toks gudrus ir stropus. 
Jeigu ne tas Dominikos bare nugirstas gandas, jie niekad ne- 
būtų jo aptikę. Tačiau nuo šiol jis pasidarė Dagenu, nusidažė 
plaukus, įsidėjo spalvotus kontaktinius lęšius, suplonėjo, ap- 
siavė batus paaukštintais kulnais. Į telekso kambarį jis perda- 
vė Dageno išvaizdos aprašymą, paso numerį ir fotografiją, 
kad pasiųstų į Paryžių. Jis dirstelėjo į laikrodį ir apskaičiavo, 
kad Lebelis visa tai gaus ne vėliau kaip antrą valandą nakties. 

— O paskui jau jų reikalas, - pareiškė inspektorius. 

— O ne, vaikeli, paskui mūsų laukia aibės kitų darbų, — 
suirzęs tarė Tomasas. - Rytoj nuo pat ryto pradėsime tikrin- 
ti oro laivyno, keltų per Lamanšą, traukinių į Europą bilietų 
kasas — visas iš eilės. Mes turime sužinoti ne tik kas jis dabar, 
bet ir kur yra. 

Tuo metu paskambino iš Somerset Hauzo. Paskutinis 
prašymas išduoti pasą buvo patikrintas, visi jie pasirodė esą 
teisėti. 

- Gerai, padėkokite raštininkams ir išsiskirstykite. Lygiai 
pusę devynių - į mano kabinetą, visi iki vieno, - paliepė To- 
masas. 

Įėjo seržantas ir atnešė spaudos krautuvėlės savininko pa- 
rodymus - jį atsivedė į vietinį policijos skyrių ir ten apklausė. 
Tomasas peržvelgė prisiektinai duotus krautuvininko paro- 
dymus, kuriuose, be to, ką jis pasakė Specialiosios valdybos 
inspektoriui savo krautuvėlėje, nebuvo bemaž nieko naujo. 

— Mes neturime jokio pagrindo jį laikyti, - tarė Tomasas. — 
Pasakyk Pedingtono skyriaus policininkams, kad paleistų jį 
atgal į lovą ir prie tų šlykščių nuotraukų, gerai? 

— Klausau, sere, — atsakė seržantas ir išėjo. 

"Tomasas atsilošė krėsle, mėgindamas snūstelti. 

Kol jis kalbėjosi su pavaldiniais, nejučia atėjo rugpjūčio 
penkioliktoji. 


16 skyrius 


Baronienė de la Šalonįjėr stabtelėjo prie savo kambario du- 
rų ir atsigręžė į jauną anglą, atlydėjusį ją čionai. Blausiai 
apšviestame koridoriuje ji nematė jo veido bruožų - jis-susi- 
liejo į dėmę. 

Vakaras praėjo maloniai, ir ji vis dar nebuvo apsispren- 
dusi, ar reikalauti, ar ne, kad jis pasibaigtų prie jos kamba- 
rio slenksčio. Šis klausimas sukosi jos pasąmonėje visą pas- 
tarąją valandą. 

Viena vertus, nors anksčiau ir turėjo meilužių, jinai buvo 
gerbiama ištekėjusi moteris, apsistojusi vienai nakčiai pro- 
vincijos viešbutyje ir neįpratusi leistis sugundoma visiškai ne- 
pažįstamo vyro. Kita vertus, ji buvo kaip niekad lengvai pa- 
žeidžiama, ir jai užteko atvirumo tai sau prisipažinti. 

Tą dieną ji praleido Barselonetos kadetų mokykloje aukš- 
tai Alpėse, kur dalyvavo sūnaus išleistuvių parade; mat jam 
ką tik buvo suteiktas jaunesniojo Alpių šaulių leitenanto 
laipsnis —- pulke, kuriame tarnavo jo tėvas. Nors ji, be abejo- 
nės, buvo gražiausia iš parade dalyvavusių motinų, matyda- 
ma, kaip sūnus gauna karininko antsiuvus ir tampa Prancū- 
zijos armijos kariu, kone sukrėsta, ji galutinai suprato, kad 
po kelių mėnesių jai sueis keturiasdešimt ir kad jos sūnus — 
suaugęs vyras. 

Nors ją galėjai palaikyti penkeriais metais jaunesne, 0 pa- 

ti kartais jausdavosi esanti trisdešimtmetė, dabar nebežinojo, 
ką daryti, suvokusi, kad sūnui dvidešimt ir kad jis, ko gero, 
jau miega su moterimis, kad nebegrįš namo mokyklinių atos- 
togų ir nebemedžios miškuose, supančiuose jų šeimos pilį. 

Ji palankiai reagavo į sukriošusio pulkininko, akademijos 
viršininko, asistavimą, pareikalavusį iš jo daug pastangų, į 
susižavėjimo kupinus rausvažandžių jos pačios sūnaus ben- 
dramokslių žvilgsnius, bet staiga pasijuto be galo vieniša. Ji 
jau daugelį metų žinojo, kad iš jos santuokos teliko vien pa- 
vadinimas, nes baronas, besivaikydamas visai dar paaugles 
Paryžiaus lėlytes tarp Bilbokė ir Kastelio, pametė galvą ir 
nebeatvažiuodavo vasarai į pilį, net nepasirodė sūnaus iš- 
leistuvėse. 

Kai važiuodama šeimyniniu automobiliu namo iš aukštų- 
jų Alpių ji sustojo pernakvoti kaimo viešbutyje prie Gapo, 
jai dingtelėjo mintis, kad ji graži, kad ji moteris ir kad ji vie- 
niša. Rodės, ateityje jos nelaukia niekas, vien tik asistavimas 
pagyvenusių kavalierių, tokių kaip akademijos viršininkas, 
ar tuščias, pasitenkinimo nesukeliantis flirtas su jaunais vai- 
kinais, ir ji nusprendė verčiau skradžiai prasmegsianti negu 
pasiaukosianti labdaringai veiklai. Bent jau dar ne dabar. 

Tačiau Paryžiuje ji patirdavo gėdą ir pažeminimą, nes Al- 
fredas nuolatos vaikėsi savo paaugles ir pusė aukštuome- 
nės juokėsi iš jo, o kita pusė - iš jos. 

Gerdama poilsio kambaryje kavą, ji mąstė apie ateitį ir 
ilgėjosi išgirsti esanti moteris, graži moteris, ne vien ponia 
baronienė; tuo metu prie jos priėjo anglas ir paklausė, ar 
negalįs išgerti kavos kartu su ja, nes kambaryje juodu esą 
vieni. Jis užklupo ją netikėtai, ir ji buvo per daug nustebusi, 
kad atsisakytų. 

Iš pradžių ji ėmė graužtis sutikusi su jo pasiūlymu, bet 
po dešimties minučių nebesigailėjo. Ji spėjo, kad jam tarp 

trisdešimt trejų ir trisdešimt penkerių metų — geriausias am- 
žius vyrui. Nors buvo anglas, sklandžiai ir greitai kalbėjo 
prancūziškai; jis buvo ganėtinai gražus, o kaip pašnekovas — 
įdomus. Jai labai patiko žavūs jo komplimentai, ir ji netgi 
skatino jį juos sakyti, tad buvo bemaž vidurnaktis, kai ji atsi- 
stojo, paaiškinusi, kad jai kitą rytą reikės anksti išvykti. 

Jis palydėjo ją į viršų, o prie laiptų aikštelės lango parodė 
į ryškios mėnesienos užlietus medžiais apaugusius kalvų šlai- 
tus. Juodu kiek pastovėjo, žvelgdami į miegančią gamtą, kol 
dirstelėjusi į jį jinai pamatė, kad jo akys nukreiptos ne pro 
langą, bet į gilią įdubą tarp jos krūtų, kur mėnėsienos ap- 
šviesta jos oda bolavo lyg alebastras. 

Šitaip sučiuptas, jis nusišypsojo ir pasilenkęs jai prie au- 
sies sukuždėjo: 

— Mėnesiena net patį kultūringiausią žmogų paverčia lau- 
kiniu. 

Ji nusisuko ir ėmė lipti aukštyn, apsimesdama supykusi, 
tačiau jos viduje anaiptol ne drovus nepažįstamojo susiža- 
vėjimas sukėlė malonų virpulį. 

— Tai buvo be galo malonus vakaras, pone. 

Ji laikė ranką ant durų rankenos, ir jos galvoje sukosi mig- 
lota mintis, ar vyriškis mėgins ją pabučiuoti. Ji šiek tiek tikė- 
josi, kad jis pamėgins. Sakydama tuos banalius žodžius, ji 
pajuto, kaip pilve ėmė kilti alkis. Gal dėl to kaltas buvo vy- 
nas, 0 gal - liepsningas kalvadosas, kurio jis užsakė prie ka- 
Vos, ar scena mėnesienoje, bet ji suvokė, kad šis vakaras baig- 
sis kitaip, negu ji tikėjosi. 

Ji pajuto, kaip nepažįstamojo rankos nuslydo jai už nuga- 
ros ir nė žodžiu neįspėjęs jis savo lūpomis palietė josios. Jo 
lūpos buvo šiltos ir kietos. „Reikia liautis“, - pasakė jai vidi- 
nis balsas. Po sekundės ji atsakė į jo bučinį nepraverdama 
lūpų. Nuo vyno jai sukosi galva - tikriausiai nuo jo. Ji paju- 

to, kaip ją apglėbusios rankos smarkiai įsitempė; jos buvo 
kietos ir tvirtos. 

Jos šlaunis buvo prisispaudusi žemiau jo pilvo, ir pro atla- 
sinę suknelę ji pajuto arogantiškai standžią jo varpą. Ji aki- 
mirką atitraukė koją, bet iškart vėl prispaudė. Sąmoningai ji 
nieko nesprendė —- tiesiog nesusimąstydama suvokė baisiai 
jo geidžianti, trokštanti justi jį tarp šlaunų, savo pilve, visą 
naktį. 

Ji pajuto, kaip durys jai už nugaros atsidaro į kambario 
vidų, ištrūko iš jo glėbio ir atatupsta įėjo į savo kambarį. 

— Viens, primitif.* 

Jis įėjo į kambarį ir uždarė duris. 


Per naktį visi Panteono archyvai buvo iš naujo patikrinti, 
dabar jau ieškant Dageno pavardės, ir šįkart rezultatai bu- 
vo geresni. Buvo surasta kortelė, rodanti, kad Aleksandras 
Džeimsas Kventinas Dagenas liepos 22 dieną atvyko į Pran- 
cūziją iš Briuselio greituoju traukiniu Brabant. Po valandos 
buvo rastas kitas pranešimas, parašytas to paties pasienio 
punkto muitininkų brigados, kuri visą laiką važinėja greitai- 
siais traukiniais iš Briuselio į Paryžių ir atgal ir atlieka savo 
uždavinį judančiame traukinyje. Pranešime iš Etoile du Nord 
ekspreso, važiavusio iš Paryžiaus į Briuselį liepos 31 dieną, 
keleivių sąraše buvo aptikta Dageno pavardė. 

Iš policijos prefektūros atėjo viešbučio kortelė, užpildyta 
Dageno pavarde, kurioje buvo nurodytas paso numeris, su- 
tampantis su tuo, kurį, pasak iš Londono gautos informaci- 
jos, turėjo Dagenas. Iš kortelės buvo matyti, kad anglas ne- 
dideliame viešbutyje prie Madlen aikštės viešėjo nuo liepos 
22-osi0s iki 30-osios imtinai. | 


* Eikš, laukini (pranc. ). 

Inspektorius Karonas siūlė nieko nelaukiant vykti į vieš- 
butį, bet Lebelis patyliukais apsilankė jame paryčiais ir pasi- 
šnekėjo su jo savininku. Jis įsitikino, kad ieškomo žmogaus 
iki rugpjūčio 15-osios jame nebuvo, o savininkas buvo dė- 
kingas komisarui, kad šis elgėsi diskretiškai ir nepažadino 
visų jo svečių. Lebelis liepė civiliškai persirengusiam sekliui 
apsistoti viešbutyje iki tolesnio jo nurodymo ir niekur ne- 
kelti kojos, jei kartais Dagenas vėl jame pasirodytų. Viešbu- 
čio savininkas mielai sutiko padėti. 

— Tas apsilankymas liepos mėnesį, — tarė kiai Lebe- 
lis, pusę penkių grįžęs į savo kabinetą, — buvo žvalgybinis. 
Kad ir ką jis būtų suplanavęs, viskas jau parengta... 

Paskui jis atsilošė kėdėje ir ėmė mąstyti, spoksodamas į 
lubas. Kodėl jis apsistojo viešbutyje? Kodėl ne kurio nors 
OAS šalininko namuose, kaip visi besislapstantys. OAS agen- 
tai? Todėl, kad jis nepasitiki OAS šalininkais, abejoja, ar jie 
laikys liežuvį už dantų. Ir teisingai daro. Taigi jis veikia vie- 
nas, niekuo nepasikliaudamas, savaip planuoja operaciją, 
naudojasi netikru pasu ir, ko gero, elgiasi normaliai, man- 
dagiai, nesukeldamas jokio įtarimo. Tai patvirtino ką tik jo 
apklaustas viešbutėlio savininkas. „Tikras esa — 
teigė jis. 

Tikras džentelmenas, — pamanė Lebelis, - ir pavojingas 
kaip gyvatė. Tie tikrieji džentelmenai policininkams visada 
būna pavojingiausi — niekas niekad jų neįtaria. 

Jis metė akį į dvi iš Londono atsiųstas nuotraukas, Kal- 
tropo ir Dageno. Kaltropas pavirto Dagenu, pakeitęs ūgį, 
plaukų ir akių spalvą, amžių ir, galimas daiktas, elgseną. Jis 
pamėgino įsivaizduoti tą vyrą. Koks jis atrodytų susitikus? 
Savim pasitikintis, arogantiškas, įsitikinęs savo nepažeidžia- 
mumu. Pavojingas, suktas, skrupulingas, nepasikliaujantis 
jokiu atsitiktinumu. Be abejo, ginkluotas, bet kuo? Auto- 


FREDERICK FORSYTH ii ŠAKALO DIENA 349 


matiniu pistoletu po kairiąja pažastimi? Svaidyti skirtu pei- 
liu, pritvirtintu prie šono? Šautuvu? Bet kur jis jį padės per 
muitinės patikrinimą? Kaip jis prisiartins prie de Golio, ne- 
šinas tokiu dalyku, kai net moteris su rankinuku yra įtartina, 
jei stovi arčiau kaip dvidešimt metrų nuo prezidento, 0 vy- 
rai su ilgais nešuliais be jokių ceremonijų nuvejami į šalį, jei 
prezidentas turi pasirodyti viešumoje? 

Mon Dieu, o tas pulkininkas iš Eliziejaus rūmų mano, kad 
Šakalas - viso labo eilinis banditas! Lebelis suvokė turįs vie- 
ną pranašumą: jis žino žudiko pavardę, o žudikas nežino, 
kad jam ji žinoma. "Tai buvo vienintelis jo pranašumas, visa 
kita buvo palanku Šakalui, ir niekas iš vakarinio pasitarimo 
dalyvių negalėjo ar nenorėjo to suprasti. 

Jeigu tik jis suuos, ką tu Žinai, nespėjus jo pagauti, ir dar 
kartą pakeis savo tapatybę, Klodai, vaikeli, - pamanė jis, — 
tavęs laukia didžiuliai sunkumai. 

— Tikrai didžiuliai sunkumai, — garsiai ištarė jis. 

Karonas pakėlė akis. 

— Jūsų tiesa, viršininke. Jis neturi jokių šansų. 

Lebelis jį aprėkė, nors jam tai nebuvo būdinga. Turbūt 
pradėjo atsiliepti miego stoka. 


Nykstančio mėnulio šviesos pluoštelis, iš lėto nušliuožęs 
suglamžyta lovatiese, traukėsi tolyn. Jis išplėšė iš tamsos ne- 
tvarkingai numestą atlaso suknią, gulinčią tarp durų ir lovos 
kojūgalio, ant kilimo numestą liemenėlę ir nailonines koji- 
nes. Dvi žmogystas lovoje gaubė šešėlis. 

Koletė gulėjo aukštielninka, įsmeigusi akis į lubas, ir vie- 
nos rankos pirštais tingiai braukė per šviesią galvą, gulinčią 
jai ant pilvo. Ji pergalvojo tai, kas nutiko naktį, ir šyptelėjo. 

Jis buvo geras meilužis, tas laukinis anglas, šiurkštokas, 
bet įgudęs. Jis taip meistriškai darbavosi pirštais, liežuviu ir 

pimpalu, kad patenkino ją penkis kartus, o pats pasitenkino 
tris. Ji tebejuto karštį, nusvilinantį ją iš vidaus, kai jis iššau- 
davo. Kaip velnioniškai seniai jai reikėjo tokios nakties, ji 
suprato, kai atsakė į jo glamones taip, kaip nebuvo dariusi 
daugel metų. 

Ji dirstelėjo į nedidelį kelioninį laikrodį šalia lovos. Buvo 
ketvirtis po penkių. Ji tvirčiau suėmė šviesius Plaukus; ir timp- 
telėjo. 

-Ė. 

Anglas ne visai pabudęs kažką suniurnėjo. Juodu gulėjo 
nuogi ant išdraikytų patalų, bet nuo radiatorių kambaryje 
buvo maloniai šilta. Šviesiaplaukė galva išsivadavo iš jos 
gniaužtų ir nuslydo jai tarp šlaunų. Koletė juto kutenantį 
karštą alsavimą ir į šalis tiriamai vėl judantį liežuvį. 

— Ne, pakaks. - 

Ji greitai suglaudė šlaunis, atsisėdo ir sugriebusi už plau- 
kų pakėlė jo veidą, kad matytų jį. Jis pasislinko, įkniaubė 
veidą į putnią, stambią jos krūtį ir ėmė ją bučiuoti. 

— Aš pasakiau „ne“. 

Jis pakėlė akis. 

— Pakaks, brangusis. Už dviejų valandų man reikia keltis, 
o tu turi grįžti į savo kambarį. Dabar, mano mažasis angle, 
dabar. 

Jis suprato, linktelėjęs galva pasisuko lovoje, atsistojo ant 
grindų ir ėmė dairytis drabužių. Ji palindo po paklodėmis, 
išlankstė jas iš netvarkingos krūvos prie savo kelių ir užsi- 
traukė iki smakro. Jis apsirengė, persimetė per ranką švar- 
ką ir kaklaryšį ir iš viršaus pažvelgė į ją; kambario prieblan- 
doje ji matė, kaip jam nusišypsojus sužvilgo dantys. Jis atsi- 
sėdo ant lovos krašto ir perbraukė dešiniosios rankos delnu 
jai per sprandą. Jo veidas buvo visai prie pat jos. 

— Tau buvo gera? 

— Mmm. Labai gera. O tau? 

Jis dar kartą nusišypsojo. 

— Kaip tu manai? 

— Kuo tu vardu? - nusijuokusi paklausė ji. 

— Aleksas, — kiek pasvarstęs pamelavo jis. 

— Na, Aleksai, buvo labai gera. Vis dėlto laikas tau grįžti į 
savo kambarį. 

Jis pasilenkė ir pabučiavo jai į lūpas. 

— Tuomet labos nakties, Kolete. 

Jis iškart išėjo ir uždarė duris. 


Švintant, septintą ryto, vietinis žandaras privažiavo dvira- 
čiu prie Cerf viešbučio, nulipo ir įėjo į vestibiulį. Jį pasveiki- 
no viešbučio savininkas - šis jau pabudęs darbavosi prie port- 
jė stalelio, organizuodamas svečių žadinimą ir cafė complet* 
jų kambariuose. 

— Alors**, ankstyvoji varna? 

— Kaip paprastai, - atsakė žandaras. — Dviračiu čia ilgai 
važiuoti, tad jus visuomet pasilieku pabaigai. 

— Nesek pasakų, - nusišypsojo viešbučio savininkas. - Mes 
duodame pusryčiams geriausios kavos visoje apylinkėje. Ma- 
ri Luiza, atnešk ponui puodelį kavos; be abejo, šliūkštelk į 
ją lašelį kalvadoso. 

Kaimo policininkas patenkintas išsišiepė. 

— Štai kortelės, - tarė savininkas, paduodamas jam nedi- 
deles baltas korteles, kurias iš vakaro užpildė naujai apsigy- 
venę svečiai. - Vakar teatvyko trys nauji. 

Konsteblis paėmė korteles ir įsikišo jas į odinį maišelį, ku- 
rį buvo prisisegęs prie diržo. 


* Pusryčiai su kava (pranc. ). 
** Tai ką (pranc.). 

— Nelabai vertėjo dėl tiek čia užsukti, — šyptelėjo jis, bet 
atsisėdo ant suolo vestibiulyje ir sulaukęs savo kavos su kal- 
vadosų mažumą pablevyzgojo su ją atnešusia Mari Luiza. 

Į Gapo žandarmeriją ir komisariatą su viešbučio registra- 
cijos kortelių maišeliu jis grįžo tik aštuntą. Korteles paėmė 
inspektorius, vangiai jas pavartęs, sudėjo į krepšį, su kuriuo 
vėliau tą dieną bus perduotos į Liono apskrities būstinę, o 
vėliau - į Bendrosios informacijos valdybos Paryžiuje archy- 
vus. Bet jam tai atrodė visai beprasmiškas darbas. 

Tuo metu, kai inspektorius dėjo korteles į krepšį komisa- 
riate, ponia Koletė de la Šalonjėr apmokėjo sąskaitą, sėdo 
prie savo automobilio vairo ir išvažiavo vakarų kryptimi. Ant- 
rame aukšte apsistojęs Šakalas miegojo iki devynių. 


Vyriausiasis inspektorius Tomasas buvo užsnūdęs. Šalia 
jo stovintis telefonas šaižiai sučirškė. Tai buvo vidaus ryšio 
telefonas, jungiantis jo kabinetą su kambariu kitame kori- 
doriaus gale, kur šeši seržantai ir du inspektoriai darbavosi 
su telefonų baterija nuo tada, kai pasibaigė jo instruktažas. 

Jis dirstelėjo į laikrodį — dešimta valanda. Velniai griebtų, 
man nebūdinga užsnūsti. Paskui jis prisiminė, kiek valandų 
miegojo, tiksliau sakant, kiek nemiegojo nuo tada, kai pir- 
madienį po pietų jį išsikvietė Diksonas. O dabar jau buvo 
ketvirtadienio rytas. Telefonas vėl suskambo. 

— Alio. 

Ragelyje pasigirdo vyresniojo inspektoriaus balsas. 

— Mūsų draugas Dagenas, — be įžangos pradėjo jis, — išvy- 
ko iš Londono BEA aviakompanijos reisu pirmadienio ry- 
tą. Bilietas buvo užsakytas šeštadienį. Dėl pavardės abejo- 
nių nėra — Aleksandras Dagenas. Oro uoste sumokėjo už 
bilietą grynaisiais. 

— Kur išskrido? Į Paryžių? 

— Ne, šefe, į Briuselį. 

Tomasui išsyk prablaivėjo galva. 

— Gerai, klausykis. Galbūt jis išskrido, bet sugrįžo. Toliau 
tikrinkite — gal būta daugiau užsakymų jo pavarde. Ypač 
svarbu, jei būtų užsakytas bilietas į lėktuvą, kuris dar neiš- 
skrido iš Londono. Patikrinkite išankstinius užsakymus. Jei- 
gu jis grįžo iš Briuselio —- praneškite man. Bet aš tuo abejo- 
ju. Man rodos, mes būsime jį pametę, nors, žinoma, jis išvy- 
ko iš Londono kelios valandos prieš prasidedant tyrimui, 
tad čia ne mūsų kaltė. Aišku? 

— Gerai. Na, o kaip su tikrojo Kaltropo paieškomis Di- 
džiojoje Britanijoje? Jomis užsiėmę daug provincijos polici- 
ninkų, ir ką tik skambino Skotland Jardas, sako, provincija 
skundžiasi. 

Tomasas pamąstė. 

— Atšaukite paieškas. Aš bemaž neabejoju, kad jis išvykęs. 

Jis pakėlė išorinio ryšio telefono ragelį ir paprašė sujung- 
ti su komisaro Lebelio kabinetu Teismo policijoje. 


Inspektorius Karonas pamanė dar ketvirtadienį iki pietų 
atsidursiąs beprotnamyje. Pirmiausia penkios minutės po 
dešimtos paskambino britai. Ragelį pakėlė jis pats, tačiau, 
vyriausiajam inspektoriui Tomasui primygtinai pareikalavus 
Lebelio, jis nuėjo į kampą pažadinti ant sulankstomos lovos 
miegančios žmogystos. Lebelis atrodė, tarsi prieš savaitę bū- 
tų miręs, bet prie telefono priėjo. Vos tik jis prisistatė Toma- 
sui, Karonui vėl teko imti ragelį, nes Lebelis nemokėjo an- 
gliškai, o Tomasas prancūziškai. Jis vertė, ką pranešė Toma- 
sas ir Lebelio atsakymus. 

— Pasakyk jam, — suvirškinęs gautą informaciją, paliepė 
Lebelis, - kad su belgais mes susitarsime iš čia. Sakyk, labai 
nuoširdžiai jam dėkoju už pagalbą. Jeigu sužinosime, jog 

žudikas yra kažkur Europoje, o ne Britanijoje, aš tučtuojau 

jam pranešiu, kad jis galėtų atšaukti savo žmones. 
Pokalbiui pasibaigus, abu vyrai vėl įsitaisė prie savo stalų. 
— Sujunk mane su Briuselio saugumu, — paliepė Lebelis. 


Šakalas pabudo, kai saulė jau buvo aukštai virš kalnų ir 
žadėjo dar vieną gražią vasaros dieną. Jis nusipraušė po dušu 
ir apsirengė, pasiėmęs gerai išlygintą langugtą kostiumą iš 
kambarinės Mari Luizos, kuri jam padėkojus vėl išraudo. 

"Tuoj po pusės vienuolikos jis išvažiavo savo Alfa Romeo į 
miestelį ir užėjo į paštą, kur tarpmiestiniu telefonu paskam- 
bino į Paryžių. Po dvidešimties minučių 1š jo išėjo rūškanas, 
skubėdamas. Netoliese esančioje ūkinių prekių parduotu- 
vėje nusipirko didelę skardinę tamsiai mėlynų ir mažesnę 
baltų dažų, taip pat du teptukus - vieną šriftinį, siaurutį, iš 
kupranugario plaukų, kitą — penkių centimetrų skersmens, 
minkštais šeriais. Be to, nusipirko atsuktuvą. Sudėjęs pirki- 
nius į automobilio dėtuvę, parvažiavo į Cerf viešbutį ir pa- 
prašė sąskaitos. Kol ji buvo ruošiama, jis užlipo į viršų ir 
susikrovęs daiktus pats nusinešė lagaminą prie automobi- 
lio. Sudėjęs tris lagaminus į bagažinę, o rankinę pasiguldęs 
ant keleivio sėdynės, jis grįžo į vestibiulį ir apmokėjo sąskai- 
tą. Perėmęs budėjimą portjė vėliau pasakys, kad svečias at- 
rodė susinervinęs ir skubąs, o sąskaitą apmokėjo nauju šim- 
to frankų vertės banknotu. Nepasakė jis, - nes nematė, — 
kad kol ėjo į kambarėlį atnešti grąžos, šviesiaplaukis anglas 
pervertė viešbučio registracijos žurnalą, į kurį portjė suraši- 
nėjo tą dieną atvykstančius svečius. Atsivertęs priešpaskuti- 
nį puslapį, anglas pamatė tarp vakarykščių įrašų ir tokį: ba- 
ronienė de la Šalonjėr, Otė Šalonjėr, Korezas. 

Vos tik sąskaita buvo apmokėta, kieme suriaumojo Alfa 
Romeo ir anglas pranyko. 

Prieš pat vidurdienį į Klodo Lebelio kabinetą atėjo dau- 
giau pranešimų. Iš Briuselio paskambinęs saugumo parei- 
gūnas pranešė, kad pirmadienį Dagenas teišbuvo mieste pen- 
kias valandas. Atvykęs iš Londono BEA lėktuvu, jis tą po- 
pietę išskrido į Milaną Alitalia kompanijos reisu. Už bilietą 
sumokėjo grynaisiais kompanijos kasoje, o užsakytas jis bu- 
vo telefonu iš Londono praeitą šeštadienį. Lebelis tučtuo- 
jau užsakė pasikalbėjimą su Milano policija. 

Vos tik jis padėjo ragelį, telefonas vėl suskambo. Šįkart 
kontržvalgyba pranešė, kad įprastiniais kanalais gautas pra- 
nešimas, jog tarp tų, kurie vakar ryte atvyko į Prancūziją iš 
Italijos pro Ventimiljos pasienio punktą ir užpildė ten kor- 
teles, buvo Aleksandras Džeimsas Kventinas Dagenas. 

Lebelis netvėrė pykčiu. 

— Beveik trisdešimt valandų! - šaukė jis. - Daugiau nei 
para! 

Jis trenkė ragelį. Karonas klausiamai pažvelgė į jį. 

— Tiek laiko, - išvargusiu balsu paaiškino jis, - kortelė ke- 
liavo iš Ventimiljos į Paryžių. Dabar jie rūšiuoja atvykusių 
vakar ryte korteles iš visos Prancūzijos. Jie sako, kad tų at- 
vykėlių per dvidešimt penkis tūkstančius. Atmink: per vieną 
dieną. Gal man ir nereikėjo ant jų šaukti. Na, mes bent jau 
žinome vieną dalyką - kad jis čia. Tikrai. Prancūzijoje. Jei- 
gu aš neturėsiu ką pranešti vakariniame pasitarime, jie man 
nudirs odą. Beje, paskambink vyriausiajam inspektoriui To- 
masui ir dar kartą jam padėkok. Sakyk, Šakalas Prancūzijo- 
je, ir dabar juo užsiimsime mes. 

Kai Karonas, pasikalbėjęs su Londonu, padėjo ragelį, pa- 
sigirdo skambutis iš Liono teismo policijos būstinės. Lebelis 
klausėsi, paskui triumfuodamas pažvelgė į Karoną. 

— Jis mūsų rankose, - pridengęs delnu mikrofoną, tarė jis. — 

Vakar vakare jis užsiregistravo Cerf viešbutyje Gape dviem 
paroms. 

Jis atitraukė delną ir prašneko į ragelį. 

— Dabar klausykit, komisare. Aš neturiu teisės aiškinti jums, 
kodėl mums reikalingas tas Dagenas. Tiesiog patikėkite ma- 
nim, kad tai svarbu. Noriu, kad jūs padarytumėt štai ką... 

Jis kalbėjo dešimt minučių, ir vos jam baigus suskambo 
telefonas ant Karono rašomojo stalo. Vėl skambino iš kontr- 
žvalgybos ir pranešė, kad Dagenas įvažiavo į Prancūziją iš- 
sinuomotu baltu sportiniu dviviečiu automobiliu 78 Ro- 
meo, registracijos numeris MI-61741. 

— Gal pranešti visiems kelių postams, kad sustabdytų šį 
automobilį? — paklausė Karonas. 

Lebelis pamąstė. 

— Ne, kol kas nereikia. Jeigu jis važiuoja kažkur kaimo 
keliais, jį gali sustabdyti koks kaimo policininkas, manyda- 
mas, kad jam duota užduotis surasti vogtą sportinį automo- 
bilį. Anglas nušaus kiekvieną, kuris pamėgins jį sustabdyti. 
Šautuvas tikriausiai kažkur automobilyje. Svarbu tai, kad jis 
užsiregistravo viešbutyje dviem paroms. Man reikia, kad vieš- 
butį būtų apsupusi visa armija, kai jis sugrįš. Niekas neturi 
nukentėti, jeigu tik to galima išvengti. Kelkis, jei norime gauti 
tą sraigtasparnį. Eime. 

Tuo metu, kai jis kalbėjo su Karonu, visa Gino policija 
ruošė plienines užtvaras visuose išvažiavimuose iš miesto ir 
viešbučio rajone, o vyrai slėpėsi krūmuose prie tų užtvarų. 
Tokį įsakymą jie gavo iš Liono. Grenoblyje ir Lione auto- 
matais ir šautuvais ginkluoti vyrai lipo į dvi dengtų sunkveži- 
mių virtines. Satori stovykloje prie Paryžiaus buvo ruošia- 
mas sraigtasparnis komisarui Lebeliui skristi į Gapą. 

Net medžių paunksnėje tą ankstyvą popietę buvo nepa- 
keliamai karšta. Išsirengęs iki juosmens, kad neištepliotų dau- 
giau drabužių, negu reikia, Šakalas dvi valandas plušo prie 
automobilio. 

Išvažiavęs iš Gapo, jis pasuko tiesiai į vakarus pro Veną ir 
Aspr siur Bjueką. Beveik visą laiką kelias ėjo žemyn, vin- 
giuodamas tarp kalnų lyg nerūpestingai numestas kaspinas. 
Jis išspaudė iš automobilio visa, ką šis galėjo, siauruose po- 
sūkiuose padangos net cypdavo, o dusyk priešpriešiais va- 
žiavę vairuotojai ko nenugarmėjo į apačioje Žiojinčias pra- 
rajas. Pravažiavęs Aspr siur Bjueką, jis pasuko plentu RN- 
93, kuris ėjo ta pačia kryptimi kaip ir Dromos upė - į rytus, 
kur ji įteka į Roną. 

Nuo čia dvidešimt aštuonių kilometrų ruože kelias ne kar- 
tą perkirto upę. Tuoj už Liuk an Diua jis nutarė, kad jau lai- 
kas sukti iš kelio. Čia nestigo šalutinių kelių, vedančių į kal- 
nus ir kalnų kaimelius. Jis pasirinko pirmą pasitaikiusį ir už 
poros kilometrų įvažiavo į takelį dešinėje, vedantį miškan. 

Vakarop jis baigė dažyti savo Alfa Romeo ir atsitraukęs 
nužvelgė. Automobilis buvo padengtas bemaž baigiančiais 
džiūti žvilgančiais tamsiai mėlynais dažais. Nors nudažytas 
jis buvo toli gražu ne profesionaliai, įtarimo sukelti neturė- 
j0, ypač prietemoje — nebent jei kas įdėmiai jį apžiūrėtų. 
Abu numerius jis nusuko, ir dabar jie gulėjo ant žolės. Ant 
išvirkščios jų pusės jis baltais dažais užrašė išgalvotus pran- 
cūziškus numerius, besibaigiančius 75 — Paryžiaus registra- 
cijos kodu. Šakalas žinojo, kad tokie numeriai dažniausiai 
aptinkami Prancūzijos keliuose. 

Automobilio nuomos ir draudimo dokumentai dabar ne- 
betiko mėlynam prancūziškam Alfa Romeo, nes buvo išduoti 
baltam itališkam, tad jeigu jį sustabdytų kelyje ir pamatytų 
netinkamus dokumentus, jam būtų galas. Kai pamirkęs 

skudurą į benzino baką jis valėsi dažus nuo rankų, galvojo 
tik apie viena: ar leistis į kelią dabar ir rizikuoti, kad ryškioje 
saulės šviesoje kas gali pamatyti, kaip mėgėjiškai nudažytas 
jo automobilis, ar palaukti, kol sutems. 

Jis neabejojo, kad dabar, kai jo netikra pavardė išaiškin- 
ta, netrukus bus Žinoma, kur jis įvažiavo į Prancūziją 1r ko- 
kiu automobiliu. Iki pasikėsinimo dar buvo likę daug dienų, 
tad jam reikėjo susirasti slėptuvę, kurioje galėtų tūnoti, kol 
ateis laikas. Vadinasi, jam reikia nusigauti į Morezo depar- 
tamentą bemaž už 400 kilometrų, 0 greičiausiai tai padaryti 
jis galėjo automobiliu. Tai buvo rizikinga, bet jis nusprendė, 
kad rizikuoti reikia. Na ką gi, puiku, juo greičiau, juo geriau — 
kol kiekvienas šalies kelių policininkas dar neieško sporti- 
nio Alfa Romeo su šviesbruviu anglu prie vairo. 

Jis prisuko naujuosius numerius, išmetė likusius dažus ir 
abu teptukus, vėl apsivilko šilkinius marškinius bei švarką ir 
užvedė variklį. Vėl įsukęs į RN-93, pasižiūrėjo į laikrodį. Buvo 
be devyniolikos minučių keturios. 

Aukštai virš galvos jis pamatė į rytus plerpiantį sraigtas- 
parnį. Už dešimties kilometrų jis privažiavo ženklą su užra- 
šu Die. Jis žinojo, kad šio kaimo pavadinimas tariamas ne 
taip kaip to paties angliško žodžio, bet jam dingtęlėjo šis 
sutapimas*. Jis nebuvo prietaringas, tačiau įvažiavęs į kai- 
mo centrą prisimerkęs įdėmiai apsidairė. Pagrindinėje aikš- 
tėje prie paminklo žuvusiems kare stovintis stambus kelių 
policininkas su juodos odos švarku ir kelnėm pamojo jam 
privažiuoti prie dešiniojo kelkraščio ir sustoti. Šakalo šautu- 
vas tebegulėjo vamzdžiuose, privirintuose prie automobilio 
rėmo; nei pistoleto, nei peilio jis neturėjo. Akimirką dvejo- 
jo, neapsispręsdamas, ar žaibiškai trenkti į policininką au- 


* Die angliškai - „mirti“. 

tomobilio sparnu ir nuvažiuoti, o paskui, palikus Alfa Ro- 
meo už kokių dvidešimties kilometrų, pabandyti be veidro- 
džio ir praustuvės pasiversti pastoriumi Jensenu ir paskui 
tąsytis su trimis lagaminais bei rankine, ar sustoti. 

Už jį nusprendė policininkas. Visiškai nekreipdamas dė- 
mesio į lėčiau važiuojantį Alfa Romeo, jis nusigręžė ir įsmei- 
gė akis į kitą kelio pusę. Šakalas privažiavo prie kelkraščio ir 
įdėmiai stebėdamas padėtį laukė. 

Tolimajame kaimo gale jis išgirdo kaukiant sirenas. Kad 
ir kas atsitiko, dabar jau buvo per vėlu sprukti. Į kaimą įva- 
žiavo kolona - keturi policijos sitroenai ir šeši dengti sunk- 
vežimiai. Kelių policininkas atšoko į šalį ir sveikindamas iš- 
tiesė ranką; kolona pralėkė pro sustojusį Alfa Romeo ir pa- 
suko į kelią, kuriuo jis buvo atvažiavęs. Pro grotuotus sunk- 
vežimių langus, dėl kurių prancūzai praminė juos „salotų 
krepšiais“, jis pamatė eiles šalmuotų policininkų su auto- 
matais ant kelių. 

Kolona pranyko bemaž taip pat greitai, kaip pasirodė. Ke- 
lių policininkas nuleido ranką, tingiu gestu parodė Šakalui, 
kad gali važiuoti toliau, ir išdidžiai nužingsniavo prie savo 
motociklo, pastatyto priešais paminklą. Kai mėlynas 4/fa Ro- 
meo pranyko už posūkio į vakarus vedančiame kelyje, jis vis 
dar mindė motociklo starterį. 


Į Cerf viešbutį buvo įsiveržta be dešimties minučių penk- 
tą. Klodas Lebelis, kuris nusileido už pusantro kilometro 
nuo miestelio kitoje jo pusėje ir buvo atvežtas į viešbučio 
kiemą policijos automobiliu, priėjo prie laukujų durų lydi- 
mas Karono, kuris nešėsi po lietpalčiu, permestu per deši- 
niąją ranką, užtaisytą ir parengtą šaudyti automatinį kara- 
biną MAT-49. Karonas laikė smilių ant gaiduko. Dabar jau 
visi miestelio gyventojai žinojo, kad kažkas dedasi. Tik ne 

viešbučio savininkas: nors viešbutis buvo apsuptas penkias 
valandas, jam keista buvo tik tai, kad žuvies pardavėjas ne- 
atnešė ką tik sugautų upėtakių. 

Pakviestas portjė, pasirodė viešbučio savininkas, kuris triū- 
sė prie sąskaitų savo kabinete. Lebelis klausėsi, kaip jis atsa- 
kinėja į Karono klausimus, nervingai dirsčiodamas į keistą 
ryšulį, kabantį šiam ant rankos, ir jo pečiai nusviro. 

Po penkių minučių viešbutį užtvindė uniformuoti policinin- 
kai. Jie apklausinėjo jo darbuotojus, apžiūrėjo Sakalo miega- 
mąjį, išnaršė viešbučio teritoriją. Lebelis vienas išėjo į kiemą 
ir įsistebeilijo į aplinkinius kalnus. Prie jo priėjo Karonas. 

— Jūs manote, kad jis tikrai pranyko, viršininke? 

Lebelis linktelėjo galvą. 

— Be jokios abejonės. 

— Bet jis buvo užsiregistravęs dviem paroms. 

— Jūs manote, viešbučio savininkas su juo išvien? 

— Ne. Jis ir jo darbuotojai nemeluoja. Kažkuriuo metu šį 
rytą jis apsigalvojo. Ir išvyko. Klausimas dabar - kur, velniai 
rautų, jis išvažiavo ir ar įtaria mus žinant, kas jis yra. 

— Bet iš kur? Šito žinoti jis negali. Tai tikriausiai sutapi- 
mas. Ne kitaip. 

— Tikėkimės, mano brangusis Liusjenai. ž 

— Taigi visa, kuo mes dabar galime pasikliauti - automo- 
bilio numeris. 

— Taip, padariau klaidą. Mums reikėjo paskelbti to auto- 
mobilio paiešką. Iš kurio nors automobilio radijo telegrafu 
susisiek su Lionu, tegul visose stotyse paskelbia aliarmą. Už- 
duotis - neeilinės svarbos. Baltas A/fa Romeo, iš Italijos, nu- 
meris MI-61741. Artintis atsargiai, manoma, kad vairuoto- 
jas ginkluotas ir pavojingas. Tu Žinai įprastinę formuluotę. 
Bet dar vienas dalykas: niekas neturi prasitarti apie tai Žur- 
nalistams. Pranešime dar pridurk, kad įtariamasis, ko gero, 


FREDERICK FORSYTH Iš ŠAKALO DIENA 361 


nežino esąs įtariamas, ir aš nudirsiu odą kiekvienam, kuris 
paskleis tai per radiją ar paskelbs spaudai. Pasakysiu Liono 
policijos komisarui Gajarui, kad perimtų vadovavimą ope- 
racijai čia, ir grįžkime į Paryžių. 


Buvo beveik šešta valanda, kai mėlynas Alfa Romeo nusi- 
leido į Valensos miestą, kur RN-7, pagrindine magistrale, 
vedančia iš Liono į Marselį, palei Ronos upės krantus dun- 
da plieninis srautas iš Paryžiaus į Žydrąjį krantą. A/fa Ro- 
meo perkirto į pietus vedantį kelią ir pasuko per tiltą ma- 
gistralėn RN-533, einančion į Sen Perė vakariniame upės 
krante. Po tiltu galingoji upė žvilgėjo pavakario saulės spin- 
duliuose ir nekreipdama dėmesio į menkučius plieninius 
vamzdžius, dumiančius į pietus, tingiai, tačiau tvirtai ritosi 
link laukiančios Viduržemio jūros. 

Pravažiavęs Sen Perė, palikęs užpakalyje prieblandos 
gaubiamą slėnį, Šakalas mažuoju sportiniu automobiliu kilo 
vis aukštyn į Centrinio masyvo ir Overnė provincijos kal- 
nus. Po Le Piuji kelias pastatėjo, kalnai paaukštėjo, ir kiek- 
vienas miestas atrodė lyg mineralinių vandenų kurortas, 
kur iš kalnų masyvo uolų trykštantys gaivingieji šaltiniai ma- 
sina miestiečius, kamuojamus skausmų bei egzemų, ir krau- 
na turtus apsukriems Overnė valstiečiams, kurie noriai 
griebėsi šio verslo. 

Pravažiavus Briudą, Aljė upės slėnis liko žemai, o nakties 
oras buvo persunktas viržių ir džiūstančio šieno kvapų, sklin- 
dančių iš aukštikalnių ganyklų. Jis stabtelėjo prisipilti dega- 
lų Isuare, paskui nulėkė tolyn, pro kazino miestą Mont Do- 
rą ir La Burdulio kurortą. Buvo beveik vidurnaktis, kai jis 
aplenkė Dordonės upės ištakas, kur ji, ištryškusi tarp Over- 
nė uolų, teka į pietus, o paskui į vakarus ir, įveikusi pustuzi- 
nį užtvankų prie Bordo miesto, išsikvėpusi įteka į Atlantą. 

Iš La Burdulio jis įsuko į RN-89 ir nuvažiavo link Juselio 
miesto Korezo departamente. 


— Jūs esate kvailys, pone komisare, paskutinis mulkis. Tu- 
rėjome jį savo rankose ir leidome jam pasprukti, - pabrėž- 
damas žodžius, Sen Kleras kilstelėjo iš vietos ir sužaibavo 
akimis į Lebelio viršugalvį, kyšantį virš poliruoto raudon- 
medžio stalo. Seklys tyrinėjo dokumentus savo aplanke, ta- 
rytum Sen Kleras visai neegzistuotų. E 

Jis buvo nusprendęs, kad tik šitaip galima elgtis su tuo 
pasipūtusiu pulkininku iš Eliziejaus rūmų, o Sen Klėras ne- 
buvo įsitikinęs, ar nuleista galva rodo komisarą susigėdus 
kaip ir dera, ar įžūlų jo abejingumą. Jis buvo linkęs manyti, 
kad teisinga pirmoji prielaida. Kai baigęs kalbėti jis atsilošė 
kėdėje, Klodas Lebelis pakėlė akis. 

— Jeigu pasižiūrėsite į prieš jus gulinčio raporto kopiją, 
mano brangusis pulkininke, pastebėsite, kad mūsų rankose 
jis nebuvo, — ramiai pasakė jis. - Pranešimas iš Liono, kad 
žmogus Dageno pavarde išvakarėse užsiregistravo viename 
Gapo viešbutyje, pasiekė mūsų skyrių tik šiandien penkioli- 
ka minučių po dvylikos. Dabar mes žinome, kad Šakalas stai- 
ga išvyko iš viešbučio penkios minutės po vienuolikos. Kad 
ir kokių priemonių būtume ėmęsi, jis vis tiek turėjo valan- 
dos pranašumą. Be to, aš apskritai negaliu pritarti aštriai 
jūsų kritikai, nukreiptai į mūsų šalies policijos pajėgas. No- 
rėčiau jums priminti, kad prezidento įsakyta tvarkyti šį rei- 
kalą slapčia. Taigi nebuvo galima paskelbti aliarmą visose 
kaimų žandarmerijose, kad jos imtų ieškoti žmogaus Dage- 
no pavarde, nes spaudoje būtų kilęs baisus triukšmas. Da- 
geno registracijos Cerf viešbutyje kortelė buvo paimta kaip 
įprasta, įprastu laiku ir deramai greitai išsiųsta į apygardos 
būstinę Lione. Tik čia buvo susigriebta, kad Dagenas ir yra 

tas ieškomas žmogus. Šitoks lėtumas buvo neišvengiamas, 
jeigu mes nenorime, kad visa šalis lakstytų paskui tą žmogų, 
klykdama „Laikykite jį!“, nes tokie įgaliojimai man neduoti. 
Ir paskutinis dalykas. Dagenas užsiregistravo viešbutyje 
dviem paroms. Mes nežinome, kodėl šiandien vienuoliktą 
ryto jis apsigalvojo ir nutarė išvykti kitur. 

— Tikriausiai jį perspėjo jūsų policininkai, besišlaistydami 
aplink viešbutį, — įgėlė Sen Kleras. 

— Aš jau paaiškinau — iki penkiolika po dvylikos niekas 
ten nesišlaistė, 0 tas žmogus buvo išvykęs jau prieš septy- 
niasdešimt minučių. 

— Gerai, mums nepasisekė, labai nepasisekė, - įsiterpė mi- 
nistras. — Vis dėlto lieka klausimas, kodėl iš karto nebuvo 
pradėta ieškoti automobilio. Ką jūs pasakysite, komisare? 

— Aš sutinku, kad tai buvo klaida, ministre, turint galvoje 
tai, kas nutiko. Aš turėjau pagrindą manyti, kad tas žmogus 
viešbutyje ir ketina jame nakvoti. Jeigu koks kelių policinin- 
kas būtų sulaikęs Šakalą, manydamas, jog šis važiuoja ieš- 
komu automobiliu, jis tikriausiai būtų nušovęs nieko nejįta- 
riantį policininką, ir šitaip įspėtas žudikas būtų pabėgęs... 

— Kaip tik tai jis ir padarė, - įgėlė Sen Kleras. 

— Taip, bet mes neturime duomenų, rodančių, kad jis bu- 
vo įspėtas, o taip būtų įvykę, jei jo automobilį būtų sustab- 
dęs koks kelių policininkas. Visai gali būti, kad jis tiesiog 
nusprendė nuvykti kur kitur. Jeigu taip ir jeigu šįvakar jis 
apsistos kitame viešbutyje, mums bus pranešta. Be to, mums 
bus pranešta, jeigu kas pamatys jo automobilį. 

— Kada bus paskelbta baltojo Alfa Romeo paieška? — pa- 
klausė Teismo policijos viršininkas Maksas Fernė. 

— Aš daviau nurodymą penkiolika minučių po penkių iš 
viešbučio kiemo, — atsakė Lebelis. — Visi stambesnieji kelių 
patrulių padaliniai turėjo jį gauti iki septynių, o policininkai 

pagrindiniuose miestuose, atėję budėti į naktinę pamainą, 
taip pat bus informuoti. Turint galvoje to žmogaus pavojin- 
gumą, aš pranešiau, jog automobilis vogtas, ir daviau nuro- 
dymą jį pamačius tučtuojau pranešti apygardos būstinei, bet 
kad vienas policininkas prie jo nesiartintų. Jeidu šis pasitari- 
mas nuspręs duoti kitokį įsakymą, aš privalau prašyti, kad jis 
pats ir imtųsi atsakomybės už tai, kas gali įvykti. 

Stojo ilga tyla. 

— Gaila, tačiau negalime leisti, kad vieno bolicininko £y- 
vybė sutrukdytų apsaugoti Prancūzijos prezidentą, — suniur- 
nėjo pulkininkas Rolanas. Sėdintieji prie stalo parodė pri- 
tarią jo minčiai. | 

— Tikra tiesa, - sutiko Lebelis. - Tik tuo atveju, jei vienas 
policininkas pajėgtų sulaikyti šį žmogų. Tačiau dauguma 
miestų ir kaimų policininkų, gatvėse ir keliuose budinčių ei- 
linių darbuotojų nėra profesionalūs šauliai. Skirtingai nuo 
šito Šakalo. Jeigu jis bus sustabdytas ir, nušovęs vieną ar du 
policininkus, dar kartą paspruks ir pranyks, mes turėsime 
dvi problemas: pirma — galutinai įspėtas žudikas, ko gero, 
sugebantis įgyti dar vieną išvaizdą, apie kurią mes ničnieko 
nežinome, ir antra — visuose šalies laikraščiuose didžiausios 
antraštės paskelbs apie šią istoriją ir mes nesugebėsime su- 
menkinti jos svarbos. Aš baisiausiai nustebsiu, jeigu tikroji 
Šakalo buvimo Prancūzijoje priežastis išliks paslaptyje ke- 
turiasdešimt aštuonias valandas po to, kai pasklis Žinia apie 
policininko nužudymą. Žurnalistai tuoj pat sužinos, kad jis 
ketina nužudyti prezidentą. Jeigu kuris iš čia esančių norė- 
tų paaiškinti tai generolui, aš mielai nusišalinsiu nuo šio ty- 
rimo ir perduosiu jį jam. 

Savanorių neatsirado. Pasitarimas, kaip paprastai, baigė- 
si prieš vidurnaktį. Mažiau nei už trisdešimties minučių pra- 
sidėjo penktadienis, rugpjūčio šešioliktoji. 


17 skyrius 


Mėlynasis Alfa Romeo įvažiavo į Juselio Stoties aikštę be- 
veik pirmą valandą nakties. Kitapus aikštės nuo stoties du- 
rų dar buvo atdara kavinė, ir keletas vėlyvų keleivių siurb- 
čiojo joje kavą. Šakalas persibraukė šukomis plaukus ir pro 
terasoje sukrautas kėdes bei stalus priėjo prie baro. Jis bu- 
vo sušalęs nuo vėsaus kalnų vėjo, kuris švilpė pro jį, važiuo- 
jant šimto kilometrų per valandą greičiu, jo raumenys ir są- 
nariai buvo sustingę, šlaunis ir rankas gėlė nuo automobilio 
vairavimo per nesuskaičiuojamus kalnų vingius, be to, jis bu- 
vo alkanas, nes paskutinį kartą valgė prieš dvidešimt aštuo- 
nias valandas, neskaitant sviestu suteptos bandelės, kurią 
gavo pusryčių. 

Jis užsisakė dvi dideles riekes sviestu suteptos prancūziš- 
kos duonos, keturis kietai virtus kiaušinius ir didelį puodelį 
kavos su pienu. Kol jam tepė duoną ir virė kavą, jis apsidai- 
rė telefono kabinos. Jos nebuvo, bet baro prekystalio gale 
stovėjo telefonas. 

— Arjūs turite vietinį telefono abonentų sąrašą? — paklausė 
jis barmeną. Vis dar užsiėmęs barmenas mostelėjo į šūsnį 
telefono knygų, gulinčių ant stalelio už baro. 

— Prašom pasiimti, — tarė jis. 

Jis susirado barono pavardę: „Šalonjėr, baronas de la...“, 
ir jo adresą - Otė Šalonjėr. Tiek Šakalas žinojo, bet jo kelių 

žemėlapyje šis kaimelis nebuvo pažymėtas. Tačiau prie tele- 
fono numerio buvo nurodytas Ėgletono kaimelis, kurį jis 
lengvai susirado. Jis buvo dar už 30 kilometrų nuo Juselio 
keliu RN-89. Jis atsisėdo ir suvalgė duoną su kiaušiniais. 

Prieš pat antrą ryto jis pravažiavo akmenį pakelėje su už- 
rašu „Egletonas - 6 km“ ir nusprendė palikti automobilį vie- 
name iš miškų palei pat kelią. Tai buvo tankūs miškai, ko 
gero, kokio vietinio didiko valdos, kuriuose kadaise su žir- 
gais ir skalikais buvo medžiojami šerna/ Gal tai tebebuvo 
daroma ir dabar, nes vietomis Korezas atrodė nužengęs tie- 
siai iš Liudviko XIV laikų. 

Už kelių šimtų metrų jis pastebėjo į mišką Iedbii keliuką, 
į kurį įvažiuoti trukdė permesta medinė kartis su lentele Chas- 
se Privėe*. Jis pakėlė kartį, įvažiavo į mišką ir vėl nuleido kartį 
į vietą. Nuo čia jis pavažiavo gerą puskilometrį į miško gilu- 
mą; mašinos žibintų nušviesti gumbuoti medžiai panėšėjo į 
vaiduoklius, piktai tiesiančius į pažeidėją šakomis pavirtusias 
rankas. Galop sustabdė automobilį, išjungė žibintus ir išsiė- 
mė iš jo dėtuvės žnyples vielai karpyti ir žibintą. 

Jis išgulėjo valandą po savo Alfa Romeo, ir nuo rasotos 
miško žemės jam sudrėko nugara. Pagaliau plieniniai vamz- 
džiai su snaiperio šautuvo dalimis buvo išimti iš slėptuvės, 
kurioje išbuvo šešiasdešimt valandų, ir jis vėl sudėjo juos į 
lagaminą su senais drabužiais ir karine miline. Paskutinį kartą 
apžiūrėjo automobilį, įsitikindamas nepaliekąs nieko, kas jį 
radusiam padėtų suprasti, kas jį vairavo, ir įsuko į šalia au- 
gančių laukinių rododendrų krūmyno vidurį. Paskui Žnyp- 
lėmis valandą karpė rododendrų šakas nuo aplinkinių krū- 
mų ir smaigstė jas į žemę priešais tarpą, kurį paliko rodo- 
dendruose 4/fa Romeo, kol jo visiškai nebebuvo matyti. Jis 


* Privatus kelias (pranc. ). 

aprišo vieną savo kaklaryšio galą aplink vieno lagamino ran- 
keną, kitą — aplink antro. Persimetęs kaklaryšį per petį lyg 
geležinkelio nešikas diržą, taip, kad vienas lagaminas kabo- 
tų prie krūtinės, antras — prie nugaros, jis dabar galėjo pa- 
imti trečiąjį lagaminą ir rankinę į laisvas likusias rankas ir 
pradėti kelionę atgal į kelią. 

Ėjo jis lėtai. Kas šimtą metrų sustodavo, padėdavo baga- 
žą ant žemės ir grįžęs medžio šaka užglostydavo negilias vė- 
žes, kurias samanose ir šakelėse pravažiuodamas paliko A!- 
fa Romeo. 

Praėjo dar valanda, kol jis sukorė tuos septynis šimtus met- 
rų; jis pralindo po kartimi ir vėl buvo prie kelio. 

Jo languotas kostiumas buvo purvinas, dėmėtas, šilkiniai 
prakaitu permirkę marškiniai lipte prilipo prie nugaros ir 
atrodė, kad raumenys nesiliaus skaudėję. Išrikiavęs lagami- 
nus viena eile, jis sėdo laukti; tuo metu dangus rytuose da- 
rėsi vos šviesesnis nei tamsa aplink. Jis prisiminė, kad kaimo 
autobusai paprastai pradeda kursuoti anksti. 

Tiesą sakant, jam pasisekė. Be dešimt minučių šešios prie 
jo sustojo valstietis, traktoriumi su šieno priekaba važiuo- 
jantis į bažnytkaimį. 

— Sugedo automobilis? — suriaumojo jis. 

— Ne, mane paleido savaitgaliui iš stovyklos, tad pakelei- 
vinėmis mašinomis keliauju namo. Vakar vakare nusigavau 
iki Juselio ir nusprendžiau pėsčias nueiti iki Tiulio. Ten gy- 
vena mano dėdė, kuris gali parūpinti man sunkvežimį į Bor- 
do. Nusigavau tik iki čia. — Jis nusišypsojo vairuotojui, šis 
nusijuokė ir gūžtelėjo pečiais. 

— Pamišėlis — kiaurą naktį pėsčiomis bastytis po šituos kal- 
nus. Sutemus čia niekas nevažinėja. Šok į priekabą, nuvešiu 
tave į Egletoną, gal ten sugausi kokią mašiną. 

Be penkiolikos septynios jie atvažiavo į miestelį. Šakalas 

padėkojo valstiečiui, apėjo stotį, kad tas pamestų jį iš akių, 
ir pasuko į kavinę. 

— Ar mieste yra taksi? — gerdamas kavą, paklausė jis bar- 
meną. | 

Barmenas pasakė jam telefoną, ir jis paskambino į taksi 
kompaniją. Jam pranešė, kad yra vienas automobilis, kuris 
bus laisvas už pusvalandžio. Jo laukdamas jis pasinaudojo 
svarbiausiuoju patogumu, kurį siūlė kavinės tualetas — šalto 
vandens čiaupu - ir nusiplovė rankas, veidą, persirengė kitu 
kostiumu ir išsivalė dantis, kurie nuo cigarečių ir kavos atro- 
dė lyg apglitę. 

Taksi —- senas, iškleręs reno — atvažiavo pusę aštuonių. 

— Žinote Šalonjėr kaimą? - paklausė jis vairuotoją. 

— Aišku. 

— Ar toli? 

— Aštuoniolika kilometrų. - Jis dūrė nykščiu saiššioji:) į kal- 
nų pusę. - Kalnuose. 

— Nuvežkit mane tenai, - paprašė Šakalas ir sukrovė lagami- 
nus ant stogo bagažinės, tik vieną pasidėjo į mašiną prie savęs. 

Jis paliepė išleisti jį priešais Pašto kavinę kaimo aikštėje: 
gretimo miestelio taksi vairuotojui nebūtina Žinoti, kad jis 
vyksta į pilį. Taksi nuvažiavus, jis susinešė savo bagažą į ka- 
vinę. Aikštėje jau tvyrojo alsus karštis; du jaučiai, pririšti prie 
šieno vežimo priešais kavinę, mąsliai gromuliavo, o riebios 
juodos musės ropojo apink švelnias, kantrias jų akis. 

Kavinėje buvo tamsu ir vėsu. Jis veikiau išgirdo negu pa- 
matė, kaip lankytojai atsisuko nuo savo staliukų apžiūrėti 
atvykėlio, ir į plytelėmis klotas grindis sukaukšėjo klumpės — 
sena valstietė juoda suknia, atsiskyrusi nuo būrelio ūkio dar- 
bininkų, nuėjo už baro. 

— Ko pageidaujate, pone? — gergždžiančiu balsu paklau- 
sė ji. 

Jis pastatė bagažą ir atsišliejo į barą. Pastebėjo, kad vieti- 
niai geria raudonąjį vyną. 

— Un gros rouge, s'il vous plait, madame.* 

— Ar toli iki pilies, ponia? — paklausė jis, kai senė padavė 
jam vyną. Ji įdėmiai nužvelgė jį suktomis juodomis akimis, 
panašiomis į stiklo karoliukus. 

— Du kilometrai, pone. 

Jis sunkiai atsiduso. 

— Tas kvailys vairuotojas mėgino mane įtikinti, kad čia nė- 
ra jokios pilies, tad išleido aikštėje. 

- Jis buvo iš Ėgletono? - paklausė ji. 

Šakalas linktelėjo galvą. 

— Egletone visi kvailiai, - pareiškė ji. 

— Man reikia patekti į pilį. 

Valstiečiai, stebintys jį nuo ratu sustatytų stalų, nereaga- 
vo. Nė vienas nepasisiūlė paaiškinti, kaip jis galėtų ten nusi- 
gauti. Jis išsitraukė naują šimto frankų banknotą. 

— Kiek aš moku už vyną, ponia? 

Ji godžiai pažiūrėjo į pinigą. Mėlynais medvilnės marški- 
niais ir kelnėmis apsirengę vyrai jam už nugaros sukrutėjo. 

— Aš neturiu grąžos iš tiek, - tarė senė. 

Jis atsiduso. 

— Jeigu tik atsirastų koks Žmogus su furgonu, jis gal turėtų 
grąžos, — tarė Šakalas. 

Kažkas jam už nugaros atsistojo ir priėjo. 

— Kaime yra furgonas, pone, - išgirdo jis kimų balsą. 

Šakalas atsigręžė, apsimesdamas nustebęs. 

— Jis priklauso tau, mon ami? 

— Ne, pone, bet aš pažįstu jo savininką. Jis galėtų jus tenai 
pavėžėti. 


* Prašom didelį stiklą raudonojo vyno, ponia (pranc. ). 

Šakalas palinksėjo galvą tarytum svarstydamas šio suma- 
nymo pranašumus. 

— O kol kas ko išgersi? 

Valstietis mostelėjo galva senei, ir ta pripylė jam didelį stiklą 
raudonojo vyno. 

— O tavo draugams? Diena tokia karšta. Troškinanti SKA 

Šeriuotas veidas pražydo šypsena. Valstietis dar sykį link- 
telėjo moteriai, ir ši nunešė du pilnus butelius prie didžiojo 
stalo susėdusiam būreliui. / 

— Benua, eik surask furgoną, - paliepė valstietis, ir vienas 
iš vyrų, vienu gurkšniu išgėręs savo vyną, išėjo laukan. 

„Overnė valstiečiai man patinka tuo, — mąstė anglas, kai 
dardančiu, besikratančiu furgonu važiavo iki pilies likusius 
du kilometrus, - kad yra tokie paniurėliai, jog jie, velniai 
juos rautų, nieku gyvu neprasižios — bent jau pašaliečiui“. 


Koletė de la Šalonjėr atsisėdo lovoje ir siurbčiodama ka- 
vą dar sykį perskaitė laišką. Pyktis, apėmęs pirmąkart jį skai- 
tant, išsisklaidė, užleisdamas vietą savotiškam išvargusio žŽmo- 
gaus pasidygėjimui. 

Ji galvojo, kaip, po galais, susitvarkyti likusį gyvenimą. Kai 
vakar po pietų neskubėdama parvažiavo iš Gapo, ją pasiti- 
ko senoji Ernestina, tarnaitė, dirbanti pilyje dar nuo Alfre- 
do tėvo laikų, ir sodininkas Luizonas, buvęs berniokas vals- 
tietis, vedęs Ernestiną tada, kai ji dar buvo kambarinės pa- 
dėjėja. Iš esmės toji pora dabar buvo saugotojai pilies, ku- 
rioje du trečdaliai kambarių užrakinti, uždangstytais nuo dul- 
kių baldais. | 

Koletė suvokė esanti šeimininkė tuščios pilies, kurioje ne- 
bėra nei parke žaidžiančių vaikų, nei šeimininko, kieme bal- 
nojančio žirgą. Ji vėl pažvelgė į iškarpą iš prašmatnaus aukš- 
tuomenei skirto paryžietiško žurnalo, atsiųstą jos rūpestin- 

gosios draugės - į bukai spoksantį savo vyrą ir vylingai jam 
per petį žvelgiančią didžiakrūtę merginą. Jinai buvo kaba- 
reto šokėja, iškilusi iš mergelių, viliojančių klientus prie ba- 
ro. Žurnalas citavo jos žodžius - girdi, ji tikisi „vieną dieną“ 
galėsianti ištekėti už barono, šis yra „labai geras draugas“. 

Žiūrint į raukšlių išvagotą senstančio barono veidą nuo- 
traukoje, į jo gyslotą kaklą, jai šmėstelėjo neaiški mintis, kas 
nutiko gražiam jaunam kapitonui iš Pasipriešinimo partiza- 
nų būrio, kurį ji pamilo 1942 metais ir už kurio kitąmet ište- 
kėjo, kai laukėsi sūnaus. Kai juodu susitiko kalnuose, ji bu- 
vo paauglė, Pasipriešinimo ryšininkė. Jam buvo apie trisde- 
šimt penkerius; tas liesas, valdingas vyras vanago veidu, pa- 
kerėjęs jos širdį, turėjo Pegaso slapyvardį. Slaptoje ceremo- 
nijoje, įvykusioje rūsyje įrengtoje koplyčioje, juos sutuokė 
Pasipriešinimo kovoje dalyvavęs kunigas, ir ji tėvo namuose 
pagimdė sūnų. 

Paskui, karui pasibaigus, jam buvo grąžintos visos žemės 
ir turtai. Jo tėvas mirė nuo širdies smūgio dar tada, kai są- 
jungininkų armijos traukė per Prancūziją, ir jis, išlindęs iš 
pogrindžio, tapo baronu Šalonjėru. Aplinkiniai valstiečiai 
pasitiko jį džiaugsmingai šaukdami, kai jis parsivežė Žmoną 
su sūnumi į pilį. Netrukus dvaras jam pabodo, jis nebegalė- 
jo atsispirti Paryžiaus ir kabaretų vilionėms, poreikiui atsi- 
griebti už jaunystės metus, prarastus kolonijų dykumose, ir 
brandos metus, prarastus miškuose. 

Dabar jam buvo penkiasdešimt septyneri, bet galėjai pa- 
laikyti septyniasdešimtmečiu. 

Baronienė šveitė iškarpą ir kartu įdėtą laišką ant grindų. 
Ji iššoko iš lovos, atsistojo priešais aukštą veidrodį ant toli- 
mos sienos ir timptelėjusi raištelius praskleidė iš priekio pe- 
niuarą. Atsistojo ant pirštų galiukų, kad įsitemptų šlaunų 
raumenys, kaip avint aukštakulniais bateliais. 

Neblogai, - pamanė ji. Galėtų būti kur kas blogiau. Figū- 
ra nesuglebusi, subrendusios moters kūnas. Klubai buvo pla- 
tūs, bet liemuo, laimė, išliko grakštus, sutvirtėjęs per balne 
praleistas valandas ir ilgus pasivaikščiojimus kalnuose. Ji su- 
ėmė krūtis į saujas ir pasvėrė jas. Per didelės, per sunkios, 
kad būtų tikrai gražios, bet vis tiek pakankamai patrauklios 
sujaudinti vyrą lovoje. 

Na, Alfredai, dar pažiūrėsime, kieno bus viršus. Ji papur- 
tė galvą, paleisdama ilgus juodus plaukus, ir viena sruoga 
užkrito jai ant krūtinės. Ji nuleido rankas ir perbraukė j0- 
mis tarp šlaunų, galvodama apie vyrą, kuris buvo ten kiek 
daugiau nei prieš parą. Jis buvo geras meilužis. Dar ji ap- 
gailestavo nepasilikusi Gape. Ko gero, jie galėjo kartu pa- 
atostogauti, važinėtis svetima pavarde kaip iš namų pabėgę 
įsimylėjėliai. Kurių velnių ji grįžo namo? 

Kieme sudardėjęs sustojo furgonas. Ji tingiai suėmė pe- 
niuaro klostes ir priėjo prie lango, iš kurio buvo matyti kie- 
mas. Jame stovėjo kaimo furgonas praviromis užpakalinė- 
mis durelėmis. Du vyrai kažką krovė iš jo galo. Luizonas 
nuo dekoratyvinės vejos, kurią ravėjo, pasuko prie furgono 
padėti nešti krovinio. Vienas iš vyrų, kurio nebuvo matyti už 
furgono, nuėjo prie priekio, kišdamas kažkokį popierių į kel- 
nių kišenę, užlipo į vairuotojo sėdynę ir įjungė gergždžian- 
čią sankabą. Kas čia ką atvežė į pilį? Ji nieko nebuvo užsa- 
kiusi. Furgonas pradėjo važiuoti, ir ji iš nuostabos šūktelėjo. 
Ant žvyruoto tako stovėjo trys lagaminai ir rankinė, o šalia 
jų - vyriškis. Ji pažino tuos saulėje žvilgančius šviesius plau- 
kus ir patenkinta visu veidu nusišypsojo. 

— Tu žvėrie. Tu gražus laukinis žvėrie. Tu atsekei paskui 
mane. | 

Ji nuskubėjo į vonią rengtis. Išėjusi į aikštelę, nugirdo 
balsus iš vestibiulio apačioje. Ernestina klausė, ko ponas 
pageidauja. 

— Madame la Baronne, elle est ld?* 

Netrukus Ernestina atskubėjo laiptais, kiek nešė jos se- 
nos kojos. 

— Atėjo kažkoks džentelmenas, ponia. 


Tą penktadienį vakarinis pasitarimas buvo trumpesnis 
nei paprastai. Tebuvo pranešta, kad jokių naujienų nėra. 
Per pastarąsias dvidešimt keturias valandas ieškomo auto- 
mobilio aprašymas buvo išplatintas po visą Prancūziją 
įprasta tvarka, kad nesukeltų nereikalingo įtarimo. Auto- 
mobilis nebuvo aptiktas. Kiekvienas Teismo policijos rajo- 
no štabas įsakė sau pavaldiems vietiniams miestų ir pro- 
vincijos komisariatams visas viešbučių registracijos korte- 
les pristatyti į štabą ne vėliau kaip aštuntą ryto. Rajonų 
štabuose jos visos, dešimtys tūkstančių, tučtuojau buvo 
kruopščiai peržiūrimos, ieškant Dageno pavardės. Kol kas 
nieko neaptikta. Taigi praeitą naktį jis praleido ne viešbu- 
tyje, bent jau ne Dageno pavarde. 

— Turime priimti vieną iš dviejų prielaidų, - tylinčiai audi- 
torijai paaiškino Lebelis. - Pirma: jis vis dar mano esąs ne- 
įtariamas. Kitais žodžiais, jo išvykimas iš Cerf viešbučio ne- 
buvo iš anksto apgalvotas, tiesiog sutapimas. Šiuo atveju jis 
neturi pagrindo atvirai nesinaudoti savo Alfa Romeo ir atvi- 
rai nesiregistruoti viešbučiuose Dageno pavarde. Tuomet 
anksčiau ar vėliau jis bus pastebėtas. Antruoju atveju jis nu- 
sprendė palikti savo automobilį, įvaręs jį kur į griovį, ir vers- 
tis vien savo išgalėmis. Tuomet vėl esama dviejų galimybių. 
Pirma: jis nebeturi kitų netikrų dokumentų, kuriais galėtų 
pasikliauti; šiuo atveju nedaug laiko praeis, kol jis užsire- 
gistruos viešbutyje ar mėgins pereiti pasienio punktą, išvyk- 


* Ar ponia baronienė namie? (Pranc.) 

damas iš Prancūzijos. Kita vertus, jis gali turėti dar vienus 
dokumentus ir jau pradėjo jais naudotis. Pastaruoju atveju 
jis vis dar itin pavojingas. 

— Kodėl jūs manote, kad jis galėtų pasiversti kuo kitu? — 
paklausė pulkininkas Rolanas. 

— Mes turime vadovautis prielaida, - atsakė Lebelis, - kad 
šis žmogus, kuriam OAS, matyt, pasiūlė labai didelę sumą 
už šią žmogžudystę, tikriausiai yra vienas iš geriausių profe- 
sionalių žudikų pasaulyje. Tai reiškia, kad jigturi patirties. Ir 
vis dėlto jis sugebėjo išvengti bet kokių oficialių įtarimų, ne- 
pakliuvo į jokias oficialias policijų dosjė. Šito pasiekti jis te- 
galėjo vieninteliu būdu: vykdydamas savo užduotis su sveti- 
ma pavarde ir pakeitęs išvaizdą. Kitais žodžiais tariant, jis 
yra ir maskavimosi specialistas. 

Palyginę dvi fotografijas, mes sužinojome, kad norėda- 
mas tapti Dagenu Kaltropas sugebėjo ūgtelėti, apsiavęs aukš- 
takulnius batus, numesti keletą kilogramų svorio, kontakti- 
niais lęšiais pakeisti akių spalvą ir nusidažyti plaukus. Jeigu 
jis galėjo padaryti tai kartą, mes negalime leisti sau praban- 
gos manyti, kad jis negali padaryti to dar kartą. 

— Tačiau esama pagrindo manyti jį įtarus, kad gali būti de- 
maskuotas dar neprisiartinęs prie prezidento, — paprieštara- 
vo Sen Kleras. - Kodėl jis turėtų imtis tokių sudėtingų atsar- 
gumo priemonių - keisti išvaizdą vieną ar daugiau kartų? 

— Todėl, - atsakė Lebelis, - kad jis aiškiai imasi sudėtingų 
atsargumo priemonių. Antraip mes jau būtume jį sučiupę. 

— Skaitydamas Kaltropo dosjė, perduotą Britanijos poli- 
cijos, aš atkreipiau dėmesį, kad karinę tarnybą tuoj po karo 
jis atliko oro desantininkų dalinyje. Galbūt jis pritaiko ten 
įgytą patirtį ir gyvena po atviru dangumi, slapstydamasis kal- 
nuose, — spėjo Maksas Fernė. 

— Galbūt, — sutiko Lebelis. 

— Tokiu atveju kaip potencialiam pavojaus šaltiniui jam 
daugiau ar mažiau galas. 

Lebelis kiek pamąstė. 

— Nenorėčiau teigti to apie šį konkretų žmogų tol, kol jis 
nėra už grotų. 

— Ar negyvas, — pridūrė Rolanas. 

- Jeigu jis turi bent kiek proto, mėgins išsidanginti iš Pran- 
cūzijos, kol tebėra gyvas, — tarė Sen Kleras. 

Tokia gaida ir baigėsi šis pasitarimas. 

— Gaila, kad negaliu tuo pasikliauti, — grįžęs į kabinetą, 
pasakė Lebelis Karonui. - Tačiau mano akimis žiūrint jis 
gyvas, sveikas, laisvas ir ginkluotas. Mes toliau ieškosime jo 
ir to automobilio. Jis turėjo tris lagaminus - su tokiu bagažu 
jis pėsčias toli negalėjo nueiti. Rask tą automobilį, ir mes 
nuo jo pradėsime. 


Jų ieškomas vyras gulėjo ant šviežių paklodžių pilyje, dunk- 
sančioje pačioje Korezo gilumoje. Jis buvo išsimaudęs, atsi- 
palaidavęs, sočiai pavalgęs kaimiško pašteto ir troškintos kiš- 
kienos, užgerdamas aitriu raudonuoju vynu, juoda kava ir kon- 
jaku. Jis spoksojo į paauksuotas įmantrias pynes, puošiančias 
lubas, ir planavo dienas, kurios skyrė jį nuo užduoties Pary- 
žiuje. Už savaitės, — pagalvojo jis, - reikės išvykti, o tai gali 
būti sunku. Nors įmanoma. Reikės tik sugalvoti priežastį. 

Atsidarė durys ir įėjo baronienė. Plaukus ji buvo paleidu- 
si ant pečių, o vilkėjo peniuarą, kuris buvo surištas tik ties 
kaklu. Jai einant, jis akimirką prasiskleidė. Po juo ji buvo 
nuogutėlė, tik su kojinėmis, kuriomis mūvėjo per vakarie- 
nę, ir aukštakulniais lakuotais vakariniais bateliais. Šakalas 
pasirėmė ant vienos alkūnės, o ji uždariusi duris priėjo prie 
lovos. Nieko nesakydama ji iš viršaus pažvelgė į jį. Jis ištiesė 
ranką ir atlaisvino kilpą, kuri laikė peniuarą surištą ties kaklu. 

Peniuaras prasiskleidė, atidengdamas krūtis; anglas palin- 
ko į priekį, o ranka nubraukė nėriniais apvedžiotą medžia- 
gą jai nuo pečių. Peniuaras be garso nukrito ant grindų. Ji 
stumtelėjo jį už peties, ir jis nuvirto ant lovos aukštielninkas; 
tuomet ji sugriebė jam riešus, prispaudė prie pagalvės ir at- 
sisėdo ant j0. 

— Bon, mon primitif, pažiūrėkim, ką tu moki, — nusišypso- 
jusi tarė ji. 

į | 

Tris dienas Lebelis negalėjo aptikti jokių anglo pėdsakų, 
ir kiekviename vakariniame pasitarime vis garsiau buvo gir- 
dėti nuomonė, kad Šakalas pabrukęs uodegą slapčia išvyko 
iš Prancūzijos. Rugpjūčio 19-osios vakare įvykusiame pasi- 
tarime komisaras vienintelis gynė savo nuomonę, kad žudi- 
kas vis dar kažkur Prancūzijoje — tūno, laukdamas -palan- 
kaus momento. 

— Ko jis laukia? — spiegė tą vakarą Sen Kleras. -— Jeigu jis 
vis dar čia, tai tegali laukti vieno — progos sprukti į pasienį. 
Vos tik jis išlįs iš slėptuvės, mes jį sučiupsime. Į jį nukreiptas 
kiekvieno mūsų žmogaus ginklas, jis neturi kur dėtis, neturi 
pas ką prisiglausti — jeigu teisinga mūsų prielaida, kad JIS 
neturi jokių ryšių su OAS ir jos šalininkais. 

Prie stalo pasigirdo pritariantis niurnėjimas — dauguma 
pasitarimo dalyvių vis tvirčiau tikėjo, kad policija nesusido- 
rojo ir kad Buvjė klydo, per pirmą pasėdį pareiškęs, jog su- 
rasti žudiką — užduotis grynai sekliui. 

Lebelis atkakliai papurtė galvą. Jis buvo pavargęs, stačiai 
išsekęs nuo miego stokos, įtampos ir nerimo, nuo to, kad 
turėjo ginti save ir savo žmones nuo nuolatinių kandžių iš- 
puolių tų, kurie už aukštus savo postus turėjo būti dėkingi 
ne savo patirčiai, o politikai. Jam užteko nuovokos suprasti, 
kad jeigu jis apsirinka — jam galas. Tuo pasirūpins kai kurie 


FREDERICK FORSYTH Iš ŠAKALO DIENA 377 


iš vyrų, sėdinčių prie stalo. O jeigu jis neklysta? Jeigu Šaka- 
las vis dar seka prezidento pėdomis? Jeigu jis prasmuko pro 
apsaugos tinklą ir dabar gali pasiekti savo auką? Lebelis Ži- 
nojo, kad sėdintieji prie stalo žūtbūt stengsis surasti atpirki- 
mo ožį. O tas ožys bus jis pats. Šiaip ar taip, ilgai jo tarnybai 
policijoje ateis galas. Nebent... nebent jis surastų tą Žmogų 
ir sukliudytų jam. Tik tuomet jie turės pripažinti, kad jis ne- 
klydo. Tačiau jis neturėjo jokių įrodymų, vien tik keistą tikė- 
jimą, kurio jis, aišku, niekad negalėjo atskleisti, kad jo me- 
džiojamas žmogus —- taip pat profesionalas, ir jis atliks savo 
užduotį, nepaisydamas jokių kliūčių. | 

Per pastarąsias aštuonias dienas, praėjusias nuo tada, kai 
ši istorija užgriuvo jam ant galvos, jis nenoromis ėmė gerbti 
tą tylų, neperprantamą Žmogų su šautuvu, kuris, rodos, vis- 
ką suplanavo iki paskutinių smulkmenų, netgi numatė visus 
atsitiktinumus. Tačiau papasakodamas šiems paskirtiems į 
aukštus postus žmonėms, ką jaučia, būtų atsisveikinęs su savo 
darbu. Šiek tiek jį ramino tik masyvi šalia sėdinčio Buvjė 
figūra; įtraukęs galvą į pečius, jis piktai dėbsojo į stalą. Jis 
bent jau irgi seklys. 

— Ko jis laukia — aš nežinau, - atsakė Lebelis. — Tačiau jis 
kažko laukia, gal kokios numatytos dienos. Aš turiu nuo- 
jautą, ponai, kad apie Šakalą mes dar išgirsime. Šiaip ar taip, 
negaliu jums paaiškinti, kodėl turiu tokią nuojautą. 

— Nuojautos! — šaipėsi Sen Kleras. - Kokia numatyta die- 
na! Dievaži, komisare, atrodo, jūs prisiskaitėte per daug ro- 
mantiškų melodramų. Čia ne romanas, mano brangusis po- 
ne, čia tikrovė. Tas žmogus išvyko, ir baigtas kriukis. 

Pulkininkas atsisėdo, šypsodamasis pasitikinčia šypsena. 

— Tikiuosi, kad jūsų tiesa, — tyliai tarė Lebelis. - Tokiu 
atveju aš noriu pranešti jums, pone ministre, kad pageidau- 
ju pasišalinti nuo tyrimo ir grįžti prie nusikaltimų aiškinimo. 

Ministras neapsispręsdamas jį nužvelgė. | 

— Ar jūs manote, kad verta tęsti tyrimą, komisare? — pa- 
klausė jis. — Ar, jūsų nuomone, tebesama realaus pavojaus? 

— Į antrą jūsų klausimą, sere, atsakysiu: nežinau. Atsaky- 
damas į pirmąjį, pasakysiu: mano manymu, mums reikia tęsti 
paieškas, kol būsime visiškai įsitikinę. 

— Ką gi, puiku. Ponai, aš noriu, kad komisaras tęstų savo 
tyrimą ir kad mes toliau rinktumės vakarais išklausyti jo pra- 
nešimą - kol kas. l 


Rugpjūčio 20-osios rytą jėgeris Markangas Kalė, šaudy- 
damas kenkėjus paukščius ir žvėris savo darbdavio valdose 
tarp Egletono ir Juselio Korezo departamente, nusivijo su- 
žeistą laukinį karvelį. Šis besiblaškydamas nulėkė į laukinių 
rododendrų krūmyną. Karvelį jis rado pašėlusiai plasnojantį 
ant vairuotojo sėdynės kažkieno paliktame sportiniame au- 
tomobilyje atviru stogu. Sukdamas karveliui sprandą, jis iš 
pradžių pamanė, kad automobilį bus palikusi porelė įsimy- 
lėjėlių, kurie atvažiavo į mišką pramogauti, nepaisydama 
įspėjamojo ženklo, prikalto ant karties prie miško keliuko 
už septynių šimtų metrų nuo čia. Paskui jis pastebėjo, kad 
kai kurios automobilį slepiančių krūmų šakos ne auga že- 
mėje, O yra į ją įsmeigtos. Kruopščiai apžiūrėjęs, jis pamatė, 
kad aplinkiniuose krūmuose šakos nupjaustytos; baltos nuo- 
pjovos buvo užtepliotos žeme, kad patamsėtų. 

Iš paukščių išmatų ant sėdynių jis spėjo, kad automobilis čia 
stovi mažų mažiausiai kelias dienas. Pasiėmęs šautuvą ir karve- 
lį, jis miškais parvažiavo dviračiu namo, vis primindamas sau, 
kad reikės papasakoti apie automobilį kaimo policininkui, kai 
vėliau ryte užsuks ten nusipirkti daugiau kilpų triušiams. 

Buvo beveik vidurdienis, kai kaimo policininkas, užvedęs 
senovišką ranka prisukamą telefoną savo namuose, prane- 

šė Juselio komisariatui, kad netoliese miške aptiktas palik- 
tas automobilis. Ar baltas? — paklausė jo. Jis dirstelėjo į sa- 
vo bloknotą. Ne, mėlynas. Iš Italijos? Ne, registracijos nu- 
meriai prancūziški, modelis neaiškus. Gerai, tarė pašneko- 
vas iš Juselio, sunkvežimis jam partempti bus atsiųstas po 
pietų. Būtų gerai, jei jis lauktų brigados, kad parodytų jai tą 
vietą, nes darbo begalė, visiems trūksta darbuotojų —- ieško- 
ma balto sportinio itališko automobilio, kurį norėtų pama- 
tyti šulai iš Paryžiaus. Policininkas pažadėjo laukti atvyks- 
tančio sunkvežimio. 

Tik po ketvirtos tas nedidukas automobilis buvo atvilktas 
į Juselį ir tik prieš penktą kažkuris kelių policininkas, apžiū- 
rėdamas automobilį, kad galėtų nustatyti, kam jis priklauso, 
pastebėjo, kad jis siaubingai prastai nudažytas. Išsitraukęs 
atsuktuvą, jis brūkštelėjo per sparną. Po mėlynais dažais pa- 
simatė baltas rėžis. Suglumęs jis apžiūrėjo numerius ir pa- 
stebėjo, kad jie apversti. Po kelių minučių priekinis numeris 
gulėjo kieme gerąja puse į viršų: pamatęs užrašą MI-61741, 
policininkas nuskubėjo į vidų. 


Klodas Lebelis sužinojo šią naujieną prieš pat šešias. Pra- 
nešė ją komisaras Valentenas iš Overnė sostinės Klermon 
Ferano teismo policijos štabo. Lebelis, kuris sėdėjo atsilo- 
šęs savo krėsle, išgirdęs pirmuosius Valenteno žodžius, iš- 
kart atsisėdo tiesiai. 

— Gerai, klausykit, tai svarbu... Negaliu jums paaiškinti, 
kodėl tai svarbu, aš tegaliu pasakyti, kad taip yra... Taip, 
žinau, kad tai neįprasta, bet nieko nepadarysi... Žinau, kad 
esate visateisis komisaras, mano brangusis, bet jeigu jums 
reikia, kad kas patvirtintų mano įgaliojimus šioje byloje, aš 
nukreipsiu jus tiesiai pas Teismo policijos generalinį direk- 
torių. Tučtuojau išsiųskite į Juselį brigadą. Geriausius vyrus, 

kuriuos tik galite gauti, ir kuo daugiau. Pradėkite apklau- 
sinėti žmones nuo tos vietos, kur buvo paliktas automobi- 
lis. Padalykite žemėlapį taip, kad toji vieta būtų centre, ir 
pradėkite ieškoti kvadratais. Klausinėkite kiekvienuose 
valstiečių namuose, apklauskite kiekvieną ūkininką, kuris 
nuolatos važinėja šiuo keliu, užsukite į kiekvieną kaimo 
krautuvę ir kavinę, į kiekvieną viešbutį ir medkirčio trobe- 
lę. Jūs ieškote aukšto blondino, anglo, gerai kalbančio 
prancūziškai. Jis nešėsi tris lagaminus irįrankinę. Jis turi 
daug pinigų grynaisiais, yra gerai apsirengęs, bet gali atro- 
dyti, lyg būtų miegojęs po atviru dangumi. Jūsų vyrai pri- 
valo klausinėti, kur jo būta, kur jis vyko, ką pirko. Tiesa, 
dar vienas dalykas: žurnalistai apie tai nieku gyvu neturi 
sužinoti... Kaip negali?.. Vietiniai reporteriai, Žinoma, 
klausinės, kas čia darosi. Na, pasakykite jiems, kad įvyko 
automobilio avarija ir manoma, jog vienas jo keleivis kla- 
joja kontūzytas... Taip, gerai, gailestingumo misija. Saky- 
kite ką norite, kad tik užgniaužtumėt jų įtarimus. Sakykite, 
kad už tokį reportažą joks nacionalinis laikraštis nenorės 
mokėti, kai per atostogas kasdien įvyksta penki šimtai ava- 
rijų. Apsimeskite, kad čia nieko reikšmingo... Ir paskuti- 
nis dalykas: jeigu aptiksite tą žmogų kur įsiraususį, nesiar- 
tinkite prie jo. Tik apsupkite 1r neleiskite pasprukti. Aš at- 
vyksiu, kai tik galėsiu. 

Padėjęs ragelį, Lebelis atsigręžė į Karoną. 

— Paskambink ministrui. Paprašyk atkelti vakarinį posėdį į 
aštuntą valandą. Aš žinau, kad tai vakarienės metas, bet jis 
truks trumpai. Paskui susisiek su Satori stovykla ir vėl užsa- 
kyk sraigtasparnį. Skristi naktį į Juselį; tegul jie pasako, kur 
tūpsime, kad galėtų laukti automobilis manęs paimti. Tu per- 
imsi vadovavimą čia. 

Dengtais sunkvežimiais iš Klermon Ferano atvažiavę po- 
licininkai, prie jų prisidėjo Juselio vyrai, savo štabą įkūrė aikš- 
tėje, mažyčiame kaimelyje, artimiausiame nuo tos vietos, ku- 
rioje buvo aptiktas automobilis. Saulė leidosi. Iš radiofikuoto 
sunkvežimio Valentenas davė nurodymus dešimtims polici- 
jos automobilių, vykstančių į kitus šių apylinkių kaimus. Jis 
nusprendė pradėti paieškas aštuonių kilometrų spinduliu 
nuo tos vietos, kur buvo aptiktas automobilis, ir dirbti ištisą 
naktį - mat didesnė tikimybė, kad sutemus žmonės bus na- 
muose. Nors, kita vertus, vingiuotuose apylinkių slėniuose 
ir kalnų šlaituose tamsoje jo vyrai lengviau galėjo pasiklysti 
ir pražiopsoti kokią nedidelę medkirčio trobelę, kurioje ga- 
lėjo slėptis bėglys. 

Buvo dar vienas veiksnys, kurio jis negalėjo paaiškinti, kal- 
bėdamas su Paryžiumi telefonu, bet būgštavo, kad teks jį 
aiškinti Lebeliui akis į akį. Jis nežinojo, tačiau kai kurie jo 
vyrai susidūrė su šiuo veiksniu prieš vidurnaktį. Keli jų klau- 
sinėjo valstietį jo trobelėje už trijų mylių nuo tos vietos, kur 
buvo aptiktas automobilis. 

Apsirengęs naktiniais marškiniais, jis stovėjo tarpduryje, 
demonstratyviai nekviesdamas seklių į vidų. Zibalinė lem- 
pa, kurią jis laikė rankoje, mirgėdama švietė į seklių būrelį. 

— Nagi, Gastonai, tu gan dažnai važiuoji tuo keliu į turgų. 
Ar važiavai juo į Egletoną penktadienio rytą? 

Valstietis nužvelgė juos primerkęs akis. 

— Gal ir važiavau. 

— "Tai važiavai ar ne? 

— Nepamenu. 

— Ar matei kelyje vyrą? 

— Aš žiūriu savo reikalų. 

— Mes ne to klausiame. Ar matei vyrą? 

— Nieko nemačiau. 

— Toks šviesiaplaukis vyras, aukštas, atletiškas, su trimis 
lagaminais ir rankine? 

— Aš nieko nemačiau. J'ai rien vu, tu comprends.* 

Tai tęsėsi dvidešimt minučių. Pagaliau jie nuėjo; vienas iš 
seklių kažką kruopščiai rašėsi savo bloknote. Šunys urzgė, 
įtempę grandines, taikėsi sugriebti policininkams už kojų; 
jie atšoko į šoną ir įlipo į komposto krūvą. Valstietis stebėjo 
juos, kol jie grįžo į kelią ir kratydamiesi per duobes nuvažia- 
vo savo automobiliu. Tada jis užtrenkė dhris, nuspyrė iš ke- 
lio smalsią ožką ir nuėjo į lovą pas žmoną. 

— Jie teiravosi apie tą vyruką, kurį pavežei, ar ne? — pa- 
klausė ji. —- Ko jie iš jo nori? 

— Nežinau, - atsakė Gastonas, - bet niekas niekada nepa- 
sakys, kad Gastonas Grosžanas išdavė jiems Žmogų. 

Jis atsikrenkštė ir nusispjovė į rusenančias krosnyje žarijas. 

— Sales flics.** 

Jis užpūtė žibalinę lempą, susikėlė kojas į lovą ir pasislin- 
ko arčiau apkūnios žmonos. 

— Geros kloties tau, drauge, kad ir kur tu būtum. 


Lebelis pažvelgė į susirinkusiuosius ir padėjo savo doku- 
mentus ant stalo. 

— Vos tik šis pasitarimas baigsis, ponai, aš išskrendu į Ju- 
selį vadovauti paieškoms. 

Beveik minutę visi tylėjo. 

— Kaip jūs manote, komisare, kokią išvadą galima iš to 
padaryti? | 

— Dvi išvadas, pone ministre. Mes žinome, kad jis tikriau- 
siai pirko dažų automobilio išorei pakeisti, ir įtariu, jog tyri- 


* Aš nieko nemačiau, supranti (pranc. ). 
** Šlykštūs faraonai (pranc. ). 

mas parodys, kad jeigu jis važiavo juo iš Gapo į Juselį naktį 
iš ketvirtadienio į penktadienį, tai jau buvo jį perdažęs. Tuo 
atveju - šia kryptimi tyrimas jau vyksta — dažus jis bus nusi- 
pirkęs Gape. Jeigu taip, tai jis buvo įspėtas. Arba jam kas 
nors paskambino, arba jis kažkam paskambino čia ar į Lon- 
doną, ir jam buvo pranešta, kad Dageno slapyvardis išaiš- 
kintas. Tai sužinojęs, jis suprato, kad iki pietų mes aptiksime 
jį ir jo automobilį. Taigi jis skubiai išsidangino. 

IVla buvo tokia slegianti, kad Lebelis pamanė, jog puoš- 
nios konferencijų salės lubos supleišės. 

— Jūs darote rimtą užuominą, - išgirdo jis balsą iš už mili- 
jono mylių, - kad iš šio kambario nuteka informacija? 

— To negaliu pasakyti, pone. Esama telefonų, teleksų ope- 
ratorių, vidurinio ir žemesnio lygio vykdytojų, per kuriuos 
tenka duoti įsakymus. Galimas daiktas, vienas iš jų yra užsi- 
maskavęs OAS agentas. Tačiau vis labiau aiškėja vienas da- 
lykas. Jis buvo įspėtas, kad bendras sumanymas nužudyti 
Prancūzijos prezidentą yra atskleistas, tačiau nepaisydamas 
to nusprendė operaciją tęsti. Be to, jis buvo įspėtas apie 
Aleksandro Dageno demaskavimą. Šiaip ar taip, vieną agen- 
tą jis turi. Aš įtariu, kad tai gali būti žmogus, žinomas kaip 
Valmi, kurio pranešimą Romai perėmė kontržvalgyba. 

— Velnias, - tūžo kontržvalgybos viršininkas, - mes priva- 
lėjome suimti tą šunsnukį pašte. 

— O kokią antrą išvadą mes galime padaryti, komisare? — 
pasiteiravo ministras. 

— Antra išvada — sužinojęs esąs demaskuotas kaip Dage- 
nas, jis nesistengė išvykti iš Prancūzijos. Priešingai, jis pasu- 
ko tiesiai į šalies gilumą. Kitais žodžiais tariant, jis tebeina 
valstybės galvos pėdomis. Jis paprasčiausiai meta mums vi- 


vw 


Ministras atsistojo ir susirinko dokumentus. 

— Negaišinsime jūsų, pone komisare. Suraskite jį. Suras- 
kite jį šiąnakt. Sunaikinkite jį, jeigu to reikės. Aš jums įsakau 
tai prezidento vardu. 

Tai taręs, jis išdidžiai išėjo iš kambario. 

Po valandos Lebelio sraigtasparnis pakilo iš Satori sto- 
vyklos ir raudonų dryžių raižomu juodu dangumi nuskrido į 
pietus. . 


— Įžūli kiaulė! Kaip jis drįsfa?! Leidžia suprasti, kad mes, 
aukščiausieji šalies pareigūnai, kažką darome ne taip. Be 
abejo, aš paminėsiu tai kitame savo raporte. 

Žaklina nusmaukė nuo pečių apatinių baltinių petukus, 
ir permatoma medžiaga klostėmis nukrito jai ant klubų. 
Įtempusi bicepsus, ji suglaudė krūtis taip, kad tarp jų susi- 
darė gilus įdubimas; tada prisitraukė meilužio galvą sau prie 
krūtinės. 

— Papasakok man viską, — suburkavo jinai. 


18 skyrius 


Rugpjūčio 21-osios rytas buvo giedras ir saulėtas, kaip ir anks- 
tesni keturiolika, nulemti užplūdusios vasaros karščių ban- 
gos. Žvelgiant pro Otė Šalonjėr pilies langus į banguotas 
viržiais apaugusias kalvas, tas rytas atrodė ramus ir taikin- 
gas — nebūtum nė įtaręs, kad aplink Ėgletono miestelį už 
aštuoniolikos kilometrų nuo čia dar ir dabar policija karštli- 
giškai vykdo tyrimą. . 

Ant nuogo kūno užsimetęs chalatą, Šakalas stovėjo prie 
lango barono kabinete ir kaip kas rytą skambino į Paryžių. 
Meilužę jis paliko antrame aukšte, tebemiegančią po dar 
vienos aistringų glamonių nakties. 

— Ici Chacal, - pradėjo jis kaip paprastai, atsiradus ryšiui. 

— Ici Valmy, - prašneko kimus balsas kitame laido gale. — 
Reikalai vėl pajudėjo. Jie surado automobilį... 

Jis klausėsi dvi minutes, pertraukdamas pašnekovą tik ko- 
kiu glaustu klausimu. Padėkojęs padėjo ragelį 17 ėmė ieškoti 
kišenėje cigarečių ir žiebtuvėlio. Tai, ką neseniai išgirdo, su- 
vokė jis, keičia jo planus, nori jis to ar ne. Ligi šiol jis norėjo 
pabūti pilyje dar dvi dienas, bet dabar turės išvykti, ir juo 
greičiau, juo geriau. Kažkas dar šiame pokalbyje jam sukėlė 
nerimą, kažkas, ko neturėjo jame būti. 

Tuomet jis neatkreipė į tą faktą dėmesio, bet traukiant ci- 
garetės dūmą jis sukosi pasąmonėje. Baigęs rūkyti ir išmetęs 

nuorūką pro atvirą langą, jis be jokių pastangų jį prisiminė. 
Netrukus po to, kai jis pakėlė ragelį, jame pasigirdo negarsus 
trakštelėjimas. Per pokalbius ankstesnes tris dienas to nebu- 
vo. Miegamajame stovėjo dar vienas telefono aparatas, bet 
Koletė tikrai kietai miegojo jam išeinant. Tikrai... Jis apsisu- 
ko, basas tyliai užlėkė laiptais ir įsiveržė į miegamąjį. 

Ragelis buvo padėtas į vietą. Drabužių spinta atidaryta, 
trys jo lagaminai gulėjo ant grindų, visi atvožti. Šalia gulėjo 
jo raktų ryšulys. Atsiklaupusi ant išmėtytų daiktų, baronie- 
nė pakėlė į jį išplėstas akis. Aplink ją mėtėsi keli ploni plie- 
niniai vamzdžiai; kamščiai iš storo audeklo, kuriuo buvo už- 
kimšti jų galai, nuimti. Iš vieno vamzdžio kyšojo optinio tai- 
kiklio galas, iš kito - duslintuvas. Jam įeinant, ji kažką laikė 
rankose ir su siaubu akyse žiūrėjo į tą daiktą. Tai buvo šau- 
tuvo vamzdis ir spyna. 

Keletą sekundžių nė vienas nepratarė nė žodžio. Šakalas 
atitoko pirmas. 

— Tu klauseisi. 

— Man... parūpo, kam tu kas rytą skambini. 

— Aš maniau, kad tu miegi. 

— Ne. Aš visuomet pabundu, kai tu lipi iš lovos. Šitas... 
daiktas, tai šautuvas, žmogžudžio šautuvas. 

Tai buvo pusiau klausimas, pusiau teiginys, bet ištartas 
tarsi viliantis, kad jis paaiškins, jog tai tik kažkas kita, kažkas 
visai nepavojinga. Jis pažvelgė į ją, ir pirmąsyk jinai paste- 
bėjo, kad pilki taškučiai jo akyse išplito, paslėpdami bet ko- 
kią išraišką, veidas pasidarė negyvas, sustingęs, tarsi į ją bū- 
tų žvelgusi kokia mašina. 

Ji iš lėto atsistojo ir paleido iš rankų šautuvo vamzdį, ku- 
ris barkštelėjęs nukrito tarp kitų dalių. 

— Tu nori jį nužudyti, —- sušnabždėjo ji. — Tu esi vienas iš jų, 
oasininkų. Tu nori panaudoti šį daiktą de Goliui nužudyti. 

Šakalas nieko neatsakė, ir ji suprato atspėjusi. Ji puolė 
prie durų. Jis, atlėkęs iš paskos, trimis žingsniais lengvai ją 
pasivijo ir bloškė per kambarį ant lovos. Atšokusi nuo su- 
glamžytų paklodžių, ji prasižiojo spiegti. Smūgis plaštakos 
viršutine puse į miego arteriją kakle sulaikė klyksmą dar ne- 
spėjusį prasiveržti; paskui, sugriebęs kairiąja ranka už plau- 
kų, kniūbsčią nutempė nuo lovos krašto. Akyse jai dar šmės- 
telėjo kilimo raštas, bet tuo metu skiausčiu delnu jis tvojo 
jai per sprandą. 

Jis priėjo prie durų pasiklausyti, bet apačioje buvo tylu. 
Ernestina turbūt virė kavą ir kepė bandeles virtuvėje iš kie- 
mo pusės, o Luizonas rengėsi važiuoti į turgų. Laimė, abu 
buvo apykurčiai. 

Jis sukrovė šautuvo dalis atgal į jų vamzdžius, o šiuos į 
lagaminą su kariška miline ir purvinais Andrė Marteno dra- 
bužiais. Patapšnojęs per pamušalą, įsitikino, kad dokumen- 
tai neliesti, ir užrakino jį. Antrasis lagaminas su danų pasto- 
riaus Pero Jenseno apdarais buvo atrakintas, bet daiktai ja- 
me nepajudinti. 

Penkias minutes jis prausėsi ir skutosi vonioje prie mie- 
gamojo. Paskui pasiėmė žirkles ir per dešimt minučių, rū- 
pestingai šukuodamas ilgus šviesius plaukus į viršų, patrum- 
pino juos penkiais centimetrais. Paskui šepečiu įšukavo į 
juos tiek dažų, kad jie pavirto pusamžio vyriškio plieno spal- 
vos plaukais. Nuo dažų sudrėkusius plaukus jis dabar ga- 
lėjo sušukuoti taip kaip pastoriaus Jenseno pase, kurį pa- 
sistatė ant lentynėlės vonioje. Galop jis įsidėjo mėlynus 
kontaktinius lęšius. 

Nuvalęs nuo kriauklės visus dažus ir muilo pėdsakus, jis 
susirinko skutimosi reikmenis ir grįžo į miegamąjį. Ant grin- 
dų tysančio nuogo kūno jis nepaisė. Šakalas apsivilko Ko- 
penhagoje pirktus baltinius, trumpikes, kojines ir marškinius, 

prisisegė antkrūtinį ir juodą kunigo apykaklę. Galop užsivil- 
ko juodą kostiumą, apsiavė paprastus kasdienius batus. Įsiki- 
šęs akinius aukso rėmeliais į viršutinę kišenę, susikrovė į ran- 
kinę tualeto reikmenis, padėjęs ten ir knygą apie Paryžiaus 
bažnyčias danų kalba. Dano pasą ir pluoštą pinigų persidėjo 
į vidinę švarko kišenę. Angliškus drabužius jis sukrovė atgal į 
lagaminą, iš kurio buvo paėmęs, ir jį užrakino. | 

Buvo beveik aštunta, kai jis baigė; netrukus Ernestina at- 
neš pusryčiams kavos. Baronienė stengėsi nuslėpti šį roma- 
ną nuo tarnų, nes šiuodu beprotiškai mylėjo baroną dar ta- 
da, kai jis buvo mažas vaikas, ir vėliau, kai tapo namų šeimi- 
ninku. 

Pro langą jis matė, kaip Luizonas važiuoja plačiu taku vartų 
link, apsižergęs dviratį, ant kurio bagažinės kratėsi pintinė 
pirkiniams. Tuomet išgirdo Ernestiną beldžiant į duris. Jis 
tylėjo. Ji dar sykį pabeldė. : 

— Ya vot' cafė, madame*, - suriko ji šaižiu balsu pro užda- 
rytas duris. | | 

Šakalas apsisprendė ir ne visai prabudusio žmogaus bal- 
su prancūziškai šūktelėjo: 

— Palikite ją ten. Mes pasiimsime, kai būsime pasiruošę. 

Anapus durų stovinčios Ernestinos burna prasižiojo kuo 
gražiausia raide „o“. Skandalinga! Prie ko einama - ir dar 
šeimininko kambaryje! Ji nuskubėjo laiptais susirasti Luizo- 
no, bet kadangi jis jau buvo išvažiavęs, jai teko pasitenkinti 
ilga paskaita virtuvės kriauklei apie žmonių pasileidimą šiais 
laikais — senasis baronas to nebūtų pakentęs. Taigi ji negir- 
dėjo, kaip trys lagaminai ir rankinė, nuleisti pro miegamojo 
langą į virve susukta paklode, dusliai stuktelėję nukrito į gė- 
lių lysvę priešais namus. Neišgirdo jinai ir kaip miegamojo 


* Jūsų kava, ponia (pranc. ). 

durys iš vidaus užsirakino, kaip suglebęs jos šeimininkės la- 
vonas buvo paguldytas lovoje natūralia miegančio Žmogaus 
poza, iki smakro užtrauktas antklode, kaip barkštelėjo mie- 
gamojo langas, uždaromas ant išorinės palangės pritūpusio 
žilaplaukio vyro, neišgirdo nė dunkstelėjimo, kai jis vikriai 
nušoko į vėją. 

Tačiau jinai išgirdo, kaip garažu paverstoje sikiidėjs šalia 
pilies suriaumojo užvedamas ponios reno, ir pažvelgusi pro 
indų plovyklos langą spėjo pamatyti, kad automobilis išsuko į 
keliuką, vedantį į priekinį kiemą, ir nuvažiavo tolyn vartų link. 

— Ką ta jauna dama bus sumaniusi? — suniurnėjo ji, skuos- 
dama laiptais į viršų. 

Kava ant padėklo priešais miegamojo duris dar buvo drun- 
gna, bet neliesta. Kelis kartus pabeldusi, ji pamėgino atidary- 
ti duris, bet jos buvo užrakintos. Atvykusio pono miegamasis 
taip pat buvo užrakintas. Niekas jai neatsiliepė. Ernestina nu- 
sprendė, kad čia dedasi negeri dalykai, kurių pilyje nebuvo 
nuo tada, kai kadaise prieš barono valią joje svečiavosi bošai, 
kvailai kamantinėję ją apie jaunąjį šeimininką. 

Ji nusprendė pasitarti su Luizonu. Jis turėtų būt turguje; 
kas nors iš turguje esančios kavinės nueis jo pakviesti. Apie 
telefoną ji nenutuokė, bet įsivaizdavo, kad pakėlus ragelį 
atsiliepia žmonės, kurie eina ir suranda tą, su kuriuo tu nori 
pasikalbėti. Bet visa tai buvo nesąmonės. Ji pakėlė ragelį ir 
laikė priglaudusi jį prie ausies dešimt minučių, bet niekas su 
ja nešnekėjo. Ji nepastebėjo, kad prie bibliotekos grindjuos- 
tės telefono laidas dailiai perrėžtas. 


Klodas Lebelis tuoj po pusryčių sraigtasparniu grįžo į Pa- 
ryžių. Kaip jis vėliau pasakė Karonui, Valentenas dirba šau- 
niai, nepaisant tų valstiečių užsispyrimo, kad juos kur bala. 
Iki pusryčių jis sužinojo, kad Šakalo būta Egletono kavinėje, 

kur jis papusryčiavo, ir dabar Valentenas ieškojo taksi vai- 
ruotojo, kurį Šakalas išsikvietė į kavinę. Per tą laiką Valen- 
tenas davė nurodymus dvidešimties kilometrų spinduliu ap- 
link Egletoną išstatyti kelyje užtvaras; iki vidurdienio jos tu- 
rėtų būti vietoje. 

Turėdamas galvoje Valenteno rangą, Lebelis užsiminė jam 
apie tai, kaip svarbu sugauti Šakalą, ir tas pažadėjo apjuosti 
Ėgletoną žiedu, jo paties žodžiais tariant, „standesniu už 
pelės šikną“. 


Iš Otė Šalonjėr pilies nedidutis reno kalnų keliais lėkė į 
Tiulį. Šakalas apskaičiavo, kad jeigu policija pradėjo pa- 
ieškas vakar vakare vis didesniu spinduliu nuo tos vietos, 
kur aptiko A/fa Romeo, iki ryto ji turėjo pasiekti Egletoną. 
Kavinės barmenas papasakos, ką Žino, paskui taksi vairuo- 
tojas, ir apie pietus policija jau bus pilyje, nebent jam nusi- 
šypsotų laimė. 

Bet netgi tuomet jie ieškos šviesiaplaukio anglo, nes jis 
pasistengė, kad niekas neišvystų jo, pavirtusio Žilu kunigu. 
Bet vis dėlto persekiotojai, matyt, lips ant kulnų. Jis lėkė 
mažuoju automobiliu nuošaliais kalnų keliukais ir galop iš- 
važiavo į RN-89 už aštuoniolikos kilometrų į pietvakarius 
nuo Ėgletono. Iki Tiulio dar buvo likę dvidešimt kilometrų. 
Jis dirstelėjo į laikrodį. Buvo 9.40). 

Kai jo automobilis pasibaigus tiesiam ruožui pranyko už 
posūkio, iš Ėgletono atzvimbė nedidelė kolona — policijos 
automobilis ir du dengti sunkvežimiai. Kolona sustojo tie- 
siojo ruožo vidury, ir išlipę šeši policininkai ėmė statyti kelio 
užtvarą. | 


— Kaip suprasti — išvykęs?! — kriokė Valentenas ant rau- 
dančios Egletono taksisto žmonos. - Kur jis išvažiavo?! 

— Nežinau, pone, nežinau. Kas rytą jis laukia stoties aikš- 
telėje atvykstant traukinio iš Juselio. Jeigu keleivių nėra, jis 
grįžta į garažą ir Šį bei tą paremontuoja. Jeigu negrįžta — 
vadinasi, gavo keleivį. 

Valentenas niūriai apsidairė. Be reikalo jis kriokia ant tos 
moters. Jos vyras — individualus taksistas, kuris dar remon- 
tuoja automobilius. 

— Ar jis ką nors vežė penktadienio rytą? — paklausė jis jau 
ne taip šiurkščiai. 

— Taip, pone. Jis grįžo iš stoties, nes keleivių nebuvo, ir 
tuo metu kažkas paskambino iš kavinės, kad ten reikalingas 
taksi. Jis buvo nuėmęs vieną ratą, todėl nerimavo, kad klien- 
tas neišeitų ir neišvažiuotų kitu taksi. Jis keikėsi visas dvide- 
šimt minučių, kol uždėjo ratą. Paskui išvažiavo. Keleivis te- 
belaukė, bet jis man taip ir nesakė, kur jį vežė. - Ji šnirpšte- 
lėjo nosimi ir tarytum aiškindama pridūrė: - Jis nedaug ką 
man sako. 

Valentenas patapšnojo jai per petį. 

— Gerai, ponia. Nesikrimskite. Mes palauksime, kol jis su- 
grįš. — Jis pasisuko į vieną iš seržantų. — Nusiųskite vieną 
vyrą į stotį, kitą į aikštę, trečią į kavinę. Taksi numerį Žinote. 
Vos tik jis pasirodys, veskite jį pas mane, tuoj pat. 

Jis išėjo iš garažo ir priėjo prie savo automobilio. 

— Į komisariatą, — paliepė. 

"Paieškų štabą jis perkėlė į Egletono policijos stotį, kuri 
daugel metų nebuvo mačiusi tokio sujudimo. 


Už dešimties kilometrų nuo Tiulio Šakalas išmetė į tar- 
peklį lagaminą su visais savo angliškais drabužiais ir Alek- 
sandro Dageno pasu, kuris jam gerai pasitarnavo. Lagami- 
nas nulėkė nuo tilto parapeto stačiai žemyn ir subildėjęs pra- 
dingo tankiuose krūmuose tarpeklio apačioje. 

Apvažiavęs Tiulio miestą ir radęs stotį, jis pastatė auto- 
mobilį nuošalioje vietoje už trijų gatvių nuo jos ir atsinešė 
du lagaminus bei rankinę gerą puskilometrį iki geležinkelio 
kasos. 

— Norėčiau vieno bilieto į Paryžių antra klase, — tarė jis 
kasininkui. — Kiek jis kainuos? 

Šakalas per akinių viršų dirstelėjo pro groteles į kamba- 
rėlį, kuriame dirbo kasininkas. 

— Devyniasdešimt septynis naujuosius frankus, pone. 

— O kada išvyksta artimiausias traukinys? 

— Penkiolika po dvylikos. Jums reikės laukti beveik valan- 
dą. Paėjėjus peronu yra restoranas. Traukinys į Paryžių iš- 
vyksta iš pirmojo perono, je vous en prie*. 

Šakalas pakėlė nuo grindų savo bagažą ir nuėjo prie už- 
tvaros, kur jam patikrino bilietą. Jis vėl pakėlė lagaminus ir 
nuėjo į peroną. Jam pastojo kelią vyras mėlyna uniforma. 

— Vos papiers, s'il vous plait.** 

Saugumietis buvo jaunas ir stengėsi atrodyti rūstesnis, nei 
leido jo amžius. Per petį jis buvo persimetęs automatinį kara- 
biną. Šakalas vėl pastatė bagažą ant žemės ir parodė savo 
danišką pasą. Saugumietis pervertė jį, nė žodžio nesupratęs. 

— Vous ėtes Danois?*** 

— Pardon? 

— Vous - Danois, - jis pliaukštelėjo per paso viršelį. 

Šakalas nušvito ir nepaprastai nudžiugęs ėmė linksėti galvą. 

— Danske, ja, ja.** ** 

Saugumietis grąžino jam pasą ir staigiu judesiu nusuko 


* Prašom (pranc. ). 

** Prašom jūsų dokumentus (pranc. ). 
*** Jūs esate danas? (Pranc.) 

**** Danija, taip, taip (vok.). 

galvą į peroną. Neberodydamas jokio susidomėjimo juo, jis 
žengtelėjo į priekį, stabdydamas kitą keleivį, einantį pro už- 
tvarą. 


Luizonas grįžo tik prieš pirmą, išlenkęs vieną kitą stiklą 
vyno. Iš proto einanti žmona papasakojo jam apie savo siel- 
vartą. Luizonas ėmėsi pats tvarkyti šį reikalą. 

— Aš užlipsiu, — pasakė jis, - ir pažiūrėsiu pro langą. 

Iš pradžių jam nesisekė su kopėčiomis - jos ėjo ten, kur 
norėjo, neklausydamos jo. Galų gale Luizonas atrėmė jas į 
mūrą po baronienės miegamojo langu ir netvirtai užlipo į 
viršų. Po penkių minučių jis nulipo. 

— Ponia baronienė miega, — pranešė jis. 

— Bet ji niekada taip ilgai nemiega, — paprieštaravo Er- 
nestina. 

— Na, o šiandien miega, - atšovė Luizonas, — nevalia jai 
trukdyti. 


Traukinys į Paryžių šiek tiek vėlavo. Jis atvyko į Tiulį lygiai 
pirmą. Tarp įlipusių į jį keleivių buvo žilas protestantų pa- 
storius. Jis atsisėdo kampe kupė, kurioje tebuvo dvi pusam- 
žės moterys, užsidėjo skaitymo akinius auksiniais rėmeliais, 
išsitraukė iš rankinės didelę knygą apie bažnyčias ir ėmė ją 
skaityti. Jis sužinojo, kad traukinys atvyksta į Paryžių 20.10. 


Šarlis Bobė stovėjo šalikelėje prie nebevažiuojančio tak- 
si, dirsčiojo į laikrodį ir keikėsi. Pusė dviejų, laikas pietauti, 
o jis įstrigęs čia, nuošaliame kelio iš Egletono į Lamazjer 
kaimelį ruože. Lūžo pusašis. Merde, dar kartą merde. Jis ga- 
lėtų palikti automobilį ir pėsčias eiti į artimiausią kaimą, sėsti 
į autobusą, važiuojantį į Egletoną, o vakare grįžti su remonti- 
ninkų sunkvežimiu, bet vien tai jam atsieis savaitės uždarbį. 

Betgi vėl: automobilio durys neturi užraktų, o nuo to iškle- 
rusio taksi priklauso jo likimas. Geriau nepalikti jo — dar 
apkraustys tie vagiliaujantys kaimo berniūkščiai. Geriau būti 
kantresniam ir palaukti, kol pro šalį važiuos sunkvežimis, 
kuris galės parvilkti jį (už tam tikrą atlyginimą) į Ėgletoną. 
Jis liko be pietų, bet automobilio dėtuvėje buvo vyno bute- 
lis, tiesa, dabar jau apytuštis. Šliaužiojimas po taksi — troški- 
nantis darbas. Jis atsisądo ant užpakalinės automobilio sė- 
dynės laukti. Šalikelėje buvo itin karšta; sunkvežimiai neva- 
žinės, kol oras mažumą atvės. Valstiečiai dabar prigulę per- 
pietės. Jis patogiai įsitaisė ir kietai įmigo. 


— Ką - dar negrįžo?! Kur tas šunsnukis dingo? - kriokė į 
ragelį komisaras Valentenas. Jis sėdėjo Ėgletono komisa- 
riate ir paskambinęs į taksi savininko namus kalbėjosi su sa- 
vo paties policininku, o tas kažką vapėjo atsiprašinėdamas. 
Valentenas trenkė ragelį. Nuo ryto iki pietų iš policijos au- 
tomobilių, kurių ekipažai aptarnavo užtvaras keliuose, ėjo 
radijo pranešimai. Nė vienas žmogus, bent kiek panašus į 
aukštą šviesiaplaukį anglą, neišvažiavo dvidešimties kilomet- 
rų spinduliu nuo Ėgletono. Mieguistas bažnytkaimis dabar 
buvo nutilęs nuo vasariško karščio ir palaimingai snaudė, 
tarsi į jį niekad nebuvo atvykę du šimtai policininkų iš Juse- 
lio 17 Klermon Ferano. 


Tik ketvirtą valandą Ernestina pasiekė savo. 

— Dar sykį užlipk ir pažadink ponią, — paragino ji Luizo- 
ną. — Kur tai matyta, kad žmogus miegotų kiaurą dieną. 

Senasis Luizonas, kurio supratimu, nieko negalėjo būti 
geriau už tokią galimybę ir kuris jautėsi, lyg burnoje arklių 
stovėta, su ja nesutiko, bet žinojo, kad beviltiška ginčytis su 
Ernestina, kai ji ką nusprendusi. Jis vėl užlipo kopėčiomis, 

šįsyk tvirčiau, pastūmė langą ir įlipo į miegamąjį. Ernestina 
iš apačios jį stebėjo. 

Po kelių minučių senio galva pasirodė lange. 

— Ernestina, - kimiu balsu sušuko jis, — atrodo, ponia 
negyva. 

Jis buvo belipąs, bet Ernestina sušuko jam atidaryti mie- 
gamojo duris iš vidaus. Jie abu įsistebeilijo į kyšančias iš po 
paklodės akis, tuščiu žvilgsniu spoksančias į pagalvę, gulin- 
čią prie pat veido. 

Ernestina ėmėsi vadovauti. 

— Luizonai! 

— Taip, brangioji. | 

— Lėk į kaimą ir atsivesk daktarą Metjų! Paskubėk! 

Po kelių minučių Luizonas mynė pedalus iš visų jėgų, ku- 
rias tik galėjo sukaupti savo drebančiose iš baimės kojose. 
Daktaras Metijus, kuris gydė susirgusius Otė Šalonjėr pilies 
gyventojus per keturiasdešimt metų, atvažiavus Luizonui, 
miegojo po abrikosmedžiu sode; senukas iškart sutiko atva- 
žiuoti. Jo automobilis atidardėjo į pilies kiemą 16.30; po pen- 
kiolikos minučių jis pakilo nuo lovos ir atsisuko į abu tar- 
nus, stovinčius tarpduryje. 

— Ponia negyva. Jai nulaužtas sprandas, — virpančiu balsu 
tarė jis. - Reikia iškviesti policininką. 

Žandaras Kaju buvo pedantiškas žmogus. Jis žinojo, koks 
rimtas įstatymų saugotojo darbas ir kaip svarbu tiksliai išsi- 
aiškinti faktus. Dažnai laižydamas savo pieštuką, jis užrašė 
Ernestinos, Luizono ir daktaro Metjaus, susėdusių virtuvė- 
je prie stalo, parodymus. 

— Nėra abejonės, - daktarui pasirašius jo aktą, tarė jis, — 
kad įvyko žmogžudystė. Pirmas įtariamasis — veikiausiai švie- 
siaplaukis anglas, viešėjęs čia ir dingęs ponios automobiliu. 
Aš pranešiu apie šį įvykį Egletono komisariatui. 

Tai taręs, jis sėdo ant dviračio ir pasileido nuokalne. 

Klodas Lebelis paskambino komisarui Valentenui iš Pa- 
ryžiaus 18.30. 

— Na ką, Valentenai? 

— Kol kas nieko, - atsakė Valentenas. — Rytui įpusėjus pa- 
statėme užtvaras visuose keliuose ir keliukuose, vedančiuo- 
se iš tos vietos. Jis turi būti kažkur šiame apskritime, nebent 
spėjo toli nusigauti, metęs automobilį. Tas triskart prakeik- 
tas taksi vairuotojas, kuris vežė jį iš Egletono penktadienio 
rytą, dar neparsirado. Mano patruliai ieško jo aplinkiniuo- 
se keliuose... Luktelkit, ateina dar vienas pranešimas. 

Ragelyje stojo tyla; Lebelis girdėjo Valenteną kalbantis 
su kažkokiu paskubomis žodžius beriančiu žmogumi. Pas- 
kui ragelyje jis vėl išgirdo Valenteno balsą. 

— Po šimts pypkių, kas čia darosi?! Įvyko žmogžudystė. 

— Kur? - paklausė Lebelis. Jo susidomėjimas staiga išaugo. 

— Netoliese esančioje pilyje. Ką tik apie tai pranešė kaimo 
policininkas. . 

— Kas nužudytasis'? 

— Pilies savininkas. Moteris. Luktelkit... Baronienė de la 
Šalonjėr. 

Karonas pamatė, kad Lebelis išblyško. 

— Valentenai, klausykite manęs. Tai jis. Ar jis jau paspru- 
ko iš pilies? 

Ėgletono policijos skyriuje vėl įvyko trumpas pasitarimas. 

— Taip, - atsakė Valentenas, - jis išvažiavo šį rytą baronie- 
nės automobiliu. Nedideliu reno. Sodininkas aptiko lavo- 
ną, bet tik pavakare. Jis manė, kad ji tikriausiai miega. Pas- 
kui įlipo pro langą ir pamatė negyvą. 

— Ar žinote automobilio registracijos numerį ir kaip jis 
atrodo? 

— Taip. 

— Tuomet paskelbkite visuotinį aliarmą. Slaptumo nebe- 
reikia: dabar tai tikrų tikriausio žmogžudžio paieška. Aš pa- 
skelbsiu aliarmą visoje šalyje, bet pasistenkite aptikti jo pėd- 
sakus prie nusikaltimo vietos, jei sugebėsite. Pasistenkite su- 
žinoti apytikrę jo bėgimo kryptį. 

— Gerai, bus padaryta. Dabar tikrai galime pradėti. 

Lebelis padėjo ragelį. 

— Dieve brangus, į senatvę aš darausi nenuovokus - baro- 
nienės de la Šalonjėr pavardė buvo Cerf viešbučio svečių 
sąraše tą naktį, kai jame apsistojo Šakalas. 


Automobilį nuošalioje Tiulio gatvėje 19.30 surado patru- 
liuojantis policininkas. Į Tiulio policijos skyrių jis grįžo 19.45, 
o 19.55 1š Tiulio buvo susisiekta su Valentenu. Overnė ko- 
misaras paskambino Lebeliui 20.05. 

— Už puskilometrio nuo geležinkelio stoties, - pranešė jis 
Lebeliui. 

— Ar jūs turite traukinių tvarkaraštį? 

— Taip, kažkur turi būti. 

— Kada išvažiavo rytinis traukinys į Paryžių iš Tiulio ir ka- 
da jis turi atvykti į Austerlico stotį? Paskubėkit, dėl Dievo 
meilės, paskubėkit! 

Ėgletone kažkas pasikuždėjo prie telefono. 

— Tik du traukiniai per dieną, - pranešė Valentenas. — 
Pirmasis išvyko apie pirmą ir turi būti Paryžiuje... štai — 
20.10... 

Lebelis net nepadėjo ragelio į vietą — jis jau buvo netoli 
durų ir šaukė Karonui, kad eitų kartu. 


Greitasis traukinys didingai įvažiavo į Austerlico stotį tiks- 
liai pagal tvarkaraštį - 20.10. Visų žvilgančių vagonų durys 
atsidarė dar jam galutinai nesustojus ir keleiviai pabiro į 

peroną; vienus pasitiko laukiantys giminaičiai, kiti patraukė 
link eilės arkų, vedančių iš pagrindinės salės į taksi aikštelę. 
Tarp pastarųjų buvo ir aukštas Žilagalvis pastorius, vilkintis 
dvasininko drabužiais. Jis vienas pirmųjų atsidūrė aikštelėje 
ir sumetė du savo lagaminus ir rankinę ant užpakalinės mer- 
sedeso sėdynės. Vairuotojas įjungė skaitiklį ir nuvažiavo nuo 
stoties į gatvę. Kelias priešais stotį buvo pusapskritimio for- 
mos, su dvejais vartais - įvažiuoti ir išvažiuoti. Nuožulniu ke- 
liu taksi pasuko išvažiavimo link. Tuo metu vairuotojas ir ke- 
leivis išgirdo kauksmą, nustelbiantį bandančių be eilės prisi- 
šaukti taksi keleivių riksmus. Kai taksi privažiavo prie gatvės 
ir stabtelėjo, laukdamas, kada galės įsilieti į transporto srau- 
tą, atlėkė trys policijos automobiliai bei du dengti sunkveži- 
miai ir sustojo priešais arkas, vedančias į stoties salę. 

— Cha, šįvakar tie suskiai turi darbo, - tarė taksistas. - Kur 
važiuosim, pone abate? 

Pastorius pasakė jam nedidelio viešbučio Grand Ogius- 
ten krantinėje adresą. 


Grįžęs į savo kabinetą devintą valandą vakaro, Klodas Le- 
belis rado raštelį, kuriame buvo prašomas paskambinti į Tiu- 
lio komisariatą Valentenui. Pokalbis truko penkias minutes. 
Valentenas šnekėjo, o Lebelis užsirašinėjo. 

— Pirštų atspaudus automobilyje paėmėte? — pasiteiravo 
Lebelis. 

- Žinoma, ir pilies miegamajame. Jų šimtai, visi vieno žmo- 
gaus. 

— Pristatykite juos čia kuo greičiau. 

— Gerai, bus padaryta. Ar norite, kad atsiųsčiau ir saugu- 
mietį, buvusį Tiulio geležinkelio stotyje? 

— Ačiū, nereikia, juk jis negali papasakoti daugiau, negu 
jau papasakojo. Ačiū už pastangas, Valentenai. Gali paleisti 

savo vaikinus. Dabar jis mūsų teritorijoje. Toliau jo ieškosi- 
me mes. 

— Jūs neabejojate, kad tai danų pastorius? — paklausė Va- 
lentenas. — Gal tai tik sutapimas? 

— Ne, - atsakė Lebelis. — Tai tikrų tikriausia jis. Jis išmetė 
vieną lagaminą, ko gero, rasite jį kažkur tarp Otė Šalonjėr 
pilies ir Tiulio. Paieškokite upėse ir tarpekliuose. Kitas jo 
bagažas per daug tiksliai atitinka aprašymą. Tai tikrai jis. 

Lebelis padėjo ragelį. 

— Šįsyk pastorius, - apmaudžiai tarė jis Karonui, — danų 
pastorius. Pavardė nežinoma, saugumietis neprisiminė pa- 
se įrašytos pavardės. Žmogaus veiksnys, amžinai žmogaus 
veiksnys. Taksi vairuotojas užmiega pakelėje, sodininkas toks 
baikštus, kad nepasmalsauja, kodėl jo šeimininkė miega še- 
šiom valandom ilgiau nei paprastai, policininkas neprisime- 
na pavardės pase. Pasakysiu tau viena, Liusjenai, - tai pasku- 
tinė mano byla. Aš darausi per senas. Per senas ir nenuovo- 
kus. Būk geras, paruošk automobilį. Laikas vakarinei pylai. 


Pasitarimas ministerijoje buvo įtemptas ir aštrus. Ketu- 
riasdešimt minučių susirinkusieji klausėsi Lebelio ataskai- 
tos apie paieškas, jis pasakojo žingsnis po žingsnio: kaip bu- 
vo apieškotas miškas Egletono apylinkėse, kaip pradingo 
žūtbūt reikalingas taksi vairuotojas, apie žmogžudystę pily- 
je, apie aukštą žilą danų pastorių, įlipusį Tiulyje į greitąjį 
Paryžiaus traukinį. 

— Trumpai tariant, - jam baigus lediniu balsu tarė Sen 
Kleras, —- žudikas dabar Paryžiuje, su nauja pavarde ir nau- 
ju veidu. Regis, jūs dar kartą patyrėte fiasko, mano brangu- 
sis komisare. 

— Pataupykime priekaištus vėlesniam laikui, — įsiterpė mi- 
nistras. - Kiek danų šiuo metu yra Paryžiuje? 

— Turbūt keli šimtai, pone ministre. 

— Ar galime patikrinti jų duomenis? 

— Tik rytą, kai į prefektūrą bus atneštos viešbučių regist- 
racijos kortelės, — paaiškino Lebelis. 

— Aš paliepsiu savo vyrams apsilankyti visuose viešbučiuose 
vidurnaktį, antrą ir ketvirtą valandą ryto, - pasiūlė policijos 
prefektas. - Profesijos skiltyje jis turės užrašyti „pastorius“ — 
antraip viešbučio portjė kils įtarimas. 

Susirinkusiųjų nuotaika pasitaisė. 

— Jis turbūt apsivynios šaliką aplink apykaklę ar ją nusi- 
segs ir užsiregistruos kaip „misteris toks ir toks“, - tarė Le- 
belis. Keletas pasitarimo dalyvių piktai į jį debtelėjo. 

— Susidarius tokiai padėčiai, ponai, - tarė ministras, — be- 
lieka viena: aš paprašysiu dar vienos audiencijos pas prezi- 
dentą ir paprašysiu jį atšaukti visus viešus pasirodymus, kol 
šis žmogus bus surastas ir sunaikintas. O kol kas iš pat ryto 
patikrinkite kiekvieną daną, šį vakarą užsiregistravusį Pary- 
žiuje. Galiu būti tikras, kad jūs tai padarysite, komisare“? Ir 
jūs, pone policijos prefekte? 

Lebelis ir Paponas linktelėjo. 

— Tuomet baikime, ponai. 


— Mane erzina tai, - vėliau savo kabinete pasakė Karonui 
Lebelis, - kad jie visi įsitikinę, jog viskas aiškintina mūsų kvai- 
lumu ir tuo, kad jam sekasi. Na, jam tikrai sekėsi, be to, jis 
velniškai gudrus. O mums nesisekė, ir mes darėme klaidų. 
Aš jų padariau. Bet yra dar vienas dalykas. Du kartus mes 
pavėlavome kelias valandas. Pirmąsyk jis paspruko iš Gapo 
su perdažyta mašina prieš pat mums pasirodant. Dabar jis 
pabėga iš pilies ir dar nužudo savo meilužę kelios valandos 
po to, kai surastas Alfa Romeo. Ir abu kartus tai nutiko kitą 
rytą po to, kai pasakiau pasitarimo ministerijoje dalyviams, 

kad jis mūsų rankose ir kad galime tikėtis jį sugauti per ma- 
žiau nei dvylika valandų. Liusjenai, mano brangusis vaiki- 
ne, manding, aš pasinaudosiu savo neribota galia ir organi- 
zuosiu šiokį tokį telefonų pasiklausymą. 

Lebelis buvo atsirėmęs į palangę ir žvelgė anapus Senos, 
į Lotynų kvartalą, kur degė ryškios šviesos ir iš kur sklido 
juokas, aidintis virš prožektorių apšviestos upės. 

Už trijų šimtų metrų kitas vyras tą vasaros naktį stovėjo 
atsirėmęs į palangę ir mąsliai žvelgė į masyvų Teismo polici- 
j0s pastatą, dunksantį kairiau prožektorių apšviestų Pary- 
žiaus katedros bokštų. Jis vilkėjo juodas kelnes, šilkinius 
marškinius, dengiančius baltus marškinius su juodu antkrū- 
tiniu, ir avėjo kasdieniais batais. Jis rūkė anglišką cigaretę 
su filtru; jaunas jo veidas nesiderino su Žžilų plaukų kupeta. 

Tuo metu, kai šie du vyrai abipus Senos žvelgė vienas į 
kitą to nežinodami, įvairiabalsiai Paryžiaus bažnyčių varpai 
paskelbė rugpjūčio dvidešimt antrąją. 


III! DALIS 


NUŽUDYMAS IŠ ARTI 


19 skyrius 


Naktis Klodui Lebeliui buvo sunki. Buvo pusė dviejų, jis ką 
tik užmigo, bet Karonas papurtęs jį pažadino. 

— Viršininke, atsiprašau, kad jus žadinu, bet man kilo min- 
tis. Tas vyrukas, Šakalas. Jis turi danišką pasą, ar ne? 

Lebelis pasipurtė, kad prabustų. 

— Kas toliau? 

— Na, jis turėjo jį iš kažkur gauti. Arba jam jį suklastojo, 
arba jis jį pavogė. Kadangi naudojantis juo jam teko pakeis- 
ti plaukų spalvą, atrodo, kad jis bus jį pavogęs. 

— Logiška. Kalbėk toliau. 

— Na, jis bazavosi Londone, tik liepos mėnesį išvyko į tą 
žvalgybinę kelionę Paryžiun. Taigi jis tikriausiai pavogė jį vie- 
name iš šių dviejų miestų. Dabar taip: ką daro danas, kai 
pameta pasą ar kai jam jį pavagia? Jis eina į konsulatą. 

Lebelis nusiropštė nuo sulankstomos lovos. 

— Mano brangusis Liusjenai, man kartais atrodo, kad tu 
toli nueisi. Sujunk mane su vyriausiuoju inspektoriumi To- 
masu jo bute, o paskui su Danijos generaliniu konsulatu 
Paryžiuje. Tokia tvarka kaip sakau. 

Valandą jis prašnekėjo telefonu ir prikalbino abu vyrus 
keltis iš lovos ir važiuoti į savo darbovietes. Beveik trečią 
valandą ryto Lebelis vėl atsigulė į lovą. Ketvirtą jį pažadi- 
no skambutis iš policijos prefektūros: jam pranešė, kad 

vidurnaktį ir antrą valandą nakties iš Paryžiaus viešbučių 
surinkta per devyni šimtai aštuoniasdešimt kortelių, užpil- 
dytų danų. Jos jau pradėtos rūšiuoti į „tikėtinus“, „gali- 
mus“ ir „kitus“. 

Šeštą ryto, kai Lebelis dar nebuvo atsigulęs ir gėrė kavą, 
paskambino kontržvalgybos inžinieriai, kuriems jis tuoj po 
vidurnakčio davė nurodymus. Kažkas „užkibo“. Juodu su 
Karonu sėdo į automobilį ir bundančio miesto gatvėmis nu- 
važiavo į kontržvalgybos būstinę. Rūsyje įrengtoje ryšio la- 
boratorijoje jie perklausė magnetofono įrašą. 

Jis prasidėjo nuo garsaus trakštelėjimo, paskui buvo daug 
dūzgesių, tarsi būtų renkamas numeris iš septynių ženklų. 
Paskui pasigirdo ilgas telefono skambučio pypsėjimas ir dar 
vienas trakštelėjimas, kai buvo pakeltas ragelis. 

— Alio? — pasakė kimus balsas. 

— Čia Žaklina, - tarė moteriškas balsas. 

— Čia Valmi, - atsakė vyriškas balsas. 

— Jie žino, kad jis danų pastorius, — išpyškino moteris. — 
Jie visą naktį tikrins Paryžiuje esančių danų viešbučių re- 
gistracijos korteles; jos bus surenkamos vidurnaktį, antrą ir 
ketvirtą ryto. Paskui jie pas juos visus apsilankys. 

— Ačiū, — po nedidelės pauzės padėkojo vyriškis. Jis padė- 
jo ragelį, moteris taip pat. 

Lebelis žvelgė į lėtai besisukančią juostos ritę. 

— Ar jūs žinote numerį, kuriuo ji skambino? — paklausė 
inžinieriaus Lebelis. 

— Taip. Mes jį galime nustatyti pagal laiką, per kurį nume- 
rių rinkiklis grįžta į nulinę padėtį. Tas numeris - Molitor 5901. 

— Adresą turite? 

Lebelis dirstelėjo į jam paduotą popieriaus lapelį. 

— Eime, Liusjenai. Aplankykime poną Valmi. 

Septintą valandą pasigirdo beldimas į duris. Mokytojas ant 
dujinės viryklės virėsi pusryčiams kavą. Susiraukęs jis išjungė 
viryklę ir perėjęs kambarį atidarė duris. Prieš jį stovėjo keturi 
vyrai. Jis žinojo, kas jie yra, iš kur — jam nereikėjo nė sakyti. 
Du uniformuoti vyrai, rodės, tuoj puls jį, bet žemas romios 
išvaizdos vyras rankos mostu liepė jiems pasilikti, kur stovi. 

— Mes pasiklausėme jūsų telefono, — tyliai tarė Žemasis 
vyriškis. - Jūs esate Valmi. 

Mokytojas neparodė jokių emocijų. Jis žengtelėjo atatups- 
tas ir įleido juos į kambarį. 

— Galiu apsirengti? — paklausė jis. 

— "Taip, Žinoma. 

Jis tesugaišo keletą minučių; dviem uniformuotiems poli- 
cininkams stovint šalia, jis užsimovė kelnes ir užsivilko marš- 
kinius, nesivargindamas nusivilkti pižamos. Jaunesnis poli- 
cininkas civiliniais drabužiais stovėjo tarpduryje, vyresnysis 
vaikštinėjo po kambarį, apžiūrinėdamas knygų ir popierių 
šūsnis. 

— Šimto metų prireiks šitam turteliui perkratyti, Liusje- 
nai, — tarė jis. 

Vyriškis tarpduryje pritariamai niurgztelėjo. 

— Ačiū Dievui, tai ne mūsų skyriaus darbas. 

— Pasirengęs? — paklausė nedidutis vyras mokytoją. 

— Taip. 

— Veskite jį į mašiną. 

Keturiems vyrams išėjus, komisaras pasilikęs pervertė po- 
pierius, prie kurių mokytojas, matyt, iš vakaro triūsė. Bet 
visi jie buvo taisomi mokyklinių egzaminų darbai. Turbūt 
vyriškis dirbo savo bute; jis turėjo ištisą dieną būti namie, 
kad Šakalui paskambinus galėtų atsiliepti. Dešimt minučių 
po septynių suskambo telefonas. Lebelis kelias sekundes 
spoksojo į aparatą, paskui ištiesė ranką ir pakėlė ragelį. 


/ 


408 FREDERICK FORSYTH m ŠAKALO DIENA 


— Alio? 

Balsas kitame laido gale buvo bejausmis, neišraiškingas. 

— Čia Šakalas. 

Lebelis karštligiškai mąstė. 

— Čia Valmi, - atsakė jis. 

Stojo tyla. Jis nežinojo, ką dar pasakyti. 

— Kas naujo? — paklausė balsas. 

— Nieko. Jie pametė pėdšaką Koreze. 

Jo kakta išrasojo nuo prakaito. Jam buvo nepaprastai svar- 
bu, kad tas Žmogus pabūtų ten, kur yra, dar keletą valandų. 
Ragelyje pasigirdo spragtelėjimas, o paskui pypsėjimas. Le- 
belis padėjo jį į vietą ir nubėgo laiptais į automobilį, lau- 
kiantį prie šaligatvio. 

— Atgal į valdybą, - suriko jis vairuotojui. 


Šakalas suglumęs žvelgė pro telefono kabinos stiklą. Jis 
buvo viešbutuko vestibiulyje Senos pakrantėje. Nieko? Tu- 
rėtų būti kažko daugiau negu nieko. Tas komisaras Lebelis 
ne kvailys. Jie turbūt surado Ėgletono taksistą, o iš jo suži- 
nojo apie Otė Šalonjėr pilį. Jie tikriausiai rado lavoną pilyje 
ir pasigedo reno. Ko gero, jie surado automobilį Tiulyje ir 
apklausinėjo stoties darbuotojus. Tikriausiai... 

Jis išėjo iš telefono kabinos ir perėjo vestibiulį. 

— Malonėkite pateikti man sąskaitą, - paprašė jis portjė. — 
Aš ateisiu po penkių minučių. 


Tuo metu, kai Lebelis pusę aštuonių įžengė į savo kabi- 
netą, paskambino vyriausiasis inspektorius Tomasas. 

— Atleiskite, kad taip ilgai užtrukau, - tarė britų seklys. — 
Praėjo amžinybė, kol pažadinau Danijos konsulato darbuo- 
tojus ir prikalbinau juos atvažiuoti į darbą. Jūs visai nekly- 
dote. Liepos keturioliktąją danų pastorius pranešė, kad din- 

go pasas. Jis įtarė, kad pasas buvo pavogtas iš jo kambario 
viename iš Vest Endo viešbučių, bet negalėjo to įrodyti. Vieš- 
bučio valdytojo džiaugsmui, skundo nerašė. Pastoriaus pa- 
vardė - Peras Jensenas, iš Kopenhagos. Ūgis — 180 centi- 
metrų, akys mėlynos, plaukai žili. 

— Tai jis, ačiū, vyriausiasis inspektoriau, — Lebelis padėjo 
ragelį. - Sujunk mane su prefektūra, — paliepė Karonui. 

Keturi dengti policijos sunkvežimiai atvažiavo prie vieš- 
bučio Gran Ogiusten krantinėje pusę devynių. Policininkai 
taip išvertė trisdešimt septintą kambarį, kad jis atrodė lyg 
uragano nuniokotas. | 

— Atleiskite, pone komisare, — tarė viešbučio savininkas 
šiai policijos operacijai vadovavusiam sekliui, kuris atrodė 
visas aplamdytas. — Ponas Jensenas išsiregistravo prieš va- 
landą. j 


Šakalas susistabdė taksi ir grįžo į Austerlico stotį, į kurią 
išvakarėse atvažiavo, nusprendęs, kad jo paieškos dabar jau 
vyksta kitur. Jis paliko lagaminą su šautuvu ir išgalvoto pran- 
cūzo Andrė Marteno miline bei drabužiais bagažo saugoji- 
mo kameroje, pasiėmęs vien tik lagaminą, kuriame buvo 
amerikiečio studento Marčio Šulbergo drabužiai ir doku- 
mentai, bei rankinę su kosmetikos priemonėmis. 

Pasiėmęs šį bagažą, vis dar su juodu kostiumu, tik užsi- 
dengęs antkrūtinį šilkiniais marškiniais, jis užsiregistravo 
skurdžiame viešbutyje prie pat stoties. Portjė leido jam pa- 
čiam užpildyti registracijos kortelę ir iš tingėjimo net nesu- 
tikrino kortelės su pasu, kaip reikalavo taisyklės, tad regist- 
racijos kortelė buvo parašyta net ne Pero Jenseno pavarde. 

Nuėjęs į savo kambarį, Šakalas ėmė keisti veidą ir plau- 
kus. Specialiu skysčiu nuplovė žilus dažus ir vėl pasidarė 
šviesbruvis. Tuomet nusidažė plaukus kaštoniniais dažais, 


410 FREDERICK FORSYTH E ŠAKALO DIENA 


kad jie būtų kaip Marčio Šulbergo. Mėlynų kontaktinių lę- 
šių jis neišsiėmė, tik vietoj akinių auksiniais rėmeliais užsi- 
dėjo akinius masyviais rėmais, kokius nešiodavo amerikie- 
tis. Juodus kasdienius batus, kojines, marškinius, antkrūtinį 
ir dvasininko eilutę sukrovė į lagaminą kartu su pastoriaus 
Jenseno iš Kopenhagos pasu. Vietoj šių apdarų jis apsiren- 
gė Sirakūzų koledžo Niujorko valstijoje studento džinsais, 
marškiniais, striuke ir apsiavė įsispiriamus batus. 

Rytui įpusėjus, įsikišęs amerikiečio pasą į vieną kišenę ir 
pluoštą prancūziškų frankų į kitą, jis buvo pasiruošęs iš- 
vykti. Lagaminas su visu tuo, kas liko iš pastoriaus Jense- 
no, atsidūrė drabužių spintoje, o raktas nuo jos buvo nu- 
leistas į bidė. Iškeliavo jis avarinėmis kopėčiomis ir dau- 
giau tame viešbutyje jo niekas nematė. Po kelių minučių 
jis paliko rankinę Austerlico stoties bagažo saugojimo ka- 
meroje, žetoną nuo jos įsikišo į užpakalinę kelnių kišenę, 
kur jau buvo žetonas nuo lagamino, ir patraukė savo ke- 
liais. Sėdęs į taksi, jis grįžo į kairįjį Senos krantą, išlipo Sen 
Mišelio bulvaro ir Jušet gatvių sankryžoje ir pranyko mi- 
nioje studentų bei jaunų Žmonių, gyvenančių Paryžiaus Lo- 
tynų kvartalo knibždėlyne. 

Sėdėdamas prirūkytoje pigioje rūsyje įrengtoje kavinėje, 
į kurią atėjo užkąsti, jis pradėjo galvoti, kur praleis naktį. Jis 
bemaž neabejojo, kad iki šiol Lebelis jau bus demaskavęs 
pastorių Perą Jenseną, o Marčiui Šulbergui jis davė ne dau- 
giau kaip parą. | 

— Tebūnie prakeiktas tas Lebelis, — niršo jis mintyse, o pa- 


ww ye 


Lebelis vėl paskambino Tomasui į Londoną dešimtą va- 
landą. Išgirdęs jo prašymą, Tomasas negarsiai sudejavo, bet 
gan mandagiai atsakė padarysiąs visa, ką gali. Padėjęs rage- 

lį, Tomasas išsikvietė vyresnįjį inspektorių, pilasi savaitę 
dalyvavusį tyrime. 

— Gerai, sėskis, — tarė jis. — Vėl skambino prancūziokai. 
Atrodo, vėl paleido jį iš nagų. Dabar jis Paryžiaus centre, ir 
jie įtaria, kad jis gali būti parengęs dar vienus asmens doku- 
mentus svetima pavarde. Pradėkime abu skambinti visiems 
Londone esantiems konsulatams, prašydami sąrašo pasų, 
kurie buvo pamesti ar pavogti IŠ atvykusių čia nuo liepos 
dėmesio, domėkitės tik baltaodžiais. Kiekvienu atveju man 
rūpi vyro ūgis. Įtartinas kiekvienas, aukštesnis nei 170 cm 
ūgio. Prie darbo! 

Pasitarimas ministerijoje Paryžiuje buvo atkeltas į ketu- 
rioliktą valandą. Lebelis kaip paprastai perskaitė savo pra- 
nešimą ramiu, monotonišku balsu, bet jis buvo sutiktas be 
galo šaltai. 

— Kad jis skradžiai prasmegtų! - jam įpusėjus, sušuko mi- 
nistras. - Jam velniškai sekasi. 

— Ne, pone ministre, sekmė čia niekuo dėta. Bent jau ne 
viskas aiškintina ja. Jis buvo nuolat informuojamas apie kiek- 
vieną mūsų tyrimo eigos stadiją. Štai kodėl jis paskubomis 
išvyko iš Gapo, kodėl nužudė tą moterį Šalonjėr pilyje ir 
paspruko prieš pat tinklui susitraukiant. Kas vakarą aš pra- 
nešdavau, ką nuveikęs, šio pasitarimo dalyviams. Tris kartus 
jį gaudydami pavėlavome kelias valandas. Šįryt jis išvyko iš 
ten, kur buvo, ir dar sykį pakeitė savo tapatybę todėl, kad 
suėmėme Valmi ir aš nesugebėjau telefonu suvaidinti jo. Ta- 
čiau pirmus du kartus jis buvo įspėtas paryčiais, po to, kai aš 
padarydavau pranešimą šiam pasitarimui. 

Kambaryje stojo priešiška tyla. 

— Jei aš neklystu, komisare, šitokią prielaidą jūs jau esate 
išsakęs anksčiau, — šaltai tarė ministras. — Tikiuosi, galite ją 
pagrįsti. 

Užuot atsakęs, Lebelis paguldė ant stalo mažytį portaty- 
vinį magnetofoną ir nuspaudė atkūrimo mygtuką. Nuščiu- 
vusiame pasitarimų kambaryje telefono pokalbio įrašas 
skambėjo šaižiai, aštriai. Jam pasibaigus, visi susirinkusieji 
tebespoksojo į aparatą ant stalo. Pulkininkas Sen Kleras pa- 
pilkėjo kaip Žemė, jo rankos, dedant į aplanką dokumen- 
tus, virpėjo. 

— Kieno balsas ten buvo? — galop paklausė ministras. 

Lebelis nieko nesakė. Sen Kleras iš lėto atsistojo, visų 
žvilgsniai nukrypo į jį. 

— Apgailestauju, tačiau turiu pranešti jums, pone minist- 
re, kad tai buvo... vienos mano draugės balsas. Šiuo metu ji 
gyvena pas mane... Atleiskite man. 

Jis išėjo iš kambario, kad grįžęs į rūmus parašytų atsista- 
tydinimo pareiškimą. Likusieji kambaryje tylėdami apžiūri- 
nėjo savo rankas. 

— Puiku, komisare, — tyliai prašneko ministras. — Galite 
pasakoti toliau. 

Lebelis užbaigė pranešimą, papasakodamas, kad papra- 
šė Tomaso Londone sužinoti, kokie pasai dingo per pasta- 
rąsias penkiasdešimt dienų. 

— Tikiuosi, - baigdamas pasakė jis, - kad iki vakaro gausi- 
me trumpą sąrašą, kuriame bus ne daugiau kaip viena ar 
dvi pavardės tų, kurie atitinka mūsų turimą Šakalo apibūdi- 
nimą. Vos tik jį gavęs, aš iš šalių, iš kurių buvo atvykę į Lon- 
doną tie turistai, paprašysiu jų fotografijų, nes galime ne- 
abejoti, kad dabar Šakalas labiau panėšės į tą asmenį, ku- 
riuo dedasi, negu į Kaltropą, Dageną ar Jenseną. Jeigu 
mums seksis, rytoj iki pietų tas nuotraukas turėčiau gauti. 

— Aš savo ruožtu, - prabilo ministras. - galiu papasakoti 
apie savo pokalbį su prezidentu de Goliu. Jis kategoriškai 
atsisakė pakeisti bent vieną būsimų savo pasirodymą vie- 

šumoje punktą, kad apsisaugotų nuo žudiko. Atvirai pasa- 
kius, to ir reikėjo tikėtis. Vis dėlto man pavyko gauti vieną 
nuolaidą. Draudimą kelti šią istoriją viešumon dabar galima 
atšaukti, bent jau pateikiant ją štai kokiu aspektu. Nuo šiol 
Šakalas yra eilinis žudikas. Jis nužudė baronienę de la Šalon- 
jėr jos pačios namuose per apiplėšimą, turėdamas tikslą pa- 
grobti jos brangenybes. Manoma, kad jis pabėgo į Paryžių ir 
ten slapstosi. Sutinkate, ponai? Tokia informacija bus pateik- 
ta vakariniams laikraščiams, bent jau naujausiems. Vos tik tvir- 
tai žinosite jo naująją pavardę ar kelias alternatyvias, kurio- 
mis jis dabar dangstosi, komisare, jūs turite teisę paskelbti tą 
pavardę ar tas pavardes spaudai. Rytiniai laikraščiai galės pa- 
teikti naujausius duomenis apie bylos eigą. Kai ryt iš ryto gau- 
site fotografiją to nevykėlio turisto, kuris neteko savo paso, 
jūs galėsite perduoti ją laikraščiams, televizijai, pranešti jo api- 
būdinimą per radiją kaip naujausius duomenis apie žudiko 
paiešką. Vos tik sužinosime naująją jo pavardę, visi Paryžiaus 
policininkai ir kontržvalgybos darbuotojai išeis į gatves, stab- 
dys kiekvieną praeivį ir tikrins dokumentus. 

Policijos prefektas, kontržvalgybos viršininkas ir Teismo 
policijos direktorius įnirtingai užsirašinėjo. Ministras dėstė 
toliau: 

— Bendrosios informacijos valdybos padedama, kontržval- 
gyba patikrins visus jai žinomus OAS šalininkus. Aišku? 

Paminėtų organizacijų vadovai energingai palinksėjo gal- 
vomis. 

— Teismo policija atšauks visus savo seklius iš kitų užduo- 
čių, kad ir kokios svarbios jos būtų, ir nukreips juos į žudiko 
paieškas. 

Maksas Fernė linktelėjo galvą. 

— Kalbant apie pačius Eliziejaus rūmus — matyt, man rei- 
kės išsamaus sąrašo, kuriame būtų nurodytas kiekvienas 

žingsnis, kurį nuo šiol ketina žengti prezidentas, net jeigu jis 
pats nebus informuotas apie papildomas saugumo priemo- 
nes, kurių imamasi jo labui. Čia vienas iš tų atvejų, kai mes 
privalome rizikuoti užsitraukti jo rūstybę jo paties labui. Aš, 
aišku, dar galiu tikėtis, kad prezidento apsaugos korpusas 
apsups prezidentą kaip niekad patikimu žiedu? Komisare 
Diukrė? 

Žanas Diukrė, de Golio asmens sargybos vadovas, linkte- 
lėjo galvą. 

— Kriminalinė brigada, - ministro žvilgsnis įsmigo į komi- 
sarą Buvjė, - žinoma, turi begalę mokamų agentų nusikal- 
tėlių pasaulyje. Noriu, kad mobilizuotumėt juos visus tam 
žmogui ieškoti, pranešę jiems jo pavardę ir apibūdinimą. 
Sutarta? 

Morisas Buvjė stačiokiškai linktelėjo galvą. Širdies gilu- 
moje jam buvo neramu. Per savo gyvenimą jis buvo regėjęs 
ne vieną Žmogaus medžioklę, bet šioji buvo gigantiška. Vos 
tik Lebelis praneš pavardę ir paso numerį, ką jau kalbėti 
apie to žmogaus išorės apibūdinimą, beveik šimtas tūkstan- 
čių vyrų, pradedant saugumo padaliniais, baigiant nusikal- 
tėlių pasauliu, šniukštinės po gatves, viešbučius, barus ir res- 
toranus, ieškodami vieno Žmogaus. 

— Ar aš nepraleidau dar kokio informacijos šaltinio? — pa- 
siteiravo ministras. 

Pulkininkas Rolanas pažiūrėjo į generolą Gibo, paskui į 
komisarą Buvjė ir atsikrenkštęs tarė: | 

— Šiaip ar taip, dar yra Korsikiečių sąjunga. 

Generolas Gibo tyrinėjo savo nagus; Buvjė žaibavo į jį 
akimis. Beveik visi kiti atrodė sutrikę. Korsikiečių sąjunga, 
Ajačo* brolių įpėdiniai, vendetos sūnūs, ir anksčiau, ir da- 


* Miestas Korsikos salos vakaruose. 

bar buvo stambiausias organizuoto nusikalstamumo sindi- 
katas Prancūzijoje. Jos nariai tuo metu jau valdė Marselį ir 
bemaž visą Pietų pakrantę. Kai kurių specialistų nuomone, 
ši organizacija buvo senesnė ir pavojingesnė už mafiją. Pir- 
maisiais šio amžiaus metais dalis mafiozų emigravo į Ameri- 
ką, ir nuo to laiko „mafija“ tapo populiariu žodžiu; sąjun- 
gos nariai niekur nemigravo ir to viešumo išvengė. 

Degolininkai jau du kartus buvo pasitelkę į sąjungininkus 
korsikiečius, ir abusyk jų pagalba buvo vertinga, bet tai sta- 
tė juos į keblią padėtį, nes korsikiečiai visuomet prašydavo 
atlygio, paprastai — kad policija nuolaidžiau žiūrėtų į nusi- 
kalstamą jų veiklą. Korsikiečių sąjunga padėjo sąjunginin- 
kų pajėgoms išsilaipinti Pietų Prancūzijoje 1944 metų rug- 
pjūtį ir nuo to laiko valdė Marselį bei Tuloną. Ji dar sykį 
padėjo kovose su Alžyro kolonistais ir OAS po 1961-ųjų ba- 
landžio, ir už tai jai buvo leista išplėsti savo čiuptuvus toli į 
šiaurę ir į Paryžių. 

Būdamas policininkas, Morisas Buvjė nekentė tų korsi- 
kiečių kaip šunų, bet žinojo, kad Rolano Veiklos tarnyba 
plačiai jais naudojasi. 

— Jūsų manymu, jie gali padėti? — paklausė ministras. 

- Jeigu Šakalas išties toks gudrus, kaip manoma, - atsakė 
Rolanas, - tuomet, sakyčiau, jei kas Paryžiuje ir gali jį suras- 
ti, tai sąjunga. 

— Kiek jos narių yra Paryžiuje? — dvejodamas paklausė 
ministras. 

— Apie aštuoniasdešimt tūkstančių. Jų esama policijoje, 
muitinėje, saugume, Slaptojoje tarnyboje ir, žinoma, nusi- 
kaltėlių pasaulyje. Be to, jie organizuoti. 

— Panaudokite juos, — paliepė ministras. 

Daugiau pasiūlymų nebuvo. 

— Na, tuo ir baigsime. Komisare Lebeli, dabar mums iš 

jūsų tereikia vienos pavardės, vieno apibūdinimo, vienos 
fotografijos. Tuomet aš duodu tam Šakalui šešias valan- 
das laisvės. 

— Iš tikrųjų mes turime tris dienas, — atsakė Lebelis, žvelg- 
damas pro langą. Susirinkusieji apstulbo. 

— Iš kur jūs žinote? — paklausė Maksas Fernė. 

Lebelis tankiai sumirksėjo. 

— Aš turiu atsiprašyti. Aš buvau baisiai kvailas, kad anks- 
čiau to nesupratau. Jau savaitė, kai neabejoju, kad Šakalas 
turi planą ir yra iš anksto numatęs pasikėsinimo į preziden- 
tą dieną. Kodėl išvykęs iš Gapo jis iškart netapo pastoriumi 
Jensenu? Kodėl jis tuoj pat nenuvažiavo į Valensą ir neišvy- 
ko traukiniu į Paryžių? Kodėl jis atvažiavo į Prancūziją, o 
paskui savaitę dykinėjo'? 

— Na ir kodėl? — paklausė kažkas. 

— Todėl, kad jis išsirinko dieną, - atsakė Lebelis. - Jis Ži- 
no, kada smogs. Komisare Diukrė, ar prezidentas turi daly- 
vauti kokiuose renginiuose ne Eliziejaus rūmuose šiandien, 
rytoj ar šeštadienį? 

Diukrė papurtė galvą. 

— O kokia diena sekmadienis, rugpjūčio dvidešimt penk- 
toji? — paklausė Lebelis. 

Aplink stalą pasigirdo atodūsis, lyg vėjas būtų sušniokštęs 
javais. | 

— Žinoma, - tyliai tarė ministras. - Išsivadavimo diena. O 
keisčiausia, kad beveik visi mes buvome čia su juo tą Pary- 
žiaus išsivadavimo dieną 1944 metais. 

— Būtent, - tarė Lebelis. - Tas mūsų Šakalas — šioks toks 
psichologas. Jis žino, kad vieną dieną per metus generolas 
de Golis bus čia ir niekur kitur. Tai, taip sakant, jo didžioji 
diena. Štai to ir laukė žudikas. 

— Tokiu atveju, — Žvaliai tarė ministras, — jis mūsų rankose. 

Netekęs informacijos šaltinio, Paryžiuje jis neturi jokio kam- 
po, kur galėtų pasislėpti, jo nepriims, netgi nieko neįtarda- 
ma, jokia paryžiečių bendruomenė, nesaugos jo, nepriglaus. 
Jis mūsų rankose. Komisare Lebeli, praneškite mums to žmo- 
gaus pavardę. 

Klodas Lebelis atsistojo ir pasuko prie durų. Kiti pasitari- 
mo dalyviai taip pat stojosi, ketindami eiti pietų. 

— A, viena smulkmena, - Lebeliui pavymui sušuko minist- 
ras. — Iš kur jūs žinojote, kad reikia klausytis pulkininko Sen 
Klero buto telefono? 

Lebelis atsigręžė tarpduryje ir gūžtelėjo pečiais. 

— Aš nežinojau, todėl vakar vakare prijungiau klausymosi 
aparatūrą prie jūsų visų telefonų. Viso gero, ponai. 


Tą dieną penktą valandą, kai Šakalas gurkšnojo alų kavi- 
nės terasoje prie pat Odeono aikštės, prisidengęs veidą nuo 
saulės tamsiais akiniais kaip ir visi kiti, jam atėjo sumany- 
mas. Jis kilo bežiūrint į du vyrus, kurie praėjo pro šalį gatve. 
Užmokėjęs už alų, jis atsistojo ir išėjo. Už kokio šimto met- 
rų toje gatvėje jis rado, ko ieškojo — moteriškos kosmetikos 
parduotuvę. Jis užėjo į vidų ir šį bei tą nusipirko. 


Šeštą valandą vakaro išėjusiuose laikraščiuose antraštės 
buvo pasikeitusios. Šių naujausių leidinių viršutinėje dalyje 
antraštė klykė: Assassin de la Belle Baronne se refugie a Pa- 
ris.* Po ja buvo baronienės de la Šalonjėr fotografija, paim- 
ta iš nuotraukos, darytos per aukštuomenės pobūvį Pary- 
žiuje prieš penkerius metus. Ji buvo aptikta fotoagentūros 
archyvuose, ir ta pati nuotrauka buvo visuose laikraščiuose. 
Pusę septynių, pasikišęs po pažastimi laikraštį France Soir, 


* Gražiosios baronienės žudikas slapstosi Paryžiuje (pranc. ). 

pulkininkas Rolanas įėjo į kavinukę netoli Vašingtono gat- 
vės. Tamsaus gymio barmenas įdėmiai jį nužvelgė ir linkte- 
lėjo kitam vyrui salės gale. Tas priėjo prie Rolano. 

— Pulkininkas Rolanas? 

Veiklos tarnybos vadovas linktelėjo galvą. 

— Prašom paskui mane. 

Jis nusivedė pulkininką pro duris kavinės gilumoje į nedi- 
delę svetainę antrame aukšte — turbūt čia gyveno jos savi- 
ninkas. Jis pasibeldė, ir viduje pasigirdo balsas: 

— Entrez.* 

Durims užsidarius, Rolanas paspaudė ranką, kurią ištiesė 
vyras, atsistojęs nuo krėslo. 

— Pulkininkas Rolanas? Labai malonu. Aš esu Korsikiečių 
sąjungos capo**. Kaip suprantu, jūs ieškote vieno žmogaus... 


Kai vyriausiasis inspektorius Tomasas paskambino iš Lon- 
dono, buvo aštuonios vakaro. Iš balso jis atrodė išvargęs. 
Diena buvo nelengva. Kai kurie konsulatai noriai padėjo, 
su kitais buvo be galo sunku. 

Per pastarąsias penkiasdešimt dienų, pranešė jis, aštuoni 
užsienio turistai pametė pasus arba į jie buvo iš jų pavogti, ką 
vyrus. Jis rūpestingai, bet glaustai juos visus suminėjo, nu- 
rodydamas pavardes, pasų numerius ir apibūdindamas jų 
išvaizdą. 

— Dabar pradėkime atmetinėti netinkamus, — pasiūlė jis 
Lebeliui. - Trys pasigedo savo pasų tada, kai, mūsų Žžinio- 
mis, Šakalo, kitaip dar Dageno, nebuvo Londone. Mes taip 
pat patikrinome oro uostų kasų dokumentus iki pat liepos 


* Įeikite (pranc. ). 
** Galva (ital.). 

pirmosios. Atrodo, liepos aštuonioliktąją jis išskrido vakari- 
niu reisu į Kopenhagą, BEA kompanijos duomenimis, jis 
pirko bilietą jos kasoje Briuselyje, sumokėjo grynaisiais ir 
grįžo į Londoną rugpjūčio šeštąją. 

— Taip, tai tikėtina, — patvirtino Lebelis. - Mes išsiaiškino- 
me, kad, tuokart išvykęs iš Londono, jis dalį laiko praleido 
Paryžiuje — nuo liepos dvidešimt antrosios iki liepos tris- 
dešimt pirmosios. 

— Taigi, - pro traškesį buvo girdėti Tomaso balsas, — trijų 
pasų pasigesta, kai jo čia nebuvo. Galime juos atmesti, ar ne? 

— Teisingai, — pritarė Lebelis. 

— Iš kitų penkių vienas nepaprastai aukštas — šešių pėdų ir 
šešių colių ūgio, jūsiškai - per du metrus.* Be to, jis italas, o 
tai reiškia, kad jo ūgis pase nurodytas metrais ir centimet- 
rais; prancūzų muitininkas iškart supras ir pastebės skirtu- 
mą, nebent Šakalas vaikščiotų su kojūkais. 

— Sutinku, tas vyras tikriausiai milžinas. Atmeskime jį. Na, 
o kaip kiti keturi? — paklausė Lebelis. 

— Vienas iš jų nepaprastai storas, sveria du šimtus ketu- 
riasdešimt du svarus arba gerokai per šimtą kilogramų. Ša- 
kalui tektų taip apsikamšyti, kad vos paeitų. 

— Atmeskime jį. Kas dar? 

— Dar vienas per senas. Ūgio tinkamo, bet jam per septy- 
niasdešimt. Šakalas kažin ar galėtų atrodyti toks senas, ne- 
bent teatro grimuotojos labai profesionaliai padirbėtų su jo 
veidu. 

— Atmeskime ir jį, - tarė Lebelis. - O kaip du paskutiniai? 

— Vienas - norvegas, kitas - amerikietis, - tarė Tomasas. — 
Abu tinka. Aukšti, plačiapečiai, tarp dvidešimties ir penkias- 
dešimties metų. Tačiau du dalykai kalba prieš tai, kad jūsų 


* Tomasas klysta. Iš tikrųjų tai apie 197 cm. 

ieškomas Žmogus yra norvegas. Visų pirma jis blondinas. 
Nemanau, kad Šakalas, demaskuotas kaip Dagenas, susi- 
grąžintų savo natūralią spalvą, ar ne? Jis pernelyg panėšėtų 
į Dageną. Antra: norvegas pranešė savo konsului neabejo- 
jąs, kad jo pasas iškrito iš kišenės, kai jis su visais drabužiais 
išvirto į vandenį, plaukiodamas valtele Serpentain. upe su 
mergina. Jis prisiekia, kad pasas buvo vidinėje švarko kiše- 
nėje, kai įkrito į vandenį, bet jo ten neberado, kai po pen- 
kiolikos minučių išsiropštė į krantą. O štai amerikietis pri- 
siektinai paliudijo Londono oro uosto policijai, kad jo ran- 
kinė, kurioje buvo pasas, buvo pavogta, kai jis nusisuko pa- 
grindinėje oro uosto salėje. Ką jūs manote? 

— Atsiųskite man visas smulkmenas, susijusias su ameri- 
kiečiu, — paprašė Lebelis. — Aš gausiu jo nuotrauką iš Va- 
šingtono pasų valdybos. Ir dar kartą ačiū jums už triūsą. 

Dešimtą valandą ministerijoje įvyko antras tą dieną pasi- 
tarimas, trumpiausias iš visų lig šiol. Jau prieš valaridą kiek- 
vienas šalies saugumo aparato. skyrius gavo kopiją išsamių 
duomenų apie Martį Šulbergą, ieškomą už žmogžudystę. 
Fotografiją buvo tikimasi gauti iki ryto; ją dar spės išspaus- 
dinti laikraščiai, kurie pasirodys gatvėse iki dešimtos ryto. 

Ministras atsistojo. 

— Ponai, kai pirmąsyk susitikome, mes pritarėme komisa- 
ro Buvjė minčiai, kad nustatyti tapatybę žudiko, žinomo Ša- 
kalo slapyvardžiu, — iš esmės užduotis grynai sekliui. Žvelg- 
damas į praeitį, negaliu nepritarti šiam teiginiui. Mums pa- 
sisekė, kad pastarąsias dešimt dienų mums padėjo komisa- 
ras Lebelis. Nors žmogžudys tris kartus pakeitė tapatybę — 
iš Kaltropo į Dageną, iš Dageno į Jenseną ir iš Jenseno į 
Šulbergą — ir nors iš šio kambario nuolatos nutekėdavo in- 
formacija, jis sugebėjo išsiaiškinti visus tuos gudravimus ir 
susekti tą Žmogų, nustatyti, kad slapstosi Paryžiaus ribose. 

Mes esame dėkingi komisarui. — Jis linktelėjo galvą į Lcbc- 
lio pusę. Komisaras atrodė susidrovėjęs. 

— Tačiau nuo šiol šią užduotį turime perimti mes visi. Mes 
žinome to žmogaus pavardę, paso numerį, tautybę, Žino- 
me, kaip jis atrodo, o už kelių valandų turėsime ir fotografi- 
ją. Aš tvirtai tikiu, kad tuomet, tepraėjus kelioms valandoms, 
su tokiomis jūsų žinioje esančiomis pajėgomis mes sučiupsi- 
me žudiką. Jau dabar kiekvienas Paryžiaus policininkas, kiek- 
vienas kontržvalgybininkas, kiekvienas seklys yra apie jį in- 
formuotas. Iki ryto, vėliausiai rytoj iki pietų tam žmogui ne- 
bebus kur pasislėpti. O dabar leiskite dar sykį pasveikinti 
jus, komisare Lebeli, ir nuimti jums nuo pečių šio tyrimo 
naštą bei įtampą. Artimiausiu metu jūsų neįkainojamos pa- 
galbos mums nereikės. Jūs įvykdėte savo užduotį ir įvykdėte 
gerai. Ačiū jums. 

Ministras kantriai laukė. Lebelis kelis kartus tankiai su- 
mirksėjo ir pakilo nuo kėdės. Jis palinksėjo galva susirinku- 
siems galingiesiems vyrams, kurių žinioje buvo tūkstančiai 
pavaldinių ir milijonai frankų. Jie jam nusišypsojo. Komisa- 
ras nusisuko ir išėjo iš kambario. 

Pirmąkart per dešimt dienų komisaras Klodas Lebelis par- 
ėjo namo miegoti. Kai jis pasuko spynoje raktą ir išgirdo žmo- 
ną, šaižiu balsu svaidančią pirmuosius priekaištus, laikrodis 
mušė dvyliktą, ir prasidėjo rugpjūčio dvidešimt trečioji. 

Šakalas įėjo į barą vienuoliktą vakaro. Buvo tamsu ir kurį 
laiką jis gerai nematė net kambario formos. Palei kairiąją 
sieną per visą ilgį ėjo baras su eile apšviestų veidrodžių ir 
butelių. Užsivėrus durims, barmenas nužvelgė jį neslėpda- 
mas smalsumo. Kambarys buvo ilgas ir siauras; palei deši- 
niąją jo sieną stovėjo nedideli stalai. Tolimajame gale kam- 
barys platėjo į saloną, ir jame stovėjo didesni stalai, prie ku- 
rių galėjo sėdėti po keturis ar šešis lankytojus. Palei barą 
stovėjo eilė aukštų taburečių. Bemaž visas kėdes ir tabure- 
tes buvo užėmę nuolatiniai baro lankytojai. 

Prie artimesnių stalų nutrūko pokalbiai, nes lankytojai ėmė 
jį apžiūrinėti; palengva nutilo visas kambarys, nes toliau sė- 
dintys, pamatę savo kompanionų žvilgsnius, atsigręžę ėmė 
tyrinėti palei duris stovintį aukštą, atletišką vyrą. Vienur kaž- 
kas kažką sukuždėjo, kitur sukikeno. Šakalas pastebėjo lais- 
vą taburetę tolimajame baro gale ir tarp stalų iš dešinės ba- 
ro pusės pasuko prie jos. Vos tik HBESSI jis išgirdo už nu- 
garos šnabždantis: 

— Oh, regarde-moi ca!* Brangusis, kokie raumenys, aš ei- 
nu iš proto! 

Barmenas atsėlino iš kito baro galo, kad atsistojęs prie- 


* Jūs tik pažiūrėkite! (Pranc.) 

šais galėtų geriau apžiūrėti. Ryškiai raudonai dažytos jo lū- 
pos išskydo koketiškai šypsenai. 

— Labas vakaras... pone. 

Šakalui už nugaros sukikeno daug balsų, bemaž visi — piktai. 

— Duokite man taurelę škotiško viskio. 

Barmenas, netverdamas iš džiaugsmo, nuvalsavo į šalį. Vy- 
ras, vyras, vyras. Ak, koks triukšmas šiandien kils! Jis matė, 
kaip petites folles“ prie galinių staliukų jau galanda nagus. 
Dauguma laukė nuolatinių „vaikinų“, bet kiti partnerių ne- 
turėjo, pasikliaudami atsitiktinumu. Tas naujas vaikinas, — 
pamanė jis, - sukels tikrą sensaciją. 

Šalia Šakalo sėdintis lankytojas atsigręžė į jį ir nužvelgė 
neslėpdamas smalsumo. Auksiniai jo plaukai žvilgėjo meta- 
lu ir ant kaktos buvo rūpestingai sušukuoti į eilę smailių spyg- 
lių lyg jauno graikų dievo senoviniame bareljefe. Tuo pana- 
šumas ir baigėsi. Vokai ir blakstienos buvo išdažyti, lūpos 
subtilios koralų spalvos, skruostai pudruoti. Tačiau visa kos- 
metika negalėjo paslėpti senstančio iškrypėlio raukšlių, o da- 
žyti vokai ir blakstienos — blausių, išalkusių akių. 

— Tu m'invites?** — prabilo jis, švepluodamas mergaitės 
balsu. 

Šakalas lėtai papurtė galvą. Transvestitas gūžtelėjo pečiais 
ir nusisuko į savo kompanioną. Juodu toliau šnekučiavosi, 
kuždėdamiesi ir spygčiodami iš apsimesto siaubo. Šakalas 
jau anksčiau buvo nusivilkęs striukę, ir kai ištiesė ranką į 
barmeno paduotą stiklą su gėrimu, pečių ir nugaros raume- 
nys suraibuliavo po marškiniais. 

Gryno viskio? Barmenas apsalo iš džiaugsmo. Negali bū- 
ti, kad jis atėjo čia, sunku tuo patikėti. Ir ne „berniukas“, 


* Pažodžiui: mažosios kvailutės (pranc.). Čia - pasyvieji homoscksualistai. 
** Tu kvieti mane (išgerti)? (Pranc.) 

ieškantis „mergaitės“, antraip kam jis taip šiurkščiai atkirto 
vargšelei Korenai, kai ji paprašė taurelės. Jis turbūt... Kaip 
nuostabu! Gražus jaunas „berniukas“, ieškantis senos „gda- 
mos“, kuri parsivestų jį namo. Na ir smagu žada būti šįvakar! 

„Berniukai“ pradėjo rinktis prieš pat vidurnaktį ir susėdę 
salės gilumoje nužiūrinėjo lankytojus; pamoję ranka pasi- 
šaukdavo barmeną ir su juo kažką kuždėdavosi, paskui šis 
grįždavo prie baro ir duodavo ženklą vienai iš „mergaičių“. 

— Ponas Pjeras nori šnektelėti su tavim, brangioji. Pasi- 
stenk kuo gražiau atrodyti ir, dėl Dievo meilės, neverk kaip 
aną kartą. | 

Šakalas atsidūrė visų dėmesio centre tuoj po vidurnak- 
čio. Du salės gilumoje sėdintys vyrai kelias minutes jį apžiū- 
rinėjo. Jie sėdėjo ne prie vieno stalo ir retkarčiais piktai dėb- 
telėdavo vienas į kitą. Abu buvo pusamžiai. Vienas iš jų bu- 
vo nutukęs; mažas jo akutes vos galėjai įžiūrėti po riebiais 
vokais, o lašinių rievės sprande krito net ant apykaklės. Jis 
atrodė storžieviškas, nedoras. Antrasis buvo lieknas, elegan- 
tiškas, su grifo kaklu ir plinkančiu viršugalviu, kurį buvo rū- 
pestingai užlipdęs keliomis plaukų sruogomis. Jis vilkėjo gra- 
žiai pasiūtą kostiumą su siauromis kelnėmis ir švarku, iš ku- 
rio rankovių kyšojo nėriniuoti marškinių rankogaliai. Po kak- 
lu įmantriu mazgu buvo pasirišęs šilkinį šaliką besiplaiks- 
tančiais galais. Turbūt susijęs su meno pasauliu, madomis 
arba kirpėjas, pamanė Šakalas. 

Storulis linktelėjo barmenui ir šiam priėjus Kažką šnabž- 
telėjo į ausį. Į aptemptą barmeno kelnių kišenę įslydo stam- 
bus banknotas ir jis grįžo prie baro. 

— Ponas teiraujasi, ar jūs nenorėtumėt išgerti su juo tau- 
rės šampano, - sukuždėjo barmenas Šakalui ir šelmiškai pa- 
sižiūrėjo. | 

Šakalas padėjo viskį. 

— Pasakykite ponui, — tarė jis aiškiai, kad išgirstų „mergai- 
tės“ aplink barą, - jog jis man nepatrauklus. 

Pasigirdo pasibaisėjusiųjų aikčiojimai, o keli liauni it nen- 
drės jaunuoliai, sėdėję prie baro, priėjo arčiau, kad nepra- 
leistų nė žodžio. Barmenui iš nuostabos net akys ant kaktos 
iššoko. 

— Jis siūlo tau šampano, brangusis. Mes jį pažįstame, jis 
pinigų turi kaip šieno. Tu padarei didžiulį įspūdį. 

Užuot atsakęs, Šakalas nulipo nuo taburetės, pasiėmė sa- 
vo stiklą su viskiu ir lėtai nuėjo prie kitos senos „mergelės“. 

— Leisite man čia prisėsti? — paklausė jis. - Aš atsidūriau 
keblioje padėtyje. 

Vaizduojantysis menininką ko nenualpo iš pasitenkinimo. 
Po kelių minučių storulis, vis dar netverdamas pykčiu nuo pa- 
tirto įžeidimo, išėjo iš baro, o jo varžovas, tingiai uždėjęs savo 
raukšlėtą, kaulėtą delną ant rankos jaunajam amerikiečiui, 
sėdinčiam prie jo staliuko, aiškino savo naujajam draugui, ko- 
kios klaikios, stačiai klaikios kai kurių žmonių manieros. 

Šakalas ir jo palydovas išėjo iš baro po pirmos valandos. 
Prieš kelias minutes vyriškis, kurio pavardė buvo Žiulis Ber- 
naras, paklausė Šakalo, kur jis apsistojęs. Apsimetęs, kad 
susidrovėjo, Šakalas prisipažino neturįs kur prisiglausti ir li- 
kęs be skatiko — patekęs į bėdą studentas. Na, o Bernaras 
tiesiog negalėjo patikėti, kad jam šitaip pasisekė. Jis papa- 
sakojo savo jaunajam draugui, kad lyg tyčia turi gražų butą, 
labai dailiai apstatytą ir nepaprastai tylų. Jis gyvenąs vienas, 
niekas jam niekados nedrumsčiąs ramybės ir jis niekuomet 
neturįs jokių reikalų su namo kaimynais, nes kadaise jie bu- 
vo siaubingai, tiesiog siaubingai nemandagūs. Jis būsiąs ne- 
paprastai laimingas, jei jaunasis Martinas pagyvensiąs pas 
ji, kol bus Paryžiuje. Dar kartą suvaidinęs, šįsyk esąs neap- 
sakomai dėkingas, Šakalas priėmė šį pasiūlymą. Prieš pat 

išeinant iš baro, Šakalas išsprūdo į tualetą (vienintelį jame) 
ir po kelių minučių grįžo smarkiai išsidažęs vokus ir blaks- 
tienas, išsipudravęs skruostus ir išsidažęs lūpas. Bernaras at- 
rodė labai sutrikęs, bet kol jie buvo bare, tai slėpė. Išėjus į 
lauką, jis papriekaištavo: 

— Tu man nepatinki su visais tais dažais. Dabar tu atrodai 
kaip visos tos šlykščios „mergelės“ bare. Tu labai išvaizdus 
vaikinas. Tau nereikia visų tų dažų. 

— Atleisk, Žiuli, aš pamaniau, kad tau taip bus geriau. Na- 
mie aš viską nusivalysiu. 

Mažumą atlyžęs Bernaras nusivedė jį į savo automobilį. 
Prieš važiuojant namo, jis sutiko nuvežti savo naująjį drau- 
gą į Austerlico stotį pasiimti bagažo. Pirmoje sankryžoje po- 
licininkas nulipo nuo šaligatvio ir vėliavėle pamojo jiems su- 
stoti. Policininkui įkišus galvą pro vairuotojo langą, Šakalas 
užsidegė salone šviesą. Policininkas įdėmiai į jį pasižiūrėjo, 
paskui pasišlykštėjęs atsitraukė. 

— Važiuokite, — paliepė jis daugiau nesivargindamas. 

Automobiliui pajudėjus jis suniurnėjo: 

— Sales pėdės.* 

Prieš pat stotį juos dar kartą sustabdė; šįsyk policininkas 
paprašė dokumentų. Šakalas gundomai sukikeno. 

— Tau daugiau nieko nereikia? — šelmiškai paklausė jis. 

— Eik šikt, — tarė policininkas ir atsitraukė. 

— Neerzink jų šitaip, —- paprieštaravo pusbalsiu Bernaras. — 
Per tave mus suims. | 

Šakalas atsiėmė iš bagažo saugojimo kameros du lagami- 
nus, sulaukęs iš tarnautojo tik pasidygėjimo kupino žvilgs- 
nio, ir sudėjo juos ant užpakalinės Bernaro automobilio sė- 
dynės. 


* Šlykštūs pederastai (pranc. ). 

Važiuojant į Bernaro butą, juos dar kartą sustabdė, šįsyk 
du kontržvalgybos darbuotojai, seržantas ir eilinis, vėliavėle 
pamojęs jiems sustoti sankryžoje už kelių šimtų metrų nuo 
Bernaro namų. Eilinis apėjo automobilį, sustojo prie kelei- 
vio durelių, bet įdėmiai pažvelgęs Šakalui į veidą atšlijo. 

— Viešpatie! Kurgi judu važiuojate? — suniurnėjo jis. 

— Kaip manai kur, pupuliuk? — patempęs lūpą paklausė 
Šakalas. 

Kontržvalgybininkas susiraukė iš pasišlykštėjimo. 

— Vemti nuo jūsų norisi, homikai. Važiuokit! 

— Reikėjo paprašyti dokumentų, — paprieštaravo seržan- 
tas eiliniui, kai užpakaliniai Bernaro automobilio žibintai 
pranyko tolumoje. 

— Liaukitės, seržante, — nesutiko eilinis, — mes ieškome 
vyruko, kuris išdulkino baronienę ir ją nugalabijo, o ne po- 
relės pamišusių pedžių. 

Bernaras su Šakalu parsirado į butą prieš antrą. Šakalas 
užsispyrė miegoti svetainėje ant sofos-lovos, ir Bernaras su- 
silaikė nepaprieštaravęs. Jis tik vogčia Žiūrėjo pro miega- 
mojo duris, kai jaunasis amerikietis rengėsi. Jo aiškiai laukė 
subtilus, bet jaudinantis asistavimas, kol suvilios tą studentą 
su plieniniais raumenimis iš Niujorko. 

Naktį Šakalas patikrino šaldytuvą gerai įrengtoje, mote- 
riškai išpuoštoje virtuvėje ir nusprendė, kad vienam žmogui 
maisto jame trims dienoms pakaks, bet dviem - ne. Ryte 
Bernaras norėjo parnešti šviežio pieno, bet Šakalas jį sulai- 
kė, pareiškęs, kad su kava labiau mėgsta kondensuotą. Tai- 
gi rytą jie praleido šnekučiuodamiesi bute. Šakalas užsigei- 
dė pažiūrėti vidurdienio naujienas per televiziją. 

Pirmasis pranešimas buvo apie ieškomą žmogų, prieš dvi 
paras nužudžiusį baronienę de la Šalonjėr. Žiulis Bernaras 
pasibaisėjęs suspigo. 

— Oi, aš negaliu pakęsti smurto, — tarė jis. 

Kitą akimirką per visą ekraną pasirodė gražaus jauno vy- 
ro veidas su kaštoniniais plaukais ir akiniais masyviais rė- 
mais. Pasak pranešėjo, tai esąs žudikas, studentas amerikie- 
tis Martis Šulbergas. Jį mačiusius ar ką nors žinančius apie... 

Ant sofos sėdintis Bernaras atsigręžė ir pakėlė akis. Pas- 
kutinė jam dingtelėjusi mintis buvo, kad pranešėjas apsiri- 
ko - jis sakė, jog Šulbergo akys mėlynos, bet tos, kurios įsmi- 
go į jį tuo metu, kai plieniniai pirštai sugniaužė jam kaklą, 
buvo pilkos... 

Už kelių minučių užsidarė drabužių spintos vestibiulyje 
durys. Už jų liko tysoti Žiulis Bernaras - plačiai atmerkto- 
mis akimis, susivėlęs, su nukarusiu liežuviu. 

Šakalas pasiėmė žurnalą nuo lentynos svetainėje ir įsitai- 
sė laukti dvi dienas. 


Per tas dvi dienas Paryžius buvo apieškotas kaip niekad 
iki tol. Buvo apsilankyta visuose viešbučiuose, pradedant 
prašmatniausiais bei brangiausiais, baigiant šlykščiausiais 
viešnamiais, ir visur buvo patikrinti svečių sąrašai; buvo apieš- 
koti visi pensionai, visi nuomojami namai, nakvynės namai 
ir bendrabučiai. Civiliškai persirengę policininkai nuolatos 
lankėsi baruose, restoranuose, naktiniuose klubuose, kaba- 
retuose ir kavinėse; jie rodė ieškomo vyro fotografiją pada- 
vėjams, barmenams ir durininkams. Buvo padarytos kratos 
visų žinomų OAS šalininkų butuose. Per septyniašdešimt jau- 
nų vyrų, bent šiek tiek panašių į žudiką, buvo suimti, ištar- 
dyti ir paleisti atsainiai atsiprašius (atsiprašyta jų buvo tik 
todėl, kad jie visi buvo užsieniečiai, o su jais reikia elgtis man- 
dagiau nei su saviškiais). | 

Šimtai tūkstančių vyrų buvo stabdomi gatvėse, taksi ir au- 
tobusuose, ir jų dokumentai buvo tikrinami. Ant visų pa- 


FREDERICK FORSYTH Iš ŠAKALO DIENA ao 


grindinių įvažiavimų į Paryžių buvo pastatytos užtvaros, o 
vėlyvų pasivaikščiojimų mėgėjai buvo stabdomi kas kelis šim 
tus metrų. 

Korsikiečiai darbavosi nusikaltėlių pasaulyje, jie patyliu- 
kais naršė po sąvadautojų, prostitučių, kortininkų, kišenva- 
gių, mušeikų, vagių ir sukčių pamėgtas vietas, įspėdami, kad 
kiekvienas, nuslėpęs informaciją, užsitrauks sąjungos rūsty- 
bę su visais iš to išplaukiančiais padariniais. 

Šimtas tūkstančių įvairių valstybės mokamų vyrų, prade- 
dant vyresniaisiais sekliais, baigiant kareiviais bei žandarais, 
įsitraukė į paiešką. Kai kieno skaičiavimais, penkiasdešimt 
tūkstančių Žmonių iš nusikaltėlių pasaulio ir jiems artimų 
verslų apžiūrinėjo praeivių veidus. Tie, kurie dieną ar naktį 
vertėsi iš turistų, buvo išmokyti nežiopsoti. Į studentų kavi- 
nes, barus, diskusijų klubus, visuomenines organizacijas ir 
sąjungas buvo atsiųsti jaunatviškos išvaizdos sekliai. Buvo 
aplankytos ir įspėtos agentūros, kurių paskirtis —- apgyven- 
dinti prancūzų šeimose mainų pagrindu iš užsienio atvyks- 
tančius studentus. 

Rugpjūčio dvidešimt ketvirtosios vakarą Klodui Lebeliui, 
kuris šeštadienio popietę apsirengęs megztiniu ir lopytomis 
kelnėmis prasikrapštė sode, telefonu buvo liepta prisistatyti 
į ministro kabinetą. Šeštą valandą jo atvažiavo automobilis. 

Išvydęs ministrą jis nustebo. Veiklusis viso Prancūzijos vi- 
daus saugumo aparato vadovas atrodė pavargęs ir įsitempęs. 
Jis tarsi paseno per tas keturiasdešimt aštuonias valandas, nuo 
nemigos jam po akimis juodavo ratilai. Jis mostelėjo Lebeliui 
atsisėsti į kėdę priešais savo stalą, o pats įsitaisė ant sukamosios 
kėdės, kurią mėgo, nes galėjo sukiotis nuo lango su vaizdu į 
Bovo aikštę prie savo stalo. Šįsyk jis nežiūrėjo pro langą. 

— Mes negalime jo surasti, - trumpai tarė jis. - Jis pradin- 
go, stačiai pranyko nuo žemės paviršiaus. Mes įsitikinę, kad 

oasininkai ne daugiau už mus žino, kur jis. Nusikaltėlių pa- 
saulis jo nematė ir negirdėjo. Korsikiečių sąjungos nuomo- 
ne, mieste jis negali būti. 

Jis nuščiuvo ir atsiduso. Įdėmus jo žvilgsnis buvo įsmeig- 
tas į nediduką seklį anapus stalo, kuris kelis kartus sumirk- 
sėjo, bet nieko nepasakė. 

— Manding, mes visiškai nesupratome, kokį žmogų jūs per- 
sekiojote pastarąsias dvi savaites. Ką jūs manote? 

— Jis kažkur čia, - tarė Lebelis. - Kas numatyta rytojui? 

Atrodė, tarsi ministras jaustų fizinį skausmą. 

— Prezidentas nenori ničnieko keisti ir neleidžia pakeisti 
jokio suplanuoto tvarkaraščio punkto. Šįryt aš su juo kalbė- 
jau. Jis liko nepatenkintas. Taigi rytoj viskas lieka, kaip buvo 
skelbta. Dešimtą ryto jis iš naujo uždegs Amžinąją ugnį po 
Triumfo arka. Vienuoliktą Katedroje iškilmingos mišios. Pu- 
sę pirmos rimties ir susikaupimo akimirkos žuvusių Pasiprie- 
šinimo dalyvių kolumbariume Monvalerjene, paskui jis grįžta 
į Eliziejaus rūmus pietų ir perpietės. Po pietų — viena cere- 
monija, Išsivadavimo medalių įteikimas dešimčiai Pasiprie- 
šinimo veteranų, kurių nuopelnai judėjimui buvo per vėlai 
pripažinti. Ji įvyks ketvirtą valandą aikštėje priešais Mon- 
parnaso stotį. Vietą jis išsirinko pats. Jeigu statyba vyks pa- 
gal grafiką, tai gali būti paskutinė Išsivadavimo diena, kurią 
minint senasis stoties fasadas liks dar nepaliestas. 

— O kaip bus kontroliuojama minia? — paklausė Lebelis. 

— Šį klausimą sprendėme mes visi. Minia kiekvienoje ce- 
remonijoje bus laikoma toliau negu bet kada anksčiau. Plie- 
ninės užtvaros miniai sulaikyti bus pastatytos kelios valan- 
dos prieš kiekvienos ceremonijos pradžią, paskui aptverta 
teritorija bus nuodugniai apžiūrėta, net kanalizacijos angos. 
Bus apieškoti visi namai ir butai. Prieš kiekvieną ceremoni- 
ją Ir jos metu stebėtojai su šautuvais bus ant visų greta esan- 

čių pastatų ir stebės namų priešais save stogus ir langus. Pro 
užtvaras bus praleisti tik pareigūnai ir ceremonijų dalyviai. 
Šįsyk mes ėmėmės nepaprastų priemonių. Policininkų bus 
net ant Katedros atbrailų, išorinių ir vidinių, iki pat stogo ir 
bokšto smaigalių. Visi mišiose dalyvaujantys dvasininkai bus 
apieškoti, kad neturėtų pasislėpę ginklo, taip pat patarnau- 
tojai ir choristai. Rytoj švintant policininkams ir kontržval- 
gybos darbuotojams bus išduoti specialūs atlapų ženkliu- 
kai, jeigu jis kartais bandytų apsimesti saugumiečiu. Per pas- 
tarąsias dvidešimt keturias valandas mes slapta įdėjome ne- 
peršaunamus langus į sitroeną, kuriuo važiuos prezidentas. 
Beje, niekam apie tai nė žodžio; net prezidentas neturi to 
sužinoti. Kaip paprastai, jį veš Maru, ir jam liepta važiuoti 
greičiau nei paprastai, jei mūsų senasis draugas sumanytų 
šauti į automobilį. Diukrė surinko būrį itin aukšto rango ka- 
rininkų ir pareigūnų, kurie stengsis apjuosti jį „gyvatvore“ 
taip, kad jis nepastebėtų. Be to, visi, prisiartinę prie jo dvie- 
jų šimtų metrų atstumu, bus apieškoti — be jokių išimčių. 
Diplomatiniame korpuse kils skandalas, o žurnalistai grasi- 
na maištu. Rytoj švintant netikėtai bus pakeisti visi leidimai 
žurnalistams ir diplomatams, jeigu Šakalas kartais mėgintų 
prasmukti kaip vienas iš jų. Be abejo, kiekvienas su kokiu 
ryšuliu ar pailgu daiktu bus nustumtas šalin vos pastebėjus. 
Na, ar turite kokių sumanymų? 

Lebelis kiek pamąstė, grąžydamas tarp kelių rankas tarsi 
nusikaltęs mokinukas, besiaiškinantis mokyklos direktoriui. 
Mat kai kurie Penktosios respublikos mechanizmai buvo ne- 
perprantami policininkui, kuris pradėjo savo karjerą patru- 
liu gatvėje ir kuriam visą gyvenimą sekėsi gaudyti nusikaltė- 
lius tik todėl, kad buvo šiek tiek akylesmis už kitus. 

— Nemanau, - galop prašneko jis, - kad jis rizikuos savo 
galva. Jis yra samdinys, žudo už pinigus. Jis nori pasprukti ir 

leisti uždirbtus pinigus. Be to, jis sukūrė savo planą iš anks- 
to, per žvalgybinę viešnagę paskutinėmis aštuoniomis lie- 
pos dienomis. Jeigu jis būtų turėjęs kokių abejonių dėl ope- 
racijos sėkmės ar galimybių pasprukti, jis jau būtų pasitrau- 
kęs. Taigi jis kažką turi atsargoje. Jis pats galėjo išprotauti, 
kad vieną dieną per metus - Išsivadavimo dieną - generolo 
de Golio išdidumas neleis jam sėdėti namie, nors ir koks 
pavojus grėstų. Ko gero, jis išprotavo ir tai, kad saugumo 
priemonės, ypač po to, kai jo egzistavimas buvo išaiškintas, 
bus tokios intensyvios, kaip jūs, pone ministre, ir papasako- 
jote. Vis dėlto jis nepasitraukė. 

Lebelis atsistojo ir nusižengdamas etiketui ėmė vaikštinė- 
ti po kambarį. 

— Jis nepasitraukė. Ir nepasitrauks. Kodėl? Todėl, kad ma- 
no galįs tai padaryti ir pasprukti. Taigi jis tikriausiai turi su- 
manymą, kuris niekam kitam niekados neatėjo į galvą. Gal 
tai bomba, susprogdinama nuotoliniu valdymu, ar šautu- 
vas. Tačiau bombą lengva aptikti, o tuomet viskas nueitų 
perniek. Taigi tai šautuvas. Štai kodėl jam reikėjo atvažiuoti 
į Prancūziją automobiliu. Šautuvas buvo automobilyje, gal 
privirintas prie važiuoklės, o gal durelių ertmėse. 

— Bet jis negali atsinešti šautuvo prie de Golio! - sušuko 
ministras. — Niekas negali prisiartinti prie jo, išskyrus nedau- 
gelį žmonių, ir tie bus apieškoti. Kaip jis gali atsinešti šautu- 
vą į užtvaro vidų? 

Lebelis liovėsi Žingsniavęs ir atsigręžė į ministrą. 

— Nežinau, - jis gūžtelėjo pečiais. - Bet jis mano galįs tai 
padaryti, o iki šiol jis nepatyrė nesėkmių, nors kartais jam ir 
nesisekė, o kai kur sekėsi. Nors jį demaskavo ir persekiojo 
dviejų geriausių pasaulio policijų pajėgos, jis čia. Su šautu- 
vu, pasislėpęs, galbūt dar sykį pakeitęs veidą ir asmens liu- 
dijimą. Aišku tik viena, ministre, - kad ir kur jis tūnotų, rytoj 

jis privalo išlįsti. O kai jis išlįs, reikia jį pastebėti ir atpažinti. 
O tai susieina į vieną — seną seklių priežodį apie tai, kad 
reikia būti budriam. 

Dėl saugumo priemonių aš nieko daugiau negaliu patar- 
ti, ministre. Jos atrodo tobulos, netgi neįveikiamos. Tad gal 
aš galiu paprasčiausiai sukiotis iškilmių vietose ir pamėginti 
ji pastebėti? Nieko daugiau nelieka. 

Ministras buvo nusivylęs. Jis tikėjosi kokio įkvėpimo blyks- 
telėjimo, kokios įstabios idėjos iš seklio, kurį Buvjė prieš dvi 
savaites pavadino geriausiu Prancūzijoje. O jis viso labo pa- 
siūlė būti budriems. Ministras atsistojo. 

— Žinoma, - šaltai tarė jis. - Prašom kaip tik tai ir daryti, 
pone komisare. 


Vėliau tą vakarą Šakalas išdėliojo paruoštus daiktus Žiu- 
lio Bernaro miegamajame. Ant lovos gulėjo prancūzų karo 
veterano Andrė Marteno pora nunešiotų juodų batų, pil- 
kos vilnonės kojinės, kelnės, marškiniai atviru kaklu, ilga mi- 
linė su viena eile karinių medalių ir juoda beretė. Ant vir- 
šaus Šakalas numetė Briuselyje suklastotus dokumentus, ku- 
rie leido vilkinčiam šiuos drabužius įsigyti naują asmenybę. 
Šalia jis paguldė Londone pasidarytą ploną ilgą dirželį ir 
penkis plieninius vamzdžius, kurie panėšėjo į aliumininius 
ir kuriuose buvo jo šautuvo buožė, spyna, vamzdis, slopin- 
tuvas ir optinis taikiklis, o prie jų - juodą guminį kaištį, į kurį 
buvo įdėtos penkios sprogstamosios kulkos. 

Dvi kulkas jis išėmė iš jo ir replėmis, kurias susirado įran- 
kių dėžėje po virtuvės kriaukle, rūpestingai nuėmė jų galiu- 
kus ir ištraukė iš jų kordito šerdeles, kurias pasiliko sau, o 
niekam nebetinkančias gilzes išmetė į šiukšlių kibirą. Jam 
dar liko trys kulkos, kurių pakaks. 

Dvi dienas jis nesiskuto, tad jo smakre styrojo auksiniai 

šeriai. Jis prastai nusiskus juos atlenkiamu skustuvu, kurį pir- 
ko, atvykęs į Paryžių. Be to, ant vonios lentynėlės buvo pa- 
dėti flakonėliai nuo losjono, skirto odai po skutimosi, į ku- 
riuos buvo supilti žili dažai plaukams, kuriais jis kartą jau 
pasinaudojo, tapdamas pastoriumi Jensenu, ir skystis da- 
žams nuplauti. Kaštoninius Marčio Šulbergo dažus jis jau 
buvo nuplovęs ir dabar, atsisėdęs priešais vonios veidrodį, 
vis labiau trumpino šviesius savo plaukus, kol viršugalvyje 
netvarkingu ežiuku ėmė styroti kuokštai. 

Jis paskutinį kartą viską patikrino, įsitikino, kad pasiren- 
gimas rytui baigtas, išsikepė kiaušinienės, įsitaisė priešais te- 
levizorių ir žiūrėjo estradinę laidą, kol atėjo metas miegoti. 


Sekmadienį, 1963 metų rugpjūčio 25-ąją, saulė svilinte svi- 
lino. Tai buvo patys vasaros karščiai, lygiai kaip prieš metus 
ir tris dienas, kai papulkininkis Žanas Mari Bastjenas Tiri 
su savo vyrais bandė nužudyti Šarlį de Golį Pti Klamaro ke- 
lyje. Nė vienas iš 1962 metų sąmokslo dalyvių nežinojo, kad 
jų veiksmai sukėlė grandinę įvykių, kuriems buvo lemta vi- 
siems laikams pasibaigti per tuos sekmadienio popietės karš- 
čius, svilinančius šventiškai nusiteikusį miestą. 

Tuo metu, kai paryžiečiai šventė išsivadavimą iš vokiečių 
prieš devyniolika metų, septyniasdešimt penki tūkstančiai 
jų prakaitavo po uniforminiais kostiumais ir mėlynos saržos 
marškiniais, saugodami tvarką. Į iškilmes Išsivadavimo dienai 
paminėti, kurias ekstaziškai apskelbė laikraščiai, suplaukė di- 
džiulės minios. Retas kuris iš susirinkusiųjų bent akies krašte- 
liu pamatė valstybės vadovą, išdidžiai žingsniuojantį pro vien- 
tisas gvardiečių ir policininkų rikiuotes vadovauti iškilmėms. 

Nuo Žmonių akių generolą de Golį užstodavo kohorta 
karininkų ir civilių pareigūnų, kurie neapsakomai nudžiu- 
go, pakviesti į palydą, bet nepastebėjo turį vieną bendrą 

bruožą —- aukštą ūgį ir esą gyvas skydas prezidentui. Negana 
to, prezidentą dar supo ir visi keturi asmens sargybiniai. 

Laimė, jis buvo trumparegis ir nieku gyvu nenešiojo aki- 
nių viešumoje, tad nepastebėjo, kad jam iš šonų ir už nuga- 
TOS — galiūnai Rožė Tesjė, EO Komiti, Raimonas Sasja ir 
Anri d'Žudė. 

Žurnalistai vadindavo juos „gorilomis“, ir tūlas manė, kad 
tai buvo viso labo duoklė jų išvaizdai. Iš tikrųjų jie taip buvo 
praminti dėl eigasties, o ji buvo savita dėl praktinių priežas- 
čių. Kiekvienas iš šių vyrų turėjo raumeningą krūtinę ir pe- 
čius. Jie vaikščiodavo įsitempę, o nugaros raumenys neleis- 
davo rankoms priglusti, tad jos karodavo gerokai nutolu- 
sios nuo šonų. Be to, kiekvienas jų po kairiąja pažastimi ne- 
šiodavosi savo mėgstamą automatinį pistoletą, ir tai dar la- 
biau pabrėždavo gorilišką povyzą. Pirštus jie laikydavo pra- 
skėtę, pasirengę žaibiškai stverti pistoletą iš dėklo ir pradėti 
šaudyti vos tik pajutę pavojų. 

Tačiau jokio pavojaus nebuvo. Ceremonija prie Triumfo 
arkos praėjo tiksliai kaip planuota. Jos metu ant viso amtfi- 
teatro stogų, nuo kurių matyti Žvaigždės aikštė, šimtai vyrų 
su žiūronais ir šautuvais gūžėsi už kaminų, stebėjo ir saugo- 
jo. Kai pagaliau prezidento kortežas nušvilpė Eliziejaus lau- 
kais Paryžiaus katedros link, jie visi su palengvėjimu atsidu- 
so ir nulipo ant žemės. 

Tas pats buvo ir Katedroje. Iškilmėms čia vadovavo Pary- 
žiaus kardinolas, kuriam iš šonų stovėjo prelatai ir kiti dva- 
sininkai; kai rengėsi mišioms, visi jie buvo stebimi. Už var- 
gonų slėpėsi du vyrai su šautuvais (net kardinolas nežinojo 
šito) ir stebėjo susirinkusiuosius apačioje. Tarp tikinčiųjų bu- 
vo gausybė civiliškai persirengusių policininkų, kurie nesi- 
klaupė ir nesimeldė, bet kaip ir kiti karštai kartojo seną po- 
licininkų maldą: „Viešpatie bangus - tik ne man budint!“ 

O lauke pora žioplių buvo nutempti į šalį, kai įkišo ranką 
į vidinę švarko kišenę, nors stovėjo už dviejų šimtų metrų 
nuo Katedros durų. Vienas jų kasėsi pažastį, kitas norėjo 
išsitraukti portsigarą. 

Bet nieko neatsitiko. Nepokštelėjo nuo kokio stogo šau- 
tuvas, nedriokstelėjo bomba. Policininkai atidžiai apžiūrėjo 
vienas kitą, tikrino, ar tikrai bendradarbiai turi atlape priva- 
lomą ženkliuką, išduotą tik tą rytą, kad Šakalas negalėtų jo 
nusikopijuoti ir apsimesti policininku. Vienas kontržvalgy- 
bininkas, pametęs ženkliuką, buvo tuoj pat suimtas ir įgrūs- 
tas į laukiantį furgoną. Iš jo atėmė automatinį karabiną ir 
paleido tik vakare, bet tik tada, kai dvidešimt kolegų as- 
meniškai jį atpažino ir laidavo, įtikindami policiją, kad tai 
tikrai jis. | 

Monvalerjene atmosfera buvo nepaprastai įtempta, bet 
jeigu prezidentas tai ir pastebėjo, to neparodė. Prezidento 
apsaugos darbuotojai nutarė, kad pačiame kolumbariume 
generolui pavojus negresia, bet žudikas gali įvykdyti pasikė- 
sinimą, kai prezidento automobilis vingiuos siauromis šio 
darbininkų gyvenamo priemiesčio gatvelėmis. 

Iš tikrųjų Šakalas tuo metu buvo kitur. 


nugaros, automato diržas rėžė petį pro kiaurai permirkusią 
medžiagą, jis norėjo gerti, buvo kaip tik metas pietums, be 
kurių jis žinojo liksiąs. Jis buvo bepradedąs gailėtis, kam iš- 
vis įstojo į Respublikos saugumo korpusą. 

Viskas jam atrodė labai gerai, kai, atleidus iš darbo Rua- 
no gamykloje dėl etatų mažinimo, darbo biržos tarnautojas 
pirštu parodė į plakatą ant sienos, vaizduojantį švytintį uni- 
formuotą jaunuolį iš Respublikos saugumo korpuso, ir pa- 
sakė turįs perspektyvų darbą su galimybe įdomiai gyventi. 

Jaunuolio uniforma atrodė, lyg būtų pasiūta paties Balens 
jagos. Taigi Valremi užsiverbavo. 

Niekas jam neužsiminė apie gyvenimą kareivinėse, kurios 
panėšėjo į kalėjimą; beje, jis ten kadaise ir buvo. Nė apic 
muštrą, nė apie nakties pratybas, nė apie saržos marškinius, 
nuo kurių niežti kūną, nė apie valandas, kurias teks stypsoti 
gatvėje, spiginant šalčiui ar plieskiant karščiui, laukiant to 
Didžiojo Arešto, kurio vis taip ir nebuvo. Žmonių dokumen- 
tai visuomet būdavo tvarkingi, jų tikslai amžinai žemiški ir 
nekalti — nors imk ir pasigerk. 

O dabar - Paryžius; Valremi pirmąsyk per savo gyvenimą 
išvyko iš Ruano. Jis manė galėsiąs pamatyti Šviesos miestą. 
Kur tau, kai būriui vadovauja seržantas Barbišė, nėra ko nė 
svajoti! Vėl tas pats. Matai tą užtvarą miniai sulaikyti, Valre- 
mi? Taigi atsistok prie jos, stebėk ją, žiūrėk, kad jos nepa- 
stumtų, ir neleisk niekam be leidimo pro ją praeiti, aišku? 
Gauni atsakingą užduotį, vyruti. 

Atsakingą, kurgi ne! Garbės žodis, jie kvaištelėjo dėl tos 
Išsivadavimo dienos - atsiuntė iš provincijos tūkstančius vy- 
rų Paryžiaus daliniams papildyti. Jo kareivinėse vakar buvo 
vyrų iš dešimties miestų; paryžiečiai girdėjo gandą - kažkas 
tikisi, kad kažkas atsitiksią, todėl ir visas šitas sambrūzdis. 
Gandai, amžinai gandai. Niekad iš jų nieko nebūna. 

Valremi atsisuko ir nužvelgė Renė gatvę. Jo saugoma už- 
tvara buvo tik dalis grandinės, nusidriekusios per gatvę nuo 
vieno pastato iki kito, maždaug už pustrečio šimto metrų 
nuo Birželio 18-osios aikštės. Geležinkelio stoties fasadas 
buvo dar už dviejų šimtų metrų nuo aikštės; kieme priešais 
jį turėjo įvykti ceremonija. Jis matė tame tolimame kampe 
kelis vyrus, kurie žymėjo, kur stovės senieji veteranai, kur 
valdžios atstovai, o kur gvardiečių orkestras. Dar liko trys 
valandos. Viešpatie, nejaugi tai niekados nesibaigs?! 

Palei užtvaras pradėjo rinktis žiūrovai. Kai kurių žmonių 
kantrybė stačiai fantastiška, - pamanė jis. Įsivaizduok sau: 
laukti šitokiame karštyje ištisas valandas vien tam, kad pa- 
matytum už trijų šimtų metrų daugybę galvų ir žinotum, jog 
kažkur tarp jų yra de Golis. Vis dėlto jie visuomet ateidavo, 
kai pasirodydavo Senasis Šarlis. 

Kai jis pamatė tą senį, prie užtvarų jau stoviniavo galš šim- 
tas ar du šimtai tokių smalsuolių. Jis šlubčiojo gatve taip sun- 
kiai, kad, rodės, dar koks puskilometris — ir kris kaip pakirs- 
tas. Juoda beretė buvo persisunkusi prakaitu, ilga milinė ta- 
balavo tarp kelių. Ant krūtinės žvangėjo eilė medalių. Keli 
smalsuoliai prie užtvaros su gailesčiu nužvelgė jį. 

Tie seneliokai niekados nenusisega savo medalių, - pa- 
manė Valremi, — tarsi nieko daugiau neturėtų šiame gyveni- 
me. Ką gali Žinoti, gal kitas tikrai nieko daugiau neturi. Ypač 
kai tau koja nutraukta skeveldros. Gal, - žiūrėdamas į gatve 
šlubčiojantį senį, mąstė Valremi, - jaunas būdamas jis spėjo 
prisilakstyti, kol dar turėjo dvi kojas. Dabar jis panėšėjo į 
varganą seną kirą, kurį Valremi kadaise matė, apsilankęs pa- 
jūryje prie Kermadeko. 

Dievulėliau, įsivaizduok, kaip reikėtų visą likusį gyvenimą 
prašlubčioti ant vienos kojos, pasiramsčiuojant aliuminio ra- 
mentu. Senis atkibildino prie jo. 

— Je peux passer?* — baikščiai paklausė jis. 

— Nagi, tėvuk, pažiūrėkim į tavo dokumentus. 

Senasis veteranas, pasirausęs marškiniuose, kuriuos bū- 
tų buvę neprošal išskalbti, išsitraukė du pažymėjimus. Val- 
remi paėmė juos ir apžiūrėjo. Andrė Martenas, Prancūzi- 
jos pilietis, penkiasdešimt trejų metų, gimęs Kalmare, El- 
zaso rajone, gyvena Paryžiuje. Kitas dokumentas buvo iš- 


* Galiu praeiti? (Pranc.) 

duotas ta pačia pavarde. Jo viršuje buvo užrašyta: Murilė dv 
Guerre“. 

„Na, tu tikrai invalidas, bičiuli“, - pamanė Valremi. 

Jis įdėmiai pažvelgė į abiejų pažymėjimų nuotraukas. 
Abiejose buvo vienas žmogus, tik fotografuotas skirtingu me- 
tu. Saugumietis pažvelgė į veteraną. 

— Nusiimk beretę. 

Senis nusiėmė ją ir sugniaužė rankoje. Valremi palygino 
jo veidą su fotografija. Jokio skirtumo. Priešais jį stovintis 
žmogus atrodė nesveikas. Jis susipjaustė besiskusdamas, ant 
žaizdelių buvo užlipdytos tualetinio popieriaus skiautelės, 
palei kurias matyti kraujo dėmelės. Veidas buvo pilkas, ap- 
trauktas plėve. Viršugalvyje į visas puses styrojo kuokštai 
plaukų, susivėlusių nusiimant beretę. Valremi grąžino jam 
dokumentus. | 

— Ko jums ten reikia? 

— Aš ten gyvenu, - atsakė senis. - Esu pensininkas. Turiu 
butą mansardoje. 

Valremi vėl stvėrė jam iš rankų pažymėjimą. Asmens liu- 
dijime buvo nurodytas jo adresas: Renė gatvė 154, 6-oji Pa- 
ryžiaus apygarda. Saugumietis pažvelgė į namą priešais. Ant 
durų buvo užrašytas 132 numeris. Be abejo, 154-asis namas 
turi būti netoliese. Niekas nedavė įsakymo, draudžiančio se- 
nukui pareiti namo. 

— Gerai, eikit. Tik neprivirkit kokios košės. Už poros va- 
landų čia pasirodys Didysis Šarlis. 

Vienakojis nusišypsojo ir kišdamas atgal savo dokumen- 
tus vos nesuklupo. Valremi ištiesęs ranką jį prilaikč. 

— Žinau. Vienas mano draugužių gauna medalį. Aš gavau 
savąjį prieš dvejus metus. — Jis patapšnojo ant krūtinės 


* Karo invalidas (pranc. ). 

prisegtą Išsivadavimo medalį. — Bet jį įteikė tik ginkluotųjų 
pajėgų ministras. 

Valremi įsmeigė akis į Išsivadavimo medalį. Tai štai kaip 
jis atrodo! Velniškai mažas dalykėlis, kad dėl jo nutrauktų 
tau koją! Jis prisiminė esąs valdžios atstovas ir atsainiai link- 
telėjo galvą. Senis nuklibikščiavo gatve. Valremi atsisukęs 
sustabdė kitą praeivį, kuris bandė prasmukti pro užtvarą. 

— Gerai, gerai, pakaks. Stovėkit šiapus užtvaros. 

Paskutinį kartą jis pamatė senąjį kareivį, kai jo milinė šmės- 
telėjusi pranyko tarpduryje tolimajame gatvės gale palei pat 
aikštę. 


Šešėlis užkrito ant ponios Bertos, ir ji išsigandusi pakėlė 
akis. Diena buvo varginanti: visus kambarius apžiūrėjo po- 
licininkai, ir ji nerimavo, ką būtų pasakę nuomininkai, jeigu 
jie būtų buvę namuose. Laimė, šią rugpjūčio dieną visi, iš- 
skyrus tris, buvo išvykę atostogų. 

Policininkams išėjus ji galėjo įsitaisyti įprastoje savo vieto- 
je tarpduryje ir mažumėlę ramiai pamegzti. Jos visiškai ne- 
domino iškilmės, kurios turėjo įvykti po dviejų valandų už 
šimto metrų, anapus aikštės. 

— Excusez-moi, madame, ar negalėčiau gauti stiklinės van- 
dens. Baisiai sukaitau, belaukdamas iškilmių... 

Ji nužvelgė senio veidą, paskui jį visą. Jis vilkėjo miline, 
tokia kaip kadaise seniai miręs jos vyras; kairėje pusėje po 
atlapu kabojo medaliai. Visu svoriu jis buvo pasirėmęs į ra- 
mentą; iš po milinės tekyšojo viena koja. Jo veidas atrodė 
išvargęs ir prakaituotas. Ponia Berta susuko savo mezginį ir 
įsikišo jį į BijNoSios kišenę. 

— Oh, mon pauv' monsieur.* Vaikščioti šitaip apsirengus, 


* Ak, mano vargšas pone (pranc.). 

ir dar tokiame karštyje. Iškilmės prasidės tik po dvicjų va 
landų. Jūs per anksti atėjote... Įeikite, įeikite... 

Ji nuskubėjo prie stiklinių savo kambarėlio durų vestibiu- 
lio gilumoje atnešti stiklinės vandens. Karo veteranas nuki- 
bildino jai pavymui. 

Vandeniui tekant į virtuvės kriauklę, ji neišgirdo, kaip už- 
sidarė vestibiulio durys, bemaž nepajuto, kaip kairiosios vy- 
riškio rankos pirštai iš užpakalio užspaudė jai burną ir visiš- 
kai netikėtai sugniaužti krumpliai tvojo jai į speninę smil- 
kinkaulio ataugą prie pat dešiniosios ausies, bėgančio van- 
dens ir prisipildančios stiklinės vaizdas jos akyse subyrėjo į 
raudonus ir juodus šipuliukus ir suglebęs kūnas be garso 
susmuko ant grindų. 

Atsisegęs milinę, Šakalas atsirišo dirželį, kuris laikė sulenk- 
tą dešiniąją koją po sėdmenimis. Kai jis ištiesė koją ir atlen- 
kė suveržtą kelį, jo veidą iškreipė skausmas. Jis palaukė ke- 
lias minutes, kol kraujas vėl sutekėjo į kojos blauzdą ir pė- 
dą, ir tik tada ja atsirėmė. 

Po penkių minučių ponios Bertos rankos ir kojos buvo 
tvirtai surištos skalbinių virve, kurią jis rado po kriaukle, o 
burna užklijuota dideliu kvadratiniu pleistro gabalu. Jis nu- 
nešė ją į indų plovyklą ir uždarė duris. 

Apieškojęs kambarėlį, stalčiuje surado namo raktus. Už- 
sisagstęs milinę, jis pasiėmė ramentą, tą patį, kuriuo pasi- 
ramsčiuodamas prieš dvylika dienų klibikščiavo po Briuse- 
lio ir Milano oro uostus, ir iškišo pro duris galvą. Vestibiulis 
buvo tuščias. Jis išėjo iš kambarėlio, užrakino duris ir nu- 
striuoksėjo laiptais į viršų. 

Šeštame aukšte jis išsirinko panelės Beranžė buto duris ir 
pabeldė. Niekas neatsiliepė. Mažumą palaukęs, jis vėl pa- 
beldė. Nei už šių, nei už sutuoktinių Šarjė buto durų nebu- 
vo girdėti nė garso. Išsitraukęs raktus, jis susirado raktą su 
Beranžė pavarde, įėjo į butą ir užrakino duris. 

Priėjęs prie lango, jis pažvelgė laukan. Ant gyvenamųjų 
namų stogų anapus gatvės vyrai mėlynomis uniformomis už- 
siiminėjo pozicijas. Jis vos nepavėlavo. Ištiesęs ranką, atšo- 
vė lango skląstį, tyliai atidarė į vidų abejas lango puses, kol 
jos atsirėmė į kambario sieną, ir gerokai nuo jo atsitraukė. 
Šviesos kvadratas krito pro pravirą langą ant kilimo, kita kam- 
bario dalis buvo tamsesnė. Jeigu jis nesirodys tame šviesos 
kvadrate, stebėtojai anapus gatvės jo nepamatys. 

Jis traukėsi į šalį nuo lango, neišeidamas iš šešėlio, krintan- 
čio nuo atitrauktų užuolaidų, kol aptiko vietą, iš kurios buvo 
matyti kiemas priešais stotį, dunksantis už kokių 120 metrų. 
Už pustrečio metro nuo lango, gerokai į šoną nuo jo, jis pri- 
stūmė stalą, nuėmė nuo jo staltiesę ir vazą su plastmasinėmis 
gėlėmis, o vietoj jų padėjo porą pagalvėlių nuo krėslo. 

Ant jų jis padės šautuvą. Jis nusivilko milinę ir atsiraitojo 
rankoves. Vieną dalį po kitos išardė ramentą, nusuko juo- 
dos gumos antgalį, kuriame žibėjo trijų likusių kulkų kapsu- 
lės. Tik dabar pradėjo nykti šleikštulys ir prakaitavimas, su- 
keltas suvalgyto kordito iš kitų dviejų kulkų. 

Jis nusuko kitą ramento dalį ir ištraukė slopintuvą. Nusu- 
kus dar vieną, pasirodė optinis taikiklis. Iš storiausios ra- 
mento dalies, kuria baigėsi dvi viršutinės atramos, išėmė spy- 
ną ir vamzdį. Iš raidės Y formos rėmo, įkišamo į šį storąjį 
vamzdį, jis ištraukė du plieninius virbus - įstatyti jie taps šau- 
tuvo buožės pagrindu. Pagaliau atėjo eilė minkštai ramento 
pagalvėlei; joje buvo paslėptas šautuvo gaidukas. Ši pagal- 
vėlė lengvai užsidėjo ant plieninių virbų — ja į petį remsis 
šautuvas. 

Pasimėgaudamas, be galo rūpestingai jis sudėjo šautuvą — 
spyną ir vamzdį, viršutinį ir apatinį buožės virbus, jos balne- 
lį, slopintuvą ir gaiduką. Paskiausiai jis uždėjo optinį taikiklį 
ir standžiai jį priveržė. 

Atsisėdęs ant kėdės prie stalo, mažumą palinkęs į prickį, jis 
paguldė šautuvo vamzdį ant pagalvėlių, sudėtų viena ant ki 
tos, ir primerkęs akį pažvelgė pro taikiklį. Už lango, penkioli- 
ka metrų žemiau, kuo ryškiausiai išvydo saulės nušviestą aikš- 
tę. Taikiklyje pasirodė vienas vyriškių, vis dar žyminčių, kur 
stovės artėjančios ceremonijos dalyviai. Jis ėmė vedžioti šau- 
tuvą paskui taikinį. Galva buvo didelė ir ryški - toks pat dide- 
lis atrodė ir melionas Ardėnų miško proskynoje. 

Pagaliau likęs patenkintas, jis išdėliojo tris šovinius ant sta- 
lo krašto lyg rikiuotėje stovinčius kareivius. Atitraukė šau- 
tuvo spyną ir įkišo pirmąjį šovinį į spyną. Vieno turėtų pa- 
kakti, bet dar du yra atsargai. Jis pastūmė spyną į priekį, kol 
ji uždengė kulką, pasuko ją į šoną ir užfiksavo. Tada atsar- 
giai paguldė šautuvą ant pagalvėlių ir ėmė grabaliotis kiše- 
nėse cigarečių ir degtukų. 

Jis giliai užsitraukė pirmąją cigaretę ir atsilošęs ėmė lauk- 
ti. Dar buvo valanda ir keturiasdešimt penkios minutės. 


21 skyrius 


Komisarui Lebeliui ėmė atrodyti, kad kaip gyvas nėra turė- 
jęs lašo burnoje. Burna buvo sausa, liežuvis prikepė prie 
gomurio lyg privirintas. Tą pojūtį kėlė ne vien karštis. Pir- 
mąsyk per daugelį metų jis buvo ne juokais persigandęs. Jis 
neabejojo, kad šią popietę kažkas tikrai nutiks, bet vis dar 
negalėjo užčiuopti, kaip ir kada. 

Iš ryto jis buvo prie Triumfo arkos, paskui prie Paryžiaus 
katedros ir Monvalerjene. Nieko neatsitiko. Pietaudamas 
su kai kuriais komisijos nariais, kurie paskutinį sykį susitiko 
tą dieną ministerijoje auštant, jis pajuto, kaip pasikeitė nuo- 
taika: įtampa ir pyktis užleido vietą mažne eutforijai. Beliko 
viena ceremonija, o Birželio 18-osios aikštė, jis buvo tikina- 
mas, kuo įdėmiausiai patikrinta ir atitverta. 

— Jis išsigando, — pareiškė Rolanas, kai jų pulkelis išėjo į 
saulės užlietą gatvę, papietavęs aludėje šalia Eliziejaus rū- 
mų, kuriuose stiprinosi generolas de Golis. - Jis dingo, pa- 
spruko. Ir labai išmintingai padarė. Kur nors, kada nors jis 
išlįs į paviršių, ir mano vaikinai jį sučiups. 

Dabar Lebelis nusiminęs slampinėjo palei minią, kurią už- 
tvara bulvare laikė už dviejų šimtų metrų nuo aikštės; iš to- 
kio nuotolio niekas nematė, kas joje vyksta. Kiekvienas jo 
užkalbintas policininkas ir saugumietis, budintys prie užtva- 

ros, tvirtino: nuo tada, kai dvyliktą valandą buvo pastatytos 
užtvaros, niekas pro juos nepraėjo. 

Magistralės buvo užblokuotos, šalutiniai keliai užblokuo 
ti, visi skersgatviai taip pat. Namų stogai buvo stebimi ir sau- 
gomi, pačiame geležinkelio stoties pastate, kuriame buvo 
apstu kabinetų ir mansardų su langais į kiemą, knibždėte 
knibždėjo saugumiečių. Jie laipiojo depų stogais aukštai virš 
nutilusių peronų, iš kurių traukiniai šią popietę buvo nu- 
kreipti į Sen Lazaro stotį. 

Visi netoli aikštės esantys namai buvo apieškoti nuo rūsių 
iki palėpių. Didžiuma butų buvo tušti, jų gyventojai išvykę 
atostogauti prie jūros ar į kalnus. 

Trumpai tariant, Birželio 18-0sios aikštė buvo atitverta, 
kaip būtų pasakęs Valentenas, „Žiedu, standesniu už pelės 
šikną“. Lebelis šyptelėjo, prisiminęs Overnė policininko po- 
sakį. Staiga šypsena jo veide pranyko. Valentenas taip pat 
nesugebėjo sulaikyti Šakalo. 

Jis, rodydamas leidimą, skubėjo šalutinėmis gatvelėmis, 
kad galėtų eiti trumpiausiu keliu, ir netrukus atsidūrė Renė 
gatvėje. Viskas taip pat. Gatvė buvo užtverta du šimtai met- 
rų nuo aikštės, minia būriavosi už užtvarų, gatvė buvo tuš- 
čia, neskaitant kelių patruliuojančių saugumiečių. Jis vėl pra- 
dėjo klausinėti minią laikančius vyrus. 

Matei ką? Ne, pone. Kas nors praėjo, bent vienas žmo- 
gus? Ne, sere. Kieme priešais stotį jis išgirdo gvardiečių or- 
kestrą derinant instrumentus. Dirstelėjo į laikrodį. Genero- 
las tuoj tuoj pasirodys. Kas nors praėjo, nesvarbu kas? Ne, 
pone. Čia nepraėjo. Gerai, saugok toliau. 

Komisaras išgirdo, kaip kažkas aikštėje suriko įsakymą, ir iš 
vieno Monparnaso bulvaro galo į Birželio 18-osios aikštę at- 
lėkė kortežas. Jis žiūrėjo, kaip kortežas pasuka stoties kiemo 
vartų link, pro įsitempusius atiduoti pagarbą policininkus. 

Visų susirinkusiųjų akys buvo įsmeigtos į žvilgančius juodus 
automobilius. Minia už kelių metrų anapus užtvaros bruz- 
dėjo, stengdamasi prasiveržti. Jis apžvelgė stogus. Šaunuo- 
liai. Stebėtojai ant stogų nekreipė dėmesio į reginį apačio- 
je; jie gūžėsi už parapetų, ir jų akys be perstojo lakstė po 
stogus bei langus, bene išvys ten menkiausią krustelėjimą. 

Lebelis priėjo vakarinę Renė gatvės pusę. Jaunas saugu- 
mietis, tvirtai įrėmęs kojas, stovėjo tarp paskutinės užtvaros 
ir 132-0jo namo sienos. Komisaras kyštelėjo vyrukui savo 
pažymėjimą, ir šis įsitempė. | 

— Kas nors čia praėjo? 

— Ne, pone. 

— Kiek laiko tu čia stovi? 

— Nuo dvyliktos, pone, kai buvo pertverta gatvė. 

— Niekas nepraėjo pro šį tarpą? 

— Ne, pone. Ė... tik senas luošys, jis netoliese gyvena. 

— Koks luošys? 

— Toks pagyvenęs vyras, pone. Atrodė paliegęs kaip šuva. 
Jis turėjo asmens liudijimą ir karo invalido pažymėjimą, kur 
buvo nurodytas adresas - Renė gatvė 154. Aš negalėjau jo 
nepraleisti, pone. Jis atrodė tikras ligonis, stačiai leisgyvis. 
Nenuostabu: apsivilkęs tą milinę, o toks oras, ir visa kita. 
Pamišėlis, garbės žodis. | | 

— Milinę? 

— Taip, pone. Ilgą milinę. Karišką, kokias kadaise dėvėda- 
vo kareiviai. Tik per sunkią tokiam orui. 

— Kas jam buvo? 

— Jam buvo per karšta - juk nenuostabu, pone. 

— Tu sakei, jis karo invalidas. Kas jam buvo? 

— Viena koja, sere. Tik viena koja. Šlubčiojo, pasirams- 
čiuodamas ramentu. 

Aikštėje skardeno trimitai. Allons, enfants de la patrie, lv 
jour de glorie est arive...* Keli balsai minioje užtraukė gerai 
žinomą „Marselietę“. 

— Ramentu? 

Lebeliui jo paties balsas ataidėjo iš kažkur labai toli, vos 
girdimas. Saugumietis susirūpinęs jį nužvelgė. 

— Taip, pone. Ramentas, vienakojai visada tokiais remia- 
si. Aliumininis ramentas... 

Lebelis jau skuodė gatve, šaukdamas vaikinukui sekti iš 
paskos. 


Jie buvo išsirikiavę saulės atokaitoje tuščioje aikštėje. Au- 
tomobiliai stovėjo buferis prie buferio priešais stoties pa- 
statą. Tiesiai prieš automobilius, palei turėklus, skiriančius 
stoties kiemą nuo aikštės, stovėjo dešimt vyrų, kuriems ap- 
dovanojimus netrukus įteiks valstybės galva. Rytinėje sto- 
ties kiemo pusėje stovėjo aukšti pareigūnai ir diplomatai — 
vientisa pilkšvai juodų kostiumų masė, kurioje retkarčiais 
suraudonuodavo Garbės legiono ordino kaspinas. Vakari- 
nę kiemo dalį buvo užėmusi garbės sargyba — glaudžiomis 
gretomis išsirikiavę gvardiečiai su žvilgančiais šalmais, pa- 
dabintais raudonomis plunksnomis; prieš juos stovėjo kari- 
nis orkestras. 

Aplink vieną automobilių, stovinčių priešais stoties pasta- 
tą, sukiojosi būrelis iškilmių organizatorių ir pareigūnų iš 
Eliziejaus rūmų; orkestras vis dar grojo „Marselietę“. 

Šakalas kilstelėjo šautuvą ir primerkęs akį pažvelgė į sto- 
ties kiemą. Jis išsirinko karo veteraną, stovintį arčiausiai, kuris 
pirmas gaus medalį. Šis kresnas vyras stovėjo visas įsitem- 
pęs. Taikiklyje ryškiai pasirodė jo galva, pasukta beveik visai 


* Pirmyn, tėvynės vaikai, išaušo šlovės diena... (Pranc.) 

šonu. Po kelių minučių į šį žmogų atsigręš kitas, aukštesnis 
gal trisdešimčia centimetrų, išdidžiu, netgi pasipūtusiu vei- 
du, su chaki spalvos kepe, priekyje papuošta dviem aukso 
žvaigždėmis. 

Marchons, marchons, gu'un sang impur...* Bumbabum. 
Nutilo paskutinės valstybinio himno gaidos, stojo visiška ty- 
la. Per stoties kiemą nuaidėjo garbės sargybos vado riau- 
mojimas: „Šautuvu — gerrrbk!“ Pasigirdo trys darnūs dunks- 
telėjimai, gvardiečiai baltomis pirštinėmis apmautomis ran- 
komis vienu metu pliaukštelėjo per šautuvų buožes, paskui 
per dėtuves ir sumušė batų kulnais. Automobilį apspitęs bū- 
rys prasiskyrė ir atsitraukęs pasidalijo perpus. Iš jo vidurio 
pasirodė aukšta žmogysta ir išdidžiai nužingsniavo prie vie- 
noje gretoje stovinčių karo veteranų. Kai iki jų liko penkias- 
dešimt metrų, dviem gretomis jam iš paskos ėjęs būrys su- 
stojo, ir jį dabar sekė tik veteranų reikalų ministras, kuris 
pristatys apdovanojamuosius prezidentui, ir pareigūnas su 
aksomo pagalvėle, ant kurios buvo prisegta dešimt medalių 
su spalvotais kaspinais. Dabar Šarlis de Golis žingsniavo, 
lydimas tik jų dviejų. 


— Sitos? 

Lebelis sustojo ir sunkiai pūškuodamas parodė ranka į 
duris. 

— Atrodo taip, pone. Taip, šitos, antros nuo galo. Jisai čia 
įėjo. 

Mažasis seklys nėrė į vestibiulį, o Valremi nuskuodė jam 
iš paskos, visai patenkintas, kad nebereikia kiurksoti gatvė- 
je, nes, matydami keistą jų elgesį įpusėjus rimtai ceremoni- 
jai, smerkiamai raukėsi kai kurie aukštesnieji karininkai, 
stovintys „ramiai“ prie stoties kiemo turėklų. Na, jeigu jis 


* Pirmyn, pirmyn, te nešvarusis kraujas... (Pranc.) 

gaus pylos, tai visada galės pasiaiškinti, kad tas juokingas 
žmogiukas prisistatė esąs policijos komisaras ir kad jis ban 
dė jį sulaikyti. 

Kai jis įlėkė į vestibiulį, seklys klebeno durininkės kambi 
rėlio duris. 

— Kur durininkė? - sušuko jis. 

— Nežinau, pone. 

Nespėjus jam paprieštarauti, žmogiukas alkūne išdaužė 
matinį stiklą, įkišo ranką ir atrakino duris. 

— Neatsilik nuo manęs! — sušuko jis ir nudūmė vidun. 

„Gali neabejoti — aš nuo tavęs neatsiliksiu, kad tave kur 
galas, - pamanė Valremi. - Juk tu kuoktelėjęs“. 

Mažąjį seklį jis pasivijo prie indų plovyklos durų. Pažvel- 
gęs jam per petį, jis pamatė surištą durininkę. Ji gulėjo ant 
grindų vis dar neatgavusi sąmonės. 

— Velnias! 

Staiga jis suvokė, kad žmogeliukas nejuokauja. Jis išties 
policijos komisaras, ir jie išties gaudo nusikaltėlį. Tai buvo 
ta didžioji akimirka, apie kurią jis visados svajojo, ir jis gailė- 
j0si nesąs kareivinėse. 

— Viršutinis aukštas, — šūktelėjo seklys ir nuskuodė laip- 
tais taip greitai, kad Valremi net nustebo. Šnopuodamas jam 
iš paskos, jis nusikabino nuo peties automatą. 


Prancūzijos prezidentas priėjo prie pirmojo vyriškio vete- 
ranų gretoje ir kiek pasilenkė, klausydamasis ministro aiški- 
nimų, kas jis toks ir kaip pasižymėjo tą dieną prieš devynio- 
lika metų. Ministrui baigus, jis linktelėjo galva veteranu!i, at- 
sigręžė į žmogų su pagalvėle rankose ir paėmė medalį. Or- 
kestrui tyliai užgrojus La Marjolaine*, aukštasis generolas 


* Populiari prancūzų kompozitoriaus Franciso Lemargue'o daina. 

prisegė medalį ant išpūstos priešais jį stovinčio pagyvenusio 
vyriškio krūtinės ir-žengtelėjęs atgal atidavė pagarbą. 

Šakalas, kurį nuo de Golio skyrė šeši aukštai ir 130 metrų, 
tvirtai laikydamas rankose šautuvą, primerkęs akį žvelgė pro 
optinį taikiklį. Jis matė generolo veidą kuo aiškiausiai - kak- 
tą, skendinčią kepės snapelio šešėlyje, neprimatančias akis, 
į laivo priekį panašią nosį. Jis pamatė, kaip pagarbai atiduo- 
ti pakeltas delnas atsitraukia nuo kepurės snapelio ir taikik- 
lio kryželis atsiduria ties nieko neužstojamu smilkiniu. Iš lė- 
to, švelniai jis nuspaudė gaiduką... 

Po akimirkos jis spoksojo į stoties kiemą, tarsi negalėda- 
mas patikėti savo akimis. Nespėjus kulkai išlėkti pro šautu- 
vo vamzdį, Prancūzijos prezidentas netikėtai linktelėjo gal- 
vą. Nustebęs žudikas pamatė, kaip de Golis iškilmingai bu- 
čiuoja priešais jį stovintį vyriškį į vieną skruostą, paskui į ki- 
tą. Generolas buvo trisdešimčia centimetrų aukštesnis, tad 
turėjo pasilenkti, idant galėtų pasveikinti apdovanotąjį tra- 
diciniu bučiniu, kuris yra įprastas prancūzams ir kai kurioms 
kitoms tautoms, bet glumina anglosaksus. 

Vėliau buvo nustatyta, kad kulka pralėkė už kelių mili- 
metrų nuo judančios galvos. Nežinoma, ar prezidentas iš- 
girdo kulkos švilptelėjimą. Šiaip ar taip, jis niekuo to nepa- 
rodė. Ministras ir pareigūnas su medaliais rankose nieko 
neišgirdo, kaip ir palyda, stovinti už penkiasdešimt metrų. 

Kulka įsmigo į ištižusį nuo saulės stoties kiemo asfaltą ir 
nepadariusi žalos susproginėjo trijų centimetrų storio dan- 
goje. Orkestras toliau grojo La Marjolaine. Antrąsyk pabu- 
čiavęs veteraną, prezidentas išsitiesė ir oriai pasuko prie kito. 

Nepaleisdamas iš rankų šautuvo, Šakalas patyliukais ėmė 
tulžingai keiktis. Iki tol jis dar niekad nebuvo prašovęs pro 
šalį iš 130 metrų į nejudantį taikinį. Paskui nusiramino: lai- 
ko dar yra. Jis atitraukė šautuvo spyną, ir iššauta gilzė nu- 

krito ant kilimo. Pasiėmęs nuo stalo antrą kulką, jis įkišo jij | 
lizdą ir užrakino spyną. 


v1*1 09) vw O Vv 


atrodė, kad širdis sprogs krūtinėje. Šiame aukšte dviejų bu- 
tų langai žiūrėjo į stoties kiemą. Tuo metu, kai jis dairėsi čia 
į vieno, čia į kito duris, prie jo atsirado saugumietis, kuris 
laikė automatą nuleistą, atsuktą vamzdžiu į priekį. 

Lebeliui dvejojant tarp tų dvejų durų, už vienų pasigirdo ne- 
garsus, bet aiškus „paf“. Lebelis pirštu parodė į durų spyną. 

— Sušaudyk ją, — paliepė jis ir atsitraukė. 

Saugumietis tvirtai įsirėmė abiem kojomis ir pradėjo šau- 
dyti. Į visas puses pažiro medžio ir metalo nuolaužos, susi- 
plojusios kulkos. Durys pasidavė ir lyg girtos prasivėrė vi- 
dun. Valremi pirmas atsidūrė kambaryje, Lebelis įlėkė jam 
įkandin. 

Valremi atpažino žilus kuokštais styrančius plaukus, bet nie- 
ko daugiau. Vyriškis turėjo abi kojas, milinės nebebuvo, o 
šautuvą gniaužiančios rankos buvo tvirto, jauno vyro. Vyras 
su šautuvu neleido jam apie tai pagalvoti; pašokęs nuo kėdės 
prie stalo, mažumą pasilenkęs, jis sklandžiu judesiu pasisuko 
ir iššovė, laikydamas šautuvą juosmens aukštyje. "Toji vienin- 
telė kulka išlėkė be garso — ausyse visiems dar aidėjo Valremi 
papliūpa. Kulka iš Šakalo pataikė jam į krūtinę, atsimušė į 
krūtinkaulį ir sprogo. Jis pajuto, kaip jį plėšo, drasko, paskui 
visą kūną perveria skausmas, bet netrukus ir jis pranyko. Šviesa 
ėmė blaustis, tarsi vasara būtų virtusi žiema. Jam pasirodė, 
kad kilimas pakilo ir tvojo per žandą, nors iš tikrųjų jis žandu 
ant jo pargriuvo. Apmirė šlaunys, pilvas, paskui krūtinė ir kak- 
las. Jis dar spėjo prisiminti sūrumą burnoje, kuris likdavo išsi- 
maudžius jūroje, prie Kermadeko, ir ant stulpo tupintį kirą 
viena koja. Paskui akis užliejo tamsa. 

Stovėdamas prie susmukusio Valremi, Klodas Lebelis Žiū- 
rėjo į akis kitam vyrui. Širdis nebekėlė jam nerimo - atrodė, 
kad ji visai nustojo plakusi. 

— Šakalas, — ištarė jis. 

— Lebelis, — tepasakė vyras, grabinėdamas šautuvą. 

Lebelis matė, kaip jis atitraukė spyną, ir gilzė žvilgtelėjusi 
nukrito ant grindų. Vyras stvėrė kažką nuo stalo ir įkišo į 
vamzdį, nenuleisdamas nuo jo pilkų akių. 

„Jis nori užhipnotizuoti mane, kad nekrustelėčiau, — pa- 
manė Lebelis. Jis pasijuto tarsi visa tai sapnuotų. - Jis ruošiasi 
šauti. Jis nušaus mane“. 

Jis prisivertęs nuleido akis į grindis. Vaikinas iš saugumo 
parkrito ant šono; išsprūdęs jam iš rankų ginklas gulėjo Le- 
beliui prie kojų. Jis negalvodamas puolė ant kelių, stvėrė 
automatą, viena ranka paėmė jį, o kita ėmė grabinėti gaidu- 
ko. Tuo metu, kai jį surado, išgirdo Šakalą uždarant savo 
šautuvo spyną. Komisaras nuspaudė gaiduką. Atrodė, kad 
nedidelis kambarys plyš nuo automato tratėjimo - jis buvo 
girdėti net aikštėje. Vėliau žurnalistams bus paaiškinta, kad 
triukšmą sukėlęs motociklas kiauru duslintuvu, kurį neto- 
liese per patį ceremonijos vidurį bandė užvesti kažkoks mul- 
kis. Pusė dėtuvės devynių milimetrų skersmens kulkų smo- 
gė Šakalui į krūtinę, atplėšė jį nuo grindų, apsuko ore ir 
nubloškė į tolimąjį kambario galą, kur jis susmuko į befor- 
mę krūvą. Griūdamas jis nuvertė toršerą. Apačioje orkest- 
ras užgrojo Mon Rėgiment et Ma Patrie*. 


Tą vakarą šeštą valandą vyriausiajam inspektoriui Toma- 
sui buvo paskambinta iš Paryžiaus. Jis išsikvietė vyresnįjį sa- 


vo štabo inspektorių. 


* Mano pulkas ir mano tėvynė (pranc. ). 

— Jie jį nudėjo, - pasakė jis. — Paryžiuje. Jokių problcimų 
nėra, bet geriau nueik į jo butą ir viską sutvarkyk. 

Aštuntą valandą, kai inspektorius buvo bebaigiąs tvarkyti 
Kaltropo daiktus, išgirdo kažką įeinant pro praviras duris. 
Jis atsigręžė. Priešais jį stovėjo vyras ir piktai dėbsojo į jį. 
Stambus, tvirtas vyras. | 

— Ką jūs čia veikiate? — paklausė inspektorius. 

— Galėčiau paklausti jūsų to paties. Ką, po velnių, jūs ta- 
riatės čia darąs? 

— Gana, - užpyko inspektorius. — Sakykite savo pavardę. 

— Kaltropas, - atsakė atsilankėlis. - Čarlzas Kaltropas. O 
šis butas — mano. Ką, velniai griebtų, jūs jame darote? 

Inspektorius pasigailėjo nepasiėmęs pistoleto. 

— Gerai, — tarė jis tyliai, atsargiai. - Manding, bus geriau, 
jei užsuksite į Skotland Jardą mažumą pasišnekučiuoti. 

— Šventa teisybė, kad tave kur galas, - sutiko Kaltropas. — 
Turėsite šį bei tą paaiškinti. 

Iš tikrųjų aiškintis teko Kaltropui. Jį paleido po dvidešimt 
keturių valandų, tik po to, kai iš Paryžiaus tris kartus buvo 
patvirtinta, kad Šakalas negyvas, o penki nuošalių šiaurės 
Škotijos smuklių savininkai paliudijo, kad Čarlzas Kaltro- 
pas pastarąsias tris savaites tikrai atsidavė savo pomėgiams 
laipioti po kalnus bei meškerioti ir gyveno jų įstaigose. 

— Jeigu Šakalas buvo ne Kaltropas, - tarė Tomasas, kai 
Kaltropas pagaliau netrukdomas išėjo pro duris, - tai kas, 
velniai rautų, jis buvo? 

— Jos didenybės vyriausybė, žinoma, niekados nepripažins, 
kad tas Šakalas - anglas. Apie tai negali būti nė kalbos, - kitą 
dieną pareiškė Londono policijos vadovas komisaro pava- 
duotojui Diksonui ir vyriausiajam inspektoriui lomasui. — 
Žinia, vienu metu buvo įtariamas vienas anglas. Dabar jo 
nekaltumas įrodytas. Be to, mes žinome, kad kurį savo... 

ččė... užduoties Prancūzijoje laiką Šakalas vaidino anglą ir 
naudojosi apgaulingai įsigytu Didžiosios Britanijos pasu. Bet 
jis apsimetinėjo dar ir danu, amerikiečiu bei prancūzu ir nau- 
dojosi dviem vogtais pasais bei suklastotais prancūziškais do- 
kumentais. Na, o tirdami nustatėme, kad žudikas keliauja 
po Prancūziją su apgaulingai įsigytu pasu Dageno pavarde 
ir pagal šią pavardę jis buvo susektas tame... ė... Gapo mies- 
te. Štai ir viskas. Ponai, byla nutraukta. 


Kitą dieną Per Lašezo kapinėse Paryžiuje buvo palaido- 
tas vyriškis. Ant kapo nebuvo jokio užrašo; mirties liudiji- 
mas teigė, kad velionis — užsienio turistas, kurio tapatybės 
nepavyko nustatyti, 1963 metų rugpjūčio 25-ąją už miesto 
mirtinai sužalotas automobilio, nuvažiavusio iš įvykio vie- 
tos. Laidojant dalyvavo kunigas, policininkas, registratorius 
ir du duobkasiai. Leidžiant į duobę prastą pušinių lentų 
karstą, be laidojančiųjų, buvo vienintelis pašalinis. Kai bu- 
vo supiltas žemių kauburėlis, jis nusisuko, paklaustas nepa- 
sakė savo pavardės ir nuėjo kapinių taku. Vienišas mažo ūgio 
žmogeliukas grįžo namo, pas žmoną ir vaikus. 

Šakalo diena baigėsi. 


Forsyth, Frederick 


Fo-206  Šakalo diena : romanas / Frederick Forsyth ; iš anglų kalbos vertė 


Vytautas Petrukaitis.- 2-0ji patais. laida. - Vilnius : Tyto alba, 2006. — 
4542] p. | 
ISBN 9986-16-482-6 


„Šakalo diena“ — tai trilerio klasika. Tai knyga, apipinta įvairiausiomis 
legendomis ir mitais. Jau šiame pirmajame kūrinyje atsiskleidė Forsytho 
polinkis grįsti knygas tikrais įvykiais. Tiesa yra tai, kad Prancūzijos 
prezidentui Charles'iui de Gaulle'iui nusprendus pasitraukti iš Alžyro, 
dėl to labai nusiminė kai kurie karininkai ir susibūrė į slaptą draugiją 
Organisation Armėe Secrėte (OAS). Tiesa ir tai, kad jie norėjo Charles'į 
de Gaulle'į nužudyti, todėl surengė keletą pasikėsinimų. Tiesa taip pat 
ir tai, kad jiems labai nesisekė — prezidentas liko gyvas, o patys 
„oasininkai“ atsidūrė kalėjime arba stojo prie sienos. „Šakalo dienoje“ 
tiesa kiek kitokia. OAS nariai supranta, kad savo jėgomis tikslo 
nepasieks, ir nusprendžia sukaupę finansinių išteklių pasisamdyti 
„žmogų iš šalies“ — savo amato meistrą. 


UDK 820-3 


FREDERICK FORSYTH 
ŠAKALO DIENA 


Romanas 


Iš anglų kalbos vertė Vytautas Petrukaitis 
Viršelio dailininkė Lina Bastienė 


SL 1686. 2006 05 12. 18,00 apsk. I. I. Užsakymas 6.488 
Išleido „Tyto alba“, J. Jasinskio g. 10, CT-01112 Vilnius, tel. 2497453, 
| info(Otytoalba.lt 

Spausdino AB spaustuvė „Spindulys“, Gedimino 10, LT-44318 Kaunas, 
www.spindulys.lt 


- m LL m - 


Šakalo tėvas, mama ir krikštatėvis 

buvo FREDERICKAS FORSYTHAS 

(g. 1938). Tai buvo pirmasis ir, ko 

gero, genialiausias jo kūrinys. Atsi- 

"radimo istorija, kaip ją pasakoja 

pats F. FORSYTHAS, labai įdomi ir 

originali, nepaisant to, ar tikra. XX 

„amžiaus septintojo dešimtmečio 

pabaigoje būsimasis rašytojas pa- 

liko Alžyrą, kir veikė nežinia ką, ir grįžo į Didžiąją Britaniją, 
“kur veikti neturėjo ko. Gyveno jis pas savo gerą draugą. 
„Niekaip negalėdamas susirasti darbo, F. FORSYTHAS galų 
i a 1 Lali i aki ŠIOS minties, 


J ŽMOGL IŠ Ina! 


